
Introducere 


În Valea Tigrului şi Eufratului a înflorit, începînd din mileniul al patrulea 
î.e.n, o străveche civilizație, contemporană cu cea egipteană de pe Valea 
Nilului — civilizația sumeriană. Pe acest trunchi s-au inserat succesiv o 
mare varietate de culturi apărute în aceleași regiuni sau în ţinuturile înve- 
cinate, în primul rînd civilizația semiților din Akkad, civilizația asiriană 
şi babiloniană, apoi cea elamită, cea hurrită şi cea urartică. La rîndul ei 
cultura asiro-babiloniană a iradiat într-o vastă regiune din Asia Anterioară, 
cuprinzînd Asia Mică, Siria, Palestina și Iranul de azi. 


Desigur „istoria Asiei Anterioare începe la Sumer”, ca să reluăm 
titlul unei cărți a lui S. N. Kramer, dar anticii sumerieni, a căror istorie 
începe acum cinci milenii, sînt printre popoarele cele mai bine cunoscute 
din Orientul Antic, căci în numeroase muzee se găsește o întinsă şi valo- 
roasă documentare asupra lor. Există zeci de mii de tăblițe de argilă 
cuprinzînd contracte comerciale, acte de vinzare, legiuiri, dar și opere 
literare, ori texte religioase şi mitologice, şi foarte multe din ele au fost 
descifrate şi publicate. Astfel, astăzi posedăm o viziune destul de limpede 
despre ce a fost vechea civilizație sumeriană. În volumul de faţă însă nu 
vom studia civilizația sumeriană și nici presumeriană sau istoria lor, ci 
vom consacra paginile ce urmează exclusiv seminţțiilor din Mesopotamia, 
babilonienilor şi asirienilor, referindu-ne în mod subsidiar la termeni, 
rituri, nume de zei și mituri sumeriene preluate de către asiro-babilonieni. 

Locuitorii Mesopotamiei, care au întemeiat în acest ţinut, în mileniul 
al IV-lea î.e.n., o civilizație strălucitoare, au fost sumerienii. Actualmente. 
nu se cunoaște de unde au venit sumerieni și nu s-a putut stabili cu certi- 
tudine nici din ce familie de limbi face parte sumeriana. 

În mileniul al IV-lea î.e.n. diferite triburi semite formau marea majori- 
tate a populației care locuia în regiunile deşertice din Siria, Palestina și 

Arabia și ocupaţia lor principală era creşterea vitelor ; de aceea rătăceau 
în căutare de pășuni şi de locuri cu apă. Este neîndoielnic că deşerturile 
întinse din Peninsula Arabică şi din Siria ofereau o protecţie naturală 
minunată acestor triburi semite care, vieţuind în condiții de nomadism și 
separați de vecinii lor prin vaste pustiuri aride, se aflau la adăpost şi nu 
riscau să fie nimicite, prădate și înrobite în urma campaniilor de cucerire 
ale popoarelor din jurul lor. Pustiul a apărat aceste triburi semite aşa cum 
munţii Sau pădurile au protejat alte popoare, așa cum deltele unor fluvii, 
mlaștinile sau insulele de pe mări şi rîuri i-au păzit pe alții de invazii străine. 

Migraţia semită din peninsula arabă după Mahomed, apoi crearea 
statului Palmira de către arabi (care scriau în aramaică ) și fundarea 
statului nabateenilor de către ei, sînt exemple de netăgăduit ale acestei 
migrații ce i-a adus pe semiţii din Arabia în Asia apuseană, pe care au 
cucerit-o în parte. 

Începînd din mileniul al III-lea, mai exact de la începutul său, un număr 
însemnat de triburi semite pătrund în Mesopotamia în partea de nord a 
ținutului dintre Tigru şi Eufrat. Aceste triburi semite veneau din nordul 
Siriei, care în mileniul al III-lea se numea Țara Amurru. Ea pare să fi 
fost o etapă în această migraţie a popoarelor semite din Peninsula Arabică 
spre văile fluviilor Tigru și Eufrat. 

ntr-adevăr, prima mare invazie semită, despre care ne-au rămas 
relatări scrise, porneşte din Siria, din Țara Amurru. De asemenea, a doua 
invazie semită consemnată documentar, care întemeiază prima dinastie 
babiloniană, pleacă din Țara Amurru. Aşadar din deşertul Arabic triburile 
de păstori semiți nomazi au ajuns în deşertul Siriei, iar de aici au pătruns 
în nordul Mesopotamiei. Dar această regiune de nord a Mesopotamiei 
și ținuturile muntoase care mărgineau hotarele Iranului de azi la răsăritul 
văii Tigrului erau populate de neamuri vorbind limbi a căror apartenenţă 
la vreo familie de limbi nu a putut fi stabilită. Unele din aceste limbi erau 
totuşi apropiate de cele caucaziene. În partea de nord a Mesopotamiei 
şi de-a lungul văii Tigrului erau așezați hurriții. Mai spre răsărit, în munţi, 
trăiau lulubeii şi gutii iar mai spre sud elamiţii. Aceste triburi au creat 
cultura eneolitică a ceramicii pictate din aşezările de la Tell-Halaf, Tell- 
Bric, Arpacia, Tepe-Gaura şi Samarra. Mai spre răsărit şi în Sud ceramica 
aflată la Tepe-Ghiyan, Tepe-Siak, Tepe-Hissar și Tureng- Tepe ne înfăţi- 
șează cultura acestor triburi de munte în perioada neolitică și eneolitică, 
care era mai înaintată decit a populațiilor protosumeriene ce populau 
ținutul ce se întindea între cele două fluvii — Tigrul şi Eufratul — în 
mileniul al IV-lea î.e.n. Peste acea populaţie de hurriţi, lulubei şi guti, 
poate şi elamiţi, s-au așezat triburile semite venite din Țara Amurru. Respin- 
gînd şi izgonind pe vechii locuitori din ținuturile lor de baştină, noii sosiți 
semiţi au întemeiat Imperiul din Akkad în partea de nord a Mesopotamiei 

și cu acest stat începe strălucitoarea, dar și singeroasa istorie a asiro- 
babilonienilor. 


Cultura asiro-babiloniană s-a dezvoltat pe trunchiul culturii sumeriene 
de la care a preluat odată cu scrierea, cu mitologia, cu religia, rituri şi 
mai ales limba sacră a templelor — sumeriana — care s-a folosit de către 
akkadieni pînă în mileniul I al erei noastre. Aşa cum pe tulpina culturii 
spirituale sumeriene a înflorit cultura asiro-babiloniană, tot astfel pe 
trunchiul culturii minoene sau egeocretane se dezvoltă cultura grecilor 
antici şi pe rădăcina etruscă creşte cultura şi civilizația romană. E vorba 
mai puţin de „naşteri cit de „„renaşteri”” ale unor culturi anterioare, așa 
cum s-a afirmat de multe ori cu privire la civilizaţia greacă sau romană. 
Acelaşi lucru se poate admite cu privire la moștenirea sumeriană a asiro- 
babilonienilor, care reiau şi duc mai departe „miracolul sumerian”, acea 
explozie culturală care a făcut pe orientalişti să scrie că sumerienii sînt 
grecii Asiei. În orice caz în epoca sosirii triburilor semite în Mesopotamia, 
sumerienii ajunseseră la o civilizaţie strălucită, în deplina ei dezvoltare 
posedind, între altele, o mitologie vastă, o organizaţie politică și socială 
stabilită şi în general un nivel de cultură remarcabil. În a sa carte Istoria 
începe la Sumer (trad. rom. Buc. 1962, Edit. Științifică) orientalistul 


S. N. Kramer a susținut prioritatea sumerienilor în cele mai diferite domenii 
ale culturii. 


De fapt miturile sumeriene, concepţiile despre lume și despre om, 
poezia, postulatele fundamentale ale gîndirii lor au fost integrate simbiotic 
în primul rînd în cultura semiților din nordul Mesopotamiei și prin aceştia 
pîndirea sumeriană s-a răspîndit la mai toate popoarele din Asia Apuseană: 
hurriţi, urartieni, canaaneeni, ugariţi, mitanieni, hittiți, iudei (Sumerul 
este numit Sinear în Geneză, X, 10), eblaiţi, etc. 


Răspîndirea culturii spirituale, sumeriană la origine, dar asimilată 
de asiro-babilonieni, la toate popoarele din Asia Apuseană a putut da naş- 
tere la teoria pan-babilonismului după care Babilonul ar fi fost unicul şi 
cel mai vechi focar de cultură al umanităţii, iar civilizația babiloniană ar 
fi avut o influență covirsitoare asupra dezvoltării culturii spirituale la 
cele mai multe popoare din lume. Pan-babilonismul, apărut ca teorie în 
istoria culturii pe la sfîrşitul secolului al XIX-lea, a fost susținut de orien- 
talitştii F. Delitzsch şi G. Winkler, după care toate credințele despre crea- 
rea lumii, despre potop, despre păcatul originar al omului, despre existenţa 
raiului şi a iadului, etc. ar fi apărut mai întii în Babilon şi de acolo s-ar 
fi răspîndit la toate popoarele vecine. Fără îndoială, descoperirea sumerie- 
nilor, a remarcabilei lor culturi și mai ales faptul că Babilonul a preluat 
cultura lor spirituală a dărimat teza priorității şi a originii babiloniene 
a tuturor culturilor spirituale antice. 

Chiar dacă teoria pan-babilonismului este întru totul eronată, nu rămine 
îndoială că Babilonul a exercitat o puternică influență spirituală prin 
concepţiile și miturile sale, dar şi prin formele gîndirii sale asupra credin- 
țelor iraniene atît de abstracte, asupra credințelor și riturilor din tratatele 
Talmudului babilonian şi a celui palestinian, asupra gîndirii gnosticilor, a 
mandeenilor, asupra gîndirii Kabbalei mai cu seamă. În fine, o serie de 
influențe babiloniene se pot decela cu ușurință în gindirea lui Heraclit 
ca și a altor filozofi greci. 

Totuși gindirea asiro-babiloniană rămine pre-filozofică, între altele 
fiindcă nu oferă explicaţii raționale ale fenomenelor empirice. 


* 


Datele pe care le avem de la scriitorii greci despre Asiria și despre 
Babilon sînt relatări ale unor călători, care, controlate cu sursele asiriene 
şi babiloniene cuneiforme pe care le posedăm, se dovedesc fie eronate, fie 
exagerate. Astfel Herodot călătorise la Babilon, dar redă puține informații 
exacte şi mai ales el ajunge în acest oraş după ce fusese cucerit de perși 
şi îşi pierduse independența. Părintele istoriei afirmă însă că ogoarele în 
Babilon dau o recoltă de două sute părți pentru o parte de sămînță şi în 
cazul unor recolte bune se ajunge la trei sute pentru una (Herodot, 1, 193). 
Lucrul acesta nu este exact căci după socotelile gospodăriilor templelor 
ori ale celor regale, randamentul în cereale al ogoarelor babiloniene era 
pe atunci, ca şi acum, de 30—40 ori mai mare decit sămînța aruncată pe 
cîmpul arat. 

Este drept că Herodot scrisese o Istorie a Asirienilor, carte pierdută, 
ce conținea o descriere a cuceririi oraşului Ninive (Herodot, I, 106), 
în care ar fi putut reda noţiuni mai exacte despre Mesopotamia. Astfel, 
documentele pe care ne putem întemeia pentru Studierea civilizaţiei asiro- 
babiloniene sînt înseși tăblițele cuneiforme în care se află date mult mai 
sigure și exacte. Dar nu am putut cunoaște conţinutul acestor tăblițe 
cuneiforme decit după descifrarea scrierii asiro-babiloniene, iar această 
descifrare a fost una din cele mai mari cuceriri ale orientalisticii din secolul 
al XIX-lea, egală în însemnătate cu descifrarea hieroglifelor egiptene de 
către Champollion. Atit descifrarea hieroglifelor cit și a scrierii cuneiforme 
a deschis orientaliştilor o poartă largă pentru cunoaşterea unor civilizaţii 
născute cu cinci milenii în urmă și pierite de două milenii. Graţie desci- 
frării hieroglifelor şi a cuneiformelor cunoaștem mai bine societatea egip- 
teană şi asiro-babiloniană din mileniul II î.e.n, de pildă, decit trecutul 
şi istoria cetăților etrusce din secolul al IV-lea sau al III-lea î.e.n. pentru 
că limba etruscă nu a putut fi cunoscută de orientaliști și inscripțiile etrusce 
nu au fost descifrate. Istoricul descifrării scrierii cuneiforme este lung 

fiindcă ea s-a făcut în decurs de un secol. Primul care a încercat să înțeleagă 
scrierea cuneiformă a fost Pietro della Valle. În 1621 el vizitează ruinele 
de la Persepolis şi copiază cinci semne din inscripțiile aflate la palatul regal 
de acolo, recunoscînd primul şi sensul scrierii. După el Chardin (1673), 
Kaempfer (1712) şi Corneille de Bruyn (1718) aduc decalcuri și estam- 
paje din inscripţiile aflate în aceeași regiune. Către 1765 Carsten Niebuhr 
copiază inscripţii cuneiforme de la poarta palatului regal din Persepolis, 
şi observă că o inscripție lungă cuprinde de fapt trei inscripții diferite, 
fiecare cu un tip diferit de scriere. Primul tip de inscripţie conţinea 42 de 
semne, al doilea tip 111 semne, iar al treilea cîteva sute. În palatul din 
Persepolis se aflau multe inscripţii cuprinzînd fiecare cele trei grupuri 
deosebite de scrieri. Niebuhr conchide că fiecare tip de inscripţie este scris 
într-o limbă diferită ; de asemenea că scrierea trebuie citită de la stînga 
la dreapta. Carsten Niebuhr publică inscripţiile sale odată ajuns în Europa 
fără să le fi putut descifra (L. Delaporte, La Mesopotamie, Paris, 1923, 
p. 3 sq). 

După el încearcă descifrarea inscripţiilor cuneiforme Olaus Gerhard 
Tychsen și el recunoaște că semnul liniar oblic de la stînga sus spre dreapta 
jos serveşte pentru despărțirea cuvintelor. În 1802 danezul Miinter arată 
că limba acestor inscripții pare să fie zenda sau înrudită cu zenda căci 
această limbă (în care este scris Avesta, cartea sfîntă a magilor zoroas- 
trieni ) separă și ea cuvintele printr-un astfel de semn grafic. Apoi, încercînd 
să descifreze o inscripţie, identifică trei vocale şi trei consoane. După el 
se străduiește pentru descifrarea scrierii cuneiforme profesorul de greacă 
veche și de latină de la un gimnaziu din Frankfurt pe Main apoi din Göttin- 
gen, Georg Friedrich Grotefend, care era un talentat deslegător de rebusuri 
și de şarade. Acesta începe prin a studia tot ce scriseseră autorii greci şi 
latini despre perși şi intuiește că titulatura folosită de suveranii persani 
moderni nu poate fi diferită de cea folosită de regii achemenizi sau sasanizi 
qi Persiei. Grotefend încearcă să descifreze scrierea cuneiformă cuprin- 
zînd 42 de grafeme, şi caută titlul regal, „rege al regilor” , pe care îl cunoaşte 
din textele grecești. Aceasta trebuia să cuprindă o repetiţie de semne 
cuneiforme „rege al regilor”, genitivul trebuind să aibă o terminaţie mai 
lungă. Din titulatura regilor sasanizi (care domnesc în Iran pînă la 640 
e.n.) Grotefend află că după titlul de „rege al regilor” trebuie să urmeze 
acela de „fiul lui”. Astfel savantul german descifrează într-o inscripție 
formula,,X, rege al regilor fiul lui Y rege” Și în altă inscripţie de același 
tip descifrează formula ,Y rege al regilor, fiul lui Z” fără titlul de rege. 
Dar fiind vorba de palatul de la Persepolis, regii sînt toți achemenizi și 
numai unul Singur din această familie nu este fiu de rege, Darius, fiul lui 
Hystaspes. Deci titulatura a doua trebuie citită „Darius, rege al regilor, 
fiul lui Hystaspes”” iar prima titulatură regală trebuie citită „Xerxes, 

rege al regilor, fiul lui Darius rege”. Pentru a descifra aceste nume proprii 
Grotefend foloseşte transcrierile lor vechi. În felul acesta Grotefend identi- 
ficase corect două vocale şi zece consoane, iar după el alți unsprezece 
savanţi îi completează opera reușind să descifreze tot alfabetul paleopersan 
în care era scrisă cea mai simplă din cele trei tipuri de inscripţii cuneiforme 
de la Persepolis (L. Delaporte, Ibidem, p. 4). 


A doua scriere de la Persepolis se arată şi mai greu de descifrat, dar 
se admitea că cele trei inscripții cuprindeau acelaşi text în trei limbi diferite, 
ceea ce uşura desigur descifrarea. Se constată prezența unui semn distinctiv 
înaintea numelor proprii şi sînt clasificate grafemele după numărul şi 
direcția semnelor cuneiforme. Descifrarea acestei a doua scrieri de la 
Persepolis e începută în 1844 de orientalistul danez Westergaard și versiunea 
sa este acceptată mai tîrziu ca exactă. 


Cel de al treilea tip de scriere, care avea numărul cel mai mare de 
semne, trebuia însă descifrată şi ea şi tot lui Grotefend i se datorește dezle- 
garea tainei sale. El izolează grupările de semne cuneiforme care ar fi 
trebuit să corespundă numelor lui Cyrus, Hystaspes, Darius și Xerxes. 
Apoi are ideea să caute printre cărămizile din Babilon grupul de semne 
cuneiforme care reprezintă numele regelui Nabuchodonosor. In încercările 
de descifrare a acestei a treia scrieri de la Persepolis, Löwenstern arată 
cel dintii că există grupări de semne cuneiforme diferite care au același 
sunet şi se citesc la fel, adică el descoperă omofonia semnelor cuneiforme. 
După el Hincks din Dublin remarcă primul că unele semne cuneiforme 
reprezintă o silabă și nu o consoană sau o vocală singură. În fine, în 1851 
un fost ofițer englez din armata persană, Henry Rawlinson, transcrie şi 
traduce marea Inscripţie de la Behistum, în care recunoaşte valoarea 
fonetică a 246 grafeme și stabileşte polifonia unor caractere cuneiforme, 
adică existența unor semne diferite care au aceeași valoare fonetică. 


Întrucît în descifrarea scrierii cuneiforme apăreau tot mai multe greu- 
tăți „Societatea Asiatică din Londra a avut ideea de a propune mai multor 
savanți să descifreze, fiecare după metoda şi principiile sale, un text mai 
lung de opt sute de rînduri. Rawlinson, Hincks, Fox, Talbot şi un savant 
german, Oppert, au trimis manuscrisul lor care a fost desigilat la 25 mai 
1857. Rezultatul a fost satisfăcător. Cele patru traduceri ale acestei ins- 
cripții a lui Tiglatpalassar I, regele Asiriei, au fost imprimate pe patru 
coloane spre a permite lumii întregi să constate că s-a găsit cheia celei de a 
treia scrieri a inscripţiilor achemenide, scrierea asirienilor şi a babilonienilor”? 
(L. Delaporte, Ibidem. p, 5—6). 


De aici înainte orientaliştii au început să citească tăblițele cuneiforme, 
avînd astfel acces direct la imensa literatură asiro-babiloniană, la textele 
ei juridice, economice, sapiențiale, istorice şi de alt fel. În toate ţările de 


10 


cultură s-au publicat numeroase texte asiro-babiloniene și Studii despre 
diferitele aspecte ale civilizaţiei asirienilor şi babilonienilor. 


La noi în țară Codul lui Hammurabi este publicat de I. Tanoviceanu 
în 1904 în Revista „Curierul Judiciar’, XIII, urmată de o traducere în 
1935 făcută de renumitul semitoloe Athanase Negoiţă. Aceluiași autor 
neobosit îi datorăm volumul Gîndirea asiro-babiloniană în texte, Edit. 
Științifică, Buc., 1975. 


O lucrare însemnată asupra culturii asiro-babiloniene este acea a lui 
Mircea Eliade, Cosmologie şi alchimie babiloniană, Buc. Edit. Vremea, 
1937, în care marele orientalist român cercetează semnificaţia ezoterică a 
alchimiei babiloniene care nu urmărea atit transmutaţia metalelor cit 
dobiîndirea desăvirşirii lăuntrice prin liberarea sufletului. Este probabil 
de asemenea că alchimia babiloniană căuta, ca şi cea europeană sau arabă, 
nemurirea fie prin „piatra filozofală””, fie prin „iarba vieții” sau „apa vie”. 
În ceea ce priveşte mitologia babiloniană, cartea lui Victor Kernbach, 
Miturile esenţiale, Edit. Științifică şi Enciclopedică, Buc. 1978, publică 
în traducerea textelor originale cele mai de seamă mituri din Mesopotamia. 
Epopeea lui Gilgameş s-a bucurat de mai multe traduceri în limba română, 
cea mai veche fiind ceea a lui I. Mihălcescu apărută la Casa ȘScoalelor 
( București, 1921 ) iar V. Șerbănescu şi Al. Dima au făcut să apară o nouă 
traducere mai recentă a Epopeii lui Gilgameş, E. L. V. Buc. 1966; 
Athanase Negoiţă în volumul său Giîndirea asiro-babiloniană în texte, 
Buc. 1975, dă o traducere însoţită de note şi de comentarii asupra diferitelor 
tăblițe cuneiforme cuprinzind această celebră epopee. 


Pe locurile unde se înălțau odinioară falnicele cetăţi asiriene și babilo- 
niene Ninive, Assur, Babilon, Nippur sau Ur s-au așternut cu vremea nisi- 
purile pustiurilor şi au fost date uitării pînă şi numele acestor așezări. 
Astăzi în valea fluviilor Tigru şi Eufrat s-a întemeiat un stat arab, Irakul, 
care continuă tradiţiile strălucitoare ale vechilor state mesopotamiene. 
Țara noastră are cele mai bune relaţii economice, culturale şi politice cu 
Irakul şi numeroşi ingineri şi tehnicieni români lucrează pe șantierele din 
această țară, în vreme ce mulți studenţi irakieni studiază la Universitățile 
române. Turiştii români care vizitează Irakul şi muzeele din Bagdad, 
în care s-au adunat multe comori ale artei Mesopotamiei, dar şi tehnicienii 
ori inginerii români pe care i-am menţionat mai sus, credem că vor dobinăi, 
citind acest volum, o cunoaştere mai exactă a ceea ce a fost scinteietoarea 
cultură a Babilonului și a Asiriei. 

Pe de altă parte semitologii români, și vrem să cităm în primul rînd 
pe Ion Alexandru care predă cu atita competenţă și talent limba ebraică 
la Universitatea din Bucureşti, dar şi pe arabiştii români, elevi ai regreta- 
tului Yves Goldenberg, vor putea face, sîntem încredinţaţi, unele apropieri 
interesante între civilizațiile şi culturile în care sînt specialiști și lumea 
asiro-babiloniană. 


Constantin Daniel 
23 ianuarie 1980 


Geografia Mesopotamiei 


Herodot a denumit Egiptul un dar al Nilului, însă cu aceeași îndrep- 
tățire s-ar putea afirma că și ţinutul aluvial al Babiloniei este un dar al 
Tigrului și al Eufratului. Şi regiunile Mesopotamiei așezate mai spre 
miazănoapte îşi datorează existenţa şi fertilitatea acestor două fluvii 
căci dacă nu ar fi existat, pustiul Siriei s-ar fi extins pînă la munţii ce 
alcătuiesc hotarul Mesopotamiei cu Iranul. Aceste două fluvii au reuşit 
să cîştige de la întinderile pustii vecine şi de la mare o zonă lungă de 
circa 1000 km, zonă cultivabilă care se învecinează la nord cu Armenia, 
la apus cu deşertul Siriei, la răsărit cu munţii Zagros, iar la miazăzi 
cu Golful Persic (care în antichitate pătrundea cu mult mai adînc în 
continentul asiatic). În valea acestor fluvii, de-a lungul cărora s-au depus 
aluviuni de milenii, au fost săpate, la sud de Sippar, nenumărate canale 
pentru irigarea artificială a pămînturilor. 


Regiunea de nord a Mesopotamiei era irigată de afluenții Eufratului. 
Sudul Mesopotamiei, care nu era străbătut decît de un rîu mic de stepă, 
Tartar, a rămas o regiune deșertică încă din antichitate. Cel mai vechi 
și mai bogat stat-oraş întemeiat în Mesopotamia a fost Babilonul. În 
regiunea de mijloc a Eufratului se întemeiaseră încă din epoca arhaică 
mai multe principate. Ma'er, apoi Lagi, Hindani și Suchi, dar acestea 
nu au jucat nici un rol istoric. Statele-oraşe din nordul Mesopotamiei, 
Harran şi Nisibi, n-au avut nici ele vreo însemnătate politică. 

Însă în bazinul de nord al fluviului Tigru, o provincie babiloniană 
neînsemnată, așezată la hotarele imperiului, Asiria, s-a dezvoltat ajungînd 
o putere militară şi politică dintre cele mai considerabile în lumea veche, 
care a influenţat într-o măsură importantă istoria întregii Asii Anterioare. 
Volumul de faţă va studia cultura acestor două state, Babilonul şi Asiria, 
care se deosebeau puţin între ele şi constituiau o unitate culturală. 

Izvoarele celor două fluvii, Tigru și Eufratul, se află în munţii Arme- 
niei. Eufratul, care se numea Buranunu în sumeriană şi Purattu în akka- 
diană, este la originea sa un rîu sălbatic, pe care munții Taurus şi Antita- 
urus îl silesc să facă multe ocoluri şi cascade, dar după ce trece de aceşti 
munţi la Samosata cursul îi devine mai liniştit, iar munţii de pe malurile 
sale sînt mai mici. Masivul muntos Amanus îl silește să facă o curbă 
mare spre sud şi, pentru o porţiune din parcursul său, el curge direct 
spre răsărit. De la confluenţa cu rîul Balih se îndreaptă direct spre sud- 
est și nu-și mai schimbă deloc această direcţie pînă se varsă în Golful 
Persic. Totuși, albia sa este strimtorată de înălțimi muntoase, numite 
în akkadiană hinge sa Puratti, care dispar însă în dreptul orașului Id 
(grec: Is, azi Hit) ; după aceea curge străbătînd o cîmpie vastă unde 
s-au depus aluviuni şi unde în decursul mileniilor fluviul şi-a schimbat 
de multe ori vadul. Se pare totuși că Eufratul curge cu mult mai spre 
apus decît în vechime căci Babilonul se afla pe malul său răsăritean în cea 
mai mare parte. Dar pe vremea regelui Neriglissar, Eufratul se îndepăr- 
tase mult de albia sa, așa că acest rege a trebuit să facă lucrări de readucere 
a fluviului în vechea albie. În antichitate orașele Larsa şi Ur ca şi Uruk 
se aflau pe malurile Eufratului, deşi astăzi se găsesc la o mare depărtare 
de fluviu. În porţiunea sa terminală Eufratul era înconjurat de mlaștini 
întinse și nu se unea cu Tigrul ca astăzi, iar apele sale curgeau în Golful 
Persic. Orașul Eridu se afla la ţărmul mării, deşi azi ruinele sale sînt 
departe de mare. 

Afluenții Eufratului se revarsă aproape numai de pe partea stingă 
a fluviului. Aceşti afluenți sînt Arsania, Balihu și Haburu şi ei aduc 
în apele Eufratului revărsările torenţilor care se scurg din munții așezați 
la nord-est. 

Fluviul Tigru (în sumeriană /digna, în akkadiană /diqlat ) izvorăşte 
tot din munţii Armeniei şi, după ce străpunge la Amid munţii kurzi, se 
îndreaptă o porţiune către răsărit, dar curge apoi, ca și Eufratul, în direc- 
ţia sud-est. El străbate ţara Asiriei și în orașul de azi Tekrit ajunge în 
cîmpia mesopotamiană. În dreptul orașului Upi (grec Opis, Seleucia) 
se apropie de Eufrat pînă la 30 km, spre a se îndepărta iarăși de el. În 
antichitate Tigrul curgea mai spre apus, ca şi Eufratul. 

Pe malurile lui se aflau în mileniul I regatul independent aramaic 
Bit-Jakin cu capitala Dur-Jakin, regat ce nu a fost cucerit decit tîrziu 
de către regii asirieni. 

Afluenții Tigrului coboară cu toţii din munţii dinspre răsărit, cel 
mai important fiind Husur, care curge prin oraşul Ninive, apoi Zabu 
elu, Zabu Supalu, Radanu și Turnat. În porţiunea inferioară Tigrul 
primeşte azi doi afluenţi, Kerha și Qarun, care în antichitate reprezentau 
fluvii separate ce se revărsau în Golful Persic. 

Golful Persic pătrundea circa 100 km în interiorul continentului și 
se prelungea cu o lagună — „marea chaldeană”” — cu apă amăruie. 

Ca și Egiptul, Babilonul depindea de ploile şi de căderile de zăpadă 
în regiunea izvoarelor celor două fluvii ale sale. Primăvara zăpezile se 
topeau în munţii Armeniei şi în martie apele Tigrului și ale Eufratului 
începeau să se umfle. În luna aprilie și mai ales în mai, mari întinderi 
de pămînt erau inundate. 

Regimul celor două fluvii nu este identic. Tigrul are malurile mai 
ridicate și mai rezistente, curentul său este mai rapid, inundația se face 
la jumătatea lui martie, atinge maximumul său în primele zile ale lui mai 
şi se termină la jumătatea lui iunie; pe malurile sale sînt mlaștini. 

Eufratul are de două ori mai puţină apă, inundația sa începe cu 15 
zile mai tîrziu și nu se termină înainte de luna septembrie ; malurile 
sale sînt mai joase, și el se răspîndește mai ușor pe cîmpie, creînd o inun- 
dație binefăcătoare. 

De aceea primii locuitori ai Mesopotamiei s-au așezat pe țărmurile 
sale spre a întemeia oraşe. 

Dar, spre a feri ogoarele de stagnarea apei şi formarea de mlaștini, 
apoi spre a asigura irigarea cîmpurilor atunci cînd apele fluviilor au 
atins un nivel ridicat, era necesar să se deriveze apele în canale. 

Strabon, care datorează informaţiile sale celor ce-l însoțeau pe Alexan- 
dru cel Mare, descrie această stare în mod destul de exact: 

„Întrucît Eufratul, cînd zăpezile Armeniei se topesc primăvara, se 
umflă la începutul verii, în chip obligatoriu el inundă ogoarele și apele 
stagnează în băltoace peste ele, dacă nu se duce apa de prisos prin canale 
şi şanţuri la fel ca în Egipt. Așa au luat naştere canalele. Dar ele necesită 
o întreținere mai mare (ca în Egipt); căci pămîntul este adînc, moale, 
și cedează uşor, aşa că aceste canale pot fi acoperite uşor de cursul apei 
şi cîmpia poate fi uşor dezgolită (de culturi) iar canalele pot fi repede 
umplute şi noroiul poate astupa uşor gurile lor. Şi în felul acesta se produce 
iar exces de apă peste ogoare... 

A preîntîmpina cu totul asemenea inundaţii, este poate imposibil dar 
e datoria unui stăpînitor bun să le înlăture. 

Datoria sa este să stăvilească o creştere prea mare a fluviului prin 
diguri, umplerea cu noroi a canalelor prin curățarea lor şi prevenirea 
astupării ieșşirilor lor. Curăţarea lor este ușoară, indiguirea cere multe 
braţe, căci pămîntul este moale şi nerezistent, iar noroiul ce este aruncat 
peste el nu rămîne deasupra ci astupă gura canalelor în chip nefolositor. 

Dar e nevoie de închis repede canalele ca să nu se scurgă toată apa 
din ele. 

... Căci nu este nici o deosebire dacă roadele pămîntului se strică 
prin excesul de apă sau se usucă din lipsă de apă. Dar aceste lucruri nu 

se întîmplă ... dacă gurile canalelor se deschid şi se închid repede, astfel 
ca apa din canale să aibă o înălțime mijlocie şi apa din ele nici să nu 
inunde nici să nu lipsească’ (Strabon, Geografia, XVI, 1,9 sq). 

A săpa canale era îndatorirea oricărui rege babilonian, dar nu putem 
determina cu exactitate traseul lor din antichitate. Cunoaştem numele 
unora dintre canale și ştim că numărul celor ce legau Tigrul de Eufrat 
era foarte mare. Un mare canal (rar sarri) vărsa apele Eufratului în 
Tigru, care curgea la un nivel mai jos decît primul, dar alte canale purtau 
numele regelui ce le-a săpat, cum este canalul regelui Hammurabi în 
nordul Babiloniei. La Nippur era canalul Kaburu, cunoscut din Cartea 
lui Iezechiel 1, 3 şi 5, ca şi canalul Badi'atu care avea la celălalt cap oraşul 
Pumbedita unde exista în era noastră o celebră şcoală de talmudiști. 
În Asiria, din pricina solului stîncos, se săpa mult mai greu, totuşi regii 
Asiriei au tăiat numeroase canale în această regiune. 

Babilonia, adică statul-oraș creat de Babilon şi cuprins între cele 
două fluvii Tigru şi Eufrat, întinzîndu-se pînă la latitudinea 34° nord, 
avea o suprafaţă de circa 30.000 km pătraţi pămînt agricol adică tot 
atît cît Egiptul antic (Delta şi Valea cultivabilă a Nilului) și cît are Belgia 
astăzi. Pentru babilonieni înșiși, ţara lor se împărțea în două regiuni 
distincte: partea de sud care se întindea pînă la orașul Isin se numea 
după apelativul ei sumerian Kengi, iar akkadian Sumer (cf. Sinear în 
Geneză, X, 10). Partea de nord, numită în sumeriană Uri, era denumită 
Akkad. Apelaţia Kar-Dunias era folosită din vremea kasiţiler spre a 
numi regiunea din vecinătatea mării, apoi a fost utilizată spre a denumi 
cele două jumătăţi ale Babilonului. Tot aşa expresia Ķaldi (Chaldeea) 
era denumirea părţii de sud a Babiloniei, apoi a însemnat și nordul şi 
sudul acestei ţări. Grecii au numit mai tîrziu întreaga ţară Babilonia, 
după numele capitalei sale Babilon. 

Această ţară, destul de puţin întinsă, a fost foarte populată în anti- 
chitate. Aşa de pildă regele Sanherib afirma, după răsturnarea lui Mero- 
dachbaladan, că a cucerit 75 de orașe și 420 de localităţi. La o depărtare 
de ,,30 ceasuri duble de ţărmul mării” se afla ca „„un peşte în marea de 
răsărit” insula Tilmun (grec Tylos), astăzi insula Bahrein, care avea o 
cultură babiloniană. Cel mai sudic oraș de pe continent, pe malul mării, 
era Eridu, care după legendă ar fi fost locuit de primul om, Adapa. 
Aici se afla templul zeului Enki-Ea, templul numit E-abzu, fiindcă tem- 
plele babiloniene aveau toate un nume. La nord de Eridu, dar despărţit 
de o înălțime muntoasă, se afla oraşul Ur (Ur al chaldeenilor, menţionat 
în Geneză, XI, 28, 31, patria lui Abraham) care în mileniul al III-lea a 
fost capitala întregii țări Sumer şi Akkad. Aici îşi avea reședința zeul lunii 
Sin- Nannar în templul său E-Gissirgal. Locul de cult cel mai sudic al zeului 
soarelui era oraşul Larsa unde el se afla în templul său numit E-babbar. 

Mai la nord se găsea oraşul Uruk (astăzi Warka, localitate ce a dat 
numele său unei ceramici și unei perioade care apare în textele sacre 
ale iudeilor sub numele de Erek (Geneză, X, 1 (10), iar autorii greci îl 
numeau Orchos, unde se afla templul zeului cerului Anu, templu care 
se numea E-anna. Micul oraş Lagaš (astăzi Tello) avea „templul celor 
50'', E-ninnu, al zeului Ningirsu, care locuia aici. 

Nu departe, pe malurile Eufratului, era orașul Suruppak, care „era 
deja vechi cînd zeii au hotărît să facă Potopul” afirmă miturile sumeriene. 
Oraşul Adab, care acum se află departe de Eufrat, este și el foarte vechi 
căci regele Hammurabi l-a reclădit şi a restaurat templul său E-mah. 
În regiunea de mijloc a Babiloniei se afla oraşul Nippur (astăzi Nuffar) 
reşedinţa zeului prea-puternic Enlil, care avea templul său E-kur acolo. 


Nu departe de Nippur, dar nelocalizat sigur, se găsea oraşul Isin (care a 
fost o vreme capitala Babiloniei) unde se afla templul E-ga/mah al marelui 
zeu al războiului Ninurta şi al soţiei sale Gula. 


Oraşul de la care tot nordul Babiloniei şi-a luat numele era Akkad, 
unde era adorată zeiţa Anunit în templul său E-ulmas. Pe timpul lui 
Sargon I a fost capitala întregului Orient de mijloc, dar mai tîrziu şi-a 
pierdut însemnătatea în folosul orașului învecinat cu el, Sippar, reședința 
nordică a zeului Soarelui, al cărui templu se numea ca şi la Larsa E-babbar. 
Eufratul era numit după acest oraş babilonian „fluviul de la Sippar”. 


Oraşul Sippar se afla aproape de cetatea Upi-Aksak (grec. Opis, 
Seleucia, Ktesiphon) așezat pe malurile rîului Tigru. Mai la nord se 
afla oraşul, menţionat din vremea regilor Kasiţi, Dur-Kurigalzi. În regi- 
unea de vest a Tigrului, învecinată cu acest oraș, se afla fortăreaţa Der, 
care împiedica atacurile venite din nord și dinspre răsărit. 


Mai la sud de Sippar era situat oraşul Kutu unde locuia în templul 
său, E-meslam, zeul infernului, Nergal. Mai spre sud și la marginea unui 
braţ al Eufratului se aflau cele două orașe Ki5 şi Hursagkalama. Zeul 
adorat la Kiš era Zamama în templul său E-meteursag. 


Capitală a devenit mai tîrziu Babili (grec. Babylon), în traducere 
„poarta zeului”, care dintr-un mic orăşel cum era în prima dinastie, 
a ajuns capitala strălucitoare a întregii ţări. În Imperiul Nou babilonian, 
Nabuchodonosor şi-a clădit aici palatele sale şi templul zeului Marduk, 
E-sagila. Fiul zeului Marduk, Nabu, locuia în templul său E-zida din 
orașul Borsip (grec. Borsippa). La 12 km sud de Barsippa se afla orașul 
Uras. 

Mai la nord de rîul Zabu elu, pe partea stîngă a fluviului Tigru se 
întindea Asiria propriu-zisă, care își ia numele de la vechiul oraş Assur. 
Pămiîntul agricol al Asiriei este puţin întins, doar 12.000 km pătraţi, 
fiindcă malurile Tigrului sînt foarte aproape de munţii kurzi. Oraşul 

Assur, clădit spre a opri atacurile „,barbarilor””, era construit pe o stincă 
pe malul drept al Tigrului. El purta numele zeului asirian Assur. 

Între cele două rîuri Zabu, afluenţi ai Tigrului, se află oraşul Arba-ilu 
(grec. Arbela) unde era adorată zeița Iştar din Arbela. La revărsarea 
rîului Zabu elu (,„,Zab superior” azi) în Tigru se afla fortăreața Kalah 
(azi Nimrud). Oraşul Ninive este întemeiat din timpuri străvechi și poartă 
numele zeului Ninna, iubitul zeiţei Iștar. Sub regii asirieni Sanherib, 
Asarhaddon și Assurbanipal, Ninive a devenit capitala întregii Asii 
Anterioare. Regele Sargon şi-a clădit la picioarele unui munte o reşedinţă 
pe care a numit-o „fortăreaţa lui Sargon” Dur-Sarrukin (astăzi Chorsa- 
bad) care după moartea sa n-a avut mai nici o însemnătate. 


* 


Primii locuitori ai Mesopotamiei au fost sumerienii ; în sud ei erau 
cei ce ocupau întreaga regiune din cele mai vechi timpuri. Chiar în nordul 
Mesopotamiei cei mai vechi stăpînitori purtau nume sumeriene şi aveau 
tipuri antropologice sumeriene. Se poate conchide că la origine şi locui- 
torii Akkadului erau sumerieni. Nu putem decide dacă sumerienii au 
fost autohtoni în Mesopotamia sau au sosit din altă regiune, din Caucaz 
sau din Asia Centrală ori din nordul Indiei. După relatările preotului 
babilonian Berossos, din Marea Erytree (=golful Persic), acolo unde se 
află hotarul Babiloniei, a ieșit o fiinţă plină de inteligenţă numită Oannes 
care i-a învăţat pe oameni toate tehnicile şi artele utile. Poate în această 
legendă este o amintire a unei imigraţii în Mesopotamia venită din sud, 
deci din India de la creatorii civilizației din Mohenjo-Dario şi Harappa. 
De fapt au existat contacte între sumerieni şi străvechii locuitori ai Indiei 
de Nord, căci s-au găsit sigilii în Sumer, provenite din India şi lucrate 
pe Valea Indusului (cg. Jean Marie Casel, Civilizaţia Indusului şi enigmele 
ei, trad. rom. Buc. 1978, Prefață de Constantin Daniel, passim.). Sumeri- 
enii erau scunzi, de tip picnic, şi brahicefali. Nu s-a putut stabili cărui 
grup de limbi aparţine sumeriana, deşi cunoaștem destul de bine această 
limbă aglutinantă. Trebuie remarcat că limbile aglutinante se vorbeau 
în Caucaz, de unde ar fi putut să pogoare, de-alungul Văii celor două 
fluvii, Tigrul și Eufratul, strămoșii sumerienilor. Dar o serie de termeni 
sumerieni se regăsesc şi în limbile turcice vorbite în Asia Centrală (cum ar 
fi de pildă dingir „zeu'”), limbi care au dealtfel şi ele unele similitudini 
cu sumeriana. Dar așa cum scrie un mare orientalist „Este posibil ca 
înainte de sosirea lor (a sumerienilor) în Sumer să fi existat aici un imperiu 
vast, a cărui civilizaţie depășea cu mult pe a lor” (S.N.Kramer, Istoria 
începe la Sumer, trad. rom. București, 1962, p. 277). De fapt existența 
proto-sumerienilor, a unei populaţii ce i-a precedat pe sumerieni, nu mai 
este pusă la îndoială de nimeni datorită ceramicii descoperite în Meso- 

potamia şi a vestigiilor arheologice care impun existența proto-sumerie- 
nilor înainte de sumerieni. Desigur sumerienii înșişi au inventat scrierea 
lor cuneiformă, apoi au descoperit numeroase tehnici agricole, au scris 
numeroase opere literare, mitologice şi religioase şi au avut o mare însem- 
nătate în istoria culturii. 

Dar sumerienii nu au putut rămîne singurii beneficiari ai rodniciei 
ţării pe care au făcut-o fertilă, bogată şi împînzită cu sate şi orașe. Căci 
Sumerul exercita o puternică forţă de atracție asupra nomazilor din regi- 
unile deșertice apusene și răsăritene și asupra popoarelor ce locuiau 
în munţii învecinaţi cu Mesopotamia. Este probabil că foarte de timpuriu 
au sosit din Peninsula Arabică — ce pare a constitui patria lor — cele 
dintii triburi semite. Cu trupurile subţiri, cu feţele lor prelungi, nasul 
întrucîtva acvilin, cu bărbile lungi, semiţii erau cu totul diferiți ca aspect 
de sumerieni. Dar semiţii au adoptat cultura mult superioară a sumerie- 
nilor, au împrumutat de la ei scrierea cuneiformă şi la început au scris 
numai în limba sumeriană. Toată partea de nord a Mesopotamiei a fost 
ocupată de semiţi, dar în sud s-au menţinut sumerienii încă multă vreme, 
pînă la începutul mileniului al II-lea, cînd limba lor a fost cu totul înlo- 
cuită de cea semită a akkadienilor. Doar în textele religioase limba sume- 
riană s-a păstrat, așa cum s-a păstrat și limba latină. 

Nordul Mesopotamiei, Asiria, a fost colonizat de timpuriu de către 
semiţi, dar geografia acestui ţinut şi condiţiile sale economice, apoi 
amestecul semiţilor cu hurriţii sau indo-europenii din statul Mitanni, ori 
cu urarţii din statul Urartu, au făurit un alt tip de om decît cel babilonian. 

Pe de altă parte, în decursul timpurilor s-au mai produs încă alte 
două invazii semite în Mesopotamia. Prima care a avut loc în jurul anilor 
2400 a fost aceea a amoriţilor care au creat o dinastie amoreană în Meso- 
potamia ; cea de-a doua a fost a triburilor numite la început de asirieni 
ahlame, adică a arameenilor. Aceasta din urmă a ajuns pînă la sfîrşit 
să cuprindă în mod paşnic tot ţinutul Mesopotamiei, aşa cum a ocupat 
toată Siria și Mesopotamia, astfel că limba aramaică a ajuns să fie limba 
vorbită nu numai în Mesopotamia ci şi în Siria şi Palestina. 

După arameeni, cei care au invadat Orientul de Mijloc în secolul al 
VII-lea al erei noastre, constituind a treia invazie semită, au fost arabii. 

O serie de popoare care locuiau în vecinătatea Mesopotamiei, au 
făcut dese incursiuni asupra bogatelor orașe asiro-babiloniene sau le-au 
cucerit, ori au dat monarhi, din neamul lor, ce au domnit în Babilonia. 

La răsărit se afla statul Elamului, a cărui populaţie pare a fi fost de 
mai multe origini și Elamul a atacat adesea Babilonia. În mileniul I 
mezii şi perşii au locuit aceste regiuni şi au făcut dese incursiuni în Meso- 
potamia, sfîrşind prin a cuceri Babilonul sub Cyrus I. În munţii ce limitau 
spre răsărit Babilonia se aflau kasiţii, la început servitori ai akkadie- 

nilor. apoi cotropitori ai Mesopotamiei unde au creat dinastiile lor. 
Kasiţii erau un popor deosebit de semiţi și aveau propria lor limbă. 
Un rol similar l-au avut în munţii din nordul Mesopotamiei popoarele 
lulubeilor şi ale gutilor care din sclavi au ajuns stăpîni în Mesopotamia. 

În mileniul al II-lea au apărut popoare noi care au întemeiat state 
puternice. Astfel a fost statul Mitanni care a cuprins mari părţi din Meso- 
_potamia şi Asiria, precum şi Statul Hittit care a cucerit şi el părți consi- 
derabile din Asiria și a ocupat vremelnic şi Babilonul. 

Apoi în secolul al VIII-lea î.e.n. migraţia unor populaţii indo-euro- 
pene, numite de babilonieni gimirri (cimerienii), a cotropit o parte din 
Asiria şi regele său Asarhaddon a socotit util, spre a-i birui, să se căsăto- 
rească cu fata regelui poporului A5kuza (sciţii) pentru a dobîndi alianţa 
acestui popor. 

Mai spre nord de Asiria, statele Waviri şi Urartu împrumutaseră 
mult din cultura asiro-babiloniană, ceea ce nu le împiedică să poarte 
deseori război cu Asiria. 


Cît priveşte flora şi fauna Mesopotamiei ele s-au născut şi s-au dez- 
voltat pe un sol aluvionar format de depozitele Tigrului şi Eufratului. 
Încă de la începutul secolului al XIX-lea s-a stabilit că ţinutul de origine 
al orzului, al grîului şi al speciei de grîu numită amidonier a fost nordul 
Mesopotamiei de unde s-au răspîndit în toată Babilonia. Orzul, baza 
hranei omului și a animalelor în Mesopotamia, a fost în toate perioadele 
istorice cereala cea mai răspîndită ; orzul este folosit ca monedă chiar 
pentru plata vînzărilor, a impozitelor şi a datoriilor. Se seamănă de 
asemenea mei, dar ovăzul și secara par a fi fost necunoscute. Susanul era 
foarte căutat din cauza uleiului său comestibil şi din pricina unei băuturi 
la a cărei preparare se folosea. 

Tamariscul era cultivat pentru guma sa dulce, iar viţa de vie pentru 
struguri și vin. 

Smochinul este menţionat alături de rodie în textele presargonice, 
şi regele Gudea socotea că rodia este un fruct vrednic de a fi oferit zeilor. 
Palmierul care dădea curmale era una din principalele bogății ale Meso- 
potamiei. După spusele lui Strabon el este folosit spre a împlini toate 
nevoile locuitorilor. Din el se fac un fel de piine, apoi vin, oţet, miere, 
prăjituri şi o mulţime de ţesături ; fierarii folosesc sîmburii de curmale 
drept combustibil pentru foalele lor ; aceiași simburi, măcinaţi sau stri- 
viţi, erau folosiţi pentru hrana animalelor, bovidee şi oi, puse la îngrăşat. 
În grădini se cultivau ceapa, castraveţii şi multe alte zarzavaturi. Trestiile 
foarte groase și tari slujeau la clădirea colibelor, a gardurilor şi a acope- 

rişurilor, dar şi a calamului — ,, peniţa”” cu care se scria pe tăblițele de 
argilă. iar cenușa trestiilor era folositoare pentru fabricarea leşiei. 

Animalele a căror existenţă este atestată sînt din speciile domestice: 
măgarul, boul, oaia, capra, porcul, cîinele și păsările de curte. Dintre 
speciile sălbatice menţionăm: leul, bizonul, bubalul, cerbul, leopardul, 
capra sălbatică, antilopa, vulturul, șerpii, scorpionul şi multe specii de 
peşti şi de crustacee. Se face distincţie între cal și catir, deși existau și 
onagrii (măgari sălbatici) în regiunile deşertice. 

Atit Tigrul cît şi Eufratul inundau în fiecare an vaste suprafeţe de 
teren, iar oamenii au fost siliţi să-şi aşeze adăposturile deasupra nivelului 
apelor. În acest scop ei au ridicat movile de pămînt artificiale pe care 
au construit un adăpost din trestii sau o casă din lut. Pămîntul argilos 
a putut să dea oamenilor materialul pentru fabricarea unei ceramici 
bogate, sau să le dea putinţa să facă tăblițe pe care să scrie cu un virf de 
trestie semnele cuneiforme. Pe teritoriul Mesopotamiei nu se găseau 
pietre şi nici metale. Ţîţînele porţilor din palate şi din temple, statuile 
zeilor sau ale regilor, pietrele scumpe din care se făceau sigilii, lemnul 
de cedru atît de căutat pentru împodobirea altarelor, în fine aurul și 
argintul, fierul şi arama, toate acestea trebuiau să fie importate de către 
babilonieni. 

De aceea s-au stabilit devreme relaţii comerciale între babilonieni și 
popoarele învecinate, mai ales cele din nordul Mesopotamiei, dar şi 
relaţii de independenţă şi de aservire politică. 


Scurtă schiță 
a istoriei Babilonului şi a Asiriei 


Este neîndoielnic că sumerienii i-au precedat pe semiţi în Mesopota- 
mia, iar sumerienii așezați în sudul ținutului dintre Tigru şi Eufrat au 
întemeiat acolo primele state-oraşe la începutul mileniului al III-lea. 
Dar existenţa în cele mai vechi texte sumeriene a unor cuvinte semite 
dovedeşte că încă din timpurile antice au existat relaţii între sumerienii 
din sudul Mesopotamiei şi triburile semite de păstori din nord. Pe de 
altă parte se pare că sumerienii au avut de înfruntat o puternică invazie 
semită în jurul anilor 2600 î.e.n. și ei au asimilat cu greutate pe semiţii 
veniţi din nord împotriva lor. Istoria semiţilor în Mesopotamia începe 
cu fundarea la Akkad a primului stat semit în Mesopotamia. 


Imperiul din Akkad 
(circa 2350—2150 î.e.n.) 


Sursele scrise cu privire la epoca imperiului din Akkad sînt foarte 
numeroase și astăzi nu se mai poate pune la îndoială importanţa și puterea 
acestei stăpîniri semite. Luptele între statele-oraşe sumeriene în a doua 
jumătate a mileniului al III-lea au fost intense și un rege sumerian Lugal- 
zaggisi a reuşit pentru o vreme să pună stăpiînire pe tot Sumerul 
(făcîndu-şi din Uruk capitala sa) şi a cucerit ţinuturi care se întindeau 
de la Golful Persic pînă la Marea de Sus (Marea Mediterană). În vremea 
aceea — în jurul anilor 2350 — toată partea de nord a Mesopotamiei 
era locuită de semiţi. Ei populau adesea şi oraşe conduse de stăpînitori 
sumerieni. Dominația regelui sumerian Lugalzaggisi n-a fost de lungă 
durată fiindcă el a fost biruit şi ţara sa ocupată de regele semit al orașului 
Akkad, Sargon. 

Nu se cunoaște locul unde se afla așezat exact oraşul Akkad — de 
unde îşi trag numele semiţii din Mesopotamia, numiţi şi akkadieni — dar 

se admite că se afla pe malul stîng al Eufratului în locul unde acest fluviu 
se apropie cel mai mult de fluviul Tigru. Fiind aşezat la o răscruce impor- 
tantă a drumurilor comerciale a căpătat o mare înflorire economică şi a 
avut un rol însemnat în comerţul dintre nordul şi sudul Mesopotamiei. 

Regele Sargon urmat de atoi 


Legenda afirmă despre Sargon, întemeietorul dinastiei semite din 
Akkad, că ar fi fost copil din flori al unei femei sărace, iar fratele mamei 
sale locuia în munții din nordul Mesopotamiei. Sargon însuşi spunea 
într-un text despre sine: „Mama m-a zămislit şi m-a născut în taină, 
m-a pus într-un coş de trestie, l-a uns cu ceară și i-a dat drumul pe apă” 
(a Eufratului desigur, n.n.). Coşul a fost găsit de un grădinar, care i-a 
dat copilului aceeaşi meserie și tînărul Sargon ar fi fost grădinar şi pivni- 
cerul unui rege din orașul Kiş, regele sumerian Ur-zababa care înte- 
meiase orașul Akkad. Este foarte probabil că pe vremea urmaşilor acestui 
rege sumerian, Sargon a pus mîna pe putere în orașul Akkad, l-a întărit 

și şi-a creat o oştire puternică cu care a cucerit oraşul sumerian Kiş. 
Cunoaştem evenimentele care s-au întîmplat în timpul domniei lui Sargon 
din textul inscripţiilor ajunse pînă la noi. Ele au fost săpate pe statui 
dăruite templului din oraşul Nippur ; deşi statuile au fost distruse, 
inscripţiile au fost copiate de un scrib care le-a orînduit în biblioteca 
templului din Nippur care a fost regăsită şi texte din ea au fost publicate. 
Aceste inscripţii ne informează că Sargon l-a învins pe regele sumerian 
Lugalzaggisi dimpreună cu oastea oraşului Uruk și a 50 de regi. După ce 
a nimicit oraşul Uruk, l-a adus pe Lugalzaggisi legat în lanţuri și l-a 
sacrificat zeului Enlil. Acesta este vechiul rit semit cherem de care se 
pomenește și în cărţile vechi iudaice (cf. Iisus Navi, XXIV, 8 sq). În 
urmă, Sargon cucereşte statul-oraș Ur apoi multe alte orașe sumeriene, 
ajungînd pînă la Golful Persic unde își spală armele în apele mării. 
Desigur, cuceririle lui Sargon se explică în primul rînd prin tehnica sa 
de luptă, superioară sumerienilor, căci printre akkadieni existau nume- 
roşi arcași şi aruncători cu praștia şi sulița şi nu doar o falangă de ostași 
cu armament defensiv, înveșmîntaţi în platoşe și acoperiţi de scuturi, 
avînd suliţi lungi, cum erau sumerienii. În fine, ostilitatea dintre statele- 
orașe sumeriene şi luptele purtate între acestea, precum şi sprijinul aris- 
tocraţiei, care se teme de răscoalele maselor populare furate și impilate 
de regi și nobili, au jucat un rol însemnat în victoriile lui Sargon care au 
dus la unirea nordului și sudului Mesopotamiei într-un singur stat — 
Imperiul din Akkad. Regele își ia numele sub care este cunoscut în istorie 
Sarru-Ken „rege legitim”. Odată unificată Mesopotamia, Sargon porneşte 
la executarea unor campanii de jaf şi de pradă împotriva tuturor popoa- 
relor învecinate. El crecază mai întîi o armată formată de ostași profesi- 
oniști, în număr de 5400 oameni, supuşi direct regelui. Antrenaţi la lupte 
corp la corp, înarmaţi cu arcuri, săbii, lănci scurte, ei nu posedau grelele 
care de luptă cu patru roţi pline ale sumerienilor, ci aveau care de luptă 
ușoare, cu două roți, trase de cai repezi, după modelul hurrit. 

Pentru ușurarea legăturilor comerciale regele Sargon pune să se 
sape canale noi, apoi introduce o măsură unitară de lungime şi de greutate 
în tot imperiul. 

Campaniile sale militare îl poartă în insula Bahrein de azi (Tilmun 
sau Dilmun în akkadiană) dar şi în Elam apoi în ceea ce va fi mai tîrziu 
Asiria, Asia Mică, Siria şi chiar insula Cipru unde s-au aflat de fapt 
sigilii cilindrice akkadiene. În inscripţiile găsite în templul din Nippur, 
regele Sargon afirmă că Libanul îi dă lemn de cedru, iar muntele Amanus 
argint. Aceste expediţii comparabile cu cele ale lui Alexandru cel Mare 
au fost cîntate într-o epopee Sar tamhari („„Regele bătăliei”) care a fost 
regăsită și la Hattusas (Bogazköi), dar şi în literatura sumeriană din epoca 
Isin-Larsa. Sargon se proclamă pe sine „,stăpînitor al celor patru ţinuturi 

ale lumii” şi organizează imperiul său sub administraţia aşa-zişilor 
„fii ai palatului””. Din toate aceste ţinuturi regele Sargon încasa tribu- 
turi însemnate, dar aduna și 
prăzi și prizonieri de război. 
Regele este înconjurat de un 
mare număr de curteni din care 
făceau parte nobili sumerieni 
și akkadieni ; vechiul palat din 
Akkad este mărit de cinci ori 
şi lîngă orașul Akkad s-a con- 
struit un altul pentru curteni. 

Nu rămîne dubiu că acest 
stat, gigantic pentru epoca aceea, 
a fost sprijinit de nobilimea din 
Akkad şi din Sumer care a găsit 
în noul stat creat de Sargon un 
instrument ideal pentru împi- 
larea şi exploatarea maselor 
populare. De aceea aceste mase 
s-au răsculat în vremea cînd 
regele Sargon ajunsese vîrstnic 
şi el a trebuit să apere cu îndir- 
jire propria reşedinţă împotriva 
poporului. Nu ştim cum a sfîrşit 
regele Sargon dar după o dom- 
nie de cincizeci de ani, au urmat 
unul după altul la domnie cei 
doi fii ai săi: Rimus şi Maniš- 
tusu. Regele Rimus care i-a 
succedat imediat lui Sargon a 
avut de făcut faţă unei puternice 
răscoale populare izbucnită din 
cauza foametei, și în inscripţiile 
templului de la Nippur se poate 
citi că au fost ucişi mii de răs- 
culaţi, ceea ce dovedește în mod 
sigur că la aceste răscoale au 
participat masele populare ale 
țării. Apoi el a trebuit să se lupte 
și în Elam și în regiunea de răsă- 
rit a Tigrului. 

Taur înaripat cu fală omenească din palatul regelui Sargon 


După ce a înăbușit răscoala maselor exploatate și împilate regele 
Rimus n-a putut domni în pace căci el a fost ucis după nouă ani de dom- 
nie în urma unei conspirații de curte de către fratele său mai mare Maniš- 
tusu care domneşte cincisprezece ani. Regele achiziționează numeroase 
proprietăţi agrare spre a-şi mări averea, dar face și expediţii în Elam 
unde biruie o ligă formată din 32 oraşe și trebuie să admitem că poseda 
şi o flotă, la fel ca Sargon, pentru expediţia sa în Cipru. 

Puterea Imperiului din Akkad sporește cu suirea pe tron a lui Naram- 
sin, un nepot al lui Sargon, căci acest rege, ce se numea pe sine „zeul 
puternic din Akkad”, aduce imperiul la culmea înfloririi în cursul dom- 

niei sale de treizeci şi şapte de ani. Dar de-abia urcat pe tron el avea să 
se înfrunte cu o răscoală a maselor populare oprimate de statul akkadian. 
răscoală începută în oraşul Ki5. După reprimarea ei, Naramsin își pune 
înaintea numelui determinativul cuvîntului zeu — o stea, apoi este 
înfățișat cu cununa zeilor şi îşi dă titlul de „,rege al celor patru părţi 
din lume” ceea ce reprezintă pretenţia acestui rege de a domina întreaga 
lume cunoscută din Asia răsăriteană. Dealtfel el începe un mare număr 
de războaie de jaf şi de cotropire. O stelă a lui Naramsin ne arată că el 
a biruit la est de rîul Tigru triburile lububeilor; apoi el supune regatul 
semit Mari de pe cursul mijlociu al Eufratului și înfringe armatele regilor 
din Siria ajungînd la Marea Mediterană. Într-o inscripţie găsită la Susa 
se menţionează o victorie a sa asupra ţării Magan, care trebuie identifi- 
cată cu Egiptul faraonic și asupra stăpînitorului acestei țări Mani(um). 
Egiptul se afla în acea vreme într-o epocă de răscoale populare şi de 
decădere a Imperiului vechi, astfel că o expediţie akkadiană pornind 
din Marea Roșie împotriva sa nu este imposibilă. Iar termenul Magan 
indică în asiriană Egiptul. 

Sfîrşitul domniei lui Naramsin a fost plin de lupte crîncene şi de răs- 
coale populare, iar fiul său Sargalisarri a avut să se războiască cu semințţii 
care atacau Imperiul din Akkad de la Apus şi dinspre răsărit. Aceşti 
vrăjmași erau la vest triburile semite ale amoreenilor care veneau din 
deşertul Siriei, iar dinspre răsărit dincolo de Tigru atacau triburile gutilor. 
Pe de altă parte în Imperiul akkadian însuși au izbucnit numeroase 
răscoale, căci un mare număr de lucrători agricoli, muncitori cu ziua, 
erau recrutaţi din triburile gutilor (aceștia, neavînd loturi de pămînt, 
nu puteau face serviciul de oşteni). 


Stăpinirea gutilor și renașterea sumeriană 


Cum un mare număr de cetăţeni liberi sărăciseră sau pieriseră în 
nenumăratele războaie duse de regii akkadieni, armatele acestora deve- 
niseră foarte slabe. Desele comploturi de la curtea regală, ca și răscoalele 
maselor populare din oraşele sumeriene mai cu seamă, au ajutat mult 
ca invazia muntenilor gutii să ocupe tot Imperiul din Akkad în jurul 
anilor 2150 î.e.n. și să pună capăt acestei stăpîniri jefuind la rîndul lor 
temple şi orașele akkadiene (care se înălţaseră prin prădarea sistematică 
a popoarelor învecinate şi exploatarea nemiloasă a maselor populare ). 

Gutii au stăpînit Sumerul şi Akkadul timp de circa 100 de ani (pînă 
în 2060), dar au guvernat aceste ţări prin intermediul unor principi supuși 
lor. 

Nu cunoaştem apartenenţa etnică a gutilor, care nu erau semiţi, dar 
aveau culoarea pielii foarte albă. Numeroşi guti veneau să lucreze ca 
muncitori cu ziua în orașele mesopotamiene, alţii au fost sclavi aici, 
dar profitind de slăbirea puterii Imperiului din Akkad au chemat pe 
frații lor munteni şi au nimicit oraşul Akkad, apoi oraşele din sud 
Uruk şi Ur. 

Noii veniţi — pe care sumerienii îi numeau „balauri ai munților” — 
nu ţineau seama de temple, pe care le nimiceau, de statuile zeilor şi de 
altarele lor pe care le răsturnau, tezaurele sacre le jefuiau şi nu cruţau 
nici pe copii, nici pe femei. Atunci s-a ivit în literatura sumeriană acel 
tip de poezie, pe care o cunoşteam din literatura iudaică, numită Plingeri 
(în greacă Threni) de ex.: Plingerile lui Ieremia care jelesc nimicirea 
orașelor și templelor akkadiene. Cei 100 de ani de dominație a gutilor 
au constituit domnia a 21 de regi guti care sînt numiţi în listele sumeri- 
ene de regi cu nume a căror origine n-a putut fi stabilită: Imta, Inkišuš, 
Sarlagab, Sulme etc. Unii din ‚regi — mai probabil şefi temporari, 
dată fiind scurta lor stăpinire — ai gutilor, ca Lasirab, adoră pe zeița 
Iştar şi pe zeul Sin aducîndu-le prinoase. 

Un principe supus gutilor a fost Gudea patesi al oraşului Lagaš. 
În inscripţiile sale Gudea afirmă că a căutat să apere pe cei slabi, pe 
orfani şi pe văduve împotriva celor puternici, dar această aserţiune este 
un pium desiderium (dorinţă pioasă) care se repetă în inscripţiile mai 
tuturor regilor mesopotamieni. Tot în același text Gudea arată că în 
vremea clădirii templului zeului Ningirsu — la care a ajutat personal 
el și familia sa conform riturilor religioase — datornicii ar fi fost apă- 
raţi de cămătari, soarta celor condamnaţi ar fi fost mai ușoară, iar 
sclavii ar fi fost mai uşuraţi de sarcinile lor, fiind scutiți de pedepse în 
această perioadă. Dar toate aceste acte de clemenţă erau impuse de 
ritualul care prescria asemenea măsuri în vremea construcţiei unui templu. 
Gudea a reuşit să înalțe clădiri numeroase aducînd materiale de construc- 
ție din Liban, Elam, Magan (Egipt) şi Meluhha (poate Arabia sau Nubia). 
Gutii au avut de înfruntat în decursul stăpinirii lor de circa 100 de ani 
numeroase răscoale populare şi revolte ale orașelor sumero-akkadiene. 
Regele orașului Uruk, Utuhengal, înfrînge ultima căpetenie a gutilor, 
pe Tirigan, luîndu-l prins de război împreună cu întreaga sa familie şi 
este sărbătorit de preoţii lui Enlil de la Nippur ca eliberator al ţării. 
Dar regele Utuhengal nu rămîne mult timp „rege peste Sumer şi Akkad” 
și stăpîn „al celor patru părţi ale lumii”. Căci în oraşul Ur se afla o 
căpetenie Urnammu care se dădea drept fiu al zeului Ninsun şi frate cu 
Gilgameš. Acest rege reuşeşte să se proclame „rege peste Sumer şi Akkad” 
şi el aduce pace în ţară dar şi o înflorire fără seamăn a culturii sumeriene 
şi akkadiene care nu mai pot fi separate acum. Înflorirea s-a realizat în 

domeniul arhitecturii, artei şi literaturii deopotrivă, căci el întreprinde 
mari lucrări de restaurare ale templelor în Uruk, Eridu, Lagaš, Nippur 
şi în capitala sa Ur. Mai cu seamă restaurează marele ziggurat al zeului: 
lunii, Nanna, din Ur. Pe de altă parte el construiește un mare canal 
care să lege orașul Ur cu Eridu spre a înlesni navigația spre ţara Magan 
(Egiptul ?). 

Fiul lui Urnammu, Sulgi (circa 2046—1998) a clădit și el cu rivnă 
temple şi a restaurat altele, apoi a reușit să supună Susa la răsărit în 
Elam şi Asiria în Nord, iar influenţa sa a ajuns pînă la oraşele din nordul 
Siriei şi la colonia de negustori asirieni de la Kaneă (azi: Kültepe) în 
Cappadocia. După o domnie de aproape cincizeci de ani, regelui Sulgis 
îi urmează fiul său, Bursin, (c. 1998—1989) în vremea căruia amoriţii 
(adică semiţii din vest sau canaaneenii din est) încep să se infiltreze în 
Sumer și Akkad. Urmașul său este Susin (c. 1989—1980), iar ultimul 
rege al acestei dinastii este Ibbisin (1979—1955), care are o domnie 
tulburată de războaie cu semiţii amorei din apus și cu Elamul în răsărit. 
Amoriţii conduși de Isbierra din Mari se aliază cu elamiţii și Ibbisin 
este ultimul rege al celei de-a treia dinastii din Ur ; fiind prins, moare 
ca prizonier în Elam. 


Epoca Isin — Larsa 
(1960— 1700) 


În anul 1955 ISbierra din Mari, rege în Isin, ocupă capitala sumeriană 
Ur şi în orașul Larsa devine căpetenie tot un amorit subordonat, Nap- 
lanum. Noii stăpîni amoriţi cotropitori, veniţi din deşertul Siriei, nu se 
asimilează multă vreme cu sumero-akkadienii și de-abia în jurul anilor 
1500 pare că procesul de asimilare este sfîrșit. 

Regele I3bierra nu a putut elimina pe rivalul său conaţional de la 
Larsa, dar între Isin, capitala sudului, şi Larsa, capitală a Nordului, 
au existat relaţii prietenești cînd au domnit ca regi urmașii acestor stăpi- 
nitori. Regele I5bierra din Isin (oraş așezat lingă Nippur în sud) își ia 
titlul de „rege al Sumerului şi al Akkadului””, iar fiul său Suilisu (1926— 
1917) se divinizează pe sine aşa cum făceau toţi regii celei de a treia 
dinastii din Ur. De asemenea şi următorii trei regi care i-au urmat, 
Iddindagan, I3medagan şi Lipitistar. Nu se poate scrie o istorie coerentă 
a perioadei Isin — Larsa din lipsă de documente istorice, dar se ştie că 
un rege din Assur, Ilusuma, care nu era amorit ci akkadian, a cucerit 
oraşele Ur și Nippur ca să fie învins și respins din aceste oraşe pe vremea 
regelui I3medagan (nume semit din vest format din verbul sm „el a 


33 


ascultat” şi Dagan „zeu al grîului”, cunoscut şi din textele Bibliei ca 
adorat de filistini (cf. I Regi, V, 2—7 ; I Paralip. X. 10). Un uzurpator 
amorit urmează la tron acestor regi și el îşi ia un nume sumerian Urni- 
nurta (c. 1864—1837) care şi el se intitulează ,, rege din Isin, rege al 
Sumerului şi Akkadului”” dar pune înaintea numelui său determinativul 
pentru zeu. Un strănepot al său este un rege Irraimitti care moare conform 
oracolelor ce se făcuseră despre el, deși se instalase pe tron în locul lui 
un rege nou timp de o singură zi, ca înlocuitor, legendă pomenită şi de 
greci. 

Acest rege de“ înlocuire, Enlilbani, a domnit apoi douăzeci şi patru 
de ani (c. 1803—1780) şi într-o inscripţie citim că „el a ușurat povara 
oamenilor din Isin” ceea ce înseamnă că masele populare l-au silit să 
scadă dările și exploatarea lor. 

Orașul Larsa din nord, unde domneau regi amoriţi, devine din ce 
în ce mai puternic şi în orașul Uruk apar revolte şi răscoale care arată 
dorinţa de a scutura jugul supuşeniei faţă de Isin și de regele său. Dar în 
mijlocul secolului al XVIII-lea î.e.n. devine foarte puternic prin oștirile 
și victoriile sale stăpînitorul din Elam, Kudurmabug şi el împreună cu 
fiii săi instaurează vreme de cel puţin două generaţii o supremație ela- 
mită asupra Babiloniei şi a oraşelor din acest ţinut. Lista sumeriană de 
regi se încheie cu două nume: regii Sinmegir şi Damigilisu din Isin. 

În ceea ce priveşte dinastia amorită de la Larsa întemeiată de Napla- 
num știm destul de puţin. Și acești regi de la Larsa se intitulau regi ai 
Sumerului şi ai Akkadului. Lista din Larsa, care s-a păstrat, numește 
doisprezece regi pînă la urcarea pe tron a lui Waradsin fiul regelui elamit 
Kudurmabug. Regele Gungunum (c. 1867—1841) întreprinde expediţii 
de pradă împotriva ținuturilor Ansan și Malgu și el este stăpîn peste 
orașul Ur din sud. Sub urmașul său Abisara (c. 1840—1830) au loc 
lupte cu regii din Isin şi Larsa este învingătoare. Dar și urmaşul acestuia 
Sumuilum (c. 1820—1801) se laudă cu victorii asupra unor oraşe din 
sud, iar regele care îi succede, Nuradad (zeul Hadad este „„lumină'”) 
care domnește între 1800 și 1785, reface orașul Eridu. În Babilon un 
amorit cu numele Şumuabun îşi întemeiase un stat al său semit care 
devine independent, mai apoi este învins şi supus regelui Siniddinam 
din Larsa (c. 1784—1779). În nordul Mesopotamiei tot un amorit, 
Ilusuma, se fortifică la Assur şi vrea să-și croiască un stat în dauna 
regilor din Larsa, Isin și Babilon. 

Din Elam, Kudurmabug, rege al ținutului elamit Jumutbal, cucerește 
Larsa —- unde regele Şilliadad fusese înfrînt — și instalează ca rege pe 
fiul său Waradsin (c. 1770) care se intitulează acum rege din Larsa, 
rege al Sumerului şi al Akkadului. După moartea lui devine rege la Larsa 
fratele său Rimsin, care a fost contemporan şi rival al lui Hammurabi 

din Babilon şi al regelui Samăiadad I din Assur, toţi trei reprezentînd 
personalități de seamă ale istoriei mesopotamiene. Rimsin din Larsa 
domnește şaizeci de ani și a construit şi reclădit multe temple, dar şi 
canale, pe lingă ziduri de apărare şi fortărețe în jurul oraşelor. Împotriva 
sa se formează multe coaliţii, dar şi el încheie alianţe cu alţi regi cum ar 
fi Hammurabi. 

În al treizeci şi doilea an de domnie el cucereşte tot Sumerul şi Akkadul 
în afară de Babilon, dar în ultimii ani de domnie, în lupta cu Hammurabi, 
este zdrobit şi silit să fugă în Elam în ţinutul tatălui său Jamutbal, unde 
este urmărit de Hammurabi care îl prinde și îl aduce prizonier de război 
în Babilonia. 


Mari şi Imperiul vechi asirian 


În 1935 A. Parrot descoperă la Tell Hariri vestigiile arheologice ale 
străvechiului oraș vest-semit Mari împreună cu peste 20.000 tăblițe 
de scriere cuneiformă reprezentînd corespondenţa palatului regal din 
Mari. În această corespondenţă apar principatele semite de la Karkemiș, 
Jamhad (Aleppo), Qaţanum (Qatna), Zalmagqun (Harran) dar și statul 
Mari însuși, apoi regele Samăiadad din Assur şi regele Zimrilim din 
Mari. Acest stat semit, situat pe Eufratul superior la Dar es-Zor de azi, 
etapă însemnată în drumul de la Golful Persic la Mediterana, a fost 
întemeiat la începutul mileniului al III-lea — epocă în care Parrot 
descoperă vestigiile unui ziggurat. Mari a fost cucerit de regele Eanua- 
tum din Lagaš, iar regele Sargon din Akkad a dus jertfă zeului său 
Dagan la Mari, pentru care pricină zeul Dagan i-ar fi dăruit — scrie o 
inscripţie — „ţara de sus Mari, Jarmuti, şi Ibla (adică Ebla — statul- 
oraş ale cărui ruine au fost găsite la Tell-Mardich) pînă la pădurea de 
cedrii (adică Libanul) şi pînă la munții de argint (adică munţii Amanus 
de unde se extrăgea argint)’. Prin poziţia sa intermediară între apus și 
răsărit, Mari a primit influenţe culturale sumeriene şi le-a transmis mai 
departe în Siria. Dar Mari era punctul de plecare al invaziilor plănuite 
de regii semiţi în Mesopotamia, și acest stat sub dinastia descendenților 
lui Jaggidlim capătă un însemnat rol politic în a doua jumătate a secolului 
al XVIII-lea. Din această dinastie face parte fiul lui Jaggidlim numit 
Jahdunlim care se luptă cu triburile de arabi beduini conduși de prinții 
lor numiţi Davidum și cotropeşte teritoriile a șapte regiuni din Nordul 
Siriei, dar dă foc şi recoltelor din ţara lui Samsiadad. Dar Samăiadad, 
rege al Asiriei, pe atunci un teritoriu mic, izgoneşte de la tron pe Jah- 
dunlim şi devine rege la Mari. Un fiu al regelui din Assur, Jasmahadad, 

este regent la Mari în locul tatălui său, rege în Assur, şi posedăm în arhi- 
vele din Mari corespondenţa lor. 

După moartea lui Samăiadad (în traducere „Soarele meu este zeul 
Hadad”) ajunge rege la Assur alt fiu al său — Išmedagan — (în tradu- 
cere „Va auzi Dagan'”), dar regența asiriană este repede înlăturată din 
capul statului Mari, unde ajunge pe tron fiul ultimului rege legitim din 
Mari, Zimrilim (c. 1716—1695), care are legături comerciale intense cu 
toată Asia de răsărit prin drumuri de caravane (de măgari) care legau 
Mari cu Palmira de exemplu (Tadmor în semită) cu Qatna, Halab, Keneš 
(în Cappadocia), Hattusas etc. În statul semit Mari au avut loc numeroase 
răscoale şi atentate care dovedesc exploatarea nemiloasă a maselor 
populare alături de prosperitatea regelui, a familiei sale, a dregătorilor 
săi şi a negustorilor. Regele din Mari, Zimrilim, deși era aliat și „frate” 
cu Hammurabi din Babilon, totuşi acesta atacă regatul Mari şi îl cuce- 
reşte şi vechiul rege devine supus al puternicului rege din Babilon. Totuși, 
superbul său palat, ale cărui ruine au fost ulterior explorate, a rămas în 
picioare cu frescele şi sălile sale de festivități poate pînă la cucerirea 
hittită din 1531 a regelui Mursili I care l-a dat pradă flăcărilor. 

Istoria Asiriei, marea rivală a statului vest-semit (sau est-canaanean) 
Mari, începe în preistorie cînd oamenii civilizației de la Tell Halaf se 
amestecă cu semiţii cotropitori care erau subordonați Babilonului, 
dar mult mai energici și mai războinici. Primii șaptesprezece regi ai 
Asiriei — după lista regilor Asiriei — ar fi locuit în corturi, adică ar fi 
fost nomazi. Penultimul din acești regi se numea Uspie, iar ultimul 
din această listă Abuzu ar fi fost contemporan cu Manistu din Akkad. 
În acea vreme Asiria făcea parte din imperiul lui Sargon şi avea o populaţie 
predominant akkadiană, dar și suveranii dinastiei a III-a din Ur au stă- 
pînit Asiria, iar odată cu prăbuşirea acestei dinastii din Ur, Asiria, ca 
şi toate statele din nordul Mesopotamiei, devin independente. Primii 
suverani ai acestei Asirii independente au fost Ilušuma apoi fiul său 
Irišum I, care apără pe negustorii Asiriei aşezaţi la Kane5 (Kültepe) 
într-o colonie prosperă care aducea venituri importante şi regelui Asiriei. 
Această colonie de negustori capătă o mare înflorire sub Sargon I din 
Assur, nepotul lui Irišum I. În jurul anilor 1770 imperiul hittit pare să 
fi pus capăt activităţii comerciale a acestei colonii asiriene. Urmează la 
domnia Asiriei o serie de regi printre care trebuie citat Puzuraššur, 
apoi Irăum II, pînă cînd se urcă pe tron un amorit din Terqa, Samăiadad 
(1748—1716) despre care am scris anterior că a stăpînit statul Mari. 
El era o personalitate energică şi plină de elan războinic care a ţinut în 
frîu triburile nomade din vest cît şi pe cele de munteni cotropitori din 
est sau pe regii supuşi (cum a fost regele statului Esnunna, Ibalpel, stat 
aşezat la răsărit de Asiria), dar și pe Hammurabi. Lui i-a urmat la tronul 

Asiriei Iimedagan (c. 1716—1677) care a avut de luptat cu regii statului 
vecin E5nunna, altădată supuși tatălui său. 

Este sigur că Hammurabi a supus Asiria în timpul domniei acestui 
rege, cum a supus şi statul Mari, E5nunna și Larsa, dar poate că regele 
din Asiria a continuat să rămînă pe tron ca supus al lui Hammurabi. 

După el succede la domnie A35urdugul „fiul unui om de nimic”, 
deci un uzurpator, urmat de alți şase uzurpatori într-un singur an. Această 
ştire trebuie să o considerăm ca arătînd situaţia confuză care a survenit 
în jurul anilor 1680 după invazia hurriţilor, căci vreme de 200 de ani 
toate documentele asiriene tac şi nu dau nici o informație, datorită 
desigur cotropitorilor din seminţii străine, hurriţi şi turukku, aceştia 
din urmă fiind un popor nomad care, împins de hurriţi, a scoborit pe 
valea Tigrului. 


Hammurabi și dinastia sa 
(c. 1830—1530) 


Ca și multe alte grupuri de amoriți, semiți de vest (sau canaaneeni 
de est), în jurul anilor 1830 o astfel de grupare nomadă s-a aşezat la 
sud-est de orașul Kiš fără ca să poată fi împiedicaţi de armatele acestui 
oraş milenar. Zeul acestei seminții, privit dimineața la răsăritul soarelui, 
se numea Marduk (lit: stăpîn al locului) şi spaţiul unde s-au așezat 
noii sosiți amoriţi se numea probabil Babilla, pe care nomazii semiţi 
sau urmaşii lor l-au prefăcut, prin joc de cuvinte, în Babili „,poarta 
zeului”. Căpetenia acestei grupări de nomazi semiţi era Sumuebum, care 
făcea parte dintr-o familie de şefi vest-semită ca şi Išbierra şi Naplanum, regii 
din Isin şi Larsa. El nu-i recunoaște ca regi ai săi pe regii din Isin și Larsa, 
și cucerește două vechi state mesopotamiene Kazallu și Dilbat. Fortifică 
ultimul oraș și începe construirea zidurilor Babilonului. Lista regilor din 
Babilon îi acordă cincisprezece ani de domnie și pe urmaşul său îl numește 
Sumulailu (c. 1816—1781). Acesta este constructorul propriu-zis al 
Babilonului, căci clădeşte zidul cel mare al orașului, înfrînge orașul 
vecin Ki5 şi îi dărîmă zidurile. Dar el reia construcţia de temple și înalță 
o capiște, ca și vechii regi akkadieni şi sumerieni, unor zei autohtoni, 
ca Zababa. Totuşi nici zeii amoriţi nu sînt daţi uitării căci un an primește 
numele de an al „,făuririi unui tron de aur şi argint lui Marduk”, alt 
an îşi ia denumirea după „sfinţirea unei statui a lui Şarpanitu, soţia lui 
Marduk”. 

Sumulailu a vrut să facă ereditară succesiunea la tron şi de fapt 
vreme de 300 de ani moștenitorii săi au stăpiînit Babilonul. Fiul său 

Sabum a clădit marele templu al lui Marduk E-sangila. În timpul nepo- 
tului şi strănepotului său Awilsin și Sinmuballit, puterea statului-oraș 
Babilon a devenit respectabilă, şi în acest oraș regii de mai sus au cons- 
truit temple şi au ridicat mari ziduri de apărare. De fapt Babilonul ar fi 
rămas un principat neînsemnat dacă fiul lui Sinmuballit nu ar fi avut 
talente politice şi militare excepţionale care au dus la cuceriri întinse 
şi la răsturnări politice însemnate în Mesopotamia. Acest fiu se numea 
Hammurabi (1728 — 1686) şi numele său a rămas pentru secole în memoria 
popoarelor din Mesopotamia, fiind una din personalităţile grandioase 
ale istoriei universale. 

Ascensiunea sa este oglindită astăzi în scrisorile găsite în arhivele 
din statul Mari. Tînărul principe, cu un nume vest semit, şi nu akkadian, 
nu s-a putut menţine la început decit printr-un sistem de alianţe, de 
legi, de tratate și convenţii și de-abia mult mai tîrziu a reușit să se debara- 
seze de principalii săi rivali, Rimsin, regele din Larsa, Samsiadad, 
regele din Assur și Zimrilim din Mari. În al treizeci şi unulea an de 
domnie Hammurabi devine cu adevărat rege peste tot Sumerul şi tot 
Akkadul. În anul următor Hammurabi intră în Elam în ţinutul Jamutbal, 
ţara lui Rimsin, și îl face prizonier pe acesta, iar în al treizeci și treilea 
an al domniei cucerește şi statul Mari, făcînd din fostul său aliat Zimrilim 
un supus al Babilonului, în fine Asiria cu orașele Asur și Ninive, apoi 
statul Esnunna sînt și ele înrobite. 

Astfel întreaga Mesopotamie, de la Golful Persic pină la pustiul 
Siriei, este stăpînită de Hammurabi ; acum el întărește oraşele cu ziduri 
spre a le apăra de atacurile nomazilor, construieşte numeroase canale 
spre a îmbunătăţi irigaţia ogoarelor, în fine ridică multe temple care au 
fost împodobite cu tronuri, statuete și embleme. Se păstrează mai mult 
de 200 de scrisori ale lui Hammurabi către guvernatorii provinciilor 
sale, scrisori care se referă la probleme de finanțe, de administraţie, de 
împărțire a dreptăţii, a armatei și a înzestrării ei, a lucrărilor publice, 
a comerţului și a meseriilor, în fine la chestiuni legate de lucrarea ogoa- 
relor și de creşterea vitelor. 

Activitatea sa prodigioasă era împletită și cu rolul său de judecător 
suprem fiindcă împricinaţii puteau în ultimă instanță să i se adreseze 
direct lui. Ba chiar pliîngerile unui nedreptăţit puteau să fie împotriva 
palatului regelui însuși care căuta prin toate mijloacele să-l împace. 
Dar caracterul statului său care pretindea că este întemeiat pe justiţie a 
fost bine conturat prin apariţia Codului de legi prin care numele lui 
Hammurabi a devenit nemuritor. Vom expune în alt capitol elementele 
esenţiale ale acestui cod de legi, care a fost gravat pe o stelă de diorit 
(diorita, atît de căutată în Mesopotamia, despre care am amintit de multe 
ori, este o rocă eruptivă cristalină alcătuită din feldspaţi plagioclazi, 

piroxeni și amfiboli) găsită în Elam la Susa, unde a fost dusă în secolul 
al XII-lea î.e.n. în cursul unei invazii elamite a Babilonului. 

Însemnat este faptul că împărţirea Mesopotamiei într-un mozaic 
de stătuleţe care se luptau între ele şi aveau interese divergente a încetat 
și Hammurabi a restaurat unitatea Mesopotamiei. Zeii Anu și Enlil, 
zei akkadieni, au trebuit să dispară în fața zeului Marduk, zeu (adus de 
amoriţi în Mesopotamia) despre care se afirma acum că este fiul cel mare 
al zeului suprem Ea. 

Lui Hammurabi îi succede Samsuiluna (c. 1685—1648) care nu a 
putut menține unitatea imperiului moștenit de la tatăl său. La hotarul cu 
Elamul s-a sculat un rege care pretindea că este Rimsin și el cucereşte 
oraşele Ur şi Uruk. Este respins cu tot ajutorul armatelor kasite, dar 
în al douăzeci şi optulea an al domniei sale, în sud, în ţinutul numit 
acum „ţinutul Mării”, s-a ridicat o căpetenie Ilumilu care se trăgea din 
ultimul rege din Isin. Pe acesta regele Babilonului nu l-a putut înfrînge 
şi el a întemeiat în sud propria sa dinastie care a avut vreme de două 
sute de ani doisprezece regi. Astfel Babilonia este împărţită în două 
jumătăţi, iar pe de altă parte în nordul țării kKasiţii, devenind foarte puter- 
NICI, au început să trăiască conduși de proprii lor regi, pe cîtă vreme în 
vest expansiunea hurriţilor a continuat. Astfel Babilonul a ajuns iarăși 
un Stătuleț puţin întins. Viaţa în orașul Babilon a curs însă înainte după 
modelul instaurat de Hammurabi. Anii sînt denumiți după diferite 
acțiuni săvîrşite în cinstea zeilor: se construiau temple, se lucra la înăl- 
tarea zigguratului templului lui Šamaš, numit E-babbar, la Sippar, și 
la refacerea turnului templelor lui Zababa și Inanna, apoi se săpau și se 
măreau canalele de irigație. 

Au urmat patru regi care fiecare a succedat tatălui său: Abiešuh 
(1647— 1620) care se pare că a trăit în pace cu regele ținutului Mării 
din sud ; fiul său Ammiditana (1619—1583) ne-a lăsat numeroase des- 
crieri ale acţiunilor sale bune săvirșite pentru zei, dar și-a făcut şapte 
statui de aur reprezentîndu-se pe sine, statui pe care le-a așezat în marile 
temple din ţara sa și în primul rînd în templul lui Marduk, E-sangila, 
apoi în templul lui Šamaš E-babar. Lui îi urmează Ammisaduga (1582— 
1562). Ca şi tatăl său, pune să i se sculpteze chipul ţinînd un miel de 
jertfă sau avînd în mînă o sabie curbată, chipuri pe care le așază în 
templele zeilor. 

Sfîrşitul Babilonului a sosit neaşteptat, căci al patrulea rege al hitti- 
tior, Mursili I, începe o expediţie în Siria și ajunge în Mesopotamia 
unde cucerește și nimicește orașul Mari, iar în 1531 ocupă Babilonul 
pe care îl jefuiește și îl arde. Regele hittit se întoarce cu prada sa în Hat- 
tusas, capitala țării, unde este ucis de o conspirație; frămîntările care au 
urmat acestui asasinat în ţara hittiților au împiedicat instaurarea stă- 
pînirii acestora în Mesopotamia. 

Ultimul descendent al lui Hammurabi, Samsuditana (1561—1531). 
pare să fi scăpat cu viaţă la nimicirea Babilonului, dar între timp kasiţii 
cotropesc Mesopotamia şi ocupă Babilonul, iar cel de al şaselea rege 
al Ținutului Mării, Gulkisar, își întinde şi el stăpînirea pînă în nordul 
Babiloniei. 


Stăpinirea kasiţilor 
(c. 1530—1150) 


Expansiunea hurriților, care se îndreaptă în sud spre Babilon, a fost 
oarecum limitată și oprită în calea ei. Dar în flancul de răsărit al hurri- 
țtilor se afla un alt popor, de asemenea în mişcare, decis să părăsească 
munții Zagros şi să se aşeze în cîmpiile mănoase ale Mesopotamiei. 
Oamenii acestui neam își dădeau numele de Kašši iar geografii greci îi 
cunoşteau sub numele de Koooato. şi îi plasau în Luristanul de azi. După 
puţinele resturi ce au rămas din limba lor, kasiţii par să fi vorbit o limbă 
caucaziană. Ei însă se deosebeau mult de hurriţi care aveau mari calități 
de războinici şi de fondatori de state şi erau de un nivel cultural mai 
ridicat. 

Cei patru sute de ani de dominație kasită în Babilonia au fost o epocă 
de pasivitate și de slăbiciune politică, arta nu părăseşte deloc tendinţele 
ei ancestrale din Mesopotamia, dar literatura care înfloreşte şi e scrisă 
în limba akkadiană nu este kasită. ci babiloniană. 

Kasiţii, ca şi hurriţii, nu posedau o scriere proprie şi au dat uitării 
limba lor destul de repede şi chiar dacă aceşti stăpîni noi păstrează 
numele vechilor lor zei, ei se închină mai repede zeilor akkadieni. Se pare 
că au împrumutat unele nume de zei de la hurriţi căci regăsim nume de 
zei vedici: Suria, Marut, și Buria şi cinci regi de-ai lor s-au numit Abirata 
nume teofor compus cu numele acestor zei. 

De secole oamenii acestui popor coborau din munți ca să fie angajaţi ca 
muncitori cu ziua la strînsul recoltelor și la lucrarea ogoarelor în general. 
În vremea regelui Ammisudaqa (circa 1570) sînt foarte numeroși în Babilo- 
nia și regele Samsuiluna aminteşte primul de trupele kasite. Slăbiciunea 
progresivă a dinastiilor din familia lui Hammurabi permite kasiţilor să se 
așeze în nordul Babilonului şi să-și pună regi proprii şi din rîndul 
acestora sînt principii Gandas, Agum I şi Kaštiliaš I. Dar expediţia regelui 
hi:tiţilor asupra Babilonului, care l-a costat tronul pe regele babilonian 
Samsuditana, a permis kasiţilor să ocupe Babilonia, şi regele kasit Agume 
II, numit și Agukakrime, se stabileşte cu războinicii săi în Babilonul 
ars şi prădat. El îşi întinde dominaţia şi înspre nord şi se intitulează 
„Rege al kasiţilor şi al akkadienilor, rege al ţării Babilonului — cea 
întinsă”. 

Dar regii kasiți devin lipsiţi de energie şi plini de pasivitate, poate 
din cauza bogățiilor pămîntului pe care îl cuceriseră și ei scutesc de 
impozite, dau moratorii şi iartă datoriile către coroană cu mare ușurință. 

Știm despre urmașul regelui kasit Agum II, care se numea Burna- 
burias I, că a încheiat un tratat de hotărnicie cu regele Asiriei Puzuraššur 
III (c. 1490—1470). În timpul acesta Ţinutul Mării rămăsese independent. 
Dar în vremea lui Kaătiliaă III, fiul cel mare al lui Burnaburias, care îi 
urmează la tron, Ulamburiaă, fratele noului rege foloseşte prilejul unei 
expediţii făcute de regele Eagamil al Ţinutului Mării spre a-l detrona 
şi a se proclama rege al Ținutului Mării. El îi urmează fratelui său pe 
tronul Babilonului şi timp de două sute de ani de aici înainte Babilonul 
este unit cu Ținutul Mării. Lui îi urmează Agum III, căruia îi succede 
Karaindaă III, rege ce trimite pe fata sa să fie soţia faraonului egiptean 
Amenofis III. 

Costul acestei soţii, pe care curtea faraonului o plătise în aur cum se 
cuvenea, a fost folosit de regele Karaindaă pentru clădirea la Uruk a 
unui templu consacrat zeiţei Innana ({štar în akkadiană). Succesorul 
acestui rege Kadasmanharbe I, devenit „frate? al faraonului, cere sume 
mari de aur faraonului şi doreşte să se căsătorească cu o principesă 
egipteană. Cum faraonul egiptean refuză această cerere, regele kasit 
vrea să ia drept soţie o doamnă egipteană frumoasă. 

Epoca aceasta este a supremaţiei statului Mitanni şi erau necesare 
măsuri militare energice spre a fi menţinută intactă frontiera între Babi- 

lonia şi Mitanni. La 17 km vest de Bagdad, la Agarguf, s-au descoperit 
vestigiile unui mare ziggurat ridicat de Kurigalzu I (către 1400), cel mai 
însemnat rege kasit, care a creat aici o fortăreață pentru păzirea hotarului 
cu statul Mitanni, numită Durkurigalzu după denumirea regelui kasit 
însuși. Un rol în politica internaţională a jucat succesorul acestui rege 
Burnaburias II (circa 1350) care a fost contemporan cu Suppiluliuma, 
regele hittit și cu faraonul eretic Ikunaton în vremea cînd statul Mitanni 
era în totală descompunere. 

De la acest rege există mai multe scrisori adresate faraonului Ikuna- 
ton care la rîndul lui îi trimite aur și ia în haremul său pe fiica regelui 
kasit. Pe tronul Babilonului succede după moartea sa Kadaimanharbe II 
care, cu ajutorul asirienilor, înfrînge pe nomazii Sutu ce jefuiau hotarele 
ţării sale. Dar acest rege este ucis într-o conspirație și ajunge rege Nazi- 
bugaă „un fiu al nimănui”, deci un uzurpator care este și el prins şi ucis 
cu ajutorul asirienilor, și este proclamat rege Kurigalzu (c. 1336—1314), 
dar prietenia cu Asiria nu a durat mult și între cele două state încep 
lupte care nu au dus la o victorie decisivă pentru nici una din cele două 
părți. 

Acestui rege îi succede Nazimaruttaă (c. 1313—1288) care continuă 
războiul cu Asiria și încheie relaţii prietenești cu regele hittit Muwatalli 
pe care ascensiunea puterii asiriene îl neliniştea. Aceste relaţii de alianță 
se întăresc sub domnia lui. 

Kadaimanturgu (c. 1287—1271) încheie un tratat de alianță cu 
regele hittit Hattusili III, ba chiar trimite un contingent de trupe în aju- 
torul hittiţilor ca să lupte împotriva egiptenilor. Influenţa hittită a sporit 
cu urcarea pe tron a noului rege kasit Kadaămanenlil II (c. 1270—1264) 
și alianța împotriva Asiriei a devenit şi mai strînsă. Odată cu slăbirea 
imperiului hittit, asirienii atacă Babilonul şi regele kasit Kastilaă IV 
(c. 1241 — 1234) este înfrînt și fiind luat prizonier este dus la Assur. 
Într-a doua campanie a Asiriei împotriva Babilonului, zidurile acestui 
oraş sînt dărimate, locuitorii decimaţi și mulţi Kasiţi sînt deportați în 
Asiria, apoi tezaurele templelor şi ale orașului sînt jefuite, ba chiar statuia 
de aur a zeului Marduk e dusă la Assur. 

Regele Asiriei se intitulează „Rege din Karanduniaă (nume dat de 
kasiți Babilonului). Rege din Sumer și Akkad”. Timp de şapte ani 
stăpînesc la Babilon guvernatori asirieni. Totuşi regele Asiriei, Tukul- 
tininurta, s-a înşelat asupra forţei reale a Babilonului căci masele populare 
s-au ridicat la luptă împotriva cotropitorilor asirieni sub conducerea 
unui şef local, Adadăumnașir. Între timp, după dispariţia imperiului 
hittit şi invaziile Popoarelor Mării, Asiria sărăcise mult din pricina înce- 
tării relaţiilor comerciale cu Asia Mică și oraşele feniciene. Aşa se face 
că Adadăumnașir îşi ia titlul de „rege al Universului”, dar în războiul 

cu regele Asiriei Enlil kuduruşur moare în luptă împreună cu adversarul 
său. Acestuia îi urmează regi kasiţi a căror putere este din ce în ce mai 
redusă Melisipak (c. 1183—1169), Mardukpaliddina I (c. 1168—1156) 
apoi Zabašumiddina (c. 1155) care este detronat de elamiți. 

După el urmează ultimul rege kasit al Babilonului, Enlildinahhe 
care se intitulează pe o piatră de hotar (Kudurru) „rege al Universului”. 
Dar şi acesta este înlăturat de la domnie după trei ani de către regele 
Elamului. Cu acesta se sfîrşeşte istoria kasiților şi după ei urmează regi 
proveniți din băştinaşi ai Babilonului pe care istoriografia modernă 
îi numește „regi din a doua dinastie din Tsin”. 


Imperiul de mijloc asirian şi renașterea babiloniană 
(c. 1400—1070) 


După domnia lui Hammurabi întreaga Mesopotamie de nord şi cu 
ea şi Asiria este stăpînită de hurriți, dar listele regale din Asiria enumeră 
stăpînitorii care erau, fără îndoială, supuși hurriţilor, sau regilor din 
Mitanni. Asiria devine mai puternică prin amestecul cu populaţia răz- 
boinică a hurriţilor care, pe de altă parte, stăpîneau o serie de tehnici 
de război — cum ar fi carul de luptă, uşor şi rapid — ce le dădeau o 
superioritate militară certă. Luptele pentru regalitate după moartea 
regelui din Mitanni, Suttarnas IJ, care au dus la urcarea pe tron în statul 
Mitanni a regelui Tu3rata, au oferit prilej Asiriei să-și scuture jugul 
supușeniei sale, așa se face că stăpînitorul Asiriei ASSurnadinahhe II 
(circa 1393—1384) a trimis soli faraonului egiptean Amenofis al III-lea 
şi a primit subsidii în valoare de 20 talanţi de aur (circa 720 kg) spre a se 
lupta împotriva hittiţilor, vrăjmașşii puternici ai Egiptului. Urmașul 
acestui stăpînitor asirian este Eribaadad I (circa 1383—1357) care îşi ia 
titlul de rege şi pe sigiliul său apare emblema regală a soarelui înaripat. 
Pe de altă parte el se aliază cu stăpînitorul unui mic principat tributar 
statului Mitanni, Alse, şi după uciderea regelui Tuăratta, atît asirienii 
cît şi ostașii din acest principat aliat Alse, dar şi un conducător hurrit 
Antatama, duşman al lui Tuăratta, năvălesc în Mitanni, cuceresc capitala 
și bogăţiile ei, apoi ucid pe toţi nobilii mitannieni pe care îi trag în ţeapă. 
Următorul rege al Asiriei este Assurballit I care se urcă pe tron în 1356 
î.e.n. şi domnește peste 25 de ani. El trăieşte în pace cu hittiţii şi are relaţii 
de prietenie cu faraonul Ikunaton ca și cu regele kasit Burnaburiaă 
II — din Babilon. 

Regele Enlilnirari (circa 1319—1310), care îi succede la tron, are 
conflicte armate cu Babilonul fără a obţine cîștiguri teritoriale în urma 

acestora. Fiul acestui rege Arikdenilu a lăsat o descriere amănunţită a 
războaielor purtate de el, printre acestea fiind şi luptele cu nomazii 
Ahlame, nume sub care trebuie să înțelegem pe arameeni, ce aveau să 
cuprindă în mileniul I î.e.n. mai toată Mesopotamia. Lui îi urmează 
fiul său Adadnirari I (circa 1297—1266) care învinge pe babilonieni şi 
mai cu seamă, într-o expediţie împotriva regatului Hanigalbat, ce cuprin- 
dea o parte din fostul stat Mitanni, măreşte stăpînirea Asiriei pînă la 
Karkemiă. _ 

Regele Sattnara din Hanigalbat-Mitanni, supus hittiţilor, a fost 
înfrînt de asirieni şi luat prizonier la Assur, apoi este reinstalat în 
capitala sa ca supus asirian. 

Sub domnia regelui asirian Salmanassar I (1265—1235) apare un nou 
inamic, statul Urartu, locuit de strămoșii armenilor. Într-o descriere a 
războiului cu acest rege, regele asirian spune că a biruit pe urarţi în trei 
zile, a ars 51 de orașe şi le-a jefuit averile, apoi a nimicit orașul rebel 
Arina. Se îndreaptă după aceea spre statul Hanigalbet-Mitanni unde 
regele Sattnara II îşi întărise armata prin luptători hittiți și arameeni, 
dar prin asaltul lor impetuos asirienii cuceresc întreg acest regat, regele 
său fuge, orașele hurrite ale acestui ţinut sînt jefuite şi nimicite iar din 
populaţia acestui stat 14.000 de bărbaţi sînt deportaţi în Asiria. În felul 
acesta fostul stat Mitanni dispare cu desăvirşire, iar Asiria ajunge la 
graniţele de răsărit ale imperiului hittit. O răscoală a populaţiei numită 
în textele asiriene Quti — urmaşi ai gutilor, așa de temuţi pe vremea 
sumerienilor — este repede înăbușită și el ia o pradă bogată cu ajutorul 
căreia edifică temple la Assur şi la Ninive și construiește un oraș nou. 
Kalah. 

Sub regele Tukultinuinurta I (circa 1235—1198) Asiria ajunge în 
imperiul de mijloc la culmea puterii sale. Domnia sa începe cu un război 
de cucerire care supune în doi ani cea mai mare parte a Asiei interioare 
de la Karkemiă pînă la insula Bahrein şi la țărmurile Golfului Persic. 
Deportează un mare număr de bărbaţi în stare să poa-“te armele așezindu-i 
în Asiria, dar mai cu seamă învinge pe regele Babilonului, Kastilias IV, 
și supune regatul său dominaţiei asiriene. 

Statuia zeului Marduk e adusă în Asiria şi este așezat un guvernator 
asirian în Babilon care devine aproape o provincie asiriană, situaţie în 
care rămîne șapte ani. Ascensiunea Asiriei este privită cu teamă de hittiţi. 
care nu fac altceva decit să împiedice comerțul asirian cu Siria. După 
această culme a puterii asiriene se produce o răscoală generală a locui- 
torilor Asiriei și regele Tukulninurta I devine asediat în propriul 
palat regal unde este ucis de propriul său fiu Aššurnadinapli care ajunge 
rege şi domneşte patru ani, după care devine stăpin al Asiriei alt fiu al 
regelui asasinat, Enlilkudurușur. 

Odată cu răscoala impotriva regelui Tukulninurta I și uciderea lui, 
Asiria pierduse o mare parte din teritoriile cucerite în Asia Anterioară 
iar Babilonul se eliberase de supremaţia asiriană. Noul rege asirian vrea 
să supună din nou Babilonul puterii asiriene, dar este ucis pe cîmpul de 
luptă ca şi regele kasit al Babilonului. În Asiria — al cărei teritoriu este 
redus mult acum — domnesc după aceea principi și stăpînitori care se 
numesc ensi nu regi, „principi, domni”. Dar puterea lor politică și mai 
cu seamă militară este considerabil diminuată. 

După moartea în luptă a ultimului rege kasit al Babilonului, se ridică 
o dinastie autohtonă originară din Isin care se sprijină pe locuitorii 
băștinași ai Babiloniei. Supremaţia politică în Mesopotamia trece pentru 
o jumătate de secol în mîinile dinastiei babiloniene din Isin, în vremea 
căreia se produce o adevărată renaștere culturală a Babilonului, înainte 
de lenta invazie paşnică a arameenilor și aramaizarea culturii babiloniene 
ce va duce în mileniul I la dispariţia limbii akkadiene din Mesopotamia. 
Nu posedăm amănunte asupra domniei primilor doi regi babilonieni ai 
dinastiei din Isin: Marduksapikzari şi Ninurtadirisun. În vremea lor 
în Asiria domneşte Ninurtakulassur care trimite înapoi în Babilon 
statuia zeului Marduk pe care o adusese în Asiria regele Tukultininurta 
care pare a fi supus Babilonului. După el în Asiria este rege Mutakkil- 
nusku, dușman al Babilonului, și lui îi urmează Aššurrešiši, rege ce 
face numeroase expediţii militare împotriva arameenilor în apus, a semi- 
ților Quti și Lulubi în nord, iar pe de altă parte construiește temple şi 
palate numeroase. El încearcă să scuture jugul stăpînirii Babiloniei luptînd 
cu regele Nebukadnezar I (circa 1128— ?), stăpînitorul cel mai însem- 
nat al dinastiei din Isin în Babilon. Expediţiile sale militare, ca şi titlul 
de „rege al Universului””, l-au impus drept suveranul cel mai puternic din 
Mesopotamia, în special după victoriile sale asupra elamiţilor care îi 
înfricoşau prin atacurile lor neașteptate pe babilonieni. După moartea 
sa însă, regele Asiriei, Tiglatpileser I (circa 1116—1078), readuce supre- 
maţia asiriană în întreaga Mesopotamie. În textul cuneiform înscris pe 
o prismă în opt coloane de 50 cm înălţime, găsit la temelia templului 
zeului Anu-Adad, ce descrie primii cinci ani de domnie ai acestui rege, 
sînt înfățișate toate războaiele acestui monarh care a reuşit să exalte 
la culme virtuțile militare ale asirienilor. Faptele sale au rămas ca exemple 
și modele pentru stăpînitorii atît de cruzi ai Asiriei, care au domnit în 
secolele IX— VII î.e.n. după el, şi au făcut să tremure toată Asia 
Anterioară. 

Căci oştirile Asiriei, ce atacau cu stindardul zeului Assur, nu cunoş- 
teau ce e mila, jefuiau, ardeau, nimiceau, tăiau, zdrobeau și ucideau 
mase de oameni cu metode sadice. Groaza şi spaima ce le precedau demora- 
lizau pe inamicul lor chiar înainte de începutul luptei. Desigur, geniul 

militar al lui Tiglatpileser, voinţa hotărită de luptă a armatei, dar şi 
frica ce o stîrnea în dușmani, erau cele trei elemente care asigurau tot- 
deauna biruința armatelor din Asiria. La începuturile domniei sale o 
incursiune a triburilor muski, probabil de origine traco-frigiană, conduse 
de cinci regi și venite din Asia Mică, a cerut toată energia regelui spre a o 
respinge. 

Prizonieri de război dezbrăcati în semn de dispreț, legați şi apoi torturați de asirieni 
(registrul de sus şi de mijloc) intr-un relief din sec. VII f. e. n. 


După această victorie regele străbate munții Tur Abdin şi ajunge 
pînă la cetatea Kummuhi, Commagene de mai tîrziu. Sîngele celor uciși 
a curs rîuri și capetele celor decapitaţi au format grămezi enorme, numai 

6000 de bărbaţi care s-au predat au fost colonizați în Asiria. În anul 
următor Tiglatpileser atacă orașele hittite dincolo de lacul Van și cucereşte 
un mare număr din ele. Drumul către coasta Siriei fiind liber, regele 
se îndreaptă spre marile oraşe feniciene. Byblos, Sidon și Arwad îi plătesc 
un tribut, dar triburile nomade arameene se arată greu de învins căci 
28 de expediţii împotriva lor nu le nimicesc. 

n vremea aceasta Babilonul sub domnia regelui său Marduknadi- 
nahhe păstrează o neutralitate perfectă, dar invazia arameenilor în 
Babilon tulbură pacea între cele două state mesopotamiene şi se pare că 
babilonienii sînt primii care atacă teritoriul asirian, obţinînd unele vic- 
torii la început. Mai apoi regele Asiriei cucereşte numeroase oraşe din 
Babilonia, ocupă Babilonul şi într-o bătălie îi ucide regele. Regele Asiriei 
nu include Babilonia în regatul său şi pe tronul acestuia se urcă Ittimar- 
dukbalatu. 


127, 
VAD 
s A a 
r Hy 


a 
ICT 
SS 


| RI RARA LL A ( / 


Locuitori din Palestina, prizonieri de război în Asiria (Relief asirian din sec. VII î.e.n.) 


Regele Asiriei însă, în răgazul ce îl avea după bătăliile cîștigate, 
dar şi după cumplitele omoruri sadice săvîrșite de oștirea sa, se îndelet- 
nicea cu organizarea şi dotarea grădinii sale zoologice unde trăiau croco- 
dili, maimute, cămile, urgi, tigri, lei, dar şi cu îngrijirea unei grădini 
pline cu plante exotice. În inscripțiile sale enumeră clădirile înălțate 
de el, canalele ce le-a săpat şi în el trebuie să vedem totodată și pe cel 
dintii rege asirian care și-a construit o mare bibliotecă. Este foarte pro- 


49 


babil că imensele prăzi de război luate de asirieni în atîtea lupte au ridicat 
mult bunăstarea populaţiei din Asiria. După moartea acestui rege, 
statul asirian are de înfruntat răscoala ținuturilor cucerite și supuse și 
regele Assurbelkala, care domneşte la Ninive, a dus lupte crîncene cu 
popoarele împilate și jefuite, păstrînd însă relaţii amicale cu regele Babi- 
lonului. Marduksapikzermati. Dar puterea Asiriei diminuă considerabil 
sub domnia regilor ce au urmat, Eribaadad II şi Samsiadad IV. 

Sub regele asirian Aššurabi II (circa 1010—970 î.e.n.) arameenii 
cuceresc ţinuturi de cîmpie ale Asiriei, și colonizează regiuni din ce în 
ce mai întinse atit în Asiria cît și în Babilonia. 


Imperiul nou asirian 
(circa 930—612 î.e.n.) 


În mileniul al X-lea, cînd se ridică din nou cortina asupra Asiriei, 
îi găsim pe arameeni, seminţie semitică, stăpîni atît pe nordul Siriei 
cît şi pe cel al Mesopotamiei, unde statul Guzana — Bit Bahiani (Tell 
Halaf de azi) înălța capitala sa şi palatul regelui Kapara, fiul lui Hadianu. 
În Babilonia însuşi arameeanul Adadpaliddina uzurpează tronul regal 
în jurul anului 1050, iar seminţia arameană a chaldeenilor ocupă teri- 
toriul numit „,Jara Mării”. Doar Asiria găseşte puterea de a înlătura 
dominaţia arameenilor și regele AS5urdan II (932—910) îşi dobîndeşte 
o glorie comparabilă cu aceea a predecesorilor. In timpul său textul 
analelor asiriene este reluat, și întreaga Asirie se reînnoiește din punct 
de vedere economic, politic şi militar. Noul rege îşi propune să supună 
în primul rînd numeroasele state și principate arameene care se creaseră 
la hotarele Asiriei, în Siria și în nordul Mesopotamiei. Printre numeroși 
regi arameeni biruiţi se află și cel din statul Katmuhi, care este prins 
şi jupuit de piele încă fiind în viaţă. 

Fiul regelui Aššurdan, Adadnirari II (909—889), poartă campanii 
numeroase contra arameenilor ce ne sînt descrise în analele sale găsite 
în biblioteca lui Assurbanipal. El întreprinde şapte campanii contra 
statului aramean Hanigalbat și capitala sa Nisibis, care este împresurată 
de un zid lat de nouă coţi și de un şanţ adînc, pînă ce capitulează. Adda- 
dinirari IĮ atacă Babilonul apoi, după ce luptă împotriva regilor arameeni, 
cucerește și jefuieşte Babilonul, luîndu-și titlul de ‚rege al Universului”, 
„rege al celor patru porţi ale lumii” şi „soare al totalităţii oamenilor”. 
Regii Asiriei, posedaţi de ideea întemeierii unui imperiu „,universal” 
al zeului lor Assur, care să aibă drept nucleu Asiria înconjurată de o 
coroană de state supuse, nu cunosc greutăţi dar nici scrupule în acţiunile 

lor militare. Căci ei jupoaie, trag în ţeapă, taie bucățele pe duşmanii 
lor, ale căror capete le string în mormane imense, pe ale căror neveste 
le duc în robie sau le ard în ruinele orașelor cucerite. Cel ce se ridică 
impotriva regilor asirieni este un om care a săvirşit un păcat de moarte 
impotriva ordinii divine a lumii şi merită moartea cea mai groaznică: 
robia şi deportarea sînt măsuri blinde împotriva acestuia. Execuţiile 
în masă ale dușmanilor sînt acţiuni plăcute zeilor şi folosesc statului. 
Groaza şi spaima alergau în faţa armatelor Asiriei, și adesea era sufi- 
cient ca ele să se arate spre a impune tribut şi supunere popoarelor din 
Orientul de Mijloc. Dar dragostea de libertate a acestor popoare viteze 
era totuşi atit de mare încît sub regii mai slabi ai Asiriei, sau după retra- 

Locuitori ai Palestinei, prizonieri la asirieni, cărind materiale pentru construcția 
unui palat (relief asirian din sec. VII î.e.n.) 

gerea armatelor asiriene, izbucneau răscoale după răscoale. Vitejia 
locuitorilor din statul Nairu, sau Urartu, a arameenilor, a hittiților 
din Siria ca şi a iudeilor nu era cu nimic inferioară celei a asirienilor, 
căci cei dintîi se răsculau aproape în fiecare an luptînd fără speranţă 
împotriva opresorilor lor. 

Regele Tukultininurta II (888—884) în puţinii săi ani de domnie 
a atacat de nenumărate ori statele vecine Asiriei în numeroase campanii 
de jaf și de pradă. Lui îi succede Assurnasirpal II (883—859) care reia 
expedițiile de jaf şi de pedepsire împotriva statelor arameene Bit Halupe, 
Suhi, Lage, Hindani şi Bit-Adini. 

Ajutat de principii micilor state hittite, Lubarna din Hattine și San- 
gar din Karkemis, Assurnasirpal începe o campanie de pradă împotriva 
statelor feniciene de pe coastele Mediteranei Tyr, Sidon, Gubla ( = Ge- 
bel = Byblos) și Arwad luînd de acolo un tribut considerabil. 


Fiul acestui rege Salmanassar III (858—824) îşi începe domnia cu 
o expediţie împotriva statului aramean Bit Adini, al cărui rege Ahuni 
este deportat cu întreaga sa familie în Asiria, iar capitala sa Til Barsib 
(azi: Tell Ahmar) devine capitala unei provincii asiriene. Voind să pă- 
trundă în Siria întîmpină coaliția a 12 regi printre care regele Ahab 


Poarta de bronz a regelui Salmanasar al III-lea de la Balawar (perioadă neoasiri- 
ană), Sint figurate detalii din campania regelui împotriva regatului aramaic Hamat 

Tributul regelui iudeu Iehu adus regelui Salmanasar 

din statul nordic al iudeilor, Israel și mai ales Barhadad (numit în Biblie: 
Benhadad) din Damasc.Bătălia care s-a dat la Qargar pare a nu fi fost 
cîștigată de asirieni poate datorită participării trupelor unei căpetenii 
arabe Gindibu cu 1000 călăreţi pe cămile. Dar revenind peste cinci ani, 
regele asirian supune la tribut pe unii din regii aramei și iudei. In fine 
se îndreaptă spre sudul Mesopotamiei unde atacă statele arameene din 
sud: Bit Dakkuri şi Bit Jakini, fosta Țară a Mării. 


Poarta de bronz a regelui Salmanasar al III-lea de la Balawat ' detalii din campania 
regelui în Siria de nord) 


Către sfirşitul vieţii o răscoală în fruntea căreia se aşezase fiul său 
cel mai mare nu reușește totuși să-l detroneze și la tron îi urmează fiul 


54 


său credincios Samsiadad V (823 — 810). Acesta trebuie să lupte cu Babi- 
lonul pe care îl cucereşte şi supune la plata unui tribut însemnat statele 
arameene din vecinătatea Babilonului. Samsiadad moare tînăr şi lui 
îi succede Adadnirari III (809—782) care era minor cînd ajunge rege, 
iar mama sa, principesa babiloniană Sammuramat, regentă. Aceasta 
este regina cunoscută de greci sub numele de Semiramis, care a avut 
o mare influenţă asupra fiului său (pe care l-a condus şi după ce a ajuns 
major) şi care în fruntea oștirilor asiriene a biruit statul aramaic Guzana 
(Tell Halaf de azi), prefăcîndu-l în provincie asiriană. Legenda povestită 
de greci relatează despre regina Semiramis că a construit „grădinile sus- 
pendate””, că a început un război împotriva Africii şi a făcut o expediţie 
în India. Odată ajuns major, regele Adadnirari III reîncepe campaniile 
militare împotriva „„răsculaţilor””, impunînd tributuri grele orașelor 
filistine, micilor state hittite acum aramaizate, Edomului, ţării lui Omri 
(Israel) şi Damascului. 

Poarta de bronz a regelui Salmanasar al III-lea. Detalii figurind campania regelu 
împotriva Siriei de nord. 

Arcaşi asirieni. În registrul inferior ostaşi asirieni trăgind în feapă pe inamici. 


Si acest rege moare tînăr, iar cei care îi urmează au o autoritate redusă. 
Personalitatea care se impune şi care conduce ţara și armata este șeful 
armatei turtan-ul Šamšiilu. Acesta a avut de luptat pe teritoriul Asiriei 
acum cotropit de regele de Urartu, Argistis. Tot grație acestui general 
a putut fi biruită o răscoală mare provocată în anul 763 la o eclipsă de 
soare. Dar duşmanii statului asirian erau numeroși şi el trebuia să se 

lupte în special pe două fronturi principale: în nord contra statului 
Urartu, la est şi sud împotriva statelor arameene. Împotriva acestei 
încercuiri suveranii asirieni au răspuns prin teroare — regele guvernînd 
prin groază —, de asemenea prin deportări în masă ale populaţiei. Locui- 
torii de la marginile hotarelor Asiriei, în special meseriași, erau mutaţi 
şi aduși în surghiun cu familiile lor în interiorul Asiriei, sau de la hotare 
mai îndepărtate, în așa fel încît să nu poată constitui o comunitate gata 
să se răscoale împreună cu resturile populaţiei autohtone. Regii şi dregă- 
torii asirieni au dezvoltat acest sistem al deportărilor de mase mari 
de oameni pînă la perfecțiune. Dar sistemul nu putea dura decît atîta 
vreme cît armata era puternică, iar pe de altă parte el impunea cheltuieli 
mari prin aducerea unui număr de vite de jug, de mijloace de transport, 
de alimente, de corturi, care să realizeze strămutarea în surghiun a unor 
mulțimi imense de oameni de-a lungul a sute şi chiar mii de kilometri, 
străbătînd dealuri, munţi și deșerturi. Aceste cheltuieli erau asigurate 
la rîndul lor de campaniile de jaf şi de pradă ale armatei. Pe încetul 
starea de război a devenit viaţa obișnuită și durabilă a Asiriei, iar regii 
săi sînt în primul rînd generali, care se sprijină pe oştire. De fapt tot o 
răscoală a ostașilor îl înalță ca rege şi pe cel ce avea să extindă hotarele 
imperiului asirian pînă la limitele sale cele mai îndepărtate. Este vorba 
de un general asirian care își ia numele celebru de Tiglatpileser III 
(745—729) şi se proclamă drept fiu al regelui Adadnirari, deși pare că 
nu aparţinea deloc familiei regale. El construiește multe fortărețe, rezi- 
dînd în vechiul palat regal asirian din cetatea Kalah, supune la tribut 
numeroase state învecinate, lăsindu-le însă vechea lor dinastie, dar mai 
ales înfrînge pe vechiul duşman al Asiriei, regele din Urartu, Sardur II. 
În anul 738 răscoala statului aramean Ia'udi de la golful Issus şi a 19 
oraşe din jurul Hamatului este biruită și toată regiunea este transformată 
într-o nouă provincie asiriană, iar locuitorii sînt surghiuniţi în nordul 
Asiriei. Dar aceasta are de făcut față acum regelui din Damasc, Rahianu 
(numit, în Biblie, Rezin), care este destul de repede biruit ca și aliații săi. 
Aceștia încercaseră să-l silească pe regele Ahas din Iuda să se alăture 
lor, dar tînărul rege trimite aurul și argintul din Templul din Ierusalim 
regelui asirian, cerîndu-i să intervină cu armata spre a-l elibera de presi- 
unea ţărilor arameene care îi cereau să lupte alături de ele. Atunci statul 
Israel este silit să plătească tribut, arameenii din Damasc sînt asediați 
pînă în 732 cînd este cucerită această capitală, iar regele ei este ucis 
în vreme ce toţi dregătorii lui sînt trași în ţeapă. 

După cucerirea statului filistinilor de la Gaza, Siria și Palestina sînt 
dominate totalmente de puterea asiriană. În sudul Mesopotamiei regele 
asirian supune statele arameene, dar mai ales intră în Babilon și sub 
numele de Pulu ocupă tronul acestei străvechi cetăţi. La moarte, în 

Relief asirian din epoca lui Tiglatpileser al II-lea (sec. VIII î.e.n.) reprezentind 
cucerirea unei fortărețe 


727, el lasă fiului său un stat ce se întinde „de la Bit Iakini (la Golful 
Persic) pină la munţii Demawend (de la sud de Marea Caspică) şi pină 
în Egipt‘. Populaţia acestui stat care cuprinde Siria, Palestina, Iranul 
și Irakul de azi, precum și porturi din Turcia, nu mai era formată de 
seminţiile şi triburile vechi căci prin transfer de populaţii şi colonizări 
locuitorii fuseseră sărăciţi, mutaţi departe de ţările lor şi ţinuţi în frîu de o 
puternică armată ce se întindea pretutindeni, ca o mînă de fier, în imperiu. 
Urmaşul acestui rege a fost Salmanassar V (720--712) care îşi ia 
ca rege al Babilonului numele de Ululai, dar şi el are de înfruntat răscoale 
ale arameenilor și pe aceea a regelui Hosea din Samuria. O răscoală a 
nobililor şi preoţilor din Asiria îi curmă însă viaţa și îi urmează la tron 
un general al lui Salmanassar care își ia numele de Sarrukin „rege drept” 
sau Sargon, după apelaţia marelui rege din vremuri de mult apuse. 
Sargon al II-lea (721—705) continuă politica de subjugare feroce 
a populaţiei ce locuia pe întinsul imperiu asirian. Inscripţiile numeroase 
ce ni s-au păstrat înfățișează un nenumărat cortegiu de regi, de principi, 

Sargon lI de la Dur-Sarrukin (perioada neo-asiriană ) 
59 


reprezentind aducerea ofrandelor către zei 


regelui 


Relief din palatul 


de orașe, de ţări cucerite, nimicite, supuse la tribut, jefuite şi prădate. 
Cu Sargon II începe o succesiune de regi denumiți Sargonizi, care 
printr-o politică de deportări în masă, de exploatare economică, de 
jaf și de devastări, aveau să prelungească încă vreme de un veac exis- 
tenta Asiriei. Încă de la începuturile domniei sale regele trebuie să se 
lupte cu o nouă coaliţie a statelor de la periferia imperiului asirian: 
Hamat, Israel, Arpad, Simyra şi Damasc la care se raliase ṣi regele Mita 
(Midas) al frigienilor Muški. Regele Sargon II moare într-o campanie 
militară în vîrstă înaintată, lăsîndu-l drept urmaș pe fiul său Sanherib 
(704—681) care pare a fi personalitatea cea mai interesantă dintre regii 
din imperiul nou asirian. Alături de trăsături remarcabile apar la el 
și fapte demențţiale ca nimicirea orașului Babilon, dar el este totodată 
şi constructor de canale, de lucrări de îndiguire, apoi introduce cultura 
bumbacului în Mesopotamia. 

După prima campanie militară el începe construirea capitalei sale 
Ninive, părăsind-o pe cea a tatălui său Dursarrukin (dealtminteri pare 
a fi fost în relaţii ostile cu tatăl său); acest oraș îl înconjoară cu ziduri 
duble de 25 m, cu 15 porţi; trasează străzi largi, pieţe vaste, poduri de 
piatră, în fine pune să se amenajeze de o parte și de alta a orașului Ninive 
mari parcuri cu pomi exotici şi animale aduse din alte țări. Cheltuielile 
imense ale acestor lucrări erau plătite de tributurile statelor și semin- 
țiilor supuse Asiriei, dar şi de expedițiile de jaf și pradă efectuate de arma- 
tele asiriene. Toate aceste jafuri, despuieri, asasinate, furturi, erau săvîr- 
șite cu convingerea că totul este drept, cinstit şi cuvenit pentru slăvirea 
zeului Assur, stăpînul zeilor, și al popoarelor. Sanherib însuşi este „Cela 
ce cinstește pe zeii cei mari, apărătorul dreptăţii, prieten al adevărului, 
care dă ajutor, apără pe cei săraci, şi care se gîndeşte la fapte cuvioase””. 
Ne putem gîndi că toate aceste aserțiuni laudative erau considerate de 
contemporani drept nişte minciuni sfruntate și cuvinte menite să acopere 
crimele şi mirşăvia desăvirşită. Dovada deplină că cei contemporani 
cu regele Sargon nu-i credeau minciunile, sînt răscoalele repetate atît 
de des pe tot întinsul imperiului său. 

În sudul Mesopotamiei, oraşul Babilon, prin prosperitatea sa econo- 
mică atît de mare, este rîvnit atît de asirieni, cît și de elamiţi și de arameeni, 
care, rînd pe rind, devin regi ai acestei străvechi cetăţi. Astfel un principe 
chaldeean — chaldeenii fiind la început o seminţie arameeană din sudul 
Mesopotamiei — ajunge să-i coalizeze pe arameeni, elamiţi şi pe babilo- 
nieni; sub acest rege Musezibmarduk, asirienii sînt înfrînţi în lupte. 
Dar după patru ani, după ce regele elamiţilor murise, Sanherib revine 
în 689 în faţa Babilonului şi coaliția este înfriîntă. Vreme de un an San- 
herib lasă oștirea să jefuiască Babilonul. Orașul e nimicit, ars, statuia 
zeului Marduk e adusă la Assur şi cultul său transferat acolo, nici un 

templu nu este cruțat în Babilon, locuitorii sînt trimiși în surghiun, iar 
„pămîntul sfînt”” al Babilonului este dus în corăbii pe insula Tilmun 
(Bahrein). In fine pe ruinele oraşului, Sanherib lasă să se scurgă apă, 
ca să piară orice urmă de cetate rebelă. Aproape zece ani Babilonul a 
fost pustiu, fără rege. 

Despre sfîrşitul lui Sanherib, cronica babiloniană afirmă: „În luna 
Tebet, în ziua a 20-a fiul lui Sanherib își omoară tatăl într-o răscoală”. 

Este posibil ca partida pro-babiloniană, ca şi soţia lui Sanherib, 
arameeana Nakiia, să fi dorit suprimarea acestui rege. 

Assarhadon (AsSSurahiddina, 680—689) a reluat marile campanii 
militare ale înaintaşilor săi, deşi a trăit cu teama unui atac al Cime- 
rienilor (numiţi în textele asiriene gimirrai) şi al sciților din nord. După 
o viziune sau un vis ce le-ar fi avut în templul zeului lunii, Sin din 
Harran, se decide să atace Egiptul. Dar trei eclipse de lună, constitu- 
ind un semn nespus de rău, el jertfește un „înlocuitor de rege”, un fiu 
al unui mare dregător, după străvechiul rit akkadian care impunea jertfe 
umane cînd era vorba să îndepărteze ameninţarea regelui şi țării. Tot 
astfel, pentru a-și asigura bunăvoința zeilor, el hotărăşte reconstruirea 
templelor și a orașului Babilon, mai cu seamă după ce fratele său este 
înfrînt în luptă cu statul aramean Hanigalbat. Assarhadon reface marele 
templu al lui Marduk din Babilon, E-sangila, reconstruieşte zidurile 
Babilonului, reface străzile, adună pe foştii locuitori care fuseseră tri- 
miși în surghiun la sute de kilometri după ce îşi pierduseră tot avutul, 
le redă vechile privilegii. Orașul acesta sfînt începe să se anime și arameenii 
din Bit Dakkuri sînt îndepărtați din vecinătatea lui. Dar şi în Assur, 
Assarhadon restaurează templele, ca și în alte oraşe cum ar fi Nippur 
sau Uruk. Înainte de a porni în expediţia sa împotriva Văii Nilului, 
regele Asiriei îi biruie pe arameenii răsculați din „Ţara Mării”, și din 
Bit Dakkuri, dar mai ales îi respinge pe cimerieni şi pe sciți (iskuza ). Apoi 
în Fenicia nimicește statul-oraş Sidon, al cărui teritoriu a fost împărțit 
între supușii Asiriei. Presiunea militară exercitată din nord de către 
cimerieni și de către sciți îl obligă pe regele Asiriei să-și dea fata în căsă- 
torie regelui sciților, obţinînd în felul acesta pacea. Odată hotarele nor- 
dice asigurate, regele Assarhadon porneşte împotriva Egiptului dar se 
pare că faraonul Taharqa din dinastia etiopiană a reuşit la început să-i 
respingă pe asirieni. Regele asirian revine după doi ani în 671 împotriva 
Egiptului, şi de data aceasta faraonul Taharga este biruit în trei bătălii, 
capitala Memfis este cucerită de asirieni, iar întreaga curte a faraonului 
este luată în robie și dusă la Ninive. 

Regele Assarhadon pune să se înalțe stele cu inscripţia victoriei sale, 
unde moștenitorul faraonului şi regele fenician al Sidonului sînt legaţi 
de nări şi traşi de regele Asiriei. Dar după retragerea principalei armate 

asiriene, Egiptul, în care fuseseră numite căpetenii de nome asiriene, 
se răscoală şi regele Assarhadon ia comanda armatei spre a înăbuși 
răscoala. În drum însă, Assarhadon, suveranul tuturor ținuturilor de 
la Memfis pînă la Marea Caspică şi insula Behreim de azi, moare 
lăsînd ca imperiul său să se împartă între Assurbanipal (668—631) şi 
Šamaššumukin. Primul rămîne stăpînitor al Asiriei pe cînd cel de al 
doilea al Babilonului. Dar Assurbanipal a fost o personalitate extrem 


Regele Assurbanipal mergînd pe jos. În spatele său un servitor duce caii 


de marcantă, comandant viteaz de armate, om politic, energic, vinător 
plin de curaj, iubitor de artă şi de literatură mai cu seamă. Biblioteca 
sa, descoperită în 1854 de arheologul englez O. Rassam, avînd peste 
20.000 tăblițe cuneiforme, cuprindea întreaga literatură sumero-akka- 
diană care ne este astfel cunoscută graţie faptului că acest rege a pus 
să se copieze toate textele aflate în templele vechi. 

El reia războiul împotriva Egiptului pe care Assarhadon nu putuse 
să-l ducă pînă la capăt. Faraonul Taharqga se retrage în Ethiopia iar Nechao 
faraonul din Memfis vine la Ninive ca supus plecat jurînd credinţă 
regelui Asiriei. Dar patru ani mai tîrziu dregătorii egipteni sub condu- 
cerea fiului faraonului Taharga se răscoală, ceea ce impune o nouă 
intervenţie a armatelor asiriene care ajung pînă la Theba, o jefuiesc 
și o ocupă, fapt care are un răsunet imens în tot Orientul și se află reflec- 
tat şi în scrierile proicţilor iudei (cf. Nahum, III, 8—10). Asirienii aduc 
la Ninive două obeliscuri mari ca semn al victoriei lor. Această victorie 
asiriană determină ultimele state feniciene sau arameene să se supună: 

regele Ba'al din Tyr, care rezistase zece ani asediului asirian în insula 
în care se afla statul său oraș, se supune ca și regele lidienilor din Asia 
Mică, Gyges. 

Assurbanipal încununase ca rege în Babilon pe Samassumukin de 
la începuturile domniei sale, dar acolo unde mai trăia o populaţie babilo- 
niană, în Babilon însuşi, în orașul Uruk, în Ur şi în Eridu ea a rămas 
credincioasă regelui din Babilon. În schimb toate regiunile din jur locuite 
de arameeni îi urau de moarte pe asirieni și nu așteptau decît momentul 
prielnic să-i izgonească, mai cu seamă că erau îmbărbătaţi de Elam 
și de Țara Mării. În 652 se formează o puternică alianță împotriva lui 
Assurbanipal care unea toate statele arameene, căpeteniile arabilor 
din vest, cele din Siria şi Palestina, Lidia, Egiptul, regii din Siria şi Elam. 
Regele Babilonului, Samastumukin, trece și el de partea acestei coaliţii 
şi vreme de patru ani izbucnește un război cumplit în care Babilonul 
este cucerit de asirieni, iar regele său se sinucide în 648 arzînd în palatul 
său împreună cu toată curtea. Pe tronul orașului Babilon este așezat 
un oarecare Kandalanu. De asemenea împotriva Elamului asirienii reu- 
şesc să dobindească mari victorii și cuceresc Suza devastînd tot ţinutul 
înconjurător. 

Din 639 nu mai există un stat elamit și la Suza vor stăpîni mai 
tîrziu mezii. Dar Asiria era sleită de oameni și secătuită în așa fel 
că la moartea lui Assurbanipal, în 630, fiul său Assuretililani (630— 
628) nu mai poate să ocupe din nou Babilonul răsculat, deși poate să 
oprească pe mezi cu regele lor Phraortes. După el domnește ultimul 
rege al Asiriei, un alt fiu al lui Assurbanipal, numit SinsariSkun (c. 
627—612), care se mai intitulează „rege al Universului”. Dar pe tronul 
regal din Babilon se urcă acum un chaldean, Nabopalassar (625). Între 
diferitele oraşe din sudul Mesopotamiei se dau lupte şi situaţia pare 
extrem de neclară, întrucît regele Sinsariskum lupta cu triburile arameene 
Puqudu la hotarul cu Elamul, dar mai ales cu mezii, care deveniseră 
puternici graţie asimilării cimerienilor şi integrării acestora în poporul 
lor. Tocmai forţa sporită a mezilor şi ameninţarea pe care o exercitau 
asupra întregii Mesopotamii îl determină pe faraonul din Sais, Psametic I, 
să vină în ajutorul asirienilor cu o armată. 

Totuşi în anul 614 regele mezilor Kyaxares cucerește orașul Assur 
şi după multe bătălii pregătitoare, în primăvara anului 612, oraşul Nini- 
ve, capitala Asiriei, este ocupat în urma atacului mezilor și chaldeenilor. 
Tradiţia greacă afirmă că regele asirian Sin5ariSkun şi-ar fi găsit moartea 
în flăcările palatului său din Ninive împreună cu întreaga familie, prefe- 
rînd moartea decît robia. Toate oraşele asiriene sînt pe rînd cucerite 
și nimicite de mezi şi de chaldeeni, iar pămîntul pe care au fost clădite, 
nivelat şi curăţat. 

Relief din perioada neoasiriană, provenind din palatul de la Ninive al regelui Assur- 
banipal şi figurind o scenă de bancher dat după victoria asupra Elamului şi a regelui 
său Teumman 


Vestea despre prăbușirea imperiului asirian, împărăție a groazei, 
a silniciei şi a teroarei, a cărei faimă avea să străbată veacurile, s-a răs- 
pîndit cu iuţeala vîntului în toată Asia Anterioară şi de căderea sa se 
bucură nenumărate popoare aşa cum arată de pildă imnul de bucurie 
al proorocului iudeu Naum (II, 2—14; III, 1—19). 

La Harran se mai apără încă un prinţ asirian, Assurballit II, pînă 
în anul 608 cînd şi această ultimă cetate a asirienilor cade înaintea asal- 
tului mezilor și chaldeenilor. 

Astfel se sfîrşește în anul 608 istoria bimilenară a Asiriei. 


Imperiul nou babilonian 


Nabopalassar, care devenise în 625 rege al Babilonului, aparţinea 
probabil nobleţei chaldeene, dar originea sa exactă nu se cunoaște. 
Deși nici babilonienii, nici chaldeenii nu erau ostași remarcabili, iar 
mezii îi întreceau nespus de mult în vitejie, totuşi Nabopalassar avea cali- 
tăți de fin diplomat, graţie cărora ajunge la o înţelegere avantajoasă 
pentru el cu regele mezilor Kyaxares. Pe de altă parte regele Nabo- 
palassar al Babilonului îşi trimite trupele conduse de fiul său Nabukad- 
nezar în Siria să lupte cu armata faraonului din Sais, Nechao. În bătălia 
care a avut loc la Karkemis în anul 605, menţionată și în textele sacre 
iudaice (IV, Regi, XXIV, 1; Jerem XL, 2; II Chronici, XXXV, 20) 
egiptenii sînt respinşi pînă la hotarele lor și se creează un imperiu vast 
babilonian. 

Cavalerie asiriană în luptă 


Prăzile luate de la Ninive, căci Nabopalassar ajutase mezilor să cuce- 
rească capitala asiriană, i-au dat putinţa să înalțe nenumărate temple, 
să restaureze altele şi mai ales să reclădească în chip fastuos Babilonul. 
El moare la 605 şi este îngropat în palatul său din Babilon. Îi succede 
fiul său Nebukadnezar (în Biblie: Nabukodonosor) care domnește 
între 605 — 562 și continuă opera de restaurare și de înfrumusețare a 
Babilonului, în special reface templele E-sangila și E-temenanki, canalele şi 
zidurile marii metropole mesopotamiene. Dar și în restul ţării el reface 
templele uneori îngropate cu totul în nisipuri. O operă cu caracter stra- 
tegic este înălțarea la nord de Babilon a unui zid de apărare între Tigru 
şi Eufrat spre a opri atacurile venite dinspre nord. Xenophon în celebra 
sa Anabasis, „retragere a celor zece mii”, a văzut acest „zid al regilor” 
care este şi azi vizibil în fotografiile aeriene (Anabasis II, 4, 12). Pe 
de altă parte Nabukadnezar ne-a lăsat numeroase inscripţii, descriind 
bătăliile sale în Siria şi Palestina şi cunoaștem din textele iudaice cuceri- 
rea şi distrugerea Ierusalimului, capitala statului Iuda, așa cum reiese 
dealtfel şi din Cronica neobabiloniană. Regelui Iudeii, Sedechia, i se 
scot ochii de către chaldeeni, fiii regelui sînt înjunghiaţi în fața lui și 
el este dus în lanţuri la Babilon (IV Regi, XXV, 7 sq) după ce Templul 
este jefuit și ars. 

Este probabil că regele Babilonului, prin războiul său împotriva 
statului Iuda, dar și a Tyrului, ca şi a statului-oraş Askalon, urmărea 
să-şi întărească frontiera cu Egiptul, în vederea unei expediţii în Valea 
Nilului. Cronica neobabilonică relatează de fapt ciocniri cu armatele 
egiptene. Prin supunerea tuturor micilor state semite din Palestina, Ne- 
bukadnezar — care se intitulează „rege al dreptății”, căruia i s-au 
încredinţat popoarele de către zeul Marduk — întemeiază un imperiu 

ce se întinde de la hotarele Egiptului pînă la insula Tilmun (Bahrein). 
Nebukadnezar moare în 562 după ce a domnit peste patruzeci de ani. 

Însă fiul său Amelmarduk (561—560) a fost incapabil să menţină 
puterea regalității babiloniene, iar pe de altă parte se pare că a încercat 
să se împotrivească puterii preoţilor din templele Babilonului. Dar el 
este repede înlăturat de la domnie de fiul său vitreg Nergalsarușur (559— 
556), numit în Ieremia XXXIX, 9,13 „căpetenie a magilor”, Nergal- 
Șareţer, care luase parte la cucerirea Ierusalimului. Sigur este că preoţii 
zeului Marduk, originari din Babilon, care erau strîns legaţi de noblețea 
caldeeană, l-au sprijinit pe acest rege iar rivali și potrivnici ai lor erau 
preoţii arameeni ai zeului Nana-Sin din orașul Ur (la rîndul lor atașați 
de preoțimea zeului Sin din marele oraș Harran ce se afla sub stăpînirea 
mezilor). Antagonismul între aceste două grupări rivale, antagonisme 
care, fără nici o îndoială, erau mult mai puţin de ordin teologic ci mai 
cu seamă de ordin economic şi politic, fiecare din cele două grupări 
vrînd să dobîndească supremaţia, s-a ascuţit atunci cînd regele Nergalsa- 
ruşur moare timpuriu. Succesorul său minor Labaimarduk este însă asa- 
sinat — fără îndoială de către una din cele două facţiuni rivale, mai 
probabil cea a zeului Sin, căci după moartea acestuia, noul rege va afirma 
că cel ucis s-a urcat pe tron „împotriva voinţei zeilor’. Este adus pe 
tron ca rege un om în vîrstă, care va fi ultimul rege al Babilonului. Nabo- 
nide (Nabuna'id) ce domneşte între 535—539. Noul rege era originar 
din orașul Harran, unde mama sa era preoteasă a zeului Sin, şi trebuie 
să fie considerat mai curînd ca asirian și ca succesor al lui Assurbanipal. 
El reclădeşte temple ale zeilor săi Sin la Harran și Ur şi Šamaš la Sippar 
şi Larsa. Începuturile domniei i-au fost marcate de răscoale în Siria 
şi Palestina, ceea ce a dus la intervenţia trupelor regelui Nabonide în anii 
554 şi 553, dar regele mai cu seamă este preocupat de rivalități între 
preoţii templelor. După ce o pune pe fiica sa să fie preoteasă mare în 
templul zeului Sin din orașul Ur și să se considere drept „,soţie”” a zeului 
Nanna-Sin, el reclădește templul zeului Sin din Harran, numit E-hulhul. 
ceea ce îi determină pe preoții zeului Marduk din Babilon să socoată 
că regele îl adoră pe un zeu ,.mincinos” şi că ridică un templu „,neadevă- 
rat”. Între timp mezii şi perșii, cele două popoare indo-europene din 
nordul Mesopotamiei, au început să se războiască între ei. Într-adevăr 
perșii supuși mezilor se răscoală conduși de Cyrus și cuceresc ţinuturile 
ocupate de mezi. Tînărul rege al perșilor, Cyrus, se luptă apoi cu regele 
Cressus al Lidiei (în Asia Mică) a cărui ţară vrea să o cucerească. Dar 
era vădit că perşii nu se vor opri aici şi vor porni la cucerirea Babilonului, 
deşi luptele lor în Asia Mică dădeau regelui babilonian un răgaz de care 
nu a ştiut să se folosească. Într-adevăr el se decide să plece la cucerirea 
orașului Teima, dintr-o oază aşezată în nordul Arabiei, cale de 1000 km 


66 


prin deşertul arabic (Nefud) plecînd din Babilon. Regele Nabonide a 
stat opt ani în oaza Teima și este posibil ca el să fi vrut să creeze aici 
o armată, compusă din arabi şi arameeni, care să se împotrivească atacu- 
lui perșilor. În tot acest timp regele Nabonide este înlocuit la Babilon 
de fiul său şi moștenitorul Belsaruşur (Baltazar = Belşatzar cum este 
numit în Daniil, V, 1 sq). Unul din efectele șederii bătrînului rege Nabo- 
nide la Teima a tost şi faptul că nu a mai putut împlini la începutul anului 
riturile care aveau loc în templul lui Marduk, în special nu putea să ia 
parte la recitarea poemului Eluma Eliş, ceea ce făcea ca din punct de 
vedere al clerului din Babilon să nu fie rege și să nu aibă drept să stea 
pe tronul regal. Această dispreţuire a riturilor esenţiale ale Babilonului 
a contribuit fără îndoială la părăsirea lui Nabonide de către locuitorii 
Babilonului, și la eficienţa propagandei preoţilor lui Marduk împotriva 
regelui. În faţa amenințării perșilor, regele Nabonide se întoarce după 
opt ani în Babilon și în 539 sărbătorile Anului nou sint oficiate cu deosebit 
fast, dar era prea tîrziu. În regiunea de la răsărit de Tigru, guvernatorul 
regelui Nabonide, un iranian numit Gabryas (Gubaru) se raliază cauzei 
perșilor şi mezilor şi încep ofensiva lor împotriva Babilonului. Armata 
babiloniană, formată din mercenari şi ostaşi recrutaţi cu forţa, este 
biruită uşor lingă Opis şi perșii trec repede zidul ridicat de Nabucodono- 
sor și ocupă oraşul Sippar. Apoi două zile mai tîrziu (12 octombrie 539) 
perşii intră în Babilon care nu se apără, dar în citadela orașului se retră- 
sese Belșaţar cu tatăl său. După relatarea cărții lui Daniil V, 1 sq, înainte 
de căderea Babilonului în faţa lui Belşaţar, care benchetuia, o mină 
a scris pe zid cuvintele: „Mene, mene, tegel ufarsin”” termeni aramaici 
avînd sensul: „a numărat, a cîntărit, a împărţit”. Imaginea tiranului 
care chefuieşte în palatul său, incapabil să înţeleagă semnele ce-i vestesc 
pieirea, a fost des reluat în poezia revoluţionară şi democrată din secolul 
al XIX-lea. Citadela a fost repede cucerită de perși şi bătrînul rege 
Nabonide a fost trimis în surghiun în răsăritul Mării Caspice pe cînd fiul 
său a fost ucis (Daniil, V. 30). Cyrus, regele perşilor, este primit de preoţii 
zeului Marduk ca salvatorul Babilonului şi el îşi ia titlul de „rege al Babi- 
lonului””, „rege al Sumerului şi Akkadului”” 

Cultul tuturor zeilor babilonieni este păstrat, se continuă scrierea 
de texte religioase cu caractere cuneiforme în akkadiană și sumeriană. 
Dar aramaica devine limba curentă în întreaga Mesopotamie, 

REGII 


2350 — 
2150 
î.e.n 


2150 — 
2060 
i.e.n 


2065 — 
1955 
î.e.n 


1960 — 
1700 
î.e.n 


CRONOLOGIE 


DIN BABILONIA 
Imperiul din Akkad 


Sargon I 
(2350 — 2295) 
Rimus 
Naram Sin 
(2272 — 2235) 
Sar-kali-gari 
(2235 — 2210) 
Sudurul 
(2185 —2170) 


Dominația gutilor in Mesopotamia 


Renaşterea sumeriană 


Ur-nammu 
(2065 — 2046) 
Sulgi 

(2046 — 1998) 
Bursin 

Susin 

Ibbisin 


Epoca Isin — Larsa 


Regi la Tsin Regi din Larsa 


Isbierra Gungunum 
(1955—1926) (1867—1841) 
Suilisu Abisara 
(1926—1917) (1840—1830) 
Iddindagan Sumuiluru 
Išmedagan (1820—1801) 
Lipitištar 
Urninurta Nuradad 
(1864—1837 (1800—1785) 
Irraimitti Siniddinam 
Enlilbani (1784—1779) 
(1803 — 1780) 

Waradsin 
Sinmegir 
Damigilisu Rimsin 


REGII 


2500 
î.e.n 


2500 — 
2000 
î.e.n 


2000 
î.e.n 


1810 — 
1680 
î.e.n 


1393 — 
970 
î.e.n 

DIN ASIRIA 


Pe malurile fluviului Tigru, asiri- 
enii, popor semit înrudit cu babi- 
lonienii fundează oraşul Assur 
avînd ca zeu suprem pe Assur. 
Orașul Assur și teritoriul din jurul 
său face parte din imperiul akka- 
dian 


Asirienii crează cartiere comer- 
ciale în multe orașe, cum e și acela 
din Kanes în Asia Mică. 


Regatul vechi asirian 


Ilusuma 
Irisum | 
Šamšiadad 
Iašmahadad 
Išmedagan 
Aššurdugul 


Supremaţia hurrită, babiloniană şi 
hittită 


— Regatul asirian de mijlec — 


Assuruadinahhe II 
Eribaadad 1 
(1383— 1357) 
Asăurbaliit I 
(1356— 1319) 


REGII DIN BABILONIA 


1830 — 
1530 
î.e.n 


1530— 
1150 
î.e.n 


Dinastia lui Hammurabi 


Sumuabum 
Sumulailu 
(1816—1781) 
Sabum 
Awilsin 
Sinmuballit 
Hammurabi 
(1728 —1686) 
Samsuiluna 
(1685 — 1648) 
Abiesuh 
(1647 — 1620) 
Ammiditana 
(1619—1583) 
Ammisaduqa 
(1582—1562) 
Samsuditana 
(1561—1531) 


Stăpinirea Kasiţilor 


Agukakrime 
Burnaburiaă i 
Kaštiliaš III 
Ulamburiaă 
Agum III 
Karaindaş III 
Kadaimanharbe I 
Kurigalzu I 
(circa 1400) 
Burnaburiaă II 
(circa 1350) 
Nazibugaă 
Kurigalzu 
(1336—1314) 
Nazimaruttaš 
(1313 — 1288) 
Kadaimanturgu 
(1287— 1271) 
Kadasmaneniil Il 
(1270 — 1264) 
Kaštilaš 1V 
(1241 — 1234) 
Adadšumnasir 
Melišipak 
(1183—1169) 
Mardukpaliddina 
Zabašumiddina 
Enlildinahhe 

REGII DIN ASIRIA 


Enlilnisari 

(1319—1310) 

Aridenilu 

Adadnirari (1297 — 1266) 
Salmanasar I (1265—1235) 
Tukultininurta 
(1235—1198) 
Aššurnadinapli 
Enlilkudurusur 
Ninurtakulaăăur 
Mutakkilnusku 
Aššurrešiši 


Tiglatpilaser I 

(1116—1078) 

Asăurbelkala 

Eribaadad II 

Samşiadad IV 

Aššurabi II 

(1010— 970) 

— Arameenii cuceresc mari re- 
giuni din Asiria care e redusă mult 
ca întindere 


REGII DIN BABILONIA REGII DIN ASIRIA 


Renaşterea babiloniană — Regatul nou asirian — 
Marduksapikzari Aššurdan II (932—910) 
Ninurtadinšun Adadnirari II (909—889) 
Nebukadnezar I 929— Tukultininurta II 
(Nabuchodonosor) 612 (888—884) 
(1128—) î.e.n  Aššurnasirpal II 

1128— — Marduknadinahhe (883—859) 

1050  — Mardukšapikzermati Salmanassar III 

î.e.n — Adadpaliddina (858 — 824) 


Supremația asiriană asupra Babi- 
lonului 


— Regatul nou babilonian — 


1050— Nabopalasar Samşiadad V 


(823 — 810) 
625 (625—605) rapi — 
î.e.n Nabucadnezar II Adadnirari III (809—782) 


precedat de regenta 
(605—562) k Sammuramat 
Nery iča u (Semiramis) mama sa 
ergaisarusur Tiglatpileser III 
Labaămarduk (745—727) 


Nabonide 
Salmanassar V 

(555—539) (726—722) 
Sargon Íl 
(721—705) 
Sanherib 
(704—681) 
Assarhadon 
(680 — 669) 
Aššurbanipal 
(668 — 630) 
Aššuretililani 
(631 — 628) 
Susarişkun 
(627 — 612) 

Modul de producţie asiatic sau tributal în Asiria şi Babilonia. 
Societatea asiro-babiloniană 


Prin mod de producţie se înţelege „modul istoriceşte determinat în 
care se produc bunurile materiale necesare existenţei societăţii și dez- 
voltării ei” (Dicţionar de economie politică, Buc. 1974, p.474). Modul 
de producţie a bunurilor materiale condiționează în general procesul 
vieții sociale, politice şi spirituale (Ibidem). Cunoaştem următoarele 
moduri de producţie: cel al comunei primitive, modul de producţie 
sclavagist, modul de producţie feudal, modul de producţie capitalist, 
modul de producţie socialist şi modul de producţie comunist. Dar 
unele popoare au cunoscut pentru un timp şi așa-numitul mod de 
producție asiatic. Şi despre acesta, acelaşi dicţionar de economie politică 
scrie la pag. 475: „Modul de producţie asiatic, mod de producţie 
bazat pe exploatare, cunoscut de o serie de popoare din Asia, dar și 
din Africa şi chiar America, apărut în condiţiile în care descompunerea 
comunei primitive nu a fost urmată decit de forma patriarhală a 
robiei. Mai este numit şi tributal. Particularitatea fundamentală a 
modului de producţie asiatic o constituie faptul că proprietarul funciar 
suprem era statul. Nu exista proprietate privată asupra pămîntului, dar 
exista posesiunea și folosinţa pămîntului. Celula economică de bază a 
modului de producţie asiatic a fost comunitatea sătească. În esenţă, 
suveranitatea constă în proprietatea funciară concentrată la scara 
statală. Drept urmare, dependența politică și economică a producă- 
torilor se prezintă ca o relaţie de supunere faţă de stat, iar renta pe care 
supusul trebuia să o plătească proprietarului funciar, respectiv statului, 
coincidea cu impozitul sau mai bine-zis nu exista un impozit distinct de 
această formă a rentei funciare. Modul de producţie asiatic a cunoscut 
o oarecare dezvoltare a capitalului comercial şi cămătăresc. Statul des- 
potic controla comerţul exterior. K. Marx a remarcat existența modului 
de producţie asiatic într-o serie de state ale Asiei antice, ca şi dincolo 
de hotarele Asiei, în Egiptul Antic, Peru şi Mexic. Spre deosebire de 

alte moduri de producţie, modul de producţie asiatic a fost puţin stu- 
diat” (Ibidem, 475—476). 

Pentru înţelegerea societăţii asiricne şi babiloniene se impune în mod 
stringent să studiem modul său de producţie şi formațiunea social-eco- 
nomică ce îi corespunde, adică nivelul forţelor de producţie, relaţiile 
economice, structura sa socială specifică precum şi suprastructura adec- 
vată bazei economice existente. Ori modul de producţie care a dominat 
în Mesopotamia, ca și în alte regiuni ale Asiei în antichitate, a fost modul 
de producţie asiatic sau tributal (numit de către unii cercetători şi orien- 
tal). Vom înfățișa întru început gîndirea lui K. Marx şi Fr. Engels cu 
privire la modul de producţie asiatic. Un inventar al menţiunilor lui 
Marx și Engels asupra modului de producţie asiatic a fost publicat de 
Maurice Godelier (Les écrits de Marx et Engels sur le mode de produc- 
tion asiatique în „La Pensée” nr. 114, 1965, p. 56—66), studiu citat de 
I. Banu în Filozofia Orientului Antic, Buc. 1967, p.18, iar în limba rusă 
M.A. Vitkin şi N.B. Ter-Acopian publică o serie de surse necunoscute 
de M. Godelier (menţionaţi de I. Banu, Ibidem). Tot N.B. Ter-Aco- 
pian „îşi propune să schițeze modul în care a evoluat, de-a lungul isto- 
riei, gîndirea lui Marx şi Engels pe tema modului de producţie „,asiatic”?, 
modul în care, pe măsura descoperirilor succesive ale istoricilor și etno- 
grafilor, şi-au îmbunătăţit neîncetat conceptul pînă la finele vieţii, sub 
raportul conţinutului, al formei şi al expresiei lui terminologice” (I. 
Banu, Op.cit, p. 18). 

La noi în țară profesorul Ion Banu are meritul de precursor (aşa 
cum scrie prof. Miron Constantinescu în ,,Memoria Oeconomica”), 
XXVIII, (1972) p. 25), căci în două lucrări apărute în Revista de Filo- 
zofie (nr. 2 (1966) și nr. 3 (1966) apoi în cartea sa atit de consistentă 
Filozofia Orientului antic, Bucureşti, 1967, pag. 15—16, a studiat modul 
de producţie asiatic, examinînd în mod amănunțit toate caracterele sale. 

Prof. I. Banu arată în studiul său asupra modului de producţie asiatic 
sau tributar, din volumul menţionat mai sus, că, spre a prezenta modul 
de producţie asiatic, trebuie să se acorde o atenţie deosebită lucrării lui 
Marx: Forme premergătoare producției capitaliste (Bucureşti, ESPLP, 
1956), dar e necesar să se țină seama de numeroase alte indicaţii din lucră- 
rile lui Marx şi Engels. Făcînd abstracţie de fazele prin care a trecut 
gîndirea lui Marx în chestiunea modului de producţie asiatic, I. Banu 
descrie acest mod de producţie prin următoarele caractere generale ale 
sale: 

1) Baza socială în cadrul modului de producţie „tributar este comu- 
ni.atea agrară sătească (...). Comunitatea lucrează pămîntul ei, fie 
în comun, fie pe temeiul muncii asupra unor loturi familiale care sînt 
obiectul unei redistribuiri periodice. O descriere a comunităţilor săteşti 

din India, pe care Marx le-a socotit mult timp drept caracteristice pentru 
modul de producţie „asiatic”” se află în lucrarea sa Srăpinirea britanică 
în India (K. Marx — F. Engels, Opere, vol. 9 Editura Politică, Buc. 1959 
p. 137 sq). Marx face o netă distincţie între această comunitate agrară 
şi comunitatea primitivă pe care o numeşte arhaică”, enumerînd deose- 
birile dintre ele (K. Marx, Ciornele răspunsului la scrisoarea lui V.I. Zasu- 
lici, în K. Marx şi Fr. Engels, Opere, vol. 19 Editura Politică, Bucureşti, 
1964, p. 419—420 şi 434). 

2) Există o categorie socială suprapusă, compusă din persoane care 
îndeplinesc o serie de funcţii publice, provenite din îndeletnicirea impusă 
cîndva de însăşi existenţa comunităţii. În virtutea faptului că acest grup 
social reprezintă interese comune, el prelevă o parte din plus-produsul 
obţinut de comunităţile agrare. Marx subliniază, ca pe un factor de 
prim ordin ce a condus spre asemenea relaţii sociale în Orient, necesita- 
tea înfăptuirii și întreţinerii permanente a unor lucrări publice de mari 
proporţii şi în special a lucrărilor de irigare şi îndiguire; acestea sînt de 
neconceput în condiţiile proprietăţii private asupra pămîntului și în lipsa 
unei forţe suprapuse, de constriîngere extraeconomică. 

3) Tendinţa acestui grup social suprapus de a smulge o parte cît mai 
mare a plus produsului transformă pe ţăranii din comunităţile sătești 
într-o masă supusă exploatării — care poate fi la fel de dură ca şi exploa- 
tarea sclavagistă — iar întreaga societate întemeiată pe antagonism și 
exploatare de clasă. Comunitatea sătească spune Marx „poartă stig- 
matul deosebirilor de castă și al sclaviei” (K. Marx și Fr. Engels, Opere, 
vol. 9, p. 140). Exploatarea poate să fie atît de aspră, încît, în ciuda 
caracterului aparent independent al comunităţii agrare, extorcarea plus- 
produsului să fie dusă pînă la zădărnicirea reproducţiei lărgite (K. Marx, 
Capitalul, vol. III, partea II-a ESPLP. Buc. 1955, p. 749). 

4) După cum se ştie, pentru a caracteriza un anumit mod de produc- 
ție, criteriul principal îl constituie chestiunea proprietăţii asupra mijloa- 
celor de producţie și în societăţile antagoniste, a relaţiilor de dominație 
şi de supunere de clasă ce derivă din relaţiile de proprietate. Deși în pri- 
vinţa proprietăţii situaţia nu este aceeaşi în toate societăţile de tip , tribu- 
tar””, totuşi există peste tot un factor comun care, pe deasupra variante- 
lor, imprimă tuturor cazurilor un anumit specific, deosebit de acela din 
toate celelalte orînduiri sociale antagoniste: lipsa proprietății private 
a membrilor comunităţii sătești asupra pămîntului şi prezența proprie- 
tății (uneori a posesiunii) agrare colective. 

„In forma asiatică — spune Marx (cel puţin în cea predominantă) 
individul nu este proprietar, ci numai posesor; adevăratul proprietar 
este propriu-zis comunitatea, așadar proprietatea există numai ca pro- 
prietate colectivă asupra pămîntului”!. 

Pe de altă parte însă, funcţiile proprietăţii colective se deplasează din- 
spre comunități înspre unitatea politică supraordonată acestora, adică 
spre stat. În asemenea cazuri, unitatea înglobantă, care stă deasupra 
tuturor acestor mici colectivităţi, apare ca proprietarul suprem sau ca 
unicul proprietar, iar comunităţile reale apar numai ca posesori ereditari. 

5) Forma economică a obştiilor agrare determină forma politică a 
statului. Acesta are caracter despotic, aşa încît despotul (rege, împărat) 
din fruntea statului apare confundîndu-se cu statul şi — drept corolar — 
apare ca unic proprietar al pămîntului..... DRE 
Amintindu-ne de faptul, adesea subliniat de Marx, că modul de produc- 
ție în cauză apare ca o expresie a unui anumit stadiu al dezvoltării forțe- 
lor de producţie, în condiţiile necesităţii unor vaste lucrări de interes 
general (ca, de pildă, cele de îndiguire și irigare), vom înţelege de ce, 
definind funcţiile — existente „din timpuri imemoriale” — ale statului 
„asiatic”” Marx va arăta că acestea sînt: a/ jefuirea propriului popor 
(funcţia „,financiară””); b/ jefuirea altor popoare (războiul) şi c/ lucrările 
publice. 

6) Se constată și existenţa sclavilor, cîteodată destul de numeroși; 
dar ca regulă generală, ei nu se află în proprietatea privată a cuiva, ci 
aparţin mai ales statului și templelor. Obştea sătească are uneori sclavi, 
fără însă ca vreodată să treacă asupra lor centrul de greutate al muncii 
productive pe care obştea o prestează. Acest din urmă criteriu atîrnă 
greu, credem, în discuţia actuală cu privire la faptul dacă modul de pro- 
ducţie „„,tributar”” nu este cumva o simplă variantă a sclavagismului. 
În lucrarea Forme premergătoare producției capitaliste, Marx subliniază 
că sclavia sau iobăgia, existente, nu pot să modifice forma „asiatică” 
între altele și pentru că ,în această formă individul nu devine niciodată 
proprietar, ci numai posesor, el însuşi fiind au fond proprietatea, sclavul 
aceluia (în) persoana căruia este întruchipată unitatea comunităţii şi 
de aceea sclavia nu subminează aici condiţiile muncii și nu modifică 
relația esenţială .......... >? 

7) Există, aşadar, atît exploatarea exercitată asupra comunităților 
sătești, cît şi exploatarea sclavagist; există atît antagonismul de clasă 
dintre comunitățile sătești şi exploatatorii lor, cît și antagonismul de 
clasă dintre sclavi şi proprietari de sclavi. Dar ținînd seama de cele rele- 
vate mai sus, de caracterul subordonat al sclavilor (ea nu este factorul 
hotărîtor al producției, nu constituie motorul principal al economiei 
„tributare”?) se poate aprecia că fundamentala contradicție de clasă a 
orînduirii „tributare”” este acea dintre comunitatea sătească și pătura 
dominantă din stat, formată din despot și casta funcționărească aflată 
la ordinele sale. 

8) Organizarea socială „tributară”” apare adesea ca avînd o îndelun- 
gată stabilitate uneori de-alungul a mai multor milenii. 

Pe marginea celor enumerate mai notăm: înmănuncherea unor ele- 
mente ca: „proprietatea comunitară şi monarhică, caracterul despotic 
al statului, exploatarea pe grupe a oamenilor în favoarea unui grup, 
forma tributară a exploatării, constringerea extraeconomică specifică — 
toate acestea sint cu necesitate legate de acea slabă productivitate a 
muncii care este proprie formațiunilor sociale precapitaliste”. 

Istoricul japonez Jiro Hayakawa urmind o sugestie făcută în scrierile 
sale de Karl Marx, propune ca modul de producţie asiatic să fie numit 
„mod de producţie tributar” (de la tribut, contribuţia silită) şi acest 
termen este adoptat în multe lucrări ale ginditorilor marxişti (cf. I. Banu, 
Op.cit. p. 25). 

În Dicţionarul de filozofie (Buc. Edit. Politică, p. 467) dar și în Mica 
enciclopedie de politologie (Buc. 1977, p.295), ca şi în Dicţionarul de Eco- 
nomie Politică (Buc. 974, p. 475), modul de producţie asiatic sau tributar 
este numit tributal, apelaţie acceptată în publicaţiile de specialitate. La noi 
a fost studiat modul de producţie tributal de asemenea de regretatul prof. 
Miron Constantinescu care în două lucrări a sintetizat datele esenţiale 
cu privire la acest mod de producţie (Miron Constantinescu, Modul de 
producţie tributal şi orînduirea tributală în „Probleme economice” 
Nr. 11 (1972), şi Idem, Despre formațiunea social-economică tributară. 
în „Probleme economice”? nr. 4 — 1973). Apoi într-un studiu despre 
formațiunea social-economică tributală în ‚Memoria Oeconomica” 
XX VIII, f.a. p. 7—10, a reluat această chestiune analizind caracterele 
specifice ale modului acesta de producţie. 

Miron Constantinescu arată că în modul de producție tributal nu 
găsim proprietatea privată a unor membrii ai colectivităților sătești asu- 
pra pămîntului, producătorii direcţi nu sînt cîtuși de puţin proprietatea 
privată a unor stăpini ca în modul de producţie sclavagist, ci producă- 
torii lucrează cu unelte proprii și alcătuiesc comunităţi agrare dotate 
cu oarecare autonomie, avînd un oarecare drept de proprietate asupra 
pămîntului. Pe de altă parte proprietar funciar eminent este statul repre- 
zentat prin rege, despot, tiran, iar forma specifică de exploatare de clasă 
constă în faptul că plusprodusul muncii devine tribut sau impozit către 
stat (care în fapt este regele, tiranul sau despotul). În continuare Miron 
Constantinescu spune că sclavii care există nu au un rol esenţial în pro- 
cesul de producţie, nu determină esenţa modului de producţie. Scriind 
despre modul de producţie „asiatic (sau tributal) Karl Marx arată că 
în diferite regiuni „aceeași bază economică are nesfîrșite variaţii și gra- 
daţii“* (Karl Marx, Capitalul, vol. III, partea a II-a, pag. 745). Orice orîn- 

duire economică este caracterizată în funcţie de elementele ei dominante 
şi tocmai de aceea nu se poate confunda orînduirea sclavagistă cu cea 
tributală. 

În 1969 Centrul de Studii și Cercetări marxiste din Franţa (Centre 
d'Etudes et de recherches marxistes) publică un volum intitulat „Sur le 
mode de production asiatique” cu o prefaţă de Jean Suret-Canale, Edition 
Sociales, iar în 1974 apare o nouă ediţie augmentată, avînd 400 pagini, 
a aceluiași volum. 

Prefaţa acestui interesant studiu, care cuprinde contribuţiile mai 
multor cercetători marxiști din cîteva țări, arată că această culegere nu 
cuprinde textele lui Marx, Engels și Lenin asupra acestui mod de pro- 
ductie, întrucît aceste texte au fost cuprinse în alt volum (Sur les sociétés 
precapitalistes (Textes choisis de Marx, Engels, Lenine, preface de Mau- 
rice Godelier, Paris, Editions Sociales, 1970). În aceeaşi prefață (p. 8) se 
arată că modul de producţie asiatic „ar putea fi numit tributal” şi în 
notă se scrie: „După sugestia filozofului român I. Banu”? (Recherches 
Internationales nr. 57—58, 1967, p. 251—253 şi La Pensée nr. 132, 1967, 
p. 53 — 70). Notînd prioritatea filozofului român cu privire la această 
denumire Jean Suret-Canale scrie că denumirea de mod de producţie 
asiatic cuprinde o caracteristică geografică astăzi discutabilă. 

Volumul publică 14 contribuţii remarcabile din care menţionăm pe 
următoarele: Jean Suret-Canale, Les sociétés traditionnelles en Afrique 
tropicale et le concept de mode de production asiatique ; Charles Parain, 
Protohistoire mediterraneene et mode de production asiatique ; Héléne 
Antoniadis-Bibicov Byzance et le mode de production asiatique ; Ion 
Banu, La formation sociale „asiatique*” dans la perspective de la philoso- 
phie orientale antique ; Marinette Dambuyant, Un erat a „haut comman- 
dement économique” lInde de Kantilya. 

Volumul se încheie cu o bibliografie a lucrărilor celor mai însemnate 
relative la modul de producție asiatic. 

Trebuie să menționăm în sfîrşit o remarcabilă lucrare românească 
apărută recent despre orînduirea tributală. Este vorba de cartea marelui 
sociolog român Henri H. Stahl, care ne-a fost profesor şi de la care am 
preluat atîtea învățăminte neprețuite, în urmă cu treizeci şi patru de ani 
cînd ne susțineam licența în filozofie, specialitate principală sociologie la 
Facultatea de Litere şi Filozofie din Bucureşti. 

Venerabilul maestru al sociologiei noastre a publicat recent volumul 
Teorii și ipoteze privind sociologia orînduirii tributale, Editura Ştiinţifică 
şi Enciclopedică, Bucureşti, 1980, 194 pagini. După ce prezintă o biblio- 
grafie completă şi după ce discută în două capitole mari aspectele felurite 
ale orînduirii tributale așa cum s-au reflectat în operele clasicilor marxis- 
mului, dar şi ale altor cercetători români şi străini, în capitolul al treilea 

profesorul Henri H. Stahl face o analiză sociologică a orinduirii tributale 
româneşti. Autorul demonstrează că Dacia preromană şi romană trăia 
într-o orînduire iributală şi nu sclavagistă cum s-a susținut. De asemenea în 
Moldova şi în Ţara Românească a dominat la început orînduirea tributală 
şi nu cea feudală cum s-a putut afirma în mod eronat, orînduire tributală 
care a fost moştenită de la populaţiile migratoare ce au stăpînit în spaţiul 
carpato-dunărean peste un mileniu. În acest sens profesorul Henri H. 
Stahl scrie în concluziile sale : « Cît priveşte orînduirea tributală ne putem 
bizui mai mult pe tăcerea documentelor decit pe locvacitatea lor. Ceea ce 
constatăm este de fapt lipsa oricărei dovezi a unor relaţii feudale în epoca 
întemeierii domniilor noastre autohtone; ceea ce ne îndrituieşte să credem 
în posibilitatea existenţei unei orînduiri tributale, mai ales ţinînd seama 
de faptul că aceste domnii autohtone nu pot fi concepute decit ca născîn- 
du-se prin procesul statelor de substituire, adică preluind pe seamă proprie 
mecanismele de exploatare organizate de nomazii antemergători». 


(p. 194). 

Societatea sumeriană nu este deosebită de cea babiloniană şi asiriană 
în mod esenţial şi putem studia modul de producţie în aceste civilizaţii 
asemănătoare din Mesopotamia. Căci regele în Mesopotamia chiar dacă 
este asistat de un sfat al patricienilor sau al bătrînilor, aceștia au doar 
un rol consultativ și deciziile regelui sînt fără de apel după cum putem 
constata din Codul lui Hammurabi. dar şi din actele scrise în vremea lui 
Sargon I. Puterea regală este absolută, despotică, întrucît regele și în 
Asiria ca și în Babilonia era reprezentantul zeului, alesul și iubitul lui, 
regele vorbea în numele zeului. Am arătat că uneori regii babilonieni 
și asirieni s-au proclamat zei fiind în viață, urmînd desigur exemplul farao- 
nului egiptean care era socotit zeu încă în viață fiind. De pildă regele 
Naram-Sin își dă numele de „zeul din Akkad” şi înaintea scrierii nume- 
lui său pe tăblițe cuneiforme este pus determinativul pentru zeu, o stea, 
apoi el purta o coafură cu două coarne, ce era rezervată zeilor. Mulţi 
alţi regi babilonieni au continuat să se numească pe sine zei, socotindu-se 
fii ai zeului Enlil şi ai zeiţei Ninsun care ar fi fost mama lor, în fine 
soţia lor ar fi zeiţa Innina (numele sumerian al zeiţei Ištar). Ca şi în 
Egipt i se fac regelui temple, se instituie un cult aducîndu-se jertfe dinaintea 
imaginii sale cioplite în piatră. Pare că divinizarea regilor a început să 
dispară după vremea lui Hammurabi care totuși îşi dă numele de „zeu 
al soarelui din Babilon””, „zeu al regilor” şi „frate al zeului Zamama”, 
ba chiar supușii îşi iau un nume în a cărui compunere intră şi calitatea 

de zeu al lui Hammurabi, cum ar fi: „Hammurabi este zeu” sau „,Ham- 
murabi creează”. El a continuat să fie proslăvit chiar după ce a murit 
şi ghicirea viitorului se făcea prin cercetarea ficatului unei oi numai 
dinaintea statuii sale. Desigur apariția cultului regal și divinizarea însem- 
nau o sporire a puterii regale; de fapt proprietar eminent al întregului 
pămînt în Babilon şi Asiria era regele, care acorda ostașilor săi ogoare 
pentru cultivarea cerealelor şi grădini, după cum reiese clar din multe 
articole ale Codului lui Hammurabi (cf. art. 27, 28, 29 ,30 şi 31). Aceste 
ogoare şi grădini nu erau lucrate de ostaşii regelui însuși, ci de membrii 
ai comunelor, obşti agrare sau de lucrători plătiţi pentru timpul munci- 
lor agrare ori poate de sclavi. Dar numărul sclavilor, cel puţin în mile- 
niul III şi II, pare să fi fost destul de redus în raport cu acela al membri- 
lor obştilor agrare. 

Important pentru stabilirea orînduirii economice care a dominat în 
Mesopotamia este că atît obştile agrare cît şi templele înseşi — spre 
deosebire de situaţia din Egipt — apoi preoţii, trebuiau cu toţii să plă- 
tească dări, deci tribut regelui. Aceste dări în natură sau argint erau perce- 
pute de slujbaşi şi de dregători ai regelui care constituiau astfel o clasă 
dominantă ce îi exploata pe supuși, în numele regelui. 

Templelor, sub regii kasiţi, li se acordă însă scutiri de aceste dări, 
scutiri înscrise pe pietrele de hotar Kudurru. Pe de altă parte chiar ogoa- 
rele acordate ostaşilor în schimbul serviciului militar prestat în armata 
regelui, nu erau scutite de dări, și mai ales proprietarul unui bun ilk, 
adică acordat unui ostaş, trebuia să îndeplinească cu stricteţe obligaţiile 
impuse de rege: săparea canalelor, curăţarea, întreţinerea lor, ridicarea 
digurilor. 

De fapt, orice proprietate agrară în Babilonia şi Asiria este supusă 
servituţilor în folosul regelui și al vecinilor ei în ceea ce priveşte irigarea 
terenurilor, întreţinerea canalelor, săparea digurilor; apoi guvernatorul 
provinciei asiriene sau mesopotamiene are dreptul de a paşte vitele, de 
a preleva o anumită cotă din recolte și din fîneţe, pe deasupra el poate 
rechiziţiona oameni, animale şi care pentru corvezi, pentru întreţinerea 
canalelor, a vadurilor şi a drumurilor (L. Delaporte, La Mésopotamie, 
Paris, 1923, p. 114). Cunoaştem aceste îndatoriri de interes public prin 
scutirile enumerate de pietrele kudurru, şi putem conchide că respecti- 
vele servituţi impuse de rege — proprietarul eminent al terenurilor — 
limitau în mod considerabil dreptul de proprietate așa cum îl înţelegem 
de pildă în lumina dreptului roman, jus uti et abuti „dreptul de a folosi 
şi de a abuza”... 

În Asiria şi în Babilonia în mileniile IJI și II î.e.n. continuă să existe 
comunitatea agrară sătească, diferită de comuna primitivă, și ea repre- 
zintă baza social-economică. Ea posedă un sfat al bătrînilor care ia deci- 

ziile importante. Regele impune totodată comunităţilor agrare sătești 
efectuarea de însemnate lucrări publice. 

Munca pe aceste ogoare era prestată la început de membrii comunită- 
ților agrare săteşti, apoi de numeroşi membri ai triburilor învecinate cu 
Mesopotamia care erau salariaţi plătiți în natură sau în argint și se 
cunoaşte cu exactitate salariul lor. Numărul acestor salariați agricoli 
era foarte mare căci ei au putut în diferite epoci istorice ale Babiloniei 
să cucerească puterea de stat, așa cum au făcut Kasiţii, gutii și arameii, 
întemeiind fie state proprii, fie obţinînd stăpînirea asupra Babilonului. 

În ceea ce priveşte sclavii din Asiria și Babilonia ei nu au consti- 
tuit forţa de muncă principală, dominantă în aceste ţinuturi. 

Tăbliţele consacrate lucrărilor sau tăblițele cu dări de seamă anuale 
ale supraveghetorilor lucrătorilor din gospodăriile regelui din a treia 
dinastie din Ur sau din gospodăriile templelor din aceeași epocă prezintă 
un deosebit interes în acest sens. Căci „alături de oameni care munceau 
tot timpul anului existau şi lucrători angajaţi temporar“ ...... Aceia 
ce lucrau tot timpul anului primeau hrană zilnică, după cum dovedesc 
documentele, iar cei angajaţi temporar plata în natură, care depășea 
de 2—3 ori „cerealele de hrană” ce se dădea lucrătorilor permanenţi 
(Istoria Universală, redactor principal E.M. Jukov, Moscova 1955, 
trad. rom. Buc., 1958, vol. I, p. 210). Numai lucrătorii permanenţi ai 
gospodăriilor regale şi ai templelor ar putea fi considerați ca sclavi, deși 
textele sumeriene îi numeasc „flăcăi”” și numai pe femei le numesc sclave. 
Dar în afară de gospodăriile regelui şi ale templelor existau comunitățile 
agrare sătești, ai căror membri lucrau ogoarele comunităţii. Astfel că 
în nici un caz nu se poate afirma că sclavii reprezentau în societatea meso- 
potamiană principala forță de muncă, deci modul de producţie nu era 
cel sclavagist. 

În acelaşi sens, al rolului puţin însemnat al forţei de muncă formată 
din sclavi în Mesopotamia, sînt și concluziile cărții lui N.M. Nikolski, 
Proprietatea agrară privată şi folosirea pămîntului agrar în Mesopotamia 
antică, (în 1. rusă) Minsk, 1946; „Numai ca membru al unei colectivi- 
tăţi (ţăranul) poseda pămînt .... iar o proprietate personală a sa el nu 
a avut niciodată”? (p. 135). Şi autorul arată că ogoarele erau lucrate de 
comunitățile agrare sătești în cea mai mare parte, chiar dacă aceste ogoare 
erau proprietatea regelui sau a templelor, aceşti membri ai comunităţii 
agrare sătești putînd fi salariați ai templelor sau ai gospodăriilor regale 
ori lucrînd pămîntul în dijmă. 

Este drept că după marile cuceriri ale regilor asirieni numărul sclavi- 
lor — proveniţi din prinși de război — devenise considerabil în Asiria 
şi în cele din urmă în Imperiul Nou Asirian nu mai rămăseseră decît 
sclavi și patricieni, artizanii şi sătenii, membri ai comunităţilor agrare, 

dispărînd aproape cu totul. Astfel în Asiria şi numai în Imperiul Nou 
a putut domina modul de producţie sclavagist, aşa cum a fost în Impe- 
riul Roman, la Atena și la Cartagina căci întreaga forță de muncă era 
reprezentată de sclavi (vezi Capitolul „,Societatea asiro-babiloniană: 
sclavi şi oameni liberi”). Templele şi regele posedau sclavi, dar numărul 
lor, ce ni s-au păstrat din tăbliţele cuneiforme, era la un templu de ordi- 
nul zecilor. Apoi aducerea de salariaţi care să lucreze ogoarele — proba- 
bil să secere sau să are — salariaţi plătiți în natură şi în argint, dove- 
deşte că numărul sclavilor era relativ redus, iar modul de producţie în 
Babilonia şi în Asiria, cu excepţia Imperiului Nou, nu era cel sclavagist. 

Dimpotrivă, dreptul de proprietate al regelui, servituţiile atît de 
important impuse posesorilor de păminturi agricole, obligaţiile de parti- 
cipare la lucrări colective de interes public, foarte însemnate, plata 
unui impozit în natură şi în argint de către toţi locuitorii Asiriei şi Babilo- 
niei, existența unei grupări de dregători care execută ordinele regale, 
ajută la colectarea impozitelor şi exercită coerciția asupra celorlalţi 
supuși ai statului, în fine existenţa unui număr redus de sclavi şi faptul 
că producţia nu se bizuia pe munca sclavilor în mod dominant, toate 
aceste fapte ne determină să afirmăm că modul de producție în Asiria 
şi Babilonia a fost cel tributal sau asiatic, cu excepţia unei scurte perioade 
de timp în Imperiul Nou Asirian cînd a existat un mod de producţie 
sclavagist. Karl Marx numeşte „,sclavaj colectiv” iar nu individual, 
personal, modul de producţie tributal (cf. Mica Enciclopedie de Poli- 
tologie, Buc. 1977, p. 295) şi de fapt aceasta era starea în care se aflau 
locuitorii Babiloniei şi Asiriei siliţi la munci istovitoare fie de interes 
colectiv, fie în folosul templelor şi al regelui, apoi obligaţi să ia parte 
la războaie ucigătoare şi la expediţii militare istovitoare. De aici lite- 
ratura sapienţială care ne-a rămas de la asiro-babilonieni, care traduce 
amărăciunea şi tristeţea celor crunt exploataţi de orinduirea tributală 
babiloniană şi asiriană (cf. Dialog despre mizeria umană, Povestea 
unui amărit, Dreptul suferind, etc. în: At. Negoiţă, Gindirea asiro- 
babiloniană în texte, Buc. 1975, p. 259, 269 şi 266), dar şi numeroase 
maxime, sfaturi şi proverbe care exprimă tocmai acest pesimism existen- 
tial. Dar nenumăratele răscoale din Babilonia şi din Asiria şi schimbările 
de regi, comploturile şi asasinatele făcute la curţile regale arată profunda 
nemulțumire a celor exploataţi sistematic de către regi şi de gruparea 
de dregători şi slujbaşi regali din jurul său. 

Prizonierii de război atît de numeroşi în Asiria, dar şi în Babilonia, 
precum şi numeroasele populaţii dislocate din ţările lor de baştină în 
Babilonia şi Asiria, nu erau propriu-zis sclavi. De fapt iată ce făgăduia 
regele Asiriei locuitorilor Ierusalimului împresurat de generalul său 
Rabșache: „Nu ascultați pe lezechia căci iată ce zice regele Asiriei: 

Faceţi pace cu mine și fiecare va mînca din via şi din smochinul său 
și va bea apă din puţul său: pînă voi veni ca să vă duc într-o ţară ca a 
voastră, ţară de grîu, şi de must, de piine şi de vii” (Isaia, XXXVI, 16-17). 
Adică regele voia să transfere populaţia în Asiria, supunîndu-o bine- 
înţeles la un bir greu. Iudeii nu aveau calitatea de sclavi în Babilon ci 
de prinşi de război, strămutați în întregime ca o populaţie aparte care 
şi-a păstrat coeziunea şi după 70 de ani de exil cînd s-au reîntors în 
Ierusalim. 

Nici sclavii şi nici prinşii de război nu aveau rolul principal în pro- 
ducția socială, de aceea modul de producție nu poate fi numit sclavagist. 

Cît priveşte despotismul şi tirania exercitată de regii Babilonului 
şi ai Asiriei avern date concludente de la iudeii care au fost supuşi acestor 
stăpîni. Ei au consemnat ușurința cu care erau osîndiți la moarte chiar 
preoți sau dregători ori prezicători. Astfel Cartea lui Daniil, II, 12, arată 
că regele Nabuchodonosor al Babilonului dăduse poruncă să fie ucişi 
toți prezicătorii, tîlcuitorii de vise, astrologii şi magii din acel oraș, iar 
în aceeaşi carte se relatează condamnarea la moarte a trei iudei 
care refuzaseră să adore un idol de aur (Daniil, III, 20-25). Dar în Cartea 
lui Naum (III, 1) se descriu fărădelegile asirienilor din Ninive: ,Vai 
de cetatea cea vărsătoare de sînge, plină de minciună şi de silnicie, din 
care nu se mai curmă jaful!''. Desigur se face referire la dislocările de 
populaţii de la un capăt la altul al Imperiului Asirian şi la trimiterea 
în Surghiun cale de sute de kilometri de mase întregi de oameni stră- 
mutaţi departe de locuinţele lor. Și se face referire la jefuirea oraşelor 
şi satelor cucerite de asirieni, ca şi la spolierea templelor şi palatelor 
ocupate de oştirile asiriene, pe care le-am relatat în capitolul consacrat 
armatei şi regilor asiro-babiloniceni. 

Cruzimea asirienilor şi groaza pe care voiau să o răspindească pre- 
tutindeni în jurul lor sîni exprimate limpede în reliefurile ce ni s-au 
păstrat din palatele asiriene (vezi capitolul Arta asiro-babiloniană). 
Numeroase sint scenele de vînătoare regală de pe aceste reliefuri, care 
se întind pe sute de metri de-a lungul zidurilor palatelor asiriene şi unde 
privim călăreți și cîini urmărind lei, antilope sau cerbi. Toate aceste 
imagini ne înfăţişează cu cel mai crud realism chinurile morții în care 
se zbat vieţuitoarele hăituite şi ucise. Însă majoritatea acestor reliefuri 
înfăţişează chinurile morţii oamenilor peste care s-a abătut urgia asi- 
rienilor şi cruntul război deslănțuit cu o furie necruțătoare de ei. Sînt 
reprezentate oştirile regilor din Asiria străbătind păduri şi cîmpii, trecînd 
peste munți înalţi şi rîuri sau mlaștini, apoi atacul trupelor de pedes- 
traşi și al călăreţilor care nimicesc împotrivirea duşmanilor. 

Scări de asalt sînt aşezate pe zidurile cetăţii împresurate, din turnu- 
rile ei de apărare izbucnesc flăcări, se îngrămădesc cadavrele potriv- 

Două căpetenii din Elam jupuite de vii de către regele Asiriei (sus) şi prizonieri de 
război din Elam torturați (jos) 


nicilor, se rostogolesc la pămînt capetele celor ucişi, alții sînt jupuiţi 
de vii, puşi în ţeapă, arşi pe ruguri, li se smulg unghiile, li se ard ochii, 
ori li se taie mîinile; supuşi la chinuri grele, trebuie să spună cucerito- 
rilor asirieni unde şi-au ascuns averile. Regii au avut grijă să trans- 

pună în imagini artistice furia lor distrugătoare care voia să înfricoşeze 
pe duşmani şi pe prieteni, pe supuşi şi pe cei dinafara hotarelor Asiriei 
şi să întărească guvernarea prin teroare şi groază. 

Nu este de mirare că Asiria a fost urîtă de popoarele din Asia Ante- 
rioară şi numele ei a rămas peste veacuri legat de groaza şi de silnicia 
pe care a răspîndit-o pretutindeni în jur. Ura iudeilor împotriva Asiriei 
şi a stăpinirii ei despotice se exprimă clar într-o serie de cărți cum este 
şi acea a lui Sofonie (II, 13-15): „Atunci el va întinde mîna sa spre miază- 
noapte şi va nimici pe asirieni, va pustii Ninive şi o va preface în deşert. 
În mijlocul ei turmele vor avea sălaş şi dobitoace de orice fel; și peli- 
canul, și așișderea ariciul vor mînca pe capetele stilpilor din ea; foşnetul 
lor se va auzi la ferestre şi pustia pînă în prag, căci lemnăria de cedru 
a rămas dezvelită. lată cum a ajuns cetatea cea veselă, care sta fără de 
grijă...” Şi de fapt capitala Asiriei, Ninive, a fost cucerită de Cyaxares 
al II-lea, regele mezilor, în anul 612, iar cartea lui Naum (III, 19) a sa- 
lutat cu bucurie sfîrşitul acestei capitale şi al imperiului asirian. 


Societatea asiro-babiloniană 


— Sclavi și oameni liberi — 


Societatea asiro-babiloniană era puternic stratificată şi împărțită 
în diviziuni pe care zeii înșiși le-ar fi creat. 

Oamenii ar fi fost zămisliţi de zei spre a le sluji, ca zeii să aibă liniște 
prin oameni. Zeii l-au creat pe om dintr-o bucăţică de argilă amestecată 
cu o picătură de sînge a unui zeu sacrificat. Dar părerile cu privire la cine 
a fost zeul care a creat pe om variau, ca şi acelea cu privire la zeul care 
a fost jertfit. Ca urmare a acestui amestec, oamenii aveau în ei o părticică 
de divinitate. Proporția celor două părți — cea umană și cea divină — 
diferă și ea în oamenii care erau imagini și chipuri ale divinității. Eroul 
Gilgameş era 2/3 zeu şi 1/3 om; dar mai apoi unii regi din dinastia de la 
Akkad, Ur, şi Isin s-au proclamat zei chiar fiind în viaţă și s-au lăsat 
adoraţi ca zei. Muritorul de rînd posedă puţine din aceste caractere 
divine, iar sclavul şi mai puţine încă, fiind cu o treaptă mai jos decit un 
muritor de rînd; de fapt sclavul era socotit ca o ființă intermediară 
între om şi animal. 

Un proverb babilonian spunea: „Omul este umbra zeului, sclavul 
este umbra omului, dar regele este asemenea cu zeul”. Oamenii nu erau 
socotiți egali între ei ci erau divizați în grupe sociale clare şi bine dife- 
renţiate. 

Regele și preoțimea aveau o poziție superioară care se separa net 
de marea masă a supușilor ce erau împărţiţi în societatea asiro-babilo- 
niană în trei stări: pe deplin liberi, pe jumătate liberi și sclavi. 

În imperiul lui Hammurabi în frunte se afla acea stare care singură 
avea calitatea de a se numi ,,om””, cei liberi pe deplin, patricienii (awe- 
lum, mar avelim ). Ca titlu, termenul awelum (cf. hebr. av; aramaicul: 
awa) se așeza înaintea numelor, înaintea denumirilor unei profesiuni 
sau înaintea adresei pe o scrisoare cam în felul lui Sieur în franceză 

sau Hochwohlgeborene în germană veche, ori Honourable sau Right Ho- 
nourable în engleză veche. Acest Avelum putea fi recunoscut şi pe dinafară 
după portul său căci avea părul lăsat să crească mare în partea poste- 
rioară a capului. Dintre aceşti patricieni cei bătrîni (sibutum ) consti- 
tuiau o treaptă mai înaltă de aleși ce se bucurau de onoruri deosebite. 
Aceşti oameni pe deplin liberi aveau o mare influență în administrație 
şi în justiţie: luau parte la procese şi hotăririle lor aveau putere de lege. 
Erau chemaţi mai cu seamă să hotărască asupra unei situaţii de fapt, 
şi mărturia lor avea mare greutate. 

Poziţia superioară a patricienilor se vede și din faptul că delicte 
săvîrşite împotriva lor erau mult mai greu pedepsite decît delictele 
făcute împotriva celor din alte straturi sociale. În bătăi se făcea totdeauna 
deosebirea, dacă s-au bătut oameni aparţinînd aceleiaşi grupări sociale, 
sau dacă vreun om dintr-un strat social de jos a lovit pe unul dintr-un 
strat social de sus. Unui sclav care lovea un patrician i se tăia o ureche 
(Codul lui Hammurabi § 205). 

„Dacă cineva îi scoate un ochi unui patrician, atunci i se scoate 
aceluia care l-a rănit ochiul’ (Codul lui Hammurabi § 190). La plebei 
și la sclavi asemenea delicte se răscumpărau cu bani. La bătăi între aceiași 
frați se dădeau amenzi, iar dacă cineva lua parte la o bătaie „din întim- 
plare”” nu trebuia decît să jure că a lovit fără intenţie, de asemenea să 
plătească costul consultaţiei medicale (Ibidem $ 206). 

Dacă loviturile pricinuiau moartea atunci, dacă decedatul era un 
patrician, vinovatul era mult mai grav sancţionat decit dacă cel mort 
era un sclav sau un om de rînd. (Ibidem, $ 208 cf. $ 251). Aceeași 
sancţiune mult mai gravă se dădea în cazul cînd femeia unui patrician 
era lovită şi avorta sau murea (Ibidem $ 209 sq). 

În general aceste stări sociale par a fi fost foarte exclusive în Babilon 
şi Asiria, căci nu se puteau căsători decît între membrii aceleiași stări 
sociale. Totuşi existau și excepții. Un patrician uneori îşi lua o sclavă 
ca soţie secundară, şi o ridica apoi la titlul de soţie legitimă. Dar se întîm- 
pla ca o fată dintr-o familie de patricieni sau de muskenu, sărăcită, 
dacă nu putea conta pe o partidă bogată să se căsătorească cu un sclav 
şi să împartă soarta sa. Dacă se întîmpla un asemenea caz atunci ,stă- 
pînul sclavului nu trebuia să aibă pretenţii să fie ascultat de copiii femeii 
libere” (Ibidem $ 175). Aceşti copii, după moartea tatălui lor, primesc 
jumătate din averea tatălui lor sclav, în vreme ce jumătatea cealaltă 
este luată de stăpînul sclavului (Ibidem $ 176 sq). 

În decursul secolelor termenul de awelum care la început îi denumea 
doar pe patricieni şi-a pierdut semnificaţia sa ; și însemna orice om fără 
deosebire de stare socială, iar termenul derivat awelutu însemna în babi- 
loniană ..sclavi femei şi bărbaţi”. În Imperiul Nou Babilonian omul 

de vază era numit „,fiu al unui om (legitim) născut” mar bani. Această 
grupare cuprindea pe patricienii orașului şi pe oamenii nobili din ţară. 
Aceşti oameni de vază erau în fruntea statului sau a oraşului. În timp 
de război ei erau în jurul regelui şi constituiau regimentele de elită. 
În timp de pace luau parte la afacerile politice şi administrative; mai cu 
seamă posturile de soli, de ambasadori erau ocupate de ei. În justiţie 
exista un colegiu compus din acești „oameni de vază” care dădeau 
decizii în anumite cazuri după ce au jurat înaintea zeilor și a regelui 
ţării. $i în Imperiul Nou Babilonian exista un exclusivism pronunţat 
şi faptul de a pătrunde într-o familie de oameni de vază era dorința 
multor oameni care voiau să-și înalțe situaţia lor în societate. 

Între patricieni şi sclavi exista în Babilonia încă o stare, care se 
numea în sumeriană „a celor pe jumătate liberi? (mazda) și în akka- 
diană „,supuşii”” (muskenu). Aceeași stare era numită în Asiria sab 
hubsi. În documentele neo-babiloniene această stare nu a fost aflată 
ca fiind menţionată; poate că ei s-au asimilat sclavilor. Aceştia erau 
„oameni săraci” care se deosebeau însă net de celelalte grupuri sociale. 
Dar cu expresia de muskenu sînt numiţi toţi locuitorii Babiloniei în opo- 
ziție cu palatul regal şi cu regele. Iniţial ei se aflau între patricieni şi sclavi. 
iar în război erau rareori folosiți ca trupe de luptă şi adesea erau oameni 
care purtau greutăţi. În viața de toate zilele acești muskenu trebuiau să 
plătească mai puţin. De pildă un muskenu dădea soţiei sale cînd se des- 
părțea de ea numai 1/3 mină pe cînd un patrician trebuia să plătească 
în aceeași situaţie 1 mină întreagă (Codul lui Hammurabi § 140 sq). 
Medicul era plătit mai puţin de un muskenu decît de un patrician (Ibidem 
§ 216). 

Scoaterea unui ochi sau a unui dinte într-o bătaie de pildă, sau pro- 
vocarea unui avort cu sfîrşit mortal se putea plăti și răscumpăra printr-o 
amendă la un muskenu, pe cînd la un patrician se aplică cu toată străș- 
nicia legea talionului (Ibidem $ 198 sq). Chiar jerifa adusă zeilor într-un 
templu este diferită, după cum este adusă de un om de seamă (rubu) 
sau un sărac (muskenu). În Asiria termenul de „sărac” (șab hubsi) 
era insultător şi cu el se calificau un pretendent străin sau trupele inamice. 

A treia stare din societatea asiriană și babiloniană erau sclavii (sum. 
uru ; arad ; akk. wardum = sclav). Sclavii sînt menţionaţi foarte des în 
sursele noastre şi situaţia lor estc alta în Imperiul babilonian, în Imperiul 
asirian și neo-babilonian. 

Sclavul, după concepția asiriană şi babiloniană, nu era un om ci 
un lucru, un obiect. De aceea nu se numea niciodată tatăl sclavului, 
și se menţiona „bucată (sum. seg „,caput””) de sclav”. De oamenii liberi 
sclavii se deosebeau şi prin aspectul lor exterior căci li se tundea părul 
din cap și li se punea o marcă, un semn al sclaviei în care se aflau. O cate- 

gorie aparte erau sclavii curţii (warad ekellim) care erau direct subor- 
donați regelui și prin aceasta căpătau o autoritate destul de mare. 

Sclavii templelor, care la început erau sclavi ai unor persoane parti- 
culare, care au fost eliberaţi de stăpînii lor și au fost dăruiţi zeilor, se 
bucurau de o situaţie specială. Toţi ceilalţi „sclavi ai supușilor” nu aveau 
o situaţie deosebită. Ei se recrutau din afara şi dinăuntrul Babiloniei şi 
Asiriei. Sclavii casnici (warad sau wilid bitim ) erau urmaşii unor oameni 
care s-au declarat ei înşişi sclavi. Cînd cineva nu putea plăti datoriile 
sale trebuia să vîndă pentru argint pe soţia sa, pe fiul şi pe fata sa şi să 
efectueze muncă în schimbul datoriei. Dar datornicul devenea el însuși 
sclav, pierzîndu-și astfel libertatea. De aceea găsim familii întregi de 
oameni, la început liberi, sclavi în casele negustorilor. După lege cei 
ce erau sclavi pentru datorii trebuiau să stea în casa cumpărătorului lor 
trei ani şi să lucreze pentru creditorul lor, iar în al patrulea an trebuiau 
să fie eliberaţi. Dar este discutabil dacă această măsură s-a aplicat tot- 
deauna în practică. Tatăl putea să-și vîndă fiul nu numai silit de lipsuri 
şi de sărăcie, ci şi atunci cînd fiul se purta prost cu el, „,grăia către tatăl 
sau către mama sa: Tu nu ești tatăl meu! Tu nu eşti mama mea!” 

Chiar şi nevasta care se purta rău cu soțul ei (adică așa cum scriu 
tăbliţele cuneiforme: „,grăia către soţul ei: Tu nu eşti soțul meu'”) putea 
fi vîndută ca sclavă. 

Alături de aceşti sclavi indigeni erau sclavi străini, cumpăraţi, răpiți, 
sau prinşi prizonieri de război. Mai cu seamă „sclavii albi””, adică blonzi 
proveniţi din regiunile caucaziene, din nord (Subaru ) erau foarte preţuiţi. 

Regele și templele posedau un număr mare de sclavi, dar particularul 
nu poseda mulți 'sclavi şi se mulțumea cu cîțiva care îi făceau servicii 
casnice ; erau mai cu seamă sclave servitoare, iar bărbaţii nu erau prea 
mulți. 

Codul lui Hammurabi prevede pedepse pentru sclavii care se poartă 
prost cu stăpînii lor. Sclavului care îl loveşte în spate pe un patrician 
($ 205) sau spune stăpînului său „tu nu ești stăpînul meu”” adică se poartă 
insolent cu el, i se va tăia urechea ($ 206). Pentru alte delicte mai mici 
sclavul este pedepsit cu închisoarea. 

Totuși, tratamentul sclavilor nu putea fi prea dur, chiar în interesul 
stăpînului de sclavi, de fapt sclava era deseori concubina stăpînului 
ei, iar sclavii aveau voie să se căsătorească cu sclave aparţinînd altor 
stăpîni, dar şi cu femei libere. Ei puteau protesta sau contesta chiar 
vînzarea lor altora (F. Thureau-Dangin, Recueil de tablettes chal- 
deennes, p. 290, Paris, 1926). 

Sclavii posedau şi o avere, care după moartea lor revenea stăpînului 
lor (Codul lui Hammurabi ; $ 176 sq). Mai cu seamă în zilele de sărbătoare 
deosebirile între stări sociale se ștergeau adesea cu totul, aşa cum se 

intimpla şi in Roma antică în timpul sărbătorilor numite Saturnalia. 
cînd stăpinii slujeau pe sclavii lor vreme de o zi și mai apoi mai multe 
zile. În Babilon de asemenea stăpînii in timpul sărbătorilor de anul nou, 
schimbau rolul şi deveneau sclavi, care erau pentru o zi stăpini. Ba chiar 
regele cobora de pe tron pentru o zi şi era înlocuit de un om sărac, care 
putea să se poarte cum vroia în acest interval. Pe de altă parte, 
după datele hemerologelor asiriene (liste de zile faste și nefaste cuprinzînd 
sărbătorile) regele trebuia în anumite zile — mai cu seamă la îndepli- 
nirea ceremoniilor de ispășire a păcatelor — să elibereze un sclav şi 
să dea drumul unui condamnat ce se afla în închisoare. Această din 
urmă datină a trecut fără îndoială de la babilonieni la iudei precum 
reiese din episodul cu răsculatul Baraba grațiat de către Ponţiu Pilat. 
(cf. Marcu XV, 7—9; Mat. XXVII, 15, 21; Luc. XXIII, 17—20, 
loan, XVIII, 39—40) care elibera un condamnat de sărbătoarea 
Paştilor. 

Mulţi sclavi voiau să scape de robie și fugeau vrînd să se întoarcă 
în patria lor. Stăpînul le punea în acest caz cătușe la picioare cu care 
mergeau greu, împiedicaţi şi nu mai puteau fugi. Iar legea condamna 
la moarte pe sclavul care fugea, dar şi pe cela care îi dădea ajutor ca 
să fugă, mai cu seamă dacă era un sclav al regelui (Codul lui Hammurabi 
§ 15) şi se prevedea clar că cel ce nu predă pe sclavul fugar este 
osîndit la moarte (Ibidem § 17). Acela care a prins un sclav fugar este 
obligat — în schimbul unei recompense — să-l predea stăpinului lui; 
iar dacă sclavul fugar nu vrea să spună numele stăpiînului său trebuie 
să fie predat curţii regale. Dacă sclavul fuge și a doua oară, trebuie să 
depună jurămînt că nu este vinovat (Ibidem $20). - 

Puterile sclavilor domestici erau folosite cît mai deplin și sclavele 
trebuiau să macine cerealele şi să coacă piinea, apoi să spele picioarele 
stăpînei lor, să ducă scaunul ei în templu zeului său, să o coafeze şi să 
stea lîngă ea. Dar sclavii aveau un rol şi în agricultură, în special strînsul 
recoltelor necesita un mare număr de brațe de muncă și stăpînii de 
sclavi făceau afaceri bune închiriind pentru un timp limitat pe sclavii 
lor. Acela ce lua cu chirie un sclav plătea o sumă respectabilă în pro- 
duse naturale (zilnic 10 sila = 4,2 kg de cereale) iar pe de altă parte 
trebuia să suporte cheltuielile dacă sclavul murea, fugea, devenea incapa- 
bil de muncă sau bolnav. Sclavii slujeau la contractarea de împrumuturi 
de către stăpiînii lor, fiindcă erau daţi ca amanet, şi creditorul care lua 
un sclav amanet avea aceleași drepturi ca și stăpînul sclavului, căci 
putea să-l vîndă mai departe. Dar dacă o sclavă a născut copiii stăpînu- 
lui ei, era interzisă vînzarea ei, și trebuia să fie eliberată cît mai curînd 
de stăpînul ei (Codul lui Hammurabi § 118 sq), dar desigur stăpînul 
sclavei nu recunoştea copilul ca al său, ca să n-o elibereze. 

Sclavul nu putea să-şi schimbe stăpînul din propria sa iniţiativă, 
dar îşi schimba locul prin moartea stăpînului său, sau dacă stăpinul 
său îl dona altor persoane, fiului sau fiicei sale, apoi îşi schimba locul 
prin vinzare. Vînzarea unui sclav trebuia să fie înscrisă într-un act — 
o tăbliță de argilă cu scriere cuneiformă. Iar vinzarea unui sclav era 
încheiată prin dăruirea unui baston mic, simbol al stăpinirii asupra ro- 
bului. Apoi vinzarea era nulă dacă în decurs de o lună după vînzare 
sclavul se îmbolnăvea de boala bennu (poate epilepsie) sau în decurs 
de trei zile se produceau reclamaţii îndreptăţite. Iar sclavul putea să se 
opună vinzării în mod legal. 

Desigur, orice sclav dorea mai presus de orice libertatea. Aceasta 
se obținea prin adoptarea sau răscumpărarea sa. În primul caz sclavul 
care a fost adoptat se angaja să-l întreţină pe stăpînul său pe toată durata 
vieţii sale, şi în felul acesta se afla încă în oarecare dependenţă de stăpi- 
nul său pînă ce acesta murea. Prin răscumpărare devenea însă un om 
liber, dar era greu de încropit banii pentru plata sumei de răscumpărare. 
De multe ori această sumă era plătită de un prieten al sclavului, care 
apoi primea treptat de la sclavul, acum liber, suma avansată. Răscumpă- 
rarea robilor prinşi de război în alte țări decît Babilonia era o faptă bună, 
şi negustorul care a răscumpărat din străinătate astfel de prinși de război 
este despăgubit de templu sau de palatul regal (Codul lui Hammurabi 
$ 32). Dacă un sclav babilonian ajunge sclav în străinătate şi fiind 
cumpărat ajunge în Babilon este eliberat numaidecît după ce a fost 
recunoscut de fostul său stăpiîn (Ibidem, $ 280). 


Copiii născuţi dintr-un om liber şi o sclavă erau socotiți liberi şi 
erau puşi pe aceeași treaptă cu copiii legitimi. Chiar dacă tatăl lor nu-i 
recunoștea drept copii ai săi, ei deveneau liberi împreună cu mama lor 
după moartea stăpînului (Ibidem $ 171). 


Ceremonia eliberării unui sclav era însoțită de acte simbolice, 
„la ţărmul fluviului, în locul unde se face judecata oamenilor”. Acela 
care îl elibera pe sclav, spăla cu apă fața sclavului și îndrepta faţa sa 
spre răsărit, apoi semnul de sclavie de pe rob era tăiat, se spăla fruntea 
sa şi i se scoteau cătușele apoi i se dădea un act prin care se consemna 
eliberarea sa de către fostul său stăpin și de către moştenitorii săi. 


Dispoziţiile dreptului asirian privitor la sclavi nu erau diferite de 
cele din codul lui Hammurabi. Existau și sclavi ai templelor în Asiria, 
care au fost dăruiți de către părinţii lor divinității. Astfel o căpetenie 
în armată dăruiește pe fiul său zeului Ninurta din Kalah pentru ocrotirea 
vieţii regelui său Assurbanipal. În contractele de vînzare de sclavi este 
prevăzută clauza existenţei bolii bennu (epilepsie ?), dar termenul de 
contestare în Asiria e mult mai mare, de 100 de zile. 

În Asiria stăpînii sclavilor rădeau părul din cap robilor şi le găureau 
urechea pentru a le pune un cercel cu marca lor. 


Însă întinsele cuceriri ale regilor asirieni au adus o mare masă de 
prinși de război în această ţară, și ei trebuiau să presteze munca de sclavi. 
După expediţia în Arabia a lui Assurbanipal erau atît de mulți sclavi 
și cămile în Ninive încît se plătea totul cu sclavi. Tranzacţiile cu sclavi 
erau numeroase în acea epocă, fiind vîndute familii întregi de 10 pînă 
la 27 persoane. 


Dar prin această creştere a numărului de sclavi, artizanii şi ţăranii 
liberi erau mult mai puţini în Asiria. 


În rîndul sclavilor s-a produs în Imperiul Asirian o separare netă 
după avere şi funcţii. Sclavii marilor dregători aveau o influență oarecare 
asupra stăpînilor lor, apoi acumulau bunuri, și chiar aveau proprii lor 
sclavi (care în Imperiul Roman se numeau servi vicarii), apoi în unele 
împrejurări furau şi recuperau bunuri de la stăpînii lor, putînd să-și 
cumpere bucăţi de pămînt pe care le vindeau chiar altora. În fine, aceşti 
sclavi aveau propriul lor sigiliu și puteau să depună mărturie. 


Cea mai mare parte a sclavilor au rămas în starea lor veche de depen- 
denţă şi în oraşe erau sclavi domestici îndeplinind oficiul de servitori 
ai stăpînilor lor, pe cînd la sate, unde erau în număr mai mare, cultivau 
pămîntul stăpînilor lor. Dacă pămînturile agricole erau vindute, atunci 
sclavii mergeau şi ei în posesia noului stăpîn al pămîntului. 


În Imperiul Nou Babilonian sclavia capătă o înfăţişare nouă. Însăși 
terminologia a devenit alta. Vechiul termen pentru „,sclav” arad nu 
mai este utilizat, acum se foloseşte pentru sclav cuvîntu gallu şi sclavă 
gallatu. 


Am arătat că un termen colectiv awelutu denumește pe sclavi femei 
și bărbaţi la un loc, termen derivat din awelu care pe vremuri denumea 
pe patricieni. Sclavii regelui (arad sarri ) sînt deosebiți cu totul de ceilalţi 
sclavi și ei sînt gestionari şi administratori ai regelui și ai principilor, 
beneficiind de avere şi de bună stare. 


Pentru a fi recunoscuţi uşor, sclavii erau însemnați, și aveau o pată 
sau un semn la ureche, mai ales la urechea dreaptă (poate și un cercel), 
apoi pe mina lor stingă era scris prin tatuare numele proprietarului 
lor, sau aveau tatuat pe mînă un chip ,o secure și un stilet de scris”, 
emblemele zeului Marduk şi a lui Nebo. Apoi purtau la gît o tăbliță pe 
care era scris numele proprietarului şi al sclavului, precum și anul cînd a 
fost cumpărat sclavul. Se pare că se păstra un fel de registru al sclavilor 
căci în Asiria se putea afla repede dacă un sclav a fost cumpărat, dat 
ca amanet, schimbat sau dăruit. 


92 


Sclavii autohtoni din Asiria aveau alături de ei foarte mulţi sclavi 
aduși ca prizonieri de război din expedițiile regilor. Dar fii ai casei se 
numeau sclavii care erau născuţi în casa stăpînului lor (mar biti). 

Cum în Asiria, ca și în tot Orientul, afară de ţările locuite de iudei, 
se părăseau copiii mici, fiind lăsaţi să moară prin locuri virane, unii 
asirieni adunau pruncii expuși pe străzi, îi creșteau și îi foloseau ca sclavi 
ai lor. Exista de asemenea obiceiul ca părinţii în nevoie să-și vîndă 
copiii. 

La vinzarea şi cumpărarea sclavilor prețul se plătea adesea în două 
rate, dar după achitarea primei rate sclavul intra în casa cumpărătorului. 
Dacă sclavul vîndut dovedea că este sclav al regelui, al unui templu sau 
că este om liber, vînzarea era nulă și vînzătorul trebuia să dea alt sclav 
în locul lui. Şi în Imperiul Nou Babilonian un sclav îşi răscumpăra liber- 
tatea dacă se angaja să furnizeze fostului său stăpîn întreţinerea şi îmbră- 
cămintea pentru toată durata vieţii sale. Situaţia sclavilor este în această 
epocă mai bună, căci unii sclavi administratori care conduc treburile 
stăpînilor lor pot să depună mărtuiie. 

nsă stăpînii sclavilor au băgat de seamă că aceștia cîștigă mai 
mult şi mai bine dacă se apucă de o meserie a lor proprie şi plătesc 
stăpinilor un tribut, o taxă anuală (mandartu), decît dacă lucrează 
pentru stăpînii lor. De aceea tinerii sclavi erau învăţaţi o meserie la un 
meșter, şi după ce învățau meseria trebuiau să plătească anual stăpi- 
nului lor 12 sekeli în argint sau în produse naturale, ceea ce reprezenta 
dobinda anuală la un capital de 1 mină. 

Dar ca şi negustori, tinerii sclavi s-au dovedit foarte isteți căci își 
dobindeau repede un capital cu care se eliberau din sclavie prin comerțul 
pe care îl făceau. Aceşti sclavi făceau afaceri ca oamenii liberi: închiriau, 
subinchiriau, cumpărau case și alți sclavi care le făceau munca. 

Cînd unul din aceşti sclavi negustori nu avea destui bani se asociau 
intre ei 2 tineri sclavi. sau însuşi stăpînul lor le împrumuta bani ca să 
înceapă negoţțul şi afacerile. Aşa, de pildă, un bancher Itti-Marduk- 
balatu împrumuta sclavei sale Ishunantu o sumă însemnată spre a ins- 
tala o berărie. În Imperiul Persan bogătaşii lăsau latifundiile lor pe seama 
sclavilor lor care căpătau astfel o mare influență. Ba unii dintre ei intrau 
şi în administraţie: un sclav numit Nabuach-rimanni era sub regele 
Nabonide director al impozitelor oraşului Şubat-Gula. 

Astfel situaţia sclavilor în raport cu vremurile anterioare s-a îmbună- 
tățit mult în Imperiul Nou Asirian. Starea oamenilor liberi fără averi 
însemnate, dimpotrivă, s-a înrăutățit, în timp ce foștii sclavi cîștigau 
influenţă și putere în stat. Puținele familii de patricieni nu puteau repre- 
zenta ei singuri interesele statului. În cele din urmă n-au mai fost în 
Imperiul Nou Asirian decît patricieni și sclavi și numărul acestora din 

urmă era din ce în ce mai mare. Ei aveau o influență mare în temple 
şi la palatele principilor şi ale regilor. 

Însă politica de translocare, de mutare a populațiilor dintr-un loc 
în altul în Asiria a adus o mare masă de popoare străine în Asiria, popoa- 
re care nu luau parte la guvernarea Asiriei și a Babilonului. Și amindouă 
aceste ţări au căzut repede la prima lovitură şi nu s-au mai putut ridica. 

Femeia în societatea asiro-babiloniană nu era egală bărbatului și 
un proverb asirian grăia „femeia este o fîntînă, o peșteră, un mormiînt, 
ea este un pumnal ascuţit care taie gîtul bărbatului” (E. Ebeling, Keil- 
schifttexte aus Assur religiösen Inhalts, Berlin, 1928 Nr. 196). 

Blestemul ca zeii să prefacă pe cineva în femeie era din cele mai 
cumplite și nu se spunea decît celor mai mari duşmani. În viaţa reală 
lucrurile însă aveau alt aspect. Căci fetele tinere, sclavele prietenoase, 
moștenitoarele bogate sau gospodinele deştepte erau iubite de părinții, 
stăpînii sau soţii lor şi căpătau o poziţie dominantă în societate. 

Dar chiar în timpurile arhaice ale dinastiei din Akkad femeile nu 
îndeplineau doar munci casnice și în gospodăria agricolă a familiei, 
hrăneau şi creşteau copii, ţeseau, coafau pe stăpinele lor, măcinau 
cereale, făceau bere și pășteau oile şi caprele. Unele femei aveau şi ocupații 
mai puţin feminine, făcînd afaceri, cumpărînd și vînzînd, avînd propria 
lor avere. Femeile aveau posibilitatea de a încheia contracte şi puteau 
figura ca martore într-un contract. 

Codul lui Hammurabi statorniceşte desigur pe bărbat drept cap 
al familiei, dar drepturile femeii sînt protejate şi păstrate de codul acesta. 

O femeie căsătorită nu mai este legată de starea ei socială, căci scla- 
vele, dar şi străinele, puteau să se căsătorească cu babilonieni și aveau 
copii care se bucurau de aceleași drepturi ca și copiii liberi. 

Soţia are o zestre şi are dreptul să dispună asupra ei; dacă ea moare 
fără de copii zestrea se întoarce la casa tatălui ei, dacă are copii aceștia 
o moştenesc. 

Darurile bărbatului sînt posesiunea ei. În viața comercială femeile 
aveau o independeţă deplină, nu aveau nevoie de un curator. De aceea 
întîlnim deseori contracte încheiate de femei, şi mai cu seamă preotesele 
făceau afaceri numeroase. Ele cumpărau şi vindeau ogoare şi sclavi, 
îimprumutau argint şi apăreau ca parte în procese. Ele puteau fi și mar- 
tore, dar existau scribi şi judecători femei şi o serie de procese erau 
încredințate de predilecție femeilor, cum erau cele legate de cîrciumi. 

S-au păstrat o serie de scrisori redactate şi scrise de femei, mai ales 
din epoca regilor kasiţi, și în arhivele de la Ninive se găsesc uneori 
tăblițe cuneiforme scrise de femei. Totuși, în dreptul vechi asirian situa- 
ţia femeii depinde de aceea a soţului ei, căci ea poartă datoriile, pedep- 
sele și păcatele bărbatului ei cu ea (O. Schröder, Kei/inschiften ans Assur 

verschiedenen Inhalts Nr. 1, § 33), iar dacă nu a avut copii nu este 
părtaşă la averea pe care a lăsat-o moștenire soţul. Dacă ea scoate şi 
ia ceva din casa soţului ei mort sau bolnav, lucrul acesta este socotit 
hoţie. Cînd se desparte soţul de ea, nu trebuie să dea nici măcar o sumă 
de bani pentru despărţire (Ibidem, Nr. 1 $ 39). 

Dar şi în Imperiul Nou Asirian femeile, deși au libertate de acţiune 
totală, nu sînt apărate de lege ca în Babilon. 

În Imperiul Nou Babilonian situaţia femeii este mai bună şi ea este 
mult mai puţin dependentă. Chiar dacă nu locuiește dintr-un motiv 
sau altul în casa soţului ei, acesta are totuşi obligația să-i dea de mîncare. 
După moartea soţului ea capătă înapoi zestrea sa, chiar dacă nu a năs- 
cut copii, şi capătă înapoi şi darurile pe care i le-a făcut soţul ei. 

Adesea femeile în tovărășia soţilor fac afaceri cu zestrea lor. 

Astfel societatea asiro-babiloniană este împărţită în stări sociale 
la începuturile istoriei mesopotamiene: patricieni, muskenu „,săraci”” şi 
sclavi, dar în decursul evoluţiei istorice această diviziune se modifică 
prin faptul că adevărata stare socială este dată de averea și de profesiu- 
nea unui om. Un sclav putea dispune de o avere mare, avea la rîndul 
său sclavi, cumpăra pămînt, pe cînd patricianul sărăcit ajungea un mus- 
kenu „„sărac”” sau era vîndut ca sclav pentru datorii. 

Din aceste motive diviziunea reală în stări sociale a societăţii asiro- 
babiloniene este cea după rolul și funcţia pe care le are individul în socie- 
tate, după profesia sa. Această diviziune clasifică mult mai exact pe 
indivizi în societatea asiro-babiloniană decit străvechea împărţire de la 
începuturile istoriei mesopotamiene. 

De aceea în societatea asiro-babiloniană, vom distinge: ţărani, 
artizani, negustori și dregători și ostași, fiind bine stabilit ab initio că 
în fiecare din aceste grupări profesionale ale societăţii pot intra membri 
ai oricăreia dintre cele trei stări sociale iniţiale din Asiria și Babilonia, 
adică: patricieni, săraci și sclavi. 


Regele asiro-babilonian și casa sa 


Regele era la origine, aşa cum arată numele său sumerian lugal, 
„Omul cel mare”? cel care se deosebea de oamenii obişnuiţi fie prin forţa 
sa corporală, fie prin calităţile sale spirituale ori prin averea sa. Această 
concepţie umană a lucrurilor, preoțimea o avea în comun cu stăpînitorii 
la începuturile istoriei mesopotamiene, dar în curînd s-a ivit o altă teză 
asupra puterii regale. Conform acesteia tot teritoriul unui stat-oraş 
este posesiune a zeului cetăţii; el este posesorul real al pămîntului şi 
tot el stabileşte întinderea și hotarele statului. 


Dar acest zeu are un împuternicit pe care și-l alege, şi acesta e 1egele 
care își duce viaţa pe pămînt. După miturile babiloniene, în timpurile 
lipsite de regi nu existau încă insignele regale: sceptrul, brîul de rege, 
pălăria regală și toiagul de păstor; mai pe urmă însă zeiţa Ištar şi zeul 
Ellil au căutat un păstor în cer şi un rege pe pămînt. Acest rege a fost 
zămislit în pîntecele zeilor, și pînă s-a mărit a fost crescut de către zei 
care i-au fost mamă și tată. Căci zeița Ninhursag, se afirma în aceste 
mituri, l-a hrănit cu lapte sfînt, zeiţa Innina i-a dat un nume bun, zeul 
Ningirsu i-a hărăzit putere, iar zeul Enki i-a dăruit prevedere. Mai mult 
chiar, stăpînitori de seamă cum a fost Gilgameš au fost două treimi zei 
și o treime om. 


De aici nu mai era decit un pas spre a diviniza pe rege, a-l socoti 
că este zeu, ca în Egiptul faraonic, şi acest pas stăpinitorii Babilonului 
antic l-au făcut adesea. Pentru unii din aceștia, cum ar fi Ur-Nina, Gudea, 
s-a făcut adorarea lor după moarte în chipul unei statui aşezate într-un 
templu, dar mai mulţi regi din dinastiile din Akkad s-au proclamat 
zei fiind în viaţă. De exemplu regele Naram-Sin nu a îndepărtat deter- 
minativul pentru zeu (0 stea înaintea scrierii numelui său, n. a) din orto- 
grafia cuneiformă a denumirii sale. 

El se numeşte pe sine uneori „zeul din Akkad” și este figurat pe o 
stelă cu o cască cu coarne, acoperămînt al capului rezervat zeilor. Mai 
tîrziu regii dinastiei din Ur (de pildă Sulgi, Bur-Sin, Gimuil-Sin), apoi 
cei din dinastia din Isin (de ex. Lipit-IStar) sau cei din dinastia de la 
Larsa (de ex. Rim Sin) au urmat aceleași datini. Este foarte probabil 
că această divinizare a regelui a fost urmată de o creştere a puterii regale. 
Aceşti regi divini erau socotiți ca fii ai zeului Ellil, zeița Ninsun era numită 
mama lor, iar zeițe ca: Anunit și Innina erau considerate ca neveste 
ale lor. De acum înainte regele își aşază întotdeauna determinativul 
pentru zeu înaintea numelui său şi regelui i se înalță temple ca unui 
zeu, în care se instituie un cult al său în timpul vieţii dar şi după moarte, 
aducindu-se jertfe înaintea statuii sale, în chip cu totul asemănător 
cultului faraonilor din Egiptul antic. 

Acest rit al divinizării regilor pare să fi dispărut cu încetul în vremea 
dinastiei lui Hammurabi căci regii nu mai scriau determinativul Zeu” 
înaintea numelui lor. Totuşi Hammurabi însuși se numeşte pe sine 
„Zeu al soarelui din Babilon””, „zeu al regilor”, „frate al zeului Zamama”” 
şi se dau nume supușilor săi cum ar fi „Hammurabi creează” sau „ Hammu- 
rabi este zeu''. Mult timp după moarte, statuia sa era încă adorată ca 
imagine a unui zeu și înaintea ei se îndeplinea hepatoscopia. 

Concepţiile despre divinitatea regelui au putut fi diferite în cursul 
vremurilor, dar legitimitatea sa era o condiţie absolut imperativă. Regele 
trebuia să fie născut din spiţă regală, şi nu uzurpator, un fiu al unui 
om de nimic, sau al cuiva ce nu era îndreptăţit să fie rege. Dar pentru 
ca să existe o legitimitate regală era neapărat nevoie ca puterea de rege 
să rămînă în sînul aceleiași familii. 

Totuşi prin schimbarea dinastiilor acest principiu a trebuit să fie 
încălcat. Uzurpatorii s-au prezentat drept îndrăgiţi ai unor zei sau şi-au 
făurit o genealogie strălucită în care spita neamului lor era nespus de 
veche şi se trăgea din numeroși regi. Așa bunăoară regele Sargon cel 
tînăr arată că 350 strămoși ai săi au domnit înaintea lui în Asiria. Ku- 
Ban, întemeietoarea dinastiei din statul-oraș Kiš ar fi fost, înainte să 
se urce pe tron, hangiță, meserie puţin onorabilă. Despre regele Sargon 
cel bătrîn se povestea că a fost aşezat ca Moise, într-un coş de papură, 
de către mama sa care era preoteasă și lăsat să plutească pe apele Eufra- 
tului. Așa a ajuns el la grădinarul Akki care l-a primit și l-a crescut 
ca să se facă și el îngrijitor al grădinii sale. Mai tirziu însă zeiţa Ištar 
s-ar fi îndrăgostit de el şi l-a menit să fie rege. 

Toţi prinţişorii care domneau peste un oraș s-au numit regi (sumerian 
lugal, akkadian Sarru) ai statului-oraș. Dacă se întîmpla să supună 
sau să aducă la oarecare dependenţă pe un rege din vecinătate, atunci 
îşi luau apelația de „,suverani”” (sumerian: isak, akkadian: iššaku), 

Desene asiriene din reliefurile care impodobeau palatele regilor 

dar acest termen şi-a schimbat semnificaţia de mai multe ori in decursul 
vremurilor. În timpul imperiilor noi, asirian şi babilonian, termenul 
acesta a devenit doar unul din titlurile regale. Dacă un rege unea mai 
multe state-orașe îşi adăuga la titulatura sa apelația de issaku. 

De exemplu regele Ur-Ninurta se numea pe sine ‚marele păstor 
al orașului Nippur, păcurarul orașului Ur, cel ce îndeplinește poruncile 
la Eridu, atotmilostivul domn din Uruk, regele din Isin’. Dacă regele 
este stăpinitorul recunoscut peste Sumer și Akkad, atunci zeul Ellil 
din Nipur îi hărăzeşte titlul de ,,Rege al Sumerului și al Akkadului” 
(în sumeriană: lugal kengi kiuri, akkadiană: Sar Sumerium u Akkadim ). 
Dar spre a obţine titlul de „,rege al celor patru părți ale lumii” trebuia 
ca un rege să fie stăpîn pe Babilonia, Elam, Amurru şi Subartu. 

Titulatura de „rege al lumii”” a fost luată deseori de regi ai Asiriei. 
Mai tîrziu regii Asiriei și ai Babiloniei şi-au luat apelaţia de ,,mare 
rege” (šarru rabu) aşa cum se numeau și regii Egiptului și ai ţării bit- 
tiților. 


I. Babilonia 


Activitatea unui rege într-o ţară agricolă, aşa cum era Babilonia. 
era comparată adesea cu acea a unui agricultor și regele era numit ,,păs- 
tor al oamenilor cu capul negru”, denumire ce se dădea adesea sume- 
rienilor. Regele Nabuchodonosor se numea pe sine „țăranul din Babi- 
lon”? și „cela ce irigă cîmpurile”'. Tradus într-un limbaj mai prozaic, 
aceasta însemna că regele trebuie să-i conducă pe supușii săi, să fie 
căpetenia lor la vreme de război, în timp de pace să-i păzească de nedrep- 
tăți şi să le hărăzească înflorire şi prosperitate. Alături de aceste îndatoriri 
faţă de oameni, erau și cele față de zei, construcţia templelor zeilor, 
grija pentru întreţinerea lor şi împodobirea lor., Aceste obligaţii ale lor 
erau îndrăgite de regi şi descrise în amănunţime în multe inscripţii vo- 
tive. Pe un relief se vede regele Ur-Nina cum duce cu un coş așezat pe 
capul său materiale pentru zidirea unui templu, iar regele Nabopalassar 
cu cei doi fii ai săi nu se dau înapoi la zidirea unui templu să aducă 
atît cărămizi cît şi argilă, dar și să lucreze cu unelte de zidar. 

Nu posedăm prea multe date despre viața privată a regilor din Meso- 
potamia, în afară de veşmintele și podoabele lor. 

„În vremurile vechi, adică în mileniul al treilea, regii nu se deosebeau 
de supușii lor în ceea ce privește veșmintele, Regii Ur-Nina și Lugal- 
dalu purtau o singură îmbrăcăminte, un fel de şorţ, în vreme ce tot tora- 
cele rămiînea gol. Ca semn al demnităţii sale stăpinitorul purta toiag 

recurbat la capul superior sau o sabie în formă de seceră. Regii preisto- 
rici din Mesopotamia lăsau să le crească părul capului și barba mare, 
dar în epocile istorice atît barba cît şi capul sînt rase complet. 

Totuşi vechiul port regal a rămas utilizat uneori, poate de suverani 
care voiau să arate prin el legitimitatea lor și antica dinastie din care 
se trăgeau. Aşa bunăoară regele Sargon I este înfățişat purtînd acel şorţ 
sau 10chie scurtă, cu părul lung strîns de o diademă şi cu o barbă mare 
ce-i ajunge pînă la mijloc, şi cu mustăți groase şi prelungi. Mai tîrziu 
însă regii se îmbracă cu totul altfel. Regele Naram-sin în timp de pace 
poartă un veşmînt făcut tot din smocuri de lînă (kaunakes îl numeau 
grecii), dar acoperind umărul său drept și șalele. Capul său era acoperit 
de o tiară lungă și ascuţită, dar în vreme de război el poartă o cască 
cu coarne care se potriveşte doar zeilor şi care ar putea indica, la fel ca 
şi determinativele stelelor ce însoțesc chipul său pe o stelă, că regele 
Naram-sin a căpătat vrednicia divină chiar în viață fiind. Regele Gudea 
însă, ca şi regii din epoca sa, poartă o manta cu franjuri, care este trasă 
peste umărul stîng în timp ce umărul drept rămîne dezgolit. 

Capul și barba îi sînt, după moda sumeriană, rase complet. Capul 
este descoperit sau e protejat de o bonetă de lină. Cu toate că Hammurabi 
a dobiîndit o victorie deplină asupra orașelor sumeriene din sud, şi cu 
toate că a așezat capitala imperiului său spre nord, în îmbrăcăminte 
el a păstrat multe particularităţi ale regiunii de sud a Mesopotamiei, 
locuite de sumerieni, veşmîntul acestui rege, o mantie lungă deschisă 
înainte și scufia de pîslă este în esență îmbrăcămintea regilor Gudea și 
Sulgis. Totuşi Hammurabi nu se poate despărți de barbă, doar mustaţa 
ii este rasă. Regii din dinastia kasită purtau veșminte bogat împodobite. 

Date interesante despre viaţa privată a regilor din Akkad dobîndim 
din socotelile scrise pe vremea regilor Lugalanda şi Urukagina. Posedăm 
scrisori ale soţiei regelui Lugalanda care primeşte daruri de la o regină 
vecină și îi trimite și ea în schimb altele printre care și o fetiță mică. 
Regii babilonieni se căsătoresc cu principese străine şi îşi dau fiicele să 
fie soţii ale unor regi străni. Dar regii din Babilon nu îşi uită afacerile 
proprii şi fac negoţ pe contul lor. În ţară ei caută să-și mărească averea, 
obţinînd cît mai mult pămînt arabil și unii din regi cum este Manistusu 
înșiruiesc pe stele sau pe pietre de hotar posesiunile lor agrare.. 

Pe de altă parte regii babilonieni obţin de la caravanele ce trec prin 
marele centru comercial care devenise Babilonul, mărfuri de tot soiul 
care nu se aflau în Mesopotamia, în special lemn, pietre și metale. Desigur 
cu aceste mărfuri din import ei fac daruri templelor, dar este foarte 
probabil că pe multe le revînd cu preţuri mult mai mari supușilor lor. 
Expediţiile războinice purtate de regii din Akkad i-au dus din Elam 
și pînă în muntii Taurus din Asia Mică; așa se explică faptul că negus- 

torii din toate ţările supuse sau cutreierate de oştirile lor vin în Babilonia 
să aducă mărfuri, din Makan se aduce piatra de dolerit pentru confec- 
ționarea sigiliilor, dar şi a statuilor de zei, din muntele Amanus se importă 
lemn de cedru. munţii Taurus furnizează argint. Regele Gudea a avut 
relații comerciale intense cu toate regiunile din Orientul de Mijloc. 


Reamintim că în mileniul al treilea se făcea un comerţ intens prin 
caravane de măgari care străbăteau deșerturile; în ceea ce priveşte 
cămila ea apare în Arabia și în Mesopotamia în mileniul al II-lea, dar 
nu este introdusă în Egipt decît pe vremea stăpinirii romane (sec. I 
î.e.n.) întrucît era socotită un animal tifonian aparţinînd zeului Typhon 
sau Seth, zeul dezordinii și răului. 


Regii akkadieni păstrau mărfurile achiziţionate în depozite mari de 
unde le vindeau și le distribuiau la nevoie. Afacerile acestea înfloritoare 
au dus pe stăpînitori la bunăstare şi poate au dus la înmulțirea numărului 
supuşilor lor. Regele Gudea afirmă că are 216.000 supuși, iar zeii îi 
fac proorociri din cele mai favorabile: ,„,„Ogoarele îţi vor aduce (roade), 
(apa) din canale și şanţuri va urca, din crăpăturile pămîntului, de unde 
nu vine apă, va izvori apă. În Sumer uleiul va fi de prisos, şi lînă va fi 
și ea multă”. Dar și alţi regi și principi se străduiau în inscripţii să pre- 
zinte vremea lor ca nespus de fericită, cu o mare ieftinătate de produse 
necesare vieţii oamenilor. Aceasta, evident, nu corespunde cîtuși de 
puţin adevărului. 


Alături de aceste preocupări mercantile, mulţi stăpiînitori din Babilon 
au împlinit îndatoririle lor militare cu vitejie. Regele Eannadu se aşază 
în fruntea oștirii sale şi „taie capul” ţărilor Umma, Elam, Kiš, şi Ma'er. 
Războaiele purtate de regii akkadieni Sargon, Maniătusu, Erimus şi 
Naram-Sin i-au dus de la Golful Persic pînă la insula Cipru. Hammu- 
rabi îl biruie pe potrivnicul său Rim-Sin şi unifică toată Mesopotamia 
sub conducerea Babilonului. În fine regele Nabuchodonosor supune 
întreaga Sirie şi coastele feniciene ale Mediteranei. 

, În privinţa administrării teritoriului, principiile au variat după epoci 
şi persoane. În statele suverane regele guverna și administra doar teri- 
toriul său, în timp ce micii regişori — supuși lui — își conduceau fiecare 
ținutul său. Astfel Gudea cu toată strălucirea sa nu este decit un iššaku 
dependent de un rege mai puternic. În oraşul Iskun-Sin domnea de pildă 
regele Chaăchamer care era suveran şi domn peste regele Ur-Engur, 
şi pe vremea regelui Sulgi domnea peste el la Lagaš regele Galu-Kazal. 

Regii puternici au căutat să înlocuiască pe acești regișori supuşi 
şi inferiori lor, prin rude ale lor., Aşa Lipit-ili fiul regelui Naram-Sin 
administra ca iššaku orașul Marad, un alt fiu era guvernator al oraşului 
Tutu. Regele Sulgi pune pe fata sa să fie stăpînitoare a orașului Marhaăi. 

Aceasta era însă o excepţie fiindcă de obicei prinţesele fiice de rege 
deveneau mari preotese. 

«Însă din epoca lui Hammurabi acest tip de stăpiînire prin inter- 
mediul unor regişori a dispărut şi a fost înlocuit prin guvernarea 
cu ajutorul unor dregători, funcţionari supuși regelui, care administrau 
diferitele teritorii regale și pentru care bineînţeles nu mai putea exista 
independenţă. 

- Printre îndatoririle administrative ale regilor erau construcţia de 
orașe, clădirea unor fortărețe și mai presus de toate săparea șanţurilor 
şi a canalelor. Problema apei era capitală pentru toţi locuitorii Mesopo- 
tamiei şi de aceea datoria esenţială a unui rege akkadian sau sumerian 
era să sape canale și să planteze arbori. Dar săparca de canale era de 
folos nu numai pentru agricultură, căci ele erau utilizate pentru transport 
şi pentru comunicațiile dintre un oraș şi altul. De fapt existenţa canalelor 
a constituit premisa unificării într-un singur imperiu a întregii 
Mesopotamii. 

Regele afirma întotdeauna că este protectorul supușilor săi împotriva 
oprimării și a nedreptăţii, ceea ce bineînţeles era foarte departe de adevăr 

tocmai regele fiind acela care îşi oprima şi nedreptăţea supușii. El trebuia 
să vegheze ca „cel puternic să nu împileze pe cel slab”, de aceea era şi 
judecătorul suprem și ultima instanță de judecată: „,Cînd regele nu ia 
seama la dreptate, supuşii săi se răscoală și ţara sa este pustiită. Dacă 
nu se îngrijește de dreptate în ţara sa, zeul Ea, stăpînul Destinului, va 
schimba destinul său, şi nenorocirea îl va urmări pe el” (H.C. Rawlin- 
son, The Cuneiform Inscriptions of Western Asia, London, 1902, vol. IV, 
R, 46, la sq,)./Dar uneori un rege este silit să admită că nedreptatea 
domnește în ţara sa, aşa de exemplu regele Urukagina din Lagaš vrea 
să schimbe nedreptăţile care s-au aflat în Lagaš „,din vremurile de 
început”, căci dregătorii pe care i-a așezat el în acest ţinut au luat de 
la țărani, de la păstori, pescari şi corăbieri dări peste măsură de mari. 

Preoţii la rîndul lor împilau poporul de jos; ei pătrundeau în grădina 
lui și jefuiau recoltele. Regele Urukagina vrea să reformeze această 
situaţie și statornicește noi legiuiri astfel ca „,cel puternic să nu poată 
face nici o răutate orfanului și văduvei”. Desigur prin aceste reforme 
el a dobindit simpatia celor împilaţi, dar prin reprimarea celor puternici 
pe care se sprijinea altădată regalitatea, el şi-a șubrezit desigur poziţia 
politică şi militară. Căci el nu a putut să se opună cu succes regelui 
Lugalzaggisi şi odată cu dispariţia lui au pierit şi reformele sale atit 
de bine intenţionate. Totuşi, urmașii acestui rege au socotit imperios 
necesar să se preocupe de găsirea unor soluţii în conflictele sociale care 
trebuie să fi fost destul de puternice în Mesopotamia. 


Căci un alt rege, care pretinde că a instaurat o epocă fericită în ţara 
sa, Gudea, scrie într-o inscripţie, din care se poate deduce care era situa- 
tia anterioară suirii pe tron a acestui rege: „femeia nu trage după ea 
sania de cărat; clădesc (numai) sclavii puternici . .. nimeni nu este bătut 
cu biciul. 


Pe servitorul care a făcut o greşeală stăpînul nu-l loveşte în cap; 
pe slujnica ce a făptuit vreo faptă rea, stăpîna ei nu o loveşte peste față”. 


Regele Gudea poartă de grijă ca măcar în zilele de sărbătoare toate 
deosebirile între diferite clase sociale să fie abolite. În ziua în care regele 
intra în Templu, vreme de şapte zile, slujnica era deopotrivă cu stăpîna ei, 
robul și stăpînul său mergeau alături; în oraș cei puternici și cei de jos 
împreună. Se știe că și romanii aveau o sărbătoare, Saturnalia, în care 
sclavii erau oarecum sloboziţi de îndatoririle lor faţă de stăpîni. 


7 Dintre toţi stăpinitorii Babilonului regele care a încercat cel mai mult 
să instaureze relații sociale întemeiate pe legi scrise a fost Hammurabi, 
care a rămas în amintirea tuturor generaţiilor din Babilon și Asiria 
prin Codul său de legi în care a vrut „,ca cel puternic să nu împileze 
pe cel slab, şi să ducă pe drumul cel drept pe orfan şi pe văduvă”. 

Dar aşa cum reiese din corespondenţa lui Hammurabi cu Sinidinnam, 
împuternicitul său peste crașul Larsa, regele se îngrijea de amănunte 
ale administraţiei cum ar fi introducerea unei luni selenare intercalate, 
pedepsirea unor dregători pentru exacţiuni, neîncasarea impozitelor; 
de toate acestea se preocupa regele însuși. De exemplu regele scrie dre- 
gătorului său mai sus numit: „Oamenii ce au ogoare la malurile canalului 
Damanum, solicită ca ei să sape canalul acesta. În decursul acestei luni 
ei trebuie să sfirșească acest canal’ Sau îi scrie: „,Cînd vei termina 
săpăturile canalului pe care l-ai început acum, lasă să crească plantele 
de apă în Eufrat de la Larsa pînă la Ur, îndepărtează trestia şi pune-o 
în ordine”?. sau ,,De îndată ce vei primi scrisoărea mea, sapă cu ajutorul 
oamenilor care stau în slujba ta, în decurs de trei zile canalul din orașul 
Uruk”. 

Justiţia îl preocupă mult pe rege. Un oarecare Tummumu se plînge 
că i s-au luat grînele fără nici o justificare. Regele scrie împuternici- 
tului său să cerceteze cu de-amănuntul această afacere și să restituie 
cele ce i se cuvin petiţionarului. 

Tradiţia stabilită de regele Hammurabi a fost urmată și de succe- 
sorii săi, și regele a socotit de datoria sa totdeauna să rezolve singur 
procesele ce-i vin înainte. 

Posedăm în scrisorile aflate la Tell-el-Amarna și la Bogazkâi date 
destul de precise despre relaţiile existente între curtea faraonilor egipteni 
și cea a regilor din Babilon și din Hattusas. Aflăm din aceste scrisori 
că ambasade însoţite de caravane regale sau particulare mergeau de la 
o capitală la alta şi aduceau mesaje, dar și daruri către ,frații” regilor, 
adică la suveranii Egiptului, Mesopotamiei, ai ţării Mitanni, sau ai ţării 
hittiților care se socoteau și îşi spuneau între ei „,fraţi””. La o curte 
străină ambasadorii erau primiți într-o audiență solemnă și înmînau 
scrisorile şi darurile lor. 

Se controla dacă vorbele spuse de aceşti soli corespundeau cu cele 
scrise pe „,tăbliţele”? lor — scrisorile de acreditare — am spune astăzi, 
şi numai dacă exista deplină concordanţă solii erau „,crezuţi””. Apoi 
trimișii erau poftiţi la masa regelui şi „,„mîncau de la ea mîncăruri (alese) 
și beau băuturi ameţitoare”. Prin acești ambasadori regele care îi tri- 
mitea afla despre situaţia religioasă sau politică a regilor la care fuseseră 
trimişi, dar și despre dragostele „,colegilor”” lor. Multe dintre scrisorile 
de la Tell el-Amarna cuprind cereri de aur, care, se pare, era destul de 
rar în Mesopotamia (în mileniul al II-lea și al III-lea î.e.n. argintul era 
mai scump ca aurul) și se afla în cantităţi apreciabile în Egipt, graţie 
minelor de aur din Nubia (Sudanul de azi, Nubia avînd în egipteană 
chiar sensul de „ţinut al aurului”); așa de pildă regele babilonian Ka- 
daăman-Ellil Į scrie faraonului Amenofis III să-i trimită cît mai mult 

aur, ba chiar o cantitate precisă de 3000 talanţi (circa 108.000 kg aur!). 

Cererea aceasta de aur este repetată de regele Burraburias care 
solicită faraonului Amenofis IV (adică lui Ikhunaton, faraonul eretic 
care suprimase toţi zeii în afară de Aton, zeul discului solar) mult aur. 
Acesta din urmă îi răspunde că nu mai posedă aurul tatălui său și de 
aceea nu trimite decît puţin aur și de calitate inferioară. 

Desigur, regii din Asia trebuiau să trimită faraonilor egipteni alte 
daruri în schimbul aurului lor, şi aceste daruri constau de obicei din 
pietrele aşa de preţuite în tot Orientul, lapislazuli sau lazurit, pietre 
semiprețioase de culoare albastră care se extrăgeau în antichitate din 
mine aflate în Afganistanul de azi. Amintim că celebrul albastru de 
Voroneţ cu care sînt pictate mănăstirile din nordul Moldovei se fabrica 
din pulbere de lazurit. Se mai trimiteau cai și care de luptă. Alături 
de schimbul de daruri se pomeneşte în scrisorile de la Tell el-Amarna 
(vechiul Akhetaton „orizontul lui Aton”, capitala Egiptului pe timpul 
faraonului eretic Ikhunaton), de proiecte de căsătorie. Așa regele Ka- 
daăman-Ellil I cere regelui egiptean Amenofis III să se căsătorească cu 
fiica sa. De fapt atît faraonii Amenofis III cît și Amenofis IV au avut 
în haremul lor mai multe principese din statul Mitanni. 

Dorinţa regilor din Babilon şi din alte ţări asiatice de a se căsători 
cu o principesă din Egipt nu a fost îndeplinită niciodată, căci faraonii 
nu au admis căsătoria fiicelor lor cu un monarh asiatic. Singura excepţie 
cunoscută în istorie este căsătoria regelui Solomon cu o principesă egip- 
teană (cf. III Regi, III, 1 „După ce regatul s-a întărit în mîinile lui Solo- 
mon, s-a înrudit cu Faraon regele Egiptului, căci a luat pentru el pe 
fiica lui Faraon, şi a dus-o în cetatea lui David, pînă ce a găsit de zidit 
casa sa, Casa Domnului și zidul dimprejurul Ierusalimului”). 

Întrucît regele babilonian Kadaiman-Ellil I nu a putut obţine drept 
soţie o principesă egipteană, el îi scrie faraonului egiptean să-i trimită 
o doamnă egipteană frumoasă drept soţie căci nimenea nu ştie că ea 
nu este de singe regal. 


II. Asiria 


Regii din Asiria erau, la fel ca și cei din Babilonia, căpetenii de 
oştiri, administratori și judecători. Totuși poziţia regelui în Asiria era 
cu totul alta decît în Babilon. 

Cind un rege murea, cei mai mari dregători asirieni conduceau pe 
noul rege spre a urca pe treptele tronului în palatul regal, unde era înveș- 
mîntat cu insignele demnităţii sale. Toţi se aruncau înaintea lui cu pîn- 

tecele la pămînt, îi sărutau picioarele şi îl numeau „tată al patriei”, 
„Asemenea cu nici unul altul”. Oştirea aclama pe noul rege cu strigătul: 
„Acesta este regele nostru’. După un ritual al cărui text ni s-a păstrat 
fragmentar se pare că noul rege asirian era miruit cu untdelemn în tem- 
plu, la fel ca în Egipt şi Palestina. Apoi un preot îi aşeza pe cap o diademă 
regală şi îi rostea următoarele cuvinte: „Diadema de pe creștetul tău 
înseamnă că (zeul) Assur şi Ninlil sînt stăpînii diademei tale. O sută de 
ani să te apere pe tine ca să se afle puternice și sănătoase piciorul tău 
în templu și mîinile tale la altarul (zeului) Assur, domnul tău.....”. 
După ce s-a sfîrşit această rugăciune căpeteniile Asiriei se apleacă și 
sărută picioarele regelui. Apoi el se îndreaptă spre palat și se aşază 
pe tron. 

Dar ceremoniile nu se sfîrşesc prin aceasta, ci mai durează încă 
mult cînd noul monarh poate odihni în pace. După urcarea pe tron se 
trimit scrisori de notificare a acestui plăcut eveniment tuturor curților 
regale prietene care au datoria să trimită un ambasador care să-i trans- 
mită urări de bine dimpreună cu daruri: ,„,veşminte regale și uleiuri 
bine mirositoare” spre a se unge cu ele. 

De fapt, prima zi a lunii Nisan a anului care vine, cînd noul rege 
sărbătoreşte ziua anului nou cu numeroase ceremonii închinate marilor 
zei, este data care marchează debutului noii domnii. Dacă regele Asiriei 
este în acelaşi timp și rege al Babilonului, atunci el trebuie în fiecare 
an, în ziua anului nou, să ia parte la ceremonia „,apucării mîinilor zeului 
Marduk”. 

Regele se bizuie în primul rînd pe oștirea şi pe dregătorii săi. Armata 
îi apără persoana și îl ajută să facă cuceririle, dar și să le poată menţine. 
Pe dregărori îi foloseşte spre administrarea marelui său regat. 


În calitate de comandant suprem al oștirii, regele Asiriei ia parte în 
persoană la multe expediţii militare și rabdă toate oboselile marșurilor 
îndelungate. De obicei el este purtat peste rîpe, piriuri, dealuri şi înăl- 
timi stînd pe tron, dar acolo unde nu mai poate fi purtat tronul, regele 
urcă singur şi se cațără pe munți și dealuri cu propriile sale picioare 
ca „un ţap pe virfurile înalte ale munților” cum scrie un text asirian. 
Ajuns sus pe munte regele se odihnește pe stîncile netede şi bea dintr-un 
ulcior apă rece de munte spre a-şi potoli setea. Dacă expediţia sa militară 
a fost încununată de succes, el se reîntoarce în capitală în fruntea oastei 
în triumf şi în sunetul goarnelor și tobelor. Principii vrăjmași prinşi 
de război sînt aduși în fața mulţimii care îi priveşte cu mirare, şi de obicei 
ei trag carul regelui, fiind înhămaţi la el ; deseori însă poartă drept 
podoabă la gît capul unei căpetenii care s-a răsculat împotriva regelui. 
Mai tîrziu, principii prinși de război vor fi folosiți pentru munci istovi- 

toare de corvoadă, sau vor fi așezați în cuști de cîini spre a fi batjocura 
mulțimii. 

Iată o inscripţie a regelui Asiriei, Assurbanipal, în care se relatează 
campaniile sale militare. 

Regele Assurbanipal la vinătoare de onagri (măgari sălbatici), relief din palatul 
de la Ninive (perioada neo-asiriană ) 

Regele Asiriei, Assurbanipal, a domnit între anii 668—631 î.e.n. și 
a fost unul din suveranii cei mai luminaţi ai acestui imperiu. El a consti- 
tuit o bibliotecă regăsită încă de la începuturile asirologiei în ruinele 
capitalei Ninive în 1878 și texte din ea s-au publicat pentru prima oară 
în traducere în 1880. Textul de faţă relatează campaniile militare ale 
acestui rege. Este înscris pe o prismă de argilă arsă cu zece laturi. Tradu- 
cerea s-a făcut consultîndu-se mai multe texte: 

„În prima mea campanie militară împotriva (ţării) Magan și Meluhha 
(regiuni din Egipt, n.n.) am pornit în numele adevărului. Tarqu (Taharaa, 
regele Egiptului și al Ethiopiei între 689-664 î.e.n., era al treilea faraon 
al celei de a XXV-a dinastii egiptene, n.n.) regele țării Musur (Egipt, 
cfr. Misr în arabă, Misir în româna veche pentru Egipt, n.n.) şi Kuş 
(Etiopia n.n.) pe care Asarhaddon, regele Asiriei, tatăl meu, l-a biruit 
punînd stăpînire pe ţara lui, el, Tarqu, a dat uitării puterea (zeului) 
Aşşur, Ištar și a marilor zei stăpînii mei şi s-a bizuit pe forţele lui. El a 
pornit (cu război) împotriva regilor și a guvernatorilor pe care tatăl 
meu, ce m-a zămislit, i-a așezat în țara Musur pentru a ucide, a prăda 
și a răpi această ţară (Musur). El a intrat și s-a așezat la Mempi (Memfis 
n.n.), în orașul pe care tatăl meu l-a cucerit și l-a inclus în graniţele 
Asiriei. Un sol a sosit repede la Ninive și mi-a făcut cunoscut aceasta. 
Din pricina acestor fapte inima mea s-a indignat și ficatul meu s-a miniat. 
Mi-am ridicat mîinile înspre cer și l-am implorat pe (zeul) Aşşur și pe 
(zeiţa) Ištar din Asiria, am chemat oștile mele viteze pe care Aşşur și 
Iștar mi le-a dăruit și mi-am îndreptat pașii spre Musur şi Kuş. 

În timpul campaniei mele de război, 22 de regi ai litoralului Mării 
(Mediterane) și ai uscatului, robii mei, supușii mei au adus în faţa mea 
darurile lor grele şi mi-au sărutat picioarele. Pe acești regi, împreună 
cu oştirile lor şi corăbiile lor le-am trimis pe uscat și pe apă împreună 
cu oastea mea. Am mers repede cu ajutorul regilor şi guvernatorilor 
supușii mei și am ajuns pînă la Kar-Baniti (oraș în partea de răsărit a 
Deltei Nilului, n.n.). 

Targu (regele Taharqa, n.n.) regele țării Musur şi Kuş a auzit la 
Mempi de acţiunile expediției mele militare şi spre a mă înfrunta și a 
se lupta cu mine și-a chemat oștenii. Cu ajutorul lui Aşşur, Bel şi Nabu, 
marilor zei stăpînii mei, care mergeau păşind alături de mine și de par- 
tea mea, am înfrînt oastea lui într-o mare bătălie de cîmp. Tarqu a auzit 
în Mempi despre înfrîngerea oastei sale şi aureola lui Aššur și a lui Ištar 
l-au doborit și el umbla ca un nebun. 

Strălucirea domniei mele, cu care m-au învrednicit zeii cerului şi 
ai pămîntului, l-a acoperit pe el. El a părăsit Mempi şi pentru a-și mîntui 

sufletul (a-şi salva viața, n.n.) a fugit în orașul Ni (Theba, n.n.). Am 
ocupat acest oraș (Mempi), am dus acolo armata mea și am instalat-o 
în el. 


Pe regele Nicu (faraonul Nekao, n.n.) din Mempi şi Saia (Sais, n.n.) 
o... | pe acești regi, cîrmuitorii de nome, locţiitori, pe care tatăl 
meu care m-a zămislit (Asarhaddon, n.n.) i-a numit în ţara Musur și 
care şi-au părăsit funcţiile în faţa atacului dat de Targu, umplînd pustiul, 
i-am întors şi i-am numit (din nou) în funcţiile şi posturile lor. Am ocupat 
din nou ţara Musur şi Kuş pe care tatăl meu ce m-a zămislit le-a cucerit, 
le-am întărit paza lor mai mult ca în trecut, și după ce am încheiat unele 
tratate m-am întors cu bine în Ninive aducînd mulţi prinși de război și o 
bogată pradă. 

După aceasta, toţi aceşti regi, pe care i-am numit au încălcat alianţa 
cu mine, n-au respectat jurămîntul făcut marilor mei zei, au dat uitării 
tot binele pe care eu i le-am făcut şi inima lor s-a umplut de răutate. 
Țineau cuvîntări în care aţițau la răsvrătire și făceau consfătuiri crimi- 
nale, spunînd: „Tarqu a fost gonit din ţara Musur, iar cît ne priveşte pe 
noi cum trăim (fără el) ?”. Ei au trimis la Tarqu, regele țării Kuş, pe soli 
de-ai lor, pentru a încheia cu el o alianță și a stabili o prietenie cu el, 
spunînd: ,,Să facem prietenie între noi și să cădem la învoială unii cu 
alții. Să împărţim între noi ţara din această parte (ţara Egiptului, n.n.) 
și să nu existe un alt stăpîn peste noi”'. Ei au pus la cale fapte rele împo- 
triva armatei ţării lui Aššur, contra oastei stăpînirei mele, pe care am 
instalat-o (în Egipt) în semn de alianță cu ei. Dregătorii mei au auzit 
însă aceste vorbe, i-au prins pe solii lor, împreună cu mesajele lor şi au 
descoperit uneltirile lor de răzvrătire. Ei (dregătorii mei) au prins pe 
aceşti regi şi i-au pus în lanţuri grele de fier la mîini şi la picioare. Bles- 
temul (zeului) Aşşur, stăpînul zeilor, i-a ajuns din urmă, deoarece ei au 
încălcat jurămîntul dat marilor zei. Eu le-am arătat bunătate, deoarece 
le-am acordat milostivire. Pe oamenii din oraşul Saia (Sais), Pentiti 
(Mendes) şi Ti'n (Heliopolis) ca şi din alte oraşe, pe toţi cei ce erau cu 
ei şi au uneltit împreună cu ei, de la mic pînă la mare, asirienii i-au 
omorît cu săbiile, și n-au lăsat pe nici unul viu printre ei. Trupurile lor 
le-au atîrnat pe stilpi, i-au jupuit de pielea de pe ei, şi au acoperit cu ea 
zidul orașului.E Pe regii care au uneltit împotriva armatei țării Aššur, 
i-am dus vii la mine în orașul Ninive. 

Dintre aceştia l-am iertat pe Niku (faraonul Nekao, n.n.) și am 
lăsat viață sufletului său. Am încheiat cu el un legămînt mai puternic 
decît cel/anterior. L-am îmbrăcat în veşminte colorate şi i-am atirnat 
(de gît) un lanţ de aur ca semn al stăpînirii mele (asupra lui). Am împodo- 

bit cu inele de aur degetele lui şi i-am dăruit un pumnal din oţel cu mon- 
tură de aur ca să-l poarte la brîu, înscriind pe el numele meu. I-am dăruit 
care de luptă, cai, catîri pentru călăritul său. Şi am trimis în scopul (înche- 
ierii) alianţei cu el pe reprezentanții mei şi pe guvernatorii de nome. 
L-am adus înapoi în Saia (Sais) acolo unde tatăl şi zămislitorul meu 
l-a numit să domnească iar pe Nabuşezibanin (Psametic) fiul lui l-am 
numit (să fie căpetenie la) Hatariba (Atribis). I-am sporit şi i-am arătat 
mai mult bine și mai multă milostivire decît tatăl meu. 

Pe Tarqu (Taharga) acolo unde a fugit el, groaza de săbiile lui Aşşur 
stăpînul meu l-au răsturnat şi el a murit. După el s-a urcat pe tron Taş- 
damane (Tanuatamon, n.n.), fiul lui Şabaca (faraonul Şabaca rege kușit 
a întemeiat dinastia a XXV-a domnind în Egipt (circa 712—701 î.e.n.). 
Tanuatamon, faraon Kuşit, se urcă pe tron la 663 n.n.). Ela transformat 
orașele Ni şi Unu (Heliopolis) în cetăţi ale sale şi şi-a strîns toate forţele 
armate. În vederea bătăliei cu oastea mea, cu fiii ţării Aşşur care se aflau 
în Mempi, el şi-a chemat oştenii (acest rege) a închis pe oamenii mei 
şi le-a împiedicat ieşirea (dar) un sol al lor a sosit repede la Ninive şi 
mi-a spus acestea. 

În a doua campanie a mea mi-am îndreptat paşii spre Musur (Egipt) 
şi Kuš (ţara Kuş, adică Ethiopia). Tașdamane auzind despre direcţia 
(în care se îndrepta) expediţia mea și despre faptul că eu am călcat hota- 
rele ţării Musur a părăsit Mempi, ca să-şi salveze sufletul a fugit în Ni. 

Regii, căpeteniile de nome, cîrmuitorii oraşelor pe care i-am numit 
în ţara Musur au venit la mine ca să-mi sărute picioarele. Mi-am îndrep- 
tat pașii după Tașdamane şi am ajuns la Ni cetatea lui. El a văzut cît de 
puternic era atacul (oștirii mele) şi a părăsit Ni fugind în Chipchipi. 
Cu ajutorul (zeilor) Aššur şi Ištar, acest oraş a căzut în întregime în 
mîinile mele. 

Am scos din locurile lor și am dus în ţara Aššur argintul, aurul și 
pietrele scumpe, bogăţiile palatului lui, toate cîte au fost și hainele colo- 
rate de in, caii săi înalți, oamenii — bărbaţi şi femei, două obeliscuri 
înalte turnate din electrum (aliaj natural de aur și argint, n.n.) în greutate 
de 2500 de talanţi (circa 90.000 kg) care străjuiau la porţile templului. 
Am luat din oraşul Ni o pradă de război grea şi fără de număr. Armele 
mele au fost amarnice pentru ţara Musur și ţara Husi (Kuş) și eu am căpă- 
tat izbîndă. Cu mîinile pline m-am întors cu bine la Ninive, oraşul meu 
de reședință. 

n a treia campanie a mea de război am pornit împotriva lui Baal, 
regele orașului Turri (Tyr) care locuia în mijlocul mării. Deoarece el nu 
respecta porunca domniei mele, nu da ascultare vorbelor furiei mele, 
am ridicat întărituri împotriva lui (şi) i-am tăiat calea pe mare și pe uscat. 
Am stînjenit viaţa (tirienilor) şi am scurtat-o şi i-am plecat sub jugul 

meu. El (regele Ba'al al Tyrului) a adus la mine ca soție neligitimă pe 
propria lui fiică și pe fiicele fratelui său. În acelaşi timp a trimis la mine, 
în calitate de rob, pe fiul său Iahimilk care nu trecuse marea niciodată 
(orașul fenician Tyr era așezat pe o insulă, n.n.). Pe fiica lui şi pe fiicele 
fraților lui i-am primit cu multe daruri de nuntă din partea lui. I-am 
arătat milă şi i-am trimis înapoi pe fiul său. 

Iakinlu, regele cetăţii Arnad (oraşul fenician Arvad, n.n.), care locuia 
în mijlocul mării și care nu s-a supus regilor părinţilor mei, s-a supus 
jugului meu. A adus la Ninive pe fiica lui, în calitate de soţie neligitimă 
(a mea) şi mi-a sărutat picioarele. 

Mugallu, regele ţării Tabal (în Cappadocia, n.n.), care i-a ocărit pe 
regii — părinţii mei a adus la Ninive pe fiica lui, în calitate de soţie nele- 
gitimă cu multe daruri de nuntă și mi-a sărutat picioarele. I-am impus lui, 
regele Mugallu, să-mi plătească un tribut anual sub formă de cai voinici. 

Sandașarm, regele din Cilicia care nu s-a supus părinților părinţilor 
mei, și nu li s-a subjugat, a adus la Ninive pe fiica lui în calitate de soţie 
nelegitimă cu multe daruri de nuntă şi mi-a sărutat picioarele. 

După ce lakinlu, regele orașului (fenician, n.n.). Arvad a murit, 
Aziba'al....... fiul lui Iakinlu, care trăise în mijlocul mării, s-a ridicat 
din mijlocul mării şi a venit cu daruri grele ca să-mi sărute picioarele ..... 

În cea de-a patra campanie a mea mi-am adunat oștirea și mi-am 
îndreptat pașii către regele Așcheri al țării Manna (statul Manna se 
întindea în regiunea locului Van în răsăritul Anatoliei, n.n.). După po- 
runca zeului Aššur am pătruns înlăuntrul țării Manna şi am intrat în 
ea cu puterea mea. Am cucerit, am dărîmat, am distrus și am ars orașele 
mari (ale acestei ţări), împreună cu cele mici foarte numeroase, inclusiv 
oraşul Izirta. Am scos din aceste oraşe oamenii, caii, măgarii, vitele 
cornute mari și mici și le-am considerat pradă de război a mea. (Regele) 
Aşcheri a auzit de direcţia în care mă îndreptam în campania mea și a 
părăsit Izirta, oraşul său de reşedinţă, fugind la Istatti, o cetate a lui, 
unde și-a găsit refugiu. Am cucerit acest oraş după un marş de 15 zile, 
l-am pustiit şi am întins jale peste el. Regele Așcheri, care nu a respectat 
domnia mea, așa cum glăsuise zeița Ištar de la Arbatilu ce a poruncit 
demult așa: „Eu sînt moartea lui Așcheri regele țării Manna! Așa cum 
am dat poruncă aşa să se facă!” Ea l-a predat în mîinile robilor lui şi 
oamenii tării lui s-au răzvrătit. Au aruncat trupul lui pe strada (princi- 
pală) a orașului (aceluia) şi au sfîşiat trupul lui. Ei au ucis cu sabia pe 
fraţii lui, pe neamurile lui, și săminţa familiei tatălui său. 

După aceea Ualli, fiul lui, s-a suit pe tronul lui. El a văzut măreţia 
zeului Aššur, Sin, Šamaš, Adad, Bal, Nabu, Ištar din Ninive..... Și 
şi-a plecat capul sub jugul meu. Pentru izbăvirea vieţii sale el şi-a desfăcut 
palmele, implorind îndurarea mea. El a trimis la Ninive pe fiul său Eri- 

sinni și mi-a sărutat picioarele. I-am acordat îndurare şi am trimis la el 
pe solul meu de pace. El a trimis la mine pe propria lui fiică, în calitate 
de soţie nelegitimă (a mea). 

Mi-a adus tributul său înainte, pe care încetase să-l mai plătească 
pe timpul regilor părinţilor mei. Am mărit tributul vechi cu 30 cai și 
l-am obligat să mi-l plătească. 

În a cincea campanie a mea mi-am îndreptat pașii împotriva Elamului. 
Potrivit poruncii zeilor Assur...... în luna Ulul (luna a 6-a a calen- 
darului asiro-babilonian, aproximativ august-septembrie, n.n.)........ 
am acoperit întregul Elam, întocmai ca un uragan. Am tăiat capul 
lăudărosului lor rege Teumman care a uneltit (împotriva mea). Am ucis 
pe oștenii lui în număr mare și am prins de vii pe ostașii lui. Cu trupurile 
lor, ca mărăcinii și scaieții, am umplut împrejurimile orașului Sușan 
(Suza). Cu sîngele lor am făcut să curgă şuvoaie pe riul Ulai (Carun), 
am înroșit apele lui ca o lină roşie. Pe Ummanigaș, fiul lui Urtaka, 
regele Elamului, care a fugit de la Teumman în ţara Aşşur și mi-a îmbră- 
țişat picioarele, l-am adus cu mine în Elam și l-am urcat pe tronul lui 
Tcumman. Pe Tamaritu, cel de al treilea frate al lui, care a venit în fugă 
împreună cu el, l-am pus să domnească peste ţara Hidal (regiune din 
Elam ce se află la nord de rîul Ulai, n.n.). 

După ce am făcut ca armele zeilor Aššur şi Ištar să fie amarnice pentru 
țara Elamului, la întoarcerea mea mi-am întors privirea asupra lui 
Dunan regele ţării Gambulu (ţinut populat de arameeni la hotarul între 
Babilonia și Elam, n. n.) care sa bizuit pe Elam. Am cucerit orașul 
Sanibal, cetatea țării Gambulu, intrînd în acest oraş, pe locuitorii lui 
i-am măcelărit ca pe niște miei. Pe Dunan și Sam'agun (fratele său, 
fiul regelui aramean Bal-ikiş care s-a luptat cu Asarhadobu, n.n.) care 
mi-au stingherit domnia, i-am ferecat în lanţuri și în cătușe, la mîini 
şi la picioare și i-am pus pe obezi. Pe ceilalţi fii ai lui Bal-ikiş, pe familia 
sa, seminţia casei tatălui său cît le-a fost numărul ...... Şi oasele tată- 
lui său......... cu vitele cornute mari și mici, măgarii, caii, catirii, 
i-am dus în captivitate din Gambulu în ţara Assur. Cetatea lui Sanibal 
am dărîmat-o, am distrus-o și am nimicit-o cu apă...... di 


Administraţia palatului, a țării şi a provinciilor în general constituia 
o grijă permanentă pentru rege care trebuia să supravegheze personal 
sau prin intermediul „,vizirului”” său cum își îndeplinesc toţi dregătorii 
îndatoririle lor. Apoi regele trebuia să aibă grijă de încasarea impozi- 
telor, deşi nu exista o separare netă între averea personală a regelui 
și aceea a statului. Îndeobşte se poate spune că încasarea dărilor era 
bună cînd regele era puternic, dar tributul cuvenit de la regii supuşi, 
ca şi birurile, deveneau reduse cind pe tron era așezat un rege slab. 

Funcţia de apărător al dreptăţii şi de judecător suprem era aceea pe 
care orice rege asirian trebuia să o împlinească regulat, doar în zilele 
de 7, 14, 19, 21 şi 28 ale fiecărei luni — zile nenorocoase — nu avea 
voie să dea nici o sentinţă. Ca şi pe vremea lui Hammurabi, orice supus 
nedreptăţit se ducea la rege cerîndu-i dreptate. Foarte ciudat pentru acele 
timpuri de opresiune, dar explicabil prin motive religioase poate, atunci 
cînd regele Sargon vrea să preia în întregime vechiul oraş Magganubba, 
spre a face din el noua sa reședință Dur-Sarrukin, se fereşte să confişte 
pur şi simplu casele și terenurile vechilor locuitori; el a despăgubit 
pentru ogoarele acestui oraș pe proprietarii lor după preţul cuvenit 
în argint, și aramă şi spre a nu lăsa să se întîmple ceva rău, a dat celor 
ce nu voiau să primească prețul pentru ogorul lor, o altă bucată de pă- 
mint în schimb, acolo unde vor ei. (Inscripţie pe un cilindru a lui Sargon, 
aflată la muzeul oraşului Lyon). 

Regilor le plăcea să considere vremea domniei lor ca o epocă bine- 
cuvintată de zei, unde toți supușii trăiesc în pace fericiţi: ,„,Samaă şi 
Adad au binecuvintai pe domnul meu, regele în profeția lor cea dreaptă 
şi i-a hărăzit o domnie fericită peste ţările sale: zile ale dreptăţii, ani 
de justiţie, ploi abundente, ape mari şi înalte (ale inundaţiei Tigrului 
și Eufratului), preţuri bune la vînzare. Zeii sint binevoitori, teama de 
zei este pretutindenea, templele sînt bogat împodobite..... Bătrinii 
saltă, copiii cîntă, femeile și fetele ..... se căsătoresc.... dau viaţă 
la băieţi și la fetiţe. Naşterile (la vite) sînt bune. Regele meu a lăsat în 
viaţă pe cel ale cărui păcate l-au hărăzit morţii. Pe cei ce au stat închiși 
mulți ani, tu i-ai slobozit; aceia ce au fost bolnavi mulţi ani, aceia s-au 
tămăduit. Flămiînzii sînt sătui, cei istoviţi şi vlăguiţi s-au îngrăşat, cei 
goi au fost îmbrăcaţi cu veşminte.” (R.F. Harper, Assyrian and Baby- 
lonian Letters, London, 1910, nr. 2,7 sq). 

Dar realităţile vieţii asiriene par a fi cu totul altele şi nu corespund 
acestor laude. 

Poziţia regelui din Asiria faţă de zei și de preoţi era, se pare, mai 
independentă decît în Babilon. Desigur el aducea jertfă vite, oi grase 
și păsări, acorda daruri bogate, coroane de aur, veșminte fastuoase și 
multe altele. 

Regele cade la pămînt făcînd mătănii la porţile templului și ia parte 
la procesiuni. Mai cu seamă cînd îi merge prost caută plin de smerenie 
favoarea şi sprijinul zeilor, dar pentru a avea legături cu zeii și spre a 
intra în comunicaţie cu ei nu avea nevoie de nici un intermediar, preot 
al zeului, pentru că regele însuși era mare preot. De aceea preoțimea n-a 
avut niciodată în Asiria un rol atît de însemnat ca în Babilon. De fapt 
regele asirian Tiglatpileser IV, ca şi urmaşii săi, a avut o politică net 
ostilă preoţilor, căci a căutat să ridice țărănimea și să o îndemne să se 
elibereze de poverile preoţimii. 

Astfel activitatea regelui era multiplă și foarte variată, mai cu seamă 
atunci cînd Asiria s-a întins în mod considerabil. O mare parte din deci- 
ziile regale se dădeau pe baza unor rapoarte scrise cărora regele le răs- 
pundea în scris. Comandanții trupelor sale, dregătorii, funcţionarii, 
preoţii, dar şi persoane particulare îi raportau în scris despre tot soiul 
de probleme politice, administrative, religioase sau private iar el răspun- 
dea în scris și dădea dispoziţii şi ordine. 

Deşi ziua unui rege asirian era ocupată cu îndatoririle sale regale, 
totuşi îi rămînea destul timp și pentru afacerile sale personale. Un timp 
destul de îndelungat îi lua însă — cel puţin în mileniul I î.e.n. — îmbrăca- 
rea sa cu veşminte fastuoase. În mileniul III î.e.n. regele din Asiria se 
îmbrăca tot atît de simplu ca şi cel din Babilon. În epoca arhaică regii 
din Asiria umblau precum Ur-Nina cu fusta făcută din smocuri de lină 
(grecii o numeau kaunakes mai tîrziu) și cu pieptul cu totul gol. Singura 
deosebire era că lăsau să crească o mică barbă, deși aveau capul ras. 
Mai apoi au purtat o mantie cu franjuri ca regele Gudea. 

Dar cel puţin cu începere de la domnia lui Tiglatpileser I, moda 
asiriană merge pe căile sale proprii, deși are unele asemănări cu veș- 
mintele purtate de regii Kasiţi. Deasupra unei cămăși, regii își pun o 
robă cu franjuri întărită prin benzi petrecute peste umeri şi menţinută 
de un briîu. Peste umeri era așezată adesea o mantie scurtă. Veşmintele 
acestea fastuoase erau brodate în culori diferite în chip minunat, unele 
constau în tablouri brodate: un Gilgameš cu doi lei care se luptă cu doi 
tauri; un palmier fecundat de două genii etc. Desigur numai îmbrăcămin- 
tea oficială şi de paradă arăta în felul acesta, în intimitate regele nu se 
înveşmînta atît de fastuos. În ceea ce priveşte acoperămîntul capului, 
acesta este absolut caracteristic regilor asirieni: ei purtau un fel de fes 

brodat şi ascuţit la cap. Se acorda o deosebită atenţie coafării părului 
regelui ca și a bărbii sale. Părul era uns desigur cu ulei parfumat și cădea 
într-o şuviță groasă pe ceafă. Barba lungă și lată avea două sau trei 
rînduri de bucle menținute de un fel de papiote. Mustăţile erau răsucite. 
Picioarele erau goale sau puse în sandale ori în ghete împletite. Regele 
poartă totdeauna cu sine o sabie luxoasă și un pumnal și numai atunci 
cînd aduce jertfe zeilor se înfățișează fără ele. La recepţia unor soli străini, 
el se sprijină cu mîna stîngă pe arcul său şi ţine în mîna dreaptă cîteva 
săgeți. Toate acestea dovedesc că regele se consideră pe sine în primul 
rînd ostaș. Dar el se împodobește cu multe giuvaeruri. În jurul gitului 
are un lanţ de aur cu una sau mai multe embleme divine, pe piept are 
o podoabă apotropaică făcută din şapte pietre preţioase diferite, în urechi 
cercei scumpi, antebraţul, ca şi mîna sa, dar uneori și gleznele au inele 
și coliere scumpe. 

Drept embleme regale particulare el poartă toiagul și sceptrul în formă 
de buzdugan, de care nu se desparte niciodată, apoi o cirje similară întru- 
cîtva unei cîrje de episcop. 

Ceremonialul curţii regale era orînduit cu stricteţe mare. Teoretic 
se putea și în Imperiul nou asirian, ca orice supus „să vadă faţa regelui”? 
dar în practică aceasta nu era chiar aşa de lesne de îndeplinit. Căci 
ambasadori străini, trimiși ai unor guvernatori, trebuiau să aștepte 
pînă cînd ziua sortită audienței „era o zi norocoasă” (fastă). Desigur 
audiența se acorda mai repede cînd solul străin aducea daruri de valoare. 
Cel ce cerea audienţă era introdus de un dregător, și cînd ajungea înaintea 
regelui trebuia să se arunce la pămînt și să sărute pămîntul sau picioarele 
regelui. Numai după aceea putea să se ridice și să vorbească „,dinaintea”” 
regelui, dar nu lui direct căci aceasta ar fi constituit o încălcare a etiche- 
tei, ci „în faţa” lui. 


Orchestră de muzicanți primind un rege babilonian 


Mesele sale, regele le lua de obicei înconjurat de curteni şi de oaspeţi. 
Dar în zilele nefaste, nenorocoase, menţionate mai sus, „Păstorul a 
nenumărați oameni””, adică regele, nu trebuia să măniînce carne, pîine 

sau prăjituri care au fost puse la cuptor, apoi nu trebuia să-şi schimbe 
veșmintele, să-și pună haine noi, nici să aducă jertfe. Apoi trebuia să 
postească — adică să nu măniînce nimic — în anumite zile de sfîrșit 
de lună. În aceste zile desigur ospeţele erau oprite. Dar ospeţe mari 
şi banchete fastuoase se dădeau de obicei în palatele regilor care fuseseră 
învinşi după cucerirea capitalelor lor. În Asiria terminarea lucrărilor 
unor palate sau a unor canale de irigație prilejuiau ospeţe mari, aşa cum 
a făcut regele Sargon după sfîrșirea lucrărilor noii sale reședințe Dur- 
Sarrukin. Posedăm descrierea unui ospăț festiv din epoca Imperiului 
Nou Asirian, descriere incompletă însă. Mai întîi intră regele în sala 
ospăţului şi se așează pe o sofa. Apoi intră cancelarul său și alți înalţi 
dregători care sărută pămîntul înaintea regelui, în fine intră prinţul 
moștenitor și alţi demnitari. Întrucît este frig se aduc vase cu cărbuni 
de lemn aprinși ca să încălzească încăperea. La ospăț este prezent stolnicul 
regelui cu bucăţi de pinză curate care să le înlocuiască pe cele murdărite 
(întrucît oaspeţii luau mincarea cu degetele și se ştergeau pe astfel de 
șervete din pînză curată). Cînd apune soarele se aduc făclii. După masă 
se răspindesc miresme bine mirositoare şi apoi se aduc potire pentru 
băutură şi se toarnă în ele băuturile ospăţului. La sfîrşitul ospăţului 
marele bucătar al regelui (care era un înalt dregător şi pe care îl vedem 
comandînd oștirea ce împresoară Ierusalimul, cfr. IV. Regi, XVIII, 17) 
vestea sfîrşitului banchetului. Toţi dregătorii părăseau încăperea ospă- 
tului în ordinea în care au venit, prinţul moștenitor plecînd cel dintii. 

Atunci cînd îşi părăsea palatul regele călătorea într-un car sau căruţă 
însoțit de adjutanţi care purtau o umbrelă și o sabie. Înaintea şi înapoia 
carului alergau slujitori, dar era o cinste mare care se acorda principiilor 
străini „să fugă cu roatele carului stăpînului lor” sau „,să se afle la roţile 
carului său''. Doar în zilele nefaste mai sus arătate regele nu trebuia 
să se urce în carul său. Toţi monarhii din Asia Anterioară au fost mari 
iubitori de vînători, și regii Asiriei vînau lei, dar și alte vieţuitoare sălba- 
tice. Aşa de pildă Tiglatpalassar I povesteşte: „,„Din porunca (zeului 
Ninurta, apărătorul meu am ucis patru tauri uriași, puternici, în pustiul 
din ţara Mitanni și în oraşul Araziq care este înaintea țării Hatti (i-am 
ucis) cu arcul meu tare, cu sabia mea de oțel și cu săgețile mele cele 
ascuţite. Pieile lor și coarnele lor le-am adus în orașul meu Assur. Am 
omorît de asemenea zece elefanți masculi puternici în Harran și pe 
malurile (rîului) Habur. Am prins patru elefanţi vii. Pieile lor, dinţii 
lor dimpreună cu elefanții vii i-am adus în cetatea mea de scaun Assur. 
Din porunca (zeului) Ninurta, am ucis în luptă fiind pe jos pedestru, 
o sută douăzeci de lei cu inimă vitează, și am ucis 800 de lei din carul 
meu de luptă” (E.A.W. Budge and L.W. King, Annals of the Kings 
of Asyria, London, 1921, p. 201 sq). 

Se pare din această relatare că poveştile vinătoreşti erau utilizate 
încă din această epocă îndepărtată .... Cît despre regele Assurnassir- 
pal se relatează o vînătoare şi mai fantastică: 

„Am ucis 30 de elefanţi cu arcul, 257 de tauri sălbatici puternici 
i-am omorit din carul meu de luptă, am ucis 370 de lei puternici doar 
cu sulița ca pe nişte păsări într-o colivie?’ (Ibidem, 201 sq). 

Dar regii asirieni capturau multe animale sălbatice şi le închideau 
în grădinile şi parcurile palatelor lor, sau le închideau în cuști spre a 
le da drumul ca să fie vînate mai pe urmă. O vinătoare grea era aceea 
a măgarului sălbatic, a aşa-zisului onagru, căci acesta era fie urmărit 
de cîini, fie prins cu laţul de vînători călări. Asirienii cunoşteau de 
asemenea vinătoarea cu şoimi dresați. 

Restul zilei, care-i mai rămînea după ospeţe festive, vînători şi re- 
zolvarea afacerilor curente ale regatului, regele îl consacra familiei sale, 
soțiilor şi copiilor săi. Regina-mamă avea printre soțiile regelui rangul 
cel mai mare şi ea juca un oarecare rol politic. Celebra Sammuramat 
(care apare în legenda greacă transmisă nouă de Herodot sub numele 
de Semiramis), mama regelui Adad-nirari IV, a fost regentă vreme de 
patru ani în timpul cît fiul ei era minor. O altă regină-mamă care a jucat 
un mare rol politic a fost Nagi'a (în traducere „cea curată””) soţia lui 
Sanherib. 

După regina mamă, cea care avea o mare influență la palat era soția 
regelui „Doamna palatului” dar ea joacă un rol politic mult mai redus 
decît soacra ei. Alături de soția sa, un rege în Asiria avea mai multe 
soții secundare, care, cel puțin în parte, erau fiice ale unor regi ori principi 
supuși. În: harem, casa femeilor, era însă o viață veselă și vioaie grație 
copiilor regelui care erau educați şi crescuţi de mamele lor aici. 

Mai tîrziu copiii, dacă erau băieţi, primeau o educaţie ostăşească: 
învățau să călărească, să tragă cu arcul, să arunce suliţi grele şi chiar 
să conducă un car de luptă. În afară de aceasta tînărul principe trebuia 
să înveţe să scrie, să învețe scrierea cuneiformă sumeriană şi akkadiană 
atit de complicată, apoi să citească și era una din plăcerile tinerilor 
„Să citească pe pietre care erau din vremea dinaintea Potopului”? 

Cînd tînărul principe creștea mai mare, tatăl său îi clădea în orașul 
Tarbis un palat și el îşi constituia astfel o curte a sa proprie. Mai tîrziu 
cînd prinții, prinţesele şi rudele lor vor fi crescut se iveau certuri şi dese 
conflicte între ei. Mai primejdios pentru binele Asiriei era faptul că fiecare 
soție a regelui se străduia să facă pe fiul ei succesor al regelui și să-l 
aşeze pe tron după moartea tatălui său. Căci cariera militară nu era 
deschisă tinerilor prinți de frică să nu devină într-o zi pretendenți la 
tron. Astfel că nu le rămînea — la fel ca şi fiicelor de rege — decît putin- 
ţa de a deveni preoţi şi sacerdoţi principali ai zeităților din marile oraşe 

ale Asiriei. Dar aceasta nu era îndeajuns pentru ambițiile mari ale soțiilor 
de rege şi ale tinerilor principi. Pentru a preîntîmpina luptele şi războaiele 
între frații pretendenți la succesiunea tatălui lor, regele asirian își in- 
dica urmaşii la tron încă în viaţă fiind, de cele mai multe ori indicînd 
pe fiul său cel mai mare ca moștenitor al tronului. Acesta căpăta printre 
fraţii săi o situaţie specială, avea o curte a sa și lua parte la treburile 
regatului. 

Astfel, regele Sanherib probabil împins de soţie, aceeaşi Nagi'a mai 
sus amintită, a cerut un oracol al zeilor care îi răspund că trebuie să 
numească drept urmaş al său pe un fiu al său Asarhaddon înlăturînd 
astfel pe fiii săi mai mari de la succesiune. Întrebaţi, zeii Šamaš și Adad 
au răspuns că Asarhaddon trebuie să-i urmeze la domnie. Dar deşi 
a pus să jure pe toţi dregătorii și ostașii săi că vor respecta această voin- 
ță a zeilor, este probabil că aceștia aveau puţină încredere în oracole 
şi în astfel de porunci ale zeilor, căci fraţii lui Asarhaddon înlăturați 
de la domnie se răscoală, ucid pe propriul lor tată și un război între 
fraţi se porneşte în Asiria. În cele din urmă Asarhaddon rămîne rege, 
dar nici el nu orînduieşte în chip mai fericit succesiunea la tron a fiilor 
săi căci împarte regatul în două părţi: Assurbanipal devine urmașul său 
la tron în Asiria şi Šamaš-šumukin, fiul său cel mai mare primeşte ca 
moştenire tronul peste Babilon. Însă această împărţire duce la războaie 
îndelungate în care Babilonul este cu totul nimicit și Asiria ajunge să 
fie distrusă. 


Dregătorii şi administrația asiro-babiloniană 


Pe timpul sumerienilor partea de sud a Mesopotamiei era formată 
dintr-o multitudine de state mici, dar exista un stat şi un rege mai puter- 
nic deşi fiecare din micile state se conducea autonom și separat. În vre- 
mea dinastiei din Akkad o serie de regi ca Sargon I şi Naram-Sin s-au 
străduit să formeze din aceste mici state un stat mare unitar în care 
scribii să asigure o administraţie unică. Desigur, regii dinastiei din Ur 
s-au reîntors la politica de fragmentare a puterii în mici state independen- 
te, dar Hammurabi a unit întreaga Mesopotamie într-un tot unitar 
în care doar poruncile şi codul său de legi aveau greutate deplină. 


Dar chiar în micile state sumeriene nu regele administra, ci avea 
alături de el o serie de dregători. Şi cu cît un stat se întindea, cu atît 
mai mult se mărea numărul acestor dregători, administratori și scribi. 


Atunci cînd Mesopotamia a ajuns un imperiu mondial ce se întindea 
din Elam pînă în Asia Mică și Egipt, aparatul administrativ a devenit 
aşa de complicat încît marele rege (nume ce și-l dădeau suveranii Asiriei 
şi ai Babilonului, preluat apoi de perși și menţionat des de istoricii greci) 
nu mai era în stare să ţină în mîinile sale toate hăţurile imperiului. 


Pentru noi cei de azi este destul de dificil să facem o descriere exhaus- 
tivă a acestui aparat atît de complex al administraţiei asiro-babiloniene. 
Dar putem să redăm apelaţiile principalelor dregătorii, funcţii şi însărci- 
nări din epoci diferite, cu toate că ele și-au schimbat semnificaţia cu 
timpul. Astfel un sukkal şi un maskim de pe vremea regelui Urukagina 
împlineau alte funcțiuni pe timpul lui Hammurabi sau în imperiul neo- 
asirian. Apoi acelaşi om putea avea funcţii militare şi civile care erau 
cu totul diferite una de alta, de pildă un rab sake era ,,paharnic”” al rege- 
lui în viaţa civilă, dar conducător de oști în cea militară. 

Babilonia 


Datele noastre pînă în epoca lui Hammurabi sînt incomplete și 
numele unor dregători sînt cele sumeriene. Acela care era numit isak 
(ideografic scris patesi) era la început un mare dregător în general, 
putînd fi mare preot al unui zeu, sau un despot depinzînd de un rege, 
ori un guvernator. De pildă regele Erimuş ia prizonier pe regele din 
Ur cu mai mulți isak, supușii lui. 

Un alt mare dregător era cel numit 3akkanak, și acest titlu era purtat 
de potentaţi independenţi. 

Treburile unui vizir în statele musulmane sau în Egiptul faraonic 
le îndeplinea dregătorul numit sukka/, căruia i se spunea și sukkal mach 
sau rab sukkalim în sensul de „„mare vizir”. El ajută pe rege în adminis- 
traţia internă dar și în relaţiile sale externe. Ca ministru de finanţe trebuie 
considerat dregătorul numit nubanda (în akkadiană /abutrum). El este 
vistiernicul regelui şi prin mîinile sale trec aurul, argintul, cerealele, vinul 
şi lemnul, dar pe de altă parte el plăteşte pe ceilalți dregători, dă lucrăto- 
rilor uneltele lor și ţăranilor de asemenea. El este astfel personajul cel 
mai de seamă de la curtea regală de care ascultă toţi ceilalţi. Regele 
are haremul său de care poartă grijă un dregător special, dar și principii 
și principesele au curtea lor proprie cu muzicanți, cîntăreţi, frizeri și 
coafeze, apoi ţesătoare, brutari, păstori etc. Putem să ne închipuim 
viaţa animată a întregii curţi regale aşa de plină de personaje diferite. 

Regele are garda sa (nidu) care îl păzeşte și împiedică accesul la 
suveran. Relaţiile curţii regale cu lumea dinafară sînt asigurate de logo- 
făt, nimgir (akkadian: nagirum). 

Pentru obţinerea informaţiilor din depărtare sau trimiterea unor 
dispoziţii provinciilor, regele are un ambasador (lu-gia) sau călăreț 
(semit: ragab). Cînd este vorba de afaceri financiare, de cumpărări, 
vînzări, de acestea se ocupă negustorul, agentul comercial, damkar 
(akkadian ramgarum ). El face exporturi şi importuri de mărfuri. 

Administrarea propriu-zisă a ţării trebuie să se facă după domnia 
lui Sargon I conform unor principii şi legi unitare, spre a întări senti- 
mentul interdependenţei diferitelor regiuni ale imperiului şi bineînţeles 
spre a preîntîmpina răscoalele. Corespondent funcției de prefect era 
cîte un dregător ce conducea o provincie dar care purta diferite titluri 
și apelaţii. El se numea isak atunci cînd era mai mult sau mai puţin 
independent, se numea nubenda (sau în akkadiană chazanum ) cînd se 
accentua mai mult rolul său de funcţionar al regelui. 

Si judecătorul (în sumeriană diku, în akkadiană daianum) făcea 
parte dintre dregătorii cei mai însemnați. 

Impozitele erau plătite cu regularitate şi se fixa pentru fiecare — ca 
și în Egiptul faraonic — cît trebuia să plătească anual ca dare, însă și 
templele trebuiau să plătească dări spre deosebire de situaţia din Egipt. 
Preoţii aduceau dăjdiile lor la palatul regelui: veșminte, ţesături, obiecte 
de bronz, păsări și capre. "Ţăranii plăteau dările în produse naturale, 
ca şi păstorii și grădinarii. În afară de acestea existau și daruri „volun- 
tare”” pe care femei şi copii le dăruiau regelui. 

Vameşii, scribi care încasau impozitele, dar inspectau toate de aseme- 
nea, se numeau maskim (în akkadiană rabisum ). Erau foarte numeroși și 
erau tot atît de puţin îndrăgiţi ca și colegii lor de breaslă din Palestina. 

Regii babilonieni și administraţia lor posedau arhive (sumer: e-dubba ) 
care cuprindeau date complete despre bunurile din imperiu, ale templelor, 
ale regelui şi ale curţii sale. În fruntea arhivelor era o căpetenie a arhi- 
velor (pisan-dubba ). El primea tăbliţele cu scriere cuneiformă ce erau 
aduse și le așeza în vase de argilă (pisan). 

Scribii (dubsar), mai marele peste scribi, și scribul regelui aveau 
mult de lucru spre a extrage şi a înregistra toate raporturile, scrisorile 
și listele ce erau legate de interesele statului și ale casei regale. 


Și regele Hammurabi avea o administraţie cu o multitudine de scribi, 
dar în actele și în corespondenţa sa apare el în primul rînd, părînd că 
știe totul, că se interesează personal de toate și că lui trebuie să i se repar- 
tizeze toate. 

Scribii și administratorii lui dispar în spatele persoanei regelui. Dregăto- 
rul curții regale se numea în akkad. muzaz ekallim iar cameristul regelui 
girsequm şi acesta era poate un eunuc. Acela ce se numește în akkadiană 
issakum (sumeriană isak) nu mai este un fel de vicerege ci un dregător 
mult mai mărunt care vede de unele treburi ale regelui. 


Sub acest rege, titlul de sakkanakkum însemna prefect, iar chazanum 
era un fel de primar. În schimb dregătorul numit rabianum stă în capul 
administraţiei statului şi este și judecătorul suprem, el prezidînd con- 
siliul celor „,bătrîni””. Dar cei mai numeroși slujbași erau secretarii 
(Sapirum ) şi exista un secretar din Sippar, un personaj important (şi 
existau mulţi secretari ai templelor şi ai domeniilor). Logofătul (nagirum ) 
conducea sclavii statului, dar și poliţia, avînd însă şi funcţii de judecător, 
iar alături de el exista o armată de scribi și de arhivari care înregistrau 
pe tăblițe în scriere cuneiformă toată activitatea statului. 


Orașele mari aveau o oarecare guvernare autonomă ; bătrînii (šibu- 
tum) sau viîrstnicii (awelu) apoi negustorii (ramqaru) administrau 
împreună oraşele. Alături de ei exista un consiliu al negustorilor, (Karum) 
în capul căruia se afla mai marele negustorilor (sapir tamgarim ) care 
nu făcea doar afaceri în contul său, ci era un fel de contabil al templului 

și al regelui. Prin aceasta, căpetenia negustorilor avea o considerabilă 
influență politică. 

Guvernarea lui Hammurabi s-a străduit ca „,cel puternic să nu vateme 
pe cei slabi” şi de aceea a aşezat preţuri maximale la principalele ali- 
mente şi bunuri, apoi a statornicit un salariu minimal pentru lucrători. 
Dar Hammurabi vroia să controleze dacă fiecare slujbaș al său, dar şi 
particularii, își îndeplineau cu stricteţe obligaţiile lor către stat. Spre a 
avea evidenţa acestui control erau necesare numeroase tăblițe în care 
se înregistrau sarcinile fiecăruia şi bineînţeles era nevoie de o armată 
de scribi. Se înregistrau decesele şi naşterile, dar şi obligaţiile fiecărui 
lucrător. 

Anumite corvezi erau obligatorii pentru toţi ; aşa de pildă cei ce 
stăteau pe marginile unui canal trebuiau să-l curețe. Apoi unii locuitori 
trebuiau să aducă lucrători, vase de transport şi argint, sau puteau să 
fie scutiţi de acestea plătind o anumită cantitate de argint. Regele Ham- 
murabi povestește că a reuşit să înalțe zidul orașului Sippar prin corvezile 
locuitorilor. Alteori lucrătorii erau trimiși în provincie dacă lipsea mîna 
de lucru. 

Impozitele se plăteau de orice locuitor al statului, chiar ostașii care 
aveau un ilk, adică o proprietate acordată cît timp erau în armată, 
trebuiau să achite o arendă pentru acest bun. Aşa cum am arătat, nici 
templele nu erau scutite de dări. Negustorii bogaţi plăteau impozitele 
în argint, care se cîntărea. Dările se încasau pentru ogoare şi vite în 
natură, nu ştim exact cit reprezentau, dar în teorie trebuiau să consti- 
tuie cam 1/10 din recoltă (aşa cum este pretutindeni în Orient cf. rom. 
dijmă) în practică însă se lua ca dare 1/5, 1/4 şi chiar 1/2 din recoltă de la 
țăranii din Mesopotamia. Păstorii din tot ţinutul aduceau mieii lor sau 
viţeii care erau trimişi la Babilon, dar în acelaşi timp trebuiau să aducă 
şi lina oilor care reprezenta impozitul ce aveau să-l plătească. Nu se 
acordă în epoca aceea nici o scutire de dări și nici o uşurare a lor. 


Dar în timpul dominaţiei kasite s-a înscăunat obiceiul să se acorde 
de către rege o întindere de pămînt, scutită de orice fel de dare, poate 
pentru a-l atașa pe beneficiarul acestei favori cît mai strîns de regele 
kasit. Se acorda o scrisoare de scutire de dări care se înscria pe un bloc 
de piatră tare si se aşeza la hotarul ogorului (Kudurru ). Faţă de multele 
impozite, corvezi şi îndatoriri pe care le aveau toţi locuitorii din Meso- 
potamia — săpare de canale, clădirea de ziduri, de diguri, de poduri, 
de drumuri în afară de plata unor dări considerabile — este de înţeles 
pentru ce oraşele şi persoanele particulare vroiau să se elibereze de efec- 
tuarea acestor lucrări și de plata acestor impozite obţinînd scutirea de 
impozite (zakutu ). 

Acestea s-au acordat în vremea domniei regilor kasiţi, dar mai 
tîrziu şi templele au avut să se elibereze de aceste dări care reprezentau 
o dependenţă mare faţă de rege și de stat. 

Știm că regele Agukakrime a scutit de orice dări templul lui Marduk 
şi al lui Sarpanit apoi i-a scutit de asemenea de dăjdii pe preoţi. Cu încetul 
puterea regală s-a diminuat atît de mult încit templele au început să ceară 
insistent regilor cereale, susan, unt şi lînă în loc să le dea ele regilor. 

Sub domnia regilor kasiţi s-a introdus denumirea de bel pichati „„gu- 
vernator”” al unei provincii, termen ce a fost preluat şi de asirieni şi de 
alte popoare, ca şi funcţia de sakin temi „consilier intim”. 

În imperiul babilonian regii au vrut să menţină în general instituţiile 
vechi create de Hammurabi, conform unei tendinţe arhaizante care a 
apărut şi în Egipt în vremea dinastiei saite (663—525 î.e.n.). Încasarea 
dărilor este urmărită cu străşnicie de regi și acestea nu sînt deloc mici. 

Dar provincia este foarte rodnică și după ce Babilonia și-a pierdut 
independenţa, ajungînd o provincie persană se încasa de către regele 
Persiei 1000 de talanţi de argint (33000 kg argint) drept impozit din 
Babilon pe cînd Egiptul şi Cireneica, ce contau drept ţinuturi foarte 
bogate, nu aduceau decît 700 talanţi de argint (circa 23.000 kg argint). 


Asiria 


Cu privire la dregătorii, scribii și slujbaşii din Asiria avem informaţii 
numeroase din scrisorile datînd mai cu seamă din timpurile mai recente. 
Totuși avem date puține despre cei ce existau în epocile mai vechi. 

În tot imperiul asirian nevoia de scribi şi de funcţionari era foarte 
stringentă. Pentru că, în afară de rege, mama regelui şi soţia sa, apoi 
moştenitorul său, precum şi alţii dintre principi aveau propria lor curte 
cu o administraţie complexă. Nu se poate face o distincţie netă între 
slujbaşii curţii regale şi cei ai statului (administrativi de exemplu) pentru 
că funcţiile civile puteau deveni și militare. Funcţiile erau foarte nume- 
roase şi o listă care datează din vremea regelui Asarhaddon enumeră 
150 de angajaţi diferiţi ai regelui și ai membrilor familiei regale (și totuşi 
lista nu este completă). 

În capul curţii regale era căpetenia palatului sa pan ekalli, căruia îi 
revenea administrarea întregii curţi regale. Pe el îl ajutau o serie de sluji- 
tori a căror funcţie era iniţial de a îngriji de servirea perfectă a regelui 
și a nevoilor sale. Aceștia erau marele paharnic (rab sake), marele 
berar (rab bappiri), marele brutar (rab nuchatimmi ) etc. Dar aceşti 
înalţi dregători purtau denumirile acestea ca titluri de nobleţe oarecum, 

fiindcă în realitate ocupau funcţii în administraţie sau în armată, unde 
aveau mare influenţă. Trebuie să adăugăm că unii dintre ei erau perso- 
naje foarte culte cunoscînd mai multe limbi străine pe care le vorbeau. 
Aşa de exemplu acel rab sake „paharnicul cel mare” trimis de regele 
Sanaherib să cucerească Ierusalimul, vorbea în afară de asiriană limba 
sa, aramaica (cf. Isaia, XXXVI, 11) şi limba ebraică (Ibidem, 13). Alţi 
mari dregători erau intendentul palatului regal (nagir ekali) şi marele 
vizir (Sukkalu donnu ), dar şi secretarul palatului (rab aba ; aba ekalli ) 
şi marele judecător (sartenu). Apoi ofiţerii (rešu) şi paznicii (mutin 
puti) trebuiau să aibă grijă de persoana regelui. După ei veneau dregă- 
torii mai mărunți solii (mar sipri, rakbu), tălmacii (turgumanuj şi 
scribul, cel ce scria propriu zis (upsarru ) care puteau să poarte cores- 
pondenţă și în limbi străine, în special în aramaică și egipteană. 

Agentul comercial (tamqaru) se ocupa de afacerile comerciale 
vînzări, cumpărări de bunuri ale curţiiregale atît în ţară cit şi în străinătate. 

Guvernatorii care administrau provinciile se numeau saknu sau bel 
pichati, dar în aceste posturi puteau fi numite și femei, guvernatoare de 
provincii (Sakintu ). După fermitatea regelui şi autoritatea lui aceștia 
erau sau satrapi aproape independenţi, sau simpli funcţionari care pri- 
meau ordinele regelui. În ţări îndepărtate supuse Asiriei, cum erau 
Egiptul sau Arabia, exista cîte un rezident (gepu) pe lingă regele sau 
principele autohton. De guvernatorul unei provincii depindeau prefecţii 
(akle) şi consiliile provinciale (sapire ) care reprezentau puterea de stat 
pretutindeni, poate cu excepţia arabilor beduini care nu cunoşteau aceste 
instituții. 

Înalţii dregători se recrutau din clica ce exista la curtea regală şi 
din nobili, dar nu era lucru uşor să intri în slujba regelui şi vedem un 
preot al zeului Šamaš, Adad Sumussur că face cereri după cereri pentru 
ca fiul său să fie admis printre dregătorii provinciali ai regelui. Căci 
trebuia adesea să se obțină pe lingă asentimentul regelui şi acela al prin- 
cipelui moştenitor şi mai cu seamă al zeilor. Posedăm astfel întrebări 
adresate zeilor care trebuiau să răspundă, în oracolul lor, dacă cutare 
dregător va fi credincios sau nu regelui. În genere era obiceiul ca aceeaşi 
dregătorie să rămînă într-o familie, şi fiul să urmeze tatălui în funcţie. 
Cînd un dregător murea, se trimitea la curtea regelui fiul său, nepotul 
şi un om străin cu o scrisoare în care se arăta: „,Cela care va fi plăcut 
regelui, domnul meu, pe acela să-l aşeze în slujba (aceea). Obiceiul 
acesta al succesiunii din tată în fiu într-o dregătorie îl întilnim adesea 
în Asiria. 

La intrarea într-o dregătorie se efectua o ceremonie de învestitură. 
Aceasta cuprindea mai multe acte separate: umplerea miinilor, îmbră- 
carea cu veșminte de dregător şi mai ales depunerea unui jurămiînt, 

care obliga pe noul slujbaş să păzească pe rege, să nu facă nici un complot 
împotriva sa şi să raporteze tot ce va auzi și va vedea. 

Spre a fi numit în dregătorie trebuia ca postulantul să aducă daruri 
însemnate persoanelor cu influenţă la curtea regală, daruri pe care să 
le repete periodic. Așa se face că dregătorii asirieni voiau să aibă mai 
multe funcţii odată. Astfel un oarecare Adad-bel-ukin este guvernator al 
orașului Assur, dar şi al orașului Kar-Tukulti-Ninurta, al orașului 
Ekallati, Itu şi al ținutului Rukacha. Unii din acești guvernatori căpătau 
o oarecare independenţă și îşi clădeau în deşert o reşedinţă a lor cu 
palate personale. 

Nu putem şti cu certitudine dacă dregătorii primeau un venit din 
impozitele plătite fiscului sau realizau singuri un salariu din aceste dări 
ale provinciilor. Situaţia era alta cu dregătorii palatului regal, și regele 
fixa cît trebuia să plătească fiecare provincie cutărui sau cutărui dregător. 
Posedăm o situație datînd din epoca succesorilor lui Sargon I, care 
enumera veniturile regelui, ale reginei şi ale celorlalţi înalţi dregători. 
Dar nu ştim despre ce provincie e vorba (care trebuie să dea aceste 
bunuri) nici cîtă vreme trebuie să le plătească. 

De pildă generalul şef primeşte 6 mine de argint, 5 pînze de byssus 
(in fin) şi 5 pînze de in. Sau secretarul palatului trebuie să primească: 
l] mină de argint, ] pinză de byssus, 2 suluri de pergament. 

În ceea ce-i priveşte pe slujbaşii mai mărunți se pare că adesea nu li 
se plăteau lefurile și se jeluiau regelui că umblă flămînzi ca nişte cîini. 

Regele însă răsplătea cu dărnicie pe dregătorii care își făcuseră 
datoria „,îmbrăcîndu-i în veşminte de in, pestrit colorate, punîndu-le 
cîte un inel în deget şi atîrnîndu-le un lanţ de git'”, iar dacă se îmbolnă- 
veau le trimitea un doctor, îndeosebi însă le acorda pămînturi scutite 
de orice fel de dări. 

Totuşi pe vremea multor regi asirieni domnea o corupţie marcată 
în toată ţara: camarila din jurul tronului primea bacşişuri mari şi adesea 
numeau niște proşti în posturi de răspundere mare, alți inalţi dregători 
deschideau scrisori sigilate, confiscau argint şi vite, ocupau ogoare străine 
sau ţineau închişi preoţi ai templelor, în fine furau aur și argint din 
visteria regelui şi a reginei mamă. Căci regele nu era totdeauna în stare 
să-şi controleze supușii. 

Dacă regele dovedea că un dregător întrecuse măsura prin fărădelegile 
sale, atunci el cădea în dizgrație, îşi pierdea dregătoria şi uneori ajungea 
în temniţă unde starea sa era nespus de grea. 

În ceea ce priveşte portul şi veșmintele dregătorilor curţii regale, 
șambelanii regelui nu purtau barbă, capul nu-l aveau acoperit, ci împodo- 
bit doar cu o simplă banderolă pe frunte. Guvernatorii asirieni apar în 
reliefuri raşi, ca și cea mai mare parte a dregătorilor. Dimpotrivă, mili- 

tarii au o barbă impunătoare. Ca semn distinctiv al demnităţii lor este 
poate un șal aşezat pe umeri sau o eşarfă lungă ce le atîrnă în față. 

După dreptul asirian se deosebeau ţări dușmane, țări aliate ai căror 
principi plăteau tribut dar erau independente şi provinciile asiriene. 
Cel puţin în teorie, țările independente, care nu recunoscuseră dominaţia 
zeului Assur, trebuiau să fie atacate și biruite, chiar dacă în practică 
lucrurile stăteau altfel. Dacă ţara vrăjmașă se supunea după o bătălie, 
i se cerea o mare pradă de război și în afară de aceasta era obligată să 
plătească un tribut anual. De pildă regele Assurnasirpal primește de la 
regele hittit Lubarna: 20 talanţi argint (un talant egal cu circa 33 kg), 
l] talant aur, 100 de talanţi de plumb, 100 talanţi fier, 1000 vite cornute, 
10.000 de oi, 1000 de veșminte şi multe alte lucruri scumpe. Mai tîrziu 
prăzile de război au devenit şi mai considerabile. Mult mai dificil decît 
luarea prăzii de război o singură dată se dovedea a fi incasarea tributului 
în fiecare an. Dacă principele străin nu se mai gîndea la independenţă 
atunci venea în fiecare an fără întrerupere cu daruri bogate la Ninive spre 
a săruta picioarele regelui Asiriei. Dar alteori voia să se elibereze de acest 
tribut și încasarea tributului de la popoare sălbatice și îndepărtate era 
o operaţie dificilă și riscantă pentru asirieni. Citim de fapt că regele 
Asarhaddon întreabă oracolul zeului Šamaš dacă va putea obţine tri- 
butul în cai de la mezi. 

Provinciile asiriene erau fie demult înglobate în statul asirian, fie 
provincii noi dobîndite „spre a lărgi hotarele Asiriei”. Ca semn exterior 
al posedării de către Asiria a unui ţinut se așeza într-un loc ridicat al 
capitalei provinciei o emblemă a zeilor asirieni, de obicei o placă de 
aramă cu semnele zeilor şi în afară de aceasta o stelă cu chipul regelui. 
Spre a spori caracterul asirian al provinciei nou cucerite ea capătă un 
nume nou, asirian, şi o nouă populaţie. Tot astfel în teritoriile noi cuce- 
rite, cele mai periclitate, se așezau coloniști asirieni. Acești coloniști 
constituiau reazemul stăpînirii asiriene și s-au menținut așa vreme de 
secole în acele ţinuturi în care au fost colonizați. 

În special regele Salmanassar I a urmat această politică şi a instalat 
la graniţa de nord a Asiriei coloniști. Dar 400 de ani mai tirziu acești 
colonişti au fost regăsiți de Assurnasirpal în parte ; deşi ei se aflau în 
lipsuri şi sărăcie mare, el i-a utilizat pentru popularea noii provincii 
asiriene Tuschan. 

Pentru pacificarea ținuturilor nou cucerite mijlocul de predilecție 
consta în deportarea în masă (nasachu) a populaţiei, care era înlocuită 
prin colonizarea în locul ei a unor populaţii îndepărtate. 

Deoarece erau deportate mai cu seamă familiile notabililor, armata 
și artizanii, se suprima dintr-o regiune oarecare orice putinţă de răscoală. 
Astfel, oamenii din ţinuturi cu totul străine unele de altele, vorbind limbi 

cu totul diferite, de la munte sau de la cîmpie erau așezați la un loc 
într-un ţinut. Această măsură spre a împiedica răscoalele împotriva 
uneia din cele mai tiranice şi crude stăpiîniri a fost folosită de Tiglatpileser I 
şi chiar de predecesorii săi, și a devenit extrem de des aplicată de regii 
ce i-au urmat lui Sargon I şi lui Tiglatpileser IV. Cel mai cunoscut exem- 
plu este deportarea celor zece seminţii ale lui Izrael și colonizarea în 
locul lor a unor locuitori din Kuta. Despre această deportare se arată 
în sursa asiriană că au fost deportaţi din Samaria 27.290 bărbaţi repre- 
zentînd căpetenii, ostaşi şi artizani. Şi regele Nebukadnezar a făcut 
aceleași deportări în masă după cucerirea Ierusalimului. 

Dările provinciilor constituiau pentru stat sursa cea mai însemnată 
a veniturilor sale, cel puţin atunci cînd autoritatea statală era puternică 
şi nu admitea nici o manifestare de independenţă a ținuturilor supuse. 
Triburile nomade plăteau dările în natură, 1 vită cornută din 20, 1 oaie 
din 20 oi, dar provinciile mai evoluate plăteau în argint ce se cîntărea. 

Putem să ne dăm seama de cuantumul acestor dări din unele registre 
de impozite ce ni s-au conservat. De pildă statul-oraş fenician Arpad 
trebuia să plătească 30 talanţi de argint, nu știm însă în ce interval de 
timp, pe cînd oraşul Karkemiş era dator să achite 100 talanţi de argint 
(1 talant = 33 kg) și 2 talanţi de aur (66 kg aur). Dar în listele de dări 
se arăta cadourile ce trebuiau oferite „,palatului””, adică regelui, reginei 
și principelui moștenitor, cadouri în argint, în diferite veșminte, vase, 
pești, afară de bijuterii și podoabe de aur. Din alte surse ştim că aceste 
cadouri erau dări tot atît de obligatorii ca și impozitele, și ele trebuiau 
aduse regelui în anumite luni. 

Țăranul asirian ca și cel babilonian plătea dările sale în produse 
agricole, în teorie o zecime din recoltă, dar la aceasta se adaugau rechi- 
ziţiile de paie, dar și un număr de vite şi de oi. Apoi se plătea o dare 
pentru întreţinerea cheiurilor canalelor (karu ) care se încasa de la vasele 
ce intrau pe canale şi pe fluvii. Se plătea un fel de vamă, sau o taxă care 
se încasa la mărfurile ce intrau pe porţile oraşelor. 

Spre a se putea efectua o percepere justă a dărilor era necesar un 
recensămint periodic al persoanelor și al vitelor precum și al obiectelor 
pe care le poseda fiecare. 

Chiar dacă o parte din oraşe, temple şi persoane private obțineau privi- 
legii de la rege și erau scutiţi de corvezi, impozite și livrări de produse 
agricole, în vremuri tulburi, după venirea altor monarhi, aceste scutiri 
nu mai erau respectate și asemenea drepturi se pierdeau. Destul de răs- 
pîndit era dreptul orașelor de a se administra singure (kidinnutu) şi 
în Babilon oraşele Babel şi Borsippa pentru un timp şi Sippar și Nippur 
au avut acest drept și se pare că locuitorii unui asemenea oraș trebuiau 
să-și înnoiască acest privilegiu la fiecare domnie nouă. În Asiria cele două 

oraşe Assur şi Harran, posedînd mari temple, se puteau administra 
singure, dar pe deasupra erau scutite de orice dări, scutire care a fost 
reînnoită de mai mulţi regi. i 

În afară de aceste oraşe, sub stăpînirea unor regi care erau dominați 
de preoţime, toate templele din Asiria erau scutite de impozite şi corvezi 
în Imperiul Nou Asirian. Aceste scutiri au incitat mulţi alți dregători 
să obţină de la regi asemenea favoruri întărite prin scrisori cu sigiliul 
regelui. Cît timp astfel de avantaje acordate unor dregători rămîneau 
puţine, un stat puternic putea să le suporte. Ele deveneau primejdioase 
cînd erau acordate în număr mare. Fiul lui Assurbanipal, regele Assura- 
tililani, slab și lipsit de autoritate, a avut, încă de la începutul domniei 
sale, de înfruntat răscoale și mișcări populare. În această situaţie a 
crezut că este de folos să-și atașeze mai mulţi ofiţeri şi dregători, scutind 
într-o măsură colosal de mare de orice fel de biruri, ogoarele, casele 
şi bunurile lor. Prin aceasta veniturile statului au scăzut considerabil, 
iar puterea sa şi a armatei sale au diminuat, ducîndu-l pe rege repede 
la pierzanie. 


Armata şi ostașii asiro-babilonieni 


Încă din timpul statelor-orașe sumeriene, armata era una din cele 
mai importante instituţii ale societăţii. În lupta dintre ele sau cu statele- 
orașe akkadiene, oraşele sumeriene și-au avut fiecare o armată proprie, 
dar armamentul, compoziţia şi organizarea lor erau destul de asemă- 
nătoare. Regele sumerian mergea îndeobşte în fruntea ostaşilor săi, 
purtînd un șorţ din lină păroasă (kaunakes), capul său fiind apărat 
de o cască, iar ca arme avînd lancea și un fascicol de suliţi reunite prin 
legături, suliţi care erau aruncate pe rînd asupra inamicului. Ostașii 
formau două trupe deosebite; cele de şoc, ce se luptau în ordine de 
bătaie, cu regele în fruntea lor, înaintau în rînduri de cîte şapte, din care 

primul ostaș purta arma defensivă — un scut enorm dreptunghiular, iar 
ceilalți oșteni aveau cîte o lance grea pe care o ţineau cu amîndouă mîinile. 


Rege asirian orbind cu sulița un prizonier de război în vreme ce pe alții îi ține legați 
de el cu o sfoară trecută prin buze 

O altă trupă este aceea însărcinată cu urmărirea dușmanului, care 
înaintează înapoia regelui urcat pe carul său de luptă; soldaţii ei au o 
lance și o toporişcă mică. După victorie, regele jertfeşte un bou; sau se 
apucă de executarea tuturor prizonierilor (rit sacru de jertfire a prinşilor 
de război numit în cărţile iudeilor cherem). Regele își rezervă dreptul 
să crape el însuși ochii monarhului învins, rit care se regăseşte și după 
două milenii, căci regelui iudeu Sedechia i se scot ochii de către Nabu- 
Kadnczar care cucerise Ierusalimul (IV, Regi, XXV, 7 sq). 


I. Armata și oștenii în Babilon 


În epoca Agade armamentul regelui și al războinicilor săi ne este 
cunoscut după stela triumfală a regelui Naram-Sin. Scena înfăţişează 
urmărirea vrăjmaşilor într-un ţinut muntos. Regele este acoperit cu 
o mantie care îi ajunge pînă la genunchi, este încălţat cu sandale şi are 
în cap o cască ce îi acoperă și ceafa, împodobită cu coarne, simboluri 
ale divinității. Ține în mîna stingă un arc şi are o secure pe care o strînge 
la piept, în mîna dreaptă ţine o suliță lungă cu un virf ascuţit. Ostaşii 
poartă o secure, o suliță sau un steag şi sînt conduşi de cîte o căpetenie 
cu barbă. 

Astfel, armamentul ostaşilor akkadieni este cu totul diferit de cel 
al sumerienilor. Chiar în reliefuri mai vechi cum este acela al regelui 
Sargon cel bătrin, vedem că regele are în mîini o ghioagă, armă a țăra- 
nilor, dar sumerienii nu au arc şi nu luptă cu o secure în mînă. 

Desigur, superioritatea armamentului semiţilor din nord explică 
victoriile lor asupra sumerienilor, dar aşa cum se vede în același relief 
al lui Naram-Sin, akkadienii adoptaseră și o altă tactică de luptă: în 
locul falangei sumeriene, ei se luptă și atacă individual. Și în acest relief, 
ca în multe altele, dușmanii biruiţi sînt înfăţişaţi goi, despuiaţi de veş- 
mintele lor; suprema insultă pentru semiţi fiind a dezgoli corpul cuiva, 
sau a vedea pe cineva gol (cf. Facere, IX, 21—23, unde Noe bind vin, 
se dezveleşte și se arată gol fiilor săi). 

Regii din Akkad aveau o armată numeroasă şi Sargon I ţinea 5400 
ostaşi permanenţi „care mîncau zilnic de la el”, dar în bătălii se foloseau 
mase mari de oameni. De pildă regele Erimuș numără într-o bătălie 
împotriva orașelor Ur şi Umma 8040 morţi și 5460 prinşi de război. 

Regele Hammurabi îşi recruta ostașii dintre locuitorii obişnuiţi ai 
oraşelor şi satelor, dar mai ales dintre fiii ostaşilor amorei. Dar existau 
și arhive în care erau înscrişi cei ce trebuiau să vină în oştire şi cei ce 
erau scutiţi de orice îndatorire militară. Se pare că cetăţenii unor orașe 
erau scutiți de orice servicii militare. Pe timpul acestui rege armata se 

dividea în două părţi: alături de cei care răspundeau la chemare şi plecau 
la oaste numai cînd erau chemaţi, exista şi o armată permanentă. 

Codul regelui Hammurabi fixează privilegiile și obligaţiile celor 
ce iau parte la expedițiile militare ale regelui și într-un număr de articole 
arată îndatoririle celor ce primesc un bun mobil sau imobil de la rege 
spre a-l folosi un timp limitat. 

Cităm mai jos unele din articolele privitoare la ostaşi și armată ale 
codului lui Hammurabi: 

„Art. 26. Dacă un ostaş redum (care primeşte de la rege un bun 
mobil sau imobil pe care nu are dreptul să-l înstrăineze și care trebuie 
să vină la oştire la prima chemare) sau un ostaș bairum (care primeşte 
bunuri în folosinţă de la rege și îndeplinește funcţii polițienești) cărora 
li s-a poruncit să vină în campania de război a regelui nu au venit sau 
au plătit un înlocuitor şi l-au trimis pe acesta în locul lor, atunci acest 
redum sau bairum trebuie să fie osîndiţi (cu moartea) și înlocuitorul 
lor poate să le ia casa. 

Art. 27 — Dacă un ostaş redum sau bairum, în cursul unei înfrîngeri 
a regelui (în textul akkadian se citește „unei măreţii a regelui”, căci 
din motive magice nu trebuie pronunţată şi pomenită înfrîngerea rege- 
lui) este luat prizonier de război, iar ogorul său şi grădina sa după aceea 
este dată altcuiva şi acela ia averea sa i/k (proprietate sau avere primită 
de la rege pentru slujba ce o face cineva în oștire, n.n.), atunci dacă acel 
prizonier de război se întoarce și ajunge în aşezarea sa, lui trebuie să 
i se înapoieze ogorul şi grădina sa. Numai el singur, trebuie să posede 
proprietatea ilk. 

Art. 133 — Dacă un om a fost luat prizonier de război, iar în casa 
lui se găsește hrană, atunci soţia sa trebuie să păzească averea şi să nu 
intre în casa altuia (să nu aibă relații intime cu altul, n.n.). Dacă această 
femeie nu poartă grijă de averea lui și intră în casa altuia, atunci această 
femeie trebuia dovedită (că este vinovată, n.n.) şi ea trebuia aruncată 
în apă”. 

Ilk este „,serviciul regelui’ şi prin extensie un bun al statului acordat 
cu titlu de pensiune viageră unui redum sau unui bairum. Acest ilk este 
o grădină, o casă, un ogor sau chiar vite cornute ori oi. Bunul ilk nu 
poate fi vîndut, nici poprit (pentru o datorie); cela care îl cumpăra 
pierde valoarea care a dat-o în schimbul acestui bun şi tăbliţa de cumpă- 
rare a acestui bun trebuie distrusă. 

Bunul ilk nu poate fi dat de titularul său soţiei sau fiicei sale, și aceasta 
lasă să se presupună că fiul moşteneşte odată cu bunul acesta şi datoria 
de a servi în armată. 

Este interzis de asemenea a folosi bunul ilk drept ipotecă pentru 
datorie. 

Cînd un redum sau bairum este absent pentru serviciul său de ostaș, 
administrarea bunului său este încredinţată fiului său, sau dacă nu are 
decît copii minori, soţiei sale. Atît ostaşul redum cît și cel bairum deveniți 
prizonieri de război și al căror preţ de răscumpărare a fost plătit de un 
agent comercial, trebuie să plătească ei înşişi acest preţ dacă averea lor 
mobiliară o îngăduie. Dacă nu le este cu putinţă să plătească suma 
necesară răscumpărării, templul din orașul lor trebuie să o plătească, 
iar dacă templul nu are venituri suficiente atunci răscumpărarea trebuie 
făcută din veniturile regelui. 


În epoca mai tardivă, neobabiloniană, unii contribuabili sînt obli- 
gaţi să plătească o taxă de război sau să ia parte la întreţinerea cu bani 
a unui ostaş, un oarecare va plăti solda unui ostaș vreme de doi ani sau 
va asigura întreținerea unui călăreț. 


Kasiţii care la început erau lucrători agricoli, apoi mercenari, în 
fine stăpinitori ai tot ținutului Babilonului, nu s-au arătat în stare să 
întărească forţa militară a statului. Totuși ei au introdus în armata 
babiloniană caii, pe care i-au adus în număr mare din patria lor şi mai 
cu seamă au instruit luptători în care de luptă. Caii, ce erau rari în epoca 
regelui Hammurabi, se găseau după expresia unui rege hittit mai mulți 
„ca paiele”. Totuşi sub dinastia kasită forţa militară babiloniană a 
diminuat mult și Babilonul ajunsese o minge de joc în miinile puterni- 
cilor săi vecini. Chiar după izgonirea kasiţilor, Babilonul a rămas slab 
din punct de vedere militar. 


În epoca neobabiloniană armata acestui stat-oraș nu a fost mai 
puternică. În realitate victoriile lui Nebukadnezar și ale fiului său vitreg 
Neriglisar, obţinute asupra Egiptului, asupra orașului Tyr şi asupra 
statului Iuda au fost, se pare, exagerate mult de potrivnicii lor, a căror 
armată era cu mult mai slabă și mai puţin organizată chiar decît cea 
babiloniană. 


II. Armata și oștenii asirieni 


Asiria s-a dezvoltat plecînd de la un ţinut redus de margine şi ajun- 
gînd în cele din urmă un mare imperiu care a insuflat tuturor statelor 
vecine groaza şi spaima. 

Această ascensiune uimitoare Asiria a datorat-o numai armatelor 
sale, căci asirienii au fost eminamente un popor războinic. Cea mai 
mare parte a inscripţiilor pe care ni le-au lăsat se referă la război şi la 
fapte de arme. 


De fapt ţăranii ce s-au aşezat în Asiria, trebuiau să fie în permanenţă 
în stare de alarmă spre a se păzi și preîntimpina atacurile nomazilor 
veniţi din pustiu sau pe acelea ale muntenilor veniţi să părăsească plugul 
şi să pună mîna pe sabie. Monarhul Asiriei chema mereu la oaste pe 
toţi oamenii în stare să poarte armele, şi fiecare din aceştia era dator 
să fie ostaș. De aceea în războaiele de agresiune pe care aveau să le facă 
asirienii, regele se bizuia mai cu seamă pe asirienii băștinași. După ce 
statul asirian s-a întins și a cotropit un mare număr de ţinuturi înveci- 
nate, au fost necesare trupe de ajutor de la aliaţi ca să fic înglobate în 
oștirea asiriană. 

Dar aceste trupe nu erau separate, ci amestecate cu armata asiriană 
însăşi, ca de pildă sub Assurnasirpal. 

Pentru paza propriei sale persoane regele are o gardă personală, 
dar atunci cînd Asiria și-a întins hotarele cu mult peste mări și ţări a 
fost necesar să se creeze o forţă de luptă care să intervină imediat şi 
repede în orice porţiune a imperiului. În felul acesta s-a creat armata 
permanentă care e diferită de milițiile teritoriale ce erau adunate la 
chemarea regelui înainte de un război. Recrutarea acestei armate per- 
manente trebuia să fi fost destul de dificilă, căci locuitorii Asiriei încercau 
să se sustragă acestui serviciu militar. Din această pricină regele San- 
herib, dar și urmaşii săi, au recurs la măsuri grave de constringere şi 
de recrutare forţată, aşa cum au fost folosite de la Cezar pînă la Frederic 
cel Mare. În Țările Române de pildă, recrutarea silnică se făcea deseori 
prin prinderea şi legarea viitorului ostaş de unde celebra expresie „este 
prins cu arcanul”?. Pe de altă parte, armatele dușmane învinse erau înglo- 
bate în armata asiriană în „trupa regală”. Astfel regele Sanherib a luat 
ca pradă de război 10.000 de arcași și 10.000 de purtători de scut din 
ţările „„apusene”” pe care i-a încorporat în armatele sale. Aceste trupe 
străine aduse cu sila în armata asiriană dacă nu puteau fi controlate 
îndeaproape şi ţinute în friu, scădeau mult combativitatea şi disciplina 
armatelor asiriene. 

Poate aici trebuie căutată rapida destrămare şi prăbușirea neaștep- 
tată a puterii militare asiriene. 

Atît armata permanentă cît şi milițiile cuprindeau: luptători pe care 
de război, cavalerie şi pedestrime. 

Conducătorii de care de luptă erau socotiți trupele de elită, dar nu- 
mărul lor era destul de redus. Ei erau folosiţi acolo unde trebuia acţio- 
nat rapid, adică în atacuri şi în urmărirea inamicului. Dar carul de răz- 
boi era scump şi greu de lucrat. Assurnasirpal își măreşte numărul ca- 
relor sale de luptă confiscînd pe cele ale supușilor săi arameeni. 

Carul de război asirian avea două roate cu şase spiţe, înlăuntrul 
său dar mai des în afara cutiei sale se aflau arcul cu tolba de săgeți, secu- 

LU LEE 
Ostaşi asirieni atacind o fortăreață cu maşina de război denumită ,„berbecele” 


rea de luptă; înapoi era un scut cu un cap de leu și o lance aşezată de-a 
curmezişul. Pe pereţii laterali ai cutiei carului de luptă se aflau mînere 
de care se ţineau luptătorii spre a nu cădea la trecerea obstacolelor 
şi a fi aruncaţi afară din car. Carul de război avea trei cai sub domnia 
lui Assurnasirpal, dintre care doi erau înhămaţi la jugul şi la oiştea caru- 
lui, iar al treilea era de rezervă în cazul cînd unul dintre cai ar fi fost 
rănit sau ucis. Caii erau de obicei bogat împodobiţi cu pene, cu hamuri 
lucitoare. Între cai şi carul de luptă propriu-zis este acoperămînt servind 
ca ecran pentru a evita praful și noroiul dar şi săgețile. În epoci mai 
tardive la carul de război asirian roţile sînt mai înalte, au opt spiţe, 
cutia carului şi-a păstrat aceeaşi formă, dar arcul și săgețile sînt totdeauna 
pe partea dinlăuntru a carului de luptă, şi are numai doi cai. 

Lipseşte acum acoperămîntul slujind drept pavăză şi ecran, dar caii 
au acum o platoșă de lînă care le acoperă spatele şi părțile laterale. 

În carul de luptă stau la început conducătorul carului, care ţine 
hăţurile, şi un arcaş; doar în carele regilor şi ale prinților este un al 
treilea luptător, cu un scut mic spre a evita săgețile şi sulițele duşmane. 
Pe vremea regelui Assurbanipal s-a adăugat și un al patrulea luptător 
pe carul de luptă care apără cu un scut pe conducătorul cailor. Atit 
conducătorul cailor regelui cît şi cel ce era al treilea pe carul lui de luptă, 
îndeplineau dregătorii importante şi aveau o mare influenţă la palat. 

Pe carul de luptă al regelui sau pe acela al comandantului ai matei 
se aflau steagul de luptă al imperiului (urigal/lu). Aceste steaguri 
„mergeau înaintea armatei” şi armata lupta „cu ajutorul lor”, dar ca 
şi la romani mult mai tîrziu, aceste steaguri de luptă erau divinizate, 
li se aduceau jertfe şi ostaşii se închinau lor, iar pierderea lor era soco- 
tită o nenorocire naţională. 

Steagurile asiriene constau dintr-o hampă (prăjină) lungă de lemn 
avînd un disc de metal rotund în virful ei. Pe acest disc era reprezentat 
de obicei zeul naţional al Asiriei, Assur, trăgind cu arcul, doi tauri 
alergînd sau alte combinaţii ale acestor elemente. 

Deşi asirienii au avut care de război, totuşi călăreţi şi trupe de cava- 
lerie n-au avut decît mult mai tîrziu, căci le-au preluat de la vecinii lor 
din nord şi răsărit. Călărimea apare la asirieni din timpul domniei lui 
Assurnasirpal şi trupele de călăreţi au depășit repede ca număr pe acela 
al carelor de luptă. Călărețul stă pe cal cu genunchii foarte ridicaţi, 
fără scări. Se știe că nici romanii, nici grecii n-au cunoscut scările şi 
trupele lor de cavalerie constau din călăreţi fără scări. De-abia hunii 
par a fi introdus scările pentru călărit — ceea ce a dat o mare superio- 
ritate a trupelor lor de cavalerie asupra romanilor. De asemenea călă- 
Timea asiriană nu avea şa, în locul ei exista un fel de acoperămînt pus 
pe spinarea calului. 

Grosul armatelor asiriene îl constitua infanteria care cuprindea pe 
arcași (qastu ), scutieri, purtători de scuturi (nas qababi) şi lăncieri 
(nas asmarani ). Existau arcuri de lemn, dar şi de corn, avînd o singură 
sau două curburi, iar la cap figuri de animale. Săgeţile aveau vîrful 
de bronz sau de fier și partea lor lemnoasă era ornată cu pene care le 
dădea, se pare, o mai mare viteză. 

Toţi ostașii se antrenau în mod continuu la tragerea cu arcul, din 
carul de luptă, de pe cal, din picioare, în toate posturile posibile. Cînd 
erau în marș purtau arcul în mîna stingă şi tolba cu săgeți atîrnată de 
umăr. Lateral aveau o sabie scurtă, adesea şi o suliță scurtă. Arcașii 
în marş păşeau desculți și cu capul acoperit, avînd doar un scurt veş- 
mînt. În luptă își protejau capul cu un coif, corpul cu o pavăză şi picioa- 

Relief pe alabastru înalt de 1,98 m şi figurind victoria regelui Assurbanipal asupra 
lui Teumman, regele Elamului (British Museum) 


rele cu un fel de cizme scurte. Forma coifurilor varia; în imperiul de 
mijloc erau ascuţite, de pildă, dar mai tîrziu rotunde. 

Ni s-au păstrat şi au ajuns pînă la noi unele coifuri asiriene. 

Scutierii şi lăncierii aveau misiunea să apere pe arcași care nu se 
puteau acoperi cu scuturi. Dar ei după ce se angajau în bătălic, luau 
parte în formaţii proprii și atacau dușmanul în luptă corp la corp. Scu- 
turile asiriene, cele mai multe rotunde, sint făcute din bronz cu minere 
de fier, dar acestea erau grele şi stînjeneau mișcările trupelor. De aceea 
se confecţionaseră scuturi de piele şi din împletituri de nuiele. La asediul 
cetăților, cînd se aruncau împotriva asaltatorilor bolovani, sulițe și 
foc se utilizau nişte scuturi colosale, fixe, care apărau pe mai mulţi 
luptători deodată. 

Un rol însemnat în ofensivă şi defensivă îl deţineau prăştiașii. Trebuie 
adăugat că fiecare rege asirian își avea garda sa, alcătuită din trupe de 
gardă, pc care lc utiliza uneori în bătălii împotriva inamicilor. 

Trupele de geniu aveau un rol însemnat în armata asiriană și erau 
însărcinate să amelioreze drumurile rele din munţi cu topoarele lor 
de bronz, apoi să clădească pontoane, poduri și locuri de trecere. În 
vremea apelor mari ale Tigrului și ale Eufratului trupele de geniu trebuiau 
să înlesnească traversarea acestor fluvii în corăbiile rotunde lipite cu 
asfalt aşa de frecvente și azi în Mesopotamia unde se numesc gufe. Caii 
trebuiau să treacă aceste fluvii înot, ceea ce făceau și o parte din oameni, 
iar alţii foloseau burdufuri mari de oaie, umflate cu aer, pe care le încă- 
lecau și călărindu-le treceau peste ape. 


O clasă aparte din trupele de geniu o constituiau meseriaşii care 
construiau care de luptă, mașini de asediu şi tabere de popas în marșul 
armatelor asiriene. Aceste tabere de popas, corespunzătoare celebrelor 
castra ale romanilor, aveau o formă rotundă sau dreptunghiulară și 
erau apărate de un zid și de mai multe turnuri. O astfel de tabără avea 
160 m lungime și 100 m lățime, astfel că în total avea 16.000 m pătraţi. 
Cele două intrări, una în faţa celeilalte, erau unite printr-o alee și înlăun- 
trul taberei se aflau corturile (zaratu) pentru căpetenii. Cortul regelui, 
construit ca un chioșc, era mult mai mare şi avea două coloane de lemn 
care flancau intrarea sa, cortul obișnuit avea un stîlp susținător central 
și în jurul lui piei sau pinză. Existau pentru servirea oamenilor aşa- 
zişii slujitori ai taberei, care hrăneau şi animalele. 


Preoţii însoțeau armatele în marşurile lor şi zeii erau întrebaţi înainte 
de începerea luptelor despre rezultatul bătăliilor. Ca şi haruspex-ul 
roman, preoţii asirieni cercetează înainte de bătălie ficatul oilor (hepa- 
toscopie ) sau privesc cum se risipește o picătură de ulei de susan într-un 
vas cu apă (lecanoscopie) spre a afla viitorul. Apoi ei tîlcuiesc visele 
regelui înainte de bătălie sau au ei înșiși viziuni. 

Apoi preoţii aduc jertfe zeilor înainte de bătălie. 


Asupra numărului ostașilor din armatele asiriene avem informaţii 
puţin precise, iar cifrele ce ni se dau trebuie considerate cu multă cir- 
cumspecţie. În inscripţii, numărul carelor de luptă este destul de mic 
faţă de acela al arcaşilor și al purtătorilor de scut. Astfel, regele Sal- 
manassar I într-o bătălie ia 14.400 prizonieri, iar Sargon acordă guver- 
natorului unei provincii spre a se apăra de duşmani: 150 care, 1500 
călăreţi şi 20.000 arcași cu 10.000 de scutieri și lăncieri. Dar regii Asiriei 
au luat ca prizonieri pe care i-au înglobat în armatele lor, arcași al căror 
număr îl dau: 30.500 arcași din Bit-Iakin și Elam, iar din Til-Garimmu 
30.000 arcași și acelaşi număr de scutieri. 


Trebuie să deducem că armatele asiriene aveau cel puţin acelaşi 
număr de oșteni, deci erauȚmultfmai mari decit cele romane şi chiar 
cele din evul mediu european. 

Comandantul oștirii era regele, în lipsa lui moștenitorul tronului, 
şi ei luau parte la toate greutăţile unei campanii militare. În lipsa lor 
comandantul armatei era generalul șef turtan sau tartan (cf. Isaia XX, 
1). Dar erau doi turtani, unul pentru aripa dreaptă şi altul pentru aripa 
stingă a armatei, care aveau ca înlocuitori pe „cel de al doilea al tur- 
tan-ului”?. 

Sub ordinele lui erau ofițerii ce comandau trupele, care nu erau 
toți ostași, dar la un popor aşa de războinic ca asirienii chiar demnitarii 
ce împlineau sarcini civile căpătau și funcţii militare. Cel mai de seamă 
comandant era așa-zisul rab šaqe cunoscut și din războaiele cu iudeii 
(IV Regi, XVIII, 17), al cărui titlu însemna la început „,paharnic” al 
regelui. 

Un alt titlu de ofiţer în armata asiriană era acela de rab gișir „căpi- 
tan” şi el comanda garda regelui, a principelui moștenitor și a reginei 
mame. Subordonat lui era „,cel mai mare peste 50 ostași”” (rab chansa ) 
şi „cel mai mare peste 10 ostaşi”? (rab eserit) care era un caporal. O 
companie avea sub regele Assurbanipal de la 100 pînă la 200 oameni. 

Ofițerii erau avansați de rege și dintr-o scrisoare aflăm că nişte 
ofiţeri din armata asiriană au fost înaintați de către rege la gradul de 
căpitan. 

Cît privește solda ostașilor ştim că li se acordau bunuri ilk de care 
am pomenit mai sus, cînd se aflau în patrie regele trebuia să aibă grijă 
de întreţinerea lor, în război însă ei se întreţineau și își procurau hrana 
din prăzi. Căci prada pe care o luau asirienii era enormă, chiar dacă 
uneori cifrele ce se dau sînt exagerate. De exemplu Sanherib ia ca pradă 
din prima sa campanie în Babilon 208.000 oameni, 7200 cai, 11073 
măgari, 5230 cămile, 80.100 vite cornute și 800.600 vite mici (oi, capre). 

Din această pradă zeii, adică preoţii și templele iau fruntea, regele 
își opreşte pentru el o parte, restul se împarte între orașe, temple, marii 
dregători și toată tabăra militară. Ca și romanii mult mai tîrziu, asirienii 
acordau mari întinderi de pămînt în provinciile noi cucerite, soldaţilor 
bătrîni, veteranilor. Sau se acorda în aceste provincii noi cucerite ogoare 
coloniştilor militari, în schimbul obligaţiei de a răspunde la prima che- 
mare a regelui (bun ilk). Totuși ostașul nu era stăpîn pe deplin pe bunul 
său: ogor, grădină și casă care îi erau doar acordate de rege pentru şi pe 
timpul serviciului său în oştire. 

Anotimpul propice pentru război era primăvara şi vara, iarna se opreau 
în general acţiunile războinice și deplasarea trupelor. 

Cu privire la strategia asiriană avem date fragmentare, dar San- 
herib înaintea bătăliei de la Chalule dă următoarele ordine: „atacați 
ca o vijelie puternică împotriva dușmanului înainte şi pe laturile sale”. 
După victorie „pune să se taie giturile dușmanilor ca acelea ale oilor 

și tăiaţi viaţa lor ca un fir”' „Ca o ploaie torențială s-a scurs sîngele 
duşmanilor pe cîmpul de bătălie”, astfel că armăsarii ce galopau înotau 
ca într-un rîu de sînge, iar roţile carului de luptă regal se încleiaseră 
de sînge. Cu trupurile vrăjmașilor a umplut tot cîmpul de luptă, le-a 
tăiat membrele sexuale şi mîinile toate. 

Una din tacticile cele mai îndrăgite de asirieni era să atace pe inamic 
la miezul nopţii. O altă viclenie consta în a ocupa punctele de unde se 
putea bea apă, sau a ocupa trecătorile. Mai grea era devierea unui întreg 
curs de apă. 

Totuşi, cheia succeselor armatelor asiriene era rapiditatea atacului 
lor. Apoi, odată frontul armatei inamice spart, cavaleria şi carele de 
luptă urmăreau pe fugari. 

Fortăreţele dușmane rețineau desigur mai mult armata asiriană decit 
terenul neapărat. Dar și la asediul unei cetăți nu se pierdea mult timp 
aşteptînd ca ea să se predea prin foame şi sete şi se căuta să fie cucerită 
printr-un asalt vijelios. Tiglatpileser I cucereşte cetatea Murattaș în 
cîteva ore „pînă la apusul soarelui”. Metodele cele mai simple erau 

Asediul unei fortărețe (relief din palatul regelui Sargon ) 


de a face breşe în zid, sau a escalada zidurile prin pasarele care să con- 
ducă pe ostași. Pe reliefuri vedem cum ostași asirieni cuirasaţi ca niște 
hopliţi greci şi cu arme grele sau cum aceiași ostași păziţi de scuturi- 
apărători colosale caută să dărîme o parte din zid sau să pună foc por- 
ților unei cetăţi. Apoi aceiași oşteni înarmaţi cu arcuri și suliţi se caţără 
pe ziduri ca nişte pisici cucerind întăriturile cetăţii dușmane. Totuşi 
asediul poate dura ani de zile cum a durat asediul Tyrului sau al Samariei 
în statul iudaic de nord, Israel. Cetatea asediată e înconjurată de un zid 
de împresurare pe care se amenajează planșeuri grele de scînduri pe 
care și ostașii şi mașinile de asediu se pot mişca mai ușor. Deja Assur- 
nasirpal folosea berbecii de dărîmat zidurile cetăților, pe care îi aveau 
şi armatele romane, care au fost perfecţionate mai pe urmă şi prefăcute 

într-o maşină de spart zidurile manevrată dintr-o cabină protejată, 
situată deasupra „,berbecelui”” — stilp gros cu cap metalic şi mişcat 
prin lanţuri. Sanherib pomeneşte de ,,muștele cele mari” în sensul de 
mașini de lansat care pot fi catapulte. 

Cei asediați se apărau cu săgeți, pietre, făclii aprinse care urmăreau 
să dea foc maşinilor de război, apoi cu lichide fierbînde (untdelemn, 
bitum, apă fiartă etc.) Cînd însă hrana cetăţii asediate era epuizată, 
iar apărătorii de pe ziduri uciși cu toţii, atunci apăreau pe ziduri femeile 
care lamentîndu-se cereau milă cu mîinile ridicate. 

Oraşele cucerite „erau nimicite, arse şi preschimbate în mormane 
de pămînt şi în ruine”, după expresia multor inscripţii asiriene, pomii 
fructiferi și smochinii erau tăiați și tot teritoriul din jurul cetăţii era 
presărat cu salpetru sau cu sare spre a împiedica creşterea plantelor. 

Ca simbol al cuceririi depline, regii Asiriei — înfăptuind o acţiune 
magică — luau puţin pămînt din orașul cucerit pe care îl îngropau 
la poarta capitalei lor. Toate vitele, ca și bogăţiile oraşelor învinse erau 
răpite și scribii însemnau cu toată acribia posibilă întreaga pradă luată. 
Cît de mult obțineau asirienii din expedițiile lor de pradă şi de jaf — care 
reprezentau un venit foarte însemnat pentru statul asirian — ne arată 
o relatare a regelui Sargon asupra prăzii luate din orașul Mussassir. 
Regelui acestui stat-oraş Urzana i s-a luat 34 talanţi şi 18 mine de aur 
(circa 1155 kg aur n.n.), 167 talanţi și 2 1/2 mine de argint (de observat 
că în vremea lui Sargon argintul era mai scump ca aurul, și reprezintă 
aici circa 5511 kg argint, n.n) apoi multe alte lucruri de preţ pe care 
el le descrie cu de-amănuntul. 


Dușmanii asirienilor, odată învinși, erau tratați cu o cruzime carc 
depăşeşte orice închipuire, și orientaliștii moderni au scris despre asirieni 
că sînt „un popor de o monstruozitate indicibilă””. 

Regii prinși prizonieri erau aduși în capitala asiriană unde erau obli- 
gaţi să tragă carul triumfal al biruitorului lor. Apoi li se punea un inel 
în nări sau în buze şi erau trași cu o sfoară, sau erau așezați la poarta 
principală a oraşului asirian într-o cușcă spre a fi batjocoriţi de popor. 
Rebelii (şi rebeli erau toţi regii dușmani de vreme ce regele Asiriei se 
socotea împărat al Universului) erau pedepsiţi cu mutilarea; li se tăiau 
picioarele şi mîinile, nasul şi urechile, li se crăpau ochii, li se tăia limba. 
Pedeapsa obișnuită a delicvenţilor era tăierea capului şi tragerea în ţeapă. 
Salmanasser III pune să fie uciși prin ardere în foc băieţi mici și fetiţe. 
Alţi dușmani erau jupuiţi de piele vii şi pieile lor erau întinse pe zidurile 
orașului lor. Capetele celor ucişi erau tăiate și strînse în piramide de 
capete sau atîrnate de crengile arborilor fructiferi ca trofee. Întotdeauna 
scribii însoțeau armatele pentru a înregistra numărul capetelor tăiate. 


144 


Locuitorii oraşelor cucerite care scăpaseră de baia de singe erau duși 
ca prinși de război în Asiria, bărbaţii cu cătușc sau legaţi cu frînghii, 
sau obezi la git. Femeile şi copiii mergeau nelegaţi dar adesea trebuiau 
să poarte roabe. În noua lor patrie prinşii de război trebuiau să presteze 
munci de corvoadă şi să clădească pentru regii Asiriei marile lor cons- 
trucţii. 

În defensivă însă, acest popor atit de crud şi de singeros nu putea 
să reziste mult timp. Desigur cetăţile asiriene asediate de mezi au putut 
opune un timp oarecare rezistență, — astfel urme de lupte au putut 
fi decelate înaintea ruinelor zidurilor oraşului Assur — dar după ce 
asediul efectuat de mezi a folosit inundația care a acoperit o parte din 
oraş, oraşul Assur ca şi Ninive şi Kalah, au căzut fiind cucerite de mezi. 
Cînd Xenophon cu cei 10.000 de ostași greci au trecut prin aceste locuri 
după 200 de ani nu mai exista nici urmă din aceste cetăţi și el n-a bănuit 
măcar prin ce ţinuturi istorice a trecut cu armata sa. 

Episoadele fiecărui război erau de obicei reprezentate prin reliefuri 
mari în palatul regal al capitalei asiriene. Asediul unui oraş fortificat 
într-un ţinut muntos pe malurile unui rîu este înfățișat într-un mod 
cu totul particular. 

Oraşul fortificat este figurat după însemnătatea sa printr-o poartă 
mică între două turnuri, un zid dublu de apărare, sau un zid triplu. 
Muntele este figurat și el ca la sumerieni printr-un deal cu solzi, iar dacă 
regiunea era împădurită, un pom sau doi indică o pădure. Un rîu este 
reprezentat prin cîteva ondulaţii în care înoată cîțiva peşti. Asediaţii 
sînt figuraţi doar prin unu sau doi ostași al căror bust iese din metere- 
zele zidului. Regele Assurnasirpal înaintea unui oraş asediat este instalat 
în carul său de luptă tras de doi cai împodobiţi cu pene şi harnașamente 
multicolore. Carul de luptă al dușmanului se răstoarnă, luptătorul din 
el cade sub roţile carului regal iar conducătorul cailor este străpuns 
de o săgeată. Zeul Assur, deasupra regelui, ia parte la luptă. Pe pămînt 
plante zdrobite închipuie recoltele distruse de asirieni. Într-o pădurice, 
la dreapta reliefului, se dau lupte între asirieni şi dușmanii lor 
(Delaporte, La Mesopotamie, Paris 1923, p. 305, fig. 44). 

Dar regele asirian a coborit din carul său şi luptă printre pedestrași, 
care sînt grupaţi doi cîte doi, unul trage cu arcul, celălalt îi oferă o pro- 
tecţie prin scutul său. 

După cucerirea unui oraş Assurnasirpal taie capetele morților şi 
face din ele piramide, jupoaie de vii pe apărătorii cetăţii şi cu pieile lor 
îmbracă zidurile cetăţii cucerite, alţii sînt zidiţi de vii în zidurile orașului 
cucerit. 

Atât Samşi-adad cît şi Tiglatpileser III sînt ceva mai umani, căci 
ei deportează locuitorii ţărilor învinse în alte regiuni ale imperiului 

asirian. Tot așa face şi Sargon II care după ce asediază Samaria, capitala 
regatului Israel (statul iudeu din nord), vreme de trei ani, cucerește acest 
oraş. Cel mai mare număr de locuitori ai acestui stat sînt duși la hotarele 
Mediei şi în locul lor vin și sînt colonizați oameni din Siria de nord, 
apoi elamiţi, arabi și babilonieni. Alteori Sargon II menţine ca supus 
al său un rege originar din ţara cucerită, fie că așază şi un guvernator 
asirian. 

Inscripţiile regilor asirieni descriu cu multă minuţiozitate faptele lor 
cumplite şi par a se lăuda cu uciderile şi jafurile făcute inamicilor lor. 
Redăm un extras din așa-zisele Anale ale regelui Senaherib care se află 
gravate pe aşa-zisa prismă Taylor, prismă hexagonală ce datează din 
691 î.e.n. și se află la British Museum. Se redau campaniile dintre 
anii 704—681 î.e.n. 


Campania în Babilon și în Bit-lakin 


În prima mea campanie l-am înfrînt în bătălie în împrejurimile (ora- 
şului) Kișa pe Marduk-apla-iddina regele din Kardunias (numele kasit 
al oraşului Babilon, n.n.) și pe armatele Elamului care îi dădea ajutor. 
În toiul luptei el (Marduk-apla-iddina) şi-a părăsit tabăra şi a fugit de 
unul singur spre a-şi izbăvi viaţa. Carele de luptă, caii, căruțele cu catiri, 
pe care le-a abandonat în cursul luptei au căzut în mîinile mele. Am intrat 
bucuros în palatul lui ce se afla în Babilon şi i-am deschis visteria lui. 
Aurul, argintul, podoabele de aur şi de argint, pietrele scumpe, tot felul 
de avuţii şi bogății fără număr, tributurile grele, concubinele palatului 
său, dregătorii, favoriţii lui, cîntăreţii și cîntăreţele, toţi meseriaşii, cîţi 
erau ei, vasele sfinte din palatul său, le-am luat cu mine, considerîndu-le 
pradă de război. 

Prin puterea lui Assur, stăpînul meu, eu am împresurat, cucerit 
şi am luat drept pradă de război din 75 de orașe puternice (ale acestui 
rege) sau fortărețe ce se aflau în Chaldeca și (de asemenea) 420 de așezări 
mărunte. Pe arabi, pe aramei, pe chaldeenii care se găseau în orașele 
Uruk, Nippur, Kiş, Harsagkalam, Kut și Sippar, dimpreună cu locui- 
torii orașului ce a păcătuit (adică ai Babilonului, n.n.) eu i-am luat cu 
mine socotindu-i pradă de război. La întoarcerea mea am biruit într-o 
singură (bătălie) pe nişte seminţii...... 208.000 de oameni, mici şi 
mari, femei şi bărbaţi, cai, catiri, măgari, cămile, vite cornute mari și 
mici fără de număr — o pradă bogată — i-am adus în robie în Asiria. 

În decursul expeditiei mele militare eu am primit daruri ale lui Nabu- 
belșumat căpetenia oraşului Haiaiat; aur, atgint, stîlpi mari de lemn 
din părţile locului, măgari, cămile. Pe oștenii oraşului Hirime, duşmanii 
vicleni, eu i-am nimicit cu sabia mea și nici unul n-a rămas (în viață). 


146 


Trupurile lor le-am agăţat de stilp şi am împresurat cu ele imprejurimile 
orașului. Am ocupat din nou această regiune. 


Am statornicit ca să se aducă jertfe pe vecie zeilo: Asiriei, stăpiîniloi 
mei, un taur, 10 berbeci, 10 greutăţi de struguri, 20 de greutăţi de curma- 
le de cea mai bună calitate. În a patra campanie militară a mea, zeul 
Aşşur, stăpînul meu m-a îmbărbătat și după ce mi-am adunat numeroa- 
sele mele oştiri le-am poruncit să meargă împotriva ţării Bit-lakin. 
În decuisul expediției mele militare în orașul Bittutu l-am biruit pe 
Suzubu chaldeeanul. care vieţuia printre mlaștini. Întrucît atacul vijelios 
ca trăsnetul a poinit împotriva lui şi inima lui s-a înfricoşat, a strigat 
în singurătate asemenea unei păsări, şi s-a ascuns în îndepărtări necunos- 
cute. Am întors faţa mea şi m-am îndieptat pe diumul cătie Bit-Iakin. 
EI, Marduk-apla-iddina, pe care l-am biruit în piima mea expediţie 
militară şi pe ale cărui armate le-am înfiint speriindu-se de zăngănitul 
loi pe toţi zeii ţării sale, i-a îmbarcat pe corăbii și ca o pasăre a zburat 
pe insula Naghit-Rakki care se află în mijlocul mării. Pe fraţii săi, 
din seminția familiei tatălui său, pe care îi lăsase pe malul mării, împreună 
cu oamenii ţării lui care au mai rămas, eu i-am adunat și scos din ţara 
Bit-lakin, din bălți şi din mlaștini şi i-am socotit pradă de război (a 
mea.) (Apoi m-am întors şi am dăiimat orașele lui, le-am nimicit şi 
le-am piefăcut în ruine. Pe aliatul său taurul (regele) Elamului l-am îngro- 
zit. La întoarcerea mea l-am pus pe tronul ţării sale pe Așşurnadiuşum, 
fiul meu întîi născut, mlădiţă din mine, şi mi-am supus mie întreaga 
țară Sumer şi Akkad. 

În a şasea expediţie a mea am străbătut marea pe corăbiile ţării Hatti 
(deoarece) oamenii din Bit-lakin au fugit dinaintea armelor mele puter- 


Ostaşi asirieni Suind un car de luptă pe plută şi pregătindu-se să treacă un fluviu 
călare pe burdufuri umplute cu aer 

nice ca nişte măgari sălbatici (onagrii) şi au adunat pe zeii întregii lor 
țări din templele lor, apoi au trecut marea de la soare răsare și și-au 
aşezat locuinţele lor la Naghit care se află (în ţara) Elam. (Atunci) eu 
am cucerit (ţinuturile) Nagbhit, Naghit-Di'bin împreună cu Hilm, Pulat 
şi Hupapan ţinuturi ale Elamului. Pe oamenii (ţării) Bit-Iakin împreună 
cu zeii lor şi cu oamenii regelui Elamului i-am luat în captivitate nedîn- 
du-i nimănuia din ei putinţa să fugă și i-am îmbarcat pe corăbii trans- 
portindu-i pe malul (nostru) i-am trimis în Asiria. Oraşele din aceste 
ținuturi eu le-am dărîmat, le-am nimicit, le-am ars şi le-am prefăcut 
în mormane de ruine. 

La întoarcere l-am învins într-o luptă în cîmp pe Suzubu babilonianul 
care în vremea răscoalei din această ţară a pus mîna pe putere în Sumer 
și Akkad. Eu l-am prins de viu și l-am pus în obezi şi lanţuri de fier 
şi l-am dus în Asiria. 

Pe regele Elamului, care a trecut de partea lui și a venit în ajutorul 
lui, eu l-am învins, am nimicit forţele sale şi i-am distrus armata sa. 

E i 


Popoarele şi ţările atacate de asirieni erau cumplit de înfricoșate 
de sălbăticia lor şi lucrul acesta se vede clar în scrierile iudaice din 
sec. VIII î.e.n.: 

22 — Aşa zice Domnul: „lată vine un popor din ţara de la miază- 
noapte, un popor mare se ridică de la marginile pămîntului și ai săi 
țin în mînă arcul și sulița; 

23 — Și sînt cruzi şi neînduraţi, glasul lor mugește ca marea și vin 
pe căi pînziș, ca un singur om, ca să lupte cu tine fiica Sionului; 

24 — Noi am auzit de ei şi ni s-au tăiat mîinile de spaimă; cuprinsu- 
ne-a groaza şi dureri ca ale femeii ce naşte; 

25 — Să nu ieşiţi la cîmp, nici la drum să nu plecaţi, căci sabia duşma- 
nilor şi groaza sînt pretutindenea. (Ieremia, VI, 22—25) 


7 — Căci aşa zice Domnul Dumnezeu: „,lată eu voi aduce împotriva 
Tirului de miazănoapte pe Nabuchodonosor, regele Babilonului, regele 
regilor, cu cai, cu căruţe şi cu călăreţi, cu oştire şi cu mulțime de popoare; 

8— Pe fiicele tale cele de pe pămînt el le va ucide cu sabia şi va ridica 
împotriva ta turnuri de împresurare, va face val împrejurul tău și va 
pune împotriva ta scuturile; 

9— Spre zidurile tale va împinge mașinile de spart ziduri și turnurile 
tale le va dărîma cu topoarele sale. 

10— De mulţimea cailor lui va fi acoperit de praf şi de zgomotul 
călăreţilor, al căruţelor şi al roatelor se vor cutremura zidurile tale cînd 
va intra el pe porţile tale cum se intră într-o cetate sfărîmată; 


148 


11— Cu copitele cailor săi va călca el toate ulițele tale, pe poporul 
tău îl va ucide cu sabie şi semnele de amintire ale vremii puterniciei 
tale le va răsturna la pămînt; 


12— Vor jefui bogăţia ta şi mărfurile tale le vor fura, vor dărima 
zidurile tale şi frumoasele tale case le vor strica, şi pietrele tale și arborii 
tăi şi pămîntul tău îl va arunca în apă; 

13— Vor curma zgomotul cîntecelor tale şi sunet de chitară nu se 
va mai auzi la tine; 

14— Te voiu face stincă goală şi loc uscat de mreje vei fi...... 

15— Aşa zice Domnul Dumnezeu Tirului: ,„,„De zgomotul căderii 
tale şi de geamătul răniților tăi, cînd se va face măcelul în tine, nu se 
vor cutremura oare toate ostroavele? 

(Iezechiel, XXVI, 7.14) 


| — Sunaţi din trimbiţă în Sion, strigaţi din răsputeri în muntele cel 
sfînt al meu, ca să se cutremure toţi locuitorii ţării! Căci vine ziua Dom- 
nului, ea este aproape; 


2— O zi de întuneric și de beznă, zi cu nori şi de întunecime mare. 
Precum zorile se revarsă pe deasupra munților, tot aşa dă năvală un 
popor fără de număr și mai puternic, care n-a mai fost de cînd e lumea, 
și nici după el nu va mai fi pînă în vremea celor mai îndepărtate neamuri; 


3— Înaintea lui merge mistuind focul, iar după el arde văpaia. Pă- 
mîntul este înaintea lui ca grădina raiului, iar după trecerea lui, pustie 
înfricoşată, căci nimic nu scapă din faţa lui. 

4— Cum sînt caii aşa le este chipul lor, şi ca sprinteni călăreţi aşa 
aleargă ; 

5— Ca un duruit de care de război care s-avîntă în goană pe crește- 
tul munţilor — așa s-aud — ca un trosnet de flăcări, care mistuie paiele, 
ca un norod fără de număr, care s-aşează în rînduri de bătaie; 

6— Înaintea lui popoarele tremură de spaimă, toate feţele ard ca 
văpaia ; 

7— Aleargă ca nişte viteji; ca războinici încercaţi s-avintă peste zi- 
duri, om după om îşi urmează cale, fără ca vreunul să se rătăcească; 

8— Nimeni nu se îmbrîncește cu cel de alături, fiecare își vede de 
drumul lui; printre săgeți îşi croiesc cale, fără ca nici unul să rupă rîndul; 

9— Dau năvală în cetate, aleargă pe deasupra zidurilor, pătrund 
în case şi intră pe ferestre ca furii; 

10— Înaintea lui tremură pămîntul, cerul se cutremură, soarele și 
luna se întunecă, iar stelele își pierd strălucirea. 

(Toil, IX, 1—10) 
(Traducerea de Gr. Pişculescu și Vasile Radu) 


149 


Bărci asiriene precedate de un zeu cu chip de taur înaripat şi urmate de zeul-peşte Oanes 


Cu toată cruzimea și sălbăticia lor, asirienii au fost în cele din urmă 
învinşi de mezi și Oraşele lor au fost dărîmate, iar pe locul unde se înăl- 
tau falnicele palate asiriene n-au mai fost decît mormane de ruine și 
nisipuri mișcătoare. 


Preoţii asiro-babilonieni și templele lor 


Preoţii au avut o mare înriîurire asupra civilizaţiei asiro-babiloniene, 
dar şi asupra tuturor societăţilor influențate de sumero-akkadieni, adică 
cea hittită, cea elamită, cea ugarită, cea urartică (din statul Urartu), 
cea hurrită, precum şi cea amorită, iar mai tîrziu asupra celei persane, 
adică asupra tuturor civilizaţiilor din Asia Anterioară care au preluat 
scrierea cuneiformă, limba sumeriană ca limbă sacră şi tradiţiile ei reli- 
gioase precum şi o parte din Panteonul sumero-akkadian. 


Pe de altă parte preoțimea ca grupare socială, prin averile ce le pose- 
dau templele, prin numărul de slujitori şi de sclavi care depindeau de 
temple, în fine prin influenţa ce o exercitau asupra regilor şi a societăţii 
asiro-babiloniene au avut un rol însemnat în istoria și în conflictele 
sociale care au constituit motorul intim al desfășurării istorice mesopo- 
tamiene. De asemenea în orînduirea tributală care a reprezentat sistemul 
de exploatare al maselor de agricultori şi meseriași (fie ei oameni liberi 
sau sclavi) preoţii au fost din statele mesopotamiene, alături de dregători 
şi de regi, cei care au preluat totalitatea „,tributului”” plătit de cei exploa- 
taţi. De aceea un studiu al acestei grupări sociale se impune în cadrul 
cercetării culturii asiro-babiloniene. 


După concepţiile mesopotamiene cele mai vechi, zeii au creat pe 
oameni pentru ca aceștia să lucreze pentru ei, iar zeii să aibă pace și să 
fie liniștiți. 

Cultul zeilor este o astfel de muncă efectuată pentru zei. În epocile 
preistorice omul avea, în Mesopotamia, legături directe cu zeul casei 
sale. El se ruga acestui zeu căruia îi dădea mincare şi băutură şi cerea 
oracole de la el. În decursul vremurilor s-a făcut separarea între omul 
privat și divinitate căruia i s-a amenajat un anumit lăcaș, templul său, 
şi i s-a hărăzit un slujitor anume, preotul care îndeplinea cultul acestui 

zeu. La începuturile istoriei, construcţia unui templu şi așezarea unui 
preot în acel lăcaș era o afacere personală — la fel ca în Izrael (cf. Ju- 
decători, 17 sq) pe care cineva o săvirșea ca să îndeplinească un jurămînt 
de pildă. 


Răpirea unor zeități de către ostaşi asirieni 


Cu timpul însă omul de rînd nu a mai putut avea legături directe 
cu zeul, ci doar prin intermediul slujitorului său, preotul. La începutu- 
rile istoriei akkadiene nu era o deosebire categorică între funcţia de şef 
al statului şi aceea de preot, căci așa zisul isak (akkad: iššakku) era în 
același timp preot şi principe aproape independent, deci reunea în per- 
soana sa puterea statală şi cea preoțească. Dar chiar după ce s-a reali- 
zat separaţia între cele două autorităţi, regii se intitulează încă preoţi. 
iar regii asirieni nu uită niciodată să-şi menţioneze în titlul lor și pe 
acela de „preot al zeului Assur”. De fapt stăpînitorul era îndatorat 
să ia parte în persoană la diferite rituri religioase şi sărbători. Iar 1egii 
păstrează relaţii strînse cu preoțimea, fiindcă principi și principese nume- 
roase ocupă posturi de preoţi însemnate. 

Activitatea preotului, după crearea acestui rang de preot, deosebit 
de acela de principe și șef al micului stat mesopotamian, a început să 
se diferenţieze într-o serie de funcţii bine conturate. Căci au existat 
preoţi care se îndeletniceau doar cu rugăciunea, alţii cu jertfele, alţii 
cu muzica din templu, unii cu ghicirea viitorului, alţii cu tălmăcirea 
oracolelor. 

Strămoșul preotului sau cel puţin al preotului văzător era, după datele 
unui ritual neo-asirian, un rege dinainte de potop, regele Enmeduranki 


162 


din Sippar. Din acest rege îşi trage originea din tată în fiu orice preot 
„„văzător”” ceea ce confirmă şi Diodor din Sicilia: „la caldeeni înţelep- 
ciunea se transmite de la o generaţie la alta, astfel că fiul preia de la 
tatăl această îndeletnicire şi e oprit de la oricare altă activitate” (Bibl. 
Historica, II, 29). 


Aşa cum la iudei existau „fiii proorocilor,”” viitori prooroci care 
învățau tehnicile prezicerii profetice, la asiro-babilonieni existau „fiii 
preoţilor văzători”” care își scriau spiţa neamului lor preoţesc spre a 
dovedi ce justificată era pretenţia lor de a fi preoţi ai cutărui zeu. Totuși 
nu era destul să te tragi din neam preoţesc ci era necesar — ca şi la vechii 
iudei — ca viitorul preot să îndeplinească anumite condiţii: „dacă se 
trăgea dintr-un tată de neam bun, să fie cu trupul bine făcut, să fie 
crescut îndeajuns în înălţime, să aibă toți dinţii în gură, să nu aibă dege- 
tele mîinii strimbe, să nu fie bolnav de testicule, lepros, să nu aibă scur- 
geri de sămînță ( = spermatoree, poate gonoree ?), să nu aibă picioarele 
strîmbe.“* Dar nu exista pentru preoţi ca pentru preotese interdicţia de 
a se căsători, căci cităm în sursele noastre date despre căsătoriile preo- 
ților. 


Înainte de a intra în rîndurile preoţimii era necesară o ucenicie, un 
studiu al învățăturilor teologice, de pildă a artei de a prezice viitorul; 
cît dura acest studiu nu știm cu precizie, dar pentru a fi muzicant în 
templu era nevoie de o învăţătură de 3 ani. 


În timpul executării riturilor și cultului religios preoţii purtau un 
anumit veşmînt. În timpurile preistorice ei trebuiau să se apropie de 
statuia zeului goi, lipsiţi de orice veşmînt. Această nuditate rituală era 
de origine sumeriană, căci la semiţi se constată ca la diferite popoare o 
adevărată oroare a nudului. una din insultele supreme fiind a dezgoli 
pe cineva (cf. Facere, IX, 21—25) şi duşmanii Asiriei şi Babiloniei sînt 
reprezentanţi în reliefuri, morți şi goi dezbrăcaţi de haine. Nudul ritual 
vroia să fie o mărturie că cel ce se apropia de un zeu este curat și lipsit 
de orice pată. Mai apoi veșmintele preotului descîntător erau de in, 
la ceremoniile de dezlegare a farmecelor el apărea cu un veșmînt roșu 
care trebuia să înfricoşeze pe demoni. Pe unele reliefuri din Asiria preoţii 
apar fără barbă, rași bine și purtind un soi de fes în cap, mai apoi ci 
au un fel de tiară lungă și ascuţită la virf. În jurul patului unui copil 
bolnav — preoţii apar în costume de pești ca să arate demonilor că 
Zeul Ea, el însuşi în chip de peşte, apără și ocroteşte pe copilul bolnav, 
şi astfel de preoţi cu măști de animale se întîlnesc destul de frecvent 
la asiro-babilonieni, ca şi în Egipt, purtind uneori pumnale în miini 
și săbii tot în același scop de a izgoni pe demoni. În viaţa de toate zilele 
preoţii nu par să se deosebească de ceilalți oameni prin veșmintele lor. 

Preoţii locuiau în templele zeilor, dar și in afara acestora, şi crau 
plătiţi de administraţiile templului de obicei în produse naturale. Știm 
de pildă că marele preot al templului zeului Ningirsu primea lunar 250 
Kur de cereale, dar cel al templului zeului Ningiszida doar 80 Kur. 
Alţi preoţi primeau o parte doar din aceste cantităţi de cereale: directo- 
rul arhivelor templului, supraveghetorul canalelor, administratorul 
magaziei, căpetenia lucrătorilor templului fiecare o jumătate din această 
cantitate, apoi inspectorul grădinii, secretarul căpeteniei ţăranilor fiecare 
1/5 din acea cantitate. Iar cantitatea minimă de cereale pe care o primea 
un preot și un văzător era de 1 sila piine şi 1 sila băutură alcoolică. 
De obicei salariile preoţilor erau mult mai mari, iar venitul lor provenea 
şi de la o bucată de pămînt ce li se dădea, de la casele lor şi de la o parte 
din jertfele ce se aduceau zeilor. 

Preotul căpăta venituri şi mai mari atunci cînd deţinea mai multe 
funcţii sacerdotale, iar lucrul acesta nu era chiar atît de rar. 

Preotul era stăpin pe deplin pe veniturile sale şi putea încheia 
tranzacţii comerciale, cumpărări şi vînzări; ni s-au păstrat numeroase 
asemenea contracte. 

Numărul preoților era variabil de la un templu la altul, dar clasele 
de preoţi inferioare erau mult mai bine reprezentate. De pildă în vremea 
regelui Urukagina un templu avea 736 preoţi. Dar preoţii nu aveau 
numai îndeletniciri spirituale și acelaşi rege Urukagina se plinge că 
„preoţii iau măgarii şi vitele frumoase ale templelor” și că „în grădina 
mamei unui om sărac preoţii aplecau pomii şi luau fructele”. Dar chiar 
în epoca neo-asiriană sînt plîngeri împotriva preoţilor și a unor fapte 
nedemne pe care le-au săvirşit. 

Influenţa preoțimii depindea în mare măsură de puterea sau de 
lipsa de putere a statului însuşi. În general aceste două instituţii se aflau 
într-un raport invers în ceea ce privește puterea. Dacă statul era puternic, 
preoțimea nu avea putinţa să obțină avantaje prea mari, dai în vremuri 
de decădere politică a statului preoțimea ridica în sus capul. De aceea 
în Babilonia preoțimea avea mai multă putere decît în Asiria, stat condus 
cu o mină de fier de regii săi, care pe de altă parte conduceau și templele 
şi preoțimea. Însă chiar în Babilonia preoţii plăteau dări către stat lu 
fel ca oamenii ceilalţi și tot aşa plăteau regelui dări și templele. Tocma: 
în această direcţie erau îndreptate eforturile templelor şi ale preoţilor: 
să se elibereze de stăpinirea exploatatoare a statului, a regelui și să nu 
mai plătească impozite. Regii babilonieni, care îndrăgeau pe preoţi, 
au putut acorda scutire de impozite unor temple și unor preoţi. Dar 
aceste scutiri erau valabile de obicei doar pentru vremea domniei unui 
rege și puteau fi anulate de succesorii acelui rege. Regele Agukakrime 
(circa 1600 î.e.n.) acordă scutirea de impozite templului E-sagila din 

Babilon, iar Nabonide a scutit de impozite un mare număr de preoți 
din Ur. 

Totuşi regii nu au renunţat la un drept, acela de a ocupa ei înşişi 
sau rude de ale lor locurile importante de mari preoţi. Aceşti mari preoţi 
din familia regelui erau plătiți cu argint şi produse naturale în cantităţi 
considerabile. Totuşi a existat o rivalitate reală între regi şi preoţime 
în Babilon și mai puţin în Asiria, dar regii au socotit totdeauna că este 
de datoria lor să înzestreze cu bogății mari templele — bijuterii, podoa- 
be, produse naturale, vite, imobile. De pildă regele Asarhaddon dăruiește 
templului E-sagila construit din nou, ustensile şi instrumente de cult 
în greutate de 50 mine. În acel templu se afla şi statuia lui Marduk 
dăruită probabil tot de rege, turnată din aur pur şi cîntărind 80 talanţi 
(2640 kg aur). Regele kasit Kurigalzu dăruieşte templului lui Ištar din 
Uruk terenuri în întindere de 525 kilometri pătraţi. 

Diferitele clase sau categorii de preoţi sînt greu de pus în relaţie cu 
ideile noastre despre funcţiile ce se exercitau de preoţi. Apoi numele 
acestor clase de preoţi sînt în cea mai mare parte sumeriene şi nu putem 
şti dacă îndatoririle la care i-ar fi obligat denumirile lor, se exercitau 
sau nu efectiv, sau dacă aceste obligaţii de serviciu s-au modificat sau 
nu în decursul timpurilor. Date fiind tendinţele conservatoare puternice 
din religii este verosimil că aceste funcții sacerdotale au rămas aceleași 
peste veacuri fără schimbări esenţiale. 

Denumirea generală pentru preot era în sumeriană sanga sau sSanga 
iar în akkadiană šangu sau 3agu. Îndatorirea sa esenţială era în epoca 
protoistorică să participe la jertfe și la sărbători. In administraţia 
templului era înaintestătătorul personalului tehnic al templului. Poziţia 
sa era înălțată şi era rezervată numai persoanelor de seamă. Cariera 
unui preot începea ca „fiu de preot””, apoi ajungea „,preot””, după aceea 
„mare preot”! și în cele din urmă „mai mare peste preoți” (sumerian: 
sangamah : akkad: Sangamahhu ). În timpuri mai vechi „domnul preo- 
ţilor”” (sumerian en, akkadian enu) era preotul cel mare. Principi ca 
Gudea își dădeau numele de „domn al preoţilor al zeului Ningirsu””. 
Ocupaţia sa constă în rugăciune și jertfe. Foarte apropiat ca rang preo- 
tesc era preotul numit în sumeriană mah, în akkadiană mahhu. 

Preotul numit uriga/lu avea la începuturile istoriei akkadiene un rang 
subordonat, dar mai tîrziu devine marele preot. Fiecare templu mare 
are un urigallu al său. În ziua anului nou preotul urigallu din Babilon 
juca primul rol; cîteva zile la rînd îmbrăcat în veșminte albe de in recită 
în sfinta sfintelor din E-sagila templului principal din Babilon rugăciuni 
la care nu are voie să asiste nici un alt preot (în sfinta sfintelor din Ieru- 
salim tot astfel nu intră decit marele preot în ziua iertării păcatelor 
Iom Kippur). În a patra zi el recită Poemul Creaţiei Lumii (Enuma 

Eli5), apoi supraveghează confecţionarea imaginilor pentru vrăji și 
ia din mîna regelui care se pocăiește semnele stăpinirii pe care i le va 
da iarăşi înapoi. Cînd regele este împiedicat să ia parte la sărbătoarea 
Anului Nou, preotul urigallu aduce băutură de jertfă (libaţia) și bine- 
cuvîntează casa. Regii — cum a fost Assurbanipal — își făceau fraţii 
preoţi urigallu. 

Sub el — cel puţin în vremea lui Hammurabi — era preotul „care avea 
dreptul să intre în templu”, drept pe care publicul şi mirenii nu-l aveau 
deloc (ca și în templul din Ierusalim în sala jertfelor nu intrau decit 
preoţii). 

În ritualul sărbătorii anului nou, se repetă de mai multe ori, că după 
ce preotul urigallu a rămas singur în Sfînta Sfintelor (aditon) şi a recitat 
rugăciunea sa se deschid porţile și preoţii, care nu au avut drept să intre, 
intră spre a-și oficia slujba lor înaintea lui Bel (Marduk) şi Belit. Ei 
oficiază de asemenea la ceremonia ‚deschiderea porţii”! şi a „,imbrăcării 
cu veşminte a zeului” apoi poartă la procesiuni emblemele divinității. 
În templu împreună cu preoţii care jelesc, cîntă muzică vocală, anti- 
fonică răspunzindu-și reciproc. Li se dau şi unele sarcini civile acestor 
preoţi, în special aceea de a inspecta încasarea impozitelor. 

n Asiria preotul ummanu trebuie să fi avut un rang însemnat căci 
unul din ei reclădeşte pe socoteala sa templul lui Nergal care se prăbu- 
şise. Poate trebuie identificat cu o căpetenie a scribilor templelor. 

Preoţii care curățau sau spălau (sumeriană: sussir, akkadiană: 
ramku ) trebuiau să îndeplinească ceremonii de spălare și de curăţare 
în casa de spălare a templului. Funcţia lor ţine de zeul apelor, Ea, iar 
patronul lor este zeul Tispak. Tot funcţii analoage de spălare aveau 
apelor Ea în forma sa de apariţie numită Nunurra. Toţi aceștia prin 
funcţia lor curăţau şi spălau chipul zeilor ca și întregul templu adică erau 
preoţi catarți curăţitori (cf. Constantin Daniel Civilizaţia feniciană, 
Buc. 1979, p. 248 sq.). Preotul pašišu trebuia să ungă cu unsori vrăjite, 
recitînd descîntece, diferitele obiecte de cult din templu. Preotul magi- 
cian mahhu este „posedat de divinitate” şi el tiicuiește în stare de extaz 
visele şi ajută prin vrăji împlinirea viselor. Preoţii care intrau mai des 
în legătură cu credincioșii erau preotul descintător şi preotul văzător. 
Descîntătorul (ašipu numit maimasu în akkadiană) avea ca rol să 
înlăture, să dezlege mînia zeilor. El este slujitorul zeului Ea care prin 
descîntece a dobindit izbinda asupra lui Apšu și Mummu. Mijloacele 
sale de acţiune erau descîntecele, exorcismele, dar şi acţiuni magice prin 
care bolile, necurăţenia, păcatele erau izgonite. Întrucît credinţa în 
demoni era răspîndită pretutindeni în Babilonia şi Asiria şi cuprindea 
gîndirea şi sentimentele tuturor mesopotamienilor, preotul descîntător 

avea mereu de lucru. Pentru înlăturarea nenorocirilor aduse de o eclipsă 
de lună, la deschiderea unui nou canal, la inaugurarea unei case, la 
ceremonia „deschiderii gurii” şi la acea a „spălării gurii”, ori la cultul 
morților, pretutindeni preotul descîntător trebuia să-şi exercite „arta 
sa. 

În ceea ce îl priveşte pe preotul văzător (în akkadiană baru) el stătea 
sub autoritatea unui ,,mai mare peste văzători”” iar ajutorul lui era 
cerut de mic şi mare pentru că prezicea viitorul. 

Mijloacele prin care se afla viitorul erau tehnicile oracolelor de la 
lekanoscopie, la hepatoscopie, apoi se interpretau semnele astrologice, 
mișcarea planetelor şi a stelelor fixe pe firmamentul ceresc, naşterea de 
monștrii. Preoţii văzători se ocupau cu disciplina alegerii zilelor 
faste și nefaste şi cu determinarea acestor zile, ca şi ceremoniile de inaugu- 
rare a caselor și a templelor. Pentru unele din aceste discipline erau preoți 
anume stabiliţi: pentru interpretarea viselor exista „,preotul ce punea 
întrebări”! (a'ilu ) și „tîlcuitorul de vise” (sabru), pentru interpretarea 
zborului păsărilor „cela care privea la păsări” (dagil] ișşure), pentru 
chemarea duhurilor celor morţi un preot aparte (muselu efimme ), în 
fine pentru cultul șerpilor un ,„,mînuitor de şerpi”', Dar toți aceştia făceau 
parte din marea comunitate a preoţilor-văzători. Zeul lor protector 
era zeul soarelui, al cărui ochi pătrunzător descoperea tot ce era ascuns. 

Preotul bocitor (sumeriană gala; akkadiană: kalu) era şi el sub pro- 
tecția zeului Ea. Prin acordurile sale muzicale el liniştea inima zeilor. 
Colegiul acestor preoţi avea un mare preot bocitor. Scopul său, acela 
de a-i potoli pe zei, îl atingea prin rugăciuni însoţite de muzică, în special 
prin sunete de tobă, apoi prin psalmi de umilinţă și rugăciune cu mîinile 
ridicate. ` 

O altă clasă de preoti este a acelora numită surru. 

Îndatoriri numai muzicale aveau preoţii cîntăreți (sumeriană nar, 
akkadiană: naru) în fruntea cărora stătea un ‚mai mare al cîntăre- 
tilor”. Ei cîntau vocal în templu eventual însoţiţi de instrumente. Fără 
ei o ceremonie religioasă nu se putea săvirși. 

Preotul strigător și preotul care jelește pe morţi erau o diviziune 
a cîntăreţilor, făcînd parte dintre aceştia. 

În fine se aflau în cultul zeiței Ištar mai cu seamă preoţi pederasti 
(assinnu ) „„a căror bărbăţie Ištar a prefăcut-o în feminitate.” Aceștia 
luau parte la festivitățile anului nou dar și la marile conjuraţii împotriva 
vrăjitoarelor şi a demonilor. Erau conduși de un mare preot: ukkurum. 

În afară de aceștia templul poseda un număr de funcţionari tehnici, 
scribi, supraveghetori, portari, tîmplari, zidari. Printre personalul liber 
de funcţionari și artizani ai templelor se aflau şi aşa-zișii „sclavi ai tem- 
plului““ (Sirqu ). Ei se recrutau dintre prinşii de război; Nabonide dăruieş- 

te 2850 prinși de război templelor lui Baal ( = Marduk), Nebo și Nergal. 
Dar deseori părinţii, cînd erau la nevoie sau cînd făceau un legămînt, 
dăruiau templelor pe unul din copiii lor. În timpurile vechi sclavii tem- 
plelor nu erau numeroși, mai apoi au fost mase întregi de sclavi în temple, 
care ca și nerhinim-ii la iudei prestau munci inferioare. 


Alături de preoţi existau din vechime preotese care luau parte la 
jertfe, făceau spălări rituale, dar mai cu seamă făceau preziceri. Preote- 
sele locuiau ori împreună, într-un fel de mănăstire, care de obicei se 
afla lîngă temple, ori locuiau în afara templului. Unele din aceste preo- 
tese făceau în numele zeului sau zeiței lor prostituţia sacră, și în bordelul 
templului (bit astammi ) Herodot (I, 199) descrie un tip de prostituție 
sacră în Babilon care nu este acea a preoteselor însă: „Cea mai ruşinoasă 
dintre legile Babilonului este următoarea: fiecare femeie autohtonă 
este obligată să se aşeze o dată în viaţa ei în templul zeiţei Venus și să 
se dea unui străin. Mai multe femei mîndre de bogăţia lor, nevrînd să 
se amestece cu celelalte, se duc la templu într-un car acoperit, însoţit 
de o mulțime de slujitoare, dar cea mai mare parte dintre femei proce- 
dează aşa precum urmează: ele se așază în incinta sacră, cu părul legat 
de o legătură, stau acolo în număr mare, unele intră, altele ies. Ele lasă 
între ele culoare de trecere regulate pe care străinii le parcurg, după care 
ei aleg. De îndată ce o femeie s-a aşezat în acest templu ea nu se mai 
întoarce acasă, înainte ca un străin să arunce pe genunchii ei o monedă 
și să se fi unit cu ea în afară de templu. Aruncînd această monedă străi- 
nul trebuie să spună: „Eu chem pentru tine pe zeița Melita”. Acesta e 
numele pe care asirienii îl dau zeiţei Venus. Oricît de mic ar fi darul, 
femeia nu trebuie să-l refuze, nu este îngăduit să facă aceasta căci banul 
este sfint. Femeia îl urmează pe primul om care îi aruncă o monedă, 
ea nu trebuie să dispreţuiască pe nimeni. După ce s-a dat unui străin 
ea a împlinit legea zeiţei și se întoarce acasă la ea, dar apoi orice sumă 
i-ai mai oferi, nu o vei putea hotărî să ţi se dea ţie. Femeile care sînt 
frumoase, mari şi bine făcute, nu întirzie să plece din templu. Cele urîte 
pot aștepta mult întrucît nu pot împlini legea. S-au văzut femei care au 
stat în templu pînă la trei sau patru ani.” 


Marile preotese se numeau în akkadiană entum, iar în sumeriană 
marea preoteasă era „soția zeului”. Astfel de preotese au avut şi sume- 
rienii şi se pare că, mama regelui akkadian Sargon I, a fost preoteasă 
ca și mama lui Gilgameš care tîlcuia visele și prin ea eroul mitic a aflat 
de existenţa lui Enkidu. 


Dar ca şi marii preoţi, marile preotese trebuiau să fie arătate prin 
semne vestitoare sau prin revelații. Astfel regele Nabonide, a cărui 
mamă era preoteasă a zeului lunii Sin în orașul Harran, declară că 

mencște pe fiica sa să fie mare preoteasă în templul din orașul Ur, E- 
gipar. 

Codul lui Hammurabi menţionează existenţa preoteselor. Dar așa 
cum erau mai mulţi mari preoți şi colegii de mari preoţi pe lîngă templele 
asiro-babiloniene, existau congregaţii de mari preotese provenite din 
familii nobile și ele purtau diferite nume: „,sa/-me”” (sumeriană) „soţie 
a zeului” sau zer-masitum. 

Totuși, preotesele aveau dreptul să se căsătorească dar nu să aibă 
copii, şi de aceea aduceau în căsnicia lor o soţie secundară bărbatului 
lor care să-i nască fii. La bătrîneţe aceste preotese luau pe lîngă ele 
fete tincre intrate de curînd în templu, le adoptau, le învățau artele lor 
tainice şi așteptau să aibă grijă de ele la bătrîneţe. 

Denumirea obișnuită a preoteselor era jangitu sau sagitu. 

Marea preoteasă pe lîngă numele de entum de care am amintit era 
numită şi „Doamnă a zeilor” (în sumeriană: nin-dingirra ), mai tirziu 
a fost numită rabitu „cea mare”. Instalarea unei mari preotese se făcea 
cu un ceremonial deosebit și uneori se datau anii cu anii de preoţie ai 
ei (marea preoteasă eponimă). Marea preoteasă nu putea nici ea să aibă 
copii şi cînd o astfel de mare preoteasă a născut într-ascuns, copilul 
a fost pus într-un coş de papură şi i s-a dat drumul pe Eufrat. Din el 
a crescut regele Sargon I. Inferioare ca rang erau preotesele natitu din 
care se aflau mai multe în fiecare templu; deşi nu erau cu mult inferioare 
marilor preotese, totuşi ele trebuiau să locuiască în mănăstiri, claustrate. 

Corespunzind preotului asirian ummanu exista şi o ummantu o preo- 
teasă de mare rang în Asiria. Hierodulele erau cele care făceau prosti- 
tuţia în temple (sumeriană: nugig; akkadiană: qadištu ). Dacă se măritau 
trebuiau să umble pe stradă voalate, și chiar dacă nu găsiseră un soț 
tot voalate trebuiau să fie pe ulițe. Întru totul asemănătoare acestora 
par să fi fost preotesele consacrate lui Ištar (istaritu). Nu puteau fi 
preotese, dar erau asemănătoare prin îndeletnicirile lor, prostituatele 
de stradă, slujitoarele lui Venus vulgivaga. 

Nu este sigur cărei categorii îi aparţineau așa-zisele femei zăvorite 
(esirtu) dacă erau preotese, sau un fel de călugăriţe ţinute în izolare 
şi închise care mergeau pe străzi voalate. S-a emis ipoteza că era vorba 
de o categorie de femei între cele libere și sclave. 

Preotesele erau prezicătoare, descîntătoare și muzicante. Mapicie- 
nele tîlcuiau visele, iar cele care descîntau șerpii puteau chema aceste 
reptile şi le impuneau diverse mişcări. 

Sclavele templelor (5irgatu ) erau cele „,dăruite”” zeului din templu. 

În Asiria, de asemenea preoţii prezicători au un rol foarte însemnat 
și nici O acţiune a regelui nu se săvirşește fără ca să fie ei consultaţi. 
Pregătit să pornească într-o expediție împotriva oraşului Mutatir, regele 

Sargon consultă pe astrologi, ei îi arată că planeta zeului Nabu (Mercur) 
și a lui Marduk (Jupiter) se îndreaptă către o staţiune stelară (cîmp ste- 
lar) care înseamnă război, în ajun zeul Sin (al lunii) a dat prevestiri 
favorabile care însemnau dobîndirea de putere, în fine zeul Šamaš (al 
soarelui) a vestit în ficatul oilor de jertfă semne favorabile arătînd că 
va merge alături de rege. Alteori zeii asirieni îşi arată voinţa prin mijloace 
mai simple. Regele asirian Assurbanipal cere sfat de la zeul Nabu — un 
vînt ca o suflare îi răspunde din partea zeului: ,,Nu te teme, îţi voi hărăzi 
viață lungă” 

În vis zeiţa Ištar întăreşte și îmbărbătează pe regele Assurbanipal. 

Nu e mai puţin adevărat că adesea preoţii babilonieni recurgeau la 
înşelătorii și fraude în templele lor. Iată istorisirea făcută de martori 
iudei din timpul exilului din Babilonia a uneia din înșelătoriile preoţilor 
babilonieni: 

«Şi era un idol la babilonieni, căruia îi era numele Bal și se cheltuia 
la el în toată ziua făină de grîu douăsprezece măsuri, patruzeci oi şi 
şase vedre de vin. Şi regele îl cinstea pe el şi mergea în toate zilele de 
1 se închina, iar Daniil se închina Dumnezeului său. Şi a zis regele: Pentru 
ce nu te închini lui Bal? Iar el a zis: pentru că nu cred în idolii făcuţi 
de mîini... Și i-a zis regele: dar nu ţi se pare ţie Bala fi dumnezeu 
viu ? Nu vezi cîte mănîncă şi bea în toate zilele? 

Și a zis Daniil rîzînd: ,„Nu te înșela măria ta; acesta este de lut, 
înlăuntrul lui și dinafară de aramă și nici nu mănîncă, nici bea vreodată.” 

Și miîniindu-se regele a chemat pe preoţii lui şi le-a zis: de nu-mi 
veţi spune cine este cel ce mănîncă jertfa aceasta veți muri. Iar de-mi 
veţi arăta că Bal mănîncă acestea, Daniil va muri, pentru că a hulit 
pe Bal. Şi a zis Daniil regelui: așa să fie după cuvintul tău. Și erau preoții 
lui Bal șaptezeci afară de femei şi de prunci. Şi a venit regele cu Daniil 
în casa lui Bal. Şi au zis preoții lui Bal: iată noi ieşim afară, iar tu rege 
pune bucatele şi vinul şi închide ușa și o pecetluiește cu inelul tău. Şi 
dimineaţa cînd vei veni, de nu vei afla toate mîncate de Bal, să murim 
noi, sau dimpotrivă, Daniil cel ce a mințit asupra noastră.” 

Jar ei ziceau așa pentru că făcuseră pe sub masă intrare ascunsă și 
printr-aceasta intrau totdeauna și mîncau acelea. 

Și după ce au ieşit ei, și regele a pus bucatele înaintea lui Bal, a 
poruncit Daniil slugilor sale și aduseră cenuşă și au presărat toată capiş- 
tea în fața regelui singur. 

Și ieşind a închis uşa şi au pecetluit-o cu inelul regelui şi s-au dus. 
Iar preoţii au venit noaptea după obiceiul lor, şi femeile și pruncii lor, 
și mîncară toate și băură. Şi a minecat dimineaţa regele și Daniil împreună 
cu el. Și a zis regele: „Întregi sînt peceţile Daniile ?“ lar ela zis „întregi 
măria ta”. Şi a fost cînd a deschis ușa, uitîndu-se pe masă regele, a stri- 

gat cu glas mare: ‚Mare ești Bal. Și nu este la tine nici un vicleșug!” 
Și a rîs Daniil și a oprit pe rege ca să nu intre înlăuntru şi a zis: „Vezi, 
faţa pămîntului, şi cunoaște ale cui sînt urmele acestea.”” Și a zis regele: 
„Văd că sînt urme de bărbaţi și de femei și de prunci.” 

Și miîniindu-se regele atunci a prins pe preoţi și pe femei și pe fiii 
lor, și i-au arătat lui uşile cele ascunse, prin care intrau și mîncau cele 
de pe mese. Și i-au omorît pe ei regele şi pe Bal l-a dat lui Daniil şi l-a 
stricat pe el și capiştea lui” (Istoria omoririi balaurului și a sfărimării 
lui Bal, cap. I, 3—26). 

De asemenea preoţii aduceau în Babilon niște animale singulare 
afirmînd despre ele că sînt zei, și cerînd credincioșilor să le adore şi 
să le aducă jertfe. Să dăm cuvîntul aceluiaşi martor iudeu care a trăit în 
Babilon în timpul exilului iudeilor: „Şi era un balaur mare într-un loc 
și-l cinsteau pe el babilonienii. Şi a zis regele către Daniil: Au doară 
vei zice că şi acesta este de aramă ? Acesta este viu şi mănîncă și bea, nu 
vei mai putea zice, că și acesta nu este Dumnezeu viu; deci închină-te 
lui. Şi a zis Daniil: Domnului Dumnezeului meu mă voi închina că 
acela este Dumnezeu viu; iar tu, o rege, dă-mi slobozenie, şi voi omori 
balaurul fără de sabie și fără de toiag. 

Şi a zis regele: ţi-l dau ţie; şi a luat Daniil rășină şi seu şi păr și le-a 
fiert într-un foc și le-a făcut cocoloş și le-a aruncat în gura balaurului 
și mîncînd a plesnit balaurul. Și a zis Daniil: iată închinăciunile voastre” 
(Ibidem, 27—33). 

În privinţa identităţii acestui „balaur” se poate presupune desigur 
că e vorba de un crocodil sau de o reptilă uriaşă din familia iguanelor, 
dar un astfel de balaur este reprezentat pe celebra poartă a zeiţei Ištar, 
în Culori, la intrarea oraşului Babilon; această poartă purtînd aceşti 
balauri a fost reconstruită şi se află la Muzeul de istorie din Berlin. 
Situată la începutul drumului care ducea spre templul zeului Marduk, 
poarta zeiţei Ištar a fost dezgropată, curățată de pămînt și de nisip 
apărînd în faţa arheologilor stupefiaţi de toată frumuseţea strălucirii ei. 
Întreaga poartă în formă de arc uriaș, era împodobită cu cărămizi 
smălţuite, albastre, galbene, negre și verzi. Și pe această poartă se pro- 
fila un balaur înfățișat de multe ori pe poarta Babilonului, un balaur 
denumit în akkadiană siruș. Căci regele Nabuchodonosor care a renovat 
vechile porţi ale zeiţei Ištar din Babilon a pus să se scrie la temelia zidului 
următoarele: „Cu bouri şi cu siruși am împodobit zidurile... pentru 
ca toată lumea să-i privească și să se minuneze”” 

Acest animal siruș, care este foarte probabil balaurul pomenit în 
cartea lui Daniil, a pus în mare încurcătură pe toţi naturaliștii. Unii 
specialiști consideră că sirușul este un reprezentat obișnuit al numeroasei 
pleiade de dragoni din fauna fabuloasă a Orientului. Dar unii văd în 

siruș un animal care a trăit altădată pe pămînt şi a dispărut ulterior 
pe cind alţii îl socot că există şi actualmente în Africa Centrală (cf. Igor 
Arimuşkin, Pe urmele unor animale rare sau nemaiintilnite, trad. din 
limba rusă, Buc. 1968, p. 259 sq). 

Preoţii și templele posedau o serie de obiecte care erau necesare 
cultului. Desigur elementul cel mai însemnat de podoabă al unui templu 
era statuia zeului însuși, şi alături de el a zeilor înrudiți cu el. Aceste 
statui erau formate dintr-un nucleu de metal sau de lemn în jurul căruia 
se aflau veşmintele şi armele zeului. Zeii erau reprezentaţi fie stind în 
picioare, fie pe fotolii. Statuia zeului principal era așezată pe un posta- 
ment. Însoţitoarele şi însoțitorii lor aveau nişe în adyton ( = Sfînta 
Sfintelor) sau capele proprii. Alte statui în templu erau ale zeilor păzi- 
tori — cel puţin în epoca tardivă — tauri, lei, animale sălbatice, șerpi 
cu gura căscată, dar şi „,mari paznici” în chipuri omenești. Apoi s-a 
început să se instaleze în temple statui de regi, de dregători şi de perso- 
nalităţi de seamă. 

În fine se instalau emblemele tuturor zeilor, sceptre cu șerpi, sceptre 
cu două capete de lei, sabie, arc, săgeți, „mîna cea mare” etc. 

Într-un dormitor aparte, se așeza un pat frumos făcut din metal 
preţios şi cu inscrustaţii de ivoriu a cărui instalare reprezenta o parte 
specială a sărbătorii. Pentru călătoriile lor zeii posedau corăbii și care; 
corabia lui Marduk era împodobită cu oricalc şi pietre preţioase. Astfel 
de vase posedau şi alți zei — ca şi zeii egipteni — şi cînd aceste vase 
nv erau pe apă se aflau în temple pe un soclu. Carele zeilor erau din lemn 
de abanos și erau ornate cu pietre scumpe şi lapislazuli. Alteori aceste 
care erau cu totul de argint sau aur. În Asiria și în Babilon se găsesc 
exemplare mici de argilă, ca obiecte votive, mici trăsurele trase de ani- 
male fantastice. 

Un alt obiect nelipsit dintr-un templu era o masă pentru jertfe de 
sînge, vegetale, flori, smirnă și tămilie şi băuturi aromatizate. Altarul, 
de cele mai multe ori de argilă, era un cub avind un șanț prin care se 
scurgea sîngele jertfelor. În timpurile arhaice existau altare cu două 
etaje, partea de jos era rezervată celui ce aducea jertfa de carne, de fiori, 
de fructe, partea de sus era pentru zeu şi acolo se păstrau părțile luate 
de zeu din jertfe, care evident ajungeau în temple. În afară de altar se 
găseau în orice templu, în timpul cultului, nişte suporturi înalte făcute 
din argilă arsă, aici se aşezau buchete de flori și fructe sau se aprindea 
smirnă şi tămile. 

Deasa folosire a apei în temple, impunea așezarea unor recipiente 
mari cu apă. Cel mai mare recipient, care era comparat cu Tigrul şi cu 
Eufratul era numit ,,mare”? (ca în Templul din Ierusalim), dar mai exis- 
tau şi bazine mari pentru cult şi căzi mari de cult. La jertfă era necesar 

un mare vas pe care trebuie să ni-l închipuim ca o urnă, apoi erau vase 
mici ce serveau pentru libaţiuni. Dar numărul vaselor necesare în temple 
era mult mai mare şi toate aceste vase se ţineau într-o magazie mai cu 
seamă că vasele erau în cea mai mare parte din argint şi aur. 

Prin cultul divin omul în Asiria şi Babilonia credea că intră în legă- 
tură cu zeii. Mijlocul cel mai simplu pentru a dobiîndi această legătură 
era rugăciunea. Dar rugăciunea nu trebuie să fie făcută cu miinileigoale, 
așa cum în viaţa de fiecare zi omul nu se ducea la dregători cu mîinile 
goale ci le aducea unele daruri, tot aşa la rugăciune — ca ea să se împli- 
nească — trebuia să fie însoţită de daruri, hărăzite de om zeului prin 
prinoase de jertfă. Un om se roagă zeului soare şi îi promite 1/3 de mină 
şi 5 sekeli de argint dacă îi va îndeplini dorinţa sa. Altul trimite zeului 
Isarpadda, 1/2 mină de argint ca rugăciunea lui să fie ascultată și împli- 
nită. Astfel rugăciunea şi jertfa se împletesc împreună. 

Dar era nevoie de un mijlocitor între om şi divinitate, căci zidul 
de despărţire între aceștia doi era prea mare. Mijlocitorul era un preot 
la regi şi la principi, dar puteau să fie și zei mai mărunți care să ia pe 
protejaţii lor de mînă şi să transmită rugile protejaţilor lor. Prilejuri 
pentru rugăciuni erau zilele de sărbătoare de tot felul, consacrările 
templelor, eclipsele de soare şi de lună, dar și bolile sau alte nenorociri 
erau ocazii de a înălța rugăciuni zeilor. Diferitele feluri de rugăciuni 
aveau nume diferite, iar gesturile care le însoțeau erau de multe feluri. 
Se pare că gesturile erau diferite după rugăciunea care se spunea. Cel 
ce se ruga se așeza înaintea zeului și își ridica miinile, deschidea palmele, 
îngenunchea, făcea închinăciuni, mătănii mari și mici, săruta veșmîntul 
zeului şi picioarele lui, pliîngea și se văita (cel puţin la rugăciunea de 
pocăință). Apoi în timpul recitării se cînta muzică instrumentală. 

Plastica diferitelor epoci redă în chip diferit postura omului care se 
roagă, poate moda a variat sau poate artistul a redat alt moment al 
rugăciunii sau o altă rugăciune: vechii sumerieni cuprindeau mîna 
stîngă cu mîna dreaptă și ţineau astfel palmele înaintea pieptului. În 
epoca lui Gudea (Gudea el însuși era akkadian cu tot numele său) se 
ținea mîna dreaptă în palma stingă deschisă şi în general se lua postura 
unui om sărac. Semiţii, cu începere din dinastia din Akkad, întindeau 
mîna dreaptă deschisă cînd adorau pe un zeu; palma dreapta strînsă 
în pumn închis era ţinută înaintea pieptului, mai tirziu era lăsată jos 
de o parte, căzînd de-a lungul corpului. Asirienii, cu începere din secolul 
al XIII-lea î.e.n., ţineau mîna dreaptă strînsă în pumn, cu degetul index 
în sus ca şi cum ar arăta pe zeu. 

Un al doilea element important al cultului zeilor erau jertfele ce 
li se aduceau și existau numeroşi termeni pentru a exprima diferitele 
varietăţi, forme şi soiuri de jertfe ce se puteau aduce zeilor. 

Ideea jertfei în lumea mesopotamiană era fondată pe două concepţii 
esenţiale. Mai întîi se socotea că zeii — consideraţi similari oamenilor — 
aveau aceeaşi nevoie ca şi ei, adică aveau nevoie de mîncări, de băuturi, 
de parfumuri și de veşminte. Aceste nevoi erau împlinite prin aducerea 
de jertfe, care sînt mîncăruri divine pe care zeii le mănîncă. Sint așa de 
lacomi de parfumuri, afirmau unii preoţi babilonieni, că se repezeau 
ca muștele în jurul jertfelor. Dar jertfele erau un mijloc de a potoli 
mînia zeilor, pe care omul şi-a atras-o din pricina păcatelor lui. În urma 
unui păcat omul trebuie la început să plătească cu însăși viața sa. Apoi 
preotul a dat un miel zeului în schimbul vieţii omului păcătos „capul 
mielului îl dă pentru capul omului păcătos, spatele mielului îl dă pentru 
spatele omului păcătos“. Asigurarea jertfelor era una din datoriile esen- 
ţiale ale templelor și ale regilor. Chiar dacă în vremuri tulburi aceste 
jertfe din temple au fost suprimate, datoria unui rege puternic era să 
le restabilească pe deplin, aducînd el însuși aceste jertfe. 


Ele trebuiau să fie de cea mai bună calitate și curate din punct de 
vedere al cultului. De cea mai bună calitate erau socotiți primii născuți 
ai animalelor sau primele flori ori fructe apărute. Dintre animale se 
jertfeau mai ales oi, dar și capre, vite cornute, porci și tot felul de animale 
sălbatice, ba chiar și pești. Este îndoielnic dacă s-au făcut sacrificii 
umane în Mesopotamia spre deosebire de Grecia antică şi de orașele 
Romei antice unde se făceau asemenea jertfe dacă nu ar fi să menţio- 
năm decît celebrele lupte de gladiatori (cf. Constantin Daniel, Civili- 
zația feniciană, Buc. 1979, p. 263) Totuşi sacrificii, cherem, de tipul 
cunoscut şi din istoria iudeilor, au fost efectuate de sumerieni, iar Assur- 
banipal ne arată într-o inscripţie că a adus jertfă pentru uciderea buni- 
cului său Sanherib, pe restul locuitorilor Babilonului vinovaţi de această 
ucidere. 


Sîngele nu juca la asiro-babilonieni același rol ca la iudei şi el nu 
era „risipit la cele patru vînturi”” şi poarta templului nu era unsă cu el. 


Aşa cum alimentaţia oamenilor în Mesopotamia era mai ales vege- 
talà, tot așa jertfele, prinoasele ce se aduceau zeilor erau mai cu seamă 
vegetale: cereale, făină, curmale, smochine, ulei şi lapte, uneori ulei 
amestecat cu miere și lapte prins, sau piini și prăjituri. Ca băutură se 
aduceau vin, dar și vin de curmale, lapte şi apă. În fine multe feluri de 
parfumuri: trestie bine mirositoare, mirt, mir, smirnă, tămilie, cînepă. 
Herodot relatează că în templul lui Bal ( = Marduk) din Babilon se 
ardeau anual 1000 talanţi ( = 33.000 kg) de tămiie (Herodot, I, 183), 
iar după amiralul grec Nearchos orașul babilonian Diridotis (adică = 
Eridu) era portul de import pentru tămiia şi smirna adusă din Arabia 
(Arrian, Ind., c. 41). 

Apoi se aduceau ca prinos zeilor podoabe, bijuterii, veșminte ; acestea 
erau darurile cele mai scumpe care li se puteau oferi. 


Jertfele se divizau în jertfe obișnuite sau excepţionale. Cea mai mică, 
obişnuită, era pentru un rege, acordarea zilnică de 1 sila băutură, 1 sila 
pîine (1 sila = 400 gr). În afară de aceste jertfe obișnuite regii hărăzeau, 
în zilele de sărbătoare, în zilele de inaugurări sau de celebrări festive 
daruri extraordinare. Cînd Nabonide se suie pe tron dăruiește zeului 
soarelui 6 mine de aur și la o sărbătoare de anul nou 100 talanţi lui Mar- 
duk (3350 kg) și 21 mine de argint şi 5 talanţi și 17 mine de aur. 


Se aduceau ca prinoase de către particulari, case sau acoperișuri 
de case. Erau îndrăgite aducerile de jertfe la izvoare, la virfuri de munte 
şi la malul mării. Mai întîi cel ce le aducea trebuia să se încredinţeze 
dacă era timpul nimerit, propice pentru aducerea unei jertfe, apoi se 
începea pregătirea ei. Căci atingerea animalului de jertfă de ceva necurat 
cra o gravă încălcare a ritualului. De aceea aducătorul trebuia să se 
spele pe miini și să se îmbrace cu haine curate. Apoi era necesar ca 
jertfa să fie întreagă și sănătoasă, de pildă era ineficientă dacă lipsea 
rinichiul stîng al oii. Ceremoniile de jertfă erau cu totul diferite după 
scop, dar şi în funcţie de cine le efectua. De pildă jertfa făcută de un 
preot văzător avea următorul ritual pe care îl redăm spre a arăta ce 
complicat era: 


Preotul văzător trebuia să se suie pe acoperișul lăcașului unde se 
aducea jertfa și să-l stropească cu apă sfinţită. Trebuia să ia apoi un 
postament pentru ars tămîie înaintea statuii lui Marduk — zeul apărător, 
şi un postament dinaintea zeiţei apărătoare şi în plus trebuia să aducă 
o masă de jertfe. Pe această masă trebuiau puse unele lîngă altele: 4 
ulcioare cu vin, 48 de piinișoare de grîu, must și miere, apoi lapte 
prins şi sare. După ce a presărat candelabrul de dinaintea zeului 
Marduk cu fel de fel de mirosuri și miruri, preotul văzător ia mîna 
omului care aduce jertfă și pronunţă o rugăciune. Apoi urmează 
lăierea oii care este așezată pe masă. Preotul văzător ia bucăţile 
hărăzite zeului, bucăţile de friptură, pulpa dreaptă, rinichii cu mușchii 
lombari, după ce le-a spălat cu apă sfinţită și a presărat sare peste 
ele și le așază pe masa zeului aprinzînd candelabrul cu smirnă şi 
tămiie. Ceremonia se sfîrșește cu stropire de apă şi cu un fel de dans 
cultic (surtu) al preotului. Celelalte aduceri de jertfe se desfăşurau cu 
ritualuri diferite, dar se făcea o deosebire mare dacă era vorba de un 
om de vază (rubu) sau un om sărman (muskenu ). 


Preoții îşi opreau și ei o parte din carnea jertfită, dar şi cei care 
aduceau jertfa mîncau și ei carnea într-un prinz în templu. În Asiria 
se pare că regii aduceau şi ei jertfe, nu numai preoții. 

În afară de rugăciuni şi jertfe întîlnim în cultul asiro-babilonian o 
serie de rituri legate de purificare (constituind domeniul unei discipline 
aparte catartica ), de vindecări (prin acţiuni spirituale, deci un fel de vin- 
decări psihoterapice) şi îndepărtarea demonilor (aceasta din urmă fiind 
o activitate de magie pe care o vom înfățișa la capitolul Magie). 


Punctul culminant al cultului la asiro-babilonieni era atins în cursul 
sărbătorilor. Acestea erau legate de anotimpuri, de echinoxuri, dar se 
sărbătoreau şi anumite zile ale zeilor, căsătoria lor, biruinţele asupra 
duşmanilor lor, sau era prăznuită inaugurarea unui templu. Toate aceste 
sărbători erau diferite de la un oraș la altul şi de aceea erau extrem 
de numeroase, poate mai multe decît zilele lucrătoare ale anului, şi poate 
cela care ar fi vrut să le ţină pe toate ar fi trebuit să călătorească de la 
un oraş la altul în fiecare zi. 


După credinţele babiloniene, zeii înşişi ar fi stabilit aceste sărbători, 
de pildă afirmau că: „de ziua anului nou zeii tuturor orașelor vin la 
Babilon să cuprindă mîinile marelui Domn Marduk”. Muritorii de rînd se 
îndreaptă cu miile de anul nou la Babilon, îmbrăcaţi cu haine curate, 
spălaţi, tunși cu atit mai mult cu cît în aceste zile se mai făceau și vînzări 
şi cumpărări de vite, de obiecte casnice uzuale, de alimente etc. Apoi 
ospăţul ce însoțea sărbătoarea se făcea cu băuturi ameţitoare, carne, 
prăjituri, și pelerinii ce veneau cu miile la aceste sărbători se gîndeau 
şi la folosul lor imediat. 


Deşi riturile au o mare tendinţă de a se conserva neschimbate, totuși 
de pildă diferitele faze ale lunii erau în epoca arhaică prilej de sărbătoare, 
pe cînd în epoca asiriană erau socotite ca zile nefaste. Căci pe vremea 
dinastiei lui Hammurabi, în ziua 1, a 7-a și a 15-a a lunii (adică în ziua 
cînd luna străluceşte pentru întîia oară, cînd ea este o jumătate de lună și 
lună plină) erau socotite zile de sărbătoare. După aceea venea ziua a 
28-a cînd luna dispărea cu totul. În epoca asiriană, dimpotrivă, zilele 
7, 14, 21 şi 28 ale lunii erau socotite „zile de nenorocire”? ; nefastă, era 
mai ales ziua a 19-a, „ziua mîniei”” adică adunîndu-se cele 30 zile ale lunii 
ce a trecut cu cele 19 zile ale lunii în curs se obțineau 49 zile (adică 7 x 7 
= 49). În această zi credeau asirienii „păstorul nu trebuia să mănînce 
carne prăjită pe cărbuni, pîine coaptă, nu trebuia să-și schimbe tunica 
ce o purta în spate. Regele nu trebuia să călătorească pe carul său de 
luptă...... medicul nu trebuia să trateze un bolnav. Ca zile de sărbă- 
toare ale lunii contau zilele 4, 8, şi 16 ale lunii. Iar în a 6-a, a 16-a şi a 
26-a, dar şi în a 28-a zi a unor luni regele trebuia să pronunţe o rugă- 
ciune de pocăință. 

Nu putem expune în amănunt numeroasele sărbători ale zeilor, 
atît de numeroase şi deosebite între ele de la un oraș la altul, și ne vom 

consacra mai degrabă descrierii generale a templelor asiro-babiloniene 
din epoca istorică. 

Pentru sumerieni zeul însuși locuia în templul său și se știe că orașele 
din Sumer construite pe dealuri erau înconjurate de ziduri dar fiecare 
cartier al orașului avea un templu. Centrul fiecărui cartier îl constituia 
templul zeului local, care era socotit stăpîn al orașului întreg, regele 
fiind înlocuitorul său și purtînd titlul de patesi sau lugal. S-au aflat 
ruinele unui templu sumerian în localitatea irakiană Hafadje și acest 
templu pare a fi fost rotund, cu trei ziduri de incintă. Un alt templu 
sumerian era cel din Uruk, construit pe ọ platformă artificială. 

Dar semiţii akkadieni venind în Mesopotamia au început să cons- 
truiască temple ale căror planuri nu puteau să fie prea deosebite de cele 
ale templelor sumeriene dat fiind că akkadienii continuă tradiţiile religi- 
oase și riturile sumeriene. Din epoca neo-babiloniană au rămas vesti- 
giile a patru temple al căror plan complet a putut fi reconstituit. Redăm 
după L. Delaporte, La Mésopotamie, Paris, 1923, p. 101 sq, descrierea 
templelor babiloniene ; Aceste temple au o construcţie dreptunghiulară 
cu zidurile din cărămizi nearse. Arhitecţii par a avea o mare libertate 
în orînduirea părților componente ale templelor, cu unul din unghiuri 
îndreptat spre apus, celălalt spre răsărit, pe cînd celelalte două unghiuri 
privesc unul spre nord, celălalt spre sud. 

La exterior zidurile sînt întrerupte la intervale regulate de pilaștri 
ornamentaţi cu caneluii, şanţuri înguste care îi brăzdează vertical. 
Aceşti pilaștri, similari unor coloane dar înglobați în zid, au mici trepte 
la templul Ninmar, pilaștrii sînt semi-circulari la templul E-sagila, ia 
alte temple pilaștrii sînt dreptunghiulari ca în templul E-zida din orașul 
Borsippa. Acești pilaștri nu se regăsesc pe nici un monument laic, palat 
repal sau fortăreață. 

Templul are una sau mai multe intrări, cu porţi duble acoperite cu 
plăci de bronz, aşezate pe orificii săpate în piatră și închise cu un zăvor 
care se înfunda în pavaj. Prin poartă se pătrundea într-o curte centrală, 
decorată, ca și exteriorul, cu pilaştri care devin mai complicaţi lingă 
porţi, la intrarea principală şi înaintea sanctuarului. Acesta este în fundul 
curţii, către apus, la templul E-sagila, către sud-vest la templul E-mah : 
zidurile capelei lui Marduk au fost acoperite de Nabuchodonosor II 
cu lapislazuli, cu aur și cu marmură, iar plafonul era făcut din lemn de 
cedru din Liban care şi el era acoperit cu aur strălucitor. În templul 
zeiţei Ištar din Agade zidurile sînt doar văruite cu var ; nișa scobită în 
care se afla statuia zeiţei este, ca și la celelalte intrări, acoperită cu o 
soluţie de asfalt cu filete albe la margini. In templul E-mah zeul se afla 
într-o mică clădire ; templul avea 12 metri lăţime pe 5 lungime și era 
precedat de o anticameră avînd fiecare încăpere lipită pentru veșmintele 

şi obiectele din cult ale preoţilor. Din curte se putea vedea idolul, dar 
nu și din drum, căci poarta de intrare în templu și cea a zidului său 
înconjurător nu erau în același ax. Dimensiunile templelor babiloniene 
variază, astfel templul E-mah are 30 m lăţime şi 50 m profunzime pe 
cînd templul E-sagila formează un pătrat cu latura de 60 m. 


Astfel templele babiloniene nu au deloc elemente comune cu templul 
egiptean, nici cu cel ebraic din Ierusalim. 


La temeliile fiecărui templu se așezau statuete apotropaice şi profi- 
lactice, astfel la poarta templului E-mah s-a găsit o pasăre-simbol al 
zeiţei ; sub templul lui Inurta, un cilindru cu o inscripţie de fundare 
purtînd numele lui Nabopalasar. 


Nu s-a găsit nici un altar de jertfe în aceste temple din Babilon, dar 
înaintea intrării în templul E-mah, un altar de cărămizi nearse era așezat 
pe pavajul de cărămidă. Într-adevăr jertfele se făceau în exteriorul tem- 
plului, şi numai regele sau preoţii puteau intra în templu unde era zeul 
prezent. 


După mărturia lui Herodot „,se vede în afara templului (E-sagila) 
un altar de aur şi un alt altar foarte mare unde sînt jertfite vite”” (Hero- 
dot, I ,183). 

Alături de principalele temple se înalță o construcţie masivă, formată 
din prisme dreptunghiulare suprapuse și din ce în ce mai mici pe măsură 
ce sînt mai sus. Acest munte artificial numit ziggurat este figurat pe o 
piatră de hotar (kudurru) al regelui Merodach-baladan I. Zigguratul 
din Babilon, numit E-temenanki, este situat la nord de templul E-sagila 
dincolo de calea sacră. Acest ziggurat este făcut din cărămizi nearse și 
acoperit cu cărămizi arse care alcătuiesc pilaştrii mari, ce au fost regăsiţi 
pe părţile laterale ale sale. Zigguratul din orașul Borsippa se ridică la peste 
40 m deasupra cîmpiei. Dar o tăbliță datînd din anul 83 al seleucizilor 
(= 229 î.e.n.) dă descrierea geometrică a zigguratului din Babilon și a 
dependinţelor sale. Ansamblul acestui ziggurat E-temenanki constituia 
un dreptunghi imens lung de 700 metri şi lat de 350 m. Intrarea princi- 
pală, pe calea sacră, dădea acces la 2 terase succesive ale zigguratului, 
care precedau altă terasă pătrată unde se înălța un turn. Acesta avea ca 
bază un pătrat cu o latură de 180 m, iar deasupra turnului se ridica o 
altă terasă numită Kiga! ce avea doar 100 m lungime. Această ultimă 
terasă susținea mai multe capele dedicate zeilor: Marduk, Nabu și Taš- 
metum la răsărit, lui Ea şi lui Nusku la nord şi lui Anu și Sin la sud. 
Tot pe această terasă era „casa patului (zeului)”” apoi ‚casa uneltelor”, 
„casa plasei” și o curte înconjurată de un zid străpuns de patru porţi. 
În mijlocul acestei ultime terase Kigal/, cinci etaje suprapuse susțineau o 
capelă care reprezenta partea cea mai înălţată a întregului edificiu. 

Herodot, care a fost la Babilon atunci cînd era sub domninaţie per- 
sană, descrie în felul acesta templul E-temenanki ,„Un pătrat regulat 
care are două stadii în toate sensurile (1 stadiu, la grecii vechi echivala 
cu circa 180 metri). La mijlocul lui se vede un turn masiv care are un 
stadiu atit în lărgime cît şi în lungime ; pe acest turn se ridică altul şi pe 
cel de al doilea altul şi așa la rînd, astfel că se poate număra pînă la opt. 
Urcatul se face pe dinafară cu ajutorul unei rampe care dă ocol succesiv 
tuturor etajelor. 

Aproape la mijlocul urcușului, există o cameră cu scaune, unde se 
așază şi se odihnesc cei ce s-au apucat să se urce pînă la vîrf. În ultimul 
turn este un templu cu un pat mare, bogat împodobit, lingă care e întinsă 
o masă de aur. Nu se vede aici nici o statuie și nimeni nu-și petrece noaptea 
aici, decît o femeie din acest loc pe care a arătat-o zeul însuși dintre toate 
soțiile (zeului) după cîte spun chaldeenii care sînt preoţii locurilor aces- 
tora”” (Herodot, I, 181). 

Tradiţia cerea ca însuși regele, împreună cu familia sa, să ia parte la 
construcţia templului și Nabopalasar, fondatorul imperiului neo-babilo- 
nian, a început reconstrucţia zigguratului E-temenanki conform poruncii 
zeului Marduk. El ceru sfat de la oracole, de la prezicători, și execută 
purificările cerute, apoi ca vechii regi sumerieni a dus pe capul său 
materialele de construcţie, în vreme ce fiul său — prinţul moştenitor — 
transporta lutul ce avea să fie prefăcut în cărămizi, iar un alt fiu al său 
săpa şi dădea cu tirnăcopul. 


Negustorii și comerţul asiro-babilonian 


Comerţul a fost una din îndeletnicirile cele mai îndrăgite de babilo- 
nieni din cele mai vechi timpuri și din acest domeniu popoarele înveci- 
nate au împrumutat de la ei mulţi termeni tehnici: „,negustor””, „a cum- 
păra”", „preț de cumpărare”. Mulţi termeni pentru greutăţi şi capacităţi 
au fost preluaţi de la babilonieni nu numai de Orientul semitic ci și de 
greci. Întrucît un popor preia odată cu cuvîntul și obiectul însuşi, toate 
aceste împrumuturi lexicale dau o indicație sigură asupra locului de unde 
popoarele Orientului antic au învățat tehnica vînzării şi cumpărării. 

Negustori mulţi asiro-babilonieni sînt în cărţile sacre ale iudeilor 
unde se scrie că în cetatea Ninive „erau mai mulţi negustori decit stele 
pe cer” (Naum, III, 16) iar Chaldeea este arătată drept „ţară a neguţă- 
torilor”” cu care toate celelalte popoare fac negustorie (Isaia, XLVII, 15). 

Dar comerţul, chiar cel intern, presupune călătorii şi o circulaţie a 
mărfurilor şi a comercianților. Aceste călătorii în alte țări decit Babilo- 
nia nu erau prea uşoare, fiind legate de numeroase primejdii, mai ales 
în vremuri tulburi. 


Totuși, negustorul babilonian (tamquru) era silit să facă asemenea 
călătorii, uneori pentru el însuși, alteori pentru rege și stat. Primii regi 
al dinastiei din Akkad aduceau cu caravanele lor de măgari, metale, 
pietre, lemne de construcţie şi se făceau călătorii îndepărtate, în Tilmun 
(insula Bahrein de azi), în Elam, dar şi înspre Liban şi orașele de pe 
coasta Mediteranei, Ras Schamra (Ugarit), Byblos (Gebel) ŞI Tyr. Mai 
tîrziu, pe vremea dinastiei kasite, negustorii babilonieni au ajuns cu 
micile lor caravane de măgari pînă în Egipt. 


Negustorii călătoreau de obicei cite doi, care erau tovarăși la cîştig, 
împărțind acest cîştig la sfîrșitul călătoriei. Alteori negustorul care făcea 
singur drumul avea un ajutor, un om de încredere. Dar cu timpul negus- 

torii nu mai înfruntau ei înșiși riscurile călătoriei, ci trimiteau pe ajutorul 
lor, om de încredere desigur. Acesta primeşte așa cum se prevede 
în Codul de legi al lui Hammurabi ($ 100) un salariu zilnic, și are obli- 
gaţia, după reîntoarcerea din călătorie, să consemneze în scris ciîștigul 
obţinut cu argintul şi cu mărfurile neguțătorite. Dacă nu sc obţine nici 
un cîştig. atunci acel „ajutor al negustorului trebuie să-i restituie de 
două ori valoarea mărfurilor sau argintului investit. Numai dacă a fost 
prădat de hoţi sau a pierdut argintul atunci despăgubirea e mai mică” 
(Codul lui Hammurabi $ 102). Acest „„ajutor”” nu avea deci o situaţie 
prea bună. 

Înainte de a pleca într-o călătorie negustorii thebuiau să găsească 
măgari de transport (cămilele vor fi utilizate de-abia în a doua jumătate 
a mileniului I, cu precădere asupra măgarilor). Apoi atît negustorul cît 
şi ajutorul lui se duc în templul zeului Soarelui, rugiîndu-l să-i vie într- 
ajutor, apoi îl întreabă cerîndu-i să răspundă prin una din metodele 
de divinaţie dacă drumul lor va fi sau nu lipsit de primejdii. După aceea 
ei îşi scriu testamentul înainte de a pleca fiindcă pe drum pot întilni 
dușmani. Chiar caravane mari ale regilor pot fi jefuite de tilhari, dar 
principele acelui ținut în care s-a produs furtul și jaful este obligat piin 
legea mesopotamiană să plătească despăgubirea pentru toate relele 
făptuite. În mod practic adesea făptașii nu puteau fi prinși, sau principii 
nu voiau să predea pe tîlhari și să despăgubească pe negustorii jefuiţi. 
Chiar în vremea stăpinirii asiriene a unui rege succesor a lui Sargon în 
regiuni care nu erau supuse pe de-a-ntregul stăpînirii asiriene, un dre- 
găto: raportează regelui următoarele : „Cînd această caravană (de măgari, 
n.n.) a ieșit din țara Nabateenilor s-a sculat împotriva lor Ai-Kammaru 
a lovit oamenii, și i-a jefuit. Unul singur dintre ei a scăpat şi a ajuns 
în orașul regelui. Acum ţi-l trimit ţie, Domnul meu, o, regc, ca să auzi 
din gura lui” (R.F.Harper, Assyrian und Babylonian Letters, London, 
1928, nr. 260, 12. f. g.). 

Astfel de lucruri se puteau petrece în vremuri tulburi, cînd toate 
comunicațiile erau întrerupte cu unele ţări, în special ceea ce am putea 
numi „comunicațiile poştale”. Acestea funcționau de obicei foarte bine 
şi mesagerii regali (mar sipri ša sarri ) aveau grijă ca scrisorile oficiale 
să ajungă cu regularitate înlăuntrul şi în afara ţării cu repeziciune. În 
centrele importante se găseau slujbași pentru transportarea „scrisorilor 
regale” care îşi făceau datoria lor cu osîrdie. 

Este probabil că existau pentru aceste servicii poştale, liste de oraşe 
și itinerare cu numele localităţilor prin care trecea drumul. Posedăm 
astfel de itinerare geografice ce enumeră localităţile ce se află între orașul 
Assur și Golful Persic, iar un act menţionează orașele de dincolo de 
fluviul Tigru înspre răsărit. 

Astfel de itinerare se scriau pentru expedițiile militare arătîndu-se 
distanţa între două localităţi. Totuși cunoștințele greografice erau destul 
de reduse, chiar la regi. 

Inlăuntrul oraşelor ulițele erau bătătorite dar nu pavate, căci greu- 
tăţile erau duse mai cu seamă de animale. Asirienii și-au construit drumuri 
militare bune, mai cu seamă în regiunile muntoase. (Aceste drumuri au 
fost apoi refăcute de către perși şi romani). 

Pe ele se călătorea şi noaptea, și la fiecare două ore de drum se afla 
un paznic ce păzea drumul, dar care putea să transmită știri repede prin 
focul făcliilor sau foc aprins pe cîmp. În deșert drumurile au fost prote- 
jate de mici forturi şi s-au săpat fîntîni în jurul acestor posturi de apărare. 

Obstacolele cele mai mari în calea călătorilor le constituiau totdeauna 
riurile. In Babilonia numeroasele canale reprezentau obstacole majore 
pentru drumeţ, iar în Asiria torentele de munte la topirea zăpezilor 
opreau pentru cîteva zile orice fel de comunicare. Dar riurile erau trecute 
adesea cu barca fiindcă pe ele nu se puteau construi ușor poduri. Pentru 
traversarea fluviilor armatele asiriene făceau poduri pe pontoane prin 
trupele lor de geniu ; podurile de piatră nu apar decit tirziu în Mesopo- 
tamia și reprezentau construcţii pe care le admira toată lumea. Totuși 
în Babilon se găsește un pod care stîrneşte și admiraţia lui Herodot: 
„Pe de altă parte către centrul celor două cartiere (ale Babilonului, 
n.N.), cu pietrele pe care le cioplise dinainte, ea (regina Nitocris a Babilo- 
nului, n.n.) puse să se construiască un pod legind pietrele cu fier şi cu 
plumb. Pe stilpii podului se întindeau, în timpul zilei, bulumaci ciopliţi 
cu ajutorul cărora babilonienii treceau ; noaptea se scoteau bulumacii, 
de frică ca nu cumva unii locuitori umblind prin întuneric să nu comită 
furturi în prejudiciul multora” (Herodot, I, 186). 

Fluviile și canalele erau însă artere de circulaţie foarte frecventate. 
și pe ele se transportau cu corăbiile babiloniene atît mărfuri particulare. 
cît şi ale regilor, lină, cereale, untdelemn, curmale, lemne, cărămizi şi alte 
mărfuri, dar și oameni. Navele mari sau mici coborau fluviile Tigru și 
Eufrat de la sine şi ușor, dar împotriva curentului pe amîndouă aceste fluvii 
se circula foarte greu. Era nevoie de ridicat pinzele sau de ramat 
puternic, sau de tras corabia pe uscat chiar, și împinsă în ţara ei de ori- 
gine. În anumite locuri ale fluviilor statul instalase posturi de control al 
circulaţiei pe fluvii. De exemplu în micul oraș Barsu erau cercetate 
navele care mergeau în susul sau în josul fluviului Eufrat şi dacă nu pose- 
dau un înscris al regelui care le îngăduia să navigheze şi să facă negoţ 
trebuiau să se întoarcă în Babilon. 

Posesorul navei nu întreprindea de obicei călătoria pe cont propriu, 
ci unul sau doi negustori îi închiriază vasul, şi iau cu plată și un corăbier. 
Acest corăbier „,dacă este neatent, dacă a făcut să se scufunde corabia 

Relief din palatul regelui Sargon II de la Dur-Sarrukin, reprezentind descărcarea 
unei corăbii care a transportat lemne preţioase 

sa și să meargă la fund încărcătura sa, atunci corăbierul trebuie să înlo- 

cuiască vasul” (Codul lui Hammurabi $ 237). Dacă totuși scoate de la 


175 


fund (încărcătura) atunci trebuie să plătească în argint jumătate din 
valoarea ei (Ibidem $ 238). 

Existau legături comerciale și navale cu insula Tilmun (Bahrein) dar 
nu ştim cum decurgeau reglementările acestei navigaţii care presupuneau 
zile întregi de călătorie pe mare. Nu se cunosc nici cărei naţiuni aparţi- 
neau corăbierii ce conduceau vasele pînă la această insulă, căci atit babi- 
lonienii cît și asirienii aveau o oarecare teamă de mare. 

Drumurile în Mesopotamia erau în general paralele cu cele două 
mari fluvii și ajungeau pînă la Golful Persic, de unde se călătorea pe 
mare în insula Tilmun, care constituia legătura cu India și de unde puteau 
pleca vase către Arabia de sud şi Egipt, precum și Ethiopia (regatul 
Kușit). De la fluviul Tigru nu era greu de ajuns pe drum către Marea 
Nairi de sus (Lacul Van). 

Prin valea rîului Zab superior mergea un drum prin trecătoarea Keli- 
šin pină la Marea Nairi de jos (Lacul Urmia). Prin văile altor afluenți 
ai celor două mari fluvii mesopotamiene treceau drumuri care legau 
răsăritul de apusul acestei regiuni. Regii perși au reconstruit aceste dru- 
muri şi le-au făcut carosabile astfel că în 90 de zile se ajungea pe uscat 
de la Sardes la Susa, din Asia Mică în fosta capitală a Lidiei la fosta 
capitală a Elamului. 

La apus de fluviul Tigru caravanele negustorilor foloseau vechiul 
drum care trecea prin Nassibin (Nissibis) şi Harran către Karkemis 
sau Til-Barsip, de unde după ce se trecea Eufratul se mergea către Cilicia 
în Asia Mică. 

La sud un drum pleca de la Ninive pînă la revărsarea rîului Chabur 
în Eufrat la Sirgi (Circesium). De aici este posibil ca unele caravane 
în vremea Imperiului neo-asirian să fi străbătut prin pustiu către Palmyra 
(Tadmor) și Damasc. Dar regele Assurbanipal în expediția sa împotriva 
arabilor pare să fi ajuns la Tadmor. În epoca scrierii Talmudului (după 
150 e.n.) iudeii mergeau din Ierusalim în Babilon în 14 zile străbătind 
un drum prin pustiu și trecînd desigur pe la Palmira. 

Prin traficul efectuat de-a lungul acestor drumuri se realiza un schimb 
intens de produse cu ţările din jurul Mesopotamiei și se importau în 
special metale. 

Aurul (huraşu) era după părerea populară, și așa credeau şi negus- 
torii, un produs al iadului, era chiar o murdărie, o spurcăciune a iadului. 
Atît babilonienii cît şi asirienii importau aurul din Egipt şi din Nubia, 
unde se aflau mine de aur în pustiu în munţii dintre Nil și Marea Roşie. 
Se pare că exista aur și într-o regiune nordică faţă de Babilonia ‚muntii 
Hahum”" dar mult aur se afla în munţii din ţara Meluhha care trebuie 
identificaţi cu munţii din Nubia. Babilonienii credeau că aurul este atit 
de abundent în Egipt încît este ca praful de mult, fiindcă se importă 

din Egipt pulbere de aur mai cu seamă, în afară de aur în bare şi inele. 
Argintul (Kaspu, şarpu ) era importat din Asia mică şi Sargon I împinsese 
hotarele imperiului său pînă la minele de argint care se aflau în munţi. 
Iar regele Salmanassar III numește clar aceste mine de argint că se află 
în munţii Tunni, adică în munţii Taurus din Asia Mică. Dealtfel o 
inscripție egipteană numește portul Mallus pe coasta Ciliciei, ca port 
de export al argintului. Diferitele metale ca plumb, aramă și cositor ce 
se află amestecate cu minereul de argint erau eliminate prin spălare, 
fierberi şi decantări. Astfel se obținea argint fin și extrafin care se 
vindea în bare sau inele de argint. 

Arama era extrasă din mina aflată în Asia Anterioară, și textele de 
conjurație babiloniene pomenesc oraşul Makau drept loc de extracție 
al argintului, iar în Persia, în Asiria și pe cursul superior al Tigrului 
existau mine de cupru. Dar Ciprul (în semita Alasia) exporta mult 
cupru în Egipt şi în orașele feniciene. Plumbul nu era un metal bleste- 
mat ca în Egiptul faraonic (unde zeul Seth ucisese pe fratele său Osiris, 
culcat într-o ladă, cu ajutorul plumbului topit) — ci în primul Imperiu 
Babilonian era chiar mijlocul cu care se făceau plăţile în mod obişnuit. 

Metalele au constituit mijlocul de plată din cele mai vechi epoci 
istorice, în afară de cereale. Metalul care conta la început ca bani era 
cuprul, dar în cartea de legi vechi asiriene se socoteşte ca mijloc de plată 
plumbul (O. Schröder, Keilinschrifften ans Assur verschidenen Inhalts, 
nr. 2$ 5, 7, 8). După un timp şi cuprul și plumbul au fost înlocuiţi de 
argint, care era în formă de inele (unqu) și apare astfel și în reliefuri 
egiptene. Dar se garanta printr-un sigiliu greutatea și calitatea metalului. 

Ca greutate și masă se foloseau diferite unităţi de măsură de la loc 
la loc şi de la epocă la epocă. Căci exista o greutate regală sau mare în 
afara de cea obișnuită și era în interesul negustorului să dea după sekelu/ 
cel mic și să primească după sekelul cel mare, adică să falsifice greutăţile. 

Unitatea de măsură pentru greutăţi este în epoca Imperiului Vechi 
Babilonian grăuntele de grîu (se'u) = 46 3/4 mgr, şi 180 de grăunţe 
de grîu erau un šekel (sum. gin ; akk. siqlu) = 8,4 gr) iar greutatea de 
60 ori mai mare era o mină (sum. mana ; akkad. manu) = 0,5 kg) şi ta- 
lantul care cuprindea 60 mine (sum. gun ; akkad: biltu = 30,3 kg). Acest 
sistem de greutăţi s-a răspîndit din Mesopotamia în Grecia. În epoca 
Imperiului Nou Babilonian, întrucît existau mai multe bunuri, grăuntele 
de grîu aproape dispăruse din circulaţie. Oamenii se mulţumeau să im- 
partă 1 šekel în 2/3 (2 gara) 1/2 (mislu, zuzu) 1/3 (Salsu, Subultu) 1/4 
(4 tu). 

Măsura de capacitate era sila, a cărei semnificaţie iniţială este neclară, 
și ea a rămas constantă în toată epoca dezvoltării istorice a Mesopota- 
miei de 0,4 litri. Sub numele de Kyrru în Babilonul antic se înțelegeau 

300 sila (= 121 litri), iar în Imperiul Nou Babilonian 180 sila (= 72,7 
litri) în vreme ce măsura de capacitate asiriană imeru (literal: povară a 
unui măgar) avea 100 sila = 40,4 litri. 

Măsurile de lungime se apreciau după dimensiunile părților corpului 
omenesc, se socotea un deget (ubanu), apoi cotul (ammatu) sau se 
dădea unei trestii (qanu) sau unei funii (asilu) o anumită lungime. 
Aici diferenţele erau mari de la oraș la oraș ; de exemplu cotul din Lagaš 
era de 0,495 mm, pe cînd cotul din Nippur era de 0,518 mm. Cotul avea 
in aceeași epocă 20 sau 30 degete, iar trestia avea 6 sau 7 coturi. 

Măsura de suprafețe în vremea Imperiului Vechi Babilonian era 
patul (sumer. sar şi akkad. musaru = 35.284 metri pătraţi.). De 100 de 
ori un pat era un cîmp (sumer. iku ; akkad: iku = 3528,5 metri pătraţi), 
18 cîmpuri constituind un ogor (sumer. bur ; akkadiană buru = 63.510,5 
metri pătraţi aproape 6 hectare şi jumătate). In vremea domniei kasiților 
se socotea suprafaţa unui teren după cantitatea de sămînță necesară 
însămâînțării sale. Aceeaşi metodă se folosea și în Imperiul Neo-Babilo- 
nian și 1 kur ( = 180 sila) de sămînţă corespundea la 13.231 m? (adică 1 
hectar și 1/4). În schimb suprafeţele clădite se socoteau în trestii pătrate 
= 12 m?. Suprafaţa de măsură asiriană era ca şi măsura de capacitate 
nu Ķur ci imer, care aplicat la suprafețe cuprindea ca și în Babilonia 
7340 m?. 

Comerţul căpăta, după regiuni și ținuturi, diferite forme. Micul ne- 
gustor ambulant trebuia să-şi aducă cu sine, ostenindu-se, mărfurile 
sale. În oraşe negustorul dispunea de un loc mai larg pe stradă. Artizanii 
aveau după specialităţile lor, locuri aparte, în cartiere deosebite. Cu- 
noaştem în vechiul oraş Sippar pe vremea regelui Hammurabi ,„,o stradă 
a cirnățarilor”” şi în oraşul Assur s-au păstrat prăvălii ale meșteșugarilor 
ce lucrau metalele. Dar comerţul mare, cu ridicata am spune azi, se făcea 
la „poarta de comert (bab mahiri) și la cheiurile riurilor. Aici erau 
instalaţi negustorii în prăvăliile lor sau salariaţi plătiţi ai unor negustori 
avuţi. 

Aceşti salariaţi plătiți utilizau adesea comisionari care încheiau 
afaceri în numele lor și numai după aceea aduceau ciștigul patronilor. 
Dar aceşti comisionari trebuiau să aibă o împuternicire scrisă de la cei 
ce ii utilizau. Administrația palatului regal, dar şi acea a diferitelor 
temple, încheiau din cele mai vechi timpuri afaceri bănoase de tot felul, 
împrumutind argint cu camătă și mai cu seamă grîu și tot felul de grăunţe. 

Din timpul lui Hammurabi ţăranii ajunseseră să depindă mult de 
acești cămătari. În Imperiul Nou Babilonian averile au devenit din ce 
în ce mai mari, și negustorii bogaţi au putut funda bănci mari cum era 
in Babilon Egibi fii sau Murassu fii în Nippur, care s-au bucurat de o 
mare înflorire vreme de mai multe generații. 

Obiectul care îl caracteriza pe negustor cel mai bine în epoca aceea 
era cintarul (zibanitu ) care era neapărat necesar în prăvăla din acele 
timpuri. Negustorul mic ambulant ducea cu el un cîntar transportabil, 
dar și greutăţile sale de piatră. Pentru mărfurile voluminoase existau 
cîntare foarte mari şi greutăţile aveau forma unei rațe sau a unui leu. 
Cum preţurile mărfurilor erau fixate printr-un tarif fix (şi nu se putea 
cîştiga prea mult asupra diferenţei de preţ) toată nădejdea negustorului 
era în potrivirea inexactă a cîntarului. Desigur legile babiloniene pedep- 
seau pe negustorii care înşelau la cîntar, sau aveau greutăţi false, și zeii 
înşiși le făgăduiau o pedeapsă grea. Cu toate acestea înșelăciunea la 
cîntar era foarte frecventă. 


Un alt mijloc pentru a pune comerţul pe o temelie solidă era preve- 
derea legală că orice vinzare importantă trebuia consemnată într-un 
act de vinzare-cumpărare. Codul lui Hammurabi socoate chiar ca hoţ pe 
cela ce cumpăra un lucru mai însemnat fără martor sau fără un act de 
vînzare-cumpărare (Codul lui Hammurabi § 7). Această dispoziţie nu 
era desigur respectată la vinzări mici, dar era respectată la vînzări, schim- 
buri sau închirieri de imobile, de sclavi, apoi la împrumuturi, la donaţii 
și la depozite. 

Regii aveau un interes major să nu lase să crească prea mult aceste 
preţuri. Căci mărfurile ieftine erau semnul unei domnii fericite şi binecu- 
vîntate de zei. De aceea unii regi, fie babilonieni, fie din Asiria, au emis 
preţuri maximale. Dealtfel interesul regilor de a menţine preţurile cobo- 
rîte era dictat şi de dorinţa lor de a nu accepta ca negustorii, artizanii 
sau ţăranii să acumuleze multe resurse financiare ci acestea trebuiau să 
intre în visteria regală. Preţuri maximale erau fixate pentru untdelemn 
(de sesam), cereale şi lină. De pildă regele Samsi-Adad I afirmă într-o 
tabletă: „Cînd am clădit eu casa (templul) stăpînului meu EIil era tariful 
în oraşul meu Assur: | šekel argint era 2 kur de grîne, cu 1 šekel de argint 
se cumpăra 12 mine de lină, cu 1 sekel de argint se cumpăra 20 sila unt- 
delemn, ca preţ de cumpărare (L. Messerschmidt, Kei/schrifttexte aus 
Assur, Historisches Inhalts, Nr. 3, III, 13 sq). Dar aceste preţuri erau 
mult prea joase ca să fie respectate. Regii voiau prin astfel de tarife joase 
să arate fericirea din statul lor, dar şi să poată obţine venituri din amenzi, 
confiscări și pedepse ale celor ce ar vinde cu un preţ mai mare aceste 
produse. De fapt în textele juridice și astronomice preţurile acestor 
produse erau mai mari și reprezentau valoarea reală a preţurilor plătite. 


Se poate afirma în general că cele mai multe produse în decursul 
vremurilor au suferit o scumpire lentă și progresivă, cu excepţia epocilor 
de foamete sau de război cînd preţurile creșteau vertiginos. Lucrul acesta 
este vizibil prin faptul că în Imperiul Vechi Babilonian se plătea cu boabe 

de grîu sau de orz care se numărau, în Imperiul Nou Babilonian acest 
procedeu a dispărut cu totul socotindu-se în fracțiuni de šekel. 

Pe vremea regelui Manistusu se fixase preţul de 1 šekel pentru 1 kur 
(300 sila) de grîu. În realitate chiar în epoca acea îndepărtată cumpără- 
torul nu primea pentru 1 sekel decît 240 sila, iar în vremea lui Hammu- 
rabi numai 150 — 180 sila, către sfîrşitul dinastiei sale în vremuri tulburi 
doar 90 sila se vindeau pentru 1 šekel. Dar în vreme de foamete, pe timpul 
regelui asirian Nabumakin-apal, pentru 1 šekel se obțineau 20 sila de 
grine. Spre sfîrşitul imperiului asirian cînd orașele Asiriei erau asediate 
se plătea în secret (la negru am zice noi azi) 1 šekel de argint pentru 3 
sila de grine (Actes du 8”* Congres international des orientalistes tenu 
en 1889 à Stockholm, Il, 2, 11, N.6). Dar în Imperiul Nou Babilonian în 
general se obținea pentru 1 šekel 180 sila grîne. După cucerirea persană 
desigur preţurile au crescut mult şi se plătea cam 15—40 sila pentru 1 
šekel. 

Oscilaţii similare a suferit şi prețul curmalelor care în general costau 
1 kur, 1 šekel, dar prețul acestora nu a crescut pe timpul perșilor, poate 
fiindcă aceştia nu mîncau curmale. 

Uleiul (de susan) s-a menținut de asemenea la aceleaşi prețuri, și 10 
sila de ulei costa 1 šekel, dar în Imperiul Nou Babilonian s-a produs 
o scumpire a sa. 

Costul metalelor nu a variat prea mult în decursul, vremurilor, pe 
timpul lui Hammurabi 1 šekel de aur reprezenta 6 šekeli argint dar în 
epoca Imperiului Nou Babilonian 1 sekel de aur devenise 10 sekeli de 
argint. În schimb fierul, care în primele dinastii era scump, se ieftinise 
mult în a doua jumătate a mileniului I căci cu 1 šekel argint se cumpărau 
235 Sekeli fier (în timp ce pe vremea lui Hammurabi cu 1 šekel argint 
se cumpăra 8 1/4 sekeli fier.) 

Și în Mesopotamia erau oameni care aveau nevoie de bani. mai cu 
seamă țăranii pentru a cumpăra seminţe sau spre a închiria vite la arat 
ori spre a plăti secerători în vremea secerişului. Dobînda în toate vremu- 
rile era în Babilonia în general 20%, adică pentru 1 mină luată cu împru- 
mut se plătea pe lună 1 šekel. În Asiria se plăteau dobinzi și mai mari. 
În cărţile sacre ale iudeilor dobinda este interzisă cu totul, dar şi cei 
credincioși dintre asiro-babilonieni nu luau și nu primeau dobînzi. În 
schimb ei ciștigau asupra oscilaţiei cursului grînelor. Țăranul împrumuta 
sămiînţă, care era în vremea însămînţării scumpă, transformată în argint ; 
el o restituia la vremea secerişului cînd grinele reprezentate în bani 
erau ieftine. Astfel cămătarul împrumuta o cantitate de seminţe și primea 
dublul sau triplul ei la seceriş. Dar cei mai mulţi negustori percepeau și 
dobinda de 20%, iar pe de altă parte cîștigau şi din diferenţa de preț a 
grînelor mai sus arătate. 

Vitele erau destul de scumpe, căci un bou se vindea pe vremea lui 
Hammurabi cu 20 sekeli ; foarte ciudat măgarul era plătit cu un preţ 
mai mare Şi pe vremea dinastiei din Akkad preţul său ajungea la 30 sekeli, 
iar exemplarele frumoase pînă la 120 Sekeli. Oile erau mai ieftine și un 
berbec costa 1 1/2—2 šekeli, iar un porc putea îi cumpărat cu 1 šekel. 

Sclavul în chip ciudat nu avea o valoare mai mare decit vita sau măgarul. 

Regele Manistusu evaluează un sclav la 20 sekeli și acesta trebuie să fi 
fost preţul obişnuit chiar pe vremea lui Hammurabi. Pe urmă preţurile 
pentru sclavi au crescut și se plăteau pentru un bărbat 90 sekeli, iar o 
femeie cu sugarul ei era plătită cu 84 Sekeli. La Ninive — după marile 
cuceriri ale regilor sargonizi — preţul sclavilor a crescut mult. Se plătea 
l] mină pentru un sclav, iar un sclav care avea o meserie era cumpărat 
cu l 1/2 mină, și un sclav servitor cu 2 mine și 10 sekeli. În Imperiul 
Nou Babilonian preţurile au scăzut căci bărbaţii costau 50 5ekeli şi 
femeile cam la fel. Dar stăpinirea persană a achemenizilor a dus la o 
scumpire a preţurilor sclavilor, sub 1 mină nu se putea cumpăra un 
sclav, pe timpul regelui pers Cambyse, 3 sclavi au fost vînduţi cu preţul 
de 7 mine şi 56 sekeli, iar în anul al șaselea al domniei lui Darius I un 
bancher a plătit cu 4 mine și 10 sekeli un sclav. 

Cel ce avea nevoie de ajutor la lucrul său și nu poseda sclavi îi închiria 
sau îşi lua un lucrător plătit cu ziua. Părinţii sărăciţi de exploatare, în- 
chiriau copiii lor. Totuşi travaliul salariatera extrem de prost plătit, şi ce. 
ce-şi închiria braţele sale de muncă trăia într-o mare mizerie, căci munca 
unui pălmaș era evaluată la 6 5ekeli pe an în contractul anual pe care îl 
încheia. Cînd salariul trebuia prefăcut în cereale, atunci păstorii și lucră- 
torii agricoli primeau 9—8 kur de grîne, ceea ce reprezenta cam aceeași 
sumă dacă 1 kur costa 1 šekel. Dar de cele mai multe ori salariul era și 
mai mic încă, de pildă pe timpul lui Cyrus I un tată își închiriază fiul 
pentru un salariu de 4 šekeli pe an. În vremea muncilor agricole şi a 
secerișului mai cu seamă, salariile erau ceva mai mari. 

Cine nu poseda o casă o închiria și se pare că nu era niciodată lipsă 
de case de închiriat. O casă în vremea primei dinastii din Babel se închi- 
ria anual cu 1/3 pînă la 6 šekeli, dar trebuia la început să se dea o arvună 
de 1/2 asupra chiriei, cel mult. În decursul secolelor nu s-a produs o 
creștere a chiriilor în Babilon, poate fiindcă nu exista un confort prea 
mare al locuinţelor, și în Imperiul Neo-Babilonian se plăteau 3—7 sekeli 
anual pentru închiriat o casă. Numai pe vremea perșilor chiriile au crescut 
la 1/3— 1/2 mină. Chiriașul avea îndatorirea să repare acoperişul în fiecare 
an și să astupe crăpăturile din zid, iar de trei ori pe an trebuia să aducă 
proprietarului casei plocoane (nuptu ) în produse agricole. 

Cîmpurile se arendau cu o dijmă de o treime din recoltă în vremuri 
mai vechi, iar grădinile se arendau cu o dijmă de două treimi din recoltă, 

în special grădinile cu palmieri. Se arendau și pe sume de bani ; pe vremea 
lui Hammurabi | iku de pămînt (= 3528 metri pătraţi) se arenda cu 15— 
20 kur de cereale (= 1815—2420 litri), ceea ce reprezenta cam o treime 
din recoltă transformată în cereale. 

În epoca neo-babiloniană arenda pare a fi scăzut în mod remarcabil 
căci se plăteau pentru 1 kur de pămînt (= 13.231 metri pătraţi) 6 kur de 
cereale (= 436 litri) sau 5 kur de curmale (=362 1/2 litri). 


Meşteşugurile şi artizanii în Mesopotamia 


Preotul babilonian Berossos, care trăia în secolul al II-lea î.e.n. 
şi care ne-a transmis un mare număr din legendele babiloniene, scrie: 
„În primul an ar fi ieşit din Marea Roşie (Golful Persic, n.n.) acolo 
unde se învecincază cu Babilonia o ființă raţională al cărci nume ar 
fi fost Oannes, al cărei corp era ca de peşte, dar care avea sub capul 
său de peşte un cap de om, și avea și picioare ca de om care ieșeau din 
coada sa de peşte. El ar fi avut însă glas de om şi chipul său s-ar păstra 
și astăzi chiar. Această fiinţă s-a întîlnit cu oamenii ziua, fără să ia cu 
sine mîncăruri, şi a transmis oamenilor semnele scrierii, ştiinţele și 
artele de tot felul, i-a învăţat clădirea orașelor, înălțarea templelor, 
introducerea legilor, măsurarea pămiînturilor, le-a arătat cum se face 
semănatul și recoltarea roadelor şi i-a învăţat tot ce era de folos oameni- 
lor pentru cultivarea vieţii. De atunci din vremea aceea nu s-a descope- 
rit nimic de seamă. Odată cu apusul soarelui fiinţa aceea Oannes s-a 
cufundat iarăși în mare şi şi-a petrecut nopţile în adincuri, căci el era 
o făptură amfibie”” (Eusebiu de Cezareea, Prep. Ev. I, 14). 

Despre asemenea ființe, Berossos relatează că au venit şi sub domnia 
primilor regi dinainte de potop și au făcut și alte dezvăluiri, graţie cărora 
meșteșugurile şi artele au progresat încă și mai mult. 

Acest Oannes corespunde zeului Ea care este zeul adincurilor mării 
și al înţelepciunii. El era inventatorul meşteşugurilor şi sub diferite nume 
era zeul protector al olarilor, tîmplarilor, lucrătorilor în metale, al ţesă- 
torilor, al bărbierilor, al corăbierilor, al cizmarilor şi al altor meseriaşi, 

În orice caz meşteşugurile erau o îndeletnicire divină care îi înălța 
pe artizani cu mult deasupra lucrătorilor care nu cunoșteau un meșteșug 
și a țăranilor mai cu seamă. Ceilalţi lucrători, fără o caliticare profesio- 
nală, cum am spune astăzi, erau utilizați la construirea palatelor şi a 

templelor, pentru a săpa canale şi a le întreţine. Pe un relief din epoca 
lui Sanherib (A. Paterson, Palace of Sanherib, London, 1908, planșa 
32 f) care înfăţişează transportul unei porţi de piatră, lucrătorii aceştia 
„necalificaţi, sub comanda unui supraveghetor care loveşte din palme, 
trag cu greu colosala construcţie. Nu era nevoie de cunoştinţe speciale 
pentru acel gen de travaliu. 

Artizanii se bucurau de o apreciere mult mai mare atit în Asiria cit 
şi în Babilonia: citim despre ei, de pildă, sentințe de genul următor: 
„Artizanii stau în fruntea administraţiei acestei tări”, „Dacă regele nu 
ia seama la artizani, ţara se îndepărtează de el’. Cind regele Asarhadon 
a vrut să înceapă marile sale construcţii i-a strîns pe timplari, cioplitorii 
de piatră. lucrătorii în metale, artizanii pricepuţi, ca să se sfătuiască 
cu ei asupra executării lucrărilor. Apoi s-a rugat zeilor ca să le acorde 
tuturor artizanilor înţelepciunea și priceperea patronului lor, zeul Ea. 
Regele Agukakrime îi scuteşte de orice impozit pe artizani. lar artizanii 
pricepuţi găseau pretutindeni locuri să-și cîştige pîinea: se aduceau din 
depărtări mari artizani pricepuţi: de pildă regele hittiţilor aduce din 
Egipt în Asia Mică pe egipteanul Parimachu ca să-i clădească un palat. 
La cucerirea orașelor duşmane erau surghiuniţi și aduşi în Mesopotamia 
alături de notabili şi artizani. Astfel, după fuga lui Merodach-baladan 
din Babilon, Sanherib îi scoate din oraş pe toţi artizanii. De asemenea 
regele Nebukadnezar surghiuneşte după prima cucerire a Ierusalimului 
şi îi aduce în Babilon, în afară de oșteni (pe carc îi înglobează în armata 
sa) „pe toţi meseriașii ciîți sc aflau acolo” (IV. Regi, XXIV, 14) și printre 
ci pe toţi fierarii și timplarii. 

Întrucît la începutul istoriei însuși zeul Ta cra inventatorul care 
a dăruit asiro-babilonienilor toate meseriile şi toate artele, după con- 
cepţia asiro-babiloniană în meserii şi în artă nu cra frumos, decit ceea 
ce era lucrat după modele vechi. 

Pentru ca această continuitate neîntreruptă a transmiterii de la zei 
la oameni să fie mai puternic confirmată sc arată că Utnapisti (cores- 
pondentul lui Noe la asiro-babilonieni și sumerieni) i-a suit în arca sa 
și pe artizani. scăpînd astfel de nimicirea generală a potopului. Aşa 
se face că regii afirmau mereu că ci au clădit temple și palate aşa cum 
s-a făcut „,din vechime”. 

Tot așa artizanii „înţelepţi și pricepuți’ din Babilon şi Sippar l-au 
sfătuit pe regele Nabonide care voia să facă o cunună pentru zeul soare- 
lui Šamaš că „trebuie să fie efectuată ca în timpurile vechi”. Tot aşa 
regele Nabupalidin. vrind să facă un chip al zeului soarelui, s-a aflat 
în mare încurcătură căci nu găsea un chip vechi al acestui zeu. El s-a 
bucurat mult cînd a găsit o placă de argilă arsă veche cu chipul acestui 
zeu și s-a grăbit să pună să se imite vechiul original. 

Meseriile sînt menţionate și în Codul lui Hammurabi ; într-un para- 
graf se arată salariul zilnic pe care trebuie să-l cîştige un cioplitor în 
piatră, un fierar, un timplar, un cizmar, un constructor de corăbii și 
un zidar ($ 244 şi $ 273). 

În timpurile mai vechi meseriile se moşteneau din tată în fiu şi arti- 
zanii își aveau fiecare prăvăliile lor separate ca şi astăzi în Orient. În 
acele timpuri artizanii se uncau în bresle avînd ca şef un staroste, care 
mijlocea în toate relaţiile cu autorităţile de stat, mai cu seamă în ceea 
ce privește perceperea de impozite şi recrutareu în serviciile armatei. 
In Imperiul Nou Babilonian situaţia era diferită căci alături de artizani 
liberi, exercitau meseria şi sclavi, fie în contul lor propriu, fie în acela 
al stăpînilor lor. În acest scop oamenii bogaţi dădeau un sclav tînăr 
de-al lor să învețe o meserie la un meșter în vîrstă, care el însuși putea 
să fie tot sclav. Timpul de ucenicie a unei meserii era variabil, pentru 
ţesătorie dura 5 ani, pentru cioplirea pietrei 4 ani, pentru datul la piuă 
a lînii dura 2 1/2 ani. iar pentru brutărie 1 1/4 an. Meșterul care învăţa 
pe ucenic nu primea plată aparte în acest scop, ci cel mult un dar, ba 
trebuia să poarte de grijă de întreţinerea ucenicului său, dar el cîștigă 
prin aceea că putea să-l folosească pe ucenic pentru treburile sale proprii. 
Însă meşterul îşi lua angajamentul să-l înveţe pe ucenic pe deplin mește- 
șugul, iar dacă nu-l învăţa, trebuia să plătească o despăgubire stăpînu- 
lui tinărului ucenic, dacă acesta era sclav. Această despăgubire era 
destui de ridicată, căci se ridica la 6 sila de grîu. 

Dacă ucenicul a învățat meseria, el lucrează adesea ca asociat al 
bătriînului său meșter. 

Un contract prin care se dă un sclav tînăr unui meșter ca să-l înveţe 
o meserie este următorul: ,„Nubta (proprietară a sclavului, n.n) a încre- 
dințat pe Atkal-ana-Marduk, sclavului bărbatului său Iti-Mardukbalaţu 
spre a-l învăţa meseria de ţesător vreme de 5 ani, lui Bel-etir. El îl va 
învăţa toată meseria de țesător. Fiecare a luat o tăbliță cu acest contract. 
În fiecare zi Nubta va da lui Akal-ana-Marduk 1 sila (400 gr. n.n.) de 
pîine și în afară de aceasta îmbrăcăminte. Dacă el nu îl va învăţa ţesăto- 
ria va plăti pe zi 6 sila de grîu. Cine va călca acest contract va plăti 
1/2 mină de argint” (J.N. Strassmaier, Inschriften von Cvrus, Berlin. 
1911, p. 64). 

Dar existau și temple sau stăpîni de sclavi care îşi puneau robii să 
lucreze împreună într-o întreprindere mai mare, făcînd astfel concurenţă 
micilor artizani. 

Dezvoltarea meseriilor în Mesopotamia s-a făcut desigur în raport 
cu materiile prime existente în ţară. De aceea marea raritate a lemnului, 
lipsa aproape completă a pietrei și scumpetea metalelor a făcut ca mese- 
ria de tîmplar, cioplitor în piatră, şi lucrător în metale să fie îngreunată 

şi dificilă. Produsele fabricate din aceste materii prime erau totdeauna 
scumpe şi rare. Spre a le înlocui s-a căutat materii care să poată fi folo- 
site în locul lor. În special argila grasă a terenurilor aluviale din Meso- 
potamia, dar şi produse de corn erau folosite ca înlocuitoare ale mate- 
riilor prime ce lipseau. Tehnica diferitelor meserii, care ne este aşa de 
bine cunoscută în Egipt prin picturile din morminte, nu poate să fie 
aflată de noi cu aceeaşi preciziune. Totuși e greu să admitem că tehnicile 
au putut fi foarte diferite în Egipt față de Mesopotamia. 

Meseria cea mai prețuită era acea a olarului (paharu), întrucît ea 
produce obiecte într-un chip similar cu zeii care au creat şi ei pe oameni 
din argilă. La început olăritul se făcea fără toata olarului, care a fost 
inventată în mileniul al IV-lea, deci foarte devreme. Cărămizile erau 
făcute printr-un amestec de argilă cu paie și trestie, dar marea lipsă de 
lemne a impus ca toate preparatele de argilă, vase sau cărămizi să fie 
arse la soare doar. Mult mai rar erau arse în sobă, şi aceste sobe nu erau 
prea diferite de cele ce se folosesc şi acum de olari pentru arderea vaselor 
lor. 

Este foarte dificil să se dateze cu exactitate vîrsta vaselor mesopota- 
miene după forma lor, care căuta să reproducă mult modelele vechi, 
şi imitarea formelor arhaice împiedică datarea cu certitudine a vaselor. 
Multe vase aveau fundul ascuţit — deci nu putea sta decit înfipte în 
pămînt sau puse pe un inel. Altele erau bogat împodobite uneori cu 
culori. În afară de argila obişnuită se folosea și o pastă similară porțela- 
nului pentru vase. În afară de aceasta sticla era cunoscută, dar exempla- 
rele pe care le posedăm datează din mileniul I î.e.n., astfel că trebuie să 
acordăm prioritate Egiptului în inventarea sticlei, căci în unele morminte 
din Imperiul Vechi s-au găsit obiecte de sticlă. Dar mesopotamienii 
erau atașați de obiectele de argilă; din argilă arsă se făceau lucruri pe 
care noi le fabricăm din lemn, bronz, fier sau piatră, adică tuburi, sobe, 
sarcofage, sigilii, lămpi, casete etc. 

În fine argila juca un rol însemnat în obiectele artistice. Ea era mate- 
rialul de elecţie pentru fabricarea micilor figurine votive. Dar și aceste 
ligurine sînt greu de datat fiindcă anumite tipuri — cum este acela al 
zeiţei goale — se regăsește pe parcursul a două sau trei milenii. Si cele- 
lalte figurine — cum sînt figurinele reprezentind pe zei ce se așezau 
sub pragul ușilor, sau figurinele apotropaice ca oamenii-pește sau cen- 
taurii, demonii cu cap de ciine, sau ciinii etc. nu sînt caracteristice pentru 
o anumită epocă. 

De o mare frumuseţe erau plăcile de argilă emailate, care înlocuiau 
pictura. 

În această tehnică este lucrată celebra poartă a zeiţei Ištar care se 
află actualmente la Muzeul de Stat din Berlin (era una din porţile Babilo- 

nului). Se foloseau cele mai diferite culori. Tehnica fabricării plăcilor 
emailate era următoarea: După ce cu ajutorul unui model se desena 
conturul imaginilor care trebuiau să apară pe plăcile emailate, plăcile 
se ardeau ușor în cuptor. După ardere se trasa conturul figurilor cu fire 
de sticlă negre și se umpleau cîmpurile figurilor cu diferite culori de 
email, după care plăcile se ardeau a doua oară în cuptor. Bineînţeles 
secretul obţinerii plăcilor depindea de compoziţia culorilor folosite. 

Printre meseriile cele mai frecvente întîlnite de-a lungul văii Tigrului 
și Eufratului este şi accea a măcinatului grînelor. În gospodăriile mici 
de obicei stăpina casei măcina griînele, în casele mari sclavii și sclavele. 
Se folosea o moară de mînă primitivă, şi nu mori de apă sau de vînt 
(moara de apă apare în Europa în mileniul I al erei noastre, deşi este 
cunoscută în Italia încă din secolul II î.e.n.; moara de vint apare în mile- 
niul II al erei noastre în Europa, deși era cunoscută în Iran în secolul 
VII e.n.; cf. Istoria generală a științei, tr. rom. Buc., 1970 vol. I. p. 629). 

Cit priveşte brutarii şi măcelarii în casele de la ţară fiecare își făcea 
pîinea sa (dealtfel se foloseau drept hrană mai cu seamă pîinea nedospită 
și fierturile de mei), se întrebuința o rîşnitoare de mînă ce consta dintr-o 
piatră găurită ia care se adapta o alta mişcată de un om sau de o vită 
cu ajutorul unui miîner. 

Dar în templele mari existau mulţi brutari și erau și măcelari care 
tăiau carnea de jertfit. „Marele brutar al regelui” în Imperiul Nou Babi- 
lonian era însă un înalt funcţionar care nu avea nimic de-a face cu pîinea 
și cu pregătirea ei, ci avea o dregătorie civilă şi militară. 

Băuturile erau fabricate in Mesopotamia din timpuri străvechi. 
Deja în adunarea zeilor în luptă împotriva lui Tiamat citim „Zeii s-au 
așezat să prînzească, au mîncat pîine şi şi-au pregătit băutură tare din 
susan. Mustul cel dulce le-a alungat temerea, s-au îmbătat de băutură 
cea tare”. O zeiță a băuturii tari este Siris, care a fost creată de către 
Ea. În timpurile străvechi existau în Summer cîrciumi unde se bea bere 
și rachiu de susan pe care le pregătea circiumăreasa. O astfel de cîrciu- 
măreasă (sabu) numită Kubau ar fi ajuns chiar regină și ar fi început 
o nouă dinastie. 

Rachiul de sesam (susan) se afla pe mesele regilor, era băut de dregă- 
tori, de ofiţerii din armată și cu el se făceau libaţiuni morţilor pentru 
a le da puteri în călătoria cea din urmă. Codul lui Hammurabi este foarte 
sever cu aceste cîrciumărese ($ 108—$ 111); dacă ele nu vor să fie plă- 
tite cu cereale şi cer argint, sau dacă înșeală la cîntar şi la măsura capaci- 
tăţii de lichide, sau dacă scad conţinutul în cereale (deci în alcool) al 
berei, atunci vor fi aruncate în apă după ce au fost dovedite ca vinovate. 

Expresia obișnuită pentru „„,rachiu”” era šikaru dar ea nu arată din ce 
este fabricat. Cel mai prețuit era rachiul de curmale. Xenophon scrie că 

băutura era plăcută, dar provoca dureri de cap (Anabasis, II, 5, 14). După 
o informaţie din Talmud acest rachiu era amestecat cu 13 părţi de apă 
(S. Kranz, Tal/mudische Archeologie, Berlin, 1911, vol. II, p. 245). Cali- 
tatea lui se îmbunătăţea dacă i se adăugau foi de cassia (cassia fistula) 
şi ulei de sesam. În vremea Imperiului Nou Babilonian 121 litri de curmale 
(1 kur) produceau 1 tonă ( = 1000 litri) de šikaru. Se ajunsese la cunoaș- 
terea unui procedeu de conservare a acestei băuturi care putea fi băută 
şi peste un an. ludeii o foloseau des și sub arelaţia de sicheră apare în 
cărţile lor sacre. 

Se prepara bere din orz, grîu, și din alte cereale încă din epoca pre- 
sargonidă. Pentru fabricarea berei era nevoie de orz, pîinişoare dospite 
şi o substanţă care pare să însemne malţ. Se cunoștea o bere roşie și 
una neagră. Xenophon coborind cu cei 10.000 de ostași ai săi prin Arme- 
nia a băut bere de orz (vin de orz scrie el) care se bea printr-un tub 
de trestie spre a nu înghiţi orzul nedecorticat care se afla la suprafaţa 
berei (Anabasis, IV, 5, 26). Dar obiceiul de a bea bere printr-un tub 
de trestie îl aveau nu numai karducii din Munţii Armeniei (poate stră- 
moşii kurzilor), ci și asirieni! şi hittiţii, după cum se poate vedea din 
sigiliile ce le avem. 

Folosirea berei era răspîndită în ţara dintre cele două fluvii la fel 
ca şi în Egipt, dar ca și în Egipt vinul nu este băut decit de regi și de 
oameni bogaţi, berea fiind băutura celor săraci. 

Nebukadnezar aduce vin din Izalla, Tu'immu, Simminu, Hilbunn 
și mai ales de la Damasc, a cărui producţie de vinuri este lăudată și 
de Iezechiel (XXVII, 18). Dar și la asirieni Sargon al II-lea numește 
vinul „un produs al muntelui” și vinul produs în jurul lacului Van (în 
răsăritul Asiei mici) este mult apreciat de el. Vinul și în Asiria și în 
Babilon era ţinut în pivniţi în butoaie și amfore mari. 

O îndeletnicire rentabilă era cea de producător de parfumuri, de 
miresme bine plăcute, care erau folosite nu numai de femei ci și de băr- 
baţi dar mai cu seamă erau aduse ca „jertfe de bună mireasmă”” zeilor 
în temple. 

Smirna şi tămiia, precum și fumul pe care îl degajau cînd erau arse, 
jucau un rol mare în cultul zeilor, care aveau uneori altare aparte pentru 
arderea smirnei şi a tămiiei. În temple se ungea cu parfumuri pragul 
ușilor și zăvoarelor spre a umple toată încăperea cu o mireasmă plăcută. 
Uşile părţii templului numite în grecește adyton erau unse cu parfum 
ca și tavanul acestei încăperi, dar și podeaua, statuile zeilor și inscrip- 
tiile. Aceeaşi afinitate pentru parfumuri o aveau dealtfel și oamenii. 
Uleiul cu care se ungeau babilonienii era tot aşa de necesar ca și hrana 
pentru mulţi din ei şi Herodot (I, 195) observă și el că babilonienii se 
ung cu miresme bine mirositoare, pe intreg corpul. Ulei de chiparoase, 

iba[iuni si ofrande aduse unui Zeu tre un rege asiria 
Libaţiuni și ofrande aduse unui zeu de către un rege asirian 


ulei de mirt, de cedru și alte parfumuri erau de aceea in mare cantitate 
importate. 

Ingredientul fundamental pentru aceste parfumuri era uleiul — „uleiul 
vieţii”! cum spuneau babilonienii referindu-se la proprietățile sale tera- 
peutice, căci face ‚articulațiile omului flexibile” : ceca ce este contestabil 
dealtfel. Se cunoșteau şi alte uleiuri străine pe lingă cele indigene. Astfel 
cra uleiul de mir, a cărui rășină era foarte căutată. O specie a lui era 
mirul indian (budulhu) ; nardul (lardu) era folosit și el pentru fabrica- 
rea unui ulei preţios ca şi rășina /adanurm pe care Tiglatpileser IV o căpăta 
drept tribut din Damasc de la regele Rezin. Toate aceste uleiuri erau 
utilizate pure sau în amestecuri felurite. Mai îndrăgite erau mirosurile 
de mirt, de cedru, de chiparos şi de conifere în general, dar şi alte plante 
bine mirositoare erau amestecate în aceste uleiuri, cum ar fi șofranul 
sau kalamusul. 

Femeile, dar şi bărbaţii, foloseau produse cosmetice numeroase 
precum stibiul care era utilizat în tot Orientul pentru înfrumusețarea 
ochilor, căci pleoapele și spriîncenele apăreau mai bine, iar prin aceasta 
ochii erau mai mari şi mai strălucitori. Ca fard pe obraz exista o pastă 
roşic, galbenă şi chiar aurie. Este probabil că în Babilon s-a obţinut 
din ulei şi potasă un soi de săpun, care s-a atribuit de obicei popoarelor 
din nordul Europei în secolele IV—V ale erei noastre sau poate mai 
tirziu (cf. Istoria generală a stiinţei, II, Stiinta modernă, trad. rom. Buc., 
1971, p. 135). Se pare că în Egipt se înlătura părul de prisos de pe corp 
prin auripigment, ceea ce pare să fi fost un procedeu curent și în Babilon, 

judecînd după numeroasele statui ale unei zeițe goale unde părul axilar 
și cel pubian lipsesc totdeauna. 

Mînă în mînă cu amestecătorul de parfumuri, erau bărbierul şi fri- 
zerul care își aveau dugheana lor și locuitorul din Babilon se ducea 
la bărbier ca și cel de la Roma mai tirziu. 


Diferitele soiuri de trestie care creșteau în țara dintre cele două 
riuri, dădeau materie primă pentru nenumărate obiecte. Nu exista un 
lucrător aparte pentru prelucrarea trestiei care s-ar fi ocupat numai 
de fabricarea unor obiecte, ci ele se făceau fie în gospodăriile sătenilor 
fie de alți artizani. 

Papura era de asemenea folosită pentru impletituri, se făceau din 
ea coșuri, cufere, casete care puteau fi întărite cu piele. Foarte însemnate 
erau rogojinele făcute din papură care erau întinse pe jos, dar care aveau 
utilizare şi la construcţii căci se puneau mai multe straturi de rogojini 
între cărămizi pentru a împiedica umezeala (igrasia). Se pare că există 
un consum enorm de astfel de rogojini de papură la clădirea unor palate, 
iar regele Sanherib le-a aşezat ca să usuce un teren mocirlos pe care voia 
să-şi extindă palatul său. 

Căsuţe mici erau făcute pretutindeni din trestie nu numai pentru 
păstori dar şi pentru țărani, iar în teritoriile mlăștinoase din sud nu 
existau alte construcţii decît din trestie. Dealtfel și azi mai întîlnim în 
aceste regiuni multe locuinţe din trestie. Stilpii acestor case erau snopi 
de trestie legaţi împreună, pereţii și acoperișul erau din trestie, ca și 
grajdul și coteţul păsărilor, iar gardul era și el tot de trestie. Desigur 
un vint puternic putea ridica întreaga casă, dar refacerea ei nu era prea 
grea. 

Cele mai vechi corăbii cunoscute erau construite din papură şi trestie: 
prin ungere cu asfalt ele deveneau impermeabile la pătrunderea apei: 
se făceau și pinze la asemenea corăbii tot din papură, împletindu-se 
ca o rogojină. Din tulpinile lungi ale trestiilor se confecţionau visle. 
Bastonul pe care fiecare babilonian îl purta după Herodot (I, 195) era 
făcut tot dintr-o tulpină de trestie, şi tot din trestie era prăjina de măsu- 
rat şi mai ales din trestie era tocul scribului (qan fuppi). Apoi din trun- 
chiuri groase de trestie tăiate se făceau vase pentru ţinut hrana dar și 
alte obiecte. 

Lemnul era indispensabil uneori şi regii sau marii dregători poseduu 
lemn importat din ţări îndepărtate. Însă timplarul (naggaru) nu avea 
lemn mult la dispoziţie. Din trunchiuri de palmier uscate se putea obţine 
lemn, dar uneori trebuia mers în munţi spre a-l obţine. Uşa făcută din 
lemn era de aceea scumpă și chiriașul unei case venea cu ușa sa și pleca 
cu ea cînd i se sfirşea contractul de închiriere. 

Mobilierul caselor era destul de simplu în Mesopotamia, în general 
el consta dintr-un pat şi cîteva scaune, căci în Orient nu se lua masa 
culcat ci pe scaun, adică grecii și romanii aveau alte cutume la masă 
decît asiro-babilonienii. Scaunele și mesele au fost împodobite cu pietre 
preţioase și erau lucrate din fildeș deseori. 


Căruţașul era acela care lucra carele şi căruțele de transport, partea 
cea mai grea a muncii sale fiind lucrul roţilor care în mileniul IV erau 
pline, apoi au căpătat spiţe. Dealtfel la origine carele erau pentru război 
fiindcă greutăţile erau cărate pe spinarea unor animale, măgari mai 
cu seamă, sau în Arabia, cămile. 


Construirea unei corăbii cerea colaborarea unui timplar cu a coră- 
bierilor. Mai întîi se făcea un plan apoi se construia „,șira spinării’ adică 
chila corăbiei ; la aceasta se adăugau „,coastele”” şi pereţii ce se întăreau 
prin adăugare de asfalt. Formele navelor mesopotamiene erau foarte 
diferite, de la formele subţiri alungite pînă la puternicele corăbii de război. 
Dar și materialul din care erau construite corăbiile varia, unele din ele, 
cu totul de lemn, aveau un coş deasupra catargului, iar la pupă un cap 
de cal sau de peşte. Un alt tip de corabie a stîrnit uimirea lui Herodot. 
„Dar după orașul (Babilon) el însuși cea mai mare minune este cea despre 
care voi vorbi. Babilonienii nu au alte soiuri de corăbii decit cele ce 
scoboară Eufratul pină la orașul Babilon; aceste (corăbii) sînt rotunde 
și făcute cu totul de piele, căci după ce au lucrat coastele corăbiei, tăind 
sălcii care cresc în Armenia deasupra Asiriei, ei întind în afara lor piei 
apretate astfel că pieile alcătuiesc fundul, fără să se distingă pupa, fără 
a strîmta prova. Aceste corăbii sînt circulare ca nişte scuturi; ei le căp- 
tușesc pe dinlăuntrul cu trestie, apoi pleacă spre a-și face transporturile 
lor scoborînd fluviul. Încărcătura constă în mărfuri de diferite feluri 
și mai ales în vase de pămînt pline cu vin de palmier. Doi oameni care 
stau în picioare, dirijează barca fiecare avînd o prăjină; unul o retrage 
pe a sa în timp ce tovarășul său înfige prăjina pînă în fundul apei. Se 
construiesc după modelul acesta bărci mari şi bărci mici. Cele mai mari 
primesc o încărcătură avînd greutatea de 5000 talanţi (1 talant = 33 kg, 
în total 165.000 kg) Fiecare din bărci poartă un măgar viu şi unele duc 
mai mulți măgari. Cînd — după ce au navigat ajung la Babilon și după 
ce corăbierii şi-au vîndut încărcătura — ei vind la licitaţie trestiile și 
carcasa corăbiei; apoi pun pielea pe spinarea măgarilor și se întorc pe 
drum pe jos în Armenia, căci este cu neputinţă să se urce cu barca pe 
cursul fluviului în sus, din pricina rapidității sale. Acesta este motivul 
pentru care nu fac corăbiile lor de lemn, ci de piele. Cînd cei ce mînă 
măgarii au ajuns în Armenia se apucă să refacă o corabie prin aceleași 
procedee. Aceasta este navigația pe Eufrat”. (Herodot, I, 194). 

Aceste corăbii apar deseori pe reliefurile asiriene și s-au conservat 
pînă în ziua de azi sub numele de gu/fa, numai că acum sînt acoperite 
doar cu asfalt, nu şi cu piei. 

Burdufurile pe care călăreau soldaţii asirieni cînd trebuiau să treacă 
rîurile nu sînt deloc identice cu aceste corăbii. Ele sînt folosite și azi 
pe malurile şi în apele rîului Tigru numindu-se azi Kelek (pe vremuri 
însă Kalakku ) dar formate din mai multe burdufuri legate între ele peste 
care se așază o platformă pe care se instalau mărfurile și călătorii. 

Corăbiile de război asiriene şi babiloniene erau făcute cu ajutorul 
fenicienilor care furnizau şi corăbieri. Posedăm reliefuri asupra corăbiilor 
de război asiriene, și unele din ele aveau la prora (partea dinainte a coră- 
bie:) un pinten mare cu care putea fi străpunsă nava dușmană, pe cînd 
pupa (partea dinapoi) era rotunjită. Corabia avea două rînduri de vislași, 
în total 16-20 visle, și două visle mari slujeau drept cîrmă. Pe o punte, 
deasupra celor două rînduri de vislaşi, se aflau ostașii. Aceste corăbii 
de război nu posedau catarg şi nici nu erau mișcate de vînt în pînzele 
lor. 

Meşteșugul torsului și tesutului era cunoscut din vremuri străvechi, 
ca și o serie de alte îndeletniciri: vopsitoria, albitul, croitoria, datul 
la piuă. În vremuri străvechi (mileniul IV) sumerienii se acopereau 
iarna cu piei de animale. Torsul se făcea cu fusul şi chiar soţii de mari 
dregători îşi petreceau timpul torcînd. Torsul se făcea și în temple, și 
după Strabo ar fi existat în orașul sacru Borsippa o mare „intreprindere 
de tors şi ţesut inul’ (XVI, 1, 7). Atit torsul cit și țesutul se făceau de 
femei, spre deosebire de Egipt unde ţeseau bărbaţii. După ce se ţesea o 
pînză din lînă sau in, ea era spălată cu un fel de săpun, mai exact cu un 
amestec de potasă, leșie și alaun. 

Veșmintele erau la început lucrate în casă, dar strălucitoarele veş- 
minte asiro-babiloniene ale regilor n-au putut fi croite decit de croitori 
specializați. Veşmintele asiriene și babiloniene care erau brodate, ca 
și ale fenicienilor, erau vestite peste mări și ţări, și aflăm că după căderea 
orașului Ierihon, unul dintre războinicii iudei Acar a furat ,,o haină 
frumoasă pestriță, din Sinear” (Iosua, VII, 21) termenul „pestrit 
însemnînd fără îndoială ,brodat”, iar Sinear este numele ebraic al 
Summerului, deci e vorba de o haină din Babilon întrucît Sumerul în 
mileniul Į încetase să mai exite. Dealtfel și lezechiel enumera printre 
mărfurile pe care orașul Assur, adică Asiria, le exportă în orașul fenician 
Tyr: „„mantii de purpură albastră brodate” (/ezechiel, XXVII, 24). 
Pliniu cel bătrîn (Naturalis Historia, VIII, 196) relatează că celebrul 
Cato cel tînăr cumpărase covoare din Babilon în valoare de 800.000 ses- 
terţi pe care împăratul Nero i-a plătit mai tîrziu cu 4 milioane sesterţi. 
Țesutul covoarelor era o artă pe care babilonienii au dezvoltat-o mult 

și care s-a perpetuat și în zilele noastre în Iran și Irak. Unele mozaicuri 
din palatele asiriene descoperite recent pot să ne dea o imagine a frumu- 
seţii vechilor covoare cu care erau împodobite palatele din Mesopotamia. 

Cea mai simplă utilizare a pieilor consta în aceea că se întorcea partea 
dinlăuntru a lor în afară şi se coseau deschizăturile obţinindu-se astfel 
burdufuri care nu lipseau din nici o gospodărie. Burdufurile serveau 
pentru păstrarea apei, dar şi a laptelui şi a berei. Umflate, burdufurile 
serveau pentru traversat rîurile precum am arătat mai sus. Pentru mersul 
în regiunile muntoase era necesară încălțămintea confecţionată în modele 
diferite, unele împodobite cu pietre scumpe şi perle. 

Pietre nu existau în Babilon, cel mult fluviile rulau pietre mici care 
nu puteau sluji desigur la construcţii. Un oarecare înlocuitor al pietrei 
îl constituia asfaltul şi amestecul de argilă şi de asfalt era tare, durabil, 
avînd toate caracterele pietrei; de aceea a fost folosit încă de sumerieni. 
Fără amestecul de argilă asfaltul putea sluji însă ca mortar la unele 
clădiri, în special cele ce erau în contact cu apa sau pentru a întări pereţii 
bărcilor şi navelor ori la confecţionat vase de împletitură tapiţate cu 
asfalt. 

Totuşi — cu toată lipsa de pietre — în Mesopotamia a existat o 
epocă de piatră cînd piatra era adusă de la mari depărtări. Căci în toate 
săpăturile arheologice s-au găsit virfuri de săgeți, topoare, lănci, ciocane 
de cremene și de obsidiană. 

Mai cu seamă în cultul zeilor — care este întotdeauna mai conser- 
vator — s-au găsit cuțite de cremene mult timp după ce se foloseau ins- 
trumente de aramă, bronz sau fier în viaţa de toate zilele. 

Pietrele de moară erau toate de piatră, bineînțeles unele din bazalt, 
şi constau dintr-o parte inferioară care avea în mijloc un orificiu în care 
se învîrtea o altă piatră îmbinată în cea dintii. Din steatite, onix şi ala- 
bastru se făceau vase mici pentru parfumuri care se lucrau de către cio- 
plitori în piatră cu sfredele. Pe aceste vase se gravau în piatră scene 
mitologice sau procesiuni, ori figuri de zei. 

O formă specială a gravurii în piatră era fabricarea sigiliilor și lucră- 
torul de sigilii (burgullu ) avea un rol important în societatea babilonia- 
nă căci din vremea lui Hammurabi, rămăsese obiceiul ca fiecare locuitor 
să-şi aibă un sigiliu al său (Herodot, I, 195). 

Aceste sigilii erau cilindrice şi se rulau rostogolindu-se pe argila moale 
a tăbliței. Se purtau aceste sigilii — care erau în formă de cilindru și 
găurite la mijloc ca să poată trece prin el o sfoară — în jurul gitului, 
adesea fiind lucrate din pietre semi-preţioase. Deşi la început, în vremea 
primei dinastii babiloniene, nu posedau un cilindru decît dregătorii 
şi oamenii foarte bogaţi, mai tîrziu folosirea lor s-a extins aproape la 
toţi locuitorii Babilonului. 

Nu se foloseau sigilii în formă de pecete care se aplica de obicei 
cu cerneală sau culori pe papirus ca în Egiptul antic sau pe pergament, 
ci numai sigilii cilindrice. Temele reprezentate pe sigilii erau din cele 
mai variate — scene mitologice legate de Gilgameš de pildă, sau lupta 
dintre zei, ori zeul soarelui. 

Se pare că existau şi prăvălii în care lucrau acești săpători de sigilii 
care gravau cu atita măestrie și pare foarte sigur că utilizau lentile mări- 
toare din cristal de rocă poate, fiindcă nu ne putem explica altfel amă- 
nuntele minuscule, ori scrierea hieroglifică atît de mică de pe aceste 
sigilii. Dar detaliile devin mai puţin numeroase în epoca neobabiloniană. 
Pentru sigiliile asiriene este absolut caracteristică preferința faţă de su- 
prafeţele sferice ale sigiliilor. 

Lucrătorii metalelor aveau și ei puţine materiale, căci în Mesopota- 
mia nu se aflau metale. Pe de altă parte se credea că metalele, aurul 
şi bronzul, fiind scoase din adîncurile pămîntului sînt ,o producţie 
a infernului”. Faptul că în orașul Albada s-a găsit aramă în munţi a 
fost socotit ca un semn aducător de nenorocire. De aceea în general 
metalele se importau în Mesopotamia. Este îndoielnic dacă asirienii — 
pe teritoriul cărora se găsea aramă, plumb, argint, antimoniu şi sare — 
au exploatat vreodată ei înşişi aceste metale și substanţe (cf. G. Rawlin- 
son, The Five Great Monarchies of the Ancient Eastern World, I 276), 
în orice caz sursele noastre istorice nu pomenesc nimic despre exploa- 
tarea acestora. 

În timpurile cele mai vechi (mileniul IV) la sumerieni nu se lucra 
decît arama (sum. urudu, akkad. eru), apoi s-a descoperit în epoca pre- 
sargonidă că aliajul aramei cu plumbul și antimoniul dă un produs 
mult mai tare care a fost numit bronz (sum. zabar; akkad. siparru). 

Aliajul aramei cu cositorul (staniul) a apărut mult mai tîrziu şi a eli- 
minat celelalte aliaje de mai sus. In epoca neo-babiloniană raportul 
cupru faţă de cositor în bronz era de 8 1/2 faţa de 1 parte. Mult mai 
tirziu apare fierul (parzillu ), dar el este menţionat în epoca lui Ham- 
murabi (Cuneiform Texts from Babylonian Tablets — in the British 
Museum, VI, 25 a) fiind rar şi scump. Printre cadourile dăruite de regele 
Tuăratta din Mitanni faraonului Amenofis III figurează mai multe 
pumnale și inele de oţel. Dar cu începere de la Assurnasirpal fierul 
este ieftin şi folosit des pentru fabricarea a tot soiul de unelte şi de arme. 

Fierarii sînt pomeniţi adesea cu începere din acea vreme, și ei folosesc 
foale pentru a ridica temperatura focului. Se fabrică de către fierari 
produse mai grosolane iar artizanii speciali fabrică unelte sau obiecte 
mai greu de lucrat. Era cunoscută tehnica turnării „à cire perdue” din 
vremea lui Gudea, folosindu-se un nucleu de argilă sau de lemn, încon- 
jurat cu ceară peste care se modela argila, lăsîndu-se două mici orificii. 

Prin unul se turna bronzul care, topind ceara, lua exact forma nucleului 
de argilă sau de lemn, iar celălalt orificiu era lăsat pentru ieșirea aerului. 
După ce se solidifica și răcea bronzul, se spărgea învelișul de argilă, 
rămînind statueta sau obiectul de bronz. 

În felul acesta s-au lucrat numeroase statuete votive de bronz, dar 
și figurine de animale, de demoni, de genii, de măşti apotropaice. 

n ceea ce priveşte metalele nobile, aurul și argintul, ele se importau 
desigur din străinătate. Dintr-un amestec de aur şi argint, poate cu un 
adaus de aramă, se făcea un aliaj numit de greci şi de romani aurichal- 
cum (sau elektrum) a cărei compoziţie nu ne este cunoscută. Din el 
existau mai multe varietăţi, roșie, albă şi colorată. 

Dintre pietrele preţioase și semi-preţioase care erau lucrate de biju- 
tierii babilonieni şi asirieni, trebuie să cităm în primul rînd lazuritul 
sau lapislazuli atît de scump şi în Egiptul faraonic, piatră obţinută 
dintr-o carieră aflată în actualul Afganistan. Am arătat că artizanii babi- 
lonieni lucrau cristalul de rocă, făcînd din el lentile convexe, desigur 
spre a mări detaliile unei geme sau poate pentru a aprinde cu el paie 
şi a face focul ziua (cf. A. H. Layard, Niniveh and Babylon, p. 143). 
Dar erau cunoscute foarte multe pietre preţioase şi semiprețioase cărora 
li se atribuiau virtuţi terapeutice (așa-zisa /itoterapie utilizează terapia 
cu pietre prețioase și semiprețioase băute sau purtate de bolnavi) și mai 
ales magice. Multe nume ne sînt necunoscute, dar ştim că pietre preţioase 
erau folosite ca amulete, purtate împotriva demonilor răi. 

Artizani babilonieni pricepuţi lucrau fildeșul importat din Egipt 
(Și nu din India), confecţionînd adesea piepteni împodobiţi cu zei sau 
animale sacre. 

Îndeobşte se poate afirma că artizanii babilonieni, ca şi cei asirieni, 
lucrau cu multă pricepere, în micile lor prăvălioare, un număr mare 
de produse a căror frumuseţe și perfecțiune ne pun pe noi cei de azi 
în dificultate să afirmăm dacă avem în fața obiecte de artă sau produse 
meşteşugăreşti. 


Ţăranii şi agricultura asiro-babiloniană 


Mesopotamia era în ochii grecilor vechi o regiune de o bogăţie fabu- 
Joasă, cea mai rodnică din lume. Herodot scrie despre ea: „Nu plouă în 
Asiria (aici în Babilon, n.n.) şi iată cum se hrănește rădăcina grîului: 
se udă planta cu apa din fluviu, ea capătă putere și spicul se formează. 
Udarea se face cu mîna sau cu ajutorul mașinilor și nu ca în Egipt unde 
Nilul inundă și acoperă cîmpurile. Tot teritoriul Babiloniei, este, la fel 
ca și Egiptul, întretăiat de canale din care cel mai mare este navigabil, el se 
îndreaptă oblic către sud-vest, de la Eufrat la Tigru, fluviu pe care Ninive 
este clădită. Dintre toate ţinuturile pe care le cunoaștem este cu mult cea 
mai rodnică în daruri ale zeiţei Ceres. Nimeni nu încearcă să cultive pomi 
fructiferi pe acest pămînt ; nici smochin, nici viţă de vie, nici măslin ; 
dar acest pămînt este atît de fertil în grîne că el dă două sute de măsuri 
pentru una semănată ; ba ajunge chiar la trei sute de măsuri pentru una 
semănată cînd recolta este foarte bună. Frunza secarei și cea a orzului 
este de patru degete în lărgime, şi cu toate că eu cunosc prea bine înăl- 
țimea tulpinei de mei și de susan, nu o voi menţiona, fiind încredinţat 
că cei ce nu au fost în această ţară a Babiloniei, ar socoti de necrezut 
chiar şi cele ce spun despre cereale. Locuitorii nu folosesc ulei de măsline 
ci de sesam. În cîmpie cresc în mod spontan palmieri, cea mai mare parte 
din ei poartă fructe din care locuitorii de aici fac unele feluri de mîncare, 
dar fac de asemenea din aceste roade ale palmierilor un vin şi miere. 
Ei cultivă palmierii în felul cum se cultivă smochinii, şi cît despre aceia 
pe care grecii îi numesc masculini, ei leagă roadele lor la fructele curma- 
lilor, pentru ca roadele palmierilor masculini să pătrundă în curmală, să 
o coacă, şi să o împiedice să cadă, căci palmierii masculini poartă înlăun- 
trul roadelor lor o sămînţă aparte, la fel ca şi smochinii sălbatici” (Hero- 
dot, I, 193). 

Într-un fel similar se exprimă și Strabon: „Această țară dă roade ca 
nici una alta, căci ea rodeşte — precum se spune — de trei sute de ori 
mai mult decît se însămînţează” (Strabon, XVI, 1, 14). 

Botanistul Theophrast care vieţuia pe la 300 î.e.n. dă cifre mai mode- 
rate dar se referă la grîu, nu la orz: „În Babilonia se seceră de două ori, 
iar a treia oară se lasă oile să pască peste grîne.... (Pămîntul) dă de 
50 de ori roadele (semănate) şi de 100 de ori dacă este bine îngrijit pămîn- 
tul. Lucrarea ogoarelor constă în aceea că se lasă să stea pe cîmp apa 
cît mai mult cu putinţă, ca să se facă mult noroi. Cînd pămîntul a deve- 
nit moale şi umed în adincime trebuie afînat. Pămîntul nu rodește însă 
trestii și buruieni ca solul egiptean. Aceasta este urmarea unui pămînt 
de bună calitate” (Theophrast, Historia plant. VIII, 7). Scriitorul babilo- 
nian Berossos (către 280 î.e.n.) arată că în patria sa cresc grîu şi secară 
sălbatică. 

Marea rodnicie a pămîntului din Babilon și valoarea agriculturii 
este arătată și de faptul că munca ogoarelor era socotită de origine 
divină. Zeul Ninurta era ocrotitorul agriculturii: „Plantele strigă la un 
loc numele său cerînd să împărăţească peste ele''. Un alt zeu care este 
asociat lui Ninurta este Ningirsu care face şanţuri şi canale. În limba 
sumeriană „om al lui Ningirsu” înseamnă agricultor. Dar şi zeul Tamuz, 
al cărui cult era atît de răspîndit în popor era un ocrotitor al agriculturii. 
Dintre zeițe, Nisaba era protectoarea grîului. Dar şi alţi zei au un rol 
însemnat în agricultură ; așa bunăoară zeul Ea este cel ce a inventat 
diferite aparate şi ustensile folositoare în munca ogoarelor. Apoi zeul 
soarelui Sa mas face să crească roadele cîmpurilor iar zeul lunii Sin ajută 
producerea băuturilor și mîncărurilor. Lui Nergal, zeul războiului şi 
al infernului, i s-a dat sarcina de către zeul Elil să poarte de grijă de vitele 
de pe cîmp. 

Dar la fel ca și zeii, regii arătau același interes pentru munca ogoarelor. 
Marele rege Nebukadnezar se numea pe sine cu mîndrie „,plugarul din 
Babilon” şi conform zicalei babiloniene munca ogoarelor e atît de nece- 
sară ca împlinirea datoriei conjugale: „un ogor care nu este pregătit e 
ca o femeie fără de bărbat”. 

Condiţiile climaterice ale Mesopotamiei nu s-au schimbat în mod 
substanţial din antichitate şi pînă acum și de aceea muncile agricole se 
desfăşurau înlăuntrul aceloraşi luni ca şi acum. 

În luna Tișri, adică în luna a 7-a (octombrie-noiembrie), se deschid 
iar porţile cerului după o vreme lipsită de ploi, mai exact se deschid 
„porțile oceanului ceresc’ spuneau babilonienii, adică începe iarăși să 
plouă. În luna următoare Marcheswan (noiembrie-decembrie) trebuie 
începută pregătirea pămîntului. Căci ploaia cade iarna și face toate 
drumurile impracticabile. În Asiria în timpul iernii cade zăpada și tem- 


197 


Aratul cu boi şi plug-semănăloare (relief din sec. II î.e.n.) 


peratura poate scădea mult sub zero grade. În luna noastră februarie 
încep să răsară ierburile. În Irak recolta începe azi la mijlocul lunii mai. 


În vechiul Babilon recolta putea începe la sfîrșitul lunii aprilie iar 
în mai era terminată. 


Suprafaţa agricolă utilă a Babiloniei, adică între orașele Sippar şi 
Eridu, era de 375 km lungime și 75 km lăţime, reprezenta deci circa 
28.000 — 30.000 km pătraţi. Suprafaţa agricolă a Asiriei era pe jumătate 
mai mică. Sudul Babiloniei era acoperit de mlaștini care nu se puteau 
înlătura decît cu mare greutate. În Asiria erau munţii stîncoși care limitau 
terenul arabil. Pentru agricultură rămîneau și în Asiria și în Babilonia 
pămînturile aşezate de-a lungul fluviilor și al afluenților lor. Spre a 
extinde pămîntul arabil, dar și spre a regulariza inundația fluviilor, o 
întreagă reţea de canale şi de diguri străbătea Asiria și Babilonia. 


Cele mai bune şi mai fertile pămînturi se aflau în mîinile coroanei ; 
știm că aceste pămînturi erau destul de întinse căci regele Melisipak II 
scuteşte de dări o moșie de 390 hectare, proprietatea fiului său, iar Nebu- 
kadnezar o moşie de 104 hectare. 


Alături de regi, proprietari ai unor mari întinderi de pămînt erau zeii, 
prin templele și preoţii lor. Adesea se petreceau conflicte între rege şi 
templu pentru posesiunea unei moșii. Pe de altă parte templele se stră- 
duiau prin cumpărări, moșteniri sau donaţii să-şi mărească domeniile. 
Administrarea acestor mari domenii ale templelor nu era uşoară și nece- 
sita numeroși ţărani, argaţi, funcţionari şi scribi. 

Ceea ce rămiînea ca teren arabil, în afara celui ce aparţinea regelui, 
casei regale și templelor era proprietatea obştiilor adică a comunităţilor 
agrare. 

Oştenii posedau în uzufruct o întindere de pămînt pe care îl lucrau 
în schimbul serviciilor pe care le prestau în oastea regelui. 

Bucăţile de pămînt vîndute şi cumpărate nu erau prea mari dar variau 
după timp şi epocă. În epoca arhaică întîlnim bunuri agrare de 42 iku' 
(circa 165.750 metri pătraţi adică 16 hectare și jumătate, n.n.) sau de 
216 iku (circa 84 hectare şi jumătate n.n.). 

În timpul regelui Hammurabi suprafeţele agrare vîndute par a fi 
fost mult mai mici, iar în Imperiul Nou Babilonian suprafeţele agricole 
sînt și mai mici încă. 

Ţăranii lucrau ogorul ei înşişi cu familiile lor, eventual cu ajutorul 
sclavilor sau al unor lucrători liberi plătiţi, angajaţi fie pentru tot anul, 
fie doar pentru vremea recoltei. Cu toată rodnicia pămîntului, ţăranii 
nu o duceau prea bine din pricina dărilor, corvezilor, rechiziţiilor dar și 
dobiînzilor pe care trebuiau să le plătească cămătarilor. Căci înainte de 
semănat țăranul trebuia să se împrumute de sămînță de la un cămătar, 
și după recoltă trebuia să-şi plătească datoria cu dobindă. 

Atît templele cît şi marii proprietari de domenii agricole arendau 
deseori întinderi din pămînturile lor ca să nu aibă griji şi să obţină un 
venit sigur. Posedăm un mare număr de contracte de arendă. Țăranul 
era obligat să aibă o recoltă egală cu aceea a vecinilor săi iar arenda 
se plătea în produse naturale în raport cu recolta obţinută. 

Condiţia principală pentru dobindirea unei recolte abundente era 
captarea apei şi distribuirea ei pe terenul propriu. De aceea se săpau 
canale de către stat şi se căpătau terenuri fertile noi. Însă cel ce voia să 
aibă apă suficientă trebuia să aducă daruri în produse naturale. Propri- 
etarii de pămînturi şi bancherii făceau pe socoteala lor canale și puneau 
pe ţărani să plătească scump apa ce li se distribuia. Pentru întreţinerea 
canalelor, ţăranii erau obligaţi să le curețe în mod periodic, apoi să între- 
ţină digurile şi să îndepărteze tendința de înmocirlare a canalelor care 
se astupau astfel. Pe de altă parte prin deschiderea şi închiderea negli- 
jentă a stăvilarelor unui canal, se putea nimici ogorul unui vecin, de 
aceea se cerea multă grijă în această mînuire a stăvilarelor. 

Aproape în tot decursul unui an ogoarele se aflau mai sus decît supra- 
faţa apei din canale (cu excepţia poate a primăverii) și de aceea era nevoie 
să se ridice apa prin maşini hidraulice ca ea să fie condusă prin şanţuri 
la plantele de irigat. Maşinile de irigat folosite azi în Irak și numit cird 
par a nu fi fost cunoscute în antichitate, dar mașina hidraulică egipteană 
de azi numită șaduf este exact același instrument pe care îl aveau 
și babilonienii, adică o cumpănă care are la un cap o greutate, la celălalt 
o găleată mare cu care se scoate apă din canal, ca dintr-o fîntînă cu 
cumpănă. Apoi se toarnă într-un şanţ de unde se scurge pe ogor. Regele 
Sanherib a introdus şi în Asiria acest sistem de irigație, unde în general 

irigaţia era mult mai dificilă decît în Babilon şi depindea mai mult de 
regimul ploilor. Spre a birui lipsa de ploaie se foloseau diferite descîntece 
şi o anumită piatră era folosită în asemenea vrăji de chemat ploaia. 

Pe lingă irigarea ogoarelor, aratul cu un plug era o operaţie esenţială. 
Plugul vechi babilonian (epinnu ) era de lemn şi consta dintr-o ramură 
mare de copac îndoită, la care se puneau doi boi. Pentru acest plug de 
lemn erau necesari trei oameni, unul care să ţină coarnele, altul ca să 
mîne boii şi altul ca să semene grîul în urma plugului. O altă variantă a 
plugului de lemn avea alături de brazdar o pîlnie prin care se turnau 
seminţele. Mai exista şi un plug mai mic ce era tras de oameni (agadibbu ). 


După ce era arat ogorul, trebuia mărunţit pămîntul și aceasta se făcea 
cu un fel de greble. După semănat munca ţăranului nu se termina însă 
şi el trebuia să plivească buruienile, să păzească ogorul de păsări şi să 
împiedice lăcustele să se așeze pe pămîntul lui. 

În Babilon se cultivau multe feluri de cereale, cel mai mult era cultivat 
orzul (asnan ), dar în afară de acesta existau grîul propriu-zis (akkadian : 
kibtu ) şi secara, dar şi cereala cunoscută sub numele de durrah în Orient. 


Herodot arătase că în Mesopotamia nu se foloseşte decît ulei de 
sesam (susan) şi acest fapt este confirmat de Talmudul din Babilon. 
Încercările regelui Sanherib de a aclimatiza măslinul nu au dat nici un 
rezultat, astfel că uleiul de sesam era folosit pentru mîncăruri, la unsori, 
pentru iluminat, în cultul zeilor, pentru ghicit viitorul (lecanoscopie) 
şi în nenumărate alte domenii. 


Pentru hrană se foloseau o serie de leguminoase, probabil fasolea și 
bobul sau lintea. Toate acestea se cultivau în cantitate mare și consti- 
tuiau o bună parte din alimentaţie. Nu putem şti dacă se utiliza uleiul 
de seminţe de in, care totuși a fost folosit în medicină. În Babilonia era 
necunoscut însă orezul, care a venit în Mesopotamia din India după 
expediţia în această ţară a lui Alexandru Macedon. 


Trebuie făcută o deosebire netă între ogoare și grădini în care se 
cultivau pomi fructiferi şi legume, iar ţăranul nu era un grădinar (nuka- 
ribbu ). Acesta din urmă era un om iscusit. Regele Sargon I a fost crescut 
de un grădinar și a fost el însuşi grădinar. Dar grădinarul obișnuit avea 
aceleași greutăţi în viaţă ca și ţăranul. Arenda pe care o plătea pentru 
terenul său mai mănos, era de patru ori mai mare ca aceea a unui țăran 
care-şi lucra ogorul. Se pare că grădinarii erau jefuiţi de roadele muncii 
lor de către proprietarul terenului care le cerea o arendă considerabilă. 
De aceea regele Hammurabi stipulează în codul său de legi: ,,Curmalele 
care sînt produse într-o grădină, trebuie să le ia numai proprietarul 
grădinii ; după aceea el va restitui argintul dimpreună cu dobinda sa 
conform actului său de datornic negustorului ; apoi celelalte curmale, 

care au fost produse în grădină, vor fi luate în mod exclusiv de propri- 
etarul grădinii.” (Codul lui Hammurabi $ 66). 

O grădină frumoasă cu pomi fructiferi rodnici și irigată de canale 
a părut în Orient totdeauna un paradis terestru. De aceea bucuria lui 
Gilgameš nu cunoaște limite cînd — după multe peregrinări prin beznă — 
revine la lumină și acolo la marginea mării găseşte o grădină fermecată 
ai cărei arbori poartă în loc de fructe, pietre scumpe. Regele Nebukadnezar 
a construit aproape de palatul său celebrele grădini suspendate din Babi- 
lon, pentru ca soţia sa care era medă să aibă în față peisajele muntoase 
din ţara ei. De fapt obiceiul de a planta grădini pe o substructură zidită 
nu a fost o invenţie a lui Nebukadnezar, căci s-au putut afla şi în imperiul 
asirian asemenea grădini. Stăpînitorii asirieni şi-au făcut de multe ori 
lîngă palatele lor „cîte o grădină mare asemenea celora din munţii Ama- 
nus (în Asia Mică, n.n.) în care au plantat toate soiurile de pomi, de 
roade, de fructe din munte şi din Chaldea”. 

Arborele care era cultivat cel mai des în Mesopotamia era curmalul 
(akkad. gisimmaru ) care are nevoie, spre a da fructe, de o temperatură 
medie de +21—23"C, şi astăzi limita nordică a zonei în care se întinde 
curmalul este în Mesopotamia la orașele Ana și Tekrit. 

Curmalul are nevoie de mult soare, de apă în cantitate considerabilă, 
de aceea creşte bine în apropierea unui rîu, unui canal sau unui lac. 
Înmulțirea curmalilor nu se face prin sîmburi ci prin vlăstari care nu trebuie 
aşezaţi prea departe unul de altul, pe cînd pomul adult are nevoie, dim- 
potrivă, de cel puţin 100 metri pătraţi pentru a creşte. Cultura curmalului 
impune fecundarea sa artificială în îngrijiri atente şi continue. 

Un curmal putea să dea pînă la 1 kur (121 litri) curmale, dar în medie 
această cantitate era mai mică. Se deosebeau mai multe feluri de curmale 
— cele din Makkan, cele de Meluhha, cele de Tilmun (Bahrein). Xeno- 
phon laudă calitatea curmalelor din Mesopotamia care erau „minunat 
de frumoase şi de mari şi se asemănau în culoare cu chihlimbarul” 
(Xenophon, Anabasis, II, 5, 16). Curmalele erau mîncate crude şi repre- 
zentau o parte însemnată din hrana oamenilor ; sucul de curmale era 
folosit pentru pregătirea mierei, sau, după fermentare, pentru vin şi 
oţet. Sîmburii de curmale erau utilizați de fierari pentru cărbune, dar 
şi pentru hrana vitelor, după ce erau măcinaţi. De fapt toate părţile curma- 
lului găseau o întrebuințare din cele mai utile într-o ţară extrem de săracă 
în lemn. O poezie persană afirmă că se pot trage 300 de foloase din 
curmal. 

În grădinile babiloniene, în afară de curmali se găseau viţă de vie, 
grenade şi smochine. În ceea ce priveşte smochinele, Herodot afirmă 
că nu se află în Mesopotamia (I, 193) dar aceasta nu corespunde cu cele 
ce aflăm în textele sumeriene și akkadiene. 

Cultivarea zarzavaturilor în grădinile asiro-babiloniene se făcea cu 
multă grijă, folosindu-se îngrășăminte şi răsădindu-se prin răsaduri 
numeroase straturi. 

Florile erau mult îndrăgite, ca în tot Orientul dealtfel. Ceremoniile 
în temple se îndeplineau cu buchete mari de flori, cel ce implora pe zei 
lua în mînă o ramură de palmier și aducea flori. Şi regii purtau cu plăcere 
flori la ei, spre a se desfăta cu forma şi cu mirosul lor. De aceea găsim 
în ornamentaţiile asiro-babiloniene atît de multe flori şi pe stele se aflau 
des flori de lotus stilizate. Crinii sălbatici creșteau pretutindeni, mai 
cu seamă primăvara. 

În contrast cu multitudinea de flori, legume, zarzavaturi şi plante 
de grădini în general era raritatea arborilor care să dea lemn de ars sau 
de lucrat. Ca pomi autohtoni se pot cita plopul de Eufrat (Urbatu) 
care creștea pe malurile acestui fluviu, de asemenea tamariscul (binu), 
deseori un arbust. Într-o fabulă tamariscul se ceartă cu curmalul spu- 
nîndu-i: „Eu sînt mai valoros ca tine... Tot ce are ţăranul îl obţine 
din vlăstarele mele. Din sînul meu își face el săpăliga şi cu ea deschide 
canalele și udă cîmpul”? (cf. At. Negoiţă, Gindirea asiro-babiloniană în 
texte, Buc, 1975, p. 252). Chiparosul creşte ușor și în vremea lui Alexan- 
dru cel Mare era folosit pentru construirea corăbiilor. 


În locul lemnului se folosea însă în întreaga Mesopotamie, trestia 
(sum. gi, gin, akkadiană qanu) care găsea multe întrebuinţări în viața 
de toate zilele a oamenilor. Trestia era atît de utilă încîtluneori se planta 
de-a lungul canalelor. 

Asiro-babilonienii aveau un mare număr de animale domestice, dar 
istoria domesticirii lor ne este cu totul necunoscută. Însemnat lucru e de 
observat că taurul, măgarul, oaia, capra și porcul și poate pisica se 
găsesc în stare sălbatică în Mesopotamia. 

Creşterea vitelor era una din îndeletnicirile cele mai îndrăgite de 
zei şi de pildă zeiţa Ištar îi făgăduieşte lui Gilgameš: „caprele tale vor 
naşte cîte doi iezi, oile tale vor făta gemeni”. 

Meseria de păstor (kaparru ) era slăvită și în legende. Zeița Ištar se 
îndrăgosteşte de un păstor, dar după o vreme îl loveşte și îl preface într- 
un leopard, astfel că tovarășii săi îl vinează şi cîinii îi muşcă din blană. 
Păstorii erau fie angajaţi ai unor proprietari sau ai templelor, fie inde- 
pendenţi şi păşteau vitele lor sau ale sătenilor. Salariul lor nu era stră- 
lucit, sub regele Urukagina păstorul ce păștea 20 de oi primea 20.5 
litri grîne pe lună (1 1/2 bănicioară, n.n.) şi în plus o recompensă anuală 
de încă 50 litri de cereale (cerealelegse măsurau cu măsuri de capacitate 
ca lichidele, n.n.). Mai mulţi ţărani dădeau vitele lor unui singur păstor 
care primea o leafă anuală de la fiecare din ei. Vitele erau marcate cu un 


202 


semn special al proprietarului. Păstorul trebuia să găsească loc de pășu- 
nat bun pentru vite. 

Vitele cornute, taurul şi vaca erau cele mai apreciate şi existau în 
Mesopotamia o varietate cu coarne lungi și alta cu coarne scurte. Fiecare 
vită avea un nume ca un om, de pildă „Proprietate a zeului Lunii” și 
primea o hrană abundentă căci în afară de iarba ce o păștea pe cîmp 
li se dădea 2,4 litri cereale pe zi. Vitele cornute erau ţinute pentru lucru, 
pentru irigat, arat, grăpat, dar şi pentru transporturi. Se folosea bine- 
înţeles și laptele lor din care se făcea brînză. Carnea de vită era rareori 
mîncată în alimentaţie, dar vitele erau aduse ca jertfă zeilor şi ucise în 
mod ritual. Pentru omul obișnuit o friptură de vacă era mult prea scumpă 
şi nu putea mînca o astfel de hrană decît dacă „,un leu a ucis pe cîmp o 
vită” sau dacă „,zeul a omorit-o”” trăsnind-o. Dacă un taur omoară un 
om se face o cercetare (cf. Esire, XXI, 28), dacă taurul era cunoscut 
sau nu, că împunge. Dacă nu era cunoscut că împunge atunci nu se puteau 
cere despăgubiri de la proprietar. Dacă era cunoscut că împunge și stă- 
pinul său nu i-a legat coarnele sau nu ile-a protejat, atunci trebuia stă- 
pînul să plătească, dacă cel ucis era un om liber 1/2 mină, dacă era un 
sclav 1/3 mină. 

Mai însemnate decit vitele cornute erau pentru ţărani, oile și caprele. 
Oile erau mai înalte şi mai vinjoase decît ale noastre de acum şi aparţi- 
neau unei rase cu coada groasă. Preţuită era oaia din Ur sau cea amo- 
ritică. Caprele erau negre sau albe şi aveau coarne lungi și răsucite. 
Şi oile şi caprele în afară de iarba pe care o pășteau primeau circa 1 
litru zilnic de grăunţe. Oile și caprele dădeau lapte din care se făcea 
brînză. Carnea de oaie și de capră se mînca la ospeţe. Se foloseau pieile 
de oaie și de capră pentru confecţionarea burdufelor în care se ţineau 
lichidele, dar cu care, umflate, se traversau rîurile şi fluviile, apoi din 
ele se făceau bărci şi încălțăminte. Se deosebeau încă din vremurile cele 
mai vechi „oi pentru mîncat”! și „oi de lînă”” dar se torcea şi părul capre- 
lor. Pînă în vremea kasiţilor lina se smulgea de pe oi, după aceea pentru 
tuns s-a folosit foarfeca de fier. 

Animalul de povară şi pentru lucru, cel mai folosit de ţăranii săraci, 
era măgarul (akkad. imeru) care se dezvolta bine în Mesopotamia. 
Măgarii albi frumoși, care şi astăzi constituie mîndria țăranilor din Irak, 
erau cunoscuţi încă din antichitate, dar erau și măgari cenușii și pătaţi. 
Desigur pentru munca ogoarelor măgarul nu era prea folositor, dar 
pentru căratul unor greutăţi, pentru călărit, pentru tracţiunea unor 
căruţe ușoare era foarte adecvat. 

De aceea în primele dinastii, templele și regii aveau cirezi de măgari, 
cu toate că o pereche de măgari mînca pe lună 378 litri de grăunţe (circa 
23 bănicioare, n.n) pentru că nu existau alte animale de tracţiune. 

Mai tîrziu calul (akkad. sisu) a luat locul măgarului, totuşi calul 
apare tirziu în Mesopotamia căci de pildă nu este nici măcar menţionat 
în Codul lui Hammurabi. Dar începînd din a doua jumătate a mileniului 
II caii se înmulţesc şi regele Hattusil din Hatti scrie regelui Kadasman — 
Elil II din Babilon că „,în ţara fratelui meu sînt mai mulţi cai decît paie”. 
Herodot scrie că satrapul din Babilon avea 800 armăsari și 16.000 de 
iepe (Herodot, I, 192). Media și Armenia erau socotite ţări bogate în 
cai și plăteau tributul prin cai. 

Cămila nu era originară din Mesopotamia şi nu a fost niciodată 
prea îndrăgită în aceste ţinuturi. Dar cămila transporta mult mai mult 
decît catîrul şi străbătea întinderi mari din pustiu. 


Porcul a fost domesticit de mult în Mesopotamia și aceste animale 
erau lăsate să alerge pe străzi în oraşe căutîndu-şi hrana în resturile 
menajere sau erau crescuţe în cocini, ori în mlaștini. Porcul era mîncat 
la ospeţe, apoi carnea sa era adusă ca jertfă zeilor. Totuși el era consi- 
derat ca necurat căci demonii răi luau adesea înfățișarea de porci, iar 
demonul Labartu care ucidea pe copii (căci mortalitatea infantilă era 
mare) avea chip de porc. În anumite zile nu se mînca porc afară doar 
dacă cineva era bolnav. 


Tot impur era considerat şi cîinele, căci mînca resturile menajere, 
dar și copiii expuși pe maidane sau cadavrele neîngropate. De aceea 
era un animal necurat în special cîinele negru, considerat adesea întru- 
parea demonului rău Labartu. Existau însă și cîini care erau răsfăţaţi 
şi iubiţi de stăpiînii lor, crescuţi în case, hrăniţi cu lapte; ajunși mai mari 
stăteau pe lîngă casă legaţi cu un lanţ. De fapt multe case aveau un cîi- 
ne într-o cușcă, cîine păzitor, adesea şi porţile orașelor erau păzite de 
cîini. Ciobanii aveau și ei cîini pe lîngă turmele lor, iar vînătoarea se 
făcea cu ajutorul unor cîini aparte. Herodot scrie că satrapul pers din 
Babilon ţinea un număr așa de mare de cîini indieni, încît patru sate 
în cîmpie erau obligate să-i hrănească (Herodot, I, 192). 


Păsările de curte din Mesopotamia erau giştele, rațele, găinile şi 
porumbeii. Se ştie că în Imperiul Vechi şi în cel de Mijloc al Egiptului 
găina „pasărea care naște zilnic” adică face ouă zilnic, era cu totul ne- 
cunoscută și primele găini pe care faraonul Thutmoses al III-lea le-a 
adus din Asia au stîrnit mare curiozitate. Grecii vechi socoteau că găinile 
vin din Persia şi Media, iar sirienii (arameenii) numeau găina după locul 
de unde venea ‚pasărea akkadiană”. 

Păunii au fost aduși, desigur din India, de către Tiglatpileser IV, 
dar el i-a primit ca tribut din Arabia care avea legături pe mare cu coas- 
ta de apus a Indiei și cu regiunile tamile de sud ale peninsulei indiene. 
Diodor din Sicilia menţionează că păunul se găsește în Babilon (II, 53). 

În afară de agricultură, grădinărit şi creşterea vitelor țăranii se înde- 
letniceau cu pescuitul şi vînătoarea. De fapt vinătoarea era rezervată 
mai cu seamă regilor și marilor dregători asiro-babilonieni care vinau 
lei, leoparzi, pantere, şacali, lupi, vulpi, mistreți, gazele şi antilope, 
dar lăsau vînatul mărunt pe seama locuitorilor de la ţară. În Mesopo- 
tamia existau pe vremea regatelor asiro-babiloniene o serie de animale 
astăzi dispărute acolo: onagrul (măgarul sălbatic), elefantul (în akka- 
diană : piru) și struţul. Ca patron al vînătorilor era socotit zeul soarelui: 
Šamaš. Vînatul era prins cu ajutorul curselor și al plaselor, acestea din 
urmă fiind folosite mai ales pentru gazele şi păsări. Vînătoarea de lei 
se făcea de regi urmărind fiara din carul de luptă. 

Cel mai primitiv mod de a pescui în apele atît de bogate în pește 
din sudul Mesopotamiei, era să se tulbure apa şi să se prindă peştii cu 
mîna. Mai tîrziu s-au folosit undiţe și în solul Mesopotamiei s-au găsit 
cîrlige de bronz. 


Desigur avem relativ puţine date despre viaţa de toate zilele a ţăra- 
nilor asiro-babilonieni. Dar modul de producţie tributal (oriental sau 
asiatic) era acela care regla viața în așezările sătești din Mesopotamia. 
Triburile venite să se instaleze în sudul ei au avut șefi şi administratori 
care trebuiau să încaseze în numele regelui dările în natură, sau să impu- 
nă corvezile fiecărui locuitor. Fiecare trib ocupa un teritoriu mai mult 
sau mai puţin întins, unde s-au construit sate şi orașe și acest teritoriu 
era posesiunea tribului care îl distribuia la început în parcele membrilor 
săi. Aceste parcele erau doar exploatate de sătenii membri ai tribului. 
Proprietar eminent era însă regele. 

Terenurile necultivate erau la dispoziţia primului ocupant, şi deveneau 
posesiunea celuia ce le defrișa. 

Afară de ţăranii aşezaţi în locuinţele lor și făcînd parte din comuni- 
tăţi săteşti, cărora li se arendau terenuri de către marii proprietari şi 
temple care posedau mici bucăţi de pămînt, în Mesopotamia erau lucră- 
tori agricoli angajaţi pe termen lung sau scurt, primind simbria lor 
fie în produse naturale (grîne), fie în argint. Aceștia puteau fi arameeni, 
elamiţi, kasiţi veniţi din afara Mesopotamiei. 

Dar sătenii erau cumplit jupuiţi de cămătari care le împrumutau 
cu dobînzi enorme. Codul lui Hammurabi stabilise o dobindă de 20%, 
pe an, dar în practică se percepea pentru împrumuturile în cereale 
33 1/2% dobîndă pe an. În afară de aceasta în cursul anului exista o 
fluctuaţie foarte mare a preţurilor agricole și ţăranul împrumuta grîne 
a căror valoare în argint era mare în primăvară, şi plătea la seceriș tot 

în argint cînd valoarea griînelor scăzuse mult din pricina abundenței 
lor după recoltă. În felul acesta ţăranul pierdea de două ori, şi o dobîndă 
exorbitantă şi diferenţa valorii grinelor rezultind din această fluctuaţie 
a preţurilor. 

La Uruk s-a găsit o parte din arhiva a doi fraţi cămătari care în de- 
curs de 20 de ani au pus mîna pe mai mult de patruzeci de case şi pe 
multe terenuri. Dar cămătarii prin dobinzile enorme ce le percepeau, 
prin ipotecile şi gajurile ce le luau dobîndeau un mare număr de sclavi 
dintre cei ce se împrumutau la ei. Era de ajuns o invazie de lăcuste, de 
rozătoare, sau o scădere a preţului grînelor ca săteanul care se împrumu- 
tase la un cămătar să fie vindut ca sclav întrucît nu-și putea plăti dato- 
ria. Aceşti sclavi, foşti clienţi ai cămătarilor de la care se împrumutaseră, 
erau apoi închiriaţi cu ziua de ei, altor săteni ca să-și lucreze ogoarele. 
Tot din pricina datoriilor la cămătari unii săteni datori își vindeau copiii; 
se născuse chiar un proverb: „Omul puternic trăiește prin mîinile sale, 
iar omul slab cu preţul copiilor săi”. 

Țăranul din comunităţile agrare sătești locuia în case de trestie lipite 
cu argilă, sau în case din chirpici cu acoperiș de papură. Îi vedem figu- 
raţi pe unele reliefuri, purtînd barbă mică, un fel de capişon care le aco- 
perea urechile și aveau un moţ aplecat înapoi, cu un veșmînt care le 
ajungea pînă la genunchi și le acoperea jumătate din brațe, încinşi cu 
o curea şi desculți. Părul lung, stufos, ieșea afară din capișon la spate. 

Comunitățile săteşti din Mesopotamia au început să se destrame 
odată cu dezvoltarea economiei bănești și a cametei. În conducerea 
acestor comunităţi săteşti există un sfat al celor mai virstnici membri, 
dar în fruntea comunităţii nu se mai află un șef ales de membrii ei ci 
un funcţionar al regelui, care devine un fel de primar. În vremea lui 
Hammurabi se pare că nu mai exista dreptul de control din partea comu- 
nităţii asupra averii membrilor săi (iniţial pămîntul fiind al comunităţii) 
întrucît acum pămîntul putea fi dat în arendă, lăsat moştenire sau vîn- 
dut fără nici o oprelişte din partea comunităţii agrare. Nu avem nici 
date despre păşunatul vitelor membrilor unei comunități agrare pe 
imașul comun. Toate acestea ne silesc să admitem că procesul de destră- 
mare al comunităţii agrare era incontestabil. Dar ele continuă să existe 
în ceea ce priveşte săparea canalelor, a digurilor şi întreţinerea acestora. 

Canalele sînt folosite de toţi locuitorii, fiind excelente căi de navi- 
gaţie, apoi ele aduc apă şi sporesc prosperitatea generală. Dar canalele 
cer o întreţinere continuă fiindcă pămîntul este moale, iar malurile 
canalului sînt friabile, apele Eufratului ajung încărcate cu nisip şi argilă, 
cîte 1 kg la un metru cub de apă, iar la latitudinea Babilonului astăzi, 
în vremea inundaţiei, cîte 25 kg pe metru cub de apă. Canale secundare 
şi rigole conduceau apa pînă la limitele ogoarelor şi ale pășunilor. Aici 

încă din epoca anterioară lui Sargon I, apa era ridicată cu maşini mişca- 
te de boi. Codul lui Hammurabi prevede furtul acestor instalaţii; hoţul 
va fi obligat să plătească proprietarului furat, cinci sicli de argint pentru 
o mașină cu boi. Dar ridicarea apei nu depășca 4 metri. 

Legea lui Hammurabi prevede pagubele provocate pe ogorul cuiva 
de către ţăranul care își întreține rău rigola sa, dacă el neglijează să o 
întărească sau dacă se produce o spărtură în rigolă, trebuie să restituie 
recolta nimicită. Dacă nu poate să-l despăgubească pe vecinul său căruia 
i s-a nimicit recolta, i se va vinde întreaga avere. Țăranul care uită să 
restabilească un dig sau un baraj după ce l-a înlăturat spre a-și iriga 
ogorul său, este de asemenea responsabil de inundația pe pămînturile 
învecinate. El trebuie să-și despăgubească vecinii conform recoltei medii 
a terenurilor care au fost vătămate. Dacă e vorba de răsaduri, despăgu- 
birea este de circa trei hectolitri și jumătate de grine pe hectar. 

Dar țăranii mesopotamieni erau siliți adesea să închirieze boi pentru 
a ara, deși am arătat că exista şi un plug tras de oameni care e o dovadă 
evidentă a spolierii țăranilor și exploatării lor. Preţul de închiriere a 
boilor pentru arat era fixat din timpul lui Hammurabi la 4 gur de orz 
(mai mult de 500 litri = circa 30 bănicioare, n.n.) pe an. Legea prevedea 
accidentele care se puteau întîmpla boilor, sau din pricina lor și fixează 
despăgubirile. În epoca dinaintea regelui Sargon I randamentul la hec- 
tar poate să fie stabilit prin datele aflate în tabletele lui Lugalanda. Se 
recoltau la hectar circa 22 hectolitri de orz (2200 kg, n.n) ceea ce este 
un randament scăzut, pentru 42 litri de sămînţă. 

În epoca Ur plugarul, păstorul, cel ce îngrijeşte de boi sînt plătiţi 
cu anul, ei primesc drept simbrie orz, lină, uneori și argint. După același 
cod de legi cel ce a luat un cîmp (cu arendă) și nu a semănat orz pe el, 
trebuie să-i plătească arenda proprietarului după recolta medie a ogoa- 
relor învecinate. Dacă se distruge recolta de o furtună, dacă proprietarul 
terenului a fost plătit, toată paguba cade pe cel ce a arendat. Dacă există 
contract de dijmă și dacă dijma n-a fost plătită, restul recoltei ce a rămas 
după o furtună se împarte între cei doi. 

Totuși, legea lui Hammurabi protejează în teorie pe ţăran, căci dacă 
a făcut un împrumut cu dobîindă şi nu are nici o recoltă ca urmare a 
unei furtuni sau a lipsei de apă în canale, el nu este obligat să plătească 
dobinda în anul acela. Dar legea aceasta nu se aplica în realitate. 

Se poate încredința cultura unui teren unui ţăran plătit cu o retri- 
buţie anuală. Proprietarul terenului dă boii. Dacă acel ţăran plătit este 
prins în flagrant delict de furt este osîndit să i se taie mîinile. 

Pămînturile sînt arendate în Mesopotamia pentru o perioadă de trei 
ani ceea ce presupune rotația trienală a culturilor. Arenda se plătește 
in argint şi în produse naturale. 

Hammurabi precizează în codul său preţul închirierii animalelor 
pentru treieratul grînelor, care se făcea prin trecerea vitelor și călcarea 
spicelor. Astfel se plăteau 20 ga de orz (circa 17 litri, n.n) preţul închi- 
rierii unui bou pe zi, 10 ga un măgar. Un car cu boi se închiria cu 180 ga 
pe zi (circa 150 litri )de orz, carul singur 40 qa. Salariul zilnic ce se plă- 
tea unui lucrător agricol cu ziua varia cu anotimpul, primăvara fiind 
un salariu mai mare decît toamna și iarna (ziua lumina fiind mai lungă 
primăvara şi vara). 

Dacă cea mai mare parte a ţăranilor Mesopotamiei locuiau în colibe 
de trestie sau de chirpici, mulți se adăposteau în corturi, sau își făceau 
un fel de bordeie în pămînt, acoperite cu trestie şi papură. 

De aceea casele ţăranilor nu aveau mare valoare comercială, ele 
reflectînd sărăcia cauzată de exploatarea nemiloasă a maselor. 


Viața de toate zilele în Asiria şi Babilonia 


Asiro-babilonienii credeau că familia este imaginea statului, așa 
cum regele domnește într-un stat, tot așa tatăl domnește peste familie. 
Ca semn al nefericirii depline se socotea faptul că: „bărbatul își pără- 
seşte nevasta, şi soţia părăsește pe bărbatul ei” sau că „oamenii își vînd 
copiii pentru bani”. 

În raport cu schimbările societăţii asiriene şi babiloniene în decursul 
secolelor, viața de familie a devenit mai bogată, iar situaţia femeii și 
a sclavilor s-a îmbunătăţit. Totuși suveranitatea exercitată asupra fami- 
liei de tată nu a diminuat niciodată. 

Alături de el se afla soţia sa, care trebuia să-i nască un număr cît 
mai mare de copii. Căci copiii mulţi erau o dorinţă vie în inima fiecăruia, 
ei reprezentînd forţa de muncă; în afară de aceasta ei erau aceia care 
aveau grijă de părinţii lor după moarte prin rituri și ceremonii nume- 
roase. Totuși familiile nu erau prea mari din pricina marii mortalităţi 
infantile. Băieţii erau foarte doriţi de părinții lor, dar și fetele erau 
îndrăgite. 

Cînd se apropia vremea de naştere a unei femei, tatăl și familia se 
rugau zeului Nergal, dar și lui Šamaš, zeul soarelui. Femeia năştea 
însă la fel ca în Egipt și ca la iudei între două cărămizi într-o poziţie 
„flectată”” și aducea copilul nou născut în lume cu ajutorul unei moase. 
Alteori femeia gravidă năștea și într-un pat. Cînd nașterea nu se produ- 
cea ușor, demonul rău Labartu răsturna părţile interne ale parturientei, 
sau o vrăjitoare împiedica nașterea astfel că mama avea mitra închisă”. 
În aceste cazuri trebuiau folosite alte mijloace spre a combate în mod 
eficace puterile rele, adică se utiliza o anumită „buruiană de naștere”: 
sau „O piatră de naştere” care are o cavitate lăuntrică în ea în care se 
află o altă mică pietricică, alcătuind deci un analogon, un chip similar 
uterului din abdomenul mamei. 

Prin aceste descîntece se izgonesc farmecele şi făcăturile împotriva 
femeilor ce stau să nască. 

După naștere tatăl îl declară legitim pe noul născut spunîndu-i 
„fiul meu”, iar statul îl înscrie în registrul său de dări și de serviciu 
militar. 

Noul născut e alăptat de mama sa doi sau trei ani, iar oamenii avuti 
angajează o doică. Copilașul e ţinut în leagăn, dar cînd mama iese cu 
el din casă îl ţine călare pe umerii săi (ca și astăzi în multe locuri în Ori- 
ent). Ni s-au păstrat jucării de argilă pentru copii, o cămilă, o oaie, 
care dovedesc faptul că cei mici sînt la fel în toate timpurile. Părinţii 
însă văd pretutindeni dușmani ai copiilor lor: zeul bolii Nergal stă 
în piaţa publică și trage pe cel mic de la joacă luîndu-l cu el, dar duș- 
manul cel mai aprig era demonul femel Labartu care pricinuia boală 
şi corupţie. Spre a înlătura acţiunile lor malafice, se atîrna de gîtul 
copiilor o tăbliță cu chipul demonului și cu un scurt descîntec, ce servea 
ca amuletă. 

Copiii nedoriți erau eliminaţi în Babilon, ca și în toată antichitatea, 
prin expunerea noului născut pe un maidan. Mai cu seamă preotesele 
care nu trebuiau să aibă copii, sau femeile sărmane aruncau copiii nou 
născuţi pe străzi sau în fîntîni ca să fie mîncaţi de cîini sau de corbi, 
îi așezau în deşerturi ori în munţi, sau îi așezau într-un coșuleţ de papură 
dîndu-le drumul pe un rîu (cf. Exod, II, 3 sq). Se ştie că singuri iudeii 
nu ucideau pruncii și nu-i expuneau în locuri virane spre deosebire de 
toate popoarele antichităţii. Cei mai mulţi dintre acești copii abando- 
nați mureau ; dar se găseau și oameni miloși ca să-i adopte și să-i creas- 
că, sau oameni care îi hrăneau şi făceau din ei sclavi. Evident era nevoie 
de angajat o doică pentru ei, care să-i dea să sugă copilașului pînă la 
2—3 ani, fiind plătită cu întreţinerea ei, uleiuri de uns pe corp şi veș- 
minte. 

Adopţiuni ale copiilor erau frecvente, chiar atunci cînd era vorba 
de persoane adulte. Familiile lipsite de copii căpătau în felul acesta forţa 
de muncă și artizanul își învăţa fiul adoptat meseria sa, sau preoteasa 
creştea o fetiță ca să devină hierodulă şi în felul acesta să fie un sprijin 
pentru bătrineţea ei. 

Circumcizia care se practica în Egipt și de aici la iudei nu era între- 
buinţată în Asiria și nici în Babilonia. Nu știm cu certitudine cum se 
îndeplinea în Mesopotamia ceremonia acordării unui nume copilului 
nou născut. Este posibil ca tatăl să dea un nume copilului său imediat 
după naștere. Căci ce este numit cu un nume există cu adevărat, și extir- 
parea numelui unui om era egal cu nimicirea acelui om (F. Delitzsch, 
Assirisches Handwörterbuch, p. 666). Faţă de această situaţie eminentă 
a numelui, orice nume era un omen (nomen est omen) „un nume este 

presagiu, o prezicere”? spuneau latinii), adică o dorinţă de bun augur 
şi părinţii puneau în numele copilului lor tot felul de dorinţi bune și 
pioase. Noi tragem din aceste nume deducţii asupra aspectului exterior 
al copilului asupra situaţiei politice și religioase a părinţilor săi, ba chiar 
căpătăm unele informaţii istorice. Spre a deosebi mai bine persoanele, 
asiro-babilonienii, în scrierile oficiale, adăugau alături de numele unui 
om şi numele tatălui său. Numai sclavii trebuiau să se mulțumească 
cu un singur nume. Într-o epocă mai tardivă s-a înrădăcinat obiceiul 
să se raporteze neamul tatălui la un strămoș cunoscut, creîndu-se astfel 
un fel de nume de familie, prin apelația strămoșului sau denumirea 
profesiunii sale. Așa de exemplu toţi asociaţii cunoscutei case de bancheri 
din Babilon pe timp de mai multe generaţii s-au numit nepoți ai lui 
Egibi, şi la fel era şi cu firma Murassu fii, la Nippur. 

Numele vechi sumeriene erau mult mai simple decît cele akkadiene. 
dar şi numele de persoane sumeriene puteau fi uneori destul de complexe. 
Tatăl își numea feciorul ,„,micuţul”” (zurturra) „cel bun”? (dugea), 
sau „„viaţa”” (namzi) „cel superior? (nammah); numele conţineau 
în ele dorinţa ca acela ce era astfel numit să aibă calitățile ce i se dădeau. 
Alte sintagme ca „fie ca el să trăiască” (hetil) exprimă același lucru. 
La alte nume subiectul „care trebuie completat, este numele unei divi- 
nităţi „El l-a scos afară’ (Ibrae) sau cu forma întreagă „zeița Bau 
l-a scos afară” (Bau-ibtae). Nume care conţin două părţi sînt cele 
formate dintr-un substantiv şi un adjectiv „,mîna dreaptă” (a-zida) 
„stăpînul cel legitim” ((Sul-gi) sau nume format dintr-un substantiv 
şi un altul la genitiv „,stăpînul prea plinului”” (en-hegal) „slujitor al 
(zeiţei) Bau” (ur-Bau); „slujitor al lui Gudea” (Gin-Gudea ). 

Există nume formate dintr-o propoziţiune întreagă „Domnul meu 
este bun” (Emmu-dugga ) sau „Regele Sulgi este buruiana vieţii veş- 
nice”? (Sulgi-u-namtila ). Nume formate din trei termeni pot fi pres- 
curtate „Cine este ca zeul soare ?'* (aba-utu-gim ) este încă aşa numit, 
dar nume mai lungi ca: „cu Bau aş vrea să umblu” era prescurtat pe 
scurt „cu Bau” (Bau-da). 

Cînd semiţii au apărut în Mesopotamia au imitat numele sume- 
riene, luînd la început nume pur sumeriene în vremea dinastiei din Akkad, 
apoi nume semite formate în același fel ca cele sumeriene, de ex. cu doi 
termeni „,cîine al (zeului) Ea” (Gelab-Ea ) „rege legitim” (Sarru-Kenu ) 
= Sargon. 

Cu timpul numele semite s-au înmulțit, dar nume sumeriene au 
rămas pînă în epoca Imperiului Nou Babilonian fără să însemne că 
posesorii acestor nume sînt de origine sumeriană (așa cum la noi cei 
ce au nume semite sau grecești cum ar fi Emanoil, Mihail, Teodor etc. 
nu sînt nici semiţi nici greci). În numele semite din Mesopotamia se 

modifică termenii folosiţi, dar structura lor rămîne aceeaşi. O serie de 
nume semite se referă la proprietăţi ale corpului „„pleșuvul””, „golașul”” 
(gubbuhu) „cel mic”? (daqqum) sau la anumite profesiuni: ,fierar” 
(nappahu) „olar”” (paharu) ori se referă la apartenenţa la un grup 
etnic „om din orașul Assur” (Assurai); ori la lunile anului și la zile 
„cel născut în luna Elul” (Ululai) sau la plante, animale, ori pietre: 
„vulpe”? (selibu) „diamant”” (Elmesum). 

Nume alcătuite din doi termeni cuprind rugăciuni și dorinţe pentru 
tînărul copil, pentru părinţii lui, fraţii săi sau patria sa: „mama este 
bună”? (ummu-tabat) „să trăiască ea de-a pururi” (si-lu-darat). Mai 
dese sînt numele cu caracter teofor și numele care afirmă că noul născut 
este slujitorul, servitoarea, darul unui zeu se bucurau de o mare răspîn- 
dire. Și folosirea zeilor în nume de persoane este frecventă „Zeul soarelui 
este divinitatea mea protectoare’? (Samas-lamassi ). Marduk sprijină 
( Marduk-hatin ). Numele formate din trei termeni sînt rare: ,Pe tatăl 
meu eu nu îl cunosc”? (Abi ul idi) se dă unui copil nelegitim, „,Cine 
este ca Uruk ?”? (Mannu aki Uruk), ,,Cine este un rival al zeului soare- 
lui ? (Mannu Sanin Šamaš). 


Numele lungi erau prescurtate. Știm de pildă că doi duşmani ai 
regelui Sanherib pomeniţi în inscripţii cu numele de suzub „,potrivnic” 
se numea unul Nergal usezib (Nergal a izbăvit), celălalt era chaldeanul 
Musezib- Marduk (Marduk este mîntuitor). Despre un sclav care se 
numea Rimanni Bal „„Miluieşte-mă pe mine, Bal” se scrie că era chemat 
sub apelația de Rimut ,miluire” 


În anumite împrejurări numele vechi era schimbat și omul căpăta 
un nume nou. De exemplu regii Tiglatpileser IV și Salmanasser V se 
numeau ca regi ai Babilonului respectiv Pulu și Ululai. 


Regele Nabonide a dat fiicei sale cînd a făcut-o mare preoteasă 
a zeului Lunii, numele cultic de ,,Bel šalti Nannar, „Un stăpiîn biruitor 
este zeul lunii” 


Popoarele străine care au cotropit Mesopotamia s-au asimilat repede 
și în numele lor au rămas puţine urme ale vechii lor origini etnice. Din 
domnia guţilor au rămas doar o serie de nume regale rare: Lasirab, 
Tirigan, Arbagan care au evident rezonanţă indo-europeană, gutii fiind 
consideraţi strămoși ai kurzilor de azi (cf. Tiriqan similar lui Tarquinius ). 
Dar cuceritorii semiţi care au fundat prima dinastie babiloniană și 
erau originari din apus, fiind semiţi din vest, au adus din patria lor 
nume care diferă puţin de cele akkadiene de ex.: iluna „zeul nostru” 
pentru akkad. iluni sau iadih „el ştie” pentru akkad. idi; samsu „,soare”” 
pentru akkad. 3amsu „,soare”” etc. Dar cu sfîrşitul primei dinastii au înce- 
tat să fie folosiţi asemenea termeni dialectali. 

După ce copilul creștea mai mărişor, cei săraci erau trimiși să 
muncească, iar cei mai bogaţi mergeau la școli să înveţe să scrie, 
să citească şi să socotească, pe cînd alţii erau daţi pe lîngă un artizan 
ca să înveţe o meserie. Patricienii primeau o învățătură legată de arte 
marţiale, călăritul, lupta cu sulița, trasul cu arcul, condusul carului 
de război și diferitele exerciţii corporale. 

Ajuns la vîrsta căsătoriei tînărul alegea adesea o iubită care nu era 
pe placul părinţilor lui, mai cu seamă dacă viitoarea noră era o hiero- 
dulă, slujitoare a unui zeu pe lîngă un templu. Căci în general babilo- 
nienii considerau și căsătoria ca o afacere şi de aceea luau toate precau- 
tiile ca această afacere să fie aducătoare de profit. Se făcea totdeauna 
un contract de căsătorie în scris. 

În epoca akkadiană arhaică, mai existau resturi de poliandrie în 
Mesopotamia și o femeie avea doi bărbaţi cu care conviețuia în mod 
succesiv un număr de săptămîni. În aceeași epocă exista răpirea femeilor 
care în codul lui Hammurabi este înlocuită prin cumpărare. 

Logodnicul sau tatăl său trebuia să aducă viitoarei soţii un dar sub- 
stanţial. Ceremonia nunţii se făcea cu diferite rituri şi printre acestea 
tatăl mirelui turna ulei de sesam pe capul norei sale. Nora primea ca 
zestre o casă, un ogor sau sclavi.Însă în epoca neobabiloniană situaţia 
socială a femeii fiind mai bună, darul adus de mire viitoarei soţii a dispă- 
rut, poate fiindcă reprezenta prea evident vechea cumpărare a femeii, 
şi nu a mai rămas decît zestrea. 

Din documentele de care dispunem se pare că soţii în general aveau 
afecţiune unul faţă de celălalt şi lucrul acesta reiese şi din numeroasele 
daruri pe care soţia le primește de la soţ. 

Cu toate că femeia era liberă să încheie contracte, să aibă putinţa 
să facă negoţ dar şi să se miște liberă prin oraș, în general femeile stăteau 
în „casa femeilor” unde nu era uşor totdeauna să ţină la respect pe 
toate concubinele soţului şi pe toate slujnicele sau sclavele din casă, 
mai ales dacă acestea au născut stăpînului lor copii. În acest caz ele 
nu mai puteau fi vindute, și femeia secundară era duşmana născută a 
stăpînei casei. Apoi nora avea dese fricțiuni cu soacra ei. Astfel în casa 
femeilor nu domnea întotdeauna fericirea. 

După Codul lui Hammurabi căsătoria era monogamă. Numai dacă 
femeia avea o boală care o făcea incapabilă să îndeplinească datoria 
ei conjugală, soţul putea să ia altă nevastă, dar nu avea voie să o izgo- 
nească în nici un caz pe vechea lui soţie (Codul lui Hammurabi § 148). 
Dar el putea să aibă drept concubine sclave ale sale. 

Lucrurile stăteau altfel dacă soţia era o preoteasă natitu care nu putea 
să aibă copii. Aceasta aducea cu ea în căsnicie şi pe o sclavă care trebuia 
să nască descendenţi soţului ei. Dacă nici sclava nu dădea naștere la 

copii, soțul trebuia să se căsătorească cu alte preotese — natitu (preo- 
teasă venind în rang imediat după marea preoteasă, la fiecare templu 
erau mai multe). Totuşi se pare că existau și în timpul lui Hammurabi 
numeroase căsătorii poligamice, căci găsim la Harran mai mulţi oameni 
cu numeroase neveste, ba chiar sclavii posedau două soții (C.H.W. Johns, 
Assyrian Deeds and Documents, p. 229, 3). Pe de altă parte ca și la iudei 
exista instituţia leviratului (cf. Facere, XXXVIII, 8) în vechiul drept 
asirian astfel că dacă un om murea, văduva trebuia să se căsătorească 
cu fratele celui răposat, ca să nu i se stingă neamul. 

Căsătoria babiloniană admitea divorţul, pe care îl îngăduie și Codul 
lui Hammurabi (§ 141). Dar ca un divorţ să fie legal, nu era îndeajuns 
ca soţul să spună „să fii despărțită de mine!” ci trebuia ca soții să vină 
la judecător și acesta să pronunţe despărţirea. Femeia repudiată primea 
o tăbliță de despărţire, dar pe de altă parte ea primea o sumă de argint 
ca despăgubire, care trebuia să fie atît de importantă ca și darul de nuntă. 

Dacă femeia se arăta necredincioasă, putea să fie osîndită să fie 
aruncată în apă legată, sau să fie aruncată din turnul cetăţii, să fie făcută 
sclavă sau cel puţin să i se dea o mare amendă. 

Babilonienii nu au ştiut ca locuitorii Văii Nilului să-şi înfrumuseţeze 
viaţa și să o facă să fie comodă. De exemplu mobila din aproape toate 
casele era acceași, unu sau cel mult două paturi (în care dormea întreaga 
familie), cinci scaune, un taburet și o masă scundă. Chiar orînduirea 
unui ospăț care presupunea mulţi participanţi cuprindea cinci paturi, 
zece scaune şi trei mese în afară de vasele și ustensilele necesare pregătirii 
băuturilor. 

Patul era folosit pentru somn ziua și noaptea, dar în timpuri mai 
recente se mînca culcat în pat (aşa cum miîncau grecii și romanii la ospeţe). 
Pe scaun se sta aşa cum stăm şi noi, dar uneori cu picioarele atîrnînd 
deasupra pămîntului, întrucît unele scaune erau mai înalte. Lemnul 
fiind rar şi scump era înlocuit de trestie și de argilă şi se folosea trestia 
pentru confecționarea mobilelor ieftine. În vase de argilă se depozitau 
şi veșmintele și alimentele. Alte obiecte casnice ce se află de obicei în 
casele babiloniene sînt: pietrele de măcinat, cutii de aramă, candele, 
vase de obicei lucrate într-o tehnică rudimentară. 

În ceea ce priveşte îmbrăcămintea în sudul Babiloniei oamenii um- 
blau în epoca arhaică goi sau aproape goi. Lucrul acesta este dovedit 
şi de vechiul rit care impunea să te apropii de divinitate gol, dar și ser- 
vitorii îndeplineau slujba lor aproape goi. Se purta un fel de fustă scurtă 
așa cum purtau regii din epoca presargonică. Această fustă scurtă, un 
fel de şort am zice astăzi, avea uneori franjuri și era ţinuta obișnuită 
de lucru, pentru vînătoare, dar și pentru casă atît pentru femei cît și 
pentru bărbaţi. 

Veșmintele mai fine din epoca sumeriană constau dintr-o pînză 
care acoperea umărul stîng şi lăsa liber umărul drept. Mai tîrziu femeile 
au prelungit mantia lor lungă peste amindoi umerii lor. 

Semiţii din nord, akkadienii au fost însă siliți din pricina climei mult 
mai aspre iarna să-și schimbe îmbrăcămintea. Servitorii purtau tot o 
fustă scurtă în jurul șalelor, dar oamenii de seamă în vremea dinastiei 
din Akkad purtau o mantie lungă care acoperea umărul stîng și-l lăsa 
liber pe cel drept. Picioarele erau încălțate în sandale sau un fel de ghete 
cu vîrful întors iar capul era acoperit de o tichie. 

În Imperiul Nou Babilonian îmbrăcămintea consta dintr-o cămașă 
lungă de lînă, peste care se punea o tunică şi o mantie mică, la care se 
adăuga o centură sau un brîu, o tichie și în regiuni mai friguroase ciorapi 
și ghete, care se scoteau nu numai la intrarea în temple, ci şi la intrarea 
în casă. Herodot (I, 195) descrie în felul următor costumul babilonie- 
nilor în secolul al V-lea î.e.n.: „mai întîi o tunică de in care coboară 
pînă la picioare, apoi o a doua tunică aceasta din lină, și pe deasupra 
o mantie albă. Ei posedă sandale specifice ţării lor, și care se aseamănă 
cu încălțămintea din Beoţia. Ei încing cu un turban capetele lor care 
au părul lung, își parfumează tot trupul. Fiecare are un sigiliu şi un 
toiag lucrat de mînă. Pe acest toiag este sculptat fie un berbec, fie o 
oaie, fie un trandafir, fie un crin, fie un vultur, fie o figură oarecare, 
căci nu au obiceiul de a purta un toiag fără un semn distinctiv. Aceasta 
este îmbrăcămintea lor”. 

Femeile purtau o îmbrăcăminte mai simplă dar podoabele și biju- 
teriile lor înlocuiau lipsa de fast a veșmintelor lor. În afară de cămașă 
purtau o rochie şi uneori o mantie scurtă. Pe cap femeile măritate înstă- 
rite aveau un văl pe stradă, și hierodulele mergeau totdeauna voalate 
și acoperite dacă erau măritate. Numai prostituatele și sclavele nu aveau 
voie să umble cu văl pe stradă, dacă umblau totuși voalate legea porun- 
cea să li se taie urechile. 

Culoarea veșmintelor arăta starea afectivă a posesorului lor. Veş- 
mintele albe indicau o ocazie festivă, dimpotrivă roşu închis, castaniu 
și negru erau culorile doliului. În unele împrejurări ale vieţii se impu- 
neau veșminte murdare. Cel ce a comis un delict căuta printr-un veșmînt 
murdar să dobiîndească îndurare. Cel ce se pocăia de păcatele sale era 
îndatorat să poarte „sacul, veşmîntul omului păcătos”. În anumite zile 
ale anului era interzis să se poarte veşminte albe sau noi. De fapt se 
spălau veşmintele la sărbători, sau la bucurii cînd se spunea ca „,veş- 
mintele să fie curate”. 

Totuși curăţeniei corporale i se acorda o mare atenţie din pricina 
climei calde şi a numeroaselor insecte, căci păduchii trebuiau înlăturați 
în tot cursul anului, şi puricii trebuiau îndepărtați iar furnicile se găseau 

nu numai pe ogoare ci şi în case. Oaspeți mult mai periculoși erau scor- 
pionii (agrabu), dar mai ales șerpii care intrau în case. Curăţenia era 
un semn al bucuriei, iar murdăria un semn de doliu. 

Asirienii şi babilonienii au acordat o mare atenţie ondulării, frizării 
părului atît la femei cît și la bărbaţi. În epoca preistorică barba se friza, 
dar sumerienii din epoca istorică îşi rădeau și barba şi părul din cap. 
Numai femeile îşi păstrau părul lung care cădea în cosițe pînă la piept, 
sau era prins în coc ori legat într-o panglică în spatele capului. Se purtau 
chiar peruci, așa cum au purtat şi egiptenii. 

Semiţii din nord însă au acordat o mare însemnătate conservării 
podoabei capilare a bărbatului care era un semn al omului liber în con- 
trast cu sclavul căruia i se rădea părul capului, în special cel de pe frun- 
te. În epoca dinastiei din Akkad omul înstărit purta o barbă ascuţită 
sau dreptunghiulară și o mustață răsucită dar și oamenii săraci (mus- 
kenu) aveau barbă și mustăţi. Fără barbă nu umblau decit scribii și 
alți oameni care urmau obiceiurile antice ale sumerienilor. În Imperiul 
Nou din Babilon femeile aveau părul ondulat şi purtau bucle. 

Asirienii din epoca istorică îndrăgeau barba ondulată și tăiată drep- 
tungbhiular. Omul mai sărac ce nu avea vreme de pierdut pentru toaleta 
sa se mulțumea cu o barbă mai scurtă. Unii dintre dregătorii mari își 
rădeau cu totul barba și era poate vorba de eunuci. 

Unsorile şi miresmele parfumate erau foarte îndrăgite și acestei 
apetenţe nu-i puteau rezista nici zeii. Uleiul de uns (de susan) era folosit 
şi de omul sărman, fiind considerat la fel de necesar ca și mîncarea şi 
îmbrăcămintea. De fapt în clima toridă a acestor ţinuturi ungerea era 
necesară spre a împiedica uscarea pielii. Apoi femeile bogate, dar şi 
feciorii oamenilor de seamă, aveau obiceiul să meargă pe ulite ţinînd 
în mînă o floare bine mirositoare, gustul parfumurilor tari şi persistente 
fiind răspîndit în mai toate păturile sociale. 

Cu uleiuri parfumate babilonienii se ungeau pe miini, se frecau pe 
tot corpul de sus pînă jos, apoi aceste uleiuri înmiresmate erau arse în 
arzătoare de parfum, ca să umple întreaga locuință cu mirosul lor înabă- 
tător. Iar oamenii bogaţi, chiar cînd se aflau în aer liber, în grădină 
aveau înaintea lor un arzător de parfum ca să risipească în jurul lor 
aburii plăcuţi ai parfumului lor preferat. Dealtfel existau artizani 
aparte care, prin amestecuri meșteșugite, creau parfumuri foarte diferite. 

Fardul dădea feţei femeilor, dar şi bărbaţilor culoarea dorită și sprîn- 
cenele ca și pleoapele babilonienilor erau umbrite de un „rimel”” din 
acea epocă fabricat pe bază de antimoniu. Machiajul babilonian pare 
a fi fost mai violent și mai izbitor decît cel din zilele noastre care păs- 
trează mai multă discreţie, aceasta mai ales dacă adăugăm că părul, 
mîinile și picioarele erau vopsite adesea cu henne (substanţă produsă 


216 


din frunzele unui arbust originar din Arabia). Tatuajul se folosea la 
sclavi mai cu seamă, spre a se indica în acest fel posesorul lor. 

La sărbători şi la evenimente festive babilonienii își spălau părul 
capului şi făceau baie corporală și înainte de sărbătorile religioase preoții 
se îmbăiau în apă care avea virtuţi catartice. Vom reaminti că spre deo- 
sebire de aceștia, preoţii egipteni trebuiau să facă de trei ori pe zi baie 
şi preoții iudei cînd oficiau în Templu se îmbăiau după slujbă. În Babi- 
lonia și în Asiria chiar mireanul care voia să aducă o jertfă divinității, 
nu trebuia să îndeplinească acest act cu mîinile murdare. În viaţa de 
toate zilele mîinile erau spălate dimineaţa, dar la prînz sau la cină asi- 
rienii şi babilonienii nu se așezau decît cu mîinile spălate, și este probabil 
că de la ei au preluat iudeii acest rit citat şi în literatura talmudică și în 
Luca XI, 38 (cf. Mar. XV, 2; Marc. VII, 2—3). 

După mese slujitorii turnau apă ca mesenii să se spele pe miini. 
După spălare, apa era aruncată pe stradă, dar orice om trebuia să ia 
seama pe unde merge spre a nu călca în această „apă necurată””. Cură- 
tenia miinilor era un rit esenţial și un om nu trebuia să aibă relaţii cu 
o femeie ale cărei miîini sînt necurate. Curăţenia celorlalte părţi ale 
corpului nu era atît de riguroasă, de pildă cea a capului, a gurii, a corpu- 
lui, a picioarelor care se spălau mai cu seamă în zilele de sărbătoare. 

De fapt nu este sigur dacă se făceau băi în fluvii şi rîuri, căci de obi- 
cei astfel de băi făceau asirienii și babilonienii în expedițiile lor război- 
nice sprea a se curăța „pe sine și armele lor”. 

În epoca neo-babiloniană existau însă camere de îmbăiat în casele 
celor bogaţi. Pe un fundament de asfalt se găsea cada de baie, care 
avea o ţeavă prin care se scurgea apa murdară. Nu avem certitudinea 
că existau băi publice în Babilon. 

Spre a mări acţiunea de curăţire, apei i se adăugau alaun și potasă, 
iar dintr-un amestec de ulei de susan și potasă s-a putut fabrica încă 
în vremea lui Gudea un fel de săpun primitiv. 

Se utilizau bineînţeles plante din familia Saponaria officinalis pentru 
curăţat și spălat. 

Alimentaţia locuitorilor din Mesopotamia nu era prea rafinată, 
ci era necesar ca ei să aibă o anumită cantitate de hrană zilnică. Însă 
surveneau și recolte proaste și recoltele erau nimicite de vrăjmași, ceea 
ce avea ca efect foametea. În acest caz nu era nimic de făcut decît pleca- 
rea în alte părți mai binecuvintate, dacă un rege vecin nu trimitea 
alimente. 

Mai greu era cînd oraşul asediat de vrăjmași suferea de foame, 
preţurile alimentelor creșteau vertiginos. În această situaţie oamenii 
mîncau, așa cum ne informează unele izvoare, „carnea fiilor şi fiicelor 
lor” care în lipsa aceea cumplită de hrană „li se părea mai gustoasă 

decît carnea de berbec”. Ca băutură aveau nu apă stătută, ci urină 
de măgar. Din fericire e vorba de stări cu totul excepţionale. 

Îndeobşte Mesopotamia era în stare să procure mijloacele de trai 
locuitorilor ei, mai cu seamă fiindcă şi asirienii și babilonienii se mulţu- 
meau cu o hrană vegetală. Din grîu măcinat se făcea pîine care era 
coaptă în cuptoare casnice, adesea de sclave, şi pîinea reprezenta partea 
cea mai însemnată a alimentaţiei. Doar în zilele de sărbătoare se făceau 
prăjituri din făină mai fină sau turtă dulce. 

Piinea obișnuită avea desigur, ca şi azi în unele ţări din Orient, forma 
unei lipii plate, căci cuptorul nu putea să coacă aluatul prin focul său 
slab decit dacă pîinea era plată. Prăjiturilor li se dădea forme de semi- 
lună, covrig sau gălușcă. Ca adaus la pîine se puneau pe masă diferite 
zarzavaturi şi legume după anotimp, în special curmale și usturoi. În 
Asiria se adăugau pîinii smochine, mere și pere. | 

Oamenii se mulțumeau cu hrană rece și prăjituri nu numai din pricina 
climei calde, dar şi fiindcă focul era costisitor căci materii de ars erau 
rare. De obicei în sobe se ardeau niște mărăcini ce se aflau în pustii, 
dar cînd nu se găsea se ardea și balegă de vită uscată (tizic) amestecată 
cu paie şi se foloseau chiar excremente umane uscate, amestecate cu 
paie tocate mărunt. Acestea însă produceau un fum care ustura ochii. 
Cărbunele de lemn era mult prea scump şi nu putea fi cumpărat de 
săraci. Dar nimeni nu lăsa să i se stingă focul de pe vatră fiindcă focul 
era greu de aprins. Cuptorul de piine — la fel ca şi azi în Irak — era 
un cuptor în formă de canal din pămînt ars; în partea lui dinlăuntiu 
se aşezau lipiile iar focul ardea pe dinafară. 

Mîncărurile cele mai des preparate erau de natură vegetală, și cea 
mai îndrăgită era o fiertură din lapte prins, miere și făină care se mînca 
şi la micul dejun, sau o mîncare preparată din lapte prins, miere, ulei 
şi alte ingrediente. Un ‚desert era pregătit din făină, susan şi miere 
de curmale. Tuturor acestor feluri de mîncare li se adăuga și sare. 

Babilonienii mîncau cu multă poftă un soi de crap, care trăieşte şi 
acum în apele Eufratului; îl frigeau, îl coceau sau îl sărau. Uscat şi măci- 
nat, apoi prefăcut în pulbere, putea fi mîncat ca un fel de pîine sau ca 
un soi de terci. După Herodot (I, 200) ar fi existat la babilonieni „trei 
triburi care nu se hrănesc decît cu pește. Ele îl pescuiesc, îl usucă la soa- 
re, îl aruncă într-un pisălog, îl macină și îl strecoară printr-o sită. Apoi 
cele ce vreau să îl mănince, îl frămîntă cu mîna ca pe un aluat și îl coc 
în același fel ca și pîinea’. Se găsesc multe broaşte țestoase în regiune 
şi e probabil că babilonienii le mîncau cu poftă. Dintre păsări, porumbeii, 
găinile, rațele și giştele erau aduse ca jertfe zeilor, dar erau prezente 
şi la mesele celor bogaţi. Lăcustele constituiau o delicatesă mîncată 
cu poftă de gurmeţi. Dar carnea animalelor domestice, vite cornute, 

oi şi capre reprezentau o mîncare de lux, ce se punea la masă în zilele 
de sărbătoare doar, poate de cîteva ori pe an. Acestea erau și destul de 
scumpe, apoi dădeau lînă şi lapte așa că nimeni nu se despărţea uşor 
de ele. Mult mai ieftini erau porcii. Dar ei erau socotiți „,necuraţi”” 
(ca la iudei şi în Egiptul faraonic) apoi se punea apariţia unor boli pe 
seama consumului de carne de porc. În anumite zile era interzisă consu- 
marea lor. Dar existau interdicții alimentare și pentru alte alimente 
în unele zile, precum pentru ceapă și fripturi. 

Animalele din pustiu reprezentau o hrană aleasă şi vinătorii adu- 
ceau spre a fi gătiţi iepuri, cerbi, antilope și onagrii (măgari sălbatici) 
a căror carne este lăudată și de Xenophon (Anabasis, I 4). 

Vitele erau tăiate, întinse pe masă cu picioarele legate, şi înjunghiate 
astfel ca sîngele să cadă într-un vas anume. 

Ca băutură la mese se bea apă rece cel mai des, cui nu-i plăcea apa, 
aceasta însemna că este bolnav, căci apa dulce din Tigru, Eufrat, dintr-o 
fîntînă sau canal era nespus de bună pentru babilonieni. În călătorie 
apa era purtată în burdufuri şi se bea direct din burduf fără pahar. În 
casă exista în Babilon totdeauna un ulcior cu apă atîrnat afară în vînt 
ca apa să fie menţinută rece. Se folosea mai mult ca întăritor decit ca 
băutură curentă, laptele de capră, iar smîntina era mincată crudă sau 
gătită. Se bea apoi o băutură formată din apă cu puţin vin, fruc- 
te, curmale, susan, secară, grîu ce se amestecau și se lăsau să fermenteze. 
Cei bogaţi au băut vin care se găsea în regiunile de munte ale Elamului 
și în Asiria. 

Aşadar masa babiloniană nu era prea variată, nici luxoasă, dar era 
totuși bine întocmită din punct de vedere alimentar. Oamenii năimiţi 
primeau pentru ziua de lucru 2 sila (0,800 litru), cereale sau hrană şi 
peste asta untdelemn de susan, şi zarzavaturi, uneori şi băutură. Femeile 
Și copiii primeau mai puţin. 

n casele oamenilor obișnuiți, masa chiar dacă era un ospăț nu com- 
porta prea mult fast. Oamenii se așezau cîte patru sau cinci în jurul 
unui castron luat de pe foc. Pentru mîncările tari, fiecare se servea de 
mîna şi de degetele sale (furculita sau lingura nu se utilizau încă). În 
casele bogătaşilor, care aveau un bucătar sau destule sclave pentru orîn- 
duirea mîncării, masa era mult mai pompoasă. Masa principală avea 
loc dimineaţa sau seara, dar între ele se lua și o scurtă masă de prînz, 
după care urma siesta aşa de necesară într-o ţară cu un climat atît de 
călduros. Înainte de a se așeza la masă stăpînul casei poruncea : „adu-mi 
apa, toarnă-mi pe miini, vreau să mănînc!’ Apoi era obligatoriu să se 
facă, înainte de începutul mesei, o rugăciune către zeiţa Ištar sau zeul 
Šamaš. După aceea se aşezau cu toţii la masa peste care era întinsă o 
pînză. În Imperiul Nou Asirian oaspeţii erau culcaţi în paturi. Ospăţul 

Servirea mesei de prinz la babilonieni 


odată sfîrșit, mesenii se ştergeau pe gură cu o pînză și rămiîneau să bea 
băutura lor preferată, alcoolizată. Aceasta nu întîrzia să-și arate efectul 
și mesenilor li se înmuiau picioarele și li se tulburau minţile. În loca- 
lurile ţinute de cîrciumărițe beţia era mai gălăgioasă și se iscau certuri, 
scandaluri şi bătăi. De aceea un om de treabă nu se ducea în cîrciumi, 
iar preotesele care intrau și stăteau în cîrciumi erau osîndite să fie arse. 
Cu toate acestea beţia era răspîndită printre dregători și oamenii cu 
stare. 

Formele de politeţe cu care se întîmpinau asiro-babilonienii erau 
curtenitoare și pline de deferenţă. 

Nu numai în scrisori, ci şi în întilnirile obișnuite dintre oameni, ei 
se salutau cu formule bogate şi lungi. Ca semn de salut, se ridica mîna 
dreaptă pînă la frunte într-un gest de binecuvîntare. Înaintea persoane- 
lor marcante, asiro-babilonienii se înclinau adînc, iar înaintea regilor 
se aruncau jos şi sărutau pămîntul, dar şi picioarele aces:o.a. 

Distracţiile nu jucau un rol atît de mare în viața asiro-babilonienilor 
ca la egipteni. Totuși cei dintii alergau cu multă plăcere la marile sărbă- 
tori religioase, la sfinţirea templelor şi a palatelor, la defilarea triumfală 
a regilor veniţi din războaie şi la expunerea darurilor trimise din țări 
străine îndepărtate. Omul obișnuit avea sărbătorile sale cu prilejul eve- 

Servirea vinului de curmale ca desert al prinzului babilonian 


nimentelor importante din familie, cu prilejul sărbătorii recoltelor sau 
a sfințirii casei sale. Dar şi în Babilon erau adepți ai gîndirii hedoniste 
care sfătuiau pe orice om „,să joace şi să cînte zi și noapte” sau afirmau 
că „muzica este mai dulce decit vinul şi decît mierea”? ori ziceau fiecăruia 
„„veselește-ţi inima ta”'. Locuitorii Babilonului se retrăgeau cu instru- 
mentele lor muzicale în grădini, sau se duceau pe luntre spre a se veseli 
la malul apelor. La aceste adunări de familie bătrînii jucau şi tinerii 
cîntau, şi chiar şi străinii erau solicitaţi să cînte un cîntec din țara lor 
(cf. Psalmi, CXXXVI, 1—8). 

Chiar dacă toţi erau veseli și plini de voioșie, deportații iudei din 
Babilon care luau parte la asemenea adunări, se întristau cînd li se cerea 
să cînte cîntece din Sion: „La rîurile Babilonului am șezut şi am plîns 
cînd ne-am adus aminte de Sion. În sălcii pe malurile lor, am spînzurat 
harfele noastre. Că acolo cei ce ne robiseră ne cereau să le cîntăm şi 
apăsătorii noştri ne ziceau: — „,Cîntaţi-ne şi nouă din cîntecele Sio- 
nului’. Cum vom cînta cîntarea Domnului în pămînt străin? De te 
voi uita lerusalime, uitată să fie dreapta mea! Să mi se lipească limba 

Prizonieri de război cintind ca muzicanți în Babilon 

de pitlej, de nu mă voi gîndi la tine de nu voi pune Ierusalimul începă- 
tură a bucuriei mele! 

Fiica Babilonului, dornică de pustiire, ferice de cel ce-ţi va plăti, 
după fapta ce ne-ai făcut tu nouă; ferice de cel ce va lua și va lovi de 
piatră pruncii tăi” (Psalmi, CXXXVI, 1—8 după Sept.). 

În sunetele tobelor răsunătoare şi a cimbalelor se juca şi se dănțuia. 

Cît despre jocurile de noroc cele mai răspîndite erau tablele, pe 
care le jucau și egiptenii. Se foloseau zaruri sau pietricele, dar nu ne 
sint cunoscute cu exactitate regulile jocului de table. 

Relief din palatul lui Assurbanipal (perioada neoasiriană ) figurind o scenă de vinăroare 


Tinerii se întreceau la tragere cu arcul la ţintă, aceasta avînd chipul 
unei rozete sau al unui leu, căci vînătoarea era practicată nu numai 
de regi sau de dregători, ci de fiecare om chiar, ca şi pescuitul. 


Moartea era aștepială de omul bătrîn cu teamă, dar Codul lui 
Hammurabi nu acordă prea mult spaţiu acestei perspective. Totuși un 
părinte putea să desmoștenească pe fiul legitim şi să declare moştenitor 
pe cel nelegitim. Pe membrii familiei pe care voia să-i favorizeze, trebuia 
să-i indice încă din timpul vieţii lui (Codul lui Hammurabi $ 165). După 
lege, soţia primeşte la moartea soţului ei, întreaga sa dotă înapoi, dar 
și cadourile pe care le-a primit de la decedatul ei bărbat. Copiii legitimi 
moștenesc tatăl, dar copiii nelegitimi proveniţi de la o sclavă sau copiii 
adoptați nu moștenesc decît dacă sînt indicaţi nominal de către tatăl lor 
(Ibidem $ 166, 170). 

După unele tăblițe provenind din sudul Babiloniei, copilul cel mai 
mare pare să moștenească o parte mai mare, „partea sufletului”. 


Cu bătrîneţea omul se convinge de deşertăciunea tuturor lucrurilor 
în Mesopotamia și posedăm o serie de texte literare care dezvoltă această 
temă şi care sînt publicate în întregime în remarcabila lucrare a lui Ata- 
nasie Negoiţă, Gindirea asiro-babiloniană, în texte, București, Ed. Ştiinţi- 
fică, 1975 (Disputa între curmal și tamarisc, Concepţia despre lume și 
înţelepciune, Dialog despre mizeria umană, Dreptul suferind, Observaţii 
asupra vieţii şi ordinii din lume, Povestea unui amărît etc.) 

Asirian mergind la vinătoare (relief din palatul de la Ninive al regelui Assurbanipal) 


Deosebirea între viaţa spirituală a Egiptului faraonic și cea a Asiriei 
i a Babilonului nu apare nicăieri mai pregnant decît în cultul morţilor. 
A Valea Nilului se credea într-o continuare a vieţii dincolo de mormiînt 
într-un regat al fericirii și al bucuriei pentru cei drepţi. (Cf. Constantin 
Daniel, Civilizaţia Egiptului Antic, ed. Sport-Turism, Buc. 1979, p. 
246 sq) şi drept urmare conservarea cadavrului şi construirea unor enor- 
me morminte. În Valea Eufratului și a Tigrului există doctrina împărăției 
umbrelor, în care cei morţi stau în întuneric ca nişte umbre, praful şi 
noroiul fiind hrana lor. De aceea babilonienii nu sperau de la viaţa după 
moarte prea mult, ci așteptau tot binele din lumea aceasta hic et nunc 
după celebra expresie „aici și acum”. 

Viaţa îndelungată este un dar al zeilor pentru viaţa virtuoasă și cucer- 
nică. Viaţa era scumpă pentru babilonieni și ei se temeau de moarte. 
De aceea sinuciderile sînt atît de rare în Mesopotamia. Suicidul era 
comis cînd omul nu putea scăpa din mîinile duşmanilor, dar suicidul 
pentru alte motive, ca acela al lui Cambyse, nu stă în spiritul semiţilor 


din Mesopotamia. 

Rudele au obligaţia în interesul celui răposat, dar şi al întregii socie- 
tăți să se îngrijească de o înmormiîntare făcută după rituri, căci „sufletul 
care nu este înmormîntat, rătăcește pe pămînt și vînează făcînd numai 
răutăţi””. 

După deces mortul era acoperit și imediat întreaga casă răsuna de 
plîns şi bocete. Cunoscuţii familiei aveau datoria de a exprima condo- 
leanţe luînd parte la bocete şi la ţipetele de jale, dar bocitoarele-femei 
și bocitorii-bărbaţi conduceau această ceremonie. Cei prezenţi strigau 
„Vai și ah” sau „,ce păcat” și urlau de jale în vreme ce muzicanți tocmiţi 
cîntau cîntece de doliu. Riturile care însoțeau doliul erau foarte violente. 
Cel ce este îndoliat, îşi scoate acoperămîntul capului său, își rupe podoa- 
bele ce le poartă la git, îşi sfiîşie îmbrăcămintea şi se îmbracă cu o haină 
de doliu confecționată din pînză de sac, îşi crestează cu un cuţit obrazul, 
fața şi pielea corpului. Se aruncă la pămînt cu burta pe jos în vreme 
ce răsună bocetele și plîngerile. 

În clima caldă a Mesopotamiei cadavrele nu puteau să rămînă neîn- 
gropate mult timp. Chiar pentru regina-mamă timpul de la moarte pînă 
la îngropare dura trei zile. Iar Gilgameš, care nu se hotărăște să se des- 
partă de prietenul său Enkidu mort, spre a-l îngropa, îl plînge şapte 
zile şi şapte nopţi. 

În timpurile preistorice decedatul era îngropat gol, fără nici o îmbră- 
căminte, goliciunea rituală fiind obligatorie la cei ce vor să se apropie 
de zei. Mai tîrziu i se pune celui răposat un veșmînt de îngropăciune. 
Cel ce voia să conserve trupul celui mort îl așeza în sare, poate și în ule- 
iuri. Afirmația lui Herodot că se conservau morţii în miere nu este 
confirmată (Herodot I, 198), dar știm totuşi că în Orientul Antic acesta 
era un bun procedeu de îmbălsămare care era utilizat de regii negri 
de la Meroe-Napata (Etiopia), iar Alexandru cel Mare a fost și el îm- 
bălsămat în miere într-un sicriu de cristal de rocă. 

Remarcabil este lucrul că în Mesopotamia pare să fi existat alături 
de înmormîntarea în pămînt şi incinerarea. S-au găsit resturile unui 
crematoriu la Adab şi în multe orașe ale Mesopotamiei s-au aflat oase 
calcinate. Nu posedăm însă texte sigure care să confirme incinerarea. 

Îngroparea în pămînt a cadavrelor goale după o bătălie era o prac- 
tică frecventă, și ele erau acoperite cu grămezi de pămînt. O îngropă- 
ciune mai respectuoasă era înconjurarea cadavrului cu rogojini de papu- 
ră sau de trestie și așezarea sa într-un mic mormînt căptușit cu cărămizi 
necesare. Apoi erau morminte în formă de recipient de argilă sau sar- 
cofage de argilă în care erau introduse cadavrele culcate pe o parte şi 
cu picioarele strînse. Mai recente, din vremea parţilor, sînt sarcofagele 
de argilă lustruită avînd forme antropoide. În Assur existau criptele 
regilor din Asiria în care aceştia erau îngropaţi în sarcofage care s-au 

păstrat pînă în ziua de azi. Legenda de pe aceste cripte spune: ‚Palat 
al somnului, mormînt al liniștei, locuință a veşniciei a lui Sanherib, 
regele lumii, regele Asiriei.” 

Locul cel mai sublim din oraş — aşa cum se exprimă textele — este 
necropola, cetatea morţilor. Unele orașe cum e Kuta, reședința zeului 
morţii, Nergal, par a fi alese de predilecție de oameni pentru locuri 
de îngropare. Dar pentru îngropare nu era obligatoriu un anumit loc, 
se îngropau morţii lîngă ziduri, dar și pe străzi și în locuri neclădite. 
În Asiria mormintele se săpau în case şi lucrul acesta ne este arătat de 
inscripţii. Chiar regii aveau mormintele lor în palate sau îşi construiau 
un mausoleu. Mulţi regi din Asiria şi-au ales ca oraş de înmormîntare 
Assur și Ninive. Regii kasiţi se îngropau în regiunile mlăștinoase din 
Bit-Hasmer şi Alexandru cel Mare a cercetat mormintele regilor și 
principilor care se aflau în mlaștini (Arian, VII, 22; Strabon, XVI, 11). 

Ceremoniile de îngropare propriu-zise nu erau prea pompoase. 
Dar morţii însemnați și bogaţi trebuiau să fie supuși unor manipulări 
înainte de a fi îngropaţi. După ce figura celui răposat era legată, după 
ce capul lui era acoperit cu o pînză de in și pus în coșciug, începea slujba 
de îngropare sub conducerea unui preot Kalu care cînta psalmi şi cîntece 
de jale, în vreme ce bocitoarele cîntau bocete, aduceau jertfe de vite 
cornute, oi şi capre; libaţiunile însoțeau laudele ce se aduceau mor- 
tului. Apoi începea îngroparea propriu-zisă: cel răposat primea un vas 
de băut alături de mîncări abundente și ducea cu el în eternitate şi lucru- 
rile lui favorite. 

O inscripţie pusă pe mormînt ruga pe oricine va găsi acest sarcofag 
să-l lase la locul lui, şi i se făgăduia pentru fapta sa bună ca numele 
să-i fie binecuvîntat în lumea de sus, şi în infern duhul său să bea apă 
curată. În cele din urmă mormîntul se închidea, iar cripta regală era pecet- 
luită şi se recita peste ea un blestem puternic ca să împiedice reîntoarcerea 
duhului celui răposat în lume. Moştenitorul celui mort era obligat să-i 
facă libaţiuni, vărsări de apă şi să-i aducă jertfă pentru morţi (Kispu). 
De aceea babilonianul care nu avea copii adopta unul ca să i se aducă 
jertfe și să 1 se facă libaţiuni după moarte. Pentru aceste ceremonii preo- 
tul era necesar şi la morţii de seamă, preoţii trebuiau să plingă la mor- 
mînt (pentru cel decedat), să-i aprindă un foc pe mormint, să ungă cu 
uleiuri tot mormîntul şi să recite numeroase descîntece. 


Zeii şi zeițele Panteonului asiro-babilonian 


Sumerienii posedau un sistem teologic complet și un panteon bine 
ordonat; proto-sumerienii înşişi aveau zei și zeițe antropomorfe, iar 
cei care i-au precedat pe proto-sumerieni aveau o religie pe care nu o 
cunoaștem, poate animism. În tot cazul atît sumerienii cît şi babilonienii 
în epoca istorică adorau încă entităţi divine puţin definite, legate de cul- 
tul strămoşilor, cum ar fi zeul casei, zeul protector al casei sau vatra 
de foc a casei. Într-o epocă ulterioară aceşti zei ai casei s-au concentrat 
într-un zeu al comunităţii agrare primitive, zeu al orașului, și un astfel 
de zeu era numit rege al orașului, dîndu-i-se numele de zeu sau zeiţă 
a orașului Isin, Girsu, Kinunin etc. Toţi aceşti zei erau desigur 
atotputernici și atotstăpînitori, dar fiecare din ei avea o serie de parti- 
cularităţi proprii. Unul reprezenta luna, altul soarele, sau pămîntul, 
apoi infernul sau războiul. Desigur diferiţi zei puteau să aibă aceleași 
funcțiuni, apoi coloniile unor oraşe sau orașe-fiice căpătau drept zeu 
pe un fiu al zeului orașului-mamă. Aceste relaţii între zei se tulburau 
cînd orașele se luptau între ele şi unul era învins, atunci zeul orașului 
învins devenea supus zeului orașului biruitor. 

După ce Sumerul și Akkadul s-au unificat într-un singur stat, preoţii 
au căutat să elaboreze un sistem teologic coerent, în care fiecare zeu 
avea locul său bine precizat. Posedăm liste de zei cu domeniile lor de 
activitate, din epocile cele mai vechi pînă în secolul IV î.e.n., scrise 
pe tăblițele de argilă de la Suruppak, dar pentru epoca tardivă avem 
liste de zei cu înrudirile lor şi specialitatea fiecăruia, iar aceste liste repre- 
zentau teologia oficială din acea epocă. 

Semiţii din Mesopotamia, asirieni şi babilonieni care au depins în 
atitea domenii de influenţa culturii vecinilor lor din sud, sumerienii, au 
fost înrîuriți în mod considerabil și în ceea ce privește teologia. Căci 
în cel mai rău caz erau schimbate numele zeilor sumerieni prin nume 

semite, dar activitatea şi puterea zeilor sumerieni Enzu și Babbar este 
aceeaşi ca a zeilor akkadieni Sin și Šamaš. Chiar religia astrală babilo- 
niană, care atribuia un astru fiecărui zeu şi căuta cu înfrigurare pe cer 
„semne””, mesaje şi porunci ale zeilor adresate oamenilor, este de origine 
sumeriană. S-au produs desigur în decursul secolelor unele schimbări 
în sistemul teologic sumerian, dar aceste modificări au fost de mică însem- 
nătate totuşi, pentru că în domeniul teologiei asirienii și babilonienii 
au fost foarte conservatori. Aceasta în mare parte datorită faptului 
că limba sumeriană, ca limbă teologică s-a păstrat pînă în epoci tardive, 
şi rugăciunea din a III-a dinastie din Ur (2300 î.e.n.) era pronunţată 
încă în epoca seleucidă (sec. III—II î.e.n.). Mai curînd s-a schimbat 
numele zeilor și Marduk zeu semit (în akkadiană numele său înseamnă 
„domn al locului””) a luat locul lui Ellil şi Assur a venit în Asiria în locul 
lui Marduk. Zeii posedau embleme și animale emblematice, iar pe acestea 
ei le aveau din cele mai vechi timpuri, dar ştiri despre emblemele zeilor 
ce ne-au parvenit sînt relativ recente. Apoi zeilor le corespundeau anu- 
mite stele, fiecărui zeu un astru anume, și de asemenea fiecare zeu avea 
o cifră sub care era recunoscut. 

După învăţătura oficială teologică, așa cum reiese şi din străvechile 
tăblițe cuneiforme de la Suruppak, căpetenia zeilor este Anu (în sume- 
riană An). Teogonia admite că el ar fi avut 21 de strămoși din care cei 
mai cunoscuţi sînt An5ar şi Kišar, Lahmu şi Lahama. Zeul Anu pare 
a fi, aşa cum îl arată numele său sumerian „,cer'” o personificare a ceru- 
lui. O treime din cer este locuinţa lui, partea cea mai înaltă a cerului 
unde se află locuinţa lui. Ca rege al cerului era nu numai părinte al zeilor 
şi rege al lor, ci și zeul prin excelenţă. Totuși cultul acestui zeu, în afară 
de orașele Uruk și Der este puţin dezvoltat. De fapt mai cu seamă regii 
îl cheamă și nu oamenii obișnuiți, fiind zeul oamenilor de seamă, la 
care şi zeli se refugiază cînd au nevoie de ajutor. Nu posedăm statui 
sau chipuri ale lui, iar emblema lui este un scrin al zeilor cu un vîrf 
țuguiat şi acesta este reprezentat adesea pe pietrele de hotar. Tot lui i 
se atribuie insignele regalității, sceptrul, legătura, căciula ţuguiată și 
toiagul. Numărul este cela al zeilor mari, adică 60, iar astronomicește 
localizat în ecuatorul ceresc. Locul său de cult cel mai vechi era orașul 
Uruk unde locuia în templul E-anna, iar în oraşul Der era slăvit în tem- 
plul E-dimgalkalama. 

Din Anu s-a format o zeitate feminină în epoca semită, Antu, care 
este soţia lui, dar de fapt nu avea vreo semnificaţie reală. El are încă 
o soție Ninzalli şi o concubină Ninursalla. În epoca istorică zeița Ištar 
devine soţia lui Anu. Drept fiică a lui Anu se socotea zeiţa Nanai slăvită 
la Uruk, iar cei şapte demoni teribili dintre care Labartu e cea mai rea 
erau ploduri ale zeului Anu. Acest zeu avea o curte cu un mare vizir, 

privinţe era egal cu Anu. La fel ca și Anu avea 42 de strămoși dintre 
care cel mai cunoscut era zeul lumii de jos Ennesarra cu cei șapte fi 
și fiica sa Naruda. Acești fii ai zeului lumii de jos erau ţinuţi legaţi spre 
a păzi porţile infernului. În epoca mai tardivă erau asimilați cu zeitatea 
înşeptită (Sibi, Sibirti). Emblema lor era formată din șapte cercuri 
mici, iar astrul lor erau Pleiadele. 

După etimologie, Enlil era stăpînul vîntului, care aducea și inundația. 
După ce s-a împărţit lumea în cer, pămînt și apă şi aceste elemente 
au fost atribuite unui zeu, Enlil a primit ca domeniu al său, pămîntul. 
Aşa a devenit el „Domnul Ţării” şi îşi avea sălașul în muntele cel mare 
care ajungea pînă la cer, care reprezenta o adevărată legătură între cer 
și pămînt. De aceea şi templul său principal în capitala Nippur era 
numit „casă pe munte’ (E-Kur,) şi de la el acest termen a luat înţelesul 
de templu în general. Oraşul Nippur era un oraș sacru şi a rămas astfel 
denumit poate fiindcă Enlil ca şi Anu era socotit „tată”” şi „rege al zei- 
lor”, avînd o mare putere pe care nu o poseda nici un zeu. Semnul acestei 
puteri imense pe care puţini zei o posedau erau tablele destinului. Odată 
pasărea rea Zu a vrut să-i răpească aceste table, iar zeul Enlil a avut multe 
greutăţi spre a putea pune din nou mîna pe ele. În legendele despre 
creaţia lumii, zeul Enlil la început a fost acela care l-a biruit pe Tiamat 
dar după întemeierea Babilonului, Enlil apare înlocuit cu Marduk 
în această legendă cosmologică. Totuşi zeul Enlil se arăta oamenilor 
într-un chip neprietenos. El este cela care a creat balaurul Labbu, menit 
să-i pedepsească pe oameni, şi acelaşi zeu produce potopul, tot el se 
mînie că Ut-napisti a scăpat cu viaţă din potop. 

Emblema lui Enlil este aceeași ca a zeului Anu și el are numărul 
50, iar pe cer are o anumită regiune — o bandă la nord de ecuatorul 
ceresc care reprezintă ‚drumul stelelor ce aparţin lui Enlil”. I vedem 
reprezentat pe mai multe reliefuri asiriene cu un veşmînt lung, cu o pălă- 
rie ascuţită la vîrf, un toiag şi un inel în mînă, călare pe un animal fabu- 
los cu cap de şarpe, picioarele dinapoi de pasăre și o coadă dreaptă 
în sus. Soţia principală a lui Enlil este Ninlil, care pune un cuvînt bun 
pe lingă soţul ei pentru cerșetorii săraci. Asirienii care înlocuiesc pe 
Enlil cu zeul lor național Assur, o fac pe Ninlil să fie soţia acestui zeu. 
Alături de soţia principală Enlil avea şi o concubină, apoi, există o 
îngrijitoare a fiului lui Enlil. Teologii asiro-babilonieni l-au asimilat pe 
Enlil cu Dagan, zeu străin al cărui cult se notează începînd din 2300 î.e.n. 
În alte liste de zei el apare însă imediat după Enlil și are drept soţie pe 
Salas al cărei nume este de asemenea străin. După ei figurează pe listele 
de zei un zeu /shara tot cu nume străin. Fiul însemnat al lui Enlil este 
eroul Ninurta, zeul războiului şi al vînătorii care luptă împotriva zeilor 
răi, a demonilor, dar și împotriva pietrelor din care face diguri în munţi 

spre a preveni inundaţiile. Apoi el este un zeu mîntuitor căci îi izbăveşte 
pe oameni de nenorociri și de boli. El este invocat de plante ca stăpînul 
lor şi el determină destinul pietrelor. În sistemul planetelor el corespunde 
lui Saturn şi în sistemul stelelor fixe corespunde stelei Sirius (Kakkab 
mesre ). El poartă diferite arme: o sabie, c plasă, un arc, un scut, dar 
şi arme divine: arma cu 50 de capete, arma cu 7 capete, arma cu 6 capete, 
dar mai ales armele Sarur şi Sargaz care ele însele au devenit zei, şi ca 
sceptru cu doi lei sau doi vulturi reprezintă emblema lui Ninurta. Ca 
fiu al lui Enlil locuieşte mai cu seamă la Nippur unde are un templu, 
E-3umedu, dar şi alte oraşe au un templu al lui în special oraşul asirian 
Kalach. Soţia lui Ninurta s-ar fi chemat „doamna din Nippur”, iar 
alţi teologi fac din zeiţa Gula soţia lui Ninurta. 

Revenind la zeul Enlil trebuie să menţionăm curtea sa divină care 
avea drept căpetenii pe marele vizir al său Nusku, zeul focului care înlă- 
tură întunericul și întemeiază oraşele. Emblema lui este candela şi un 
scrin pe care este așezat un baston luminos. Sub ordinele lui Nusku se 
află mulţi curteni, soli, olăcari, portari, bucătari, preoţi care slujesc 
în templul E-kur. 

Alături de aceşti doi zei mari, Anu și Enlil, ale căror cercuri de zei 
subordonați le-am expus parţial, există în timpuri vechi o zeiţă femi- 
nină „Doamna zeilor” Mah, adorată sub diferite nume în multe locuri, 
lucru care se poate explica prin faptul că în ea s-au concentrat mai multe 
divinităţi feminine. Zeița aceasta era adorată mai ales la Tilmun (insula 
Bahrein), Lagaš și Girsu şi mai ales la Kiš în nordul Babiloniei. Zeița 
Mah sau Nin-Mah are un fiu, Lil, care a fost identificat cu Tammuz 
fiindcă a murit şi a fost îngropat ca și acesta. În panteon după zeiţa 
Mah, mamă a oamenilor și doamnă a zeilor, vine zeul Ea sau Nudimmud 
după numele său sumerian Enki care zeu era stăpiînul lumii de jos; însă 
această lume de jos reprezintă apa — apa din mare, din rîuri, din mlaș- 
tini, apa din adîncurile pămîntului. Oraşul său era Eridu care se afla 
în laguna golfului Persic. Dar apa din adîncuri era socotită ca lăcaș al 
înţelepciunii; de aceea Ea era zeul artelor, ştiinţelor şi al învățăturii. 
El a învăţat pe oameni diferitele tehnici, olăritul, lucrul metalelor, ţesu- 
tul etc. Dar el era — după aceeași sursă — și inventatorul scrierii şi al 
ştiinţei pe care a făcut-o cunoscută oamenilor. Domeniul său principal 
îl constituiau disciplinele secrete: vrăjitoria, arta descîntecelor şi a con- 
jurării care erau folosite spre a birui puterile duşmane și a cunoaşte 
viitorul. Zeul Ea ajută cu fapta și sfatul său pe fiul lui Marduk dar zeul 
Ea, spre deosebire de Anu și Enlil, este un prieten al oamenilor pe care 
îi iubeşte. Zeul Ea posedă multe temple, mai ales la Eridu și la Borsippa, 
dar şi la Babilon şi la Lagaš. El este reprezentat ca un om bătrin care 
ține pe umerii săi un butoi, din care dă drumul la apă. Animalul său sa- 

cru era ţapul sălbatic, iar ca simbol avea fie o prăjină cu un cap de ber- 
bec, fie o fiinţă fabuloasă, jumătate pește, jumătate capră. Are ca număr 
cifra 40. Mai mulți zei ajută pe Ea în activităţile sale, apoi portarii, solii, 
dregătorii; un zeu al focului Gibil aparţine şi el aceluiaşi cerc. 

Fiul cel dintii născut al lui Ea este Marduk, dar numele său semit 
este o dovadă că el apare tirziu în panteonul asiro-babilonian unde zeii 
mai vechi poartă nume sumeriene. Zeul Marduk ajunge să fie fiul ora- 
şului Babilon și după ce acest oraș în vremea lui Hammurabi are o dez- 
voltare atît de mare zeul Marduk capătă aceeaşi ascensiune ajungînd 
un zeu fundamental, fiind mai însemnat decît Enlil şi Anu, luîndu-le 
domnia asupra lumii în întregime. El capătă o curte foarte mare, cu mulţi 
dregători, iar soţia sa are şi ea o curte numeroasă de slujnice, însoţitoare, 
paznice, portărese etc. al căror nume ne este cunoscut. Astfel ajunge 
Marduk odată cu orașul Babilon ,,marele stăpîn””, „,Stăpînul cerului 
şi al Pămîntului”, iar puterea sa esenţială stă în înţelepciunea pe care o 
folosește ca şi tatăl său spre a ajuta oamenilor bolnavi sau în nenorocire. 

În teogonie Marduk apare ca un mare erou. După ce zeul Ea i-a 
făcut inofensivi pe cei doi zei Apsu și Mummu, el se războieşte cu mîrşava 
Tiamat şi o biruie după o luptă înverşunată. Drept răsplată Marduk ob- 
ține stăpînirea peste toţi zeii, iar după aceea el creează pămîntul, cerul, 
stelele, plantele, animalele și în cele din urmă pe oameni. Marduk lo- 
cuiește în templul E-sagila din Babilon, iar în Asiria are mai multe lo- 
curi de cult. Emblema sa era un vîrf de ţeapă sau o secure, iar numărul 
său era 10, un număr destul de mic ce arată că iniţial Marduk era foarte 
mic printre zei, dedesubtul lui Ištar, Šamaš și Sin. În astrologie planeta 
sa era Jupiter. Statuia lui Marduk la Babilon, după descrierea lui Hero- 
dot care îl numeşte Bel, era din aur pur și avea o greutate de 80 talanţi 
de aur (circa 2700 kg aur). Fiul cel mai cunoscut al lui Marduk era 
Nabu ,,crainicul”” care este şi scribul zeilor, cel ce are tablele destinului 
la el, dar e și zeul înţelepciunii, acela care pe toate le cunoaște. El are 
un templu la Borsippa, E-zida, iar pe cer corespunde planetei Mercur. 

Primei tetrade de zei, Anu, Enlil, Mah (Nintu), şi Ea îi urmează a 
doua tetradă compusă din Sin, Šamaš, Adad și Ištar. Primul zeu al acestei 
tetrade Sin era socotit şi el ca fiul cel întîi născut al lui Enlil, el mai 
purtînd şi nume diferite Enzu, Nannar etc. Cele două jumătăţi ale secerei 
lunii erau văzute ca două coarne sau ca o barcă cu care zeul se plimbă 
prin cer. Eclipsele de lună erau considerate o luptă a demonilor celor 
răi împotriva zeului. Numărul său era 30, emblema sa secera lunară. 
Templul său cel mai mare era E-hu/hul în orașul Harran şi E-gišširgal în 
orașul Ur. 

Soţia sa este Ningal (mai tirziu numită și Nikkal) care era mama 
zeului soare, iar ea împreună cu soţul ei „stabilea în cer destinele”. Fiul 

zeului Sin este zeul soarelui Šamaš (sau în sumeriană Utu sau Babbar). 
Babilonienii credeau că el vine în fiecare dimineaţă din ,.Muntele cel 
Mare, Muntele Deschiderii Izvoarelor”? și el „deschide poarta cea mare 
a cerului strălucitor”. Noaptea se scobora în lumea de sub pămînt. 
Dar el este milostiv cu cei sărmani şi cei bolnavi mai cu seamă. Apoi el 
este, împreună cu Adad, zeul oracolelor „el înscrie semnele oracolului 
înlăuntrul somnului”” pentru ca văzătorul să cunoască viitorul. Preoţii 
care prezic și prezicătorii îl socot drept zeu al lor. Numărul său este 20 
și templele sale, care poartă de obicei numele de E-babbar (sumer: casa 
strălucitoare ) se aflau la Larsa şi la Sippar. El are mai mulţi viziri, o 
curte bogată şi feciori şi fiice. Pe listele de azi vine la rînd acum zeul 
furtunii Adad pe care sumerienii îl numesc Mec, Mur sau Iškur, iar 
numele său akkadian era Ramman sau Adad. În ţara hittiţilor el era numit 
Tešup iar la semiţii din vest Amurru. Cînd aduce el ploaia, cresc cerealele, 
fructele și vitele, de aceea el e numit ,„,Stăpînul prea plinului””. Dar cînd 
opreşte el ploile și inundația fluviilor atunci ţara se prăpădeşte prin 
lipsuri și foamete. Iar norii, fulgerul, tunetul, ploaia, furtuna, toate 
acestea se supun lui Adad. Alături de zeul Šamaš, Adad este „stăpîn 
al oracolelor”? În astrologie i se atribuie ca astru steaua Regulus. Cifra 
sa sacră este 6, iar ca semn al stăpinirii sale i se atribuie o legătură de 
fulgere şi securea. Nu se poate spune exact în ce relaţii cu aceste tetrade 
divine stă zeul Tammuz, care în sumeriană e numit Dumuzi, „fiu legitim”. 
Acesta pare, după legendă, a fi fost un rege bătrîn, care fiind vînător şi 
pescar iscusit, a dobindit o mare faimă. Pe de altă parte numele lui 
Dumuzi apare în cele mai vechi texte religioase sumeriene. Chiar dacă 
regii de mai tîrziu nu l-au cinstit şi n-au pomenit numele lui, se pare că 
amintirea i-a rămas vie în popor care îi aducea jertfe și închinări nenu- 
mărate. Ba chiar el era adorat şi de popoare străine după cum ne infor- 
mează lezechiel (VIII, 14) care se revoltă împotriva „femeilor ce îl plîng 
pe Tammuz”. De fapt de persoana acestui rege mitic este legată divini- 
tatea, dar mai ales numeroase mituri dintre care unele ne sînt obscure 
și puţin inteligibile. Multe din aceste mituri au un caracter agrar, 
căci în luna lui Tammuz, numită după el, care este luna iulie dispare 
de pe pămînt, nu știm din ce cauză exact, poate datorită iubirii prea arză- 
toare a zeiţei Ištar, iubita sa din tinereţe. Zeul Tammuz este identificat 
cu Adonis la fenicieni, zeu ucis la vinătoare de un mistreţ. Dar ca și 
zeul Adonis, Tammuz se reîntoarce la viaţă și face să reapară vegetaţia 
pe pămînt. 

Elementul feminin din cea de a doua tetradă îl alcătuieşte zeiţa Ištar, 
în sumeriană Ninni, Innina. Ea a căpătat în decursul secolelor o situaţie 
aşa de înaltă încît multe alte divinităţi feminine au fost asimilate cu ea, 
iar apelativul de zeiţă prin excelenţă o indică pe Ištar. Ea este fiica lui 

Genii babiloniene fertilizind florile unui palmier 


Sin şi la început a fost slujnică și concubina zeului Anu, dar a devenit 
cu timpul soția sa legitimă. Ca zeiţă, Ištar are două activităţi deosebite: 
pe de o parte este zeiţa iubirii trupeşti şi a plăcerii, este „hierodula zeilor”! 
dar practică dragostea şi cu oamenii și cu animalele chiar, aducînd însă 
nenorocire şi pierzanie iubiţilor ei. Ea are totuși milă de oameni și la potop 
plînge și jeleşte pe toţi oamenii pierduţi. Pe de altă parte ea este „Doamnă 
a Bătăliei”, „„Stăpînă a luptei”, ea se luptă cu oastea dușmană, înfrînge 
pe conducătorul ei, îl ucide și cîştigă bătălia. De aceea e uneori reprezen- 
tată cu barbă ca zeul A3sur. I se atribuia de astrologi steaua Venus 
(Luceafărul, Dilbat în akkadiană) „Făclia strălucind pe cer și pe pămînt”! ; 
planeta Venus avînd o fire masculină dimineaţa (Luceafărul de diminea- 
tă) şi o fire feminină seara (Luceafărul de seară). Apoi îi corespund şi 
steaua Sirius, iar numărul ei este 15, jumătatea cifrei tatălui ei Sin, iar 
simbolul ei este o stea cu 8 sau 16 raze. Animalul său este „leul care rage” 
şi ea este reprezentată adesea ca o vacă sălbatică. Locul de cult principal 
al acestei zeițe era orașul Uruk, unde hieroduli feminini și masculini îi 
slujeau, dar ea poseda în multe alte orașe templele ei, iar în unele din 
aceste temple se scotea în evidenţă caracterul ei belicos (Akkad, Arabela), 
în altele acela de mamă şi femeie iubitoare. 

Pc lista zeilor întîlnim din cercul zeităților din jurul lui Enlil şi Ni- 
nurta, mai întîi pe zeul Uras, numit ca şi Ninurta „cel dintii născut al 
lui Enlil’ și zeu al agriculturii. Astrologic el corespunde constelaţiei 
Centaurului. O altă divinitate este zeul Zamama sau Zababa numit și 
Ilbaba care este zeul luptei, al bătăliei înarmate împotriva dușmanului. 
El locuieşte în orașul Kiš, în templul numit E-meteursag şi corespunde 
constelaţiei Acvilei (Aquila). Zeița Gula este o zeiţă vindecătoare, invo- 
cată des în descîntece, „este doftoriţa cea mare care prin atingere cu 
mina ei învie pe morți’. Emblema ei este ctinaje și pe pietrele de hotar 
apare zeiţa Gula şezind pe un jilţ cu cîinele ei alături. Steaua zeiţei Gula 
este constelația Vărsătorului (Aquarius) şi zeița Gula posedă temple 
în mai toate oraşele mari. Zeul Wingirsu este foarte asemănător cu 
Ninurta şi este şi el „primul născut al zeului Enlil”. El este zeu al războ- 
iului, dar și al agriculturii. Ultimul capitol al catalogului zeilor asiro- 
babilonieni, pe care îl posedăm este consacrat zeilor lumii de jos. Stă- 
pînă a lumii de jos este zeița Ereškigal în akkad. A/latu ; ea stăpîneşte 
„țara fără întoarcere înapoi” în care nu se poate ajunge decit după 
traversarea rîului Chubur şi trecerea a şapte porţi ferecate. Astronomic 
această zeiţă este identificată cu constelația Hydra, iar pe pămînt capi- 
tala ei este Xuta unde se află Templul ei E-urugal. Vizirul acestei zeițe 
a iadului se numește Namtar care introduce pe cei ce mor la stăpîna sa 
și care posedă 60 de bol pe care poate să le arunce peste oameni. Cu 
soţia sa Husbisag el dă viaţă la un demon foarte primejdios. Mai mulți 
zei gemeni trebuie să fi fost zei chtonici şi ei sînt menţionaţi des în des- 
cîntece ; aşa de pildă: Birdu şi Sarrabu, apoi zeii gemeni: Mastabba 
(în akkadiană: Ian ) care sînt identificaţi pe cer cu constelația Gemenilor 
(Gemini) apoi Lugalnamtarra şi Lugal-abba. În catalogul nostru de zei 
figurează ca zeu al infernului Nergal, care la început era identic cu Šamaš. 
În general acest zeu întruchipează proprietățile rele ale soarelui: ciuma, 
războiul, seceta şi inundația. De aceea el este reprezentat ca zeu urlător 
al focului şi zeu al ciumei (al cărui nume nu trebuie scris sau pronunţat 
spre a nu o chema: nomen odiosum). Cei patrusprezece slujitori ai săi 
sînt toţi demoni ai unor boli, şi în această linie de gindire Nergal devine 
„Domn al Lumii de jos”, „Domn al mormîntului””, dar ca domn al 
luptei şi al războiului el este figurat înarmat, iar emblema sa este sceptrul 
cu cap de leu, iar ca animale stau în preajma sa: leul, taurul, corbul și 
dragonul. Dintre planete îi corespunde Marte. Reşedinţa sa era templul 
E-meslam la Kuta. 

Un alt zeu ce figurează în cataloagele noastre de zei şi este asemă- 
nător cu Nergal este zeul Irra „,stăpînul asaltului şi al nimicirii””, care 
îi decimează pe oameni prin război, ciumă şi foc. Împotriva lui nu te 
poţi apăra decît prin formule de desciîntece, care trebuie păstrate în 

casă. Lui îi corespunde constelația Carului Mare (Ursa major, steauc 
vulpii: în akkadiană). Desigur, numărul zeilor și al zeiţelor în cataloagele 
de zei ce au ajuns pînă la noi este cu mult mai mare, dar ne mărginin 
să-i indicăm pe cei mai însemnați. Pe de altă parte o serie de zeități nu 
au fost incluse în cataloagele de divinităţi redactate în Babilon și printre 
aceştia chiar zeul naţional al Asiriei, A5sur, care la început era doar un zeu 
local. Odată cu creșterea și însemnătatea căpătată de locul de reședință 
a crescut şi puterea sa, iar după ce Asiria a devenit o putere mondială. 
stăpînă a unui mare imperiu, zeul Aššur a ajuns în vîrful Panteonului 
asirian. În catalogul de zei este rînduit fie după Anu, fie chiar înainte 
de el. El devine ,,Regele zeilor care s-a creat pe sine însuși.... regele 
cerului și al pămiîntului..... care locuieşte în cerul strălucitor ..... ŞI 
stabilește destinele oamenilor”” Apoi el este stăpîn al războiului și mînă 
pe ai săi la izbîndă întotdeauna. Astfel, precum vedem, el are în Asiria 
locul lui Marduk în Babilon, apoi el este soţul lui Ninlil, numită și Ištar 
în asiriană. Mai tirziu zeul Assur a fost asimilat cu An3ur, tatăl lui Anu, 
din pricina asemănării de nume. Simbolul său era fie o pălărie cu virf. 
fie un soare înaripat care are la mijloc un zeu ce trage cu arcul. 

Pe de altă parte în panteonul asiro-babilonian au intrat divinităţi 
elamite, kasite, lulubee etc. Apoi nu intră în catalogul de zei acele divi- 
nități care au avut o atitudine dușmănoasă faţă de ceilalți zei, cum ar fi 
treiada primordială Apsu, Tiamat și vizirul lor Mummu, ca și iubitul 
lui Tiamat, Qingu ca și „cel roşu” prima făptură umană făurită de Tiamat 
(Amintim că Adam înseamnă „cel roşu” în semitică). Toţi zeii enume- 
raţi în cataloagele de zei — din care noi nu am reprodus decît partea 
esenţială — au căpătat denumirea de /gigi sau Annunanki sau Enukki, 
şi cei dintii sînt zeii Cerului, cei din al doilea rînd sînt zeii pămîntului, 
ai apei Şi ai lumii de jos. Anu este regele zeilor Igigi, iar Enlil este regele 
zeilor Annunanki ori Enukki. Numărul zeilor este redat în mod diferit 
de variatele texte, iar în imnurile consacrate facerii lumii se socotesc 3600 
de zeități, iar dintre acestea 60 sînt zei mari ; de aceea și Anu, căpetenia 
lor, are cifra 60. În ceea ce priveşte înfățișarea zeilor asiro-babilonieni, 
spre deosebire de cei egipteni, ei apar în chip uman — sînt antropomorfi. 
Zeii au, ce-i drept, animalele lor sacre, sînt comparaţi cu animale, dar 
nu apar în chip de animale. Singura excepţie o formează — în afară de 
descrierea lui Ištar ca vacă — zeii cu două capete (ca şi la romani unii 
zei — de ex. zeul Ianus), apoi Marduk e descris ca avînd 4 ochi şi 4 urechi 
care văd şi aud, despre Tiamat se spune că avea două feţe, una feminină 
şi alta masculină. 

În ceea ce priveşte veşmintele zeilor — cu toate tendinţele conserva- 
toare ale religiilor — costumul divinităţilor asiro-babiloniene s-a modi- 
ficat în decursul secolelor. Constant a rămas coroana în formă de corn, 

Geniu înaripat asirian 

care totdeauna este un semn al divinității, apoi la zeii masculini conser- 
varea părului capului și a bărbii. Toate celelalte elemente vestimentare 
din ţinuta zeilor sînt supuse modei, ca şi la oameni. 

La sumerieni zeii poartă o manta lungă trasă peste umeri, şi ţin în 
miîini emblemele ce caracterizează divinitatea mai îndeaproape: un snop 
de curmale şi o jumătate de lună. În vremea dinastiei din Akkad veșmin- 
tele zeilor sînt foarte diferite, fie un şort, fie o fustă scurtă, fie o mantie 
care acoperă umărul stîng și lasă gol pe cel drept, iar zeițele au o mantie 
ce le cade peste amindoi umerii. Pe cap poartă un capişon cu două 
coarne. Pe animalul ce-i aparţine, zeul sau zeiţa ţine un picior; alteori 
stă cu ambele picioare pe animalul favorit. Același acoperămînt, cu 
unul sau două coarne — simbolizînd desigur cornul lunii — e purtat 
de zei şi zeițe. Mai tîrziu, în locul pălăriei cu un corn sau două, se întîl- 
nește la zei o pălărie cilindrică de pene, iar emblema lor o ţin în mînă: 
Ištar steaua și arcul, Adad legătura de fulgere și animalul său sacru peş- 
tele alături de el. În Asiria pare deosebită reprezentarea demonilor şi a 
geniilor, în timp ce aceea a zeilor este din ce în ce mai rară. Toţi poartă 
o tunică cu mîneci care este menţinută de o centură și deasupra încă o 
mantie. Acoperămîntul pentru cap consta într-un capişon cu două 
coarne, o pălărie cilindrică, sau o tiară rotundă. De la zeițe posedăm 
statui goale ale lor, care probabil erau îmbrăcate cu veşminte luxoase 
în timpul ceremoniilor antice. Zeiţele ţineau şi ele emblemele în mînă, 
stînd în picioare pe animalul lor. Mai tîrziu zeițele apar reprezentate pe 
un jilţ. 

Deşi imnurile cîntate în temple de sumerieni au rămas aceleași, ne- 
schimbate și pe vremea asiro-babilonienilor, totuşi, unele concepţii teo- 
logice s-au modificat în chip esenţial. Mai cu seamă locul şi însemnătatea 
diferiților zei au devenit altele şi aceasta în chip fundamental. Poate a 
existat o epocă în care în centrul culturii din Mesopotamia era zeul 
Apsu cu soţia sa Tiamat pînă în vremea cînd au fost daţi la o parte 
de zeul Anu. Dar nici Anu nu s-a bucurat mult timp de supremaţia sa 
căci după un timp a trebuit să o împartă cu Enlil. Amîndoi aceşti zei 
nu sînt binevoitori faţă de oameni. Ideea ostilităţii zeilor faţă de oameni 
era precum se ştie o idee centrală și în gîndirea Greciei antice, şi se credea 
că zeii invidiază pe oameni evo t&v ev „invidia, gelozia 
zeilor” (cf. Eschil, Perșii, 354 ; Agam. 921). Ori zeul Anu crease pe de- 
monii cei răi ca să vatăme pe zei şi pe oameni, iar Enlil voia să nimi- 
cească tot neamul omenesc prin Potop, iar cuvîntul său producea neno- 
rocire în tot locul. Aşa se face că această pereche de zei, care nu aduceau 
decît necazuri, n-a mai fost slăvită decît în lăcașurile lor de cult şi nu 
mai mult decît era necesar. Dar Ninurta, fiul lui Enlil este altfel, căci 
nimicește pe monstrul Labbu, aducător a atitea nenorociri; de aceea 

el este adorat la Nippur. O carieră mult mai strălucitoare a făcut zeul 
Marduk, zeu local al unui mic oraș babilonian care, graţie regelui Ham- 
murabi, a ajuns un oraş mare. Marduk a urmat destinul oraşului Babilon 
şi a primit rolul de „creator al lumii”, „biruitor al zeiţei Tiamat”. Evo- 
luţii similare au cunoscut marea majoritate a zeilor însemnați din pan- 
teonul asiro-babilonian. 


Sfinx asirian, divinitate cu trup de taur şi cap de om 


Caracteristice pentru sistemul religiei babiloniene sînt diferitele ipos- 
taze ale divinității, care pot fi obiecte inanimate sau concepte abstracte. 
Inceputurile acestui sistem de gîndire se găsesc şi la sumerieni: ei afirmă 
că vizirul zeului soarelui se numeste Cel drept și Dreptate, apoi ei divi- 
nizează armele fabuloase Sarur şi Sargaz sau emblema miinii prea cin- 
stite (în sumeriană Sumah ). Sau numele vizirilor soţiei zeului Ea, unul 
chemîndu-l Uznu (ureche) și celălalt Harisu (înţelegere), aceştia fiind 
ipostaze ale virtuţilor de care zeul Fa și soţia sa au nevoie. Numele vizi- 
rului lui Apsu, Mummu trebuie tradus cu „,formă”” sau „,„logos, înţeles”. 

În alte texte Cuvintul (divin) — (amatu) sau Logosul divin apare per- 
sonificat şi datat cu multe caractere supraterestre, pe care le folosește 
spre bine şi spre rău. Acest Cuvint divin sau Logos apare și în textele 
talmudice unde este numit Memra „cuvîntul divin”? de la amar „a 
vorbi”, dar mai cu seamă la Filon din Alexandria unde Logosul joacă 
un rol central. prefigurîndu-l pe acela pe care îl va căpăta cîțiva ani mai 
tirziu în gindirea creștină (Filon din Alexandria moare la anul 44 e.n.). 

Asirienii şi babilonienii observaseră că diferiţi zei au caractere comune 
şi nu sînt în esenţă deosebiți unul de altul, fiind vorba de aceeași divi- 
nitate care purta nume diferite. De pildă numeroasele zeițe vindecătoare 
ale bolilor Gula, Ba'u, Nintinugga, Ninkarrak, Ninisiuna, Ninnibru sînt 
așa de intim legate una de alta încît nu este cu putinţă să le deosebim 
și să le urmărim originea. Dar în această egalizare a zeiţelor și a zeilor 
atunci s-a mers un pas mai departe şi s-a atribuit unui singur zeu carac- 
tere, calități și facultăți care iniţial au aparţinut unui mare număr de alţi 
zei. În acest fel în Babilon s-a mers nu către monoteism ci către monolat- 
rie, adorarea unui singur zeu, dar nu cu exluderea tuturor celorlalţi ca 
în monoteismul consecvent. Într-un text lung babilonian ce ni s-a păs- 
trat toţi zeii sînt identificaţi cu zeul Enlil : „Nab este zeul Enlil al Cerului ; 
Zaggarra este zeul Enlil al viselor”. Într-un text neobabilonian Marduk 
devine şi el singurul zeu: 

Nergal este Marduk al bătăliei 

Zababa este Marduk al luptei 

Enlil este Marduk al stăpînirii și al sfatului 

Nabu este Marduk al socotelilor 

Sin este Marduk cel ce luminează noaptea 

Šamaš este Marduk al dreptăţii”. 

Bineînţeles că supremaţia unui zeu asupra altuia sau subordonarea 
unui zeu altuia însemna și o strălucită afacere pentru preoţii zeului care 
au reuşit să-l includă pe un zeu în altul mai puternic, fiindcă averile lui, 
ale Templului său, donațiile ce i se făceau ajungeau în mîinile zeului 
celui mai tare. Alţi preoţi au asimilat diferiţi zei părţilor corpului unui 
anume zeu, de exemplu Ninurta: „Ochii săi sînt Enlil și Ninlil/Irisul 
ochilor săi este Sin/Anu și Antu sînt buzele sale/dinţii săi cei şapte 
zei/urechile sale sînt Ea şi Damkina/ţeasta sa este Adad/Spatele său 
este Marduk/Pieptul său este Nebo.” 

Desigur atunci cind mesopotamianul credincios cunoştea numele 
zeilor şi funcțiunile, specialitatea sa am zice mai exact, el putea să se 
roage la zeul ce-] putea ajuta cerîndu-i milă. Dar mai rău era cînd numele 
zeului nu era cunoscut. În acest caz credinciosul se putea ruga zeùlui 
necunoscut sau zeiței necunoscute (un templu al zeului necunoscut 
exista și la Atena în sec. I al erei noastre, cf. Fapte, XVII, 23). Sub zei, 

dar deasupra oamenilor, se aflau eroii şi demonii. Cei dintii după concep- 
ţia babiloniană sînt personalități umane care în timpul vieţii lor au săvîr- 
şit fapte remarcabile ridicîndu-se atît de mult deasupra oamenilor încît 
el era oprit de la moarte de puteri supranaturale. Unii dintre aceşti 
eroi cum este Tammuz, a fost socotit printre zei, iar Adapa, „fiul omului” 
sau Etana care a zburat spre cer, sau Gilgameš, erou al celebrei povestiri 
păstrează mai curînd trăsături umane decit divine. Nu este limpede 
situaţia celor șapte înţelepţi (pe care i-au avut şi grecii vechi, probabil 
numiţi după cei babilonieni) fiecare înţelept fiind dintr-un oraș al Babi- 
loniei (Ur, Nippur, Eridu, Kullab, Kiš, Lagaš și Suruppak). Cei șapte 
înţelepţi sînt reprezentanţi ai timpului bun și ai vîntului favorabil, ei 
favorizează polenizarea curmalelor și înlătură boala şi nenorocirea. Nu 
este ușor de făcut distincţia între zei și demoni, căci ei au funcțiuni întru 
totul similare. Demonii posedă fie un caracter bun, fie unul rău. Fiind 
în contact frecvent cu lumea şi cu oamenii ei, demonii comit fapte rele și 
asupresc pe oameni. Cînd zeii sînt supăraţi pe oameni îi lasă în mîna 
demonilor celor răi, cînd zeii îi iubesc pe oameni, duhuri bune îi apără 
pe oameni de demoni. Credinţa în demoni este străveche, dar demonii 
sînt uneori apărători ai oamenilor, ai femeilor care stau să nască, sau 
păzesc porţile palatelor sub aspect de tauri ori lei colosali, de bronz 
sau de granit. Oamenii obişnuiţi trebuie să se mulţumească cu figurile 
de argilă sau de lemn ale acestor demoni: centauri, berbeci, capre cu 
cozi de peşte, scorpioni, oameni-lei, cîini etc. și să împlinească cu aceste 
figuri ceremoniile de curăţire. 

Berossos, preotul babilonian din secolul al III-lea î.e.n., care ne-a 
adus informaţii preţioase despre vechile tradiţii babiloniene, afirmă 
că în vremurile de început ale pămîntului acesta era locuit în parte de 
fiinţe demonice supra-umane: „oamenii cu 2 aripi sau cu 4 aripi și 2 
capete, sau cu un corp şi 2 capete unul masculin celălalt feminin ; sau cu 
două organe sexuale, unul feminin și celălalt masculin ; apoi oameni cu 
picioare de capră și coarne, alții cu picioare de cal, ori cu părţi posteri- 
oare de cal și părţile anterioare de om, adică centauri. De asemenea și 
tauri cu capete de oameni, și cîini cu patru corpuri a căror parte poste- 
rioară era o coadă de peşte.... Chipurile lor sînt încă prezente în 
templul zeului Bel din Babilon” (Berossos, 254, fragm. 12). 

Alături de aceste genii prietenoase faţă de om sînt şi demoni răi 
care se plimbă prin cer şi pe pămînt şi întind pretutindeni nenorocirea 
şi boala. Originea lor este de raportat la zeul neprietenos Anu. Demonii 
răi se numeau: Utukku, Alu, Etimmu, Gallu, Ahhazu, Asakku, Labartu, 
ucigaşa copiilor, Lilu, Lilitu, slujnica lui Lilu, care vin în număr de șapte 
împreună. Demonii sînt reprezentaţi ca fiinţe intermediare cu elemente 
comune umane și animale şi feţe schimbătoare. 


Mitologia asiro-babiloniană 


Reprezentarea lumii, naşterea zeilor, luptele dintre zei, modul cum a 
fost făcută lumea ca și primul om, relaţiile dintre zei între ei, dintre zei 
și oameni constituiau pentru asiro-babilonieni obiectul mitologiei, 
adică o summa a noţiunilor pe care pot să le aibe oamenii despre cosmo- 
gonie, teogonie și antropogonie. În aceeaşi categorie, ca să zicem așa, 
erau aruncate și amestecate probleme de fizică, de geografie, istorie şi 
de teologie, dar noţiunile de mitologie au rămas aceleași fără să sufere 
nici un fel de modificări esenţiale, fie că avem date mitologice din epoca 
sumeriană, din cea veche babiloniană, cea asiriană sau greacă. Aceasta 
e dovada peremptorie că acest corp de cunoştinţe mitologice care s-au 
perpetuat fără modificări fundamentale de-a lungul a trei sau poate 
patru milenii, constituie un învățămînt de temelie predat fie viitorilor 
preoţi, fie scribilor, fie chiar ştiutorilor de carte şi pe acest corp esenţial 
de cunoștințe mitologice se grefau ulterior toate noţiunile despre om, 
lume, natură şi viață ale vechilor asiro-babilonieni. 

Diferențe minime existau între mitologia predată la Uruk, Nippur 
sau Babel ori Assur, pentru că fiecare din aceste oraşe așezau pe zeul lor 
în centrul panteonului și făceau din el zeul fundamental. Apoi concep- 
tiile teologice ale școlilor preoțești difereau desigur de miturile vulgare 
ale celor inculţi, care dealtfel acordau o influenţă enormă demonilor, 
vrăjitoarelor și magiei în general, în dauna construcţiilor subtile teologice. 
Dar întreaga viziune a universului, a aşa-zisului Weltanschaung asiro- 
babilonian era legată de mitologie care reprezenta osatura întregii gîndiri 
mesopotamiene. De aceea se impune să o studiem în liniile ei mari: 

La începuturile sistemului mitologic se aflau la mesopotamieni — la 
fel ca şi la alte popoare antice — speculaţii asupra istoriei străvechi, 
adică speculaţii teogonice, cosmologice și antopogenetice pînă la potop. 
Cu privire la naşterea zeilor babilonieni și crearea lor sîntem informați 

din relatarea păstrată de scriitorul Damascius, a lui Eudemos din Rhodos, 
un contemporan şi coleg al lui Theophrast, mai virstnic decît Berossos 
(preot, istoric şi astronom babilonian care a trăit sub domnia lui Antioh 
I, 281—261 î.e.n. şi contemporan cu Manethon, celebrul istoric egip- 
tean). Damascius a fost ultimul profesor de filozofie al renumitei școli 
de la Athena, desfiinţată în sec. al VI-lea, apoi refugiată la curtea regelui 
Chosroes al Persiei. El scrie în lucrarea sa Peri arhon „despre începuturi” 
( Damascii philosophi de primis principiis, ed. Kopp și Damascius le 
Diadocque, Problèmes et solutions concernant les premiers principes, 
trad. par A. E. Chaignet, 3 vol. Paris, 1898, Impression anastatique 
Bruxelles, 1964, cap. 125), citîndu-l pe Eudemos din Rhodos: „Printre 
barbari (grecii numeau barbari pe toţi cei ce nu vorbeau greceşte în afară 
de romani, n.n). babilonienii ignorează originea afirmată în general a 
Universului din Tăcere, ci ei aşază două principii esenţiale: 'Thaute și 
Apason (în traducere din greacă: „aceiaşi”” şi „totul””, n.n.) și fac din 
Apason soţul lui Thaute, iar pe aceasta din urmă o numesc mamă a zeilor. 
Din aceștia s-ar fi născut drept unic fiu al lor Momys care, precum 
pricep eu, este lumea inteligibilă care se trage din aceste două principii 
primordiale. Din acesta a ieşit o a doua generaţie: Lachos şi Lache, iar 
din aceştia o a treia generaţie: Kissare și Assoros. Din aceștia s-au 
zămislit trei: Anos, Illinos și Aos. Din Aos și din Danke s-a născut Bel 
care este, precum spun ei, ziditorul lumii”. 

După zămislirea zeilor urmează creaţia lumii și a locuitorilor ei despre 
care avem o relatare greacă a preotului babilonian Berossos menţionat 
mai sus: „Peste toţi aceștia (viețuitoarele ce trăiau în străvechime, n.n.) 
domnea o femeie cu numele de Omorka, care în chaldeeană se numea 
Thamte iar tradusă în grecește însemna ,,marea”” (0xa«oca), avînd 
aceeaşi valoare cifrică cu ov „lună”” (e vorba de prefacerea lite- 
relor în valoarea lor cifrică, procedeu bine cunoscut din Talmud unde 
este numit ghematrie, n.n.). Cînd Totul a fost astfel orînduit a venit și 
Bel, a despicat pe Omorka în două și a creat dintr-o jumătate pămîntul, și 
din cealaltă cerul și a zidit făpturile ce sălășluesc în ele. Dar (scrie Beros- 
sos) acesta ar fi o reprezentare alegorică a proceselor care se petrec în 
natură. Cînd totul era încă umed și cînd s-au născut în el fiinţele vii, 
Bel, care este tradus cu Zeus, a tăiat apa şi a separat pămîntul de cer, 
apoi a orînduit lumea. Dar fiinţele vii care nu puteau suferi încă puterea 
luminii au pierit. Cînd Bel a văzut că întinsul pămîntului era pustiu 
și neroditor, a poruncit unui zeu să-i taie capul și să amestece pămîntul 
cu sîngele ce s-a scurs din el și să zidească astfel pe oameni și pe vieţui- 
toare, care au putut suporta aerul. Și din Bel s-au implinit astfel și stelele 
și soarele și luna și cele cinci planete!"'. Aceste date cunoscute de noi 
de mult prin Eudemos și Berossos au fost confirmate în întregime de 

textul Cîntării de Anul nou rostită de anul nou la Babilon şi in care se 
relatează facerea lumii. Însă textul actual al acestui poem al facerii 
lumii (Enuma elis ) in care zeul Marduk joacă rolul esenţial, a fost scris 
in epoca lui Hammurabi cel mai devreme, iar mai înainte zeul Enlil din 
Nippur juca rolul fundamental de demiurg. 

Înainte de zidirea cerului și a pămîntului — relatează epopeea babilo- 
niană a Creaţiei Lumii -- nu existau decit Apsu (marea cu apă dulce) 
ca principiu masculin şi Tiamat (marea cu apă sărată) ca principiu femi- 
nin, care îşi amestecau apele împreună în Haos. Aveau ca fiu pe Mammu 
care era sol şi olăcar al lor. Din această stare haotică s-a produs zămis- 
lirea lumii zeilor în mai multe generaţii care s-au succedat una după alta. 
Mai întîi a fost zidită perechea de zei care locuiau în elementul lichid 
(Lahmu şi Lahamu), după aceea au urmat Ansar (lumea de sus) și 
Kišar (lumea de jos) care au avut sălaşuri diferite. În fine a fost zămis- 
lit zeul cerului Anu care la rîndul lui a dat naştere înţeleptului zeu Ea. 

Pînă aici coincid informaţiile epopeii babiloniene a Creaţiei Lumii 
cu cele ale lui Eudemos aproape punct cu punct. Într-un comentariu 
al lui Enuma-eliş se arată că numele de Mummu înseamnă ,,chemare, 
strigăt”” deci un fel de Logos. De aici înainte aflăm însă din izvoarele 
babiloniene scrise informaţii noi: zeii cei tineri au provocat în zbenguie- 
lile lor tinerești o gălăgie atît de mare, încît bătrînul Apsu a fost tulburat 
în liniștea sa și nu a putut să mai doarmă. Şi el s-a supărat atît de rău 
pe ei încît s-a decis împreună cu ministrul său Mummu să-i nimicească 
de tot pe zeii cei tineri, cu toate că Tiamat nu a încuviinţat acest plan. 
Cînd zeii au aflat despre ameninţarea ce plana asupra lor, au cerut aju- 
torul zeului Ea ; el l-a cufundat pe Apsu printr-un descîntec într-un 
somn adînc, apoi l-a nimicit iar pe Mummu l-a biruit. După această 
victorie asupra puterilor ostile, zeul Ea îşi construiește în laguna Golfu- 
lui Persic un palat strălucitor E-abzu, îşi ia o nevastă și dă naștere lui 
Marduk, care din copilărie chiar arată multe calităţi minunate. Ca ur- 
mare a acestei ocări aruncate asupra familiei sale, Tiamat s-a gîndit 
să se răzbune. Ea dă naştere la unsprezece făpturi fabuloase ca aju- 
toare ale ei în timpul bătăliei şi printre zeii care erau supușii ei, înalță 
pe Quingu ca soţ al ei şi comandant suprem al oștirii sale. El ţine ca semn al 
demnităţii tablele destinului. Despre intenţiile lui Tiamat află mai întîi 
tot zeul Ea şi îi dă de știre lui Ansar. Acesta se adresează întîi lui Anu, 
cerîndu-i să se opună lui Tiamat, dar acesta se arată ocupat la fel ca şi Ea. 
În cele din urmă Anšar este nevoit să facă apel la tînărul Marduk, cerîn- 
du-i ajutor. Acesta se declară gata să înceapă lupta cu străbuna sa cea 
rea, Tiamat, dar numai cu condiţia ca în cazul că va fi victorios el să fie 
rege al zeilor şi cel ce statorniceşte destinele. După ce străbunii Lahmu și 
Lahamu au fost încunoștiinţaţi de furia lui Tiamat, se convoacă o adunare 

a zeilor care admite condiţiile lui Marduk şi îl însărcinează cu lupta de 
răzbunare împotriva lui Tiamat. Marduk se pregăteşte de luptă, luînd 
ca arme arcul, săgeata, tolba, arma zeilor — fulgerul şi plasa, apoi îi 
urmează o mulţime de vinturi şi de furtuni. Astfel înarmat se duce pe un 
car de război împotriva lui Tiamat. Qinqu și ceilalți zei grupaţi în jurul 
lui Tiamat intră în panică, ea însăşi opune încă rezistenţă, dar Marduk 
o prinde în plasă, face să pătrundă vinturile în gîtlejul ei şi o ucide cu o 
săgeată. Pe ajutoarele lui Tiamat le cucerește şi le prinde, cuprinde 
în cele din urmă pe Quinqu şi îi ia tablele destinului. Apoi despică trupul 
lui Tiamat în două părţi: dintr-o parte face pămîntul, din cealaltă cerul. 
Urmează zidirea corpurilor cereşti, a plantelor și a animalelor. Încunu- 
narea tuturor creaturilor o constituie zidirea omului din argilă şi din 
sîngele lui Quinqu cel ucis. Zeii, care în felul acesta au scăpat de pieire, 
și-au exprimat recunoştinţa față de Marduk, zidindu-i un templu mag- 
nific în cer, care se numește la fel ca și templul său de pe pămînt, E-sagila. 
În cele din urmă se adună toţi zeii în ajutorul lui Marduk spre a enumera 
și a numi nenumăratele sale fapte eroice. 

Dacă comparăm mai departe cele două relatări ale Facerii lumii, 
cea a lui Berossos și cea a poemului Enuma-eliș vedem că există coinci- 
denţe generale, dar şi unele deosebiri. După textul cuneiform Marduk a 
tăiat capul lui Quinqu spre a făuri din sîngele său pe oameni. După 
Berossos însă zeul Marduk s-a oferit pe sine însuşi jertfă pentru zidirea 
oamenilor. Dar această relatare se întemeiază pe surse babiloniene, căci 
aflăm şi din alte izvoare despre suferinţele, moartea şi învierea lui Marduk. 
În alte oraşe mesopotamiene circulau alte legende asupra facerii, care 
erau similare din punct de vedere al cuprinsului, dar difereau cu privire 
la persoana zeilor care se luptau între ei. Actorii principali erau totdeauna 
un zeu creator biruitor, desemnat de soartă, apoi un monstru care era 
doborit. Ca zei biruitori erau sărbătoriţi Enlil și Ninurta, iar ca monstru, 
vicleanul Labbu, similar lui Tiamat. În istoria răpirii tablelor destinului 
de la Enlil de către Zu e vorba tot de stăpiînire asupra lumii. Ca jertfă şi 
sacrificiu pentru zidirea oamenilor în locul lui Marduk este pus zeul Ea, 
apoi o zeiţă care este fie Aruru, Mami, Belit-ili, Ninhursag sau Ištar iar 
în locul lui Quinqu este așezat un zeu Lamga sau un zeu fără nume, 
din al cărui sînge au fost zidiţi oamenii. 

Cît priveşte cosmologia asiro-babiloniană, adică totalitatea cerului 
și a pămîntului zidită de zeii creatori, avem o serie de relatări mai recente 
asiro-babiloniene din a căror suprapunere putem să ne facem o părere 
destul de completă. Mai puţin sigur este dacă toate aceste concepţii au 
fost unificate într-o viziune cosmologică unitară. După sistemul de gîn- 
dire mesopotamian, cerul și pămîntul se aflau între ele într-un anumit 
raport, în aşa fel încît „pămîntul cel de jos” era doar o imagine slabă, 

ştearsă a „cerului de sus”? — cerul. În esenţă macrocosmul este similar 
şi egal cu microcosmul. Am arătat în prefața pe care am scris-o cărţii 
lui Athanasie Negoiţă, Gindirea asiro-babiloniană în texte, Buc., 1975, 
p. XXI, că existau în Mesopotamia premise obiective ale acestei concepţii, 
că cerul ar fi identic cu pămîntul. În adevăr în 1958 E. Unger a arătat 
rolul mare pe care l-au jucat mirajele în pustiu și fenomenele de fata 
morgana în concepţiile religioase ale sumero-babilonienilor (E. Unger, 
Fata Morgana, als geisteswissenschaftliches Phänomen im Alten Orient, 
în „Revista degli studi Orientali ” vol. 33 f. 1—2, 1958, p. 1— 51). Mirajele 
au putut fi observate foarte des nu numai în Sahara sau pe întinsul ocea- 
nelor, ori în jurul Polului Sud sau Nord, ci și în regiunile pustii ce încon- 
joară văile fluviilor Tigru şi Eufrat. De cele mai multe ori aceste miraje 
sînt constituite de reflectarea în aer a unor obiecte, locuri sau fiinţe, 
situate la mari distanţe de observator. Așadar sumero-babilonienii 
vedeau dubluri, adică — reflectată în cer — imaginea unor obiecte, 
locuri, fiinţe de pe pămînt, de unde teza despre corespondența macro- 
cosmosului cu microcosmosul. Vom observa că Mircea Eliade în a sa 
Cosmologie şi alchimie babiloniană, 1937, ed. Vremea, Buc. p. 21 sq, 
menţionează des ideile sumero-babiloniene despre corespondenţa între 
cer și pămînt și arată că pentru aceşti semiți și sumerieni „fiecărui lucru 
de pe pămînt îi corespunde cu precizie un lucru identic, în cer, după al 
cărui model ideal s-a realizat”. Dar la epoca apariţiei volumului de mai 
sus al lui Mircea Eliade, nu se publicase mai nimic despre rolul fenome- 
nelor de fata morgana în elaborarea unei concepţii idealiste în Mesopo- 
tamia, a cărei geneză putem astăzi să o explicăm prin frecventele miraje 
din deșerturile mesopotamiene. 

Despre forma pămîntului ştim de la Diodor din Sicilia că locuitorii 
Babilonului îşi închipuiau că pămîntul este o luntre răsturnată, rotundă și 
concavă înlăuntrul ei, de felul acelora care sînt folosite pe fluviile Eufrat 
și Tigru din vechime. Această ştire a lui Diodor din Sicilia (Bibliotheca 
historica II, 31, 7) este exactă și învățații babilonieni îşi închipuiau cerul 
ca o emisferă solidă care era aşezată deasupra pămîntului. Spaţiul ocupat 
de cer cuprinde trei despărțiri separate ; cerul de sus este format din 
piatra luludanitu şi serveşte zeului Anu al cerului ca loc de şedere perma- 
nentă. Al doilea cer, format din piatra saggilmut, aparţine zeului gigi 
„Zeu al cerului”. Aici îşi are sălașul său și ,Domnul”, adică Marduk, 
într-o încăpere de lapislazuli. Cerul mai de jos, cel de al treilea, ultimul, 
este făcut din piatră albastră de jasp, e cerul pe care îl vedem noi și pe 
care se mișcă stelele și planetele. Dincolo de cerul lui Anu, de primul 
cer, în texte recente neobabiloniene se mai vorbeşte de încă patru ceruri, 
deci în total de şapte ceruri şi lucrul acesta este confirmat de către scrii- 
torii greci tardivi după cum ne raportează Eusebiu de Cezareea (Prae- 

poratio Evangelica IX, 10). Această relatare despre cele şapte ceruri 
care ar fi deasupra pămîntului se regăseşte întrutotul şi în Talmud (cf. 
A. Cohen, Le Talmud. trad. franc . Paris, 933, p. 74) şi mai ales în Kabbală. 
Cu tot materialul solid din care era făurit, cerul nu era nemișcat. Cind 
zeul Sin al lunii vrea să trimită pe pămînt două zeițe pentru apărare, 
el ridică cerul cu mîna sa. Tot astfel cînd plouă, ferestrele cerului 
se deschid. Cerul stă pe temeliile sale care corespund orizontului nostru. 
Aceste temelii erau întărite prin ţăruşi şi stilpi în oceanul ceresc şi este 
apărat de ape de un zid circular. Punctul cel mai înălţat al sferei cerești 
se numește centrul, pe părţile interne ale sferei celeste lumina străluceşte 
puternic. Aici stă zeul lunii în cele trei zile cînd nu este vizibil și tot aici 
stă zeul soare Šamaš în timpul nopţii. Către apus şi către răsărit se află 
muntele apusului și muntele răsăritului, munți care sînt închiși de o poartă 
pe ambele părţi. Dimineaţa zeul soarelui deschide poarta din răsărit 
spre a lăsa soarele să intre, iar seara se deschide poarta dinspre apus 
pentru a lăsa să iasă soarele. Pe sfera cerească sînt stelele care se arată 
ca chipuri și au locurile lor anumite. În general s-a format ideea — după 
concepţia corespondenței dintre macrocosmos și microcosmos — că 
există în unele stele pe cer chipul primitiv al unor ţări, fluvii, orașe și 
temple, iar reprezentările lor de pe pămînt nu ar fi decît imagini ale aces- 
tora. Desigur, amîndouă acestea aveau diferite dimensiuni, în general 
un templu ceresc ar fi de două ori mai mare decît unul terestru. În felul 
acesta s-a ajuns să se construiască o adevărată geografie cerească ; de 
pildă fluviul Tigris ceresc se află în constelația Rîndunicilor. Constelaţia 
cancerului corespunde orașului Sippar, Constelaţia Carului Mare (Ursa 
major) e identificată cu oraşul Nippur, steaua Iku corespunde orașului 
Babilon, iar templul lui Marduk ceresc E-sagila corespunde acestui 
templu pămîntesc. În chip asemănător soarele şi luna sînt împărţite ca 
și pămîntul în diferite țări, astfel că partea dreaptă a lunii este Akkad, 
partea stingă este Elamul, partea de sus a lunii este Amurru iar partea de 
jos, Subartu. 

Sub bolta cerului se află pămîntul, divizat în trei părţi. Partea de sus 
este locuită de oameni, partea de mijloc aparţine zeului apei Ea, iar 
partea cea mai de jos este sălaşul celor 600 de zei Anunnaki, zeii lumii 
de jos. După alte relatări, la fel cum sînt şapte ceruri, tot astfel ar exista 
șapte pămiînturi. (De asemenea Talmudul descrie pămîntul ca fiind 
format din șapte straturi suprapuse pentru că Biblia ar folosi șapte ter- 
meni diferiţi spre a numi pămîntul (cf. A. Cohen, Op. cir, p. 75). Spre a 
întări pămîntul, el este legat de un cer cu funii şi țăruşi. Această funie a 
cerului este, ca și în capitolul final al Republicii lui Platon, Calea Lactee. 
Partea de sus a pămîntului este domeniul zeului Enlil. După numele 
templului său e numit și casa de pe munte (sumerian: ekur). În Asiria 

unde zeul Assur a luat locul zeului Enlil, templul lui Assur numit E-sarra 
(casa deplinătăţii puterii) este denumirea părţii de sus a pămîntului, iar 
adyton-ul (partea secretă) a acestui templu este locul unde s-au născut 
zeii Ea, Sin, Šamaš, Nabu, Adad, Ninurta şi soțiile lor şi acest adyton 
este numit Muntele lumii de jos. Acest munte al lumii de jos este împărțit 
in patru sferturi de lume care corespunde fiecare ţărilor Akkad, Elam, 
Subartu și Amurru, apoi are șapte etaje concentrice în jurul lui. La răsărit 
de acest Munte al lumii, unde apune soarele, se găseşte locul de adunare 
al zeilor cu o încăpere Duku (muntele strălucitor) unde în ziua anului 
nou se stabilesc soarta și destinul acestui an nou. 

Din deschiderea izvoarelor pămîntului se revarsă Oceanul subpămîn- 
tean, adică apa freatică la care se ajunge cînd se sapă în pămînt. Oceanul 
subpămîntean înconjoară pămîntul ca un inel, cu apă amară, fiind ca un 
rîu în care plutesc opt insule. În cele din urmă acest ocean înconjoară 
şi cerul, iar cînd ferestrele cerului se deschid, atunci cade ploaia pe 
pămînt. 

Părţile cele mai adînci ale pămîntului reprezintă infernul înconjurat 
de un zid gros, prin care treceau şapte (sau 14) porţi. În infern domnea 
regele său numit A//aru, dar şi Ereskighal, înconjurat de cei 600 zei Anu- 
nnaki. Legată de cosmogonia aceasta, fantastică pentru noi, era o istorie 
a umanităţii străvechi pînă la Potop. La fel ca în Biblie timpul scurs 
de la creaţia omului și pînă la Potop este umplut cu domnia a zece regi 
care au trăit mult și au fost descoperitori ai artelor și tehnicilor. Beros- 
sos scrie: „Mai întîi a fost rege Aloros, un chaldean din Babilon care a 
domnit 10 sari de ani ( 1 sar avînd circa 3511 ani)... După moartea 
lui Aloros a domnit fiul său Alaparos 3 sari. După Alaparos, Amelon 
dintre chaldeenii din oraşul Pantibiblon, el a domnit 13 sari.... În 
total sînt zece regi, au domnit 120 sari” (adică 432.000 ani) Dintre aceşti 
regi străvechi nu ne erau cunoscuţi prin inscripţii decît puţini. Al şaptelea 
rege se numea în akkadiană Enmeduranki și este creatorul artei divina- 
tiei și strămoș al tuturor prezicătorilor. Otiertes, altul din aceşti regi, 
trebuie citit în textul grecesc al lui Berossos, Opartes, care pare a fi iden- 
tic cu Ut-napisti, adică corespondentul lui Noe babilonian. Mai recent 
s-au găsit liste cu regii străvechi dinainte de potop, şi numele acestor regi 
nu coincid cu cele ale lui Berossos. De exemplu în listele de regi mai 
recente nu figurează Adapa. În listele străvechi, dinainte de potop, figu- 
rează zece regi care ar fi domnit 126 sari de ani și 4 nere (adică 456.000 
ani). In fine într-o altă listă se dau numai opt regi dinainte de potop, şi 
este verosimil că diferitele şcoli teologice din oraşele Babiloniei aveau 
liste de regi diferite. 

Sub ultimul dintre regii dinainte de potop, numit de Berossos Xisuthros, 
s-a produs potopul pe care preotul babilonian Ur-napisti îl relatează 

astfel: „Zeul Kronos (zeul Ea) a apărut în somn lui Xisurhros şi i-a 
dezvăluit că în ziua a 15-a a lunii Daisios oamenii vor fi nimiciţi de o 
inundație. El i-a poruncit ca din toate scrierile să ia începutul, mjlocul 
şi sfîrşitul și să le îngroape în oraşul soarelui Sippar. Apoi el trebuie să 
construiască o corabie și să intre în ea cu rudele și casnicii lui, el trebuie 
să aducă mîncăruri şi băutură şi să introducă înlăuntrul (corăbiei) şi 
animale, păsări şi orice vieţuitoare şi să pregătească totul pentru plecare... 
El a ascultat şi a făurit o corabie de 15 stadii lungime (circa 2700 m) 
și 2 stadii lăţime (360 m). După ce potopula încetat, Xisuthros a dat dru- 
mul la cîteva păsări; dar întrucît acestea n-au găsit nici hrană nici un 
loc de așezare, s-au întors în corabie. După cîteva zile a mai dat drumul 
la cîteva păsări, dar ele s-au întors cu picioarele murdare de noroi. După 
ce le-a lăsat să plece a treia oară nu s-au mai întors în Arcă. Atunci Xis- 
uthros a gîndit că pămîntul s-a arătat iarăși... și a văzut că Arca s-a 
oprit la un munte. Atunci el a coborit din Arcă, cu soţia sa, cu fiicele 
sale şi cu cîrmaciul său, a sărutat pămîntul, a înălțat un altar şi a jertfit 
zeiloi. Atunci el s-a făcut nevăzut împreună cu cei ce au părăsit Arca. 
Cei rămași în Arcă l-au căutat şi l-au chemat pe nume după ce Xisuthros 
a coborit din Arca. Elnu s-a mai arătatlor, dar vocea lui s-a auzit în văzduh 
spunînd să se teamă de zei. Căci el Xisuthros s-a dus la zei cu soţia şi 
fetele sale din pricina temerii sale faţă de zei, şi locuiesc cu zeii. El le-a 
mai spus să se ducă la Babilon să aducă din Sippar cum le-a poruncit 
scripturile şi să le dea oamenilor şi că locul unde se află acum este ţara 
Armeniei. Cînd au auzit acestea au jertfit zeilor şi s-au dus pe jos la 
Babilon. Din această Arcă ce se afla în Armenia a mai rămas o parte 
în munţii Kordyeni ai Armeniei şi mulți oameni caută urmele ei în pă- 
mînt spre a le folosi ca apărare împotriva bolilor. Cînd soţii lui Xisuthros 
au ajuns la Babilon au dezgropat scripturile din Sippar, au întemeiat 
multe state, au înnoit temple şi au reclădit şi Babilonul“. S-au aflat relatări 
similare întrutotul ale Potopului şi în epopeea lui Gilgameş se redă o 
parte din această povestire, cu mici variante faţă de relatarea Bibliei, 
căci Ut-napisti trimite porumbelul apoi rîndunica să vadă dacă s-au re- 
tras apele, dar acestea se întorc fără să fi găsit nimic. De abia corbul 
reuşeşte să găsească hrană suficientă după retragerea apelor şi nu se 
întoarce înapoi. Zeul Enlil care la început voia să nimicească pe toţi 
oamenii care au păcătuit, sub influenţa zeului Ea şi a soţiei sale Belit-ili, 
decide să pedepsească doar pe omul care a păcătuit și a greșit și nu pe toţi 
oamenii, de aceea nu va mai aduce potop peste omenire. 

Cît priveşte regii de după potop şi lor li se atribuie timpuri lungi de 
domnie. Trebuie să remarcăm că Avram, strămoșul iudeilor, era chal- 
dean din Ur şi probabil dintr-o familie înstărită, regală. Citim în textul 
Genezei, XI, 24 sq: „Nahor a trăit șaptezeci și nouă de ani și atunci s-a 

născut Terah. Iar după nașterea lui Terah, Nahor a mai trăit o sută două- 
zeci şi cinci de ani şi a născut fii şi fiice și apoi a murit. Terah a trăit 
şaptezeci de ani şi atunci i s-a născut Avram, Nahor şi Haran. Iar spiţa 
neamului lui Terah este aceasta: lui Terah i s-a născut Avram, Nahor și 
Haran. Și lui Haran i s-a născut Lot. Şi a murit Haran înainte de Terah, 
tatăl său în pămîntul de naștere în Urul Chaldeei.... Şi-a luat Terah 
pe Avram fiul său și pe Lot fiul lui Haran și nepotul său, şi pe Sarai 
nora sa și femeia lui şi a plecat din Urul Chaldeei să meargă în ţara 
Canaanului, dar au mers pînă la Haran şi s-au aşezat acolo”. 

Putem deduce că un rege postdiluvian din Urul Chaldeei, oraş care se 
afla aproape de Sumer a fost constrîns de sumerieni să părăsească Urul 
şi s-a îndreptat către nordul Mesopotamiei unde era orașul Haran aproape 
de Eufrat. Dar atît Terah cît și Avram sînt akkadieni și de aceea spița 
regilor antediluvieni coincide cu cea dată de Biblie. Adică regii ante- și 
postdiluvieni pînă la Avram sînt strămoșii iudeilor, iar istoria iudeilor 
începe cu regii antediluvieni babilonieni, se continuă cu Noe, numit 
Xisuthros sau Ut-napisti și ajunge, prin regii postdiluvieni akkadieni, 
pînă la Terah, tatăl lui Avram și la Avram care pleacă din Ur spre a se 
așeza în nordul Mesopotamiei la Haran. Astfel înţelegem de ce istoria 
iudeilor începe cu relatarea faptelor și vieţii îndelungate a regilor ante- 
și postdiluvieni akkadieni pînă la Avram, istoria aceasta a regilor babilo- 
nieni fiind însăşi istoria strămoșilor iudeilor pînă la Avram care este 
chaldeean, adică akkadian. Dar speculaţii mitologice se mai fac totuşi 
asupra sfîrşitului pămîntului, căci și cosmosul ca şi omul individual 
avînd un început trebuie să aibă un sfîrşit. După babilonieni pămîntul 
avea să dureze 12 ori 12 sari de ani, adică 144 sari ceea ce înseamnă 
518.400 ani solari. Din aceştia Berossos scade domniile a 10 regi stră- 
vechi dinainte de Potop, adică 432.000 ani, rămîn 86.000 ani, şi el scrie 
că de la facerea omului pînă la domnia lui Alexandru cel Mare au 
trecut 468.000 ani, Cicero scrie că sînt 470.000 de ani de la primele monu- 
mente babiloniene (Cicero, De divinatione, I, 19) pe cînd Diodor din 
Sicilia arată că de fapt chaldeenii au făcut observaţii astronomice cu 
473.000 ani ani înainte de Alexandru cel Mare (Diodor de Sicilia II, 31). 
După Berossos rămîn de la moartea lui Alexandru cel Mare şi pînă la 
sfîrșitul lumii 12 sari de ani (= 43.200 ani). Seneca afirmă că lumea se 
va sfîrşi în aceea vreme printr-un incendiu imens pe cînd Berossos crede 
că sfîrșitul lumii va fi prin potop. După Seneca acest incendiu cumplit 
se va produce ,, cînd toate stelele care acum umblă pe căi diferite vor fi 
în constelația Cancerului, iar Potop va fi cînd toate stelele se vor afla 
în constelația Capricornului” (Nat. quaestiones III, 29). Totuși sursele 
babiloniene sau asiriene nu ne dau nici un fel de relaţii despre acest in- 
cendiu şi acest potop, dar este totuşi posibil ca această concepţie iudaică 

şi cabalistică, dar şi a filozofiei stoice să fie de origine babiloniană. 
Mircea Eliade în Le Mythe de l'Éternel Retour (Paris, Gallimard, 1969, 
p. 144) scria: „Această constatare nu ne împiedecă să recunoaștem în 
Politica unele influenţe babiloniene, cînd Platon de pildă impută cata- 
clismele periodice revoluțiilor planetare, explicaţii pe care cercetări re- 
cente le fac să derive din speculaţiile astronomice babiloniene, făcute 
mai accesibile lumii elenice prin Babilonienele lui Berossos. După Timeu, 
catastrofele partiale sint datorate deviaţiei planetare (cf. Timeu, 22 d și 
23 e, diluviu menţionat de preotul din Sais) în vreme ce momentul reuni- 
unii tuturor planetelor este acela al ‚timpului perfect” (Timeu, 39 d) 
adică al sfîrşitului Marelui An.” Cum observă J. Bidez (Eos ou Platon 
et l'Orient, Bruxelles, 1945, p. 76) „ideea că este de ajuns ca planetele 
să fie în conjucţie spre a provoca o răsturnare universală este sigur de 
origine chaldeană””. Pe de altă parte, Platon pare să fi avut cunoștință 
despre concepția iraniană după care aceste catastrofe au ca scop „,purifi- 
carea neamului omenesc”? (Timeu, 22 d). Zeii posedă o serie de carac- 
tere care îi deosebesc net de oamenii simpli. Ca toate fiinţele, zeii au un 
nume, dar și o poreclă. Apoi zeii principali sînt văzuţi ca necreaţi de alt- 
cineva, născuţi de alţii, ci fiind creaţi prin ei înșiși. Astfel Assur este 
propriul său creator, Nergal nu a ieşit din pînteccle unei femei, iar zeul 
Ninurta este odrasla unui zeu necunoscut. La alţi zei se accentuează 
nașterea lor legitimă. Apoi fiecare dintre zei este stăpînul său propriu, 
neavînd pe cineva asemenea lui printre zei, sau rivalizind în putere cu 
Anu şi Enlil. Fiecare zeu are locul său în cosmos şi locuinţa sa acolo. 
Zeul Anu are locul de reședință în al treilea cer; pe sfera cerească se află 
zeii astrali: Sin, Šamzš și Ištar. Totuşi fiecare zeu domnea în regatul său 
ca suveran, astfel încît Tammuz şi Ištar au putut fi reţinuţi în Infern 
de către zeul Ereskigal împotriva voinţei lor. 

Dar chiar în exterior zeii se deosebeau printr-o statură neobișnuită 
și o făptură deosebită. Unii zei aveau forme artistice aparte, greu de 
înţeles și dificil de perceput, căci ei sînt cu două capete, cu patru ochi 
şi patru urechi. Patru urechi le cresc lor şi ochii zeilor privesc toate în 
jur. Ca semn al demnităţii, toţi zeii poartă o barbă de lapislazuli și chiar 
zeiţa Ištar este împodobită cu o barbă ca zeul Assur. O trăsătură specială 
a divinității lor este strălucirea feţei, ei sînt îmbrăcaţi cu foc și poartă 
o strălucire care iradiază în jur. Chiar gura le este incadescentă şi cînd 
î;i mișcă buzele se aprinde focul. Dacă sînt binevoitori, atunci lumina 
ce o răspîndesc este ca o făclie ce risipește întunericul; dacă se mînie 
apare „strălucirea înfricoşării lor” care răspindeşte pretutindeni teamă 
și cutremur. Însăși răsuflarea lor este un semn special al divinității, al 
cărui miros dă încredere oamenilor obidiţi. Iar templul este plin de mi- 
rosul răsuflării zeilor. După credinţele babiloniene zeii aveau o putere 

extraordinară, genunchii lor nu se muiau niciodată; erau viteji, biruitori 
şi nimiceau pe vrăjmaşi. Din cauza puterii erau comparaţi cu unele ani- 
male, mai ales cu leul și cu leoaica, cu taurul sălbatic, sau cu vaca săl- 
batică, cu hiena, cu şarpele. Ca stăpîni şi domni ai bătăliilor, ei aveau 
nevoie de arme şi foloseau paloșul, arcul, lancea, pumnalul, plasa, apoi 
unii zei aveau armele lor proprii, precum otrava sau inundația. Zeii atacă 
dușmanul, fie mergînd pe jos, fie în care de luptă. 

Dacă un zeu a biruit vrăjmașul, acest zeu devine „stăpin al țării” 
sau „rege al cerului și al pămîntului”. Ca semn al stăpînirii și al domniei 
sale, zeul poartă o coroană, un sceptru şi un baston de comandant. 
O întreagă curte de zei mai mici și de zeițe îl slujesc şi se îngrijesc de 
relațiile sale cu lumea dinafară. Fiecare zeu este socotit de către adoratorii 
săi ca „cel mai mare și cel mai puternic”? ; cînd se mînie el, tremură ceru- 
rile, iar zeii din cer ,,se suie mai sus în ceruri, iar zeii de pe pămînt coboară 
în adîncul pămîntului”. 

Activitatea zeilor este foarte variată, zeii astrali trebuiau să lumineze, 
ceilalți zei aveau o activitate de creaţie şi de menţinere a lumii. Zeii tre- 
buiau să apere viaţa creaturilor și să facă pe bolnavi sănătoși. Dar ei 
puteau să dăruiască și viață veșnică prin planta de viaţă (iarba nemuri- 
rii), prin apa de viață lungă şi prin saliva de viaţă fără moarte (imat balati). 
Acestea rămîneau însă rezervate zeilor, iar simpli muritori nu le căpătau 
decît în cazuri excepţionale. Zeii de pildă aveau viaţă fără de moarte 
prin pecetia vieții cu care se apărau de orice nenorocire. Iarba minunată, 
iarba nemuririi producea întinerire și menținea viaţa, iar omul bătrîn 
devenea tînăr. Această iarbă creştea pe fundul mării. Eroul Gilgameş a 
căutat la sfatul strămoşului său iarba nemuririi spre a o mînca și a ajunge 
în stare de tinereţe, el a găsit-o după multe osteneli. Dar înainte să o 
folosească i s-a furat această iarbă, astfel că a trebuit să se întoarcă în 
țara sa fără ea. Apa de viață lungă era păstrată şi ea într-un burduf în 
Infern. Zeii cei mari sint în acelaşi timp judecători drepţi, fiindcă sînt 
înţelepţi, pentru că „nu se uită la gura omului, ci la inima sa”. Ei sînt 
judecătorii care nu iau mită, ei iau de mină și ajută pe cei slabi, afirmă 
textele babiloniene. 

Ei exprimă sentințele lor prin „cuvînt, prin „,porunca”” lor care este 
totdeauna dreaptă, afirmă aceleaşi texte. Dar marea putere a zeilor se 
vădeşte în statornicirea destinului, adică în stabilirea evenimentelor ce 
vor avea loc în viitor. După doctrina tardivă asiro-babiloniană zeii care 
statornicesc soarta oamenilor și a lumii nu sînt decît Enlil, Marduk, Anu 
Nebo şi Zababa. Desigur asirienii au afirmat că zeul lor naţional 
Assur stabilește destinele, ca și Ningirsu și zeiţa Nintu-Ninhursag. Din 
mitologia şi astrologia asiro-babiloniană reiese clar de tot că toate lucru- 
rile sînt predestinate din zilele de demult şi din veşnicie. Cu toată această 

teză a predestinării din timpuri străvechi, există şi teza stabilirii destinului 
în fiecare an de ziua Anului Nou, cînd se scrie pe tablele destinului cele 
ce vor avea loc în anul următor. Se pare că vechii babilonieni nu s-au 
preocupat de această contradicție a stabilirii destinului de la început 
şi în fiecare an. Aceste table ale destinului au aparţinut iniţial lui Tiamat, 
au fost date lui Quirqu, luate apoi de zeul Enlil și furate de pasărea Zu. 
Mai tîrziu, cînd zeul Marduk a luat locul lui Enlil, în fiecare an de ziua 
Anului Nou el stabilea destinul cerului și pămîntului într-un loc situat 
înlăuntrul apelor, numit Duku. Se stabilea nu numai destinul anual al 
zeilor şi al oamenilor, ci și al plantelor, ba chiar şi al pietrelor lipsite 
de viaţă. 

Cu toată puterea lor, zeii asiro-babilonieni au caractere antropomorfe 
bine conturate ; ei acţionează și simt ca oamenii obișnuiți. Marduk doar- 
me noaptea ca un om în patul său; Enlil își spală mîinile dimineaţa în 
apă curată, se suie apoi pe tron și își pune coroana pe cap. Ei mănîncă 
hrana cu poftă, le place mirosul tămiii și al smirnei. Transporturile sta- 
tuilor zeilor erau considerate ca un soi de călătorii ale zeilor înșiși. Dacă 
statuile zeilor cădeau în mîinile dușmanilor, atunci după o doctrină răs- 
pîndită în tot Orientul de Mijloc și la iudei (Jezechiel, VIII, 12) aceasta 
s-a întîmplat nu din lipsa de putere a zeilor, ci din cauza mîniei împo- 
triva țării lor de baştină. Nimicirea Babilonului de către regele Sanherib 
și reclădirea lui de către Asarhaddon, a fost considerată ca fiind prici- 
nuită de , venirea în Sumer și Akkad a unor forțe dușmănoase””, dar 
și de mînia zeului Marduk ce a permis pustiirea orașului Babilon. 

Această concepţie antropomorfă există mai ales la zeii proprii ai 
asiro-babilonienilor ; căci în ochii babilonienilor, ca și ai asirienilor, 
zeii unor ţări vrăjmașe contau ca niște simple prăzi și regii asirieni rela- 
tează că au înrobit 25 de zei ai țării Sugi şi Kirhi, sau că au luat 20 de 
divinităţi elamite și că au pus mîna pe vasele, pe proprietăţile, pe armele 
lor, dimpreună cu preoţii şi slujitorii templelor şi i-au trimis în Asiria. 

Învățătura potrivit căreia zeii se manifestă prin anumite stele este 
străveche. Unii din zei, ca Sin şi Šamaš, nu au fost denumiți nicicând 
altfel decît Luna și Soarele. Dar și faptul că semnul stea în scrierea cunei- 
formă sumeriană înseamnă zeu din cele mai vechi timpuri arată că doc- 
trina identităţii dintre stele şi zei este străveche. După poemul Creaţiei 
Lumii (Enuma Eliš), stelele sînt chipuri similare (nu simboluri, ci 
imagini, chipuri) ale zeilor celor mari. Astfel identitatea dintre stele şi 
zei este foarte veche și din epoca neo-asiriană posedăm liste lungi de zei 
cu corespondentul lor stelar. În cultul religios al asiro-babilonienilor 
stelele sînt considerate ca zei şi se aduceau jertfe de ardere de tot (holo- 
caust) lui Jupiter, lui Venus, lui Saturn şi lui Mercur. Din această con- 
cepţie a caracterului astral al zeităților asiro-tabiloniene s-a dı zvoltat 

doctrina mitologiei astrale după care cerul şi stelele, ca multe alte feno- 
mene şi apariţii cerești, sint prototipul pămîntului; toate procesele ce 
se petrec în cer sînt imagini sau chipuri care anunţă, povestesc, aver- 
tizează pe oameni asupra unor evenimente și procese terestre, pe scurt 
macrocosmosul este la fel cu microcosmosul. Bineînţeles această con- 
cepţie nu poate fi generalizată asupra tuturor popoarelor din Orient, 
care nu au admis deloc toate că macrocosmosul este la fel ca microcos- 
mosul (de pildă egiptenii antici și iudeii). 

Zeii puteau să fie închipuiţi nu numai prin stele, ci și prin alte obiecte 
şi chipuri. Se credea că statuile zeilor sînt imagini care au „valoarea egală” 
cu aceea a zeilor înşişi. Se credea în Babilon că membrele zeilor sînt 
formate din aceleași materiale scumpe ca și statuile lor. Zeii erau repre- 
zentaţi apoi simbolic prin cifre, de la 60 înapoi. Apoi zeii posedau ca 
simboluri și anumite animale reale sau fabuloase. Aceste animale înge- 
nunchează înaintea zeului stăpînului lor, sau stau pe umărul lui. Unii 
zei posedau pe lîngă o stea și un număr ce le era propriu, și anumite 
plante, apoi pietre scumpe şi metale, care le aparţineau la propriu. În 
fine, templele, corăbiile și armele diferiților zei aveau forme absolut 
caracteristice. În epoca neobabiioniană, preoţii templelor au început să 
facă speculaţii filologice în legătură cu numele zeilor în sumeriană și 
akkadiană. Astfel Asaru, porecla lui Marduk, ar fi însemnat „,creatorul 
cerealelor şi plantelor care face să răsară ce e verde””, căci ru în sumeriană 
ar însemna ,a crea”, sar însemnă „,cereală, plantă”, şi a ar însemna 
„a produce”. Apoi teologii din Babilon au început să facă speculaţii 
mai mari, identificînd diferiţi zei între ei. De exemplu ei scriau : „Zisummu 
este zeița Gula şi zeița Belit-Nippur care dă viaţă lui Anu””. Mare atenţie 
i se acorda zeului Marduk, zeul principal al Babilonului și în textele 
neobabiloniene se identifică diferitele animale, plante, metale etc. cu părți 
ale corpului său: „Leul este intestinul său cel mare, cînele este intestinul 
său cel mic, corbul este bazinul său, ..... toba este inima sa, cedrul este 
şira spinării, trestia este degetul, argintul ţeasta, aurul este sperma sa etc”. 

Lupta lui Marduk cu Tiamat este localizată şi în cer în anumite stele, 
și după poziţia acestora în diferite luni ale anului se deduc prevestiri 
pentru viitor. În magie anumite instrumente folosite în vrăjitorie sînt 
identificate cu anumite divinități. În fine, într-un fel de mctempsihoză 
„măgarul sălbatic este o întrupare a duhului zeului Enlil, hiena e întru- 
pare a duhului zeului Anu, și cămila este întruparea duhului lui Tiamat”. 
Desigur cu asemenea identificări se poate demonstra orice. În Panteonul 
asiro-babilonian zeii, care nu au existat din veșnicie, nu durează și nu 
au o existenţă veşnică, ci ei trebuie să moară. Dacă la sfîrşitul pămîntului 
toții zei vor muri Și ei este o problemă ce nu a fost dezbătută de preoţii 
asiro-babilonieni. Însă posedăm un text interesant din epoca sumeriană 

în care zeu Lil discută cu sora sa care îi poruncește să se ridice din mor- 
mînt iar el spune că nu poate. În lupta dintre zei, care urmează creaţiei 
lumii, Apsu, Tiamat, Mummu și Quinqu îşi pierd viaţa deși sînt zei. După 
triumful asupra lor al zeului Marduk acestuia i se cînta în semn de cins- 
tire că el „a restabilit pe zeii cei nimiciţi și prin descîntecele sale a făcut 
să fie vii pe zeii morţi””, deci i-a înviat. Totuşi doctrina morţii zeilor nu 
era necunoscută în Babilon. Şi de fapt în ultima epocă a teologiei babilo- 
niene Marduk s-a jerfit pe sine și şi-a tăiat capul, pentru ca prin sîngele 
său oamenii să fie creaţi din nou. Mai ales că după moartea zeilor se 
menţionează în mitologia asiro-babiloniană că zeii sînt reținuți în Infern 
împotriva voinţei lor. Astfel zeul vegetației, Tammuz, şi tovarășul său 
Ningiăzida petrec o parte a anului în împărăţia lui Allatu în Infern, iar 
cealaltă parte în cerul lui Anu. Şi zeița Ištar care vrea să-l elibereze 
pe soțul ei Tammuz este reţinută în Infern. După Diodor din Sicilia 
(II, 29, I sq), babilonienii credeau că toţi zeii astrali sînt reţinuţi în Infern 
în timpul cînd sînt invizibili şi însuși Marduk se retrage în Infern spre a 
lăsa pe zeul ciumei Irra să lucreze netulburat pe pămînt. S-ar putea ca 
așa-zisele „locuri de îngropare”” ale zeilor, care se găsesc în temple în 
unele turnuri speciale, să reprezinte cu adevărat morminte ale zeilor, 
foști regi divinizaţi. 

Cei ce locuiesc lumea alături de zei sînt oamenii care sînt imagini, 
chipuri ale zeilor zidite din argilă, care în trupul lor carnal cuprind un 
dar ceresc, credeau babilonienii, sufletul (napistu). Unii oameni deosebiți 
posedau la fel ca şi zeii, o răsuflare bună, cu care miluiau pe supuşii lor 
și le dădeau viață. Cu toate că oamenii se aflau mult sub zei, totuși între 
oameni și zei erau raporturile dintre slugi și stăpîni, dar şi relaţii simi- 
lare celora dintre un tată şi fiul său. Babilonienii spuneau în mod curent 
despre un om că „zeul său este tatăl său” că „zeul său l-a creat’. Mai 
cu seamă despre regi se afirma că au fost zămisliți de către zei, ba chiar 
că au fost alăptaţi de zeițe și crescuţi de ele. Zeii le hărăzeau regilor pu- 
tere, tărie şi arme, dar chiar muritorii de rînd primesc darurile zeilor și 
ei pot fi zămisliți de zei, conduși şi călăuziţi de zei prin cuvîntul lor şi 
menţinuţi în viaţa lor prin saliva lor dătătoare de viaţă (imat balati). 

Cu zeii cei mari muritorii însă nu se aflau în contacte directe căci 
se spunea „inima lor este ca mijlocul cerului îndepărtat de oameni, și 
înţelepciunea lor este greu de priceput”; iar oamenii „nu o învață”. 
De aceea se folosea mai cu seamă mijlocirea acordată de zeii mai mici. 
Ca recompensă pentru grija zeilor faţă de oameni, aceștia trebuiau să 
lucreze pentru ei, să le consacre ostenelile lor. Această muncă a oamenilor 
în slujba zeilor constituie cultul zeilor reprezentat prin rugăciune şi 
jerfte în primul rînd. Apoi oamenii trebuiau să dea ascultare deplină zeilor 
și să împlinească toate poruncile lor. Dacă omul face astfel atunci zeii 

se bucură de cl și îl răsplătesc. Aceste porunci ale zeilor crau mai ales 
cultice, apoi magice, in tine de natură pur morală, şi toate încălcările lor 
erau strict interzise. Asemenea porunci care se regăsesc mai ales în textele 
magice, arată o oarecare asemănare cu textele iudaice, iar deosebirile 
între ele sint cu atit mai mici cu cit nu se face la babilonieni o deosebire 
între încălcările cultice, morale şi juridice, ci toate sînt considerate ca 
avînd aceeaşi greutate. Noi însă trebuie să le diferențiem spre a le putea 
clasifica. 

Mai întîi trebuie ca oamenii să nu măniînce cele ce sint spurcăciune 
pentru zei şi zeițe, apoi să nu comită un păcat chiar dacă nu știu că este 
păcat, să nu se îndeletnicească cu magia şi cu vrăjitoria, adică cu acte 
de magie nesancţionate şi nepermise de stat și de preoţi; să nu înlăture 
o masă de jertfe care este alcătuită în chip cuvenit; să nu mînie pe zeul 
sau pe zeiţa sa; să nu bea apă dintr-un potir care nu este curăţat, să nu 
jure înaintea zeului cu mîinile nespălate ridicate în sus; să nu stea jos 
înaintea zeului Soarelui; să nu intre în teritoriul propriu al zeului (din 
templu); să nu se atingă de un om blestemat, adică posedat de zei sau 
de demoni; să nu întindă mîna sa către zeul sau zeiţa sa dacă este posedat 
(blestemat); să nu vorbească cu un om blestemat; să nu mănînce pîinea 
unui om blestemat, să nu bea din ceea ce a lăsat un om blestemat (exco- 
municat, afurisit de zei sau autorităţile templului). Apoi se interzice 
ingerarea unor anumite alimente în anumite zile ale anului. 

Pe plan moral este interzis „a vorbi cuvinte rele, în loc de a aproba 
a nega; a dezbina sau a învrăjbi pe tatăl cu fiul său; pe mamă cu fiica 
sa, pe noră cu soacra sa, frate cu frate, prieten cu prieten, să dai drumul 
unui prins; să urăşti pe tatăl și pe mama ta; să urăști pe fratele tău mai 
mare; să înjosești pe sora ta cea mare; să intri în casa aproapelui tău; 
să te apropii de nevasta aproapelui tău; să verşi sîngele aproapelui tău; 
să răpeşti copilul aproapelui tău; să înlături din familia sa pe un om 
cumsecade ; să nimiceşti un neam şi o familie unită ; să te ridici împotriva 
unui fruntaş; să fi curat cu gura dar în inimă să fi fals; să dai și să spui 
învățături incorecte şi necurate; să te ridici în adunări spre a pronunţa 
cuvinte necurate; să urinezi sau să scuipi într-un canal (de irigație); să 
aduci o armă în adunare.” Precum se vede interdicțiile morale aveau 
ca scop să apere orînduirea tributală şi pe căpeteniile ei care aveau astfel 
o autoritate sporită din pricina păzirii întocmai a acestor porunci. În 
fine, următoarele porunci juridice erau neapărat obligatorii pentru un 
babilonian : „Să laşi şi să admiţi ca un judecător să fie mituit, și să judeci 
o judecată primind mită; să dai cu o măsură mică şi să iei cu o măsură 
mare; să primeşti bani falși şi să foloseşti o balanţă falsă, să desmoșteneșşti 
un fiu cinstit şi curat; să treci peste hotarele a ceea ce este drept. Este 
interzis să schimbi hotarele a ceea ce este drept. Este interzis să schimbi 

hotarele şi marginile unui loc; să dispreţuieşti numele unui zeu comi- 
tind un furt; să iei un plug şi apoi să juri că nu l-ai luat; să smulgi ier- 
buri şi plante dintr-un cîmp, să tai trestia și desișurile; să astupi un 
canal; adversarului tău să-i fi dușman în loc să fii blînd cu el”; şi îndeo- 
bşte a săvîrşi păcate şi fapte rele. 

Oamenii erau astfel datori să păzească aceste porunci. Un mijloc de 
a se lega şi mai puternic de divinitate era jurămîntul cu invocarea cere- 
monioasă a numelui zeului pe care să jure, eventual și a regelui și a capi- 
talei ţării. Cel ce păzea poruncile cultice, morale și juridice era curat și 
pur, cel ce nu le păzea săvirşea un păcat și era numărat printre păcătoşi 
sau răsculați. Termenul ‚păcat după concepţia babiloniană cuprindea 
în același timp și greşeala şi pedeapsa ei cuprinsă în însăși natura păca- 
tului, de aceea cuvintele care indică și păcatul şi pedeapsa sînt identice. 
Pedeapsa adusă de un păcat se vădeşte în tot felul de nenorociri, mai 
cu seamă în boli, posesiune demonică şi de cele din urmă în moarte. 
Totuși, zeii pedepsesc pe muritori nu numai din pricina păcatelor lor, 
ci oamenii puteau suferi și fără de vină. Astfel apar o serie de conflicte 
psihice și dubii, pe care înţelepciunea lumească nu le poate lămuri întot- 
deauna. Cea mai înaltă treaptă de trăire ca și o oarecare similitudine cu 
divinitatea le obţine acel om care participă la „tainele zeilor celor mari” 
adică la misterele lor (nașirtu). Cunoașterea acestor mistere nu era un 
bun general al poporului, ci era un domeniu secret care nu era împăr- 
tăşit de către zei decit unor muritori. Aceştia făceau cunoscute aceste 
mistere altora și numai un adept al zeilor credincios și instruit trebuie 
să le vadă — credeau babilonienii, — iar cel străin nu se cuvine să aibă 
cunoştinţă despre ele. Cel ce le cunoaşte trebuie să le arate altuia care 
le cunoaşte, iar cel neștiutor nu trebuie să le vadă ca urmare a poruncii 
marilor zei Anu, Enlil și Ea. Astfel de învățături sînt o taină ascunsă, 
afirmă textele babiloniene, numai oamenii înţelepţi care stau într-o adu- 
nare de înţelepţi păstrează tainele zeilor celor mari. Acela ce nu păzeşte 
aceste taine, nu va rămîne sănătos, zilele sale vor fi scurtate. Astfel de 
taine sînt în esență toate științele „„spirituale””: astrologia, divinația, 
magia, știința ritualurilor divine și teologia speculativă. Dar ca punct 
central al învățăturilor tainice babiloniene rămîne izbăvirea de boală 
și de moarte. Căci se pare că preocupările despre nemurirea sufletului 
și despre unirea omului purificat cu divinitatea erau în centrul interesului 
tuturor babilonienilor care gîndeau. Aceştia reflectau la exemple din 
trecut, la faptul că zeiţa Ištar și Tammuz s-au înălţat din Infern la viață, 
că Adapa a căpătat viața veșnică în chip misterios, și că Gilgameš a fost 
foarte aproape de a dobindi și el viața veșnică. De aceea se credea că 
era cu putință ca și alți muritori să dobindească viața veșnică. Așa se 
explică de ce pe numeroși cilindri de pecetie se vede cum un zeu așezat 

pe un tron acordă celui ce îl adoră un vas cu apă de viaţă lungă și cu 
hrană pentru viaţa veşnică. Aşa citim într-un poem — foarte asemănător 
cu cartea lui Iov — cum un dreptcredincios este copleșit de boli şi de 
suferinţe fără de vină, pentru ca în cele din urmă să fie însănătoșit cu 
totul de zeul Marduk. 

În acest poem găsim teme şi idei întocmai ca la scriitorii esoterici 
perși, maniheeni și mandeeni, dar expresii ca „milă şi sănătate” „viaţă”, 
„„lumină”” trebuie înţelese în sens literal și nu alegoric ca în textele per- 
sane, maniheene şi mandeene. Cu toate speculaţiile filozofice despre 
nemurire și despre biruirea morţii, teologia oficială asiro-babiloniană 
admitea că viața veșnică nu este hărăzită muritorilor. De aceea marea 
masă a oamenilor se interesau mai ales de viaţa de aici, iar Infernul îl 
considerau un loc extrem de neplăcut de locuit. De aceea în general 
pentru babilonieni avea valoare învăţătura hedonistă: „Trupul să-ţi 
fie plin; zi şi noapte să fii mulțumit, zilnic să săvirşeşti o sărbătoare! 
Zi şi noapte să dănţuieşti și să te veselești! Să fie curate veșmintele tale, 
capul tău să-ți fie spălat, să te speli în apă!’ Astfel toate dorinţele 
babilonienilor se îndreptau spre o viaţă lungă pămiîntească. Dar zeii 
cei mari scurtează viaţa omului păcătos și nu numai a lui, ci a „,seminţei”” 
sale, adică a descendenților. După ce divinitatea a adunat la ea pe om, 
el trebuie să meargă pe calea morţii şi să treacă peste rîul Hubur, care 
este Styxul babilonian. Atunci se schimbă trupul său pămîntesc în ță- 
rînă şi sufletul său într-un duh de mort (eimmu) care se îmbracă cu un 
veșmînt de pene și locuiește în lumea de jos. Infernul sau lumea de jos 
constituie a treia parte a pămîntului, de aceea e numită adesea „„pămînt”? 
sau este numită Kigallu, termen sumerian. Mai este numit şi „ţara fără 
de întoarcere”, sau arallu, ori irkallu după numele zeiţei infernului 
Irkalla, sau se chemă Kutu așa cum e numită reședința regelui Infernului 
Nergal, Kuta. Intrarea Infernului se face către Apus în pustiu, și la in- 
trarea în Infern cel mort trebuie să treacă întîi peste rîul Hubur, iar coră- 
bierul lumii de jos care duce pe morţi pe lumea cealaltă se numește Humu- 
ttabal, el are capul unei păsări de pradă, patru mîini și patru picioare. 
Numai cel de a traversat acel rîu şi a ajuns la cei doi munți este socotit 
definitiv mort. Se pare că aici într-o casă la picioarele celor doi munţi 
se face cu cel mort un fel de judecată a morţilor. Împărăţia morţilor care 
începe acum este înconjurată de șapte ziduri, prin care trec şapte porţi 
(sau patrusprezece după alte texte). Fiecare poartă e păzită de un paznic 
care este copil al zeului infernal Enmesarra. 

Fiecare nou venit trebuia să se anunțe unui portar după ce acesta 
primeşte autorizaţie de la regele Infernului să-l lase să intre, este primit 
înăuntru. Aici li se ia celor morţi toate veșmintele și podoabele, apoi 
după datina străveche trebuie să se prezinte gol și dezbrăcat înaintea 

zeiţei Infernului. Însăși zeiţa Ištar cînd a efectuat călătoria sa în Infern 
a trebuit să se supună acestei reguli. După ce au fost despuiaţi de veş- 
minte şi podoabe, de inele şi de cununi, cei răposaţi intră în casa ai cărei 
locuitori nu mai ies afară — credeau babilonienii — şi aici hrana lor 
era noroi, nu vedeau lumina, stăteau în întuneric, erau îmbrăcaţi cu 
pene ca păsările. În Infern, „casa prafului”” se găseau și marii preoţi și 
tilcuitorii de vise, vrăjitorii, descîntătorii dar se afla și zeul Etana, şi 
Sumuqan dar mai ales zeiţa Infernului FEreskigal. Această zeiţă, Ereskigal 
numită și Al/latu, domnește într-un palat în mijlocul Infernului. Ea se 
ocupă doar ca locul şi poziţia ei să fie păstrate și respectate, purtind un 
dezinteres aproape total pentru toate celelalte lucruri, ea nu merge nici 
la sărbătorile zeilor, căci ea ar bea apă doar cu zeii Infernului Annunnaki, 
apoi în loc de hrană mănîncă ţărină şi noroi şi în loc de băuturi imbie- 
toare bea apă tulbure. Cu toată ființa sa neprietenoasă ea are milă de 
supușii săi, cel puţin de unii, ca de pildă de bărbaţii care și-au părăsit 
nevestele sau de femeile ce au fost răpite de moarte de la sînul soților lor; 
apoi ea plînge pentru cei mici şi slabi care au răposat înainte de vreme. 

Ca soț al lui Ereskigal este socotit în timpurile mai vechi, zeul Ninazu, 
apoi el a fost înlocuit de zeul Nergal, care poartă ca semn al demnităţii 
sale o coroană pe creştet și ţine în mînă o armă de luptă cumplită. Pe 
el îl însoțesc patrusprezece demoni (7xX2=—14, şapte fiind cifra sacră) 
care sînt reprezentanţi ai diferitelor boli. Înaintea zeiţei Allatu îngenun- 
chează Belirşen, scribul Infernului și îi citește numele celor morţi. Ministrul 
lumii celor răposaţți este Namtar cel furios care cu paloşul în mîna sa 
dreaptă împlineşte poruncile ce i se dau. Soţia sa Namtartu are capul 
unui taur enorm şi mîini şi picioare de om. În afară de aceşti zei principali 
în Infern se află o mulţime de zei mai mici, personificări ale principalelor 
boli, ca de pildă Alluhappu (plasa, reţeaua) cu un cap de leu şi patru mîini 
și picioare omeneşti, apoi Utukku cel rău cu un cap de leu şi picioare și 
mîini de pasăre de pradă. Odată ce au ajuns în lumea de jos, cei morți 
trebuie să se supună în afară de judecata ce li se face la rîul Hubur, unei 
alte judecăţi a morţilor, după cîte se pare, și un pasaj din poemul lui 
Gilgameş pare să justifice această teză. 

Dealtfel rolul pe care îl joacă Gilgameš în Infern ca „judecător al 
zeilor Annunnaki”” care se află în Lumea de Jos și îndeplinește o judecată, 
apoi numele și rolul unor planete şi stele pe cer, cum ar fi Marte (numit 
„Steaua judecății, a destinului morților”) sau Saturn (,,Stea a dreptului 
și a dreptăţii”), apoi numele dat constelaţiei balanței (,„„Balanța morților”) 
fac ca ipoteza unei asemenea judecăţi să fie foarte probabilă. Se ştie că 
judecata celor morţi, cu celebra cîntărire a inimii şi a faptelor celui mort 
(psihostazia) există şi în mitologia egipteană unde i se acordă o descriere 
foarte amănunţită (cf. Constantin Daniel, Civilizația Egiptului antic, 

Buc. 1976, p. 242). Dar spre deosebire de egipteni, a căror viaţă era în 
întregime o pregătire pentru moarte, pentru viața de apoi, la care se gîn- 
deau cu bucurie și plăcere, asiro-babilonienii au considerat viața în 
Infern ca o pedeapsă, ca o existenţă cumplită de chin și de groază la 
care este mai bine să nu te gindești și să nu o pomeneșşti. Dar existența 
unei judecăţi după moarte este confirmată şi de textele găsite în mor- 
mintele de la Susa în Elam, texte redactate în babiloniană. Totuși exis- 
tenţa unei judecăţi după moarte presupune că cei care au fost drepți” 
sau „puri? vor avea în Infern o soartă mai bună, decit cei răi și cei ce 
au făcut fapte rele. Astfel există o oarecare similitudine între viziunea 
egipteană a Infernului şi cea asiro-babiloniană. Dealtfel posedăm dife- 
rite texte care vin să confirme că soarta celor morţi nu era după credința 
babilonienilor aceeași. De pildă un text babilonian afirmă că cel ce a 
murit prin fier și a căzut într-o bătălie se odihnește într-un pat și bea 
apă curată; tatăl și mama sa îi ridică în sus capul şi soţia se află lîngă el. 
Dar ca şi la iudei — vai de acela al cărui leş a fost aruncat pe cîmp şi al 
cărui duh de mort nu se odihnește pe pămînt, şi nu se bucură de nici o 
îngrijire. Acest duh trebuie să rătăcească pe străzi şi să se mulțumească 
cu resturile de hrană lăsate prin oale. Astfel potolirea setei cu apă rece 
și proaspătă este darul cel mai mare al celui ce a plecat din lumea aceasta. 
Așa se explică grija cea mare pe care o au cei rămași să facă libaţiuni 
(vărsări, turnări) de apă, iar cea mai mare răsplată a unui om cucernic 
pentru faptele sale cele bune este ca în lumea de sus numele său să fie 
binecuvîntat și pomenit cu cinste, iar în Infern să bea apă limpede. 

Astfel, chiar în cele mai bune cazuri, viaţa după moarte pentru asiro- 
babilonieni, spre deosebire de egipteni — nu era deloc fericită. Pe de 
altă parte cei păcătoși puteau să fie pedepsiţi chiar și în Infern, în primul 
rînd suprimîndu-li-se apa de băut. 

Posibilitatea ca să ajungă vii în Infern nu era acordată decit zeilor, 
și zeii trimit pe solii lor în Infern. Zeița Ištar coboară în Infern, ca să-l 
caute pe Tammuz şi acesta, împreună cu prietenul său Ningizzida, locu- 
ieşte jumătate de an în cer şi jumătate de an în Infern. Însă oameni „„iscu- 
siţi”?, în special preoţi, pretindeau că pot aduce din Infern duhurile celor 
morţi pentru a le pune întrebări. Gilgameš descrie amănunţit ce trebuie 
să facă spre a aduce spiritul prietenului său Enkidu în lumea de aici: 
nu trebuie să se ungă cu ulei bine mirositor, spre a nu atrage prea mult 
pe cei morți. Nu trebuie să aibă vreun arc cu el, căci cei uciși îl vor încon- 
jura pe el. Un sceptru îi va speria pe cei răposaţi. Trebuie să se ferească 
de emoţiile puternice, să-şi sărute soţia şi fiul iubit, sau să lovească pe 
soţia sa pe care nu o iubeşte ori pe fiul său. Aceasta spre a nu tulbura 
liniştea din împărăţia celor morți. Cel mai bine este să te apropii de cei 
morți gol și despuiat cu totul de veşminte așa cum sînt goi cei morţi ca 

şi zeul Ninazu care poruncește umbrelor. Prima încercare de a-l readuce 
din Infern pe Enkidu nu reuşeşte şi doar la ordinul lui Nergal se deschide 
o gaură a Infernului și duhul lui Enkidu iese afară din pămînt ca un vînt, 
pentru ca să povestească lui Gilgameš legile Infernului. Prin astfel de 
descîntece și vrăji, credeau asiro-babilonienii, că pot aduce pe pămînt 
spiritele celor morţi. Dar odată ieşite pe pămînt, aceste spirite se com- 
portă ca niște duhuri rele și fac ca oamenii ori vitele să fie posedate și 
bolnave. Un astfel de om posedat de un duh, care nu îi dă drumul zi și 
noapte, astfel că părul îi stă zbirlit în cap, iar mădularele îi sînt parali- 
zate, se îndreaptă cu ruga de a fi eliberat de acest spirit care îl posedă, 
către zeul Šamaš al Soarelui. 

Învierea morţilor și întoarcerea lor la viață este posibilă după cre- 
dințele asir o-babiloniene. Unul din mijloace era să fie stropit cu apa 
de viață lungă, apă care era păstrată într-un burduf numit hal/ziqu, iar 
fiecare din cei aflați în Infern se străduiau să bea din ea spre a deveni 
iarăși vii și pămînteni. Dar acest burduf, pe cît se pare, era așa de bine 
ascuns, încît nimeni nici pe pămînt, nici în cer, nu putea să ajungă la el. 
Nu numai Ištar a fost ţinută o vreme în Infern, dar și zeul Marduk şi 
el s-a reîntors la viața de pe pămînt. Iar o învăţătură despre o înviere 
obștească a tuturor morţilor care după Diogene Laerţiu ar fi aparţinut 
magilor (Vitae Philosophorum, 1I, 9) nu se poate regăsi în literatura mito- 
logică asiro-babiloniană. Diogene Laerţiu redă părerile mai multor gîn- 
ditori greci în această privință scriind : „Lucrul acesta îl afirmă şi Hermip 
în prima carte Despre Magi, şi Eudoxos în Călătoria împrejurul lumii 
și Theopomp în cartea a opta a Filipicelor. Acesta din urmă spune că 
după părerea magilor, oamenii vor reînvia și vor fi nemuritori și că lumea 
va dura prin invocaţiile lor”. Nu există însă în scrierile asiro-babiloniene 
nici o aluzie la această teză şi trebuie să conchidem că spiritualitatea 
magilor indo-europeni își are cu totul altă obirşie decît cea asiro-babi- 
loniană, deși s-a dezvoltat în ţinuturi stăpînite vreme de secole şi de mi- 
lenii chiar de asirieni, de babilonieni și de sumerieni. Numai cîţiva oameni 
au putut să scape de moarte, așa cum a fost regele dinainte de potop, 
Enmeduranki sau Ut-napiăti dimpreună cu soţia şi cu cîrmaciul său pe 
care i-au luat zeii și i-a pus să viețuiască departe, la revărsarea rîului 
Infernului. Acolo locuiesc și eroii, ca să nu poată ajunge la ei nici un 
muritor. 

Numai strănepotul lui Ut-napišti (care corespunde lui Noe din 
Geneză), adică Gilgameš a ajuns la el spre a-l întreba despre un leac, 
dătător de viață veşnică. Cu toate că Ut-napiăti i-a dat unele sfaturi în 
acest sens, toate ostenelile lui Gilgameš nu au reușit să obţină leacul de 
viață veşnică. Căci el trebuie să stea treaz şase zile și şase nopţi fără să 
închidă ochii, în timp ce soţia lui Ut-napiăti îi va așeza la căpătii șapte 

pîini dătăroare de viață. Dar somnul l-a biruit pe erou și nu a putut 
căpăta viaţa veșnică. Apoi strămoșul său îi spune să aducă din fundul 
mării planta care întinerește, dar Gilgameš în loc să o mănînce imediat 
vrea să o ducă în oraşul Uruk, pentru ca să-i facă părtași la fericirea vieţii 
veşnice și pe supușii săi. Dar în timp ce el era pe drum şi se spăla într-o 
peşteră, un șarpe îi fură planta, o mănîncă şi întinereşte pe loc. Gilgameš 
însă pierde viaţa veşnică și trebuie să plătească datoria sa de muritor, 
morţii. 


Catartica și magia 


Vechii locuitori ai Mesopotamiei nu-şi puteau explica altfel apariţia 
bolilor dar și a tot felul de nenorociri decît prin influența demonilor 
care îi iau pe oameni în posesiunea lor, îi spurcă și îi îmbolnăvesc. Oamenii 
din acea epocă trăiau întreaga lor viață sub apăsarea acestei teribile amen- 
ninţări, căci se credea că lumea întreagă e plină de astfel de demoni răi, 
că influenţa lor se putea înlătura cu greu iar izgonirea nu se putea realiza 
decît prin magie. Dar arta de a izgoni pe demoni a constituit în toată 
antichitatea nu o superstiție absurdă a oamenilor inculţi, ci dimpotrivă 
conta ca o știință supremă şi tocmai chaldeenii, cum erau numiţi preoții 
babilonieni după originea ţării din care veneau, erau cei ce cunoșteau 
tehnicile de exorcizare a acestor demoni. Chiar în vremea regelui Gudea 
activitatea vrăjitorilor aceştia se răspîndise într-atît de mult încît acest 
principe a trebuit să-i gonească din orașul său pe magicieni. Lucrul nu 
i-a reușit lui Gudea și vrăjitorii s-au răspîndit în decursul veacurilor 
peste toate ţinuturile Mesopotamiei. În secolul al XIII-lea î.e.n. faima 
artei lor se răspîndise atît de mult încît ajunsese pînă în ţara hittiţilor, 
de unde regele hittit Muwattali cere colegului său regele din Babilon să-i 
trimită un vrăjitor, care venind a şi murit în ţara lui Hatti. Dar și Isaia 
adresează imprecaţiile sale Babilonului pentru vrăjitorii săi: „Întru fără- 
delegile tale tu nădăjduiai şi ziceai: „Nimeni nu mă vede!” Înţelepciunea 
ta și știința ta te-au rătăcit astfel că ziceai în inima ta: ,, Eu și nimeni 
alta ca mine”. Drept aceea va veni peste tine o nenorocire pe care tu 
nu vei ști să o înlături cu fermecătoria ta, şi te va copleşi prăpădul pe 
care tu nu vei putea să-l ispăşeşti...... Păstrează pentru tine fermecă- 
toriile tale și vrăjitoriile cu care te-ai trudit din tinereţe, poate îţi vor 
sluji şi aprigă te va face. Tu te-ai obosit întrebînd pe atiţia sfătuitori! 
Să iasă la iveală și să te izbăvească aceia care împărţesc cerul și privi- 

torii cei de stele care în fiecare lună nouă spun ce se va întîmpla”. (Isaia, 
XLVII, 10—13). 

În fine, chiar în Imperiul Roman chaldeenii — adică preoţii vrăji- 
tori babilonieni — aveau o mare influenţă cu toate că oamenii învățați 
arătau cît de deșarte şi de inepte erau acţiunile lor (Cicero, De divin, II 
42 sq). Pedepsiţi în mod sever la Roma de către guvernele imperiale 
erau apoi imediat rechemaţi dîndu-li-se înapoi tot ce li se confiscase 
(Tacitus, Historiae, I, 22). Acele fiinţe în jurul cărora se învirtea întreaga 
ştiinţă a magiei, erau demonii, care, după concepţiile mesopotamiene 
vechi, erau la originea tuturor relelor de pe pămînt: boală, suferință, 
nevoi. Iar demonii aveau o putere atît de mare încît puteau să supună 
nu numai pe oameni ci şi pe zei. Unii dintre aceşti demoni erau de fapt 
zei inferiori, pe care stăpînul cerului Anu, zeul ostil oamenilor i-a făurit, 
iar alți demoni erau din născare originari din lumea de jos, alții nu erau 
altceva decît sufletele celor răposaţi. Însă în acţiunile lor împotriva oa- 
menilor demonii se asemănau mult între ei. Cu mare ușurință aceşti 
demoni aduceau oamenilor boli rele, nebunie în primul rînd, dureri de 
cap și maladii de tot felul, apoi dizolvau viața de familie. Dar chiar ani- 
malele nu erau lăsate în pace de demoni, căci ei omorau vitele în staul 
şi vînau păsările în cuibul lor. Demonii sălăşluiesc în locurile pustii, în 
morminte, în mine şi în deșerturi. Îşi petrec existența mai cu seamă în 
timpul nopţii, dar nimic nu-i oprește: nici un zid nu este prea înalt pentru 
ei, nici o crăpătură prea strimtă, ei pătrund pretutindeni spre a-și împlini 
răutăţile lor și spre a-i chinui pe oameni. 

Asiro-babilonienii cunoşteau după nume un număr însemnat de 
demoni, dar după funcţiile lor nu pot fi deosebiți cu certitudine. De obicei 
demonii umblau în cete de cîte șapte (şapte fiind număr sacral prin exce- 
lență la semiţi). Alteori sînt numiţi copii ai zeului Anu, dar aceşti demoni 
primesc nume diferite: Uzukku cei răi, demonii Alu cei răi, demonii 
Gallu cei răi, sau demonii Labartu. De aceşti demoni trebuie deosebit 
Asakku cel rău, care provoacă boli dureroase și mai cu seamă dă dureri 
de cap. Namtaru cel rău este propriu-zis un trimis al reginei lumii de jos, 
iar ca unul dintre cei șapte demoni provoacă o boală a gitului (difterie, 
amigdalită acută ?), Utukku cel rău, demon care face parte din cei şapte, 
este originar duhulul unui om mort, el se ridică la fel ca un vînt și omoară 
în pustiu. Demonul Alu cel rău nu are nici gură, nici buze, nici urechi 
și se ascunde prin găuri și scorburi, iar noaptea aleargă ca o vulpe pe 
străzile orașelor. Apoi intră în camerele oamenilor şi fură celor osteniţi 
somnul lor, la bolnavi se apropie de pieptul lor. Demonul Erimmu cel 
rău este și el duhul unui om mort care nu a fost îngropat cum se cuvine 
și nu i s-au făcut riturile de înmormîntare potrivite. De aceea el revine 
în lumea de sus şi pune stăpînire asupra oamenilor, lovind mai cu seamă 

jumătatea de jos a trupului. Demonul rău Gallu nu are sex precis și se 
plimbă noaptea pe străzi spre a se apropia de oameni și a le face neca- 
zuri. Zeul cel rău este un demon potrivnic zeului bun apărător al omului, 
şi atacă mai ales picioarele oamenilor. Triada Labartu, Labașu şi Ahhazu 
erau niște demoni răufăcători foarte primejdioși. Primul, Labartu, ucidea 
copii mici, Labaşu provoca frigurile (malaria) și ultimul producea găl- 
binarea (hepatita acută). 

O a doua triadă de demoni era alcătuită din Lilu, Lilitu, și slujnica 
lui Lilu. Lilit este cunoscut din scrierile sacre ale iudeilor (Isaia, XXXIV, 
14), şi în scrierile rabinice se întîlnesc adesea povestiri despre acest demon 
(cf. tratatul talmudic B. Erubin, 100 b; şi B. Sabbath, 151 b). În afară 
de aceștia există alți demoni răi, de pildă cei 14 însoțitori ai zeului Nergal, 
care dau de obicei boli felurite, apoi demonul vîntului de sud-est Pazuzu. 
Diferite boli ale oamenilor sînt personificate şi considerate ca demoni 
precum: Antajubba (hernie), Lugal-urra (demon al izbiturii), Su-dingirra 
(în sumeriană: mînă a zeului), Šu- Ninni (mîna a zeiţei). La fel acţionează 
deochiul, scuipatul, atingerea cu degetul rău, sau adierea vîntului rău. 

Pe de altă parte, bărbaţii şi femeile care se pricepeau la vrăji puteau 
avea o acţiune malefică, dar nu le foloseau pentru binele, ci pentru neno- 
rocirea oamenilor lor (este așa-zisa distincţie între magia neagră male- 
fică şi magia albă benefică, din evul mediu european). Aceste persoane 
erau vrăjitoare și vrăjitori şi acţiunile lor mai nu se deosebeau de acelea 
ale demonilor, provocînd tot atîta rău. Ca şi demonii, vrăjitorii şi mai 
ales vrăjitoarele, furau saliva oamenilor, stricau mîncărurile și băuturile, 
luau posesiunea asupra bieţilor muritori îmbolnăvindu-i de diferite boli, 
apoi tulburau viaţa de familie făcînd să se certe între ele rudele apropiate. 
Preoţii acţionează împotriva vrăjitorilor, ca și împotriva demonilor prin 
descîntece și dezlegări, și deseori erau arşi în efigie ba chiar și în natură. 
După Codul lui Hammurabi (cap. 2) cel acuzat de vrăjitorie trebuia să 
se supună unei ordalii: „Dacă cineva a acuzat pe un altul de vrăjitorie, 
dar n-a putut dovedi, atunci cel învinovăţit de vrăjitorie să meargă la 
un rîu și să se arunce în el. Dacă rîul l-a înecat, atunci acuzatorul să-i 
ia casa. Dacă riul a arătat că acuzatul este nevinovat, lăsîndu-l teafăr, 
atunci acuzatorul de vrăjitorie să fie dat morţii iar acela care s-a aruncat 
în rîu să ia averea acuzatorului””. Același lucru e prescris de vechiul cod 
de legi asiriene. Acţiunile demonilor răi erau oprite și înăbușite de influ- 
enţa spiritelor bune. Acestea în număr de şapte demoni erau chemați 
să lupte împotriva demonilor Utukku și Alu. Tot un demon bun este 
Udug cel bun care merge înaintea regelui păzindu-l. Apoi zeul în chip 
de taur Lamassu coboară din cer spre a ajuta pe oameni. Omul are însă 
ca apărător al său împotriva demonilor celor răi, pe zeul sau pe zeița 
sa. După ideile asiro-babiloniene demonii aveau chipuri bine caracteri- 

zate. De obicei sînt reprezentaţi ca făpturi fabuloase cu trupuri omenești 
și capete schimonosite de animale. Astfel cei șapte demoni pe un relief 
numit al lui Labartu au un corp uman cu capul unei pantere, unui leu, 
unui cîine, unui berbec, unui tap, unei păsări răpitoare şi al unui șarpe, 
iar acest relief reprezintă fie pe demoni, fie pe preoţi cu măşti și chipuri 
de demoni. Demonul femeie Labartu are un corp feminin, un cap de 
leu și picioare de pasăre răpitoare. În mîini ţine doi șerpi, și la sînii ei 
sug un cîine şi un porc, el însuși îngenunchează pe un măgar care stă pe o 
luntre. Demonul Pazuzu se ia la întrecere cu toate vînturile, pustieşte 
munţii, scularea sa este de temut, căci pătrunde ca o furtună pretutindeni. 

Unele figuri de demoni au un caracter apotropaic, şi cele mai cunos- 
cute sînt omuleții Papsukall care păzesc intrarea caselor, dar și taurii 
și leii cu figuri omenești sau nu, apoi berbecii sălbatici, scorpionii, oamenii 
pește, capra pește, demonii alcătuiți dintr-o combinaţie de leu şi de vul- 
tur, sau cu capete de cîini şi cu aripi, păsările răpitoare și șerpii, mai rar 
păsările răpitoare. Genii înaripate, cu capete de oameni sau de vulturi, 
în parte avînd măști de pește peste ei, care aduc razele soarelui pe frunze 
de palmier stilizate, cum întîlnim pe pereţii palatelor asiriene, sînt chi- 
puri ale celor șapte înţelepţi din Babilon, sau personificări ale vînturilor 
cele bune. Împotriva demonilor răi se luptă şi îi izgonesc pe ei, zeii. Cu 
cît sînt mai puternici cu atît pot să-i combată mai uşor. Se invocă în 
general împotriva demonilor: ‚cei 50 de zei mari, cei 7 zei ai destinului, 
cei 300 zei Anunnanki ai Cerului, și cei 600 Annunnaki ai pămîntului“. 
Sau spre a nu trece pe nimeni cu vederea se spunea: „zei și zeițele cîte 
sînt”. Aceleași puteri ca şi zeii autohtoni le aveau și zeii străini, de pildă 
zeii Kasiţi şi cei elamiţi, stelele, semnele zodiacului și templele. 

Chiar dacă zeii în totalitatea lor pot ajuta pe oameni și izgoni pe demoni 
nu toţi zeii aveau milă de omul suferind. Mai exact cei mai mari şi mai 
puternici dintre zei Anu și Enlil erau mai totdeauna gata să chinuiască 
pe muritori, să le facă rău și să-i supere. În această situaţie omul găsește 
însă totdeauna un prieten şi un protector în zeul Ea care era un specia- 
list în artele magice și prin vrăji sau descîntece ca şi prin apa sa vinde- 
cătoare aducea tămăduiri celor suferinzi. De fapt operaţiile magice efec- 
tuate sub protecţia lui Ea erau acţiuni catartice, de spălare, de curățare 
cu apa și dintr-un punct de vedere se poate afirma că această străveche 
tehnică magică numită catartica a fost strămoaşa medicinii preventive 
şi mai ales a igienei prin purificările și curăţirile ce se efectuau într-un 
mediu murdar plin de impurități de tot felul. Oamenii și zeii se îndreptau 
către zeul Ea cerîndu-i tămăduire, dar oamenii nu se adresau lui Ea direct 
ci prin intermediul fiului său Marduk. Acesta, ca și tatăl său, zeul Ea, 
era zeu magician prin excelență. Din timpuri imemoriale aceşti doi zei 
îşi arătaseră puterile lor împotriva lui Apsu și Mummu dar și împotriva 

lui Tiamat și a tovarășilor ei. De obicei un descîntec magic e precedat 
de rugăciunea pe care cel suferind de boală magică o adresează lui Marduk. 
Acesta la rîndul său în descîntec se adresează tatălui său Ea, care îi răs- 
punde: „Ce nu ştii tu, ce aş mai putea să-ți mai spun eu ţie? Marduk 
ce ai putea tu să nu ştii, ce aş mai putea să-ți mai spun ţie ?'” Cu toate 
aceste cuvinte adresate lui Marduk, că nu ar ști mai mult decît el tatăl 
său, totuși zeul Ea îi dă lui Marduk sfaturi, în special ce manopere trebuie 
să întreprindă pentru vindecarea suferindului. Acest dialog între tată 
și fiu apare din timpuri străvechi în descîntece, unde capătă un carac- 
ter stereotip. 

Alături de apă apare în descîntece și focul ca mijloc de purificare, de 
curăţire (făcînd parte din aceleaşi acţiuni catartice de curăţire). Focul, 
dușman al demonilor răi, este întrupat în textele magice de purificare 
prin zeii Nusku, Gira și Gibil. Marea doftoroaie, zeița Gula este pomenită 
des în descîntece. Printre muritori însă, ucenicii zeului Ea, preoţii descîntă- 
tori (A5sipu, masmasu) aduceau alinare — după credinţa lor — oamenilor 
suferinzi împotriva duhurilor rele. Ei acționau spre deosebire de vrăjitori 
și vrăjitoare — numai spre binele oamenilor. Principalul mijloc pentru iz- 
gonirea demonilor erau descîntecele, vrăjile de dezlegare, de desfacere 
a acţiunii demonilor. Aceste descîntece la asiro-babilonieni se făceau 
noaptea la lumina torţelor și se recitau — babilonienii spuneau „,se nu- 
mărau”” fiindcă descîntecele erau versificate și se repetau anumite strofe, 
însoţite uneori de un fluierat. Descîntecele erau cunoscute mai ales în 
orașul Eridu care conta ca fiind al zeului Ea, și ele constau fie în apeluri 
către demoni (cerîndu-le să fugă), fie în ameninţări cu intervenţia unor 
zei mai puternici; descîntecele erau însoţite de gesturi și mișcări simbolice 
de lovire, ucidere, stiăpungere cu un cuţit sau altă armă. Alte descîntece 
povestesc o întîmplare survenită zeilor. În orice caz descîntecul trebuia 
să cuprindă un preambul și o încheiere. Este de notat în această ordine 
de idei că unele din descîntecele babiloniene sînt foarte similare celor 
românești, așa cum au fost adunate (Arhur Gorovei, Descintecele Ro- 
mânilor, Ed. Academiei, Buc., 1938) din diferite părţi din ţară. Există o 
literatură cu totul specială a descîntecelor și unele teme și metafore asiro- 
babiloniene, dar și procedee poetice se întîlnesc la români ca și la stră- 
vechii babilonieni. 

În afară de cuvintele descîntecului (care nu reprezintă decît o parte 
din descîntec) preotul exorcist avea la dispoziţie o serie de măsuri medi- 
cale și magice pentru a izgoni pe demoni. Din prima categorie făceau 
parteața şi de asemenea diferite băuturi, droguri şi alifii. Și alte obiecte cum 
ar fi, gipsul, asfaltul, clăile de paie aveau o acțiune magică certă, apoi și 
alte produse botanice: baston de lemn, de cedru, cenușe de lemn de tama- 
risc, torţa, tămîia, secera, toba, apoi amulete, chipuri de zei și de demoni, 

păpuşi reprezentind oameni şi animale. În epocile ulterioare diferitele 
obiecte au fost identificate cu unii dintre zei: așa de pildă gipsul reprezenta 
pe zeul Ninurta, asfaltul pe demonul Asakku, blana unui taur mare re- 
prezintă uneori pe zeul Anu, alteori pe zeița Nindagud. 

Amiîndouă descintecele, cel rostit verbal în versuri şi cel efectuat 
prin gesturi specifice şi obiecte particulare slujesc acelaşi scop, izgonirea 
demonilor. Actele făcute cu mijloace exterioare, cu obiectele arătate 
mai sus, erau de multe feluri. Cu gips și asfalt se ungea uşa bolnavului, 
se așezau jos trei grămezi de paie de cereale. Toba cea mare se punea la 
capul bolnavului, tot acolo se puneau steagurile. Amuletele erau atîr- 
nate în casa omului bolnav sau erau îngropate sub uşă, sub prag, împreună 
cu chipurile zeilor şi ale demonilor. Chiar zeii nu puteau să o scoată la 
cap fără de amulete — credeau asiro-babilonienii — și însuși Maiduk 
în lupta sa împo:riva lui Tiamat ţinea spre a se proteja o amuletă roşie în 
buze și avea o plantă în mina spre a nimici otrava duşmancei Tiamat. 
Caracteristice erau alături de acţiuni analogice (magia simpatică) în care 
se imită acţiunea de nimicire a dușmanului, demon, și actiunile simbolice 
(magie simbolică) în care nimicirea demonului rău se face prin nimicirea 
unui alt obiect care îl reprezintă alegoric (vezi cap. Magia feniciană din 
cartea Civilizaţia feniciană de Constantin Daniel). De exemplu preotul 
maămasu desface foile unei cepe și pronunţă un descîntec în care compară 
vraja exercitată de demon cu foile cepei, cum se desfac acestea să se 
desfacă şi vrăjile lui. Un ied sau un purcel este schimb sau față a bol- 
navului. Capul iedului este dat pentru capul omului, gît pentru gît, piept 
pentru piept și așa pentru fiecare bucată a corpului. Bucăţile anima- 
lului sînt puse pe părţile omului, și în felul acesta, se credea, aduceau 
vindecare. Postulatul fundamental era că demonii flămînzi se vor hrăni 
cu un înlocuitor, un ,ersaț al omului bolnav, care va scăpa astfel de 
ei. Ba uneori demonii se mulţumesc cu un chip al bolnavului care este 
pus peste bolnav. Astfel de chipuri de înlocuire a oamenilor făcute din 
aluat, făină şi argilă, erau foarte eficace — credeau asiro-babilonienii, 
mai ales dacă erau luate din mormintele din grădini și erau pregătite 
din vreme spre a fi utilizate la exorcisme. În aceeaşi ordine de idei era 
acţiunea simbolică ce consta în facerea chipului vrăjitoarei din lemn, din 
argilă sau din pămînt, apoi arderea lui în foc în ideea că: „„precum aceste 
chipuri se topesc, pier, dispar, aşa și vrăjitorul sau vrăjitoarea să se to- 
pească, să piară și să dispară”. Invers vrăjitoarele puteau să alcătuiască 
chipuri ale oamenilor, să le ardă în foc şi să-i omoare pe oameni, așa 
cum făceau preoţii cu vrăjitoarele. 

Ceremoniile vrăjitorești nu aveau loc în temple, ci mai cu seamă în 
case, în camerele bolnavilor, dar şi pe acoperișuri, la malul unor rîuri, 
eventual într-o colibă de trestie, sau afară în cîmp. O condiţie fundamen- 

tală ca vraja să se împlinească era ca ritualul magic al unui descîntec 
să fie păstrat cu rigurozitate de la început și pînă la sfîrşit. Dacă nu se 
recita descîntecul decît de două ori în loc de trei ori, sau nu se punea 
numărul exact de grămezi de făină, atunci toată osteneala ceremonia- 
lului era irosită în zadar. Literatura magică ce a ajuns pînă la noi este 
foarte mare, semn al însemnătăţii care se acorda acestei discipline. Din 
dinastia a III-a din Ur (circa 2100 î.e.n.) ne-au parvenit tăblițe de lut 
cuprinzînd descîntece sau părți din descîntece redactate în limba sume- 
riană. O puternică dezvoltare a luat această pseudo-știință după ce Babi- 
lonul ajunge să fie centrul cel mai important al Mesopotamiei. Căci 
zeul său cel mai însemnat, Marduk, ca și tatăl său Ea îşi întemeiau pu- 
terea pe vrăjitorie și magie. În decursul timpurilor literatura magică a 
luat o foarte mare amploare și pînă în ultimele zile ale Babilonului acest 
interes pentru magie, exorcisme, descîntece și vrăji de tot felul s-a men- 
ținut intact. 

Faptele demonului feminin Labartu, precum și mijloacele prin care 
se puteau face inofensive acţiunile ei, sînt enumerate într-o serie de 3 
tablete redactate în sumeriană și în neo-akkadiană. Important pentru 
aflarea istoriei acestui text este faptul că posedăm descîntece împotriva 
lui Labartu care par a data din vremea dinastiei I din Babilon. Acţiunile 
acestui demon, a cărui înfăţişare era groaznică, erau toate îndreptate spre 
a suge sîngele animalelor şi oamenilor, dar mai cu seamă al copiilor mici. 
De aceea acest demon, după ce iese din stufăriș, se așază pe capul fe- 
meilor ce au copii mici și le cere să-i încredințeze lui copiii spre a-i alăpta, 
dar în realitate spre a-i ucide. Căci sîngele de om este hrană care îl satură 
pe el. Ca mijloace împotriva lui Labartu slujesc, în afară de descîntece, 
tot soiul de substanţe cu efecte pur medicinale: plante, pietre, dar mai 
cu seamă piatra ittamir care împiedică avorturile, apoi părţi din animale 
impure ca porcul şi măgarul, alifii cu asfalt, pămînt, grăsime de porc, 
peşte și plante. Toate aceste mijloace terapeutice se aplică pe locurile 
bolnave în cantităţi suficiente şi sînt legate cu niște șnururi anume. Ca 
mijloc de calmare şi de potolire a durerii se dădeau în dar un priznel de 
fus rupt, sau un fus rupt. Dar foarte activă era păpușa magică. Se mode- 
lează din argilă chipul lui Labartu și se încercă să se închidă boala sufe- 
rindului în chipul de argilă. Aceasta se întîmplă atunci cînd se așază 
lîngă păpușă pîine, apă, hrană și o cutie cu unsoare, şi se îmbracă păpuşa 
în fiecare zi. Dar mai cu seamă demonul Labartu nu putea să reziste tru- 
fandalei așezate în gura statuctei sale, trufanda constînd dintr-o inimă 
de purcel. După trei zile se petrecea acea strămutare a demonului Labartu 
din bolnav în statueta sa de argilă. Apoi statueta de argilă era ucisă cu 
sabia sau îngropată alături de un zid ori dusă în pustiu și legată bine de 
spini şi mărăcini, ori era așezată împreună cu o corabie mică, ce era 

condusă prin vrăji dincolo de mare. Tot un mijloc sigur pentru a preveni 
acţiunile lui Labartu era portul unei amulete cu chipul acestui demon, 
amuletă pe care copiii o aveau în jurul giîtului. 

Într-un descîntec împotriva lui Labartu se începe cu enumerarea celor 
şapte nume ale ei. Redăm un astfel de descîntec asiro-babilonian, accen- 
tuînd că partea lui esenţială erau gestica, intonația vrăjitorului, muzica 
ce însoțea descîntecul şi actele făcute cu diferite obiecte împotriva demo- 
nului său în textul rostit al descîntecului (care bineînţeles trebuia pronunţat 
fără nici o omisiune): „,Labartu, fiica lui Anu este primul său nume. Al 
doilea: soră a zeilor uliţelor ; al treilea: sabia care despică jos capul; al 
patrulea: cea care aprinde focul; al cincelea: zeița cu privirea groaznică; 
al șaselea: destăinuitoarea și copil crescut al zeiţei Irnina; al şaptelea: 
Fii vrăjită la zeii cei mari. Cu păsările cerului să fugi departe”. Alte des- 
cîntece încep cu descrierea răului și a nenorocirii pe care a provocat-o, 
apoi urmează exorcismul cu chemarea zeilor şi apoi ritualul: „Dacă 
Labartu trece peste un rău, ea aduce nenorocire. Dacă stă la un zid ea 
îl murdărește cu scîrnă. Dacă ea apucă pe un bătrîn atunci noi o numim 
nenorocire. Dacă apucă pe un bărbat, atunci o numim întunecare a 
minții. Dacă prinde o femeie îi zicem Labartu. De prinde un copil o 
numim demonul Dimmegan. Pentru că tu ai venit și ai cuprins faţa lui 
(a bolnavului, n.n.), i-ai luat membrele, i-ai nimicit trunchiul, i-ai stră- 
puns călciîiul, i-ai legat încheieturile, i-ai dat o privire groaznică, i-ai 
schimbat aspectul, i-ai adus suferinţă, i-ai ars trupul la fel ca focul, eu 
trebuie să te scot afară, să te nimicesc, ca tu să nu mai vii înapoi, să nu 
te apropii, să nu chinui trupul lui Cutare, fiul lui Cutare, te descînt pe 
tine şi te vrăjesc înaintea lui Anu, tatăl zeilor celor mari”. 

Seria descîntecelor asiriene și babiloniene sau sumeriene este nespus 
de mare și toate pot fi reduse la cîteva tipuri esenţiale care se repetă 
cu variaţii nesemnificative. 


Mantica asiro-babiloniană 


În nici un alt domeniu decît în acel al manticii nu există o discrepanţă 
atît de mare între datele ce le avem de la sumerieni și cele de la akka- 
dieni. Căci de cele mai multe ori disciplinele cărora s-au consacrat sumeri- 
enii sînt continuate de asiro-babilonieni. În limba sumeriană aflăm ele- 
mentele de vocabular care să ne ducă la concluzia preexistenţei la sume- 
rieni a unor preocupări ce au ajuns la maturitate la akkadieni. De exemplu 
nu există nici o deosebire între contractele, inscripțiile istorice sau des- 
cîntecele și vrăjile sumeriene și cele akkadiene. Miile de documente ce 
ne-au parvenit cu privire la divinaţie sînt toate redactate în akkadiană, 
cu unele foarte rare excepţii de texte sumeriene explicabile prin folosirea 
acestei limbi ca limbă sacră. De pildă nu există la sumerieni mantica 
haruspiciană — divinaţie prin examenul ficatului oilor jertfite unor zei. 
Sintem doar informaţi că sumerienii ar fi interpretat şi ei visele — ceea 
ce nu este deloc de mirare întrucît intrepretarea viselor a existat la toate 
popoarele din antichitate. Totuși asiro-babilonienii credeau că tradiţia 
divinaţiei a venit la ei de la un rege sumerian, de dinainte de potop şi 
care ar fi domnit în orașul Sippar. Apoi mama lui Gilgameš era preo- 
teasă și ea tilcuia visele pentru că ea i l-a făcut cunoscut fiului ei pe Enkidu. 

Dar chiar dacă oniromancia şi divinaţia în genere au existat în Sumer, 
ea avea o însemnătate mică și doar în lumea asiro-babiloniană divinaţia 
a ajuns să joace un 10l atit de mare în viața oraşelor, regilor şi chiar a 
simplilor cetăţeni. Doar la asiro-babilonieni divinaţia a luat atîtea forme 
şi o varietate atît de mare de ghicire a viitorului s-a dezvoltat doar în 
lumea akkadiană. Căci mantica reprezintă partea cea mai însemnată din 
scrierile akkadiene după anul 2000 şi din această epocă ea a dobîndit 
un vocabular propriu, metode de analiză și mari principii de interpretare 
care vor rămîne aceleași pină în pragul erei noastre. 

Se pune desigur problema: unde şi cînd s-a constituit mantica ? De 
ce a căpătat o extindere atît de mare în Babilon și de ce în Sumer rămăsese 
obscură și neluată în seamă ? Se poate răspunde că zeii sumerieni sînt 
mai apropiaţi de oameni și în legătură mai intimă, pe cînd zeii semiţi 
sînt mult îndepărtați de oameni, creatura este ontologic diferită de 
Creator. Gîndirea akkadiană distanțează pe zei de oameni, zeii se află 
la o depărtare considerabilă de oameni. Cum pot fi contactaţi și cum 
se pot cunoaște părerile lor ? Mantica răspunde la aceste întrebări ară- 
tînd cum pot fi ştiute intenţiile zeilor și dorințele lor și îngăduie omului 
să ia hotărîri adecvate voinţei zeilor. Ce trebuie să facă regele ? Ce trebuie 
să facă un negustor, să cumpere cutare marfă ? Să facă cutare vinzare ? 
Omul se întreabă: va avea el copii? Toate aceste întrebări sint puse 
zeului Šamaš, zeului Sin al lunii, sau astrelor ori chiar zeilor locali. Totuși 
zeii cei mari, Marduk de pildă, nu se preocupă de astfel de amănunte 
(de minimis non curat praetor — ” „„despre lucrurile mărunte nu se îngri- 
jeşte pretorul””, cum spuneau latinii), ei sînt prea îndepărtați, ca și cum 
după ce au creat o ordine cosmică perfectă nu se mai preocupă de cele 
prea mici. Totuși zeul soarelui este mai totdeauna întrebat — el fiind 
mereu prezent pe cer știe toate, şi răspunde totdeauna dacă este întrebat 
după canoanele vechi ale divinaţiei. 

Mantica este astfel punctul de întîlnire între zei și oameni; dacă zeii 
zămislesc, dînd viață prin cuvîntul lor, atunci orice lucru, orice viețui- 
toare, orice eveniment poate fi văzut ca un cuvînt divin întrupat în rea- 
litatea pămîntească. Lumea empirică este — în acest caz — o succesiune 
de cuvinte divine materializate în lumea sensibilă. Cheia care face inte- 
ligibilă această suită de cuvinte divine cristalizate în real, este pentru 
akkadieni ideea că orice fapt este un ,,semn'” căruia îi corespunde un „,cu- 
vînt” divin. Prin analiza unor asemenea „,semne”” şi a relațiilor ce vor 
surveni ulterior se va putea ajunge la o metodă de interpretare a semnelor. 
Fără îndoială se postulează constanţa legilor naturale în lume. Dar ghi- 
citorii asiro-babilonieni se puneau la adăpost de neîmplinirea prezicerilor 
lor întrucît acestea erau adesea ambigue; unele preziceri erau condi- 
ționate de împlinirea unor condiţii, alte preziceri, sau chiar toate puteau 
să fie îndepărtate în ceea ce privește efectele lor funeste, dacă erau împli- 
nite anumite ritualuri. În fine, majoritatea ghicitorilor din Babilon nu 
fixau un termen pentru realizarea prezicerilor lor. De exemplu cutare 
semn vestește moartea regelui, dar putea să fie regele altei ţări, apoi nu 
se spune în cîți ani va muri, în fine regele poate abdica în mod temporar 
ca să i se substituie un altul provizoriu. Dacă se înșelau în prezicerile 
lor, aveau latitudinea să răspundă prin vechiul adagiu astrologic astra 
agunt non cogunt „astrele acţionează, dar nu silesc””. Totuşi prezicătorii 
asiro-babilonieni au făcut totul pentru a-și perfecționa tehnicile de pre- 

zicere, ȘI în consecinţă au ţinut niște arhive complete care au fost înregis- 
trate pe mii de tabliţe cuneiforme. 

Desigur cîmpul divinaţiei era nelimitat pentru asiro-babilonieni, căci 
orice putea fi un semn prevestitor, care, interpretat corect, vestea viitorul. 
Marea lege a divinaţiei babiloniene rămîne credința în periodicitatea 
și în repetiţia fenomenelor. La încheierea unui ciclu în care s-au succedat 
fapte şi evenimente într-o anumită ordine un același ciclu în care se in- 
serează aceleași fapte și aceleași evenimente se reproduce din nou. Arta 
prezicătorului apare în aflarea din ce ciclu și din care porţiune a sa fac 
parte un fenomen sau o acţiune, spre a putea cunoaște cele care se vor 
succede ulterior şi a cunoaşte astfel viitorul. În faţa unui semn, prezicătorul 
babilonian trebuia să răspundă la întrebarea din ce ciclu face parte acel 
semn, spre a regăsi astfel celelalte componente ale ciclului din care făcuse 
parte, și a putea astfel prezice viitorul. 

Se poate pricepe aşadar însemnătatea fenomenelor insolite și bizare 
pentru prezicătorul asiro-babilonian ; ele constituiau pentru el puncte 
de reper uşor discernabile care nu puteau duce la confuzii. Desigur, 
divinaţia a dus la o observaţie mai atentă a fenomenelor din natură, a 
celor insolite de pildă, dar şi a comportamentului natural al animalelor 
sălbatice, a zborului păsărilor, a modului cum se hrănesc, la studiul 
amănunțit al anatomiei unor mamifere cărora li se examinau viscerele 
în cadrul prezicerilor de hepatoscopie. Apoi studiul astrelor și al mişcă- 
rilor lor, studiul mineralelor și al combinațiilor dintre ele, cercetarea 
dintre tipul constituţional uman și fizionomia sa au dezvoltat la 
prezicător o cunoaștere aprofundată a realului. 


I. Astrologia 


Astrologia asiro-babiloniană a fost expusă în alt capitol al acestui 
volum şi de aceea aici ne vom mărgini la citeva observaţii generale 
asupra ei. Forma clasică a astrologiei akkadiene ne este expusă de marele 
poem Enuma elis. Astrologia deduce prevestirile ei din mișcarea aștrilor, 
mai exact a planetelor în care se cuprind și Soarele și Luna, din rapor- 
turile ce se stabilesc între aștri, din fenomenele celeste și din perturba- 
tiile atmosferice. Prezicerile astrologice interesau întreaga colectivitate 
nu numai pe rege sau o persoană din preajma sa. Astrologii admiteau 
că diferitele regiuni, provincii, oraşe de pe pămînt își aveau corespon- 
denţa lor pe cer, oarecum proiecția lor cerească şi că între cele două 
regiuni — pămîntul şi bolta cerului — există relaţii strînse. Pătratul 
constelaţiei Pegas reprezenta templul din Babilon, constelația cance- 
rului corespundea orașului Sippar; Ursa Mare oraşului Nippur. De 
aceste constelații se puteau apropia sau îndepărta planetele și din aceste 

relații se stabileau pronosticuri astrologice. Suprafaţa Lunii era împărțită 
în patru sectoare, fiecare dintre ele corespunzînd uneia dintre cele mai 
mari regiuni mesopotamiene: Elam, Akkad, Amurru și Subartu. Aceste 
țări aveau și o proiecţie cerească mai generală corespunzînd celor patru 
puncte cardinale. Planetele posedau o virtute specifică căci Jupiter era 
considerat planeta regelui din Akkad sau a regelui din Asiria; Marte 
avea o virtute malefică şi reprezenta ţara Amurru (adică Siria de unde 
veneau invaziile arameilor şi ale canaaneenilor sau ale hitiţilor şi mitan- 
nienilor) ; Saturn care înlocuia în timpul nopţii Soarele aducea un climat 
de pace, de ordine și de armonie. Planeta Venus (nu se recunoscuse că 
luceafărul de seară e același cu luceafărul de dimineaţă) era cînd propice, 
cînd nefastă. 

Astrologii dădeau însemnătate strălucirii mai mult sau mai puţin 
intense a unei planete ; paloarea însemna că influenţa ei este redusă dar 
reprezenta o prezicere nefastă pentru regele al cărui astru era. Dacă 
această planetă avea o strălucire puternică era un semn bun și fast pentru 
regele pe care îl simboliza. Mișcările planetelor unele față de altele 
dădeau astrologilor indicaţii asupra viitorului. Dacă planeta Marte se 
apropia de Jupiter, ţara Amurru ameninţa prin război, invazii, lupte 
Babilonul sau Asiria. Cînd planeta Jupiter se afla în constelația zodiacală 
Sagittarius sau în cea numită Taurus, se putea prevede moartea regelui 
din Asiria sau Babilon. Intrînd însă în constelația Scorpionului planeta 
Jupiter aducea fericire, domnie pașnică pentru regele din Akkad și 
supușii lui. Astfel de preziceri se împlineau în orice condiţii, dar reali- 
zarea lor era deplină în funcţie de Lună și de eclipsele ei, Luna fiind 
pentru semiți astrul major. Totuşi pentru exprimarea corectă a unei 
preziceri astrologice trebuia luată în consideraţie valoarea proprie a 
„momentului”” în care se făcea predicţiunea. Într-adevăr lunile, zilele 
și stiăjile nopții erau divizate şi repartizate între cele patru mari ţări 
mai sus arătate, așezată fiecare la un punct cardinal, astfel încît cutare 
sau cutare zi, lună sau strajă a nopții era, independent de orice, favo- 
rabilă sau nu asiro-babilonienilor. Pe de altă parte se însumau și influenţele 
„„locului”” pentru care se făcea prezicerea, apoi intra în joc și „natura” 
fenomenului observat. 

Pentru emiterea unei predicții astrologice corecte se mai adăugau şi 
considerarea altor fenomene; perturbările atmosferice, furtuna, vintul, 
halourile lunare, norii, bubuitul tunetului etc. 


II. Haruspicina 


Haruspicina era arta de a afla viitorul prin cercetarea organelor 
interne ale unor animale jertfite în mod special pentru zei. Această 

disciplină era exercitată de o grupă specială de preoţi — prezicători 
care se numeau baru şi constituiau o adevărată elită printre prezicători. 
Aceştia atribuiau întemeierea disciplinei lor unui rege legendar dinainte 
de potop care ar fi domnit în oraşul Sippar. Haruspicina s-a dezvoltat 
ca o disciplină în care se zărea oarecare spirit științific, în sensul că 
observaţia viscerelor animalelor a mers pînă la înregistrarea celor mai 
mici amănunte. Apoi, așa cum s-a putut remarca, spiritul de reflecţie 
în haruspicina babiloniană s-a concentrat nu asupra a ceea ce era o 
iluzie ci asupra a ceea ce era un dat primar. Dar haruspicina a condus 
și la o cunoaştere detailată a anatomiei ovideelor și prin urmare şi a 
celorlalte animale, inclusiv a omului. De menţionat că tratatul funda- 
mental de haruspicină scris pe tăblițe în litere cuneiforme cuprindea 
peste 10.000 de observaţii care presupun desigur o foarte atentă exa- 
minare a organelor și a particularităţilor lor. 

Această disciplină divinatorie mesopotamiană și-a creat un limbaj 
propriu şi o nomenclatură specială, căci spre a numi diferitele părți 
ale ficatului ei creează denumiri legate de rolul lor în prezicerea viitorului. 
Cercetarea ficatului se fundează pe opoziții între „dreapta și stinga”, 
„Sus şi jos”, „luminos și întunecat””, absenţa sau prezenţa unor protu- 
beranțe. În esenţă această disciplină era o artă combinatorie, o confrun- 
tare cum o numeau înşişi prezicătorii. La examenul organelor interne 
se utilizau două metode: — una era simpla cercetare a viscerelor, 
observaţia simplă, care consta în a releva orice semn anormal. A doua 
metodă era o consultaţie divinatorie, am putea spune, adică interpretarea 
răspunsului dat de zeu la o întrebare care i se punea de către prezicător. 
În acest caz toate semnele erau importante, nu numai cele anormale. 
Deseori se făcea de către prezicător o sumă a semnelor favorabile cu 
cele nefavorabile şi după scăderea celor nefaste se dădea pronosticul. 
Alteori pronosticul era dat de prezenţa unor semne „de contradicţie” 
care modificau complet rezultatul, adică semne care apar și la dreapta 
ficatului, și la stînga sa. partea dreaptă fiind cea favorabilă. 

Dar era cu neputinţă ca prezicătorii ce utilizau haruspicina să nu 
observe contradicţiile dintre faptele reale care se petreceau şi prezagiile 
lor extrase din examenul viscerelor. De aceea ei au conchis că datele 
erau incomplete și au scris un mare număr de observaţii, de cercetări 
de coincidenţe care, toate la un loc, reprezentau un adevărat aparat 
critic al disciplinei. Căci prezicătorul haruspex nu admitea că nu există 
nici un raport logic între o întîmplare, un fapt, o acţiune săvîrşită de 
un om şi starea viscerelor unei oi; el nu putea realiza absurditatea acestei 
relaţii și de aceea s-au înmulțit semnele, excepţiile, s-a complicat la 
extrem această iluzorie știință. Se știe că haruspicina a fost cunoscută şi 
de etrusci, de la care au preluat-o şi romanii. Pentru etrusci ofranda 

adusă zeilor, adică animalul jertfit reprezenta un fel de imagine a uni- 
versului însuși. Iar în animalul jertfit și adus ca prinos, ficatul, care 
era considerat ca sediu al vieţii, reflecta situaţia lumii în clipa cînd se 
făcea sacrificiul. Inutil să subliniem absurditatea acestei relaţii, dar 
etruscii au preluat probabil de la babilonieni (s-a susţinut că etruscii 
au emigrat în Italia din Asia Mică) ideea că pe suprafaţa ficatului se 
poate distinge reşedinţa zeilor şi în raport cu aspectul diferitelor por- 
țiuni ale ficatului se poate cunoaşte viitorul. S-a descoperit în Italia la 
Piacenza un astfel de ficat de bronz pe care haruspicii făceau 
prezicerilor lor. 


III. Oniromancia 


Spre deosebire de iudei şi de canaaneeni dar și de egipteni, asiro- 
babilonienii nu au avut prooroci, profeţi care să vestească cele viitoare 
şi să intre în relaţii cu divinitatea grăind în numele ei. Locul profeților 
este luat de prezicătorii asiro-babilonieni, de aici marea dezvoltare a 
disciplinelor divinatorii în Mesopotamia. Martori iudei relatează însem- 
nătatea ce se dădea viselor și tilcuirii lor în Babilon. Şi ei descriu cum 
regii din Babilon cereau să li se interpreteze visele, ba chiar cereau de 
la prezicători să ghicească ce vise au avut în cursul nopţilor lor, care a 
fost conţinutul visului și ce tilc are. Așa citim, de pildă; „Și în anul 
al doilea al lui Nabuchodonosor, a visat Nabuchodonosor vise, iar 
duhul lui s-a tulburat și somnul nu-l mai prindea. Şi a poruncit împăratul 
să cheme pe vrăjitori, pe prezicători şi pe chaldei ca să-i spună împăra- 
tului visele lui; şi ei au intrat şi au stătut înaintea împăratului. Și le-a 
zis lor împăratul: — ,,Visat-am un vis; duhul meu este tulburat şi vreau 
să ştiu visul”. Atunci chaldeii au grăit către împăratul cu grai arameian : 
— „Să trăieşti împărate în veac! Spune servilor tăi visul și noi îţi vom 
da pe faţă tilcuirea. Răspuns-a împăratul şi a zis către chaldei: — „,Să 
știți că hotărîrea mea am luat-o! Dacă nu îmi veţi face cunoscut visul 
şi tîlcuirea, veţi fi tăiaţi în bucăţi, iar casele voastre prefăcute în grămezi 
de ruine. Dar dacă îmi faceţi cunoscut visul și tilcul lui, veţi primi de 
la mine daruri şi plocoane și cinstire multă; deci arătaţi-mi visul şi 
tilcuirea lui”. Ei răspunseră pentru a doua oară și ziseră: — ,,O, împărate 
spune servilor tăi visul, iar noi îţi vom da de știre tilcuirea lui!”?. Răs- 
puns-a şi a zis împăratul: —,,Fără îndoială eu ştiu că voi căutaţi să 
cîştigați vreme — fiindcă vedeţi că eu hotărîrea mea am luat-o; Căci 
nu îmi faceți ştiut visul este că aveţi de gînd să vă sfătuiţi unul cu altul, 
şi să spuneţi înaintea mea vorbe mincinoase şi înșelătoare, pînă cînd 


vremurile se vor schimba. Pentru aceasta spuneţi-mi dar acum visul, 
şi eu voi cunoaşte dacă voi veţi putea să-mi daţi de ştire tilcul lui”. 
Răspuns-au chaldeii în faţa împăratului și au zis: „,„Nu se află om pe 
faţa pămîntului care să poată da pe faţă lucrul de care este vorba, 
fiindcă nici un împărat, oricît de mare şi de puternic ar fi nu cere așa 
ceva de la nici un tîlcuitor de semne, vrăjitor sau chaldeu. Și cuvîntul 
pe care îl cere împăratul este greu şi nimeni altul nu poate să-l descopere 
înaintea lui decit zeii al căror sălaș nu este printre cei muritori”. 

Din această pricină împăratul s-a mîniat şi şi-a ieşit din fire foarte 
şi porunci să se dea morţii pe toți înţelepţii cei din Babilon (Daniil, 
II, 1—12). Astfel Nabuchodonosor a vrut să-i verifice pe chaldceni 
(aici sinonim cu prezicători, deși chaldeenii erau iniţial o  seminţie 
semită din sudul Mesopotamiei) și le-a cerut să-i spună visul ce l-a visat 
ca să constate dacă realmente pot ghici, pot prezice. Evident, regele 
Nabuchodonosor, vrînd că verifice exactitatea interpretărilor onirice, 
dovedeşte că nu mai credea în veracitatea lor și era sceptic asupra celor 
ce afirmau tilcuitorii lui de vise. Este probabil că lipsa de încredere în 
prezicerile „,chaldeilor””, „„magilor”” şi a preoţilor prezicători a fost creată 
de desele contradicții între rezultatele dobindite de o metodă mantică 
faţă de cele arătate de altă tehnică de cunoaștere a viitorului. Este drept 
că regele Nabuchodonosor către sfîrşitul domniei sale a înnebunit (Daniil, 
IV, 30—33) dar „mintea i-a venit la loc” după un răstimp de „„șapte 
timpuri” (Ibidem, 22) care poate însemna și șapte ani și şapte luni. 
În general se afirmă că acest rege a suferit de Iycanthropie, o stare în 
care omul se crede prefăcut în lup. Poate că Nabuchodonosor, care a 
făcut aşadar o psihoză depresivă cu elemente paranoide, avea înainte 
de psihoza sa vise terifiante (coşmaruri) a căror tilcuire o cerea regele 
de la prezicători. De fapt reiese din Cartea lui Daniil (IV, 2) că experienţa 
sa cu tîlcuitorii de vise l-a determinat să-i ,,încerce””, să-l verifice. 

Dar după relatările aceluiași martor iudeu care a trăit la Babilon 
la curtea lui Nabuchodonodor, acest rege a mai avut astfel de vise, ba 
chiar a avut stări oniroide semi-vigile; căci are noaptea o „,vedenic”? 
pe care i-o interpretează același Belteşaţar, după numele său babilonian 
și Daniil după numele său iudaic (cf. Daniil, IV, 1—25). Desigur oni- 
romancia era utilizată în medicină pentru aflarea leacului eficient, dar 
se pare că se foloseau și diferite metode de dirijare a viselor în sensul 
că se căuta să se provoace vise cu un anumit conţinut. Desigur inter- 
pretarea viselor este una din artele divinatorii cele mai vechi, şi ea este 
cuprinsă în nenumărate „chei ale viselor”, „cărți de vise” din care 
multe au fost publicate și în vechea literatură română. Dacă visele erau 
interpretate în Babilon de tilcuitorii de vise cum a fost Daniil, despre 
care am amintit mai sus, sau în Egipt de către Iosif, care a tilcuit visul 

faraonului ce a văzut în somn șapte vaci grase şi șapte vaci slabe (cf. 
Facere XL-XLI 1—39), visele erau deseori provocate. 

În Grecia antică cine voia să consulte un erou se ducea să se culce 
lîngă mormîntul său și eroul îi trimitea ca răspuns un vis. Totuși visul 
trebuia mai apoi tilcuit de un oniromant. Tot așa se făcea în templul 
lui Esculap de la Epidaur, unde în preajma templului erau crescuţi 
șerpi inofensivi, animale consacrate lui Esculap (Asklepios era fiul zeului 
Appolo). Bolnavii care veneau în acest templu al zeului Esculap dormeau 
fie în porticele templului, fie în templul însuși, iar zeul Esculap le tri- 
mitea vise, pe care preoţii le tilcuiau și le prefăceau în tratamente. Această 
divinaţie prin vise dirijate, practicată în temple, sau lingă oracole sau 
morminte se numea de romani incubatio. Dar trebuia ca cel ce voia să 
aibă un asemenea vis fatidic să se pregătească prin rugăciuni, sacrificii, 
ofrande. Apoi toate visele nu erau cu conţinut profetic, fatidic şi trebuia 
uneori să dormi mult pe lîngă un templu, așteptiînd cu răbdare un vis 
revelator. În Babilon tehnica incubaţiei era practicată pe lîngă templul 
zeului Marduk și cînd Alexandru cel Mare s-a îmbolnăvit (se crede de 
febră tifoidă) generalii săi au dormit în templul acestui zeu în nădejdea 
că el va descoperi leacul căpeteniei lor. 

Cărţi de vise existau în bibliotecile mesopotamiene în număr mare 
(cf. E. Ebeling, Kei/schift-texte aus Assur religiosen Inhalts, Berlin, 1910 
nr. 392, lucrare care cuprinde la p. 1 sq, un catalog al prevestirilor 
făcute în vis) şi cităm din astfel de tilcuiri ale viselor asiro-babiloniene: 
„Cînd (în vis) omul trage un car încărcat, atunci se va împlini o dorință 
a inimii sale... Dacă (omul) călărește pe un palmier și ţine o ramură 
va trăi o bucurie a inimii sale... Dacă pune o săgeată în arc, se va 
întîmpla o nenorocire în procesul său. Dacă ţine un arc, şi arcul său 
se rupe nu va dobiîndi dorinţa inimii sale ... Dacă are el aripi și zboară 
atunci temelia sa nu este trainică, pentru un om bogat nenorocirea e 
sigură pentru el și norocul său îl va părăsi, pentru un om sărac (înseamnă) 
că prăpădul îl caută pe el şi îl cuprinde pe el“. Dar trebuie să spunem că 
asemenea prevestiri rele nu se împlineau decît dacă preoţii babilonieni 
ce interpretau visele nu executau ceremoniile magice de ispășire şi de 
înlăturare a tuturor acestor semne nefaste survenite în vis. Astfel că 
visele rele, care vesteau nenorocire, puteau să nu se împlinească, graţie 
concursului — desigur bine plătit — al preoţilor babilonieni. 


VI. Lecanomancia 


Lecanomancia era o metodă de divinaţie pe care o practicau preoţii 
și consta în examinarea răspîndirii pe suprafaţa apei dintr-un vas, a 
unei picături de ulei. lată cum descrie celebra ziaristă și orientalistă 

Geneviève Tabouis în cartea sa Nabuchodonosor et le triomphe de 
Babylone, Paris, 1931, p. 316—317, o scenă de lecanomancie, de ghicire 
a viitorului prin acest procedeu alături de altele: „Înainte de a merge 
pe urmele oştirii sale, Nabuchodonosor se urcă la templul lui Marduk 
spre a consulta pe zeu, stăpinul său asupra șanselor de succes. Cu 
trecerea anilor, îndrăzneala mai redusă a regelui vrea să se sprijine pe 
manifestările voinţei divine. În fața marii statui de aur a zeului o oaie 
înjunghiată este deja întinsă pe masa de aur. Prezicătorul aduce un vas 
cu cărbuni aprinși Și așază pe o măsuţă trei vase cu ulei de susan, trei 
duzini de pîini şi un amestec de unt, miere și sare. 

Pe vasul cu cărbuni aprinşi el aruncă cinabru. ,„Aruncind cinabru în 
flacără, arată ritualul, dacă cinabrul este ars semnul este favorabil, 
dacă nu e ars de flacără semnul este rău”. „Proorocind tot ce poate 
avea un nume, tu hotărăşte destinul? murmură preotul prezicător 
flăcării care se ridică în sus și este clară, aratînd în chip limpede intenţiile 
favorabile ale lui Marduk..... 

Nabuchodonosor, cu o voce înăbușită şi iritată, în care se resimte 
deja neliniştea sa, stîrnește pe prezicător care ia cîteva picături de ulei 
de susan, şi picătură cu picătură ele cad pe un vas larg cu apă: „„Izbîndă! 
Izbîndă !” strigă prezicătorul, şi el este încă prosternat înaintea lui 
Marduk, cînd Nabuchodonosor se avîntă cu carul său de luptă înainte 
spre a-şi ajunge armatele”. Primul procedeu mantic este o ghicire a 
viitorului prin foc, așa-zisa piromancie despre care avem puţine date 
dealtfel, dar care era totuși destul de des practicată. 

Al doilea procedeu de aflare a viitorului lecanomancia avea reguli 
precise descrise pe unele tăblițe babiloniene, dar în general se poate 
afirma că dacă uleiul răminea într-o singură formaţie, ovală era un 
semn bun. Dimpotrivă, dacă uleiul se împărțea în porţiuni separate, 
sau forma sa era neregulată, aceasta constituia un semn nefavorabil. 
Lecanomancia o găsim menţionată și în Gen. XLIV, 5 unde Iosif prezice 
cu ajutorul unei cupe în care desigur se toarnă apă și o picătură de ulei; 
Iosif acuză pe fraţii săi că i-au furat cupa cu care ghiceşte viitorul. ,,De 
ce mi-aţi răsplătit rău pentru bine ? De ce mi-aţi furat cupa cea de argint ? 
Au nu-i aceasta cupa din care bea stăpînul meu și în care ghiceşte ? Ceea 
ce aţi făcut, aţi făcut rău”. Dar în Mesopotamia ghicirea într-un vas 
plin cu apă peste care se toarnă o picătură de ulei era foarte răspîndită. 
Se afirmă că descoperitorul acestui fel de ghicire era un rege mitic 
Enmeduranki; de pe vremea regelui Hammurabi se păstrează două 
cărți de lecanomancie. În una din aceste cărţi citim: ,,Cînd din uleiul 
vărsat se formează un inel şi el rămîne către răsărit (înseamnă) călătorie: 
o voi face și o voi îndeplini; pentru un bolnav: el se va însănătoși. Cînd 
din ulei se nasc două inele, unul mare și altul mic, atunci soţia omului 

naște un băiat; pentru un bolnav: se va face sănătos...... Dacă 
uleiul este roşcat, cerul va aduce ploaie”. Şi aceste preziceri nefaste, 
preotul babilonian le putea face să nu se realizeze prin ceremonii magice, 
astfel că este de înţeles scepticismul regelui Nabuchodonosor cu privire 
la prezicerile deduse din visele de care am pomenit mai sus. 


V. Alte metode de divinaţie 


a) Sub numele de extispicină romanii au cunoscut o metodă de 
divinaţie din examenul intestinclor unei oi sau unui porc adus jertfă 
zeilor ; prin examen se putea afla viitorul celui ce a adus jertfa. O asemenea 
tehnică de divinaţie a fost practicată și de babilonieni, care au împru- 
mutat-o desigur etruscilor: 

b) Din miocloniile sau miochimiile care sint fasciculaţii, tremurături 
ale mușchilor sau ale fibrelor musculare (în româneşte se spune „,mi 
s-a zbătut ochiul, carnea””) vechii babilonieni deduceau semne prevestitoare 
ale viitorului, în raport cu locul și regiunea corpului omenesc în care 
surveneau aceste mioclonii. Este probabil că tradiţia acestei metode 
mantice a trecut de la babilonieni la greci şi de acolo la slavii vechi, 
fiindcă printre cărţile populare româneşti răspîndite în toate părţile 
locuite de români este o carte Trepetnicul ce interpretează aceste mioclonii. 

c) O altă carte de literatură populară preluată tot de la asiro-babi- 
lonieni prin filieră greacă și slavă veche este cea numită Gromovnicul 
în care se prezice viitorul după regiunea din cer în care apar tunete sau 
fulgere, care, se știe, jucau un rol de seamă în divinația mesopotamiană. 

Etruscii care au împrumutat arta lor divinatorie de la asiro-babi- 
lonieni aveau libri fulgurales, cărţi care arătau prezagiile aduse de ful- 
gere, şi haruspicii etrusci preziceau viitorul atît din tunete (brontoscopie), 
cît şi din fulgere (keraunoscopie). După spusele unor autori antici, 
haruspicii etrusci puteau să înlăture și să îndepărteze fulgerul — oarecum 
în felul solomonariilor din folclorul român. Dar cerul era împărţit 
pentru etrusci în patru părţi corespunzînd celor patru puncte cardinale. 
Fiecare parte la rindul ei era divizată în patru sectoare egale. Obser- 
vatorul etrusc (haruspex) se aşeza cu faţa spre miazăzi. Părţile din 
stînga dădeau presagii favorabile, cele din dreapta nefavorabile, căci 
înspre răsărit erau zeii care ajutau pe oameni, pe cînd la apus erau pre- 
vestirile rele şi de acolo venea noaptea (soarele apune la apus, de observat 
că în Egiptul antic în spre apus se afla regatul lui Osiris, zeul celor morţi). 
Diferiţi zei ai panteonului etrusc puteau miînui fulgerele, armă brutală 
și decisivă. Erau nouă feluri de fulgere, iar Jupiter dispunea de trei 

dintre ele care, la rindul lor, erau fiecare de trei feluri astfel că trebuiau 
considerate unsprezece genuri diferite de fulgere. După Seneca (Quaes- 
tiones naturales, $ 42) fulgerele trimise de Jupiter aveau valori diferite, 
unele erau blînde și zeul le trimetea spre a da un sfat (fulmen consilia- 
rium ) de care nimeni nu trebuia să se sperie. Alte fulgere prezic neno- 
rociri, dar numai un haruspex putea să interpreteze în mod exact felul 
fulgerelor, căci în afară de zeul care trimitea fulgerul (ce putea fi şi 
Vulcan şi Saturn, sau Junona, Minerva și Marte) alte elemente ale unui 
fulger trebuiau considerate: ceasul şi nuanţa fulgerului, ca și daunele 
pe care fulgerul (trăsnetul) le pricinuiau. Într-adevăr, unele trăsnete 
străpungeau obiectele, altele le spărgeau, altele le ardeau, sau le înregreau. 
Apoi semnificaţia fulgerului depindea de gîndul pe care îl avea obser- 
vatorul lui; căci poate reprezenta acordul sau dezacordul divinității 
la proiectul observatorului (fulmen auctoritatis). 

d) Fiziognomonia este o disciplină divinatorie asiro-babiloniană care 
pretindea că recunoaște viitorul din aspectul feţei şi al figurii unui individ. 
Desigur studiile lui E. Kretschmer despre interrelația dintre structura 
corpului și temperament, sau acelea ale lui Sigaud și Mac Auliffe în 
Franţa despre aceleași corelaţii, au stabilit existenţa unor raporturi 
între constituţia corporală şi caracterul unui individ, iar caracterul 
determină în cele din urmă o parte cel puțin din destinul individual. Dar 
fiziognomonia asiro-babiloniană ca şi chiromancia și chirognomonia 
derivate din cea dintii, avea ambiţii mult mai vaste, pretinzind să sta- 
bilească viitorul unui individ după aspectul lui exterior. Inutil să arătăm 
cît de iluzorii şi lipsite de un fundament real erau asemenea aserțiuni. 

e) Zeratomancia este divinaţia practică în Babilon potrivit căreia 
se credea că se poate cunoaște viitorul din nașterilor monstruoase de 
copii și de animale şi în general din orice monstruozitate. Teratomancia 
era studiată minuţios de etrusci, a căror artă divinatorie derivă direct 
din cea asiro-babiloniană. Etruscii cunoșteau o divinaţie practicată prin 
cercetarea fenomenelor neobișnuite, extraordinare, numite ostenta, care 
erau observate mai întîi, apoi interpretate, în fine erau înlăturate în chip 
magic efectele lor nefaste. Numeroase fenomene mai mult sau mai 
puţin extraordinare pentru concepţia etruscilor erau analizate în mod 
amănunţit în aşa-zisele ostentaria (colecţii de fapte şi lucruri deosebite), 
care făceau parte din libri rituales ce ne-au parvenit în parte şi nouă. 
Aceste lucruri extraordinare se situau în diferitele regnuri ale naturii. 
Astfel lumea vegetală era tratată într-o carte numită Ostentarium arbora- 
rium. Arborii erau împărţiţi în categorii opuse: arbores infelices care 
aduceau presagii rele; și arbores felices care dădeau presagii fericite. 
Cei din prima categorie — de cele mai multe ori arbuşti sălbatici ale 
căror fructe erau negre sau cu seva roşie — erau expresia puterilor 

infernale şi presagiile lor erau rele. Arborii care prevesteau binele purtau 
fructe comestibile sau a căror sevă era de culoare albă. Dar în Etruria 
s-a stabilit un paralelism strîns între viaţa arborilor și cea a statului. 
Orice anomalie în aceşti arbores infelices anunţa o mare tulburare printre 
oameni. Dar și animalele erau repartizate în aceste două categorii 
animalia felicia şi infelicia. În ţări unde domina aristocrația, albinele 
reprezentau insecte ce prevesteau răul, căci albinele erau semnul regali- 
tății. Tot rău prevesteau lupul, leul, păsările de pradă și de noapte. 
Dimpotrivă, animalele domestice erau aducătoare de noroc. Totuşi 
unele viețuitoare ca şerpii puteau aduce rău sau bine după împre- 
jurări. Macrobius în Saturnalia (III, 7,2) scrie cu privire la berbec „dacă 
lîna lui e pătată cu purpură sau cu aur, este un semn de fericire, glorie 
şi putere pentru rege”. Malformaţiile în regnul animal sau la copii erau 
pentru haruspicii etrusci, semne deosebit de rele; aşa erau viţeii cu două 
capete sau cu cinci picioare, copiii care prezentau unele malformații 
fizice sau erau androgini erau consideraţi ca minuni înfricoşătoare şi 
care trebuiau înlăturate şi ispăşite în chip magic. 

Atenţi la ordinea cosmică, etruscii, ca şi asiro-babilonienii — socoteau 
că sînt o încălcare a ritmului şi a legilor biologice astfel de apariţii şi 
de naşteri anormale, constituind un semn de dereglare generală a univer- 
sului care traducea miînia zeilor şi ameninţa întreaga cetate. Cicero în 
tratatul său De divinatione, I, 121, scrie că apariţia unui monstru cu două 
capete însemna pentru etrusci răscoală împotriva cetăţii, corupţie şi 
adulter. 

f) Zborul păsărilor era pentru asiro-babiloniei un indicator preţios 
de semne prevestitoare, ca şi mai tîrziu pentru etrusci şi pentru romani. 
Existau nişte prezicători aparte, „observatori ai zborului păsărilor”; 
erau aducătoare de noroc mai ales vulturul, rîndunica, porumbelul, 
găina şi mai cu seamă eretele: „Cînd un erete vinează... şi trece din 
dreapta regelui către partea sa stingă atunci regele oriunde ar merge va 
dobindi izbindă. Cînd un erete vinează. . şi trece din partea dreaptă 
spre cea stingă a regelui atunci, oriunde ar merge regele, îşi va îndeplini 
dorința. Cînd un erete vinează... şi îşi ridică prada sa şi zboară pe 
dinaintea regelui, acesta oriunde va merge îşi va împlini dorinţa. 
Dacă... un erete se luptă cu un corb, unul cu altul dinaintea regelui, 
atunci armele regelui vor birui pe cele ale dușmanului, el va ocupa oraşele 
părăsite ale dușmanului şi va locui în ele... ° (A. Boissier, Documents 
assyriens relatifs aux presages, Paris, 1919, p. 204). 

g) Întocmai ca la etrusci, animalele de casă: calul, măgarul (animal 
impur pentru egipteni), vacile şi boii, oile, caprele, porcii dar şi cîinii, 
erau socotite animale care aduceau noroc. Dar şi animalele ce trăiau 
în stare de sălbăticie: gazelele, vulpile şi leii erau aducătoare de presagii 


283 


tavorabile. Dintre numeroasele presagii aduse de oi, vom cita pe urmă- 
torul: ..Cînd oile behăie cu jale, turma lor va fi risipită. Cînd oile tremură 
în mijlocul turmei lor, turma aceasta va fi risipită”? (A. Boissier, Choix 
de textes relati/s ă la divination assyro-babilonienne, Paris, 1914, p. 12). 
Posedăm de asemenea date numeroase cu privire la prevestirile obţinute 
de la cîini: „Cînd un cîine alb urinează pe un om, îl va cuprinde pe el 
nevoia. Cînd un cîine negru urinează pe un om boala îl va cuprinde 
pe el. Dacă un cîine cafeniu urinează pe un om, atunci acest om se va 
bucura. Dacă un cîine va urina în patul cuiva, atunci el se va îmbolnăvi 
de o boală grea.” (A. Boissier, Documente relatifs... p. 103). 

Şi alte vieţuitoare mai pot prevesti omului viitorul: „,Cînd în ziua 
de 1 Nissan un şarpe cade peste un om acel om va muri în cursul acelui an. 
Dacă un şarpe cade peste un om între 1 şi 15 Nissan, atunci va avea de 
suferit o boală grea sau o mare nenorocire... Dacă în aceeaşi vreme, 
în luna Nissan, un șarpe cade în spatele unui om, fără să fie observat 
atunci este semn bun pentru un om bogat dar omul sărac va muri într-un 
oraş străin”” (Ibidem, 262). Printre vieţuitoarele mai mici, scorpionii, 
salamandrele, cameleonii, şi furnicile pot da indicii asupra viitorului şi 
prevesti cum va fi el: „Cînd se observă în casa unui om furnici negre 
înaripate, casa aceasta va fi nimicită, fiul ei va muri” (Ibidem, p. 4). 

Un semn deosebit de nefast este acela cînd animalele sălbatice 
pătrund într-un oraș și o tabletă asiriană relatează ca un semn deosebit 
de infaust pătrunderea unei vulpi în grădina unui templu din orașul 
Assur. Dar din observarea zborului păsărilor care aduc ceva într-o 
casă se poate prevesti un bine: „În ceea ce priveşte pe corb, despre care 
Domnul meu regele mi-a scris, atunci (să ştie el): Dacă un corb aduce 
ceva în casa cuiva, atunci acel om va dobîndi ceva ce nu îi aparţine. 
Dacă un erete sau un corb aruncă ceva, ce duce (în cioc) în casa unui 
om sau înaintea unui om, atunci casa aceea va avea noroc. Dacă o 
pasăre duce (în cioc) carne sau pe o altă pasăre atunci casa aceea va mînca 
mult și copios” (R. F. Harper, Assyrian and Babylonian Letters, London, 
1913, N. 353). 

h) Naşterile monstruoase aveau o mare însemnătate în divinaţie. 
Așa preotul Nergal-etir raportează regelui că măcelarul Uddanu a 
observat un purcel cu opt picioare şi două cozi și l-a conservat în sare. 
Desigur a făcut aceasta nu din interes ştiinţific ci pentru că acest monstru 
aducea o prevestire. Şi într-adevăr preotul de mai sus scrie interpretarea 
sa regelui: ,,Cînd un fetus are opt picioare şi două cozi, atunci regele 
va dobîndi putere şi măreție de rege” (A. Boissier, Op. cit. p. 186). 
Un text cuneiform aflat la Biitish Museum examinează prevestirile pe 
care le implică fătarea a trei pină la zece miei: „Dacă o oaie va făta 
trei miei, ţării îi va fi bine, stăpinul oii va avea bucurii, curtea sa se va 

mări... Dacă oaia va naşte trei miei cu spatele lipit unul de altul, stă- 
pînirea va întîmpina vrăjmășie. Se va scula un rege răpitor și ţara va 
fi răsturnată .... Dacă o oaie va naște cinci miei, răscoala va stăpîni 
ţara, stăpînul îi va muri, casa sa va fi nimicită””. Se menţionează în aceste 
texte cazurile cînd un animal naște pui foarte deosebiți de el, dar e 
vorba de asemănări vagi, ca în textul de mai jos aflat în tăbliţele cunei- 
forme din British Museum: ,,Cind o oaie fată un leu, care are faţa 
unui om atunci stăpînirea regelui peste acea ţară va fi puternică. 
Dacă o oaie naște un miel cu fața de măgar va fi foamete mare în acea 
țară ... Cînd o oaie fată un miel care nu are cap, înseamnă moartea 
regelui”. 

Dar şi nașterile umane prevestesc pentru asiro-babilonieni întîmplări 
sigure. Chiar înainte de naștere: ,„,Dacă o femeie este grea și fătul ei 
plînge, în ţara aceea se vor întîmpla rele; dacă o femeie purcede 
grea și fătul ţipă, aşa că poate fi auzit, se va scula un dușman puternic 
și va răsturna ţara, care va fi pustiită, bunurile sale vor fi mîncate de 
dușman” găsim scris în aceleaşi tăblițe. Pe de altă parte, părți anormale 
ale noului născut reprezintă preziceri „clare. Cînd o femeie naște și 
copilul ei are o ureche de leu, va fi un rege puternic în acea țară. Cînd 
o femeie naște un copil şi acesta nu va avea urechi, va fi sărăcie în țară 
care va fi micşorată. Dacă o femeie naşte un copil și acela va avea un 
cioc de pasăre, ţara va fi răsturnată. Cînd o femeie naște și copilul nu 
va avea gură, atunci stăpîna casei va muri. Cînd o femeie naște şi copilul 
nu are nara nasului la dreapta, va avea sigur vătămare”. Dimpotrivă: 
„Dacă o femeie naște şi copilul va avea un cap de leu, atunci va fi un 
rege puternic în acea ţară.... Dacă o femeie naște un copil cu cap de 
şarpe, atunci e vorba de un semn al zeului Ningiszida” etc. 

Dar aceste semne și prevestiri puteau fi uşor făcute să nu aibă semni- 
ficaţii tragice şi infauste prin operaţii magice pe care le făceau aceiaşi 
preoţi asiro-babilonieni ce înlăturau astfel nenorocirea de peste o ţară, 
un ţinut sau o casă, astfel că toate aceste semne nu se realizau şi nu 
însemnau rele decît dacă nu se făcea apel la ajutorul, interesat desigur, 
al preoţilor haruspici. 

i) Toate întimplările şi fenomenele vieţii omeneşti puteau fi semne 
prevestitoare : diferitele boli, ca şi miocloniile despre care am mai 
vorbit, dar ţiuitul urechilor stăpînului casei, fiului și fiicei lui era in- 
terpretat ca o chemare a duhurilor celor morţi. 

j) De multe ori se foloseau mai multe tehnici mantice spre a se 
cunoaște adevărul și regii Asiriei și Babilonului nu porneau nici o acţi- 
une însemnată, o expediţie militară de pildă fără să consulte pe preoţii 
prezicători care cercetau viitorul grație mai multor metode. Așa Jeze- 
chiel, XXI, 21—23, scrie: „Pentru că regele Babilonului s-a oprit la o 

răspînti e, unde încep două drumuri și stă să ghicească; scutură săgețile, 
întreabă terafimii şi cercetează măruntaiele. Sorţul din dreapta are 
scris pe el ‚spre Ierusalim” încît el trebuie să îndrepte berbecii (maşină 
de război de dărîmat zidurile n.n.) să îndemne la ucidere și să scoată stri- 
găte de război, să aşeze berbecii împotriva porţilor, să ridice valuri și să 
facă turnuri de împresurare. Acest sort s-a părut neadevărat în ochii celor 
care au făcut jurăminte mincinoase.” Ghicitul cu ajutorul săgeţilor 
constă în amestecarea unor săgeți de lungime egală care aveau scrise 
pe ele diferite cuvinte. In ceea ce priveşte terafimii ei sînt statui ale zeilor, 
menţionaţi şi în Geneză XXXI, 19 sq, în istorisirea cu privire la Iacob, 
nu ştim însă cum se puteau face preziceri cu ajutorul lor. 

k) Dacă de cele mai multe ori se adunau semne deduse dinti-o singură 
tehnică mantică oarecare, în tratatele ce ne-au parvenit totuși există 
colecţii de evenimente extraordinare ce ar fi prevestit o nenorocire mare 
pentru întreaga ţară. Aceste colecţii amintesc de cărţile de prodigii 
etrusce şi romane. O astfel de colecţie mesopotamiană cuprinde ,,47 
semne dușmănoase care s-au petrecut spre a vesti căderea țării Akkad”. 
Nu putem stabili nici data, nici autorul acestei colecţii, dar unele din 
aceste semne ce vestesc nenorociri şi nimiciri sînt următoarele: „Un cap 
de om ce fusese tăiat a strigat... o iapă avea un corn pe fruntea sa la 
stînga. În oraşul Der s-a văzut o oaie cu patru coarne. A fost văzută 
o femeie care avea barbă și a cărei buză de jos era despicată... La 
Babilon un curmal mascul a avut curmale... Un leu, o hienă şi un porc 
mistreţ au intrat în oraș. Un bărbat s-a culcat cu mama sa. Un om s-a 
culcat cu mama sa vitregă. Un taur a avut relații sexuale cu un măgar... 
Stelele au căzut din cer.” 

1) Aveau sensuri oraculare numerele în general și exista o simbolică 
a numerelor. Zeița Nisaba era aceea care cunoştea semnificația numerelor 
şi cei mai însemnați dintre zei aveau fiecare un număr al lor, o cifră care 
îi reprezenta. Dar și diferitele nume ale persoane'or erau legate de anumite 
cifre şi această relaţie se dezvoltă mult mai tîrziu în Kabală. Regele 
Sargon II istorisește că fortăreața pe care şi-a făcut-o are 16.280 coțţi, 
fiindcă propriul său nume corespunde cifrei 16.280, deci avem de a face 
cu începuturile ghematriei Talmudului din Babilon și al Kabalei. În 
orice caz la asiro-babilonieni, ca mai tîrziu la pitagoricieni, toate se 
exprimau prin cifre și orice lucru sau fiinţă putea fi închipuit printr-o cifră. 

Pe deasupra fiecare cifră este legată de un sens faust sau infaust ; 
de pildă în interpretarea sensului fulgerelor (keraunoscopie) acestea 
aveau un efect favorabil sau aduceau nenorocire după număr. În general 
se poate spune că cifrele 3, 4, 5, 7, 15 erau norocoase iar cifrele 1, 2, 6, 
10, 11, 12 și 13 aduceau nenoroc. Era extrem de importantă ziua lunii 
în care se petrecea o acţiune umană sau un eveniment. De fapt nimeni 

nu întreprindea nimic înainte de a se interesa dacă ziua aceea este fastă, 
aducătoare de noroc sau zi cu ghinion. Regii asirieni și babilonieni nu 
uitau să scrie pe tablele de fundaţie ale unui templu că s-a început cons- 
trucţia lui într-o zi bună aducătoare de noroc. Dar chiar dacă era vorba 
de săvîrşirea unei jertfe sau mergerea la audienţă trebuia să se știe dacă 
ziua aleasă era purtătoare de noroc sau nu. Regele Asharddon întreabă 
într-o scrisoare dacă luna este favorabilă pentru începerea unei clădiri, 
pentru aducerea unei jertfe și pentru o călătorie a fiului său. Iată răspun- 
sul unui prezicător celebru, un „„văzător”” Nabu-ahe-riba: „Cu privire la 


așezarea acoperișului, despre care mi-a scris regele meu.... ea este 
favorabilă. Ea trebuie împlinită în ziua a 13-a, a 15-a sau a 17-a a lunii. 
Cu privire la jertfă... ea poate fi adusă în această lună. Miine sau poi- 


mîine, cînd convine stăpinului meu, trebuie adusă (această jertfă) cu 
privire la (principele) Assur-mukin-palu'a și la călătoria sa, despre care 
mi-a scris regele, stăpînul meu, el poate întreprinde această călătorie, 
este bine și de bun augur să călătorească el”? (R. F. Harper, Assyrian 
and Babylonian Letters, Nr. 406). Intrebarea ce zi trebuie aleasă, au 
soluţionat-o văzătorii babilonieni prin chestionarea oracolelor, în primul 
rind prin hepatoscopie, sau prin interpretarea viselor, dar și prin alte 
tehnici. În decursul timpurilor s-a ajuns să se stabilească liste sigure de 
zile faste şi nefaste din cursul unui an, așa încît era destul să cauţi în aceste 
liste spre a obţine un răspuns corect. Acestea constituiau așa-zisele 
hemerologe (în greacă hemera „ziuă”") și cele mai simple din ele marcau 
dacă o zi este fastă sau nefastă. Hemerologele mai complicate arătau în 
dreptul fiecărei zile dacă este „bună pentru un proces” sau în cursul 
acestei zile „va avea loc o răscoală”” sau că în acea zi „nu trebuie să te 
însori cu nici o femeie”? sau că „,nu trebuie trecut nici un rîu” sau că 
„nu trebuie mîncat nici un peşte, în caz contrar te îmbolnăvești”. 

m) Legate de preziceri sînt și ordaliile care se practicau în dreptul 
civil și penal asirian sau babilonian pentru aflarea adevărului. Aici prezi- 
cătorul nu intervenea și se foloseau ordaliile cînd nu se putea afla realitatea 
din spusele martorilor. Cel mai adesea se utiliza aruncarea în apă, cel 
nevinovat nu se îneca și scăpa nevătămat, cel vinovat se îneca. După 
Codul lui Hammurabi bănuiala de vrăjitorie se confirma prin ordalii: 
„Dacă un om acuză pe altul că îl bănuiește de vrăjitorie, dar nu îl dove- 
deşte, atunci acela asupra căruia este bănuiala de vrăjitorie va merge 
la zeul Fluviului şi se va cufunda în zeul Fluviului’. Dacă nu se îneca în 
apa fluviului, cel ce l-a acuzat de vrăjitorie își pierde casa și va fi aruncat 
el în fluviu. Prin aceleaşi ordalii se decide asupra bănuielii de infidelitate 
aduse împotriva unei soţii după același cod al regelui Hammurabi. 
Și tot în același fel se hotărăşte asupra adevărului acuzaţiei aduse de o 
femeie împotriva unui bărbat pe care îl învinuiește că a violat-o. 

n) La fel ca și în Israel, dar cu mult mai rar, se iveau în Babilon 
prooroci, mai cu seamă în Imperiul Nou Babilonian ; aceşti prooroci 
fără ajutorul tehnicilor şi metodelor de divinaţie descrise mai sus, aduceau 
regilor mesajele pe care le primeau de la zei. Așa, de exemplu, după uci- 
derea regelui Sanherib şi după tulburările ce au avut loc în această peri- 
oadă, viitorul rege Asarhaddon primeşte din partea unui asemenea profet 
un oracol de încurajare. Profetul vorbeşte la persoana I în numele 
unei zeițe şi spune: ‚Sînt zeiţa Ištar din Arbela, Asarhaddon, rege al 
Asiriei! La Assur, Ninive, Kalah şi Arbela voi dărui zile multe și ani 
veşnici lui Asarhaddon regele meu. Am întemeiat tronul tău sub cerul 
cel întins, pentru zile multe şi ani veşnici, voi întări tronul tău în mijlocul 
cerului cu un ac de aur. Lumina diamantelor o voi dărui eu să lumineze 
pe Asarhaddon regele Asiriei’. Mai tirziu, după ce a biruit pe toţi potriv- 
nicii săi, regele a pus să se adune toate aceste oracole spre a demonstra 
ce iubit de zei este el. Alte proorociri se referă la viitorul politic al Asiriei 
şi al Babilonului şi descriu într-un stil strălucit viito-ul ce îl vor avea 
aceste state deși, precum am arătat, ele au dispărut ca state în secolele 
VII şi VI. 


Medicina 


Marele istoric grec Herodot avea o părere destul de proastă despre 
medicina asiro-babilonienilor căci scrie: ,,Ei au de asemenea un obicei 
care este tot atît de înţelept ca şi precedentul: ei transportă pe bolnavi 
pe locul unde se face piaţa, căci ei nu folosesc medici. Trecătorul atunci 
se apropie de bolnav şi îl cercetează asupra bolii de care este suferind, 
spre a ști dacă el însuși a zăcut de ea sau dacă a văzut pe cineva care a 
suferit de vreuna la fel. Toţi cei care vin și trec discută cu bolnavul și îl 
sfătuiesc să folosească leacul ce i-a vindecat pe ei de aceeași boală, sau 
care după știința lor a tămăduit pe altul. Nu este îngăduit nimănui să 
treacă în tăcere pe dinaintea unui bolnav fără să-l cerceteze cu privire 
la suferinţele lui” (Herodot, I, 197). Totuși medici empirici au existat 
în Mesopotamia, ba chiar aceștia au fost printre primii medici din lume 
atestați în textele de care dispunem şi medicina empirică preștiințifică 
a început la sumero-akkadieni. Încă pe la începuturile mileniului al 
II-lea î.e.n. aflăm că existau în Babilon medici chirurgi şi medici veterinari. 
Poate Herodot descrie obiceiurile existente la oameni mai săraci sau 
este vorba de situaţia din Babilonul sărăcit după ce fusese cucerit de 
către Cirus, regele perșilor (538 î.e.n.). 

Existenţa medicilor empirici care nu foloseau nici magia, nici divina- 
ţia, nici catartica spre a-și tămădui pacienţii este foarte veche în Mesopo- 
tamia căci s-a putut afla în vestigiile orașului sumerian Nippur o tăbliță 
cu scriere cuneiformă sumeriană ce datează de pe la sfîrșitul mileniului 
al III-lea și care cuprinde un număr însemnat de reţete medicale pur 
empirice. Această tabletă cuneiformă atestă deci vechimea mare a medi- 
cinii empirice în lume și pare a fi cel mai vechi text medical empiric, 
adică preştiinţific, pe care îl cunoaştem. În cartea sa Istoria începe la 
Sumer, S. N. Kramer descrie această listă de reţete medicale empirice 

din Nippur şi el scrie că sumerienii „ajunseseră la o dezvoltare remarca- 
bilă a medicinei la o epocă atît de îndepărtată” (p. 123) şi că „,sumerienii 
aveau cunoștințe profunde de chimie” (ibidem). După aceea autorul 
Cărții mai sus menţionată scrie: „Este interesant să observăm că medicul 
nostru sumerian nu recurge nici la formule magice nici la descîntece. 
Nici un zeu, nici un demon nu este menţionat în textul său. Aceasta nu 
înseamnă că întrebuinţarea farmecelor sau a incantaţiilor pentru vinde- 
carea bolilor era necunoscută în Sumer în mileniul al treilea î.e.n. Dim- 
potrivă, o astfel de practică reiese în evidență din conţinutul a șaizeci 
de mici tăblițe acoperite cu descîntece şi desemnate ca atare de autorii 
descîntecelor. Ca şi babilonienii mai tîrziu, sumerienii atribuiau numeroa- 
se boli prezenţei demonilor vătămători în corpul bolnavilor” (Ibidem, 
p. 124). 

În ce priveşte pe akkadienii semiţi, codul regelui akkadian Hammurabi 
are nouă articole care se referă la medici și la medicină, ceea ce este o 
dovadă peremptorie că existau medici şi că Herodot se înșela. De exem- 
plu articolul 218 al acestui cod prevede limpede: „Dacă medicul face o 
incizie profundă cu un cuţit de bronz și va provoca astfel moartea omului, 
sau îndepărtind cu un cuţit de bronz albeaţa (id est: un leucom sau 
cataracta) îi va răni ochiul să i se taie mîinile”. Se precizează în același 
cod onorariile chirurgilor care erau foarte ridicate, întrucît pentru ope- 
rația cataractei şi în genere pentru orice operaţie reuşită se plăteau 10 
secheli de argint (se plătea pentru un sclav 2 secheli, iar pentru un om 
liber sărac 5 secheli) şi se plăteau 5 secheli de argint pentru reducerea 
unei luxaţii. Un sechel de argint reprezenta de asemenea valoarea unui 
porc gras” (cf. Constantin Daniel şi Athanase Negoiţă, Medicina mesopo- 
tamiană, în tratatul „Istoria Medicinei Universale’, Buc, 1970 p. 84). 


I. ,;,Școlile”” medicale mesopotamiene 


Medicina mesopotamiană pare a fi divizată în mai multe „,școli”” 
cum am spune astăzi, aşa cum în zilele noastre există o şcoală de medicină 
homeopată, alta allopată, o medicină prin acupuntuiă, o alta Yoga, 
sau o medicină naturistă (Naturheilkunde) şi o medicină populară 
etc. Dacă în Egiptul antic existau diferite specialități medicale (Herodot, 
II, 54” : Medicina în Egipt este împărţită; fiecare medic se ocupă de un 
singur fel de boli și nu de mai multe. Medicii în orice loc sînt mulțime 
multă şi mişună, unii pentru ochi, alții pentru cap, alţii pentru dinţi, 
alţii pentru pintece, alţii pentru bolile lăuntrice”'), în Mesopotamia 
existau diferite școli medicale pe care vrem să le pomenim în cele ce 

urmează. Într-adevăr medicina hieratică asiro-babiloniană era practica- 
tă de preoţi, iar bolile erau considerate ca provenind din păcate, din 
greşeli ale oamenilor faţă de zei. Fie că nu au adus jertfe, fie că nu au 
fost destul de generoși în ofrandele lor, fie că n-au participat la cutare 
sărbătoare, un zeu oarecare s-a miniat şi a pedepsit pe bolnav prin su- 
ferinţa pe care i-a dat-o. Un astfel de bolnav nu putea fi tămăduit decît 
de preotul zeului sau zeilor care singur putea să-i înduplece să înlăture 
boala. Medicina magică asiro-babiloniană pretindea că boala este efectul 
unui demon rău, sau a acţiunii magice a vreunui dușman. Trebuie 
făcut un diagnostic magic (cine, în ce fel, cînd a provocat boala) și o 
terapeutică magică. Medicina divinatorie era cea care afirma că poate 
să ghicească și cauzele bolii, şi tratamentul şi pronosticul bolii în cauză. 
folosind tehnici mantice ca hepatoscopia, lecanoscopia, astrologia etc, 

Medicina catartică voia să stabilească ce a ,,spurcat, prihănit””, pe 
bolnav şi căuta să-l purifice, curăţindu-l astfel de boala sa. (cf. Constantin 
Daniel, Catartica antică, precursoarea medicinei prevenitve și a igienei, 
în „Almanahul Sănătății", 1979, p. 27 sq). Astfel, spre deosebire de 
Egiptul antic unde medicul trebuia să trateze numai în felul prescris în 
papirusul medical pe care îl învățase, în Mesopotamia bolnavul putea 
să aleagă între mai multe „,școli'” medicale care aveau metode terapeutice 
cu totul deosebite. Medicina empirică preștiinţifică era doar una din 
aceste „şcoli medicale”. 


II. Medicina hieratică și cea magică mesopotamiană 


Desigur preoţii akkadieni au lucrat mînă în mînă cu vrăjitorii (magi- 
cienii) căci pe demoni nu îi puteau alunga decit zeii cei mari la care 
numai preoţii aveau „,audiență””, ca să spunem aşa. Adică în faţa eşe- 
curilor terapeutice ale vrăjitorilor și vrăjilor lor se făcea apel la preoţi 
care chemau pe zeii mai mari. Astfel că, în practică, este greu de separat 
medicina magică de cea hieratică la asiro-babilonieni, deşi sînt două 
„„şcoli”” medicale deosebite. Nu este îndoială că din cele mai vechi timpuri 
atît sumerienii cît şi akkadienii au fost convinși că orice boală este 
supranaturală în originea ei, fiind provocată de prezenţa unui vrăjmașş 
nevăzut — spirit rău sau demon — în corpul bolnavului. Vindecarea 
depindea deci de izgonirea duhului rău de către un zeu mai puternic. 
Prin urmare diagnosticul, pronosticul şi tratamentul tuturor afecţiunilor 
erau în mîna preoţilor. Căci credinţa în activitatea spiritelor rele era 
generală. Toate relele şi mai toate nenorocirile care loveau pe oameni 
veneau din partea duhurilor rele, cu excepţia celor provenite din ofense 

pe care muritorii le aduceau zeilor; dar chiar în asemenea cazuri tot 
demonii erau utilizaţi de zei ca unelte ale pedepsirii oamenilor. Astfel 
de spirite rele — credeau asiro-babilonienii — existau în tot locul, 
adesea în grupuri de cîte şapte, sau de multiplu al lui şapte (cifra şapte 
fiind cifră sacră). Zeii superiori aveau puterea să izgoneacă toate duhurile 
rele pe care asiro-babilonienii le socoteau de trei feluri: duhurile celor 
morți, fiinţele supranaturale ne-umane, diferite de zei şi inferioare lor, 
în fine fiinţele jumătate umane, jumătate supranaturale, născute din 
contactul sexual dintre oameni și spirite, care erau niște monștrii rău- 
făcător. 

Boala era socotită provocată de atacul direct al unui demon, de căl- 
carea de către bolnav a unei interdicții sacre, de neîndeplinirea unei datorii 
faţă de zei, de uneltirile unui vrăjitor, ori era pusă pe seama unui dușman 
personal care atacă pe bolnav cu ajutorul unui vrăjitor ce practica 
magia neagră, în sfîrșit, boala putea fi pricinuită de un zeu care era 
supărat. Dacă cineva primea o lovitură în cap, sau era rănit într-o bătălie, 
cauza ultimă era tot intervenția unui zeu. Astfel spiritele Utukku pro- 
vocau o boală a gitului (difterie sau amigdalită), duhurile Alu atacau 
regiunea epigastrică, demonii Rabisu dădeau naștere la boli ale pielii, 
cei denumiți labasu provocau crize epileptice, iar zeul Nergal al iadului 
aducea ciuma peste oameni, în vreme ce vrăjitoarele făceau pe oameni 
impotenţi și pricinuiau avorturi ale femeilor. Akkadienii credeau că 
demonii bolilor pătrundeau în corp printr-o deschizătură naturală, 
nepăzită a corpului: gură, nas, urechi etc. 

În felul acesta boala devenea o luptă între demonul rău și pacient, 
luptă în care se caută ajutorul zeilor prin intermediul preoţilor acestor zei. 
Tămăduirea nu se putea face decît dacă duhul rău fugea din trupul paci- 
entului. Demonii cauzatori ai bolilor trebuiau deci izgoniți şi cel ce 
efectua astfel de acţiuni era un preot specializat în asemenea acte, un 
preot exorcist numit asipu. Acesta studiase bolile și cauzele lor, cunoştea 
bine ritualul rugăciunilor, al incantaţiilor, al exorcismelor şi în general 
toate formulele pentru izgonirea duhurilor rele. Arta tainică a preoților 
asipu era păzită cu străşnicie şi conservată în unele familii, trecînd din 
tată în fiu. Existau şcoli de medicină hieratică, cea mai vestită fiind cea 
situată în orașul Borsippa. Existau de asemenea adevărate biblioteci 
de texte cuneiforme scrise pe tăblițe de argilă care cuprindeau ritualurile 
hieratice precum şi incantaţiile pentru tot felul de boli. De cele mai 
multe ori preotul asipu se interesa mai întîi dacă pacientul se făcuse 
vinovat de vreun păcat ce putuse pricinui boala. Dar făcea aceasta nu 
spre a cere celui bolnav să se pocăiască, ci pentru a stabili cu precizie 
numele zeului sau demonului care a putut provoca boala — deci spre 
a face diagnosticul magic al bolii. Era neapărat necesar să se cunoască 

numele spiritului rău care a provocat boala şi să i se ceară plecarea: 
„Pleacă, fugi Namtar, duh rău ! Pe mine mă apără zeul Baal, fugi de mine!“ 
spune preotul asipu. Remarcăm că această injoncţiune este un act de 
magie, căci în magie se poruncește, se dau ordine, se amenință pe cind 
în raporturile dintre zei și preoţii lor (cum este într-o vindecare hieratică) 
aceștia din urmă sc roagă, imploră, cad în genunchi, îşi smulg părul 
închinîndu-se cu umilinţă și stăruind temeinic în rugăciunile lor. Dacă 
numele demonului rău care a intrat în trupul bolnavului (ce este astfel 
posedat de duhul rău) nu este cunoscut se recită o lungă listă de duhuri 
rele sfirşindu-se cu porunca: „,Oricare ar fi numele tău depărtează-te!”" 
Dacă, dimpotrivă, un zeu supărat pe un bolnav trebuia îmblinzit și trebuia 
să i se cîştige iertarea, atunci se trecea la o acţiune pur hieratică (și nu 
magică), se repetau imnurile şi laudele, rugăciunile de pocăință, lamenta- 
tiile şi mai ales jertfele şi prinoasele. 

Dar de obicei în exorcisme se cerea ajutorul zeilor vindecători pentru 
izgonirea duhurilor rele și vindecarea bolii. Cel mai însemnat zeu vinde- 
cător era Ea, care din vechime era prieten al oamenilor, inventator al 
scrierii şi posesor al înţelepciunii supreme care a învăţat pe oameni 
multe din tehnicile folosite în civilizaţia sumeriană. 

Zeul Ea era izvorul tuturor faptelor bune, dar el era şi „,stăpinul 
desciîntecelor”” care cunoștea cele mai puternice cuvinte magice, el 
înlătura răul şi alunga pe demoni. Se implora pe Ea prin jertfe, rugăciuni, 
imnuri şi în ritualurile sale de închinare se făceau libaţiuni cu apă, dar 
şi cu ulei. Corpul celui bolnav era stropit de preotul asipu cu apă din 
Tigru și Eufrat sau provenite dintr-un izvor sacru, apoi se scufunda 
în apă o statuetă care întrupa demonul bolii. O altă divinitate vindecă- 
toare era zeul Marduk, protector al Babilonului, care era fiu al lui Ea 
și el devine mijlocitorul prin intermediul căruia se adresau rugăciuni 
către zeul Ea. Se invoca desigur zeul Marduk, dar se presupunea că el 
se consultă cu tatăl său Ea privitor la vindecarea unui bolnav. 

Alte divinităţi vindecătoare la asiro-babilonieni erau zeul focului 
Gibil, apoi Gula, zeiţă a fertilităţii, Ištar, zeița dragostei şi a nașterilor, 
în fine zeul Nabu „,proclamatorul””, veche zeitate sumeriană, cirmuitor 
al culturii și al înțelepciunii, al revelaţiilor şi al proorocirilor, în al cărui 
templu E-zidda din orașul Borsippa se afla școala de medicină. Tot 
vindecător este și zeul Šamaš al soarelui, ca și zeul Sin al lunii. În fine 
un alt zeu vindecător era Ninazu „,stăpîn al medicilor” și fiul său Ningiz- 
zida, al cărui simbol era şarpe încolăcit pe un toiag, emblemă ce a rămas 
pînă în zilele noastre, simbol al medicinii. Şarpele a ajuns să fie consi- 
derat ca simbol al vindecănii pentru că se socotea că prin „,„lepădarea 
pieii sale? devine iarăși tînăr şi nu moare. (cf. Constantin Daniel, și 
Athanase Negoiţă, Op. cit, p. 81—82). 

III. Medicina divinatorie 


Pentru a se afla numele duhului rău care a provocat boala, deci pentru 
a face diagnosticul etiologic, cum am spune noi astăzi, dar şi pentru 
pronosticul unei afecțiuni, și mai ales pentru aflarea unei medicaţii 
eficiente într-o boală oarecare se folosea una din numeroasele metode 
de divinaţie ale sumero-akkadienilor. Această metodă putea fi hepa- 
toscopia, adică examinarea semnelor din ficatul unei oi jertfite în cinstea 
unui zeu, fie hidroscopia, numită și lecanoscopia, adică cercetarea 
picăturilor de ulei turnate în apa dintr-un vas, fie oniromancia — divi- 
nația prin vise, dar mai cu seamă astrologia — metodă de divinaţie 
rămasă foarte populară în Babilon. Odată cu întocmirea efemeridelor de 
către preoţii astronomi din Babilon despre care am vorbit în capitolul 
consacrat astronomiei — posibilitatea stabilirii unui horoscop a fost 
mult ușurată căci graţie lor se putea cunoaște cu precizie cîmpul stelar 
și raporturile sale cu soarele, luna și planetele în orice zi a anului trecut 
şi viitor chiar. În felul acesta se puteau face celebrele pronosticuri 
astrologice. In ceea ce privește oniromancia sau onirocriția medicală, 
ea a fost folosită în și Egiptul antic unde erau puși copiii mici să viseze 
„leacul. Trebuie să menţionăm că şi în medicina populară românească 
se mai folosea în secolul trecut acest procedeu de „,ghicire a leacului”. 
Erau luate trei babe, ospătate bine și puse să doarmă în casa bolnavului. 
Peste noapte ele visau și a doua zi relatau ce au visat. În Babilon însă, 
generalii lui Alexandru cel Mare, atunci cînd acesta s-a îmbolnăvit 
mortal în Babilon (se crede că de febră tifoidă) au fost puşi să se culce 
in templul zeului Marduk din Babilon, în nădejdea că vor visa remediul 
bolii, dezvăluit lor în vis de către zeul Marduk. Amintim că și la grecii 
vechi existau asemenea practici terapeutice, la Cnida dar şi la Cos 
unde bolnavii erau puşi să doarmă în „săli de incubație” aşezate 
lîngă templul lui Asclepios spre a-şi visa leacul. Dar la asiro-babilonieni 
această medicină prin divinaţie a luat o mult mai mare extensie și existau 
preoţi speciali numiţi baru, însărcinaţi cu această mantică ce juca un rol 
însemnat în medicina asiro-babiloniană (cf. Constantin Daniel, Medicina 
și divinaţie în societăţile antice, în „Almanahul Sănătăţii,” 1980, p. 188). 


1V. Medicina catartică 


Din mileniul al II-lea încă, akkadienii credeau că duhurile rele, dar 
şi diferite substanţe organice sau anorganice (murdăria în general, 
cadavrele de om sau de animal, sîngele) îi spurcau, îi prihăneau şi le 

pricinuiau o seamă de boli şi de afecţiuni de care nu puteau scăpa decit 
prin purificări şi curăţiri frecvente. De fapt curățirea, spălarea, puri- 
ficarea erau motivul pentru care preoţii egipteni trebuiau să facă zilnic 
trei băi, să se radă pe tot corpul la trei zile, să umble cu capul ras şi tot 
purificarea îi obliga pe esenieni (autorii Manuscriselor de la Marea 
Moartă) ca şi pe preoţii Templului din Ierusalim să facă zilnic o baie. 
De fapt aşa cum astronomia științifică a luat naștere din astrologie, iar 
chimia modernă din alchimie, tot astfel medicina preventivă și igiena au 
fost precedate de o străveche disciplină practicată în Mesopotamia, 
în Egipt şi în tot Orientul de Mijloc şi Mediterana, cel puţin cu începere 
din mileniul al II-lea î.e.n. — catartica, arta de a preveni şi vindeca boli 
şi suferinţe morale prin curăţire, purificare. De aici şi rolul însemnat pe 
care îl avea purificatorul, personaj numit de asiro-babilonieni maămasu, 
pe jumătate vrăjitor, pe jumătate vraci și preot. In războiul nevăzut dintre 
lumea invizibilă a demonilor și oameni, mijloacele eficiente de luptă 
şi de apărare a muritorilor erau purificările. Căci murdărirea, spurcarea 
era de multe şi felurite chipuri: atingerea de sînge de om sau de animal 
(sîngele fiind la semiţi principiul vieţii era sacru şi participa la ambiva- 
lenţa sacralităţii). contactul cu cadavre, cu materii putrede, cu o serie 
de animale considerate „,spurcate””, apoi în atingerea celor bolnavi de 
lepră (prin acest nume înţelegindu-se un mare număr de afecțiuni der- 
matologice). Purificările la asiro-babilonieni se făceau cu ajutorul apei, 
al untdelemnului și al focului, dar uneori şi prin fum de sulf. Zeul Ea 
al apei supraveghea purificările prin apă, pe cînd zeul Gibil trebuia să 
vegheze peste purificările prin foc. Tot Zeul Ea se îngrijea de purifică- 
rile prin ulei, rostindu-se totdeauna lungi descîntece însoțite de un 
ritual gestic complicat (cf. Constantin Daniel, Op. cit, p.27). 


V. „,Școala”” de medicină empirică 


Medicina hieratică, magică, divinatorie şi catartică au coexistat cu 
medicina empirică preştiinţifică atîta vreme cît a durat civilizaţia asiro- 
babiloniană. Pe de altă parte și medicii empirici recurgeau uneori la 
practici magice şi purificatorii. Aşa bunăoară se oferea demonilor o 
victimă de substituție în locul bolnavului — un animal mic, purcel sau 
miel — sau se administra bolnavului (şi se așeza pe corpul lui) substanţe 
rău mirositoare sau murdare (urină, materii fecale, bălegar, materii în 
stare de putrefacție etc) în scopul de a-l dezgusta pe demon și a-i face 
șederea atit de nesuferită încît să prefere fuga. Ori din contră se puneau 
alimente bune şi plăcute alături de bolnav, spre a-l atrage pe demon 
într-acolo. Spre a feri pe om de atacurile duhurilor rele (pe care asiro- 

babilonienii le credeau pretutindeni în jurul lor, şi această credință 
pare să fi fost întemeiată pe desele fenomene de fata morgana și pe 
ecoul existent în deșerturile ce înconjoară Tigrul și Eufratul) se reco- 
manda purtarea de amulete (talismane, baiere în |. română veche) cu 
semnificație magică ori hieratică. 

Pe de altă parte exorcismele și vrăjile asiro-babiloniene s-au păstrat 
şi s-au răspîndit în lumea elenistică, în Imperiul Roman și apoi în Europa 
Evului Mediu de mai tîrziu. Într-adevăr, vrăjitorii din Europa, care 
făceau vindecări miraculoase, alungînd duhurile rele, repetau în descîn- 
tecele lor cuvinte de neînțeles ca: hi/ca, beșa care în realitate sînt termeni 
babilonieni şi înseamnă „ieşi! rușinează-te!”” (de la verbele halaqu „el 
a ieşit” şi basu „el s-a ruşinat””) şi reprezintă înjoncţiunile adresate 
duhurilor rele poftite să iasă din trupul celui suferind. Dar vindecătorii 
asiro-babilonieni nu erau cu toţii vrăjitori, preoţi şi purificatori, ci erau 
și medici în sensul actual al acestui termen, după cum am văzut din 
capitolele Codului lui Hammurabi. Este foarte probabil că exorciștii 
nu interveneau într-un caz de maladie decît atunci cînd se părea că boala 
este pricinuită de un agent supranatural. În toate celelalte cazuri trimi- 
teau pe bolnav la medicul empiric numit asu în akkadiană (cf. asio în 
aramaică) şi știința medicului empiric se numea asutu, pe cînd cea a 
exorciştilor și purificatorilor avea alt nume asiputu. Retribuţiile foarte 
însemnate pe care medicii le primeau după Codul lui Hammurabi dovedesc 
prestigiul de care se bucurau ei în societatea akkadiană. Pe de altă parte 
practica medicilor empirici se desfăşura în cadrul unei stricte reglementări 
profesionale (N. Vătămanu și G. Brătescu, O istorie a medicinei, Buc.. 
1975, p. 61) 

Renumele acestor medici depăşea hotarele ţării lor și îi vedem în 
epoca Tel-el-Amarna (sec. al XIV-lea) călătorind în tot Orientul de 
Mijloc. Fără îndoială medicina empirică akkadiană descindea în linie 
dreaptă din medicina populară practicată de populaţia semită sau sume- 
riană în Mesopotamia, dar și preoţii vindecători şi purificatori foloseau 
anumite procedee fizice de vindecare, sau chiar ingerarea unor substanţe 
care s-ar fi putut dovedi destul de eficiente în tratamentul unor boli. 
Mai tîrziu medicii empirici ajung în slujba regilor și unul dintre ei își 
dă titlul de ,„,medic al regelui Asarhaddon””, iar într-un text cuneiform 
se menţionează că regele a fost rugat de supușii săi „să trimeată un medic 
de la Palat, ca să examineze un bolnav, întrucît aici nu este nici unul”. 
Iar regii din Babilon trimiteau pe medicii lor departe în străinătate. 
Astfel pe la 1300 sînt trimiși un medic şi un preot exorcist în capitala 
hittiţilor (azi satul turcesc Bogaz-Köi) la regele Muwattali. Exorcistul 
a murit acolo, dar medicul a fost cerut înapoi de stăpînul său, regele 
din Babilon. Existau şi medici pentru particulari, care erau obligaţi, 

ca toţi asiro-babilonienii, să nu lucreze în zilele sacre sau nefaste ale 
lunii: 7, 14, 19, 21 şi 28 (la egipteni ziua nefastă prin excelenţă era ziua 
a 17-a a lunii). Totuşi, medicii erau mai prost plătiți decît preoţii exor- 
ciști, şi poate că exista oarecare ostilitate între aceste două tagme căci 
asprimea cu care sînt pedepsiţi medicii în Codul lui Hammurabi se 
datorește poate influenţei slujitorilor zeilor. Medicul akkadian purta 
totdeauna o geantă cu el (deja!) în care se aflau instrumente chi- 
rurgicale, unele leacuri curente şi feşi, așa cum se vede pe sigiliul 
străvechiului medic mesopotamian  Ur-lugal-edina care era desigur 
sumerian după nume (lugal avind sensul de „,căpetenie”” în sumeriană) 
și trăia pe la începutul mileniului al doilea. 

Medicii studiau adevărate tratate de medicină scrise pe tăblițe de 
argilă cu litere cuneiforme, fapt care dovedeşte că medicina empirică 
mesopotamiană poate fi calificată drept „,preştiinţifică””. Am arătat că 
primul manual de medicină empirică a fost descoperit în ruinele orașului 
Nippur şi că acele texte medicale cuprindeau o farmacopee care nu 
avea nimic în comun cu procedeele magice sau hieratice de vindecare. 
Aceasta nu înseamnă că străvechii medici din Mesopotamia atunci cînd 
se găseau în fața unor afecţiuni sigur incurabile sau mortale ori unde 
efectul placebo (sau psihoterapia în genere, psihoterapia de susţinere, 
unde speranţa vindecării se întîlneşte cu încrederea în vindecare) ar fi 
putut fi eficient, nu colaborau cu exorciștii, preoţii, purificatorii, magi- 
cienii. Căci am arătat mai sus că se trimisese regelui hittit Muwattali, 
un medic empiric alături de un exorcist. Cea mai mare parte a textelor 
medicale ce ne-au ajuns sînt destul de recente, căci provin din biblioteca 
lui Assurbanipal — dar ele sînt copii ale unor texte scrise cu secole înainte. 
Alte texte medicale provin din fosta capitală a imperiului hittit Hattusila 
(azi un sat în Anatolia, Bogaz-K5i) şi datează de la 1300 î.e.n. În toate 
aceste texte nu putem stabili cu certitudine despre ce boli este vorba 
(căci se dau denumiri pe care nu le înţelegem) şi nici despre ce medica- 
mente căci numele ingredientelor ne sînt adesea necunoscute. Unele din 
textele medicale enumeră doar bolile, arătînd în dreptul lor ce tratament 
se impune, în fine într-o a treia coloană se scrie felul de administrare și 
de preparare al medicaţiei. Aşa este și o tăbliță asiriană scrisă de un 
medic Nabu-Leu care conţine un repertoriu pe trei coloane: în prima 
coloană numele unei plante, în a doua coloană în ce boală este utilă, 
în a treia coloană modul de preparare şi de administrare. În prima coloană 
se arată partea din plantă ce va fi folosită (seminţe, rădăcină, tulpină, 
răşină etc) dar se scriu şi precauţiile ce trebuie luate în timpul culesului. 
În a doua coloană este menţionat la ce temperatură, cît de des și în ce 
moment al zilei se va lua medicamentul apoi dacă trebuie luat pe nemîncate 
sau nu. 


ice) 
SO 

De la medicii babilonieni ne-a rămas un mare tratat medical de diag- 
nostic şi pronostic care a fost întocmit cel puţin în epoca dominaţiei 
kasite. Tratatul acesta cuprinde 40 de tăblițe sau capitole, numerotate 
cu grijă și grupate în cinci părți fiecare, avînd un titlu particular. Tratatul 
pare să fie o operă de compilaţie, căci se prescriu măsuri terapeutice și 
pentru medicul empiric şi pentru exorcistul hieratic. Prima parte a acestui 
tratat — două tăblițe — este dedicată în întregime medicinii hieratice și 
magice, restul lucrării se adresează și unuia și altuia dintre vindecători. 
Ultima parte a tratatului era consacrată bolilor ginecologice şi celor ale 
copiilor mici. În acest tratat apar deja cele patru mari capitole esenţiale 
ale oricărui tratat medical: simptomatologie, etiologie, diagnostic şi 
pronostic. Fiecare boală este menţionată în felul următor: „,Dacă 
bolnavul este acoperit de o erupție roșie şi corpul său este negru,el a fost 
atins (de această boală) culcîndu-se cu o femee, este mîna lui Sin (zeul 
lunii), se va vindeca”. Alteori întîlnim enunţuri de tipul: „Dacă faţa bolna- 
vului este neagră, boala se va fi lungă, apoi el va muri” sau mai concis 
„dacă gura îi este roşie, se va vindeca, dacă gura îi este neagră va muri”. 

Pentru noi, ca şi pentru străvechii akkadieni, astfel de sentinţe nu 
aveau nici o valoare practică căci medicul nu le putea acorda o semni- 
ficaţie decit asociate cu alte simptome concomitente. Dar din studiul 
acestui tratat se vede clar că diferitele elemente simptomatologice dintr-o 
boală sînt disociate în mod arbitrar, descrise separat și repartizate în 
capitole care tratează despre ochi, limbă, faţă, gură ctc. Însă același 
procedeu se poate regăsi și în medicina greacă. S-ar putea să constatăm, 
dacă am dispune de întreaga literatură medicală babiloniană, că fiecare 
din aceste semne a fost extras dintr-o descriere completă a bolii și repar- 
tizat la organul afectat. Această disociere nefirească a simptomelor se 
regăseşte la babilonieni în faimoasele lor liste de fiinţe, de lucruri și 
face parte din analiza minuțioasă a fenomenelor care apar în artele 
divinatorii akkadiene. Hepatoscopia, de pildă, analiza starea ficatului 
și nota cele mai mărunte particularități rînd pe rind. Același inventar 
minuţios de ,„,semne””, de .,simptome”” se regăsește și în tratatul de medi- 
cină babilonian. 

Toate textele medicale au drept titlu doar primele cuvinte cu care 
începe un tratat (cum în felul bulelor papale), de ex: ,„Cînd un om este 
cuprins de călduri în cap””. Şi în acest tratat se expun toate simptomele, 
dar nu bolile, care pot interesa extremitatea cefalică fără nici o ordine 
precisă: calviţia, bolile mintale, bolile ochilor, bolile nasului, ale urechii 
etc. Tot astfel: „Cînd răsuflarea gurii este grea” expune toate afecţi- 
unile aparatului respirator de la o simplă tracheo-bronşită pînă la tuber- 
culoza pulmonară. Este foarte probabil că toate aceste tratate au făcut 
parte dintr-o mare culegere, un fel de Corpus hippocraticurm. 


298 


Trebuie să accentuăm că pentru asiro-babilonieni chiar dacă o rană 
era provocată de o cădere, de o lovitură, de o mușcătură de șarpe sau 
de scorpion cauza ultimă şi reală era un demon care îndemnase pe șarpe 
sau pe scorpion să-l muşte pe bolnav. Astfel deşi ab origine afecțiunea 
era magică totuși tratamentul putea fi empiric. Aşa se explică de ce în 
textele akkadiene deşi o afecțiune e provocată de duhurile rele, totuși 
se dau reţete medicale pentru vindecarea unei asemenea boli. Dar textele 
medicale admit şi cauze pur materiale: insecte, păduchi şi multe boli 
de ochi produse de praful adus de vint. Dealtfel răceala și vintul erau 
cauze majore de boală, pe cînd afecțiunile stomatologice erau produse 
de un vierme la rădăcina dintelui. 

Medicii empirici asiro-babilonieni considerau că diagnosticul era 
actul medical prin excelenţă, și acest diagnostic nu era unul magic și 
nu căuta să identifice demoni şi duhuri ale morţilor. De aceea se insista 
în textele medicale asupra simptomelor din fiecare boală spre a se putea 
pune un diagnostic cu ajutorul lor. Semnele subiective erau cu mult mai 
numeroase decît cele obiective şi trebuie să admitem că la onorariile 
mari percepute de medicii mesopotamieni, bolnavii lor n-ar fi avut nici 
un interes să-i înșele, să le relateze simptome inexistente. Un astfel de 
text spune: „Cînd un om are colici, cînd interiorul său nu primește 
miîncărurile, cind stomacul îl străpunge și varsă miîncărurile afară pe 
gură, cînd stomacul său îl taie, cînd carnea sa este flască, moale, cînd 
un vînt se mişcă de colo pînă colo prin colonul său, cînd interiorul său 
se deschide (= are scaune diareice) vom aplica cutare sau cutare medi- 
caţie.”” Să recunoaştem că semne obiective sînt destul de puţine, dar 
bolnavul care plătea onorarii atît de mari nu l-ar fi putut induce în eroare 
pe medic. Deşi textele medicale babiloniene nu fac ceea ce numim noi 
azi un diagnostic diferenţial, totuși citind acest tablou clinic medicul 
din vremurile acelea îl identifică ușor cu o serie de aspecte clinice pe care 
le-a mai văzut. Foarte important era pronosticul unei afecţiuni, întrucît 
In cazurile grave,mortale se cerea medicului „să nu trateze, să nu pună 
mîna, să nu se atingă” de astfel de cazuri în care este sigur că bolnavul 
va muri. Aceasta era indicaţia ce se da dealtfel și medicilor din Egiptul 
faraonic în mileniul al II-lea î.e.n. în cazurile grave, să arate că e vorba 
de o boală ce nu o va trata. (Prof. I. Banu, Medicina egipteană antică 
în volumul „Istoria Medicinei Universale’ Buc., —, 1970, p.59). 


VI. Terapeutica empirică mesopotamiană 


Ni s-au păstrat numeroase texte akkadiene care tratează despre 
terapeutică, dar acestea sînt în marea lor majoritate compilaţii căci pentru 
una şi acecași maladie se enumerau multe medicaţii, atît empirice cît şi 

magice, de exemplu pînă la 31 moduri de a trata un icter (şi fiecare 
tratament este separat net de următorul). Uneori se arată sfîrşitul letal 
al unei boli şi se scrie că moartea este inevitabilă. În acest caz textul 
descrie simptomatologia, face pronosticul fatal, dar nu prescrie nici o 
medicaţie. Ba chiar intervenţia medicului este formal interzisă: ,,Dacă un 
om suferă de un icter grav (ah haz u), dacă capul său, faţa sa, întregul 
său corp și rădăcina limbii sale sint negre, medicul nu se va atinge de 
bolnav, acest om va muri, el nu se poate vindeca”. În general aceste 
tratate de terapeutică iau ca principiu de clasificare al medicaţiei, loca- 
lizarea bolii (la cap, la ochi, la urechi); alte tratate, mai puţin numeroase, 
se referă la cutare sau cutare boală. 

Fără îndoială o bună parte din reţetele prescrise în aceste tratate 
rămîn de neînțeles pentru noi fiindcă nu putem identifica plantele sau 
substanţele care se propun. Plantele sînt folosite mai cu seamă în această 
terapeutică babiloniană, într-atita încît cuvîntul „„plantă”, Sammu, a 
căpătat sensul de medicament, leac, ba a trecut şi în alte limbi semite 
cu același sens. Se utilizau dintre plante: curmalul (folosit atît de mult 
de akkadieni în atîtea activități), cedrul, pinul, smochinul, migdalul, 
trestia, isopul, șofranul, muștarul, cicoarea, chimenul, ceapa şi usturoiul 
precum şi sesamul. Deseori se foloseau doar anumite plante care creșteau 
în locuri determinate. Așa de pildă, împotriva icterului se utiliza planta 
namtar ‚masculină din miazănoapte care nu poartă rod”, sau măceșul 
era bun de leac numai dacă „a crescut pe un mormînt”” sau dacă „atunci 
cînd a fost smuls nu l-a văzut soarele”, așadar în această terapeutică 
se împletesc concepte magice cu prescripţii empirice. 

Din lumea animală se preparau reţete cu produse luate de la om sau 
de la animale: vacă, porc, capră, măgar, cîine (în special de la cîinele 
negru, animal magic care era patronat de zeița vindecătoare Gula), 
de la leu, lup, vulpe, gazelă, șoarece, apoi de la diferite păsări. Apoi se 
foloseau anumite părţi din aceste animale sau de la om: limbă de şoarece, 
cap de porc, păr de cîine, o bucată de ţeastă de om, corn de cerb, oase de 
om, grăsime de şarpe negru, lapte de la o vacă albă etc. Dintre substan- 
tele minerale întîlnim în reţete: gips, cretă, pucioasă, alaun. pilitură de 
aramă, praf dintr-un mormiînt, dintr-un oraş părăsit — deci substanţe cu 
acțiune magică. Astfel de produse erau aplicate triturate, pulverizate, 
măcinate, stoarse și uscate cînd era vorba de plante sau amestecate cu di- 
ferite substanţe vehiculante. Textele medicale dădeau indicaţii precise asupra 
modului de preparare a acestor leacuri, însă lipsea un element esenţial: 
indicarea cantităților exacte ale diferitelor produse componente. Medi- 
caţia aceasta trebuie luată la anumite ore din zi sau din noapte, per os, 
sau introduse în corp ori aplicate exterior. Se foloseau des fumigaţii, 
dar și mirosirea unei substanțe cu efecte vindecătoare. Se aplicau catap- 

lasme, oblojeli cu diferite amestecuri, care ţineau 3—4 zile după ce în 
prealabil se rădeau părţile bolnave. Se utilizau clisme uleioase și supozi- 
torii, se dădeau purgative şi se provocau vărsături prin excitarea luetei. 
Alături de medicamente se prescriau masaje simple sau cu diferite uleiuri, 
apoi deseori se recomanda gimnastică și chiar se punea bolnavul „să 
stea cu capul în jos și cu picioarele în sus” (ca într-una din asanele din 
radja yoga, care precum se vede părea cunoscută cu secole înainte de 
era noastră în Mesopotamia). 


VII. Influenţa exercitată de medicina asiro-babiloniană 


În lumea antică a existat un schimb intens de idei medicale şi de 
informaţii în acest domeniu, căci vedem pe regii perşi Darius şi Xerxes 
avînd medici egipteni (Herodot III 129 sq și III, 1) greci și babilonieni, 
iar faraonul Amenophis II, cerea spre a se vindeca să i se aducă statuia 
zeiței Ištar din Ninive cu exorcişti şi medici, apoi o principesă din ţara 
Bakhtan (probabil Bactriana) cere să i se aducă din Theba statuia unui 
zeu spre a se vindeca de o boală incurabilă. Acest zeu vindecător o 
tămăduieşte efectiv pe principesă izgonind duhurile rele care o stăpînesc 
(cf. Constantin Daniel şi Ion Acsan, Faraonul Kheops şi vrăjitorii, Buc. 
1977 p. 214 sq.) În farmacopeea babiloniană vedem folosite ingrediente 
din Egipt. Acest internationalism al medicinii în lumea antică a făcut 
ca în marele Corpus hippocraticum, culegere de tratate și scrieri medicale 
atribuite lui Hippocrate, să se poată decela o influenţă sigură a școlilor 
de medicină asiro-babiloniene. Acesta se poate vedea de exemplu în 
tratatul hippocratic: Despre săptămini ori în tratatul Despre muşchi 
ori în însemnătatea ce se dă în aceste opuscule cifrei şapte. Apoi nume- 
roase reţete din acest Corpus hippocraticum sînt de origine asiro-babi- 
loniană, cum de aceeaşi proveniență sînt multe metode de tratament din 
Kabala, dată fiind intensa viaţă culturală pe care au avut-o iudeii în 
Babilon și în multe alte centre mesopotamiene. 

Prin tratatele hippocratice, dar și prin medicina Talmudului, apoi a 
Kabalei, a intrat în farmacopeea europeană a evului mediu un număr 
important de reţete, de substanţe farmaceutice dar şi de tehnici terapeutice 
asiro-babiloniene. 


Știința listelor 


Una din direcţiile care i-a preocupat intens pe scribii mesopotamieni 
a fost întocmirea așa-ziselor liste de nume, constituind obiectul a ceea 
ce s-a numit de asirologi știința listelor. Cele mai vechi liste au fost 
compuse de sumerieni, care au adunat cuvintele limbii lor în scriere 
cuneiformă, cuvinte care erau înscrise la rînd pe tăblițe de argilă, exis- 
tînd astfel un fel de inventar filologic al limbii sumeriene. Dar aceste 
liste de cuvinte erau foarte greu de mînuit și scribii au fost nevoiți de 
timpuriu să alcătuiască liste de semne, de semne ideografice, care să facă 
inventarul ideogramelor cunoscute. Cum cea mai mare parte din aceste 
semne reprezentau cuvinte (în limba sumeriană cuvintele mono- şi 
bisilabice fiind foarte numeroase) aceste liste de semne constituiau în 
același timp și repertorii lexicografice. Dar astfel de repertorii lexicogra- 
fice nu răspundeau unei necesităţi practice, aceea de a inventaria semnele 
sau ideogramele limbii sumeriene. Se ştie că egiptenii, deși au avut o 
scriere nespus de complicată nu au fost nevoiţi să facă un inventar al 
scrierii lor hieroglifice decît foarte tirziu, la sfîrşitul epocii ptolemeice. 

La sumerieni alcătuirea acestor liste de cuvinte exprimă, se pare, 
nevoia de a repartiza datele empirice în serii și categorii. Fiindcă aceste 
liste nu au ca scop să creeze un dicţionar, un lexic complet al limbii. 
Aceste liste înregistrează doar substantivele concrete, căci de cele mai 
multe ori exclud din structura lor verbele și adjectivele. Ca la multe 
popoare „„primitive”” la sumero-akkadieni a fi, a avea ontologic o exis- 
tență înseamnă a avea un nume şi denumirea este sinonimă cu existenţa: 
orice lucru nu există decît în măsura în care are un nume și acest fapt se 
referă și la oameni Chiar, fiindcă a numi pe cineva înseamnă a-l crea. 
Atunci cînd scribii făceau un catalog al denumirilor, ei clasificau şi 
lumea reală. Astfel este foarte verosimil că această știință a listelor tindea 

să statornicească o scriere corectă a unor nume, o cunoaștere a voca- 
bularului, dar şi o cunoaștere a lumii fizice. 

Știința listelor sumero-akkadiană nu a tins la universalitate, dar s-a 
extins în mai toate domeniile de cunoaștere : în științele naturii se făceau 
liste de minerale, de plante, de vieţuitoare, în domeniul tehnicii: liste 
de unelte, de veșminte, de construcţii, de hrană și de băuturi; apoi în 
ceea ce priveşte Universul: liste de zei, de stele, de ţări, de ţinuturi, de 
fluvii, de munţi. De multe ori principiul de grupare a acestor nume nu 
ne este prea limpede, dar în marea majoritate a cazurilor nu e vorba de o 
simplă enumerare. Căci toate aceste nume, strînse în liste, sînt grupate 
în familii, în specii care au un element comun: determinativul (care 
corespunde cu cheia din scrierea chineză şi cu determinativul din scrierea 
hieroglifică egipteană). Alteori poate fi vorba de un element comun al 
ideogramei care a făcut să fie grupate aceste nume într-o singură listă. 

Asiro-babilonienii au preluat „ştiinţa listelor’ de la sumerieni, însă 
în alt spirit şi cu alt scop. Nu e vorba de stabilit o enumerare a realului — 
a ceea ce există în contrast cu ceea ce este inexistent. Pentru asiro-babilo- 
nieni aceste nesfîrşite liste de nume constituiau înainte de toate o ştiinţă 
gramaticală — un soi de dicționar. Menirea acestor liste era cunoaș- 
terea limbii sumeriene, limbă cu totul deosebită de asiro-babiloniană. 
Ele nu mai reprezentau o oglindire a celor ce sînt în contrast cu cele 
ce nu există. Un nume oarecare ce constituia pentru sumerieni consacrarea 
existenţei — inserării în real a unui lucru — devenise pentru asiro-babi- 
lonieni un cuvînt străin care trebuia tradus. Nu trebuie uitat că limba 
sumeriană a continuat și după dispariţia statelor-orașe sumeriene să 
reprezinte limba vieţii religioase în toată Mesopotamia. De aceea scribii 
Şi preoţii erau siliți să cunoască bine limba sumeriană şi listele de nume 
erau dicționarele pe care le utilizau în mod curent. Studiul vocabula- 
rului akkadian şi sumerian avea aşadar la bază, după dispariţia statelor- 
oraşe sumeriene, liste lexicale bilingve. Cele mai multe sînt liste alcătuite 
pe două coloane şi înşiră la rînd pe coloana din stînga termenii sume- 
rieni, pe coloana din dreapta pe cei akkadieni. Dar există şi vocabulare 
mai complexe, care adaugă la aceste date simple lectura fonetică a ideo- 
gramei (care precum se ştie poate fi polifonă, deci să se citească în multe 
feluri) şi precizează printr-un sinonim sau o definiţie scurtă sensul 
termenului asiro-babilonian echivalent. 

Babilonienii, negustori iscusiți care călătoreau cu mărfurile lor pînă 
departe de ţara lor de baștină, au manifestat un mare interes pentru 
cunoașterea dialectelor limbii lor şi pentru studiul limbilor străine. Ei 
au alcătuit astfel liste în care cuvintele sumeriene sînt traduse în cele 
două dialecte ale limbii vorbite în Babilon: dialectul imesa! şi dialectul 
emeku. Alte liste dau traducerea cuvîntului sumerian în dialect babilo- 


303 


nian și în dialect asirian, dialecte foarte apropiate dealtfel. Tot asemenea 
s-au găsit adevărate dicţionare bilingve, trilingve și chiar cvadrilingve: 
kasito-babiloniene ; hittito-akkadiene, sumero-akkado-hittite ; sumero- 
akkado-ugaritico-hittite. 

Trebuie să admitem că întocmirea acestor lexicuri răspundea unor 
scopuri practice precise — relaţiile cu alte popoare și alte culturi din 
Asia Anterioară și Centrală — şi astfel ne putem explica influenţele 
exercitate de babilonieni asupra unor regiuni îndepărtate ca India, Asia 
Centrală și Mediterană de est. Ştiinţa listelor a dus la asiro-babilonieni 
la o remarcabilă dezvoltare a unor discipline fundate tocmai pe datele 
furnizate de lexicurile akkadiene. Căci știința listelor a dus la o dezvol- 
tare remarcabilă a istoriografiei asiro-babiloniene. Desigur sumerienii 
au alcătuit liste de regi și de dinastii care se ridicau pînă la milenii înapoia 
lor, pînă la întemeierea lumii. În aceste liste sumeiiene se amestecă însă 
mitul cu istoria reală. Succesiunea dinastiilor, a regilor și a domniilor 
se defășura într-o alternanță stereotipă de perioade fericite și perioade 
nefericite, care exprimau schimbări întîmplate în lumea zeilor. Dealtfel 
lumea de jos reflectă întru-totul pe cea de sus a zeilor. La aceasta se 
adaugă și conceptul general despre o deterioarare progresivă a lumii 

ămiîntești pe măsură ce se îndepărta de epoca de aur edenică a creaţiei. 
A fine se pare că sumero-akkadienii admiteau o serie de revoluţii ciclice 
— în sensul existenţei unui „mare an cosmic””, care se reproduce de mai 
multe ori în cursul existenţei Universului. O credință similară pare să fi 
existat și la Heraclit, dar mai ales la magii iranieni care admiteau și ei 
că Universul se va sfirși printr-o conflagrație generală ca să-și reia exis- 
tența din nou într-un mare an cosmic. 

Asiro-babilonienii au întocmit și ei liste de regi precizînd numărul 
anilor lor de domnie, apoi liste de dinastii, însă au căutat să dea date 
exacte şi precise. În felul acesta asemenea liste dinastice au căpătat 
valoare de document istoric, iar prin consemnarea sincronismelor legate 
de istoria mai multor ţări, au pus bazele unei istorii universale. Cît 
privește geografia, sumerienii nu cunoșteau decit regiunile învecinate 
ţării lor, şi nu enumeră în liste decît țări, provincii, munţi, fluvii şi canale. 
Akkadienii au un orizont mult mai larg, însă expunerile lor geogratice. 
nu au exactitatea unor descripţii ştiinţifice. Aceste descrieri geografice 
asiro-babiloniene rămîn de regulă o înșiruire de apelaţii ale unor munti 
orașe, provincii, fluvii etc. sau se preocupă de probleme administrative, 
religioase. Mai rar apar conceptele de distanţă între orașe, sau noțiunea 
de itinerar. 

În ceea ce priveşte studiul de ansamblu al Universului, el rămîne 
dependent de concepţiile mitologice și cosmogonice căci Pămîntul este 
un disc plat care pluteşte înconjurat de apele Oceanului. În centrul Pă- 

mîntului se află bineînţeles Babilonul, aşa cum se poate vedea bine pe 
singura hartă a Pămîntului ce ne-a rămas de la babilonieni, fiindcă alte 
hărţi reproduc doar cartiere de oraşe, oraşe sau canale de irigaţii. Listele 
de vieţuitoare erau întocmite după criterii lingvistice; de exemplu: 
cîinele, leul, vulpea, şacalul, ghepardul, bursucul şi vidra erau așezați 
în aceeași familie pentru că numele lor în sumeriană deriva din apelaţia 
dată cîinelui. 

Tot aşa calul, catîrul, măgarul sălbatic, dromaderul şi cămila se găseau 
în aceeași familie pentru că în grafia numelui lor exista același determi- 
nativ ca pentru măgar. Tot aşa exista un determinativ pentru pești și 
altul pentru păsări. Toate aceste clasificări erau întemeiate pe un criteriu 
pur lingvistic — acelaşi determinativ — și dovedea un simţ destul de 
ascuţit pentru observarea elementelor comune la diferite grupuri de 
animale. Asiro-babilonienii au preluat de la sumerieni aceste liste şi 
le-au adus numeroase modificări, diferite completări şi mai cu seamă 
au înglobat în ele un mare număr de denumiri de animale. Totuși asiro- 
babilonienii s-au interesat mult de regnul animal, căci regii asirieni au 
creat în jurul palatelor lor vaste parcuri zoologice, pe care le-au avut 
și regii perși (denumirea de paradis care are sensul de grădină, parc cu 
animale sălbatice, a intrat în ebraică din persană şi de acolo în limbile 
europene). Tot astfel prezicătorii asiro-babilonieni observau cu mare 
luare aminte mișcările și instinctele, ca și obiceiurile animalelor sălba- 
tice spre a deduce din ele presagii pentru viitor. 

Fabulele asiriene şi babiloniene preluate apoi de grecii vechi prin 
Esop ca și de povestitorii sasanizi sau mai tîrziu de musulmani atestă o 
cunoaștere precisă a psihologiei animalelor sălbatice. 

Pe de altă parte, exactitatea cu care artiştii asiro-babilonieni au redat 
chipul animalelor domestice și sălbatice dovedeşte o îndelungă observare 
a lor şi o cunoaștere precisă a anatomiei acestor vieţuitoare. 

Știința listelor a contribuit, așadar, în mod considerabil la sporirea 
cunoștințelor asiro-babilonienilor despre lume, fie a Pămîntului, fie a 
lumii animale și vegetale, fie a limbilor vorbite în Asia Anterioară. 


Astronomia și astrologia 


În epoca în care oamenii au început să-şi confecționeze uneltele au 
fost siliți să compare numărul răsăriturilor de soare cu timpul care se 
scurgea între o lună plină şi cealaltă şi cu venirea anuală a primăverii 
după anotimpul de iarnă. Omul primitiv a trebuit să numere cîte răsări- 
turi de soare s-au ivit între o lună plină şi cealaltă, şi această proto-astro- 
nomie a existat — probabil — aproape la mai toate popoarele. 

Totuși pentru ca proto-astronomia aceasta inițială să devină astro- 
nomie erau necesare trei condiţii cel puţin: una din ele era ca cerul să 
fie senin, neacoperit de nori cea mai mare parte a zilei şi nopţii. Apoi era 
necesar ca o parte din populație să dispună de timp liber şi să fie scutită 
de o perpetuă activitate manuală. În fine era neapărat nevoie să poată 
fi consemnate în scris fenomenele petrecute pe bolta cerească spre a fi 
memorate şi cunoscute și de generaţii ulterioare. Ori aceste trei condiţii 
au apărut concomitent în Mesopotamia în mileniul al III-lea şi al II-lea 
î.e.n. la enigmaticii sumerieni care populau partea sudică a văilor celor 
două fluvii, Tigru și Eufrat. 

Nu cunoaștem direct observaţiile astronomice ale vechilor sumerieni, 
dar le știm pe cele ale astrologilor care trăiau la curtea regilor akkadieni 
în jurul anului 2000 î.e.n. Printre acestea este așa-zisa tabletă a lui Venus 
care provine din biblioteca regelui asirian Assurbanipal (668—626 î.e.n.). 
Acest rege pusese să se copieze toate textele astrologice din bibliotecile 
templelor din Babilon şi tableta menţionată mai sus găsită de Sir Henry 
Layard, unul dintre primii descoperitori ai tabletelor și unul care a 
contribuit la descifrarea acestei scrieri. Tableta lui Venus a fost scrisă 
pe vremea regelui Hammurabi sau poate mai înaintea epocii sale și este 
mai degrabă o tabletă astrologică, decît astronomică fiindcă în ea citim: 
„dacă planeta va lipsi timp de trei luni, iar apoi se va reîntoarce va fi 

dușmănie pe pămînt, dar recoltele vor fi bogate’. Desigur tableta lui 
Venus este o copie după un original foarte vechi care nota evenimentele 
legate de o dispariţie a lui Venus de pe cer sau de apariţia sa. Pe de altă 
parte vechii akkadieni nu ştiau că luceafărul de dimineaţă și luceafărul 
de seară este aceeași planetă Venus. Dar în lumea zeilor sumerieni soarele, 
luna și stelele erau divinităţi ca şi fulgerul, tunetul sau uraganul. Zeii 
sumerieni şi mai tîrziu cei asiro-babilonieni sînt adesea denumiți cu numele 
planetelor sau ale stelelor pentru că deși zeii au și forme umane, ei sînt 
şi aștrii. Astfel la asiro-babilonieni cei mai însemnați zei sînt și astre 
în același timp; luna era considerată cel mai mare și mai important 
astru, căci se credea că discul lunar este mai mare cu mult decît discul 
solar. Luna era zeul Sin (masculin, nu feminin), iar soarele zeul Samaș. 
Planeta Venus (luceafărul de seară) era identificată cu zeița Ištar, cu pla- 
neta Marte era identificat Nergal, zeul războiului, iar zeul Marduk 
era asimilat cu planeta Jupiter. În fine cu planeta Mercur era asimilat 
zeul Nabu (termen asemănător cu cel ebraic nabi ,„,prooroc””, zeul înţe- 
lepciunii ce corespundea lui Hermes al grecilor şi Mercur al romanilor). 
Întrucît zeii se aflau ca să spunem aşa proiectaţi pe bolta cerului şi îşi 
manifestau voinţa și ordinele lor ce trebuiau să ajungă la oameni, prin 
mişcări ale astrelor ce constituiau tot atîtea semne (semnaluri, indicaţii, 
nu simboluri) ale zeilor. 

De aici marea însemnătate a astronomiei la asiro-babilonieni ai căror 
preoți pîndeau din turnurile templelor lor înalte numite ziggurat, miş- 
cările planetelor, conjucţiile, opoziţiile ce indicau semne, semnale ale 
voinţei zeilor transmise oamenilor. Dar mişcările planetelor și ale stelelor 
mai însemnate erau interpretate, li se dădea un sens și în aceasta consta 
trecerea de la astronomie — observaţie pură a astrelor — la astrologie — 
stabilirea de rapoarte între mişcările astrelor şi voinţa zeilor, evenimente 
ce vor avea loc pe pămînt, sau ce trebuiesc îndeplinite de oameni. 

Preoţii astrologi asiro-babilonieni observau cu minuţie și notau cu 
exactitate eclipsele (fenomene considerate de ei ca extrem de însemnate 
pentru destinul muritorilor de pe pămînt) astfel că ei au reușit să desco- 
pere ciclul Saros de 18 ani, 11 zile și 8 ore în decursul căruia au loc 41 de 
eclipse de soare, 13 eclipse totale, 13 inelare și 15 parţiale și 27 eclipse de 
lună. Cunoscînd acest ciclu și succesiunea eclipselor din el, preoţii-astrologi 
asiro-babilonieni puteau prezice cu mare exactitate o eclipsă de lună sau 
de soare care survenea în cursul acestui ciclu Saros (sau perioada chal- 
deană) care are o durată de 223 revoluţii sinodice draconitice sau 239 
revoluţii anomalistice. Denumirea de ciclu Saros a apărut în vremea lui 
Isaac Newton și a lui Edmond Halley, dar au fost istorici care cred că 
ciclul Saros trebuie numit o perioadă de 3600 ani (cf. Willy Ley, Obser- 
vatorii cerului, trad. rom. Buc. 1968, p. 22—23). 

I. Calendarul 


Sigur este prin urmare că asiro-babilonienii aveau noţiuni destul 
de temeinice de astronomie, totuși calendarul lor nu era fundat pe soare 
(ca al egiptenilor), ci pe lună. Aceasta fiindcă revoluțiile lunare marcau 
un interval mai scurt de timp — lunile — iar pe de altă parte li se părea 
că luna este mai mare decît soarele. Astfel calendarul asiro-babilonian 
avea 12 luni lunare (sau sinodice), o lună lunară sau sinodică fiind inter- 
valul dintre două faze lunare consecutive de același fel (lună nouă pînă 
la apariţia altei luni noi). O lună sinodică are 29 zile, 12 ore și 44 minute, 
de aceea anul calendarului lunar de 12 luni conţine în mod alternativ 
luni de 29 şi de 30 zile totalizînd deci 354 zile şi 1/3 zi. 

Pentru ca să existe o concordanţă reală între calendarul solar care 
marca succesiunea anotimpurilor și calendarul lunar, era nevoie la asiro- 
babilonieni să se introducă luni intercalare. De fapt calendarul acesta al 
lor cuprindea luni de 28, de 29 și de 30 zile ceea ce făcea ca anul să aibă 
344 pînă la 360 zile. Așadar calendarul akkadian nu avea nici pe depare 
exactitatea celui egiptean (cf. Constantin Daniel, Civilizația Egiptului 
antic, Buc. 1976, p. 268—269) şi nu existau ca în Egipt, cinci zile adăugate 
regulat la sfîrșitul anului. Mesopotamienii introduceau și ei din cînd în 
cînd a 13-a lună (arakh makru ) care avea ca scop să restabilească nece- 
sara concordanţă între anul solar și cel lunar. 

Dar la asiro-babilonieni această intercalare se făcea neregulat, nu 
după un ciclu determinat ca la grecii vechi (astronomul Meton desco- 
perise ciclul lunar de 19 ani solari corespunzind ca durată cu 235 luni 
sinodice) şi este foarte probabil că această intercalare a unei a 13-a luni 
se făcea după criterii astrologice, intercalarea trebuind să corespundă 
unei epoci faste. Pentru că fiecare zi din viaţa unui akkadian era consa- 
crată unei anumite divinităţi malefice sau afabile şi în raport cu aceste 
divinități o zi era norocoasă sau aducătoare de ghinion. Cunoaștem 
numele lunilor asiro-babiloniene și ele sînt aceleași ca ale lunilor ebraice 
întrucît iudeii au preluat acest nume în vremea exilului lor de 70 ani în 
Babilon. Numele lunilor babiloniene erau: Nisanu, Airu, Sivanu, Duzu, 
Abu, Elulu, Taşritu etc. Lunile ce se intercalau adăugîndu-se în cursul 
unui an lunar erau: Adduru și Elulu. Dar preoţii astrologi asiro-babilo- 
nieni știau să determine cu precizie diferenţa între anul real (solar) și 
cel lunar. Această diferență era determinată observindu-se răsăritul 
heliac ale unor stele alese mai dinainte, adică observîndu-se apariţia 
lor înainte de răsăritul soarelui. Totuşi cronologia asiro-babiloniană 
este destul de neclară, datorită faptului că nu erau intercalate în mod 
regulat după criterii astronomice (ci după motive astrologice) lunile 
care ar fi făcut ca anul lunar să coincidă cu cel solar. Din calendarul 

asiro-babilonian a rămas pînă în zilele noastre săptămîna de șapte zile, 
căci fiecare lună era împărţită în 4 săptămîni. Cifra 7 era cifră sacră la 
semiţi ea fiind printre altele și numărul celor 7 planete (din care fac parte 
şi soarele şi luna peste cele cinci planete cunoscute atunci). Pe de altă parte 
însuși numele zilelor săptămînii noastre traduc în latină vechile nume 
ale zeilor asiro-babilonieni. Luni este ziua zeului Sin al lunii, Marţi ziua 
zeului Nergal al războiului (Marte la romani), Miercuri ziua zeului 
Nabu (Mercurs al romanilor); Joi ziua lui Marduk (Jupiter la romani); 
Vineri ziua lui Ištar zeița dragostei (Venus la Romani). În ceea ce privește 
săptămîna se ştie că egiptenii vechi aveau o săptămînă de zece zile, a 
zecea zi nefiind lucrătoare, dar la asiro-babilonieni a șaptea zi era zi de 
odihnă. 

În regatele asiro-babiloniene din mileniul II şi I î.e.n. anii se socoteau 
după anii de domnie ai fiecărui suveran; se scria de pildă „în al 6-lea an 
de domnie a regelui Salmanasar”. Dar în statul cetate Așur din mileniul 
II î.e.n, fiecare an purta numele unui anumit dregător care era probabil 
unul din membrii sfatului bătrînilor care se numea limmu. El era echiva- 
lentul arhontelui eponim care dădea numele său unui an, la grecii vechi. 


II. Nivelul cunoștințelor astronomice 


Mișcările astrelor indicau ordinele zeilor şi de aceea datoria preoţilor 
era să observe cu cea mai mare atenţie astrele. Pe de altă parte luna — 
zeul Sin — trebuie urmărită cu mare băgare de seamă şi notate stelele 
prin vecinătatea cărora se desfășoară drumul aparent al lunii. Un grup de 
asemenea stele prin care trece drumul aparent al lunii este acela al Pleia- 
delor (Mulmul in akkadiană). Observînd minuțios drumul parcurs de 
lună pe zodiac ( = regiune de forma unui brîu al sferei cereşti ce e stră- 
bătută de soare în decurs de un an, şi care cuprinde 12 constelații zise 
zodiacale, ce sînt străbătute de planete și de lună în mișcările lor aparente) 
s-a împăiţit zodiacul în 28 de stații lunare. Fiecare stație este un arc 
de aproape 13° și reprezintă distanţa parcursă pe cer de lună în 24 de ore. 
Aceste staţii lunare au fost cunoscute și de astrologii arabi care le-au 
preluat probabil de la asiro-babilonieni, căci luna se mișcă printre aceleași 
stele fie că este observată de la Ur sau din China ori din Arabia. Totuşi 
într-un număr de cazuri stelele unor staţii lunare sînt mult mai greu 
observabile și ar fi de aşteptat ca astronomii din unele țări să aleagă 
drept repere grupuri stelare diferite pentru unele din staţiile lunare. 
Totuşi, chiar aceste grupuri stelare care nu se pot observa ușor și limpede 
sînt peste tot în aceeaşi emisfera nordică, ceea ce dovedeşte că este vorba 

de influența exercitată de astronomia mesopotamiană întîi asupra Indiei 
iar apoi asupra astronomiei chineze. 

De fapt observarea cu atenţie a lunii în fazele sale — lună nouă sau 
lună plină, ori fazele lor intermediare — au obligat pe preoţii astronomi 
akkadieni să observe şi să înregistreze astrele ce se află în jurul lunii 
la fiecare răsărit şi apus al ei în fiecare lună a anului. Ei au putut constata 
că stelele care înconjoară luna într-o anume fază — constelaţiile stelare — 
sînt altele în fiecare lună a anului și în fiecare anotimp. Marile creaţii 
poetice din epoca primului regat babilonian povestesc cum Marduk, 
zeul local al orașului babilonian, s-a luptat cu monstrul Tiamat care 
personifică haosul şi, biruindu-l, a creat din părţi ale corpului său cerul 
și lumea. Și astfel au primit un nume (ceea ce nu are nume nu are exis- 
tentă ontologică pentru mesopotamieni) după ce au fost create stelele 
și constelaţiile cerului. În special au primit un nume, fiind deci cunoscute, 
din epoca aceea, cele 12 constelații ale Zodiacului. Remarcabil este faptul 
că poemul lui Gilgameş este compus din 12 cînturi, fiecare cînt cores- 
punzînd unei constelații zodiacale. Planetele nu par a juca aici un rol 
important, căci calendarul akkadian este fundat pe aștri imobili ai zodia- 
cului. Se pare că babilonienii au păstrat cu grijă cunoștințele lor despre 
constelaţiile zodiacale căci pe pietrele de hotar (kudurru ), care de obicei 
sînt puse sub protecția zeilor, sînt reprezentaţi alături de unele figuri, 
Soarele, Luna, şi Venus. Dar găsim pe aceste pietre de hotar și alte desene 
care figurează constelații: un taur, un spic de grîu, un cîine, un șarpe, 
un scorpion, o capră cu o coadă de pește (așa era reprezentată constelația 
Capricornului). În săpăturile de la Bogaz-kii, în locul unde se afla capi- 
tala statului hittit s-au găsit cărămizi cu desene de zeități babiloniene 
printre care erau cele mai mari constelații și stele: Pleiadele, Aldebaran, 
Orion, Sirius, Fomalhaut, Vulturul, Peștii și Scorpionul. Ideograma 
pentru Scorpion gir — tab — pare a fi fost preluată ca semn al zodiacului 
de către greci de la babilonieni (A. Pannekoek, A History of Astronomy, 
London, 1964, trad. rusă, p. 32—33). 


III. Principiile generale ale astrologiei 


Aşadar soarele, planetele şi luna într-o oarecare măsură se mișcă 
într-o parte limitată a cerului (în mod aparent) similară unui brîu. Stelele 
fixe răspindite în această zonă ecuatorială a sferei cerești au căpătat o 
însemnătate deosebită : răsăritul lor la orizont vestea schimbarea anotim- 
purilor, pronostica venirea primăverii, a verii, a iernii; anul solar își 
pornea ciclul său neschimbat în raport cu aceste stele fixe răspîndite 

pe bolta cerului, constituind stelele zodiacului. Luna avea un mers deo- 
sebit, aspecte variabile, dar orînduite în mod regulat în perioade de 
şapte zile. Fazele lunii: luna întunecată sau luna nouă, primul pătrar, 
lună plină; ultimul pătrar se sfîrșea printr-un corn subţire înainte de 
întunecarea luminii lunare. Existau 12 sau 13 cicluri lunare într-un an 
solar, și ecuatorul ceresc al bolţii a fost împărţit în 12 părți aproape 
egale între ele, fiecare parte fiind ocupată de un grup de stele constituind 
o constelație. Aceasta a fost originea zodiacului, centură ecuatorială 
care îi marchează soarelui drumul său anual. Această cale a soarelui 
are patru locuri principale în calea sa: echinoxurile, momente cînd zilele 
sînt egale cu nopțile; solstițiile, momentul cînd zilele sînt cele mai lungi 
sau cele mai scurte. Pe vremea astronomului grec Hipparc din Nicea (în 
Bitinia floruit între 161—127 î.e.n.) aceste momente în calea soarelui 
erau constelația Berbecului (primăvara), constelația Cumpenei (toamna), 
a Racului (vara), a Capricornului (iarna). Semnele zodiacale, adică acele 
constelații care alcătuiesc zodiacul sînt: Berbecul, Taurul, Gemenii, 
Racul, Leul, Fecioara, Cumpăna, Scorpionul, Săgetătorul, Capricornul, 
Vărsătorul, Peştii. Unele din aceste constelații posedă stele strălucitoare, 
ochiul Taurului, Aldebaran, Regulus din constelația Leului, Spicul din 
constelația Fecioarei, Antares din constelația Scorpionului. În conste- 
laţia Taurului erau pe atunci două aglomerări de stele vizibile cu ochiul 
liber, Pleiadele și Hiadele, precursoare ale anotimpului ploilor pentru 
greci. 

Dacă soarele (considerat planetă de asiro-babilonieni) rînduiește 
anotimpurile, răspîndește lumină şi căldură, face să răsară viața sub 
razele sale, luna are o altfel de acţiune mai.tainică, mai enigmatică. 
Sarcina este rînduită de fazele sale (9 luni), menstrele feminine se ordo- 
nează după ciclul ei, mareele oceanelor cresc și descresc după variațiile 
fazelor lunare. Astfel oamenii au văzut în astre simboluri ale divinității 
și dacă cerul are putere de a stăpîni pămîntul cum au zeii, atunci astrele 
care parcurg bolta cerească sau o luminează înriuresc pe oameni și pe 
tot ce trăiește pe faţa lumii. În cele din urmă s-a crezut că mişcările 
corpurilor cerești și poziţia lor sînt semne care indică ce se va întimpla 
pe pămînt. În felul acesta astrologia a devenit o ştiinţă divinatorie. Este 
de presupus că primele aplicaţii ale acestei științe divinatorii s-au utilizat 
la început doar pentru previziunile meteorologice. Pe de altă parte sim- 
bolismul zodiacului este cosmic mai mult decît uman și a fost aplicat 
prin extensie asupra destinelor individuale. Este cert că astrologia ca 
disciplină divinatorie a apărut în Mesopotamia căci Egiptul antic n-a 
cunoscut astrologia decît prin intermediul grecilor în secolul al III—II 
î.e.n. Se afirmă că Berossos, preotul babilonian care a scris în grecește 
istoria culturii babiloniene, ar fi scris şi o carte de astrologie în grecește, 

carte astăzi pierdută și că de la el au învăţat mulţi astrologi greci re- 
gulile artei lor (sec. III î.e.n.). 


Cert este că dintre grecii locuitori ai Egiptului s-a născut cel mai mare 
astrolog al antichităţii, Claudius Ptolemaios, născut la Pelusion în Delta 
Nilului, care a trăit pe vremea împăraților romani Hadrian și Marc 
Aureliu. Lui îi datorăm un tratat monumental de astrologie Tetrabiblos 
(în latineşte Quadripartitus) unde el a codificat astrologia şi i-a dat o 
formă dogmatică şi ordonată. Astrologia se împarte în două mari divi- 
ziuni — astrologia judiciară (sau genethliacă) care pievede viitorul 
unui om după configuraţia cerului la nașterea sa şi astrologia orală 
care răspunde la întrebări bine determinate. Prima se preocupă de horos- 
coape prin studiul aşa-ziselor teme de nativitate, adică ale constelaţiilor 
şi ale raporturilor între planete și aceste astre în momentul nașterii omului. 
Astrologia orală stabilește teme speciale prin metode care nu sînt aceleași 
mereu. Dacă vrem să aflăm de exemplu sfîrșitul unui război, se alege 
ceasul cînd a fost declarat drept început al temei nativității lui. O temă 
este configuraţia cerului la un moment dat, pămîntul fiind considerat 
drept centru. Pentru stabilirea unui horoscop, trebuie să cunoaştem ora 
exactă a nașterii și locul nașterii; aceste două date arătînd configuraţia 
cerului, astrele existente pe cer în locul nașterii şi în ceasul acesteia. 
Se poate reprezenta în mai multe feluri configuraţia cerului și astrologii 
greci, ca și cei asiro-babilonieni procedau în felul următor: desenau 
două pătrate unul într-altul, unul mic și celălalt mare, iar în spaţiul 
dintre ele desenau triunghiuri, care erau în număr de douăsprezece, 
corespunzind la douăsprezece case. Astăzi astrologii moderni trasează 
următoarea figură mai evidentă; se înscrie un cerc şi se împarte acest 
cerc în douăsprezece diviziuni, fiecare diviziune avind deci 30 grade. 
Acestea sînt casele. Această împărţire este arbitrară întru-totul, dar 
are avantajul că oferă astrologului putinţa de a face ipoteze şi combinații 
mai numeroase. Într-adevăr, fiecare casă are o semnificaţie particulară, 
adică: a) viaţa și constituţia fizică sau morală; b) bunurile și averea; 
c) fraţii, surorile, prietenii; d) rude mai îndepărtate, case, averi ascunse; 
e) copii, dragoste, misiuni; f) infirmități, servitori, turme; g) căsătorie, 
femei, proces, războaie; h) moarte, moșteniri; i) religie, călătorii lungi; 
j) onoruri, demnități; k) prieteni, beneficii; h) duşmani, închisoare, 
supărări. 

Aceste case se așază după ora nașterii, longitudinea și latitudinea 
locului. Se aşază la răsărit locul de pe cer care se ridică deasupra ori- 
zontului în acel moment. Acesta este așa-zisul ascendens, originea calcului 
poziţiilor tuturor semnelor. Mergînd în sensul invers acelor unui ceasonic 
de la stînga la dreapta se numerotează casele de la 1 la 12. În aceste 

case se așază cele 12 semne ale zodiacului; se notează semnul zodiacal 
care coincide în așa numitul ascendens — punct al cerului care apare la 
orizontul orientat în momentul considerat (naştere de ex.) și se calculează 
în grade și minute — prin formule indicate de manuale, partea din semnul 
zodiacal care se ridică la orizont. Punctul iniţial este numit cuspis, sau 
punct al primei case şi pe cercul desenat se înscrie în acel loc semnul 
zodiacal cu gradele şi minutele corespondente. Cu ajutorul tablelor se 
calculează gradele semnelor care formează cuspis-ul celorlalte case. 
Fiecare din semnele zodiacului, înscrise în una din case, pot fi seci sau 
umede, calde sau reci, masculine sau feminine; apoi semnele zodiacului 
au o semnificaţie căci ele domină; unele oraşe sau ţări; aspectul fizic; 
unele plante, animale, case; unele părți ale corpului. 


După ce s-au înscris semnele zodiacale în casele lor se calculează 
astrele mobile, adică planetele, se calculează poziţia lor pentru ceasul 
și locul (nașterii de ex.) pe sfera cerească, în grade şi minute în raport 
cu semnul zodiacal. De asemenea fiecare planetă are caracterele ei, dar 
aceste caractere naturale ale planetei sînt influențate de situația ei fie 
în case, fie în zodiac, fie prin poziţia sa în raport cu celelalte planete sau 
cu unele semne fixe (astre). 


Se poate spune că există o varietate inepuizabilă de combinaţii și 
de asociaţii care pot fi interpretate şi considerate de astrolog. De aceea 
astrologia ce se ocupă cu horoscoapele e numită judiciară (de la judicius = 
„judecată””) căci astrologul trebuie să judece, să raţioneze. În fapt însă, 
horoscoape făcute pentru acecași persoană de către astrologi diferiţi 
sînt extrem de diferite, apoi aşa cum întreba fericitul Augustin oare doi 
copii născuţi în aceeaşi oră, în aceeași casă, vor avea un destin identic ? 
Sau putea-vom construi un destin fericit unui copil ducîndu-l să se nască 
într-un anumit loc unde astrele i-ar fi favorabile? Dealtfel s-au publicat 
horoscoapele împăratului Wilhelm al II-lea al Germaniei și al ţarului 
Nicolae al II-lea întocmite în 1894 și 1896 (în revista engleză Borderland) 
și amîndouă s-au dovedit inexacte. În realitate astrologia este o disciplină 
cu totul înșelătoare și nu ne putem opri să nu ne mirăm de consultaţiile 
astrologice și horoscoapele care apar zilnic în unele ziare și reviste din 
Occident. Dar ea a fost mult studiată, s-au publicat atît în lumea arabă, 
cît şi în cea chineză, indusă, dar și în Europa medievală nenumărate 
tratate de astrologie, așa cum s-au aflat foarte numeroase tăblițe cunei- 
forme din Babilon şi Asiria care statorniceau regulile acestei „,știinţe””, 
reguli extrem de complexe, contradictorii şi desigur iluzorii. Nu e mai 
puţin adevărat că astrologia a jucat un oarecare rol în istoria culturilor 
din Europa, Asia şi Africa și că ea a influențat uneori deciziile luate de 
regi, căpetenii sau șefi de state. 

VI. Astrologia asiriană 


În biblioteca regelui Assurbanipal s-au regăsit copiile în scriere cunei- 
formă ale unui mare număr de texte religioase aflate în templele din 
Babilon, dar și de texte astrologice. Căci raportul dintre mișcările stelelor 
de pe firmament și evenimentele de pe pămînt s-au ivit în mintea preoţilor 
akkadieni din cele mai vechi timpuri. Dar este absolut necesar să dis- 
tingem clar între două ordine de lucruri: pe de o parte preoţii akkadieni 
care observau mersul planetelor, trecerea lunii și a soarelui prin fiecare 
din constelaţiile zodiacului credeau că află ordine, porunci, semne cerești, 
despre acţiunile pe care oamenii — regii, căpeteniile sau pur și simplu 
toţi locuitorii unui ţinut — trebuiau neapărat să le îndeplinească. Pe de 
altă parte acești preoţi astrologi credeau că disting în mișcările astrelor 
presagii, indicii sigure despre ce se va întîmpla în viitor, deci era vorba 
de o astrologie divinatorie, de o divinaţie cu ajutorul aştrilor, spre deo- 
sebire de comandamentele pe care le primeau oamenii de la zei prin 
astre. Alteori regii primeau astfel de ordine în vis de la zei, aşa cum 
istoriseşte regele sumerian al statului-oraș Lagaš (circa 2500 î.e.n.) 
Gudea, în vis i-a apărut zeiţa Nisaba, fata zeului Ea, care i-a poruncit 
să construiască un templu și i-a făcut cunoscut că este o stea favorabilă 
pentru această clădire. (A. Pannekoek, Op. Cit, p. 39). Astfel credinţa 
în stele şi în semnificația mișcărilor lor exista din timpuri străvechi în 
întreaga Mesopotamie. Dar divinaţia prin ajutorul mișcărilor astrelor 
pe cer a devenit căutată în vremea în care un imperiu puternic se făurea 
în regiunea de nord a văii Tigrului şi Eufratului, în Asiria. Astrologii 
trebuiau să aducă prezicerile lor în toate activităţile militare. Apoi 
tecare templu trimitea regelui în mod regulat informaţii despre tot ce 
se petrecea pe cer, cu interpretarea astrologică a acestor mișcări a astrelor. 
Si de fapt biblioteca lui Assurbanipal conţinea o arhivă destul de completă 
despre interpretările astrologice ale unor mişcări pe cer. Și prezicerile 
astrologice din această bibliotecă erau comparate cu datele scoase din 
celelalte metode de divinaţie asiriene: hepatoscopia, zborul păsărilor, 
cutremurele de pămînt, divinaţia prin citirea în nori. Dar pentru prezi- 
cerile astrologice, care aveau cea mai mare greutate pentru asiro-babi- 
lonieni, nu erau de folos soarele, nici astrele fixe ci luna și cele cinci 
planete cunoscute. Căci soarele își îndeplinea zilnic drumul său fără 
nici o schimbare, fiind, e drept, uncori mai întunecat de nori sau fiind 
uneori mai roșu său mai palid. Zeul Lunii — Sin —, dimpotrivă, arăta 
multe deosebiri în aspectul și drumul său. Aceasta era adevărat și pentru 
cele cinci planete, al căror drum printre stelele fixe nu era ușor de înţeles 
și carc în mișcările lor păreau nişte fiinţe vii. De aceea ele au devenit 
obiectul atenţiei pasionate a astrologilor asirieni. Aceştia au conchis 

că planetele-astre ale zeilor celor mari conduceau lumea. Şi fiecare planetă 
a început să reprezinte pe un zeu sau pe o zeiţă. Astfel, de pildă, planeta 
Venus (numită în akkadiană Dil-bat) era planeta zeiţei Ištar, planeta 
Jupiter (numită în akkadiană Umanpa-udda apoi mai tîrziu Sagmegar ) 
a devenit planeta lui Marduk, planeta Mercur (numită Gud-ud) planeta 
zeului Nabu; Saturn a devenit planeta zeului Ninib, care era o zeitate 
solară; planeta Marte era a zeului Nagal, zeul ciumei și al morţii. Se 
admitea de către astrologi că planeta Marte cea roșie aduce nenoroc, 
iar Jupiter, dimpotrivă, noroc. Dar pentru ca să se întîmple noroc sau 
nenoroc depinde de locul și de timpul acţiunii lor. Fiecare din cele patru 
ţări ale Mesopotamiei: Akkad (Babilonia), Elamul (munţii din răsăritul 
Mesopotamiei), Amurru (deșertul din Apus, mai tîrziu Siria) și Subartu 
(țara din nord) posedau luni determinate, teritorii şi astre, constelații. 

Apariţia planetelor în diferite constelații, staționarea sau trecerea 
lor rapidă, întîlnirea între două planete sau a uneia cu luna, constituiau 
fenomene diferite care puteau fi interpretate în mod felurit de astrolog: 
și reprezentau un teren imens în care își dădeau frîu liber inteligența, 
fantezia şi interpretările cele mai variate cu putință. Redăm, după tra- 
ducerea lui P. K. Thompson (The Reports of the Magicianus and Astro- 
logers of Nineveh and Babilon, London, 1900, p. 184, citat de A. Pannc- 
koek, Op. cit, p. 41) un text astrologic asirian: „Dacă planeta lui Marduk 
se arată la începutul anului, în acest an recolta va fi bogată, Mercur 
se arată în luna lui Nisan. Dacă el (Mercur) se apropie de steaua Li 
(Aldebaran) regele din Elam va muri.... Venus dispare la Apus. 
Dacă Venus este palidă şi dispare în luna Abu, va fi vărsare de sînge 
în Elam. Dacă Venus se arată în luna Abu la început pentru treizeci de 
zile, va fi ploaie şi recolta pămîntului va fi bogată. Dacă Venus se oprește 
în locul său, zilele regelui vor fi lungi, în ţară va fi adevăr... Dacă Marte 
se vede în luna Duzu și el este palid...... Dacă Marte stă mult şi este 
strălucitor, regele din Elam moare. Dacă Zeul Nergal în timpul cînd 
dispare, începe să slăbească devenind palid ca şi stelele de pe cer (= stelele 
fixe), el va fi milostiv cu ţara Akkadului. Dacă Marte este palid — aceasta 
este noroc, dacă e strălucitor e nenoroc. Dacă după Marte urmează 
planeta Jupiter, atunci anul va fi cu noroc..... 

Dacă Jupiter se deplasează către Apus, locuirea va fi fără primejdii, 
pe pămînt va stăpîni pacea. El se arată înaintea lui Allul (constelația 
Racului) ..... Dacă o stea mare ca un foc apare la răsărit și dispare 
la apus, oştirea dușmană va birui”. Se face menţiune despre o stea de 
foc, probabil un meteor: „După aceasta, cînd a sosit ceasul al doilea 
al nopții, o stea imensă a strălucit de la nord la sud. Tiîlcuirea ei este 
favorabilă pentru dorinţele regelui. Regele Akkadului va îndeplini meni- 
rea sa“. Tot astfel, într-o scrisoare de la un dregător Mar-istar către 

regele Asarhaddon ( 668 î.e.n) putem citi: „În luna întîia ..... în a 
29-a zi, Jupiter a apărut.... Acum a dispărut de pe cer de o lună şi 
cinci zile. În ziua a şasea a lunii a treia Jupiter a devenit vizibil în regiunea 
constelaţiei Orion; el a pornit să plece cu cinci zile după timpul său obiş- 
nuit. Aceasta se înţelege ca o înştiinţare: dacă Jupiter devine vizibil 
în luna a treia, ţara va fi pustiită şi pîinea va fiscumpă..... dacă Jupiter 
intră în Orion, zeii vor devasta ţara”! (A. Pannekoek, Op. cit, p. 41—42). 


V. Astronomia babiloniană 


Astrologia akkadiană a stabilit în mintea mesopotamienilor legătura 
strînsă între mişcările planetelor și soarta oamenilor de pe pămînt, dar 
nu a adus explicaţii logice mișcării planetelor printre constelaţiile zodiacale. 
Căci aceste mișcări păreau astrologilor că nu sînt regulate, nu ascultă 
de o lege precisă, nu se repetă după perioade cunoscute, ci planetele se 
mişcă în mod arbitrar după voinţa zeilor pe care ele o figurează. 

Odată cu prăbușirea Imperiului Asirian și cucerirea capitalei sale 
Ninive (606 î.e.n.), Babilonul devine capitala unui nou imperiu babi- 
lonian care, precum am arătat, sub regele Nabuchodonosor (604— 561 
î.e.n) îşi extinde puterea în toată Asia Anterioară, luînd astfel succesiunea 
imperiului asirian. Dar acest imperiu durează pînă la 539 cînd Babilonul 
este cucerit de Cirus, foarte probabil cu ajutorul preoţilor zeului Marduk 
care se împotriveau regilor noi ai Babilonului pentru că se închinau altor 
zei decit lui Marduk. De fapt şi Cirus şi succesorul său Cambise s-au 
purtat ca regi ai Babilonului, continuînd tradiţiile vechii capitale meso- 
potamiene. Dar chiar după cucerirea Imperiului persan de către Alexan- 
dru Macedon, Babilonul rămîne capitală și e cercetat cu multă osîrdie 
de „filozofii”” greci care au aflat în vechea sa cultură multe date ştiin- 
țifice de cea mai mare însemnătate. Căci Babilonul a continuat să fie 
cel mai însemnat centru comercial și cea mai înfloritoare capitală a unui 
imperiu, apoi cel mai mare focar de cultură de la Assurbanipal pînă la 
Alexandru cel Mare. 

În această situaţie este de înţeles de ce cercetarea astronomică a 
căpătat o mare însemnătate, adică căutarea legilor care conduc mișcările 
regulate ale planetelor. Pe de altă parte, în tot imperiul persan ce se 
întindea între trei mări (Marea Caspică, Marea Mediterană și Golful 
Persic) domnea acum pace și prezicerile despre războaie, lupte, conflicte, 
aşa cum le făceau astrologii deveniseră inutile și inactuale. Apoi monarhii 
persani care nu se închinau lui Marduk şi lui Ištar nu puteau fi deloc 
interesaţi de proorocirile astrologilor care arătau ce prevesteau aceşti 

zei şi aștrii lor. Aceasta n-a însemnat că preoţii—astrologi ai Babilonului 
au îmbrățișat altă profesie, ci ei nu au mai făcut preziceri — care erau 
ignorate de monarhii achemenizi persani — ci au cercetat pe cer înainte 
căile pe care le urmează zeii lor figuraţi prin planete. Aceasta a devenit 
o obligaţie rituală a funcţiei lor de preoţi şi observaţiile astronomice 
au devenit ritualuri pe care preoţii trebuiau să le îndeplinească cu mare 
exactitate. Ei au determinat numeric poziţia pe bolta cerească a planetelor 
față de stelele cele mai strălucitoare — pe cît le-a stat în putință — cu 
toate că în textele ce ne-au rămas nu se face menţiune de instrumente 
de observaţie. Astfel au apărut primii astronomi în sensul actual al 
cuvîntului. 

Nu știm în ce direcţie s-au făcut aceste cercetări astronomice, fiindcă 
s-au păstrat doar unele rezultate și nu cercetările astromice propriu-zise. 
Este posibil ca descoperirea de noi texte să îmbunătăţească mult cunoş- 
tinţele ce le avem despre astronomia babiloniană în epoca de fier. Astro- 
nomii preoţi babilonieni sînt numiţi în cărțile sacre ale iudeilor, chal- 
deeni. La început chaldeenii formau o seminţie separată care locuiau 
în jurul orașului Ur așezat în ţara lor Chaldeea. Ei au dus lupte cu asi- 
rienii dar și cu babilonienii pînă în anul 625 î.e.n. cînd regele asirian 
Nabopalasser a cucerit și a nimicit Babilonul. Fiul acestui rege, Nabucho- 
donosor a devenit rege al Babilonului şi se pare că în timpul acestui 
monarh cele două seminţii semite s-au contopit. Dealtfel limbile lor 
erau aproape aceleași și riturile și moravurile lor nu se deosebeau cîtuşi 
de puţin. În orice caz apelaţia de chaldean capătă în Babilon o altă semni- 
ficaţie și în Cartea lui Daniil cuvîntul „,chaldean”” înseamnă „astronom, 
astrolog”” şi în general magician, „,vrăjitor””. Este cu putinţă ca o mare 
parte din preoţii din Babilon să fi fost chaldeeni, dar fapt este că acest 
termen s-a prefăcut dintr-un nume de seminţie în denumirea unei pro- 
fesiuni. 

Chaldeenii — astronomii babilonieni — foloseau la alcătuirea calen- 
darului, începînd cu anul 530 î.e.n. o perioadă de 8 ani, după un secol 
ei au introdus pentru determinarea exactă a calendarului o perioadă de 
19 ani, care a fost utilizată în mod constant începînd din anul 380 î.e.n. 
Precum am arătat astronomii babilonieni au început să facă sistematic 
tablouri de constelații stelare și de poziţiile lor relative. Interesant de 
observat în numele acestor constelații este că denumirea lor babiloniană 
a fost preluată de grecii vechi și au ajuns astfel pînă la noi care le folosim 
și actualmente: Taurul, Gemenii, Regele, Scorpionul, Arcașul (Sagi- 
tarius), Capricornul, Hidra. 

Este sigur că astronomii babilonieni au avut noţiunea împărțirii 
sferei cerești în două jumătăţi căci ei notau comportarea „stelelor opuse” 
cînd Aldebaran răsare, Arcaturus, apune; cînd Pleiadele răsar, Scorpio- 

nul apune şi aşa mai departe. Preoţii astronomi babilonieni întocmiseră 
o listă a stelelor în jurul întregului cer, și alături de aceste stele scriau 
o serie de numere care evident par a reprezenta distanţele lor consecutive. 
Întrucit se cunoșteau ceasurile cu apă, inventate desigur de babilonieni 
şi preluate de greci, aceste cifre și numere par a fi diferenţe de timp între 
trecerile la meridian ale diferitelor astre. Se pare că astronomii babilo- 
nieni au folosit aceste diferenţe spre a citi pe cer înainte de căderea nopții. 
Observînd un timp mai lung diferitele planete, astronomii babilonieni 
au putut stabili perioadele planetare care sînt destul de lungi. Pentru 
a explica înţelesul acestei expresii „„perioadă planetară” trebuie ştiut 
ce sens are sintagma „perioada sinodică”*. Planetei Jupiter îi trebuie 11,86 
ani ca să-și descrie orbita sa în jurul Soarelui. Prin expresia „,perioada 
sinodică”” se înţelege timpul care se scurge între două opoziții. Expresia 
„opoziţie”” înseamnă că Jupiter sau o altă planetă ocupă pe cer o poziţie 
situată la 180° față de poziția Soarelui, la fel ca și stelele opuse, însem- 
nate atît de conştiincios de astronomii babilonieni. Astăzi știm că o 
„opoziţie”” survine atunci cînd Soarele, Pămiîntul şi Jupiter determină 
în spaţiu o linie dreaptă, Pămintul aflindu-se între Soare şi Jupiter. Și 
Pămîntul și planeta Jupiter se rotesc în jurul Soarelui în aceeași direcţie 
pe orbitele lor, dar Pămiîntul avînd de străbătut o orbită scurtă are o 
viteză orbitală mai mare. Aşadar după o zi cele trei astre nu se vor mai 
afla pe aceeași dreaptă; Pămiîntul va depăși-o mergînd înainte iar Jupiter 
va rămîne înapoi. Pămîntului îi trebuie 3651/, zile spre a se reîntoarce 
în acelaşi loc pe orbită dacă Jupiter ar fi nemișcat. Jupiter însă se mişcă 
și el în același timp cu Pămiîntul, deşi se mişcă mai lent, și Pămîntului 
îi mai trebuie 24 de zile spre a-l ajunge din urmă. Așadar linia dreaptă 
se va crea din nou după 399 zile şi aceasta este lungimea perioadei sinodice 


a planetei Jupiter. 

Perioadele sinodice ale celor cinci planete pe care le cunoșteau asiro- 
babilonienii sînt: Mercur 115,9 zile; Venus 583,9 zile; Marte 779,9 
zile; Jupiter 399 zile şi Saturn 378 zile. Dar Jupiter de exemplu, la cea 
de-a doua opoziţie a sa se va afla pe un alt cîmp zodiacal decît acela din 
vremea primei sale opoziții. Astronomii asiro-babilonieni înțelegeau 
prin perioadă planetară intervalul de timp dintre acele opoziții în care 
o planetă apare în acelaşi cimp zodiacal. Astfel Saturn are ca perioadă 
planetară 59 ani şi 2 zile (—6 zile); Venus: 8 ani — 2 zile (—4 zile). 
Anii sînt aici ani solari, numărul de zile este cel care trebuie scăzut sau 
adunat la corecție, zilele din paranteze sînt zilele care se adună sau se 
scad dacă acest calcul s-ar face în anii babilonieni de cîte 12 și 13 luni 
lunare (A. Pannekoek, Op. cit, p. 54—55). 

Un text cuneiform din epoca persană descifrat de F. X. Kugler 
spune: ,Dilbat (planeta Venus) se întoarce după 8 ani... vei scădea 
4 zile... Gudu (Mercur) se întoarce după 6 ani” (Willy Ley, Op. cit. 
p.27). Care a fost scopul unor astfel de tabele care nu se puteau întocmi 
decît cu o observaţie astronomică atentă de decenii ? Acela de a răspunde 
la chestiunea unde vu f cutare planetă într-o anumită zi de exemplu la 
întrebarea: „Unde va fi Jupiter la 1 Mai ?* Se răspunde: „În constelația 
Taurus în cutare și cutare punct”. Această precizare a poziţiei lui Jupiter 
în ziua de | Mai constituie ceea ce se numește o efemeridă, adică poziţia 
planetei pe cer în cutare zi (/hemera în grecește înseamnă „,zi'”) așa cum 
o vedem de pe pămînt. 

Unitatea de măsură a unghiurilor pe care o foloseau astronomii 
chaldeeni se numea ammat corespunzind la 2% grade ale noastre și era 
subîmpărțită în 24 ubani. În acest sistem de unităţi zodiacul (360%) era 
împărţit într-o duzină de .„semne” care corespundeau unor constelații. 
Fiecare semn avea o duzină de ammat iar fiecare ammat avea două 
duzini de ubani (360°=12 semne zodiacale x 12 ammat x 2,5"). Astro- 
nomii chaldeeni s-au interesat desigur de observarea și prezicerea eclip- 
selor. Ei au stabilit că după o eclipsă totală de lună, următoarea eclipsă 
totală de lună se produce după 41 sau 47 de luni. Şi ei au conceput un 
tabel cu eclipsele trecute şi viitoare care poate fi extins în ambele direcții 
in mod nelimitat. Acest tabel reprezintă desigur o dovadă palpabilă 
că astronomia asiro-babiloniană ajunsese la o mare dezvoltare (cf. A. 
Pannekoek, Op. cit, p. 61). Se crede că aceste tabele cu data eclipselor 
de lună trecute și viitoare au fost întocmite în epoca seleucidă (după 
anul 312 î.e.n. de cînd începe era seleucidă), dar noi cunoaştem și numele 
unora din astronomii care au întocmit aceste tabele. Pe unul din acești 
astronomi îl chema Kidinu şi el apare şi în Naturalis Historia a lui Pliniu 
cel Bătrîn sub numele de Cidenas, iar Strabon menţionează în Geografia 
sa pe astronomii chaldeeni: Kidenas (acesta e desigur Kidinu), Naburian- 
nuos şi Sandines. | 

Cu toată măiestria lor de observatori ai astrelor și de calculatori ai 
timpului în care planetele străbat cîmpul stelar, astronomii asiro-babi- 
lonieni sau chaldeeni cum li s-a spus mai tirziu n-au depăşit niciodată 
alcătuirea tot mai exactă a efemeridelor. Desigur ei nu au dezvoltat un 
sistem astronomic fiindcă în calitatea lor de preoţi, trebuiau să urmeze 
vechile tradiţii care puneau Pămiîntul în centrul Universului și planetele 
rotindu-se în jurul Pămîntului. Desigur astronomii chaldeeni nu au 
mai făcut preziceri astrologice ca asirienii, dar scopul lor — determinarea 

exactă a fenomenelor cereşti — a fost într-o mare măsură precizarea 
timpului şi momentului exact în care trebuiau să-şi îndeplin ască slujbele 
lor în temple spre adorarea zeilor lor. Calculele astronomice nu erau 
în ultimă esență decît o formă a cultului lor şi ei nu au dezvoltat un 
sistem astronomic coerent, limitindu-se la explicaţiile puţin plauzibile 
ale cosmologiei lor mitice. 

Ultima tabelă cu conţinut astronomic care s-a găsit și descifrat 
datează din anul 75 al erei noastre, după care dată au încetat, fără îndoială, 
observaţiile astronomice ale preoţilor chaldeeni. 


Matematica 


Matematica a început să constituie o preocupare însemnată în 
educaţia tinerilor încă din mileniul al II-lea în Mesopotamia. Căci de 
la sfîrşitul ultimei dinastii sumeriene din Ur ni s-a păstrat o lucrare foarte 
populară în acea vreme și din care ne-au rămas peste 21 tăblițe și frag- 
mente. Această lucrare descrie viaţa unui tînăr elev din „casa tăbliţelor”, 
şcoala acelor vremi. Principala osteneală în această școală era socotitul 
şi evidenţa calculelor, iar elevii scriau pe tăblițe de argilă calculele lor 
după care le aruncau. În această școală se pare că se rezolvau și ecuaţii 
cu 2 necunoscute și ecuaţii în care necunoscutele erau ridicate la pătrat. 

Tăbliţe cu conținut matematic au fost găsite în Mesopotamia la mij- 
locul secoluiui al XIX-lea, dar savanții au crezut la început că nu e vorba 
de calcule ci de formule magice și de o scriere criptică. De fapt s-au 
descoperit citeva sute de mii de tăblițe de argilă cu calcule de tot felul, 
dat fiind că mulţi dintre locuitorii vechii Mesopotamii făceau negustorie 
și întocmeau nenumărate acte de vinzare și de cumpărare; toate actele 
lor comerciale le consemnau în scris. Orientalistul francez F. Thureau- 
Dangin şi O. Neugebauer cu începere din 1916 au citit și au început 
publicarea unui mare număr de texte matematice akkadiene. Totuși 
nu au fost descifrate decît un număr foarte mic de tăblițe cu conţinut 
matematic. Protosumerienii scriind cu calamul lor de trestie aplicat 


în unghi: ascuțit peste tăblița de argilă, făceau o elipsă 0 pentru a indica 


cifra unu și un cerc O) pentru cifra 10. Cind a început să se scrie cu un 
capăt prismatic al calamului cifra unu s-a scris Y, și semnul pentru 


zece era așa: < 

În calculele lor sumerienii utilizau sistemul sexagesimal (bazat pe 
cifra 60) totuși în unele cazuri se folosea și sistemul zecimal (bazat pe 
cifra 10). Notarea numerelor prin cifre se făcea doar în textele de mate- 
matică şi de astronomie, în timp ce pentru alte texte se folosea un sistem 
mixt: scriind, de pildă, 345 ca „3 me şi 45” unde me însemna „o sută”. 
Inițial pentru notarea unor cifre mari foloseau submultipli scriși în 
formă mărită. Un semn mare pentru 10 însemna 100, iar în sistemul 
sexagesimal 60. Două semne mari pentru 60 însemau 120, dacă la mijloc 


stătea şi semnul 1o<K Datunci avea valoarea de 1200. Un semn foarte 


mare pentru 10 insemna 3600. Deşi scricrea numerelor a evoluat prin 
mai multe feluri de notări şi simboluri diferite, în cele din urmă asiro- 
babilonienii au inventat sistemul poziţional al notării cifrelor, care a 
ușurat în mod covi:şitor scrierea numerelor. Prin înmulţirea a două semne 


aşezate în poziţii diferite A 4 ŞI < se puteau nota absolut toate numerele. 

in felul acesta 21 sc scria: K | adică se făcea o adunare. Alteori se 
... . `- a . »— 

utiliza şi scăderea. In loc de 19 sc scria 20—1 KYT unde sd 


se citea „fâră”. 


Într-o epocă ulterioară akkadienii au început să grupeze semnele 
in grupe de cite trei (trei era numărul simbolic al triadei așa de des 
întilnită în miturile lor). Sensul în care se scriau numerele cra iniţial de 
sus în jos (ca şi scrierea protosumeriană), ma: apoi s-a scris de la stinga 
la dreapta cum este sensul scrierii akkadicne în gencra!. Se scriau la 
inceput grupurile mai mari de cifre, după ele cele mai mici. Prin grupări 
de semne se scriau toate numerele pînă la 59 inclusiv, dar numărul 60 
(care constituia baza sistemului de numeraţic sumerian) se nota prin 


același semn ca şi |, adică y șI nu prin scrierea de șase ori a semnului 


pentru 10. Pentru a putea scrie 65, akkadicnii adăugau 5 la dreapta sem- 
nului pentru 60 şi spre a nu citi ca I $=6, lăsau un mic spaţiu între 
aceste două cifre 5 şi 60. 

Tot așa în sistemul sexagesimual, 120, adică 60. 2 se scrie prin aceleaşi 


semne ca şi 2, adică Yy. tot astfel 180 se scrie ca 60x3 YYY. 

Dar aşa cum cititorul a putut să afle în capitolul despre scrierea akka- 
diană, multe din grafemelene akkadiene, erau homofone iar multe 
polifone. Tot astfel și notarea cifrelor se putea citi în mai multe feluri, 
după cum am văzut același grafem însemnînd și 1 şi 60. Dar prin intro- 
ducerea sistemului poziţional, notarea cifrelor a devenit relativ mai 


simplă, căci numărul 10.921=-34602 +2x60+1 se scrie Yy YYY 


Însă această notare a unor cifre putea să însemne şi un număr de 60 de ori 
mai mare -- 655.260 şi în general valoarea 60n > 10.921. 
Pentru fracţii existau semne speciale: 


Pta YAY tai SĂ = 


Ă „1 . l | 
Semnul putea însemna și zo dar şi pă Valoarea reală a grafemei 


care indica un număr se deducea după sensul general al problemei. 
Desigur sistemul poziţional de notare a cifrelor nu era riguros la akka- 
dieni. Trebuie observat că akkadienii nu au cunoscut cifra 0 (zero), 
totuși aveau un semn pentru ordinele absente cînd se scriau cifre. 
Acest semn folosit după anul 1500 î.e.n., nu se înscria la sfîrşitul nume- 


relor cur este zero. Semnul acesta era: 


Sistemul sexagesimal akkadian facilita mult împărţirea care se efectua 
în acest sistem ca și în sistemul nostru decimal. Nu erau necesare reguli 
speciale pentru operaţiile cu fracţii. Sistemul de numerație sexagesimal 
a fost preluat mai apoi de către astrologii şi astronomii statelor dia- 
dohilor din Asia Anterioară. De la ei acest sistem a trecut la noi și se 
folosește şi actualmente pentru măsurarea timpului, dar şi a unghiurilor. 
Nu se poate stabili cu certitudine originea sistemului cu baze de nume- 
rație 60 (sexagesimal) dar dacă — așa cum s-a afirmat — sistemul decimal 
a fost creat pe baza celor 10 degete ale mîinii, trebuie să admitem că și 
sistemul sexagesimal a pornit tot de la numărarea celor zece degete 
ale miinii care au fost socotite de şase ori la rînd. 


Operaţiile aritmetice 


Babilonienii in operaţiile lor matematice indicau numai rezultatul 
calculelor lor, fără să arate cum s-a ajuns la acest rezultat. Aceasta spre 


323 


deosebire de papirusurile matematice egiptene care expuneau amănunţit 
modul cum s-a putut calcula şi ajunge la rezultatul arătat. În ceea c: 
priveşte înmulțirea, akkadienii o efectuau la felca şi noi, înmulțind 
fiecare ordin în parte; aceasta spre deosebire de egipteni, pentru care 
orice înmulțire era o dublare. Pentru a putea face astfel de înmulţiri 
akkadienii aveau nevoie de table de înmulţire la fel ca școlarii noştri, 
table gata scrise. Aceste table de înmulţire indicau produsul unui număr 
scris în capul colanei, cu toate numerele de la 1 la 20, apoi cu 30, 40 şi 
50. Alături de table de înmulţire, akkadienii posedau tabele de valori 
reciproce, dar şi tabele pentru pătratele numerelor, cuburilor, apoi 
tabele de rădăcini pătrate, de rădăcini cubice și de diferite puteri la care 
putea fi ridicat un număr dat. 


Problemele de aritmetică ce le întîlnim la babilonieni sînt extrem de 
felurite, atît prin conţinut cît şi prin nivelul gîndirii matematice întîlnit 
în ele. Cum akkadienii indicau numai rezultatul unei probleme fără 
să arate cum se ajungea la acest rezultat, era posibil ca pe o tăbliță 
mică de 8x4 cm? să se înscrie pînă la 200 de probleme. Dar problemele 
ce se puneau erau destul de complicate ; de pildă se dădea un mare număr 
de probleme în care se cerea să se determine două numere în care pro- 
dusul lor x x y = 600, apoi să satisfacă și o a doua condiţie, care 
este dată prin expresii din ce în ce mai complicate începînd cu x + y = 
= 50 pînă la 


| o, 2 l 
(3x -+2 y} - atls (x+y) 


-Í; +1)» T v| = 17.100 


toate aceste probleme avînd soluția x = 30 şi y = 20. Importantă era 
metoda de rezolvare a acestei ecuaţii și nu atît rezultatul. Pe de altă parte, 
datorită faptului că akkadienii pronunțau grafemele sumeriene altfel 
decît în limba lor originară, păstrînd însă sensul acestora, adică datorită 
faptului că acelaşi semn grafic avea valori fonetice diferite, s-a putut 
trece uşor la ideea că lățimea nu este numai lățime ci orice mărime abs- 
tractă. În felul acesta akkadienii s-au ridicat pe încetul către treapta 
următoare de abstracție, pînă la algebră. Printre problemele de aritmetică, 
multe se referau la calcularea dobînzii pe care bancherii babilonieni o 
calculau la fiecare 60 de unități pe un an. Se plătea în general o dobîndă 
de 12 șekeli la 1 mină (adică la 60 șekeli) pe an. 

Geometria babiloniană 


Ca și egiptenii, akkadienii aveau să măsoare întinderi de pămînt 
mai mult sau mai puțin vaste după fiecare inundație anuală a Eufratului 
şi a Tigrului, împărțind loturile de pămînt agricol care se cuveneau 
fiecărui proprietar. Akkadienii rezolvau pe cale aritmetică probleme 
referitoare la determinarea lungimilor şi ariilor parcelelor de teren, sau 
la problemele legate de volumele de pămînt excavate la săpături, ori 
la numărul de oameni necesari pentru lucrările de construcție. Astfel 
de probleme de geometrie noi le rezolvăm actualmente cu ajutorul ecua- 
ţiilor de gradul întîi (liniare) cu o singură necunoscută sau cu un sistem 
de ecuaţii liniare cu mai multe necunoscute. Babilonienii operau chiar 
atunci cînd numărul valorilor necunoscute era mare (pînă la 5 necunoscute) 
numai cu mărimile cunoscute și nu cu cele necunoscute așa cum se obiş- 
nuieşte în algebră. Metoda algebrică era utilizată de akkadieni doar 
în probleme de geometrie care duceau la ecuaţii pătratice sau la ecuații 
de grad mai înalt. 


Așa-numita teoremă a lui Pitagora era cunoscută de akkadieni cel 
puţin cu 1000 de ani înaintea lui Pitagora, și este foarte probabil că acest 
gînditor grec care a călătorii și a locuit mult în Egipt a preluat faimoasa 
teoremă de la babilonieni prin intermediul perșilor vechi care în vremea 
sa stăpîneau și Egiptul şi Babilonia. De exemplu se calcula cantitatea 
de grăunțe necesară pentru însămințarea unui cîmp de forma unui 
triunghi isoscel cu laturi date; se determina deplasarea orizontală a 
capătului inferior al unei bare verticale de lungime dată, atunci cînd 
capătul ei superior se lăsa cu o cantitate dată. De asemenea s-au găsit 
şi multe tăblițe pur geometrice care nu conțineau probleme concrete. 
Este sigur că akkadienii aveau cunoștințe geometrice foarte serioase 
de vreme ce cunoşteau teorema lui Pitagora. Nu ne putem opri să facem 
reflecția că gîndirea europocentrică, ce a căutat să facă din Europa centrul 
din care a izvorît cultura în lumea întreagă, a afirmat secole de-a rîndul, 
nu numai că Pitagora ar fi fost cel ce a descoperit faimoasa sa teoremă 
dar de pildă, că tiparul l-ar fi „inventat”” Guttenberg, deşi el era cunoscut 
în China cu 500 de ani înainte și se tipăreau cataloage de cărți în jurul 
anului 900 e.n. Pe de altă parte multe alte descoperiri în geometrie par 
a fi preluate de grecii vechi de la egipteni, date fiind contactele atît de 
strînse între greci și locuitorii văii Nilului. 

Un interes deosebit l-au arătat babilonienii fată de triunghiurile 
dreptunghiulare ale căror laturi sînt măsurate de numere întregi. Într-o 
tăbliță s-au aflat 15 asemenea triunghiuri ; astfel de tăblițe cu triunghiurile 
arătate mai sus, serveau desigur la scopuri practice. Cercetarea și studi- 

erea acestor probleme legate de astfel de triunghiuri arată valoarea 
gîndirii matematice a akkadienilor pentru că astfel de probleme fac 
parte din teoria numerelor. 


Ecuaţii babiloniene 


Pentru rezolvarea ecuaţiilor pătratice babilonienii aplicau un procedeu 
algebric în ultimă instanță, numind „„lungime”” sau „lăţime”” şi produsul 
lor „suprafață ceea ce noi am numi azi x și y. Astfel, deşi babilonienii 
nu foloseau simbolurile algebrice pe care le utilizăm noi azi, ei rezolvau 
totuşi probleme prin metode algebrice. Căci rezolvarea acestor probleme 
urma un anumit plan, apoi problemele diferite erau reduse prin diferite 
metode la un tip unic, în fine pentru rezolvarea mecanică a lor existau 
reguli generale care aveau rolul formulelor folosite astăzi pentru rezol- 
varea ecuațiilor de diferite grade. Atunci cînd unele probleme erau for- 
mulate ca probleme de geometrie, babilonienii operau cu aceste mărimi 
ca şi cum ar fi numere, adunau „„lungimi”” și „,suprafeţe”” fără să se oprească 
la interdicția de a aduna lucruri diferite între ele, ci socotind atît „„lungi- 
mea” cît și „,suprafața”” ca necunoscutele ecuaţiilor noastre x și y. 

Nu cunoaștem exact modul cum extrăgeau babilonienii rădăcina 
pătrată a unui număr, dar putem să formulăm ipoteze asupra proce- 
deului folosit. Este posibil să fi utilizat formula noastră 


Va? + b? = a + b2/2a 
unde a este pătratul perfect cel mai mare cuprins în numărul de sub 
radical. Se poate de asemenea ca încercînd să determine valoarea lui 


V2 (care ştim că este 1,41) să fi luat ca o primă aproximaţie Pi =l -+ 
30 . , 32 15 

— , apoi după verificare să se fi oprit la| —| =2-+— pe care 

+ 20 P p p (3) 50 P 


au constat-o că este mai mare și atunci să se fi stabilit la valoarea 


medie între aceste două valori, adică l ! + 30 +1 + =) =] - 2 

2 60 60 60 
care reprezintă una din valorile aproximative ale lui V2 folosite de 
babilonieni. În tăbliţele cuneiforme babiloniene ne-au rămas notate 
probleme pe care noi le rezolvăm cu ajutorul ecuaţiilor de gradul 
trei şi de asemenea tipuri speciale de ecuaţii de gradul patru, cinci și 
șase care se reduc la ecuaţii de gradul doi și trei. Și în astfel de probleme 

se percepe clar că „lungimea””, „„lățimea””, „„adîncimea””, „,volumul” 
sînt noţiuni abstracte corespunzînd necunoscutelor din ecuaţiile noastre. 
Probleme de genul, a x? + x? = c erau reduse la ecuaţia mai simplă 
de gradul doi x? + x? = d şi apoi x era determinat cu ajutorul tabelelor 
de rădăcini ale acestui tip de ecuaţii. Nu se poate spune ce i-a făcut pe 
babilonieni să efectueze această reducere dacă ei se bazau pe imagini 
geometrice, sau dacă ei gîndeau „algebric”” aşa cum afirmă unii istorici 
ai matematicii. 

Tot astfel nu a putut fi clucidat procedeul de rezolvare a unor 
ecuaţii mai complicate încă, de forma 

a x3 -j-b x3 +cex=d 

Tot aşa nu este limpede cum foloseau tabelele pentru rădăcinile 
ecuațiilor 

x3 -+ x? = d 


Geometria babiloniană în lumina unor descoperiri recente 


Într-o carte, dealtminteri remarcabilă, istoricul științelor O. Neuge- 
bauer (The Exact Sciences în Antiquity, 24 ed. Brown University, Press, 
1957) conchidea că babilonienii nu au considerat geometria ca o dis- 
ciplină de sine stătătoare, ci doar ca o sumă de procedee pentru măsu- 
rători practice. Dar în 1939 la Suza, în Iranul de azi, în vechea capitală 
a statului Elam s-au găsit noi tăblițe cuneiforme cu texte matematice. 
Acestea au fost descifrate şi publicate în 1950 de către un orientalist 
american, Bruius. Ori din aceste tăblițe reiese că nivelul cunoştinţelor geo- 
metrice ale akkadienilor era destul de ridicat. Într-una din tăbliţele cunei- 
forme era rezolvată calcularea razei cercului circumscris într-un tri- 
unghi isoscel cu baza egala cu 60 şi laturile egale cu 50; raza este egală 
cu 31 +P 
60 

Pe altă tăbliță se cere să se afle raza unui cerc înscris într-un hexa- 
gon regulat de unde rezultă că în acest caz |/3 (care este 1,73) este luat 
45 
egal cu 1 + — 

60 


Dintr-o tăbliță se poate conchide că babilonienii foloseau urmă- 


toarea valoare aproximativă pentru cifra [I (pi) 
17 30 
H %3 +- + — adică 
60 GQ2 adică 
TI = 3,125 

Pe alta dintre tăblițe se poate citi o ecuaţie care, după limbajul ma- 
tematic actual, ar fi o ecuaţie de gradul 8. 

Pe baza tăblițelor descoperite la Suza se poate trage concluzia că 
nivelul cunoștințelor matematice ale babilonienilor a fost cu mult mai 
ridicat decît părea în secolul al XIX-lea cînd nu erau cunoscute decit 
puţine tablete matematice. Faţă de cunoștințele matematice ale egip- 
tenilor (în măsura în care ne-au parvenit cîteva papirusuri matematice), 
cele ale babilonienilor par superioare. dar poate că această superio- 
ritate ține de faptul că s-au găsit puţine texte matematice egiptene şi 
nu putem să apreciem nivelul real al cunoştinţelor matematice ale vechilor 
egipteni. Dacă ar fi să judecăm după aplicaţiile matematicii în Egiptul 
faraonic, după construcțiile piramidelor, templelor și palatelor colosale 
de pe valea Nilului ar trebui să conchidem că egiptenii aveau cunoș- 
tinţe matematice cu mult mai vaste decit operaţiile aritmetice elementare 
care s-au găsit în mormintele egiptene. In orice caz, sistemul de notație 
al numerelor la egipteni era cu mult mai unitar și simplu (cf. Constantin 
Daniel, Civilizaţia Egiptului antic, Buc. 1976, p. 258 sq). 


Limba asiro-babiloniană (akkadiană) 


Limba vorbită de locuitorii semiţi ai Mesopotamiei era o limbă semită, 
cu o structură nu prea diferită de celelalte limbi semite care sînt dealtfel 
destul de asemănătoare între ele. 


În celebra listă a popoarelor din Cartea Facerii X, seminţiile din 
Asia Anterioară sînt împărţite în trei mari grupări, după cei trei fii ai 
lui Noe adică Sem, Ham și Jafet. Acest fel de reprezentare a descendenţei 
antice, după un ,„,moș”” străbun patronim era singura folosită spre a 
se exprima apartenenţa naţională și etnică. Totuși, cel ce a alcătuit acest 
catalog al popoarelor era interesat mai degrabă de relaţiile politice şi 
culturale dintre feluritele etnii și mai puţin de înrudirea etnică propriu- 
zisă. Faptul acesta se poate constata din aceea că elamiţii și lidienii 
erau socotiți fii ai lui Sem, în calitate de supuși ai Imperiului asirian, 
cu toate că nu erau ciîtuși de puţin înrudiţi cu asirienii semiţi și nici între 
ei. Pe de altă parte, cel ce a întocmit acest catalog al popoarelor din 
lumea antică, i-a socotit pe fenicieni ca descendenţi ai lui Ham, deci 
hamiţi, şi aceasta din cauza strinselor legături politice şi culturale ale 
fenicienilor cu egiptenii care erau hamiţi și descindeau din Ham. 


În secolul al XVIII-lea un învăţat german Schlăzer, căutînd un nume 
comun pentru aramei, evrei, abisinieni și arabi ale căror limbi sînt 
apropiate, l-a ales în chip firesc pe acela de fii ai lui Sem, semiţi. 


Înrudirea între diferitele limbi semite a fost recunoscută încă din 
secolul al XVII-lea cînd s-a constatat cît de asemănătoare erau limba 
hieratică a abisinienilor, limba ghezi și araba. Conceptul de unitate a 
limbilor semite a fost recunoscut cu mult înainte ca Bopp să arate uni- 
tatea limbilor indo-europeane și înrudirea acestora cu sanscrita și iraniana 
veche. De fapt în secolul al XIX-lea prin descifrarea inscripţiilor cunei- 
forme şi a scrierii sud-arabice (sabeene), ca și a citirii unui mare număr 

de inscripţii feniciene, cunoștințele noastre despre limbile semite s-au 
adîncit în mod considerabil. În secolul nostru însă, au fost descifrate 
inscripţiile cuneiforme scrise într-un alfabet consonantic, scrierea de la 
Ras Shamra (Ugarit) şi în deceniul al şaptelea a! secolului nostru, 
inscripțiile cuneiforme, foarte numeroase, scrise într-o altă limbă semită, 
eblaita — limba vorbită în statul-oraş Ebla. Pe de altă parte s-a admis 
ideea că toate popoarele ce vorbesc o limbă semită, la fel ca și indo- 
europenii sau protoaltaicii (din altaică s-au despărțit limbile turcice, 
mongola şi manciuriana (tunguza) ori popoarele ce vorbesc limbile 
bantu din Africa de sud și centrală — au alcătuit pe vremuri un popor 
unic. protosemiţii. 

Care a fost vatra de unde au pornit protosemiţii este greu de spus, 
în orice caz cercetările lingvistice nu sînt în măsură să dea un răspuns 
pertinent acestei întrebări. Totuși ştim că în epoca istorică regiunile 
populate şi urbanizate ale Siriei și ale Mesopotamiei au fost cotropite 
de triburi semite nomade ce soseau din deșertul arabic. Apoi în secolul 
al VII-lea al erei noastre aceleaşi popoare semite venind din Arabia 
au cucerit şi ocupat regiuni întinse din Africa de Nord și Orientul de 
Mijloc. 

De aceea este foarte verosimil că semiţii ce s-au întins în Asia Ante- 
roară în neolitic, în epoca de bronz, apoi în cea de fier își aveau obirșia 
în Peninsula Arabică, iar Arabia este vatra de origine a popoarelor semite. 
Însă de unde și cum au ajuns semiţii în Peninsula Arabică este cu nepu- 
tinţă de spus. 

Un număr însemnat de cercetători au susținut — în frunte cu egip- 
tologul binecunoscut, Adolf Erman — că limba egipteană este și ea o 
limbă semitică, care s-ar fi despărțit într-o epocă foarte veche de proto- 
semitică, și în felul acesta se pot explica multe similitudini lexicale și 
gramaticale dintre egipteana veche și limbile semite propriu-zise. 


Caracterele specifice ale limbilor semite 


Putem sintetiza aceste caractere în următoarele elemente: 

a) — Rădăcinile cuvintelor semite sînt compuse în cea mai mare 
parte de trei consoane; 

b) — Într-un cuvînt consoanele exprimă ideea generală, iar vocalele 
fac ca ideea generală să capete o semnificaţie specifică; 

c) Vocalele sînt supuse la mari schimbări într-unul şi același cuvînt 
datorită flexiunilor gramaticale (conjugare, plural, feminin, dual etc); 

d) — Lipsesc cu totul cuvintele compuse; 

e) — Pronumele sufix este folosit fie ca pronume posesiv (cînd e 
legat de un substantiv), fie ca obiect (cînd e legat de un verb); 

f) — Noţiunea de timp şi de mod a verbelor nu este precisă, ca în 
limbile europene moderne, ci foarte vagă; 

g) — Substantivul derivă din verb; 

h) — Substantivul are doar două genuri (masculin și feminin), lip- 
seşte neutrul ca în limbile indo-europene; 

i) Raportul de posesiune se exprimă într-un mod cu totul special 
prin așa-zisul stat construct; 

j) — Alfabetul se compune numai din consoane pentru cea mai mare 
parte a limbilor semite (afară de asiro-babiloniană și limbile abisiniene, 
ghezi şi amharică). Vocalele sînt omise sau înlocuite cu puncte în celelalte 
limbi semite; 

k) — Există în limbile semite o serie de consoane emfatice; 

D Comparaţia la adjective nu se exprimă prin forme speciale; 

m) Verbele nu au decît două moduri, cel perfectiv (al acţiunii împli- 
nite) şi cel imperfectiv (al acţiunii în curs de împlinire); 

n) Dar formațiunile verbale care exprimă cauzalitatea, acţiunea 
reflexivă, tranzitivă, jusivul etc. sînt numeroase; 

o) Particulele joacă un rol însemnat în toate limbile semite; 

p) Conjuncţiile și prepoziţiile sînt puţin numeroase; 

r) Construcţia frazelor este extrem de simplă. De obicei primul 
cuvînt îl constituie verbul urmat de subiect și de obiectul direct, căruia 
îi urmează complementul indirect. Cuvintele sînt adesea legate prin 
conjuncţia de coordonare și, care este mult utilizată. 

După descifrarea scrierii cuneiforme, eforturile semitologilor s-au 
îndreptat în direcţia aprofundării cunoșterii limbii scrise din Mesopo- 
tamia. Prima gramatică a limbii asiro-babiloniene a fost publicată de 
Iulius Oppert (1825 — 1905) în 1860, fiind cel dintii care a făcut aserţiunea 
că creatorii scrierii cuneiforme nu erau semiți ci alt popor, care vorbea 
o limbă nesemită, lucru dovedit de sistemul vocalelor din această scriere. 
Dar el a fost contrazis categoric de I. Halevy (1827—1897) care vedea 
în scrierea și limba sumeriană un sistem de criptografie al preoţilor din 
Babilon, şi cu puţin timp înainte de moarte a publicat un „Précis d'al- 
lographie assyro-babylonieenne”", Revue semitique, vol. XVIII — XIX, 
1910, — 191). 

Orientalistul german Fr. Delitzsch a publicat, la sfîrşitul secolului 
al XIX-lea o gramatică asiriană (Assyrische Grammatik, Leipzig, 1889) 
apoi un dicţionar asirian (Assyrisches Handwörterbuch, Leipzig, 1896), 
în fine o chrestomaţie asiriană (Assyrische Lesestiicke, Leipzig, 1896). 
Aceste lucrări au constituit fundamentele pe care s-a clădit asirologia, 
dar astăzi gramatica sa s-a învechit, căci a fost scrisă pe baza unor texte 

asiriene şi babiloniene tardive. Către sfîrşitul secolului al XIX-lea asiro- 
logia, ca ramură a orientalisticii, s-a îndreptat în trei direcţii: 

a) Publicarea de texte: Cele mai însemnate fiind acelea editate de 
H. Rawlinson (The Cuneiform Inscriptions of Western Asia, vol. I — V, 
London, 1861—1909). La publicarea acestor texte cuneiforme a contri- 
buit în cea mai mare parte un tînăr gravor autodidact, care a învăţat 
singur asiro-babiloniana, George Smith (1840—1876). Colecția de 
texte cuneiforme se publică în continuare și acum la Londra, numele 
colecţiei fiind: Cuneiform Texts from Babylonian Tablets in British 
Museum şi au apărut mai multe zeci de volume pînă în prezent. Tot 
texte cuneiforme se publică la Paris de către Muzeul Luvru (Departament 
des antiquités. Textes cunciformes). 

b) Publicarea cu transcriere și traducere a textelor cuneiforme a dus 
la o cunoaștere foarte precisă a foneticii, morfologiei și a sintaxei limbii 
asiro-babiloniene, a diferitelor ei dialecte, dar şi a istoriei limbii cu 
schimbările ce s-au produs în decursul atitor secole. Pe temelia textelor 
cuneiforme publicate au putut fi scrise gramatici mai complete cum ar 
fi aceea a lui A. Ungnad (Babylonisch Assyrische Gramatik — Mün- 
chen, 1906, urmată de o nouă ediţie în 1926 şi o ultimă ediţie în 1949 a 
sa) sau a lui B. Meissner (Kurzgefasste assyrische Grammatik, Leipzig, 
1907), urmate de acelea a lui G. Ryckmans (Grammaire accadienne, 
Louvain, 1938) a lui W. von Soden (Grundriss der akkadischen Gramma- 
tik, Roma, 1952); 

c) În fine, a treia direcţie în care s-au îndreptat eforturile orientaliș- 
tilor a fost tipărirea de lucrări lexicografice. În 1926 după moartea auto- 
rului apare un Babylonisch-assyrisches Glossar, Heidelberg, 1926, al 
lui C. Bezold, iar zece ani mai tîrziu A. Deimel publică un Akkadisch- 
sumerisches Glossar, Roma, 1937, în care sînt cuprinși și termenii sume- 
rieni. Același autor publicase un dicționar sumerian (A. Deimel, Sume- 
risches — Lexikon, Roma, 1925—1937). 

Un dicţionar al limbii asiriene în mai multe volume este publicat 
de Institutul de Studii Orientale al Univerităţii din Chicago (The Assyrian 
Dictionary of the Oriental Institute of University of Chicago, sq, Edi- 
torial Board J. Gelb et alii, Chicago, 1956). De asemenea un mare dic- 
ționar al limbii akkadiene este publicat de W. von Soden la Wiesbaden, 
în R.F.G. (W. von Soden, Akkadisches Handwörterbuch, Wiesbaden, 
Lief. 1—2, 1959, sq.). 

În limba rusă a apărut sub redacţia lui V. V. Struve opera lui L. A. 
Lipin, Limba akkadiană (asiro babiloniană )., Dicţionar, Leningrad 1957. 

Fonetica limbii asiro-babiloniene prezintă unele caractere speciale, 
fiindcă există în ea influenţa limbii sumeriene. Apoi scrierea cuneiformă 
este foarte conservatoare şi păstrează foneme care nu au mai fost 

utilizate în mileniul II şi I î.e.n. Vocalele asiro-babiloniene sînt a, e, i și u, 
vocale care există şi în celelalte limbi semite, cu excepţia vocalei e. Aceste 
vocale pot fi lungi sau scurte. Dintre diftongi doar ai se întilneşte în 
akkadiană. În ceea ce priveşte consoanele akkadiene, acestea sînt cele 
din limbile semite, dar sub influenţa limbii sumeriene numărul consoa- 
nelor în akkadiană se reduce. În akkadiană, există semne grafice pentru 
18 consoane (în afară de 2 semi-consoane) iar în paleo-akkadiană par 
a fi existat încă 2 semi-consoane (s şi c) pentru care nu existau grafeme 
speciale. 

În limba akkadiană apar modificări ale vocalelor sub influenţa altor 
vocale, şi aceasta atît în asiriană cit şi în babiloniană. Se pare că această 
tendinţă de armonie a vocalelor s-a realizat sub influenţa limbii sumeriene 
(armonia vocalelor este binecunoscută în limbile turcice în special și 
în cele ugrofinice, în ungară de pildă). Asimilarea consoanelor este frec- 
ventă în akkadiană, și ea poate fi regresivă sau progresivă. De asemenea 
în akkadiană vocalele se modifică uneori sub influenţa consoanelor. 
Așa de ex. în asiriană vocala cazului genitiv i poate să se transforme în e 
(i>e) înaintea consoanei m, şi rămîne tot e, chiar atunci cînd m cade. 
Tot aşa vocalele scurte neaccentuate aşezate între două consoane arată 
tendință de a dispare, rapasum „vast, spaţios” > râpsu (m). Vocalele 
scurte neaccentuate la sfîrșitul unor cuvinte cad adesea, dacă prin căderea 
lor nu rezultă apariţia a două consoane într-o silabă. Astfel prepoziţiile 
„ana”” către, la „ina” în, „eli? la”, adi „„pînă”” devin „an, in, el şi ad”. 

Eliziunea, eliminarea vocalei terminale dinaintea altei vocale cu care 
începe cuvîntul următor se întilneşte în akkadiană cum se găsește de 
asemenea şi coalescenţa, adică crearea unei noi vocale din două vocale 
care se învecinează. Vocalele lungi neaccentuate la sfîrşitul unui cuvînt 
devin vocale scurte: de ex. sufixul ce indică plurarul u se preface în u 
(scurt). În cuvintele sumeriene se arată uneori căderea începutului silabei 
inițiale a cuvîntului ikkillu „strigăt și killaka „strigătul tău”. La sfîr- 
şitul cuvintelor consoanele au tendinţa de a cădea, prelungindu-se vocala 
în acest scop. Pe de altă parte în paleo-akkadiană consoanele b şi p se 
diferențiau puţin, cel puţin grafic. 

Lexicul limbii akkadiene este foarte variat și foarte bogat, și în 
zilele noastre nu s-a putut face un inventar complet al acestui lexic din 
cauza abundenței termenilor săi. Fără îndoială există cîteva zeci de mii 
de cuvinte akkadiene cunoscute; iar dicţionarul mai sus menţionat al 
Institutului de Orientalistică din Chicago cuprinde peste 30 volume. 
Trebuie spus însă că multe cuvinte akkadiene nu au ajuns pînă la noi, 
fiindcă un imens număr de texte s-au pierdut împreună cu oraşele sau 
oamenii ce le-au întocmit. În decuisul istoriei sale multiseculare limba 
akkadiană s-a modificat; multe cuvinte vechi au ieșit din uz și au pierit 

din fondul său lexical. Multe alte cuvinte au fost preluate din limbi 
străine, în special din sumeriană, multe alte cuvinte s-au modificat, 
schimbîndu-şi structura sau semnificația inițială. 

Dar limba akkadiană este cea mai veche din limbile semite cunoscute, 
şi doar limba eblaită, limba găsită în scriere cuneiformă pe tăblițe de 
argilă în ruinele cetăţii Ebla, pare a avea aceeaşi vechime sau a fi mai 
veche decit akkadiana. Multe cuvinte care se referă la viaţa socială, 
la procesele de muncă, la religie, la credință, la obiceiuri sînt termeni 
scmiţi cunoscuţi și în alte limbi semite. 

Astfel, dintre termenii semiți comuni tuturor limbilor semite se poate 
cita rădăcina: °kl „a mînca”, aklu pîine”. ukullu „furaj””, akilu „„mîncă- 
cios”, ukultu „„hrană”” etc. Totuşi o serie de cuvinte akkadiene sînt proprii 
acestei limbi, create de akkadieni înşişi după aşezarea lor în Mesopotamia. 
Împrumuturile din limbi străine akkadicnei sînt numeroase; în primul 
rînd din sumeriană au fost preluate cuvinte compuse ca de ex: ekallu 
(m) „palat < sum. é „casă”” + gal ,„,„mare”” sau elallu (m) „,urcior” 
< sum. e apă” + lal ,„a purta” sau au fost preluate cuvinte sumeriene 
care au suferit preschimbări; ex. sum. buzur „taină > akkad. puzru 
(m) sau sum. zabar ,bronz” > akkad. siparru (m); sau din sumeriană 
mu „nume” + sar „a scrie”! > akkad. musar „înscris, act”. 

Adesea în cuvinte preluate din sumeriană există tendinţa de asurzire 
a unor consoane sonore şi de sonorizare a consoanelor surde sumeriene. 
Dar alte cuvinte sumeriene nu sînt modificate în akkadiană. Ex. sumer. 
agam „,baltă”” > akkad. agammu; sumer. aga „,coroană” „tiară”” > 
akkad. agu ; sumeriană šatam „administrator al gospodăriei unui templu”? ; 
akkadiană  saram (de unde în ebraică Satan). Unele denumiri 
geografice sînt calcuri traduse din sumeriană. De ex. numele sumerian 
al Babilonului ka „,poartă”? dingir „zeu (poarta zeului” Kadingir) 
> akkad. bab „poartă? ili „zeu”” Babilon. 

În afară de cuvinte sumeriene au fost preluaţi în akkadiană termeni 
hurriţi, elamiţi, kasiți și iranieni. Limba akkadiană, ca orice limbă semită, 
evilă cuvintele compuse; nu există în akkadiană verbe compuse, nici 
substantive compuse de origine semită. În schimb se folosesc prefixe, 
afixe și sufixe pentru crearea unor termeni noi, din rădăcinile vechi ale 
limbii. O altă caracteristică a lexicului akkadian este marea extensiune 
luată de sinonimie, deci numeroasele sinonime, iar pe de altă parte multi- 
plicitatea semnificaţiilor unui termen. Unul şi același cuvînt are foarte 
numeroase sensuri. 

Caracterele gramaticii akkadiene sint destul de particulare și 
merită să fie subliniate. În forma ei clasică limba akkadiană este o limbă 
flexionară, deci cu declinaţii şi conjugări, dar cu multe elemente de aglu- 
tinare, păstrindu-se însă totdeauna rădăcina cuvîntului neschimbată. 


334 


Totuși, mai tîrziu, limba akkadiană a pierdut categoria gramaticală a 
cazului de declinare, în unele cazuri chiar genul și numărul dual existent 
în akkadiana veche. Substantivele pot semnifica ființe vii 'abu (m) 
„tată imeru, (m) „„măgar”'; obiecte neanimate abnu (m) „piatră”, 
irşitu (m) „„pămint”” sau obiecte fabricate de om: bitu (m) „casă””, 
Samnum „grăsime””. Toate aceste substantive mai sus citate fac parte 
din fondul comun de termeni semiţi care se regăsesc şi în ebraică și în 
aramaică. Substantivele masculine nu au o terminaţie care să le indice 
genul; ex. mar-u (m) „fiu” bel-u (m) „„stăpin””; dar substantivele 
feminine au un -/ final care indică femininul cf: mart-u (m) „fiică”, 
belt-u (m) „stăpînă”. În akkadiană nu există gen neutru. Se înregis- 
trează în akkadiană trei numere: singular, plural şi dual. 

În babiloniana primei dinastii (1894—1595) akkadiana are declinări: 
la singular există cazul nominativ, genitiv şi acuzativ, la plural și la dual 
există cazul direct (nominativ) şi indirect (genitiv şi acuzativ). Alte 
cazuri ale declinării — de pildă dativ pentru pronume și vocativ pentru 
substantive — s-au păstrat numai uneori. Cu ajutorul prepoziţiilor se 
construiesc în akkadiană raporturile exprimate de cazurile declinării 
în greacă şi în latină. Spre deosebire de celelalte limbi semite, în akka- 
diană nu există articol, da: substantivul este definit fie cu ajutorul pro- 
numelor sufixe la cazul genitiv, fie prin alte substantive, fie cu ajutorul 
pronumelui demonstrativ. 

În ceea ce priveşte substantivele akkadiene — ca şi în celelalte limbi 
semite — ele pot fi la status absolutus (substantiv care nu este urmat de 
un altul la genitiv sau de un prenume sufix) sau la status constructus 
(substantiv urmat de un altul la genitiv, sau de o prepoziţie, ori de un 
pronume posesiv). La status constructus (substantiv urmat de un genitiv) 
în akkadiană, ca şi în celelalte limbi semite, se modifică nu cel de al 
doilea substantiv (ca în latină dominus terrae „„stăpînul pămîntului” 
sau în română „,pămîntului”” fiind la genitiv ca și terrae; Ex. belu (m) 
„stăpîn”” dar belbiti (m) „,stăpîn al casei” (status constructus bel); 
išdu (m) „temelie? dar isid Same „temelie a cerurilor:“. 

În afară de aceste două statusuri, gramatica akkadiană cunoaște 
un status indeterminat și un Status predicativ al substantivelor. Adjecti- 
vele se acordă în gen şi număr cu substantivul pe care îl califică, iar pe 
de altă parte au şi ele aceleași statusuri. Cît privește numeralele, în limba 
akkadiană se amestecă două sisteme de numerație: cel vechi semit, 
care are la bază zecile, și cel sumerian, care este întemeiat pe cifra 60. 
În afară de aceasta, cifrele se scriu prin logograme, care nu au fost încă 
descifrate complet, astfel că despre multe numere nu știm cum se pro- 
nunțau. Astfel numerele între 11 și 19, la statusul absolut al lor, nu sînt 
cunoscute în scriere silabică. Tot așa în scriere silabică nu se ştie cum se 

pronunţțau cifrele între 60 şi 90 în sistemul decimal. Se cunoaşte însă în 
sistemul care are la bază cifra 60. 

Pronumele în limba akkadiană este: personal, demonstrativ deter- 
minativ, relativ, interogativ, nedeterminativ şi pronume posesiv. Cea mai 
mare parte dintre aceste pronume se diferențiază prin gen și număr, 
iar unele sînt pronume personale. 

Verbul constituie și în limba akkadiană, ca și în celelalte limbi semite, 
osatura esenţială a limbii. Verbele akkadiene pot să fie grupate în patru 
categorii esenţiale: 1) Verbele așa-zise tari care au un radical format 
din trei consoane ; este verbul „,normal”” care domină celelalte categorii; 
2) Verbele așa-zise slabe, care derivă iniţial cel puţin dintr-un radical 
verbal cu două consoane care prin adăugarea la început, la mijlocul 
sau la terminația verbului a unei consoane slabe, a făcut ca verbul astfel 
constituit să fie înglobat schemei verbului cu trei consoane. Totuşi 
consoana „,slabă”” se dovedeşte insuficient. de rezistentă și cade, iar 
vocalele ce aparţin impropriu acestor verbe devin lungi; 3) Verbe slabe 
de două ori sau de trei ori, verbe formate din radicale cu două sau chiar 
trei consoane slabe ; 4) Verbe cu patru consoane, formate dintr-un radical 
cu patru consoane, dintre care una poate fi slabă. Este important de 
notat că o mare parte din verbele tari” s-au format din verbe cu radicale 
constituite inițial din două consoane cărora li s-a adăugat o a treia con- 
soană tare. 

Verbul se împarte în forme finite și forme nominale. Formele finite 
în akkadiană se conjugă și se modifică după persoană, număr și gen. 
Formele nominale (participii, infinitive) se declină ca şi substantivele. 
Dar la infinitiv se deosebeşte doar cazul, dar nu și genul şi numărul. 
Conjugarea verbului akkadian se face cu ajutorul elementelor prono- 
minale, care se leagă prin prefixe şi sufixe. Categoria timpului este mult 
mai complicată în akkadiană decit în celelalte limbi semite. Căci în cele- 
lalte limbi semite, în arabă, aramaică veche, ebraică, verbul are două 
diviziuni esenţiale în timp: categoria perfectului (acţiunii împlinite) 
și categoria imperfectului — viitor (a acţiunii neîmplinite, neterminate). 
Iniţial şi pentru akkadiană categoria timpului, aşa cum este definită în 
limbile indo-europene, nu exista, ca şi în celelalte limbi semite. Dar în 
locul celor doi „timpi”? „perfect și imperfect” din celelalte limbi semite, 
în akkadiană există patru ,timpi” (sau mai exact modificaţii ale verbului). 
Trei din aceste modificaţii sau timpuri, prezentul, preteritul și perfectul 
se conjugă cu prefixe, iar ultima, permansivul se conjugă cu sufixe. În 
privinţa modurilor conjugării, akkadiana are un mod indicativ, unul 
imperativ, modul optativ (predicativ), un mod allativ (sau ventiv), şi 
modul subjonctiv. Corespunzind „formelor verbale” (engleză: stems, 
rusă Noponbi ; lat. conjugationes ) kal, niphal, piel, pual, hiphil, hophal sau 


336 


hithpael din gramatica ebraică, în akkadiană există următoarele „forme 
verbale”: I}, (care dă sensul inițial al verbului); II, (cu dedublarea 
celei de-a 2-a consoane din radical, are sens intensiv); III, (posedă 
prefixul ša — şi are sens cauzativ; — IV, posedă formativul — n — și 
are sens pasiv); forma verbală cu infixul — t(a) — (aşezat după prima 
consoană radicală, are sens pasiv și exprimă reciprocitate); în fine forma 
verbală cu infixul — tan (a) — (așezat după preformativ are sens iterativ). 
Adverbele akkadiene sînt numeroase și sînt folosite adesea pentru a 
indica timpul unei acţiuni verbale, înlocuind astfel timpurile din conju- 
garea verbelor. Alte adverbe arată modul cum se îndeplinește o acţiune 
şi locul ei. Prepoziţiile akkadiene sînt folosite frecvent urmate de pronume 
sufixe sau substantive la cazul acuzativ sau genitiv. Multe din prepozi- 
tiile akkadiene sînt compuse. 

Conjuncţiile akkadiene sînt însă puţine, cele mai frecvente fiind u 
„ŞI, iar, de asemenea”, apoi u (lung) „sau”. 

Sintaxa akkadiană este mult influenţată de cea a limbii sumeriene. 
De exemplu ordinea cuvintelor în akkadiană nu este ca în limbile semite 
vechi: verb, subiect, obiect ci subiect, verb, obiect. Propoziţiunea (fraza) 
nominală nu utilizează verbul „a fi” akkadian marduk — me šarru „„(zeul) 
Marduk este rege” ; Šamaš abum (zeul) Šamaš este tata ; tukultăni lu atta 
„speranţa noastră ești tu.” 

În propoziţiunea verbală predicatul este exprimat de un verb ce se 
conjugă: ex. Šamaš din — šu aj idin (zeul) Šamaš fie ca tribunalul lui 
să nu judece; spre deosebire de vechea ebraică, în akkadiană propozi- 
țiunile subordonate depinzind de o propoziţiune principală sînt cu mult 
mai numeroase și se întîlnesc mult mai frecvent; în special în textele 
juridice şi economice întîlnim deseori fraze compuse din numeroase 
propoziţiuni secundare. 

Studiul limbii akkadiene continuă şi actualmente, existind încă zeci 
de mii de tăblițe cu scriere cuneiformă care nu au fost încă descifrate, 
iar pe de altă parte marile dicţionare ale limbii asiro-babiloniene nu au 
fost încă terminate. 


Scrierea 


Scrierea folosită de asirieni şi de babilonieni a fost preluată de la 
sumerieni, care scriau şi ei cu aceeași scriere cuneiformă, termen derivat 
din aceea că acest scris avea forma de cui, de pană de despicat lemne 
(de la lat. cuneus-i „pană de despicat lemnele”). Semnele scrierii cunei- 
forme sumeriene, care au trecut apoi la multe civilizații din Orientul 
de Mijloc, arată ca formaţii de cuie, de pene de despicat, triunghiulare, 
orinduite cu o mare regularitate și înscrise pe plăcuţe de argilă. Scribul 
care trebuia să scrie pe aceste plăcuţe ţinea strîns în palmă o frîntură 
de trestie al cărui capăt era tăiat ascuţit, și lovea cu lovituri scurte și 
repezi pe o plăcuţă de argilă moale semnele acestei scrieri cuneiforme. 
Întipăririle acestei bucăţi de trestie, tăiate, ca un triunghi ascuţit la capătul 
ei, aveau forme de pene de despicat, de cuie triunghiulare. După ce se 
scria astfel pe tăbliţa de argilă moale, ea putea fi lăsată la uscat la aer 
liber, sau la soare, ori era pusă într-un cuptor căpătind astfel o tărie și o 
rezistenţă care o făcea aproape indestructibilă. 


Este mai exact să numim această scriere sumeriano-akkadiană, decit 
asiro-babiloniană fiindcă ea a fost creată probabil de sumerieni, preluată 
apoi de akkadienii semiţi (adică asiro-babilonienii), în fine s-a răspîndit 
în toată Asia de Apus şi Orientul de Mijloc. Într-adevăr scrierea sumero- 
akkadiană a fost împrumutată de eblaiți — locuitorii semiţi ai cetăţii 
Ebla, care a fost înfloritoare în mileniul al III-lea î.e.n., şi de la care 
ne-au rămas zeci de mii de table de argilă cu scriere cuneiformă care 
nota o limbă semită, eblaita; apoi scrierea cuneiformă a fost preluată de 
hittiţi, de fenicienii de la Ugarit (Ras-Shamra), de locuitorii regatului 
Urartu în nordul Asiriei, pe teritoriul vechei Armenii; apoi a fost folosită 
de elamiţi (locuitorii ţării Elam, la răsărit de Mesopotamia, pe teritoriul 
Iranului actual), de perşii imperiului achemenid și de alte popoare. 

Desigur difuziunea scrierii cuneiforme a fost ajutată de uşurinţa cu care 
se puteau obţine materialul şi ustensilele necesare scrisului, adică tăblița 
de argilă și bucata de trestie tăiată. Pe de altă parte soliditatea şi cvasi- 
indestructibilitatea tăbliţelor de argilă au contribuit la folosirea scrierii 
cuneiforme în tot Orientul de Mijloc, așa cum o dovedește faptul că nici 
scrierea pe papirus, nici cea pe pergament sau piele folosită de scribii 
arameeni ai Imperiului Persan nu au înlăturat scrierea cuneiformă, care 
s-a menţinut pînă în sec. I al erei noastre. În ceea ce priveşte originea 
scrierii cuneiforme, este neîndoios că a fost precedată de un stadiu picto- 
grafic, în care scribii desenau obiecte, fiinţe, plante, aşa cum se prezintă 
hieroglifele egiptene în ideogramele lor. Aceste reprezentări deformate 
stilizate poate, au dus în cele din urmă la scricrea cuneiformă. Înșişi 
babilonienii își dădeau seama de această evoluţie căci într-o tăbliță din 
secolul al XII-lea î.e.n, scribul a indicat în dreptul fiecărui cuvînt în cunei- 
forme, pictogramele care i-ar fi dat naştere. 


I. Scrierea protosumeriană 


În straturile arheologice cele mai vechi din Mesopotamia au fost 
regăsite o serie de tăblițe cu scriere pictografică. in mileniul al IV-lea 
s-au putut distinge trei perioade separate, numite de arheologi după locu- 
rile (siturile) tipice săpăturii: El Obeid (lîngă vechea aşezare sumeriană 
Ur, de unde ar fi fost originar Abraham); Warka (alături de marele 
stat-oraş sumerian Uruk) și Djemdet Nasr (nu departe de statul-oraș Kiș). 
Perioada El Obeid este cea mai veche, cea numită Djemdet Nasr cea mai 
recentă şi ea a precedat imediat perioada din care avem liste de regi 
și numeroase documente scrise. 

În timpul perioadei Warka IV (către jumătatea mileniului IV) scrierea 
apare în Mesopotamia şi anume în perioada Warka IV b au fost găsite 
documentele cele mai vechi de scriere mesopotamiană. În perioada 
Warka, Warka I este cea mai recentă, căci numerotaţia se face plecînd de la 
sol; iar Warka IV cea mai veche. În cadrul perioadei Warka IV cea mai 
recentă este stratul Warka IV a, urmindu-i apoi b şi c. Perioada Djemdet 
Nasr corespunde perioadei Warka III şi Warka II, iar după aceasta 
din urmă, urmează perioada dinastică arhaică sumeriană. În tot cursul 
acestor perioade s-au regăsit numeroase tăblițe cu scriere pre-cuneiformă 
ideografică. 

În această epocă scribul folosește tot tăblițe de argilă, dar și piatră 
și metal. E] scrie cu o frîntură de trestie (calam după numele său grecesc) 
mai lungă și mai subţire decit cea folosită în scrierea cuneiformă propriu- 

zisă. Cu acest instrument scribul înscrie pe argilă linii ovale, drepte, 
necurbate şi frînte, adică adevărate desene — similare ideogramelor 
egiptene de pildă — care sînt cu totul diferite de penele de despicat ale 
scrierii cuneiforme. Pentru a marca cifrele se folosesc mici instrumente 
cu virful rotunjit. Semnele folosite de această scriere pre-cuneiformă sînt 
foarte numeroase, şi se apreciază că pentru perioada Warka IV au fost 
peste 2000. Pe de altă parte forma acestor semne este constantă și nu 
variază prea mult. Printre aceste semne unele figurează obiectele obiş- 
nuite, diferite personaje, părți ale corpului, animale, plante etc., pe cînd 
altele — cele mai numeroase — sînt foarte schematizate. 

Este foarte probabil că în perioada Warka IV fiecare semn este o 
ideogramă, adică are numai valoare de reprezentare a unui obiect și 
nu are valoare fonetică, nu sîntem în prezența unor fonograme. Tot 
astfel scrierea aceasta, pe care mulţi cercetători au numit-o proto-sume- 
riană, pare să nu înregistreze gesturile umane — așa cum face scrierea 
egipteană hieroglifică și cea chineză — lipsindu-se astfel de un mijloc 
excelent pentru a reprezenta idei abstracte. 

Dar scrierea proto-sumeriană din perioada Warka IV evoluează și 
semnele acestei scrieri se modifică în chip profund. Căci scribul vrea 
să scrie mai repede și el constată că pe argilă proaspătă este mai uşor 
de imprimat semne rotunde cu un fel de preducea decît să traseze linii. 
mai ales curbe şi ovale cu o bucăţică de trestie efilată. De aceea va între- 
buinţa un instrument intermediar, între trestia ascuțită subţire și predu- 
ceaua, cu care imprimă cercuri; el se va folosi de o trestie tăiată în tri- 
unghi la capătul ei inferior, trestie mai lată cu care mai degrabă se imprimă 
pene de despicat pe argilă decit se trag linii. În felul acesta scrierea proto- 
sumeriană devine pe încetul scriere cuneiformă și semnul scris nu mai 
corespunde desenului obiectului pe care vrea să-l reprezinte, pentru că 
schema formată din aceste pene de despicat nu mai evocă deloc obiectul 
pe care îl semnifică. Imaginea pierde orice fel de raport cu realitatea pe 
care vrea să o indice în scriere. 

O altă cauză ajută această transfigurare a grafemelor scrierii Warka IV, 
înclinarea grafemelor într-un unghi de 90° (drept) spre stînga, astfel că 
obiecte verticale (plantele de pildă) sînt figurate culcate orizontal; iar 
obiectele culcate (peștii, de pildă) sint reprezentaţi ca drepte verticale. 
Această schimbare a orientării scrierii derivă din faptul că linia orizontală 
a scrierii se substituie coloanei verticale. În textele mai lungi ale scrierii 
protosumeriene Warka IV linii orizontale delimitează spaţii suprapuse 
vertical; ordinea este de sus în jos. Aceste spaţii suprapuse sînt uneori 
divizate prin linii verticale în coloane separate care se citesc de la dreapta 
la stînga. Spre a putea înscrie semnele scrierii, scribul ţinea tăbliţa de 
argilă în mîna stingă, oblic, într-un unghi de 45° aproximativ. Atunci 

cînd a început să întrebuinţeze tăblițe mai mari pe care nu le putea ţine în 
mînă, el a așezat tăbliţa în fața sa într-un unghi, nu de 45° ci de 90° 
(drept) la stînga sa, astfel că, în felul acesta, coloanele verticale au de- 
venit linii orizontale. 


Această transpunere a scrierii a durat în vremea primei jumătăţi a 
mileniului III, deci în timpul primelor dinastii sumeriene. Pe de altă parte 
trebuie admis că scrierea protosumeriană nota o limbă — cea sumeriană 
— care cuprindea multe elemente monosilabice, fie astfel structurate 
iniţial, fie ajunse monosilabice datorită uzurii și folosirii îndelungate a 
fonemelor. Aceste elemente monosilabice se aglomerau adesea împreună 
— proces similar celui din limbile aglutinante și de asemenea ele devin 
sufixe, afixe, infixe. 


Scrierea proto-sumeriană la începuturile ei e lipsită de determinative, 
de complemente fonetice, de sufixe verbale, de terminaţii ale cazurilor 
și ale conjugărilor. Primele texte nu conţin decît ideograme şi nu fac decît 
să reproducă forma exterioară a obiectului spre a-i evoca numele. Multe 
cuvinte proto-sumeriene erau omofone adică se pronunţau în același fel, 
cu toate că aveau înţelesuri diferite. Ele se distingeau atunci cînd erau 
pronunţate fie prin locul lor în propoziţie, fie prin cuvintele de care erau 
legate, sau prin tonul lor, ca în chineză şi vietnameză. Dar scrierea proto- 
sumeriană a utilizat această homofonie a unor cuvinte scriind în același 
fel cuvinte care se pronunţau la fel, dar aveau sensuri diferite. Este tot 
așa cum în limba română s-ar scrie titlul de nobleţe ban (al Olteniei de ex.) 
cu o monedă de un ban. Sau, dacă am vrea să scriem cuvintul abstract 
tocmai (adverb), desenînd un toc de scris și un mai de pisat. Sistemul 
rebusului duce totdeauna la o scriere fonetică. Sumerienii au procedat 
în acelaşi sens şi cu ajutorul rebusurilor au notat prefixele, afixele, sufixele 
etc., care aveau un rol de seamă în scrierea sumeriană. Încă din epoca 
arhaică sînt astfel transcrise complementele fonetice, prefixele verbale 
și determinativele. Scrierea fonetică la sumerieni a fost mult înlesnită 
de faptul că folosirea îndelungată a unor termeni i-a dus la abrevieri 
însemnate. De pildă cuvîntul mun ,„,nume” în sumeriană a devenit mu, 
iar numeroşi termeni monosilabici par să nu fi avut niciodată o consoană 
finală. În felul acesta în sumeriană existau cuvinte monosilabice cu o 
singură consoană, ceea ce a făcut cu putinţă să se descompună uşor orice 
cuvînt în silabe. Pe de altă parte procedeul rebusului se aplică mai uşor 
cînd elementele unei limbi sînt simple. Se pare că sumerienii au început 
să scrie fonetic în perioada Djemdet Nasr, căci pe o tăbliță din acea 
vreme se află scris numele propriu En-lil-ti , Enlil” (nume de zeu) „dă 
viață’, unde termenul ti, „viață sau „dă viață” este scris prin termenul 
său omofon ti, „săgeată (deci un rebus). 

Scrierea aceasta a fost folosită în mod constant de la începuturile 
celui de al III-lea mileniu, totuşi nu s-a ajuns la o scriere pur fonetică din 
pricina numărului mare de cuvinte omotonc în sumeriană, ceea ce dădea 
loc la un mare număr de erori. De fapt textele sumeriene silabice care au 
ajuns pină la noi sînt extrem de greu de descifrat tocmai din cauza frec- 
venţei silabelor omofone. 


Spre a se ușura citirea textelor sumeriene s-au introdus determinati- 
vele care există şi în scrierea hieroglifică egipteană și care corespund 
aşa-zisei chei din scrierea ideografică chineză. Determinativul este un 
semn de clasificare. Fie de pildă semnul plugului, dacă are alături de el 
un determinativ ce indică lemnul, atunci avem de-a face cu plugul, dacă 
alături de cuvîntul însemnînd ,,plug”” avem determinativul „,om”” atunci 
avem de-a face cu termenul indicînd pe plugar. Determinativele apar în 
textele sumeriene arhaice din Ur și din Fara, concomitent cu complemen- 
tele fonetice. Dar în perioada Djemdet-Nasr:se găseşte determinativul Ki 
pentru a indica aşezări de sate şi oraşe, dar şi steaua cu opt ramuri e 
utilizată ca determinativ în perioada Warka IV pentru numele de zei. 


I. Scrierea asiro-babiloniană 


Scrierea proto-sumeriană şi cea sumeriană au rămas iniţial destul de 
simple. Trecerea de la stadiul pictografic la acela în care ideogramele 
erau desenate şi delimitate prin linii (stadiu liniar) apoi prin semne cunei- 
forme în formă de pană de despicat lemnele (stadiu cuneiform) făcea ca 
desenele iniţiale să fie greu de recunoscut. Dar aceste semne cuneiforme 
aveau acum o citire fonetică. 

Dacă scrierea sumeriană a devenit atit de complicată — fiind cel mai 
greu de citit din toate scrierile cunoscute pînă azi, motivul constă în 
aceea că ea a fost preluată de o limbă semitică — în condiţii destul de 
complexe. Într-adevăr în mileniul al IV-lea î.e.n. akkadienii, un popor 
semit, locuiau în ţinutul dintre Tigru și Eufrat alături de sumerieni. 
Akadienii semiţi au preluat mai întîi de la sumerieni și limba şi scrisul ; 
limba sumeriană fiind limba folosită în documente de akkadienii semiţi. 
Mai tîrziu semiţii din Akkad au preluat numai scrierea sumeriană pentru 
a nota limba lor semită. Dar akkadienii nu au putut face o distincţie 
clară între scrierea sumeriană propriu-zisă şi limba sumeriană. 

Scrierea cuneiformă clasică cuprinde circa 550 semne formate prin 
combinaţia a 4 elemente de bază: 


— pană orizontală P— 

-- pană oblică < 


- triunghi A 


--- pană verticală y 


Folosim termenul ,pană de despicat lemnele” cum este traducerea 
cuvîntului latin cuneus (de unde cuneiform) fiindcă cuiele nu existau în 
mileniul al III-lea î.e.n. Orice semn din scrierea asiro-babiloniană poate 
deci avea două feluri de valori: una ideografică, alta silabică (sau fonetică). 
Astfel semnul Ka, corespunzînd ideogramei gurii, poate să intre ca simplă 
reprezentare silabică în cuvîntul Ka-sha-du, „a luat’. Cînd scrierea cunei- 
formă transcrie sumeriana, valoarea ideografică a unui semn e cea mai 
frecventă şi valoarea fonetică (silabică) nu este folosită decît pentru sufixe, 
terminaţii de cazuri plurale etc. Cînd scrierea cuneiformă transcrie asiro- 
babiloniana, valoarea ideogralică e rezervată doar pentru categoriile 
mai înalte ale realităţii, iar scribii folosesc mai ales valorile silabice (fone- 
tice). Scrierea ideografică e săracă în mijloace de expresie. Ea poate însă 
forma semne compuse spre a indica realităţi învecinate. Astfel, dacă 
adăugăm semnului gurii pe acela al unei bucăţi de pîine se obţine repre- 
zentarea acţiunii de a mînca; cu apă alături se obţine verbul acţiunii de 
a bea apă. Dar adesea aceeași ideogramă poate nota o constelație întreagă 
de sensuri. Așa bunăoară semnul gură poate însemna şi gură şi nas și 
dinte și vorbire și strigăt. Cititorul trebuie să aleagă între aceste diferite 
sensuri. Spre a facilita alegerea sensului adecvat, scribul foloseşte înaintea 
sau înapoia semnului ideografic un alt semn — determintivul de clasi- 
ficaţie despre care am amintit mai sus, și el indică în ce categorie trebuie 
așezată ideograma în cauză : zeu, om, femeie, plantă, obiect etc. Sau scribul 
va adăuga un determinativ de lectură, așa-zisul complement fonetic din 
scrierea egipteană care indică ultima silabă a cuvîntului ce trebuie citită. 

Dacă semnul scris trebuie luat cu o valoare silabică — în scrierea 
asiro-babiloniană — alegerea este tot atit de dificilă, căci semnul cunei- 
form scris este mai întotdeauna polifonic și unele semne pot să reprezinte 
10—20 silabe diferite. 

Această anomalie provine din faptul că asiro-babilonienii au preluat cu 
valori fonetice (silabice), sunetele legate de multiplele valori ideografice 
sumeriene. Ba au mai adăugat și propriile lor valori semite. Această difi- 
cultate de alegere este mărită de faptul că sistemul cuneiform comportă 
foarte numeroase homofone, adică aceeași silabă poate fi reprezentată de 
extrem de numeroase semne, de pildă a poate să fie reprezentat în 10 feluri 
diferite. Această homofonie este datorată, cel puţin în parte, ignoranței 
în care ne aflăm asupra tonului, lungimii și calităţii vocalelor asiro-babi- 
loniene. 

De pildă. ideograma sumeriană cruce culcată SNA care este desenul 


unei stele strălucitoare, se citeşte în sumeriană AN şi poate fi folosit în 
acelaşi timp ca valoarea fonetică a silabei an. Împrumutind scrierea 
sumeriană, akkadienii păstrează această valoare fonetică an, dar întrucît 
în limba lor cer” se spune samu (acelaşi semn poate fi folosit ca ideogra- 
mă pentru šamu, „cer””, dar şi pentru ilu, „zeu” (cf. ebraică El, Elohim 
„Zeu, zei'”) pentru élu, „înalt, sus”. Dar complicaţia scrierii asiro-babilo- 
niene a devenit şi mai mare încă. Semnul ideografic sumerian putea avea 
deseori mai multe valori, după substantivele de sens apropiat pe care le 
reprezintă, iar fiecare din aceste substantive putea să fie întrebuințat la 
rindul său cu valoarea sa fonetică, conform procedeului rebusului. 
În asemenea cazuri akkadienii, deşi păstrau valorile fonetice din sumeriană, 
adăugau valorile fonetice din propria lor limbă, ceea ce face ca citirea 
scrierii lor să fie extrem de dificilă. De fapt semnele scrierii sumero- 
akkadiene pot să se dividă în următoarele grupări: 
a) Semne folosite spre a nota vocalele (a, e, i, u) și diftongul (ai); 
b) Semne silabice simple, care reprezintă fie o consoană urmată de o 
vocală (ba, bi, de ex.) fie o vocală urmată de o consoană (ar, ir, de ex.); 
c) Semne silabice complexe, corespunzind de cele mai multe ori unui 
grup de două consoane care încadrează o vocală (bar, kur de exemplu); 
d) Ideograme care reprezintă direct un obiect (kubšu, „turban””); 
e) Determinativele care sînt plasate fie înainte, fie după termenul la 
care se referă şi care indică din ce clasă fac parte. Astfel se așează semnul 


| inaintea numelor proprii masculine, ȘI [> inaintea numelor proprii 
eminine, apoi > upa numeie de locali atı. 
fa | 


Însă acelaşi semn poate să aparţină la două sau mai multe din catego- 
riile de mai sus, să aibă două sau mai multe valori fonetice în cuprinsul 
fiecărei categorii. Se spune că un semn este polivalent cînd are mai multe 
valori fonetice diferite. Tot astfel două caractere distincte, care au aceeași 
valoare fonetică, sint numite homofone. 


De exemplu semnul NA; poate să aibă sensurile: 
a) de vocală fonetică i 


b) de semn silabic simplu cu valorile fonetice ni şi il 

c) de semn silabic complex cu valorile niš, zal, yal, tik, etc. 

d) ca ideogramă poate însemna šamu, „grăsime” şi baru, „a fi abun- 
dent””. 

Dar în akkadiană, ca și în sumeriană, același sunet corespunde mai 
multor semne ale scrierii, și scrierea akkado-sumeriană îngăduie să se 
scrie un cuvint în feluri foarte diferite. Complexitatea acestei scrieri 
derivă din multele valori pe care le poate poseda un sunet, dar şi din frec- 
venţa termenilor homofoni. Şi scribii n-au trecut niciodată la o acţiune de 
curăţire a scrierii care ar fi eliminat semnele sau valorile duble sau triple. 
Folosirea în scris a semnelor pentru vocale este din toate cel mai bine 
fixată : se folosesc vocale fie dacă sînt iniţiale, fie spre a indica după un 
semn silabic simplu că vocalele ce urmează acestei silabe sînt lungi. 
De ex. a-na-ku „eu’” şi ib-nu-u „ei vor clădi”. 

Silabele simple (formate dintr-o consoană şi o vocală, sau dintr-o 
vocală și o consoană) se exprimă prin semnele cuneiforme ce le corespund; 
în ceea ce priveşte silabele complexe (vocală aşezată între două consoane) 
se poate utiliza semnul cuneiform corespondent, sau se poate utiliza în 
două silabe simple. De exemplu spre a se scrie dal se poate folosi un 
semn ideografic cuneiform special care are o valoare dal, dar se poate și 
descompune silaba în da-al. Apoi se poate folosi ideograma unui cuvint, 
atunci cînd există, în loc să se scrie un cuvînt fonetic. În scrierea sumero- 
akkadiană cuvintele nu sînt despărțite între ele (cum nu sînt nici în greacă 
sau egipteană, despărţirea cuvintelor apărind în scrierea meroitică şi 
paleo-persană, cu caractere cuneiforme ca și în cea aramaică), dar folo- 
sirea unui determinativ indică sfîrşitul sau începutul unui cuvînt. 


Utilizarea ideogramelor pentru scrierea unui cuvînt cu un singur semn 
conduce în mod fatal la folosirea complementelor fonetice care să indice 
pluralul, femininul, dualul sau persoanele verbului cînd e vorba de un 
verb. 


Transcrierea caracterelor sumero-akkadiene în litere latine este dificilă 
din pricina multelor valori pe care poate să le aibă un semn, din cauza 
polivalenţei sale. Drept urmare, orice valoare fonetică este transcrisă în 
litere italice sau în litere drepte — dar orice valoare ideografică este 
transcrisă cu ajutorul valorii fonetice bazale, notată în litere capitale 
(majuscule). 


Semnele scrierii sumero-akkadiene au fost grupate în culegeri care 
redau în același timp și variantele lor grafice, dar şi lista valorilor lor 
fonetice şi ideografice. Înșişi asiro-babilonienii utilizau pe vremuri astfel 
de manuale sau culegeri, graţie cărora se puteau descurca în hăţișul acestei 
scrieri. Odată închegat, sistemul scrierii akkadiene n-a mai suferit 
modificări de structură pînă la dispariţia sa în secolul I al erei noastre. 
Dar forma caracterelor a continuat să evolueze. La începuturile mileniului 
II î.e.n. scrierea asiriană a început să se deosebească de cea babiloniană, 
căci cea dintii este mai puţin cursivă şi a rămas mai simetrică. 

Akkadienii încep să scrie în limba lor semită cu scriere sumeriană în 
vremea dinastiei amorite sau amoreană a lui Hammurabi, dar după epoca 
neobabiloniană (600—540 î.e.n.), odată cu cucerirea persană, scrierea 
cuneiformă akkadiană pierde din ce în ce din însemnătate în faţa scrierii 
alfabetice (consonantice) arameene derivată din scrierea feniciană, scriere 
care era mult mai simplă. 

Cu toate marile greutăţi pe care le oferea citirea scrierii cuneiforme 
asiro-babiloniene, aceasta s-a bucurat de un imens succes în întreaga 
lume antică. Căci ea-a devenit în mileniul al III-lea o scriere internaţională. 
În această scriere asiro-babiloniană se duce corespondenţa diplomatică 
între monarhii mileniului III şi II și exemplul cel mai cunoscut este acela 
al arhivelor diplomatice găsite la Tell-el-Amarna în Egiptul de Sus, care 
cuprind corespondenţa în asiro-babiloniană a faraonului Amenofis al 
al III-lea şi Amenofis al IV-lea (Ikhunaton). Scrisorile sînt toate în caracte- 
re asiro-babiloniene şi notate cu semne cuneiforme pe tăblițe de argilă. 

Din scrierea sumero-akkadiană au derivat — după cum am arătat — 
numeroase scrieri folosite în Orientul de Mijloc. 


Literatura 


Atît egiptenii cît şi asiro-babilonienii sau înaintașii lor sumerieni au 
scris foarte mult şi aveau o adevărată pasiune de a scrie, dar materialul 
folosit pentru scriere de egipteni, papirusul, s-a distrus repede în climatul 
umed al Deltei Nilului, sau al malurilor acestui fluviu, pe cînd tăbliţele 
de argilă pe care scribii înscriau caracterele cuneiforme s-au conservat. 
Așa se face că posedăm un număr imens de texte asiro-babiloniene din 
care relativ puţine au fost descilrate şi citite. Iar textele literare asiro- 
babiloniene sînt și ele nemăsurat de multe, din ele nu s-a publicat însă 
decit o mică parte. Putem împărţi textele literare asiro-babiloniene în: 
1) Texte istorice; 2.) Texte mitologice ; 3.) Texte cultice; 4.) Texte sapien- 
tiale; 5.) Texte juridice. 


I. Textele istorice 


Ele sînt de cele mai multe ori inscripții ale regilor Asiriei şi Babiloniei, 
relatind campaniile victorioase și expedițiile lor în ţări îndepărtate, dar 
ni s-au păstrat și inscripţii mai lungi, înfățișînd pe tăblițe de argilă anale 
ale regilor Asiriei sau ai Babilonului. 

Textele istorice asiro-babiloniene au fost publicate fie în colecţii 
mari, fie în reviste de orientalistică sau studii aparte dintre care cităm 
următoarele: R.J. Lau, The Annals of Ashurbanapal (V. Rawlinson, 
pl. 1—X) Leiden, 1903; M. Streck, Assurbanipal und die letzen Assyri- 
schen Könige bis zum Untergang Niniveh's, 2 Teil, Leipzig, 1916 ; C.J. Gadd, 
The Fall of Niniveh, London, 1923; T.G. Pinches, în Transactions of 
the Society of Biblical Archeology, VII, 1880, p. 139—176; A. Poebel, 

Historical Texts în „Publications of the Babylonian Section of the 
University of Pennsylvanie” 1914, Nr. 1 p. 189; E.F. Weidner, Der 
Zug Sargons von Akkad nach Kleinasien, în „,„Bogozkâi Studien””, 6, 1922 
etc. 

Redăm inscripția regelui asirian Asarhaddon asupra războaielor 
sale: 

Regele Asarhaddon a domnit în Asiria între 681 şi 668 î.e.n. șia 
întreprins un număr considerabil de expediţii militare în tot Orientul 
de Mijloc pînă în Egipt și Ethiopia. Inscripţia care enumeră războaiele 
sale este scrisă pe cele două fețe ale unei lespezi de piatră, avînd deasupra 
ei chipul regelui cuceritor al Egiptului. Această lespede a fost găsită la 
Zendjirli în Siria de nord. (Partea din inscripție care conţine o invocaţie 
adresată zeilor panteonului asiro-babilonian a fost omisă în această 
traducere făcută după lucrarea: Ausgrabung in Senschirli I, Mitteilungen 
aus den orientalistischen Sammlungen der Königliche Museen zu Berlin”? 
IX, Berlin 1893). 

„„... Asarhaddon rege mare, rege puternic, rege al întregii lumi, 
regele Asiriei, cîrmuitorul Babilonului, regele Sumerului şi Akkadului, 
regele Karundiașului, regele tuturor acestora, regele ţărilor Musur 
(Egiptul de Jos), Paturis (Egiptul de Sus) şi Kuš (Ethiopia) care se închină 
marelui zeu, marelui monarh, absolut (zeul), Aššur, zeului Same, 
zeului Nabu și (lui Marduk); regele regilor, neîndurător, care nimiceşte 
pe nelegiuiţi, care răspîndeşte groază în jurul lui, neînfricoșat în luptă. 
erou desăvîrșit, necruţător în luptă, domn atotputernic care îi ţine legaţi 
de sfoară (la nas) pe principi, dulău furios, răzbunător al tatălui său 
ce l-a zămislit, rege care cîrmuiește cu dreptate cu ajutorul zeilor Assur. 
Šamaš, Nabu și Marduk ajutoarele lui, cel care şi-a lăţit dorințele,cel 
care a frint ca pe nişte trestii și a călcat în picioare pe toţi principii ce 
nu i-au dat ascultare şi nu i-au supus, care a închinat jertfe multe marilor 
zei, ale cărui gînduri sînt îndreptate către venerarea zeilor şi zeităților . .. 
(Începutul inscripţiei pe partea posterioară a plăcii este mult deteriorat 
și de aceea puţin inteligibil)... care a înfrînt pe dușmanii lui, care a 
nimicit pe vrăjmaşii săi, regele care este ca un potop atunci cînd se pune 
în mișcare, (iar) în faptele sale (ca) un lup ce îşi arată colții, în faţa căruia 
se află vijelia, iar în spatele său este ruperea de nori, asaltul său în luptă 
fiind puternic şi nimiceşte flacăra focului nestins. 

Eu (Asarhaddon) fiul lui Sanherib, rege al întregii lumi, regele Asiriei, 
urmașul (regelui) Sargon, cîrmuitorul Babilonului, regele Sumerului și 
Akkadului, sămînţă regală vecinică din neamul lui Balibna, fiul lui 
Adasa, care a consolidat domnia în Asiria, care a statornicit pietrele 
de hotar ale orașului Assur, cel care cade cu faţa (la pămînt) în faţa 
(zeilor) Aššur, Šamaš, Nabu și Marduk, zeii cei mari, stăpinitorii mei. 

Eu (Asarhaddon) sînt puternic, eu sînt stăpiînitorul întregii lumi, 
eu sînt erou, eu sînt viteaz, eu înspăimiînt, eu sînt respectat, eu sînt desă- 
virşit, eu nu cunosc pe vreunul egal cu mine printre toţi regii, eu sînt 
alesul (zeului) Aššur, Nabu și Marduk adoptat (ca fiu) de zeul Sin, pre- 
feratul zeului Anu, iubitul atotputernicei zeițe Ištar zeiţă a tot universului. 
Numai eu (Asarhaddon) sînt arma necruțătoare care nimicește ţările 
vrăjmașe. Eu sînt rege puternic în bătălii şi lupte, care am distrus așezările 
vrăjmașilor mei; care am ucis pe dușmanii mei; care i-am anihilat pe 
inamicii mei, care am spulberat pe adversarii mei; care am supus pe toți 
nesupuşii, care mi-am făcut supusă întreaga omenire. 

Zeii Aššur, Šamaš, Nabu şi Marduk înaltele puteri a căror poruncă 
este irevocabilă mi-au hărăzit ca soartă (stăpînirea) unei împărăţii fără 
seamăn. Zeița Ištar, stăpiîna care îndrăgește slujirea mea mi-a pus în 
miîini un arc puternic, o suliță tare, care biruie pe cei nesupuşi; ea mi-a 
dat posibilitatea să împlinesc toate dorințele inimii mele și a plecat 
înaintea picioarelor mele pe toți principii nesupuşi. Cînd zeul Assur, 
marele stăpîn, spre a arăta popoarelor grandoarea faptelor mele măreţe, 
a făcut împărăţia mea cea mai puternică printre cele patru ţări ale lumii 
şi a preamărit numele meu, el mi-a dat putere să port cu mine un sceptru 
tare pentru înfrîngerea dușmanilor și a încredințat miinilor mele o ţară 
care a păcătuit față de (zeul) Aššur, a săvîrşit o (mare) crimă şi l-a dispre- 
tuit, pentru a jefui și a prăda hotarele Asiriei. 

După ce zeul Assur și zeii cei mari, stăpînii mei mi-au poruncit să 
pornesc la un drum lung peste munţi înalţi și nisipuri întinse, prin săla- 
şurile setei, am plecat fericit și cu inima încrezătoare. De la (orașul) 
Ishupri pînă la (oraşul) Memfis, cetatea de reședință, situată la o depăr- 
tare de 15 zile de drum, zilnic şi neîncetat am ucis mulți ostași ai (fara- 
onului) Taharka, regele Egiptului şi al tării Kuš (Ethiopia), rege bleste- 
mat de zeitatea lui cea măreaţă. Pe el însuși eu l-am rănit de cinci ori 
cu vîrful suliţei mele şi i-am pricinuit răni ce nu se tămăduiesc. Cetatea 
Memfis, orașul lui de reședință, l-am încercuit, l-am cucerit, l-am dărîmat, 
nimicit și ars cu ajutorul galeriilor (subterane săpate sub ziduri), spăr- 
turile zidurilor și a scărilor mele de asalt. Pe soţia (faraonului) pe con- 
cubinele din palatul lui, pe Usanhura moștenitorul său și pe alţi fii ai 
lui, fiicele lui, bunurile lui, bogăţiile lui, caii lui, vitele mari şi oile sale 
fără număr de multe, le-am luat şi le-am dus în Asiria. Am smuls din 
Egipt rădăcina lui Kuš, pe nici unul dintre (Kusiţi) eu nu i-am lăsat să 
mă slăvească (ca demnitari ai mei). În tot Egiptul am așezat din nou 
regi, administratori ai porturilor, împuterniciţi și dregători. Am decis 
ca pentru vecie lui Aă5ur şi marilor zei, stăpînitorilor mei să li se aducă 
în mod regulat jertfe. Le-am așezat lor (egiptenilor) un tribut anual, 
neîncetat, pe care să mi-l plătească. I-am silit să facă o lespede pe care 

să scrie numele meu şi i-am obligat să scrie pe ea laudă (zeului) Assur, 
stăpînului meu, precum și faptele măreţe pe care le-am săvirşit cu ajuto- 
rul (zeului) AS5ur stăpînul meu, şi victoria cucerită cu mîinile mele și 
am aşezat (această) lespede pentru vremurile viitoare ca să uimească 
pe toţi vrăjmaşii. 

Pe cela care va scoate această lespede din locul ei, care va rade numele 
meu înscris (pe ea) şi va scrie numele său, sau o va acoperi cu pămînt 
sau o va arunca în apă, sau o va arde în foc, sau o va pune într-un loc 
nevăzut, fie ca zeița Ištar, stăpina luptei şi a bătăliei, să prefacă puterea 
lui de bărbat în aceea a unei femei, fie ca legal să-l așeze dedesubtul 
dușmanului său. Fie ca principele ce va fi în viitor să vadă această 
lespede cu numele meu scris (pe ea) şi să pună să-i fie citită în faţa lui, 
apoi fie ca el să o ungă cu balsam, fie ca el să săvirşească jertfe şi fie ca 
el să slăvească numele (zeului) Aššur stăpînul meu. 


A 
ig 


Sigiliul cilindric babilonian avind figurate pe el arborele vieții şi simboluri ale zeilor 


Redăm în continuare Analele regelui Asiriei, Assurbanipal, relatînd 
războaiele sale. 

Regele Asiriei Assurbanipal a domnit între anii 668—631 i.e.n. 
şi a fost unul din suveranii cei mai luminaţi ai acestui imperiu. El a 
constituit o bibliotecă ce a fost regăsită încă de la începuturile studiilor 
mesopotamiene în ruinele fostei sale capitale Ninive în 1878 şi publicate 
pentru prima oară în traducere în 1880. Textul de față relatează cam- 
paniile militare ale acestui rege şi a fost înscris pe o prismă de argilă 
arsă cu zece laturi. Traducerea s-a făcut consultindu-se mai mulţi autori 

şi textul prezentat aici redă evenimentele celei de a șasea campanii a sa. 
expediţie militară făcută de acest rege al Asiriei. 

„În acest timp Šamaššumuchi, fratele meu necredincios căruia i-am 
făcut bine şi l-am pus să domnească ca rege la Babilon, căruia i-am făcut 
tot ce este cu putință ca domnia lui să fie cît mai frumoasă, pentru care 
am strîns oșteni, cai și care de război, şi i le-am dat lui cît i-au trebuit, 
căruia i-am mărit orașele, ogoarele, grădinile, numărul locuitorilor 
lui, mai mult decit mi-a poruncit tatăl meu care m-a zămislit, toate i 
le-am dat lui. El a uitat această mărinimie a mea față de el şi a pus la 
cale nelegiuiri. În aparenţă gura lui rostea cuvinte prietenești, dar în sinea 
lui, în inima lui, el a pus la cale o faptă criminală. Pe fiii Babilonului 
pe care i-am văzut eu în ţara zeului Assur, pe robii mei credincioși, el i-a 
înșelat şi a purtat cu ei discuţii mincinoase. El l-a trimis la mine pe Ninua 
cu o solie mincinoasă ca să mă salute. 

Eu Assurbanipal căruia marii zei i-au hărăzit o soartă fericită, pe care 
ei l-au zămislit întru credinţă, adevăr şi dreptate, am aşezat pe acești 
babilonieni la minunata mea masă de ospăț, i-am îmbrăcat în straie 
colorate şi am împodobit cu inele de aur degetele lor. În vreme ce aceşti 
babilonieni se găseau în ţara zeului Aššur, și se uitau în ochii sfetnicului 
meu, el, Samassuchin, frate necredincios, care n-a respectat alianţa cu 
mine a răzvrătit împotriva mea pe locuitorii din țara sa, robii mei, supușii 
mei din ţara Akkad, ţara Chaldeia, din ţara Aramu, din ţara de lîngă 
mare, de la Akaba pînă la Balsalimeti (Akaba este punctul cel mai nordic 
al Babiloniei, Balsalimeti este un port pe Eufrat, aproape de vărsare 
acestui fluviu în Golful Persic, punctul cel mai sudic al Babilonului, 
n. n.). Pe Ummanegas fugarul, care a îmbrățișat picioarele mele de stăpiîn, 
pe care eu l-am înscăunat (ca rege), în Elam, pe (regii) din ţara Amurru, 
Meluhhi, Gutti, care potrivit poruncii lui Assur și Belit au fost predaţi 
în mîinile mele, pe toţi aceştia el i-a răzvrătit împotriva mea și ei au 
încheiat un tratat de alianță cu el. El a închis porţile oraşelor Sippar, 
Babilon şi Borsippa şi a rupt alianța frățească (cu mine). El şi-a urcat 
oştenii săi pe zidurile acestor orașe și ei au pornit război împotriva mea. 
El m-a împiedecat să aduc jertfe lui Bel (Bel are înţelesul de „,stăpîn” 
şi aici este indicat în sens acoperit zeul Marduk, n. n.), fiului lui Bel 
(poate zeul Ninurta, n. n.), făcliei luminoase a zeului Šamaš şi luptăto- 
torului zeu Ura, neîngăduind aducerea jertfei mele. Pentru a cuceri oraşul, 
lăcașul marilor zei, ale căror temple le-am renovat, le-am împodobit 
cu aur, şi cu argint, înzestrînd interiorul lor cu tot ce era de trebuință, 
el a pus la cale multe nelegiuiri. 

În acest timp un văzător (profet care are vise divinatorii n. n.) s-a 
urcat să doarmă şi a avut următorul vis: Pe soclul (statuii) lui Sin era 

scrisă următoarea inscripţie : „Pe aceia care au uneltit împotriva lui Assur- 
banipal, regele ţării Assur şi au provocat o bătălie, îi voi pedepsi cu o 
moarte năpraznică. Voi pune capăt sufletului lor cu un pumnal de fier 
ascuţit, prin revărsare de foc asupra lor, prin foamete, prin lovirea lor 
de către zeul Ura”. Auzind despre acestea m-am bizuit pe cuvîntul lui 
Sin, stăpînul meu. În a șasea campanie militară a mea mi-am adunat 
oştirea şi am pornit împotriva lui Samaššumukin. L-am închis pe el şi 
pe oștirea lor în orașele Sippar, Babilon, Borsippa şi Cuta și am zădărnicit 
ieşirea lor. În oraș, și pe cîmp i-am pricinuit numeroase înfrîngeri. Cei- 
lalţi (răzvrătiți) de pe urma loviturilor lui Ura, a lipsurilor şi a foametei 
şi-au dat duhul. 

Ummanigaă, regele Elamului, pe care eu l-am instaurat ca rege cu 
mîinile mele şi care a fost mituit de el (i. e. regele Babilonului) s-a decis 
pentru o alianţă cu el. Dar s-a răzvrătit împotriva lui Tammaritu, și 
l-a ucis cu armele atît pe el cît și întreaga sa familie. Apoi Tammaritu, 
care după Ummanigaă s-a urcat pe tronul Elamului n-a salutat (cu supu- 
şenie) domnia mea, şi a sărit în ajutorul lui Šamaššumuchin, fratele meu 
vrăjmaş spre a da piept cu armata mea. În urma rugăciunii mele adresate 
lui Assur și lui Ištar care au primit rugăciunile mele și au auzit cuvintele 
gurii mele. Indabigas, robul lui, s-a răzvrătit împotriva lui şi l-a învins 
într-o luptă pe cîmp deschis. Tammaritu, regele Elamului, care şi-a dat 
pe faţă furia cînd i s-a luat capul lui Teummanu — pentru că i-a tăiat 
capul un ostaş de rînd dintre ai mei din oaste și a spus: „Tai capul 
regelui Elamului înlăuntrul țării lui în fața oastei lui!’ a mai spus încă: 
„lată Ummanigaă! Cum sărută el pămîntul în faţa solilor lui Assur- 
banipal regele ţării Assur!”". Pentru aceste vorbe care le-a rostit cu 
obrăznicie el, A35ur și Ištar l-au pedepsit. Tammaritu, frații lui, seminţia 
casei tatălui său împreună cu optzeci şi cinci de căpetenii mari, care erau 
de partea lui, l-au părăsit pe Indabigas; goi puşcă (a fi gol era suprema 
insultă pentru un mesopotamian și era osînda dată duşmanilor, n. n.) 
... ei au sosit la Ninive. Tammaritu a sărutat picioarele mele de stăpi- 
nitor și a măturat pămîntul cu barba lui. El s-a așezat lîngă roata (carului 
meu de război) şi mă ruga să-l primesc să-mi fie rob. La porunca lui 
Assur şi Ištar el mă ruga să sfîrşesc judecata mea asupra lui și să-mi 
arăt mărinimia față de el. El stătea în fața mea și preamărea vitejia 
puternicilor mei zei care au venit în ajutorul meu. Jar eu Assurbanipal, 
om cu inimă largă, fără de pizmă, iertător al păcatelor altora, l-am iertat 
pe Tammaritu, pe el însuşi dimpreună cu seminţia casei lui și i-am aşezat 
să stea în palatul meu (aşadar i-a ţinut prizonieri, n. n.). 

În acest timp, pe oamenii din Akkad (adică din Babilonia, n. n.) 
care fuseseră alături de Šamaššumuchin şi au uneltit cu el, i-a cuprins 
foametea. Din pricina foamei ei mîncau carnea trupurilor fiilor lor și a 

fiicelor lor, mestecau bucăţi de curele de piele. Zeii Assur, Sin, Šamaš 
.. . care mă apără şi îi nimicesc pe vrăjmaşii mei, l-au aruncat pe Šamaš- 
Sumuchin, fratele meu cel vrăjmaş, care s-a războit împotriva mea, în 
adîncul văpăii focului şi i-au ars sufletul (el s-a sinucis dindu-și foc, n. n.). 
Iar pe oamenii care l-au sfătuit pe Samassumuchin, pe fratele meu duş- 
man, să săvirşească aceste nelegiuri, pe care moartea i-a înspăimintat 
i care ca să-și izbăvească viaţa nu s-au aruncat în foc împreună cu 
Sa massumuchin, stăpînul lor, şi care au scăpat de loviturile pumnalului 
(meu) de fier, de nevoi, de foame, de flacăra focului și s-au oploșit undeva 
găsindu-şi adăpost, plasa marilor zei, stăpiînilor mei din care nu poți 
scăpa, i-a nimicit. Nici unul din ei n-a scăpat, nici un fugar nu s-a stre- 
curat scăpind din mîinile mele, zeii i-au lăsat pe toţi în mîinile mele. 

Carele, căruțele, baldachinurile, roabele ostatece ale lui, bogăţiile 
palatului lui au fost aduse toate la mine. Am smuls limbile acelor oșteni, 
ale căror guri obraznice au rostit cuvinte de ocară împotriva lui Aššur 
zeul meu, şi care au uneltit împotriva mea regele care i se închină. I-am 
înfrînt și pe ceilalți oameni, așa cum altă dată ei l-au ucis pe Senaherib, 
bunicul meu zămislitorul meu şi în faţa zeilor sedu şi lamassu (acestea 
erau spirite ocrotitoare ale geniilor din Panteonul asiro-babilonian; 
imaginile lor în chip de tauri înaripaţi cu capete de om — aşa-zişii sfincşi 
asirieni — erau aşezate la intrarea templelor şi a palatelor. Senaherib 
a fost ucis de un grup de complotiști din sînul vechii artistocraţii babi- 
loniene, adică ale aceleiaşi grupări dominante care l-a sprijinit pe Šamaš- 
Sumuchin, împotriva lui Assurbanipal atît în complotul legat de succe- 
siunea sa la tron cît şi în răscoala din anii 652—648, n.n.) acum cu prile- 
jul pomenirii lui, eu i-am aruncat de vii pe aceşti oameni peste aceste 
chipuri de zei. Trupurile lor sfîrtecate eu le-am dat pradă cîinilor, por- 
cilor, ciorilor, vulturilor, păsărilor cerului şi peştilor mării. După ce am 
sfîrşit cu toate acestea, am liniștit inimile marilor zei, stăpînilor mei. 

Trupurile oamenilor atinşi de Ura şi care din pricina nevoilor și a 
foametei şi-au dat duhul, ce a mai rămas după ce le-au mîncat ca hrană 
ciinii și porcii — grămezi ce se strîngeau în ulițele şi piețele oraşelor — 
eu le-am scos din Babilon, Cuta şi Sippar şi am făcut din ele mormane. 
Cu ajutorul preoţilor și iscusinţei lor (este vorba de arta catarticii prac- 
ticată de preoţi, n. n.) am curățat templele, am spălat străzile ce duceau 
la temple și am potolit cu rugăminţi şi cu lacrimi pe zeii (din Babilon) 
furioși şi pe zeițele lor mînioase. Am restabilit în întregime — ca în tim- 
purile străvechi jertfele ce se aduceau zeilor, căci ele se făcuseră mici de 
tot. Pe băştinaşii acestor orașe care au mai rămas, care au scăpat de mo- 
limi, de nimicire și de foamete, i-am iertat, am poruncit inimii lor să 
trăiască şi i-am aşezat în Babilon. 

Oamenii din țara Akkad (= Babilonia), împreună cu cei din Chaldcea, 
Aram, şi ai Țării de lîngă mare, pe care Sama3iumuchin i-a unit şi i-a 
făcut să cugete cu toţii la fel, mă dușmăneau pe mine fiindcă aşa socoteau 
ei. Potrivit poruncii lui Aššur, Belit și marilor zei, ajutoarele mele, i-am 
călcat în picioare pînă la cel din urmă. Jugul lui Assur pe care ei şi-l 
scoseseră de pe gît eu i l-am pus din nou. Am așezat peste ei pe guverna- 
torii mei, pe cîrmuitorii de oraşe, protejaţii mei. Le-am poruncit să aducă 
lui Aššur, Belit și zeilor ţării Assur jertfe necontenite fără de oprire, cele 
mai bune jertfe. I-am obligat să-mi plătească un tribut anual și necon- 
tenit”. 


* 


Am redat aceste texte istorice asiriene spre a înfățișa climatul de sa- 
dism, de opresiune, de groază pe care îl emanau regii Asiriei și oştirile 
lor şi faptele cumplit de crude pe care le săvirşeau cu atîta sînge rece. 
Dar mai toate textele istorice și asiriene şi babiloniene sînt pline de rela- 
tarea celor mai mari fărădelegi, ca și cum ar căuta să provoace 
groaza şi spaima supușilor lor în temeiul unei adevărate guvernări prin 
teroare și asasinat. 


II. Textele mitologice 


Au fost publicate în mare parte de Athanase Negoiţă în Gindirea 
asiro-babiloniană în texte, studiu introductiv de Constantin Daniel, 
Editura Ştiinţifică, Buc. 1975, şi de asemenea de Victor Kernbach în 
„Miturile esențiale”, Editura Științifică şi Enciclopedică, Buc. 1979. 

Dar atît textele mitologice — despre care am făcut o succintă prezen- 
tare în capitolul consacrat ,,Mitologiei asiro-babiloniene”” cît şi textele 
cultice, ba chiar şi textele sapienţiale se prezintă într-o formă poetică 
avînd o metrică și o structură cu totul aparte față de poezia greacă, egip- 
teană și chiar iudaică. De aceea vom începe prin a înfăţişa structura 
acestei poezii. 

Este destul de probabil că poezia a început în Mesopotamia ca şi la 
alte popoare, plecînd de la cîntecele de muncă sau cele de război, aşa cum 
se cîntau într-un travaliu ritmic. Astfel de versuri ale țăranilor sau ale 
artizanilor ni s-au păstrat dintr-o epocă mai tardivă. Cunoaștem un 
cîntec de biruinţă al locuitorilor orașului Uruk ce are ca temă principală 
pe Gilgameš: „Cine este frumos / printre oameni ? / Cine este măreț / 
printre oameni ? / Gilgameș este frumos / printre oameni / Gilgameș 
este măreț / printre oameni'“. Forma poeziei de dragoste babiloniene 

putem să o deducem dintr-un catalog în care sînt redate începuturile 
imnurilor cîntate în temple, imnuri care au o înfăţişare foarte lumească: 

— „Cît strig eu după logodnica mea”. ,„,Privesc la grăsimea pămîn- 
tului”, „În ziua în care a adus o solie veselă, s-a bucurat inima mea”. 
„Mireasmă de lemn de cedru este dragostea ta, stăpîne!”” Acestea sînt 
rămăşiţe ale unei poezii profane; dar cea mai mare parte a literaturii 
poetice babiloniene este de natură pur sacrală. Dar pentru amîndouă, 
atît pentru poezia lumească cît și pentru cea sacrală, forma lor este cea 
metrică şi aceasta în scopul ca ea să fie eficientă. De aceea să trasăm 
caracterele esenţiale ale artei poetice la sumerieni şi la akkadieni. 

Încă din epoca sumeriană, un cînt, un imn este alcătuit din versuri 
şi fiecare vers se împarte în două membre cu paralelism al membrelor 
adică paralelism al formei și al sensului (se disting paralelismul anti- 
tetic, sinonimic şi sintetic). Fiecare jumătate de vers arată două sau trei 
accente, adică două sau trei silabe accentuate. Două versuri alcătuiesc 
împreună un distih, iar fiecare vers este deci un stih, care la rîndul său 
se împarte în două hemistihuri. 

Iată o poezie sumeriană despre creaţie: 

ti dingir — gim / munna — simmu 

Zi dari dingir — gim / mannab ede 
dingir este termenul sumerian pentru „zeu”” 

„Să trăiască ca un zeu /i-a dat lui 

Suflet veşnic ca un zeu /i-a creat lui” 

Mult mai bine pronunțat apare ritmul în poezia akkadiană, unde 
este marcat prin alternanța silabelor accentuate. Forma cea mai 
veche este versul iambic neregulat compus liber din două sau trei silabe 
accentuate. Dar de obicei şi în poezia akkadiană se împarte versul în 
două jumătăți care, din punct de vedere formal şi al conținutului, arată 
paralelismul membrelor. Fiecare stih se împarte în două hemistihuri ce 
cuprind două silabe accentuate. Dovada justeței acestei împărțiri a versului 
akkadian ni-l aduc multe tăblițe cuneiforme, care exprimă în scris această 
împărțire în hemistihuri. Sînt tăblițe cuneiforme scrise în aşa fel încît 
hemistihul este și el împărțit în două jumătăți. Aceste tăblițe cuneiforme 
cu texte poetice le putem interpreta în sensul că fiecare cuvînt reprezintă 
un accent, dar particulele, vocativele și numele proprii nu se socotesc 
și nu se numără în structura versurilor. Apoi legătura dată de un status- 
constructus (formaţie specifică limbilor semite care exprimă genitivul 
din limbile indo-europene, n.n.) sau chiar două noţiuni strîns legate 
între ele sînt reunite sub un singur accent. Dacă acceptăm aceasta struc- 
tură metrică specifică limbii akkadiene, atunci înţelegem de ce versuri 
cu 2 + 2 accente (silabe accentuate) alternează cu versuri cu 2 + 3 silabe 
accentuate sau 3 + 2 ori chiar 2 + 2 +2 silabe accentuate. Această 

concepţie asupra metricii akkadiene se verifică prin faptul că semnele 
de note care sînt cuprinse în cînturile şi imnurile de creaţie a lumii şi care 
există în fiecare rînd în număr de 4 (două hemistihuri avînd fiecare două 
silabe accentuate, 2 + 2 deci), alternează în unele rînduri cu 2 sau 3, 
5 şi 6 semne de note ce corespund desigurcu numărul silabelor accentuate. 

Tonul cuvintelor se găseşte în penultima silabă în limba akkadiană, 
excepţie făcînd cuvintele contrase. Dar ultima silabă este accentuată 
totuşi cînd ea se termină cu o consoană ca în verbele la imperfect, impe- 
rativ, permansiv sau în status constructus. Două versuri astfel formate 
alcătuiesc un distih mai rar, trei versuri constituie un zristih, şi în textul 
cuneiform scribul adesea separă versurile printr-o linie verticală mică. 
Distihurile sînt orînduite unele după altele sau scrise în rînduri de 4 sau 
mai multe versuri ce alcătuiesc strofe. Un număr de astfel de strofe, 
6 sau 8, alcătuiesc un poem, un cîntec (în sumeriană kisubgu ; akkadiană 
šeru cf. hebraică: Sar) iar la sfîrşitul său există un contra-cînt alcătuit 
din 2 sau 4 rînduri. 

În această formă metrică nu erau alcătuite numai textele poetice, ci 

i descîntecele, vrăjile şi oracolele, şi chiar unele inscripţii istorice. 
a epoca tardivă neo-babiloniană poeții au căutat mereu alte forme 
şi structuri poetice. Mai cu seamă erau îndrăgite poezii ale căror versuri 
prezentau aliterații care, precum se ştie, sînt înrudite cu rimele. Sau 
primul rînd începea cu aceeași literă și astfel ne-a rămas o poezie 
pesimistă compusă din 28 de paragrafe, iar fiecare din ele compus 
din 11 rînduri începe cu acelaşi semn cuneiform. De obicei semnele 
cuneiforme cu care încep versurile citite de sus în jos alcătuiesc un 
acrostih. Un alt poet duce acest joc versificatoriu atît de departe că 
începe fiecare vers cu același semn cu care îl sfirşeşte, obţinînd în acest 
fel un fel de rime. Pe deasupra poezia sa, citită de sus în jos, de la primul 
semn cuneiform al unui vers pînă la ultimul vers, dar și de la ultimul 
semn cuneiform al unui vers citită de sus în jos, redă un acrostih. 

Poemul creaţiei lumii cuprinde în sine un rezumat al cosmologiei, 
teogoniei și antropogoniei babiloniene și întreaga mitologie meso- 
potamiană se află deci cuprinsă în ea. Acest poem se recita la înce- 
putul Anului Nou la Babilon pentru că trebuia cerută de la zei continui- 
tatea ordinii naturale a cosmosului, trebuiau imploraţi zeii ca în fiecare 
an să răsară soarele, luna, să se reverse apele, să plouă etc. Apoi zeii 
trebuiau rugați la fiecare început de an să îndepărteze haosul şi să menţină 
ordinea din lume îndepărtind potopul, seceta, inundaţiile, bolile, cutre- 
murele de pămînt. Am rezumat în capitolul consacrat Mitologiei asiro- 
babiloniene Poemul Creaţiei Lumii babilonian, şi aici trebuie să notăm 
că acest Poem a suferit ample remanieri, în special în ceea ce privește 
zeul Marduk şi rolul său în reorganizarea divină a Cosmosului. 

Mitul lui Adapa relatează că zeul Ea l-a zămislit dîndu-i înţelepciune 
divină, dar nu i-a hărăzit și viață fără de moarte. Adapa stătea pe lingă 
templul din Eridu şi purta de grijă de stăpînul său, făcînd pîinea sa, 
pregătindu-i masa şi pescuind peşte pentru masa lui. Fiind într-o luntre 
pe apele Golfului Persic, Adapa, care pescuia pentru Ea, este răsturnat 
cu barca în apă de suflarea vîntului de miazăzi. Atunci Adapa blestemă 
vintul de miazăzi care avea forma unei păsări mari. Pronunţind bleste- 
mul Adapa frînge una din aripile vîntului de miazăzi, aşa că vreme de 
şapte zile n-a mai suflat adierea sa răcoritoare peste ţinutul dogorit de 
soare al Chaldeii. Dar în urma acestui blestem și a urmărilor lui, Adapa 
este chemat înaintea lui Anu, zeul cerului, să răspundă de fapta sa. Înainte 
de a se sui la cer, Ea, tatăl lui Adapa, l-a învăţat ce să facă și să spună 
înaintea judecății zeilor, adică să aibă părul lung și să fie înveșmiîntat 
în doliu spre a stîrni mila zeilor Tammuz și Gizida păzitorii porţii cerului. 
Aceştia îl vor întreba de ce este îmbrăcat în haine cernite, iar el Adapa 
va răspunde că este întristat nespus de mult fiindcă ei, zeii Tammuz 
şi Gizida, au pierit de pe pămînt. Ei vor fi atunci foarte mișcaţi de acest 
semn de profundă venerare a lor și vor stărui pe lingă Anu să-l ierte pe 
Adapa. Apoi zeul Ea îi dezvăluie lui Adapa că în cer i se va pune înainte, 
„hrana morții” dar el nu trebuie să mănînce din ea, precum nu va trebui 
să bea din „apa morții’. Adus în faţa lui Anu, Adapa urma să fie osîndit, 
dar în ultima clipă zeii Tammuz și Gizida îi iau parte şi vorbesc lui Anu 
în favoarea sa. în cele din urmă zeul Anu hotă-ește ca învinuitul să nu 
fie osîndit deloc, ba chiar să primească binecuvîntări, dorind probabil 
să-i hărăzească şi viaţa veşnică pe lîngă înțelepciune. Așa că zeul Anu 
dă poruncă să i se dea lui Adapa să mănînce „pîinea vieţii””. Însă Adapa, 
ascultînd de sfaturile tatălui său, nu o primeşte şi nu mănîncă din ea. 
Zeul Anu se uită la el şi zice: „Ia vino încoace Adapa. De ce n-ai mîncat 
şi n-ai băut ?*” Apoi dă poruncă: „,Luaţi-l și duceţi-l înapoi pe pămînt”. 
Dacă Adapa ar fi mîncat s-ar fi făcut unul din zeii mai mici şi ar fi trăit 
de-a pururi. Dar neprimind hrana dată de Anu, „,piinea vieţii””, el a fost 
dus înapoi pe pămînt și pînă la urmă a murit de moartea tuturor oamenilor. 

Desigur, şi în cazul lui Adapa ca şi în cazul lui Adam nemurirea a fost 
pierdută din neascultare, dar Adapa ca și Gilgameš, ca şi mulţi babilo- 
nieni, căutau viața veşnică, nemurirea şi tinereţea fără de bătrînețe. 

Mitul lui Etana ni s-a păstrat fragmentar dar se poate deduce textura 
generală a povestirii din tabletele cuneiforme ce ne-au rămas, Etana a 
fost hărăzit de zei să fie rege pentru a asigura pacea şi liniștea poporului 
său. Dar viaţa lui era lipsită de orice bucurie căci nu avea copii. Singurul 
leac pentru a avea copii, părea să fie o buruiană. „iarba naşterii”. pe 
care Etana trebuia să se ducă să o aducă din cer. El se decide să facă 
această călătorie pe un vultur cu care legase prieteşug. Acest vultur își 

trădase tovarășul său, un șarpe, şi din cauza răzbunării acestuia acum se 
afla închis într-o peşteră întunecoasă. Regele Etana reușește să scape 
pe vultur din peștera plină de beznă şi ca drept răsplată îl poartă pe ari- 
pile sale spre ceruri într-o călătorie dramatică și plină de întîmplări 
neprevăzute. Se pare că Etana reuşeşte să aducă iarba nașterii din ceruri 
căci pe lista regilor se află menţionat numele fiului său. 


Scoborirea zeiței Ištar în Infern are ca temă reținerea zeiţei Ištar în 
lumea de jos de către sora ei zeița Ereskigal. Intrînd în Infern, zeița Ištar 
este despuiată de podoabele, bijuteriile și veşmintele ei și apare goală 
ca şi ceilalți răposaţi din lumea de apoi. Dar după ce Ištar a rămas în 
Infern nici un animal nu mai are relaţii sexuale şi nici un bărbat cu soția 
sa, nici o femeie nu mai este fecundată si nu se mai naște nici un pui, 
sau copil. Atunci zeul Ea trimite un dregător al său să o scoată pe zeiţa 
Ištar din Infern și să readucă fecunditatea printre toate vieţuitoarele 
pămîntului. 

Legenda lui Nergal și Ere3kigal expune cum zeul Nergal al ciumii 
și al morţii a învins pe EriSkigal, regina Infernului, şi a devenit prin 
aceasta soţul ei şi rege al Infernului, împăcîndu-se cu ea. 

Mitul lui Athrahasis înfăţişează istoria Potopului, care ar fi fost 
precedat de numeroase plăgi pe care zeul Enlil le-a trimis asupra pămîn- 
tenilor. 


Epopeea lui Ghilgameš a fost publicată în limba română de I. Mihiăl- 
cescu, în Editura Casa Școalelor, Bucureşti, 1921, apoi de V. Șerbănescu 
şi Al. Dima, în Editura pentru Literatură Universală, Buc. 1966, în 
fine de Athanase Negoiţă, în Gindirea Asiro-babiloniană în texte, Edi- 
tura Științifică, Buc., 1975, p. 105 sq. Poemul lui Gilgameş are ca temă 
centrală eforturile acestui erou spre a obţine viaţa veşnică fericită și tine- 
rete fără de bătrîneţe (fiindcă nemurirea exista şi pentru asiro-babilo- 
nieni, dar în Infern era loc de suferinţă şi de chin). Poemul este împărțit 
în 12 tăblițe, cea mai mare avînd peste 300 de versuri. Poemul începe cu 
prezentarea persoanei și a faptelor regelui din Uruk, Gilgameș, care 
era un rege tiranic și necruţător. El aducea pe tinerele fete din Uruk 
la palatul său silindu-le să-i devină concubine, iar pe tinerii din Uruk 
îi silea la săvîrşirea unor munci grele pentru construirea zidurilor oraşului 
Uruk şi a templului din el. Din această pricină, locuitorii acestui stat- 
oraş imploră zeii să-i scape de acest rege despotic și crud. Zeii ascultă 
ruga locuitorilor din Uruk şi se hotărăsc să zămislească o ființă care să 
constituie un om asemănător lui Gilgameș, care să fie la fel ca el, să 
aibă aceleaşi porniri ca și el, dar care să-i îndrepte atenţia spre alte pre- 
ocupări şi ocupaţii. Astfel zeii au creat pe Enkidu, un om cu înfăţişare 
sălbatică şi cu o forţă titanică. Acesta nu cunoștea nimic despre viaţa 

din oraşe, și străbătea cîmpiile şi pădurile alături de vieţuitoarele sălba- 
tice, păscînd iarba şi bind apă alături de ele. 

Printr-un vis, apoi printr-un vînător, Gilgameš află despre această 
făptură ciudată şi trimite o curtezană să-l atragă pe Enkidu și să-l aducă 
la Uruk. Aici Gilgameş se întilneşte cu Enkidu în faţă casei sfatului 
orașului, locuinţă în care regele își petrecea nopţile în orgii, chefuri și 
fapte blestemate. Enkidu este atît de dezgustat de ce se petrece în acea 
casă încît el încearcă să-l oprească pe rege să intre înlăuntru. Acesta din 
urmă loveşte pe Endiku şi se aprinde o luptă cumplită între cei doi, dar 
în cele din urmă Gilgameš iese biruitor culcîndu-l la pămînt pe Enkidu, 
care-l recunoaște drept căpetenie pe potrivnicul său. Admirîndu-se 
reciproc, ei ajung să fie prieteni buni şi fraţi de cruce. Cei doi pornesc 
înarmaţi bine împotriva unui zmeu, Hubaba care avea o forță uriașă. 
Ei reuşesc să-l ucidă pe zmeu și se întorc biruitori. În oraşul Uruk, Gil- 
gameș este aplaudat acum ca un erou fabulos şi zeița Ištar se îndrăgos- 
teşte de el. Dar Gilgameş o respinge, aducîndu-i aminte că a ucis pe toți 
aceia care au îndrăznit să se îndrăgostească de ea. Plină de furie, zeița 
Ištar cere lui Anu să zămislească un monstru, pe Taurul Cerului care 
să-l răpună pe Gilgameš. Acesta împreună cu prietenul său Enkidu 
izbutesc să ucidă fiara, pe care Enkidu o zvirle înaintea lui Ištar. Zeița 
se înfurie şi mai rău şi caută se se răzbune cu orice preţ. Ea trimite 
peste Enkidu o boală grea și viteazul moare la scurt timp după aceea. 
Gilgameş este peste măsură de întristat de moartea soțului său și începe 
să se gindească că într-o zi moartea îl va cuprinde și pe el. Atunci se 
hotărăşte să caute pe Ut-napiătim, străbunicul său, care dobîndise nemu- 
rirea de la zei. Ut-napiătim îl învaţă să caute o iarbă care, mîncată, ar 
da viaţă fără de moarte. Gilgameș o găsește o ia cu el şi vrea să o ducă 
locuitorilor orașului Uruk spre a-i face şi pe ei nemuritori. În drum spre 
Uruk iarba vieţii veşnice îi este furată de un şarpe și regele se întoarce 
în orașul său, încredințat acum că viața fără de moarte şi tinereţea fără 
de bătrîneţe nu-i este dată omului să o dobiîndească, ea aparţinînd doar 
zeilor. 

Regăsim şi în acest poem aceeaşi căutare a nemuririi care revine des 
în legendele și miturile asiro-babiloniene și care, ni se pare, constituie 
unul din obiectivele principale ale alchimiei babiloniene, aşa cum a 
reprezentat şi pentru alchimia arabă şi europeană unde căutarea pietrei 
flozofale care dădea nemurire, era scopul ultim al transmutaţiilor efec- 
tuate de alchimişti. Dealtfel Mircea Eliade în lucrarea sa Alchimia Babi- 
loniană, Edit. Vremea, Buc. 1937, ca şi în Alchimia asiatică, Ed. Vre- 
mea, 1935, a arătat că atît alchimia babiloniană, cît și cea indiană sau 
chineză, nu sînt științe empirice, nu sînt pre-chimii, ci tehnici soterio- 
logice, ezoterice, adică în ultimă instanță menite să confere imortalitatea. 

Lupta împotriva lui Labbu este un text mitologic în care lumea locuită 
de oameni este bintuită de un monstru Labbu, zămislit de mare. Mai 
mulţi zei sînt solicitaţi ca în bătălia împotriva lui Tiamat să scape ome- 
nirea de el, dar nici unul nu vrea aceasta. În cele din urmă un zeu, al 
cărui nume este corupt în textul ce ne-a rămas, reuşeşte să-l rănească 
de moarte pe Labbu cu pecetia vieţii, astfel că sîngele , său curge vreme 
de trei ani, trei luni, o zi şi mai multe ceasuri. 

Mitul lui Zu relatează furtul tăbliţelor destinului de către un zeu în 
chip de pasăre răpitoare numit Zu. După ce a furat tăblițele destinului. 
zeii mîniați au făcut totul ca să-l descopere şi el a fost prins şi biruit, 
fiind silit să restituie tăbliţele furate. 

Mitul lui Ira reprezintă poate un poem care se recita la anumite săr- 
bători în Babilon. Acest poem este o apărare împotriva bolilor molip- 
sitoare, dar şi contra nenorocirilor de orice fel care s-ar năpusti asupra 
Babilonului. Conţinutul acestui poem relatează crearea de către zeul 
Anu a şapte demoni răi cărora le dă ca slujitor pe Ira, şi îi dă ca misi- 
une să se folosească de aceşti demoni pentru a pedepsi și a ucide pe muri- 
tori. Lumea însă făcuse multe păcate, doar orașul Babilon era fără de 
pată. Dar zeul Anu aţiţă împotriva oamenilor și pe zeul Marduk. Acesta 
nu se decide însă să nimicească pe muritori. A cele din urmă se hotă- 
răşte să se ducă în Infern şi să lase pe seama lui Ira pedepsirea lumii. 
Zeul Ira face atunci un fel de judecată a lumii, şi oraşul Nippur este 
nimicit, apoi urmează devastarea cetății Uruk și Ur. Ajungînd însă la 
oraşul Babilon, cu tot regretul lui Marduk şi acest oraş este nimicit. 
Apoi sînt devastate Ţara Mării, Subartu, Asiria, Elamul şi toate 
ţinuturile din Mesopotamia. În cele din urmă zeul Ira nu se oprește 
nici în fața naturii, preface muntele Chichi într-o cîmpie şi taie toţi 
arborii de chiparoși de pe el. În cele din urmă mînia zeului Ira se opreşte, 
și orașul Babilon este reclădit şi refăcut şi dobîndește supremaţia peste 
toată lumea. Poemul se termină cu un îndemn de a adora şi a cinsti 


pe zeul Ira pentru că cei ce i se vor închina, vor avea parte de mult bine 
în viață. 


III. Textele cultice 


În cea mai mare parte acestea sînt imnuri și rugăciuni versificate după 
metrica asiro-babiloniană arătată mai sus în acest capitol. Multe din 
ele sînt cîntece de laudă cu descrieri grandioase ale zeilor şi ale lumii 
lor, dar şi cu rugăminţi de a veni în ajutorul închinătorilor lor. Multe 
din aceste texte cultice sînt descîntece, pronunţate de către preoţi, înso- 

tite de gesturi specifice, o mimică aparte şi mai ales acte care să mimeze 
anumite operaţii magice sau să constituie acţiuni magice. Astfel descîn- 
tecul trebuie conceput nu ca un discurs, un logos numai adresar zeilor 
sau demonilor, ci ca o micro-dramă, în care coexistă o costumaţie aparte, 
asistenţi şi ajutori ai preotului descîntător, apoi gesturi cu totul speciale 
şi o mimică aparte, în fine obiecte, substanţe sau, viețuitoare care sint 
folosite în desfăşurarea descintecului. A scrie despre descîntece şi a le 
considera drept un gen poetic deosebit, corespondent termenului francez 
incantations este o eroare. Nu sintem în faţa unui text poetic ci a unui 
text dramatic, şi descîntecul este strămoşul dacă vrem, a ceea ce va deveni 
mai tîrziu, — teatrul. Căci un descîntec este în esenţă o reprezentare 
teatrală în miniatură şi are acelaşi efect catartic pe care Aristotel îl atri- 
buie teatrului îndeobşte, numai că teatrul curăță (catharsis „curăţire, 
purificare” în 1. greacă) de pasiuni, de patimi, boli sufleteşti dacă vrem, 
pe cînd descîntecele curăţă, purifică în genere de afecțiunile trupești, 
somatice. Tot în textele cultice trebuie inserate bocetele, cîntecele de 
jale, rugile de penitență sau de pocăință. În acestea din urmă, închină- 
torul, după o laudă adusă zeului, se roagă de iertare şi se căinează de 
greşelile sale implorînd izbăvirea de relele ce i-au venit din pricina 
greşelilor sale. Conţinutul acestor texte este stereotip, convenţional şi 
nu exprimă deloc trăsături personale. Dar un imn adresat iniţial lui Mar- 
duk, poate fi recitat mai tîrziu înaintea zeului Ninurta. Redăm după 
textul publicat de Athanase Negoiţă o serie de pasaje din această poezie 
cultică : 

Imn către Ištar : „Lăudați pe zeița cea mai slăvită între zeițe / Să fie 
venerată stăpîna oamenilor, cea mai mare între Igigi / Lăudaţi pe Ištar 
cea mai slăvită între zeițe / Să fie venerată regina femeilor cea mai mare 
între Igigi/ Ea e înveşmiîntată cu încîntare şi cu afecțiune / Ea e plină 
de viață, farmec şi voluptate / Ištar e îmbrăcată cu încîntare şi tandrețe 
| Ea e plină de viață, de farmec şi de voluptate / Dulci sînt buzele ei; 
viața e în gura sa / La apariția ei totul se înveseleşte / Ea e maiestuoasă; 
voaluri scumpe are pe capul ei / Faţa ei e frumoasă; ochii ei-s străluci- 
tori / Zeița, în ea se află sfatul / Soarta a orice ea ține în mînă‘ (cf. 
Athanase Negoiță, Gîndirea asiro-babiloniană în texte, Buc., 1975, 
p. 185—186). 

Invocare către zeul Lunii: „O! Sin, O Nannar cel slăvit... / Sin cel 
unic care face să lumineze... / Care dai lumină pentru popor. . .Spre 
a merge pe calea dreaptă poporul cu capul în întuneric .. / Strălucitoare 
e lumina ta în cer... / Sclipitoare este torţa ta, ca fierul... / Strălucirea 
ta a umplut pămîntul cel întins / Poporul e bucuros, privind la tine 
prinde curaj / O tu, Anu, al cerului, ale cărui planuri nimeni nu le pri- 
cepe” (Ibidem, p. 198). 

Imn către zeul Soare :. .. . . „O Sames — cel care străluceşte, cel care 
alungi întunericul, / Cel care oprești căldura prînzului... cîmpurile 
verzi / Munţii cei puternici sînt acoperiţi de strălucirea ta / Lumina ta 
umple întinsul ţării / (Cînd) tu te-ai înălțat peste munţi / Tu ţii margi- 
nile pămîntului suspendate din mijlocul cerului / Popoarele lumii, pe 
care tu le veghezi de sus / Orice Ea, sfetnicul rege, a voit să creeze, tu 
să le păzești pe toate. Pe cele dăruite cu viaţă, tu de asemenea să le îngri- 
jești / Dar tu ești păzitorul lor atît sus cît și jos / Veşnic, tu continuu, 
străbaţi cerurile; / Zilnic călătoreşti peste întinsul pămîntului”. (Ibidem 
p. 202—203). 

Invocare către orice zeu: „Să se liniştească furia inimii stăpînului 
meu faţă de mine / Să dea zeul pe care nu-l cunosc, să se potolească 
față de mine / Zeița pe care n-o cunosc, să se liniștească față de mine / 
Zeul, pe care nu-l cunosc ori îl cunosc, să se liniştească faţă de mine. / 
Zeița pe care o cunosc ori n-o Cunosc, să se liniştească faţă de mine; / 
Să se potolească față de mine inima zeului meu / inima zeiţei mele să se 
liniștească față de mine /... . Păcatele pe care le-am comis (nu le cunosc), 
Nelegiuirea (pe care am săvirşit-o n-o cunosc) / Un nume bun (să-mi 
dăruiască zeul mie), /..... (Ibidem, p. 214—215). 

Invocare către zeul Marduk şi soţia lui, Sarpanitum: „Eu laud numele 
tău, Marduk, puternicul zeilor, prinţul (?) cerului şi al pămîntului / 
Cel ce a fost creat desăvirșit, singur este prea înalt / Tu porţi coroana 
lui Anu, Enlil și Ea, stăpînirea şi împărăţia / Tu eşti dascălul a toată 
înțelepciunea desăvirşit în putere! / Prinţ, desăvirșit, stăpîn măreț, tare 
atotputernic, / Cel ce stăpînirea sa și-o face măreaţă, începînd lupta lui 
Anu, / În cer tu eşti cel prea înalt, pe pămînt ești rege cel mai înţelept 
și mai Chibzuit al zeilor” (Ibidem, p. 244). 

Astfel, în toate aceste rugi, invocări, poeme zeul este flatat, adulat, 
i se spune de către adoratori că este cel mai mare dintre zei (henoteism ) 
că este nespus de puternic și mai ales că întrece pe toţi zeii prin puterea 
şi înţelepciunea sa. Desigur acest procedeu este folosit şi pentru atragerea 
bunăvoinţei celor puternici ai lumii de către oameni, şi prezenţa lui în 
textele cultice reprezintă o proiecţie în lumea de sus a zeilor a modului 
de a dobiîndi favoarea celor de aici de pe pămînt. Trebuie să observăm 
şi în cazul textelor cultice că acestea constituie doar o parte relativ redusă 
din liturghia (în limba greacă termenul înseamnă „,slujire””) asiro-babi- 
loniană. Fiindcă imnurile, psalmii, rugăciunile făcute către zei se înso- 
teau de cîntece vocale ale unor coruri de bărbaţi și femei, care deseori 
îşi răspundeau; apoi erau însoțite de dansuri sacre ale hierodulelor, în 
fine, erau întovărăşite de gesturile, de mimica și deseori de mutilările 
voluntare constînd în tăieturi cu cuţitele în timpul cîntării acestor imnuri. 
Apoi cei ce le cîntau erau înveșmîntaţi ca şi dansatoarele sacre în costume 

speciale, astfel că textul imnului propriu-zis — care trebuia cîntat exact, 
fără să se omită nici o silabă — era doar o mică parte din această dramă 
sacră înfăţişată în templu dinaintea statuii zeului. 


IV. Literatura sapienţială 


În mare parte literatura sapienţială a fost învățată în şcolile de scribi 
şi citită în decursul secolelor de cei din păturile conducătoare — nobili, 
dregători, preoţi, ofiţeri. Ceea ce ne frapează pe noi cei de azi în această 
literatură sapiențială este că ea căuta să creeze un Weltanschaung, o 
concepţie asupra vieții destul de unitară care se regăsește în esență în 
mai toate creaţiile sapiențiale mesopotamiene. Dar în total contrast cu 
scrierile sapiențiale egiptene, Jorma mentis pe care o zămislea înțelep- 
ciunea mesopotamiană în general era profund pesimistă. Apoi spaima, 
teama pe care o exprimau multe texte sapiențiale babiloniene față 
de regi, stăpînitori, despoţi este un fapt care trebuie remarcat. De 
pildă citim în Înţelepciunea lui Ahigar : „Nu discuta un cuvint al regelui 
în mînia inimii (tale). (Cum) se vor împotrivi lemnele focului, carnea 
cuțitului şi un om unui (rege) ? Oricît de dulce ar fi limba unui rege ea 
zdrobeşte oasele unui balaur, cum face și moartea ce nu se lasă văzută” 
(Ibidem, p. 290). Groaza de tirania exercitată de regii babilonieni în 
cadrul orînduirii tributale se reflecta în mod insistent în textele sapien- 
tiale: ,„,Ţi se pare ceva aspru pe fața regelui, nu stărui, mînia lui e mai 
iute ca fulgerul. Tu ia seama la tine să nu-și arate pentru cuvintele tale 
mînia”” (Ibidem, p. 290). 

Fără îndoială marea majoritate a textelor sapienţiale laudă pe regi, 
nu au cuvinte de blam împotriva lor, dar ceea ce tinde să insufle citito- 
rilor e același sentiment pe care suveranii asirieni şi babilonieni vor să-l 
insufle din plin supuşilor lor: teama faţă de puterea lor, spaima de forța 
lor cvasi-divină. Citim de pildă: „,Oriciît de dulce ar fi o vorbă a regelui, 
ea e mai ascuţită și mai tare decît un cuţit cu două tăișuri”? (Ibidem, 
p. 290). De aceea pare destul de limpede, că textele sapiențiale mesopo- 
tamiene nu vor să înfăţişeze înțelepciunea’, adică un sistem de reguli 
etice şi practice pentru a-l ajuta pe cititor să treacă nevătămat prin viaţă, 
ci vor să-i insufle teroarea de stăpînirea orînduirii tributale. De aceea 
citim: „,„Oricît de dulce ar fi limba unui rege, ea zdrobeşte ca oasele 
unui balaur, cum face şi moartea ce nu se lasă văzută” (Ibidem, p. 290). 
Pe de altă parte unele texte sapienţiale vor să modeleze un tip de om 
conformist, ascultător în toate, neprotestatar, care nu se răscoală, nu 
protestează împotriva celor puternici, și se repetă pe toate tonurile. 

„„Stăpîneşte-ți gura, păzeșşte-ţi vorbirea” (Ibidem, p. 283). „Mai presus 
de orice păzește-ţi gura, căci vorba ta e ca o pasăre, cine-i dă drumul 
n-o mai prinde”? (Ibidem, p. 290), „Nu deschide gura ta, păzeşte-ţi 
buzele ; / Cuvintele dinlăuntrul tău nu le spune (chiar) cînd ești singur / 
Ceea ce spui în grabă, mai tîrziu vei lepăda / Să faci ca gîndul tău să se 
oprească de a vorbi” (Ibidem, p. 285), „Cu un prieten și tovarăş nu 
vorbi rău; / Nu vorbi nimic josnic (grăiește) de bine“ (Ibidem, p. 285), 
„Fiul meu, nu prea vorbi”? (Ibidem, p. 290). Adică omul care nu critică 
pe rege și pe dregătorii lui, care nu se duce în adunările publice (cf. 
p. 293), este cel lăudat de textele sapienţiale şi este propus cititorului, ca 
ideal, ca model, tocmai fiindcă el corespunde intereselor de dominare și 
de opresiune ale orînduirii tributale (sau asiatice ori orientale) în fruntea 
căreia stă regele. Dealtfel citim: ,,Fiul meu, tu aparţii prinţului, dacă el 
voiește așa /...să nu te lași ispitit să faci ceva în ascuns, / căci pînă la 
urmă lucrul va fi căutat, / şi orice faptă ascunsă ce ai făcut va fi desco- 
perită. Prințul va auzi de ea (te va pedepsi).” 

Pare probabil că textele sapienţiale erau predate în școlile de scribi, 
tocmai pentru a se insufla bine în mintea tinerilor puterea nemăsurată a 
regilor. Totuşi aceste învățăminte „înțelepte nu au împiedicat pe babilo- 
nieni, dar nici pe asirieni să se răscoale, să urzească nenumărate comploturi 
precum se poate constata din relatarea zbuciumatei lor istorii. Textele 
sapiențiale urmăreau să dezvolte credinţa în zei și să sporească pietatea 
lăudînd puterea zeilor și arătînd dependența intimă între faptele oame- 
nilor și răsplata lor acordată de zei: 

„Dă cinstire zilnic zeului tău, / Cu jertfe, rugă și cuvenitele daruri 
de tămiie / Către zeu să ai inima ta îndreptată — Aceasta-i ceea ce se 
cuvine zeităţii; Rugă, implorare și îngenunchieri la pămînt / Trebuie 
să-i aduci dimineaţa ; atunci puterea ta va fi mare / Și în abundență, cu 
ajutorul zeului vei prospera /... Respectarea (zeităţii) aduce bună- 
stare, Sacrificiul prelungește viaţa / Iar rugăciunea spală păcatul” (Tbi- 
dem, p. 285). Astfel de sfaturi se dădeau elevilor din şcolile de scribi, 
căci citim: „,„La învăţătura ta cercetează tăblița”” (Ibidem, p. 285), și 
aceste consilii, probabil învățate pe dinafară, sau scrise de numeroase ori 
se întipăreau în mințile tinerilor spre a-i face să aducă jertfe abundente 
în temple spre folosul preoţilor şi spre a-i determina să-și consacre o 
mare parte din zi cultului zeilor, neacordînd nici un timp revendicărilor 
politice sau luptei împotriva opresiunii și exploatării exercitate de regi 
considerați ca fiind numiţi de zei și îndrăgiți de ei. Expunînd unele din 
textele sapienţiale asiro-babiloniene ce au ajuns pînă la noi, redăm în 
mod succint cuprinsul lor accentuînd că ele trebuie considerate ca avînd 
drept scop bine definit apărarea orînduirii tributale şi a exploatării 
exercitate de regi asupra țăranilor, sclavilor şi artizanilor asiro-babilonieni. 


364 


Disputa dintre curmal și tamarisc (Ibidem, p. 251) utilizează genul 
fabulei pentru a vehicula o serie de teme cultice și a întări astfel credinţa 
cititorilor, dar mai ales pentru a sublinia rolul de arbitru suprem al 
regelui în disputele și contestaţiile ce se ivesc între supușii săi. Fabula 
este folosită dealtfel de asiro-babilonieni, spre a demonstra — graţie 
unui raţionament prin analogie (ca şi parabola unde iarăşi se percepe 
acelaşi sistem de gindire analogică) — teze puţin evidente. Au ajuns 
pînă la noi fragmente de fabule asiro-babiloniene în care diferite vieţui- 
toare sînt hărăzite cu roluri umane, cu funcţii şi dregătorii din societatea 
mesopotamiană. 


Dialogul despre mizeria umană expune suferinţele unui babilonian 
lovit de soartă, dar mai ales de orînduirea tributală şi de exploatarea ei. 
În decursul expunerii sînt slăviţi zeii și zeițele, mai ales sînt ocăriţi cei 
care se abat de la normele de convieţuire din orinduirea tributală: ,„,Duş- 
manul cirezilor, leul, de care ai amintit, ia-l în seamă: / Pentru cru- 
zimea pe care a arătat-o/ O groapă s-a deschis împotriva lui / Pe cel 
parvenit, îndopat de bogăţie, a cărui avuţie n-are cap în foc, mai înainte 
de vremea lui, dregătorul îl arde / Doreşti tu să mergi pe urmele pe care 
au mers aceştia ?” (Ibidem, p. 261). În mod alegoric, omul puternic este 
denumit aici „,leu””, arderea în foc este un mod de executare frecvent în 
Asiria şi în Babilonia și se făcea fie prin „închiderea într-un cuptor încins” 
(Cf. Cartea lui Daniil, III, 20 sq), fie prin ardere pe un rug. 


Dar sînt atacați şi condamnaţi cei puternici și răpitori în acest text: 
„la aminte, prietene, înţelege ideea mea / Fii atent la spusa gurii mele; 
/ Lumea slăveşte pe omul aducător de tristeţe, meșter în ucideri / Dacă 
înjoseşte pe cel umil, ce n-a comis nici o nelegiuire” (Ibidem, p. 264). 
Criticile se îndreaptă în acest text împotriva celor ce calcă legile stator- 
nicite în orînduirea tributală și în cele din urmă textul laudă și slăvește 
pe cel smerit, pe cel tăcut care așa precum am arătat este supusul ideal 
din orînduirea tributală: „Fii milostiv prietene; ascultă la plingerea 
mea! Ajută-mă! Vezi necazul meu şi mă înțelege. Eu sînt un sclav înţe- 
lept şi / Ajutor şi încurajare n-am primit nici un moment / Eu am umblat 
liniştit prin grădinile cetăţii mele / Vocea mea n-a fost niciodată tare, 
vorba mea a fost înceată; / Eu n-am ridicat capul ci am mers cu el în 
jos / Ca un sclav am fost fără onoare, în adunarea (egalilor mei) /... 
Păstorul, soarele poporului (să aibă milă)” (Ibidem, p. 264). 


Vedem din aceste distihuri că nu e vorba de un sclav, ci de un om 
care se comportă umil, ca un sclav, iar smerenia şi tăcerea sa reprezintă 
atitudinea cu care nădăjduiește să scape de cursele celor răi. Ultimul 
vers face apel la păstorul „soarele poporului” care este regele în orîn- 
duirea tributală. 

Pesimismul funciar al gîndirii asiro-babiloniene se vădește clar in 
textul purtind denumirea de Dreptul suferind, dar și aici se arată însuși- 
rea îndatoririlor cultice pe care orice babilonian trebuia să le păzească 
cu străşnicie. De asemenea, laudele aduse regelui şi obligaţiile impuse 
de cultul lui sînt expuse cu multă minuţiozitate: „Ruga pentru rege era 
bucuria mea; / Căutarea pentru el era ce-mi aducea desfătare/... 
Lauda regelui eu am ridicat-o la cel mai înalt grad / Spre venerarea 
palatului am dăscălit poporul““ (Ibidem, p. 267). Aici „„palatul”? este scris 
în loc de „,rege”” din deferenţă nu se repetă numele regelui şi nu se pro- 
nunță numele său şi din motive magice (cfr. Sublima Poartă pentru 
denumirea, „sultanul'”). Este greu de asemuit aceste două texte cu cartea 
Ecleziastului sau cu cea a lui Iov, fiindcă lipseşte sfîrşitul optimist şi 
fericit din aceste două cărți. Adică pesimismul asiro-babilonian nu este 
transfigurat de o intervenţie salvatoare ca în aceste două cărţi iudaice. 
Dimpotrivă, în textul babilonian denumit Observaţii asupra vieţii şi 
ordinii din lume există un sfîrşit fericit, o restabilire deplină a stării ante- 
rioare, o apocatastază totală pentru dreptul suferind, ca în cărţile lui Iov 
și în Ecleziastul. Dar ca şi pe celelalte texte sapienţiale, trebuie să consi- 
derăm acest text de mai sus ca o povestire cadru în care se află inserate 
o mulţime de teze şi de aserţiuni, cele mai multe de ordinul acelora 
enunțate mai sus. Adică sînt enumerate pe rînd ca într-un fel de con- 
fesiune negativă — aşa cum o întîlnim în Cartea Morților egipteană — 
păcatele pe care nu le-a săvirşit nicicînd victima nenorocirilor abătute 
asupra capului său: „Ca unuia care n-a adus jertfă de băutură zeului / 
Și care la ospăț n-a poftit zeiţa, / Care nu și-a plecat faţa, n-a îngenun- 
chiat / În a cărui gură ruga şi implorarea au încetat / Pentru care sărbă- 
torile au fost lepădate, iar festivitatea de eşeșu a fost scurtată / care a 
devenit neglijent şi a nesocotit înfăţișările (zeilor) / Care nu şi-a adus 
aminte de zeul său, deşi mănîncă hrană de la el/... Ca un astfel de 
om am devenit eu!” (Ibidem, p. 270—271). 

Victima acestor nenorociri este un scrib învățat sau un preot căci 
spune: „Eu am învăţat ţara mea să păzească poruncile divine / Să ono- 
reze numele zeiţei am învăţat poporul” (Ibidem, p. 271). Dar nu lipsesc 
adulările faţă de rege: ,„,„Măreţia regelui au egalat-o cu cea a unui zeu / 
Și respectul pentru palatul (regal) l-am impus oștilor” (Ibidem, p. 271). 
Autorul descrie bolile cu care a fost lovit de demonii veniţi din Infern, 
și arată că nici o vinovăţie nu îndreptățește venirea tuturor acestor 
suferinţe fizice. Dar zeul se milostivește de el și îl tămăduiește aducîndu-l 
la o sănătate deplină. Pe altă tăbliță se descrie pe rind cum s-a desfășurat 
procesul izbăvirii sale de boala care a mers paralel cu ștergerea păca- 
telor sale. Tot o povestire cadru, prilej pentru a enunţa sfaturi, proverbe 
sau maxime este şi cartea Înţelepciunii lui Ahigar. Acesta ar fi fost — 

relatează povestirea tradusă în mai toate limbile Orientului Antic — 
sfetnicul de taină al regilor Asiriei, Senaherib și Asarhaddon. Cum nu i 
se născuse nici un fiu, Ahiqar ia la sine şi înfiază pe fiul sorei sale Nadin 
pe care îl pune să înveţe şi îl aduce la regele Asiriei cerîndu-i să-l pri- 
mească drept urmaș al său, sfetnic de taină. Dar odată ajuns în palatul 
regelui, Nadin pune la cale uneltiri împotriva unchiului său, care în cele 
din urmă este osîndit să i se curme viaţa. Însă dregătorul căruia i s-a 
dat poruncă să-l ucidă pe Ahigar omoară în locul lui pe un rob care 
făptuise multe nelegiuri. Nadin nu avea nici pe departe însă, iscusința 
şi cunoștințele unchiului său Ahiqar şi regele Asarhaddon regretă că s-a 
pripit să rostească osîndirea sa la moarte. Dar dregătorul care-l ocro- 
tise pe Ahiqar, scăpindu-l de la moarte, s-a dus şi-a mărturisit regelui 
că l-a cruțat pe Ahigar și că el trăiește. În felul acesta Ahigar intră din 
nou în slujba regelui şi îşi reia vechea dregătorie iar Nadin este izgonit 
cu rușine. Întreaga povestire slujeşte pentru enunțarea unui număr 
considerabil de sfaturi, proverbe şi maxime. 

În textul în care a fost intitulat Concepţia despre lume şi înțelepciune 
ni se prezintă un dialog între un sclav și stăpînul său. Desigur ceea ce 
domină în acest text este nehotărirea stăpînului de a întreprinde orice 
acţiune şi instabilitatea sa psihică ce-l împinge să renunţe cu mare iuţeală 
la proiectele sale. Sclavul apare în acest dialog tot pentru a servi de cadru, 
căci el nu face decît să aprobe deciziile luate de stăpînul său, furnizîndu-i 
argumente spre a le întări. Dar acest dialog este o povestire cadru, fiindcă 
sînt incluse în el nenumărate proverbe şi maxime, care se referă la zei şi la 
oameni, la rituri și la datini, toate însă constituind un soi de sofistică 
babiloniană, în sensul că se dau argumente foarte valabile pentru orice 
decizie, argumente pro şi contra. 


V. Textele juridice 


Popoarele care au trăit în Mesopotamia au dezvoltat o trăsătură 
națională, am spune, care le-a deosebit de toate neamurile ce locuiau în 
preajma lor: cinstirea și respectarea dreptului. Fiecare vinzare, cumpărare, 
închiriere, împrumut, dar şi fiecare căsătorie, adopţiune sau moştenire 
era cercetată din punct de vedere legal și era orînduit de legi scrise precise. 
Trebuie să punem pe seama dezvoltării din timpurile cele mai vechi a 
comerţului şi a comunicaţiilor între regiuni foarte îndepărtate, această 
propensiune de a întocmi acte legale în orice ocazie. Este un fapt sigur 
că nicăieri în Orientul antic jurisprudența nu a dobîndit o însemnătate 
mare atît de devreme şi de profund ca în Babilonia. Chiar și faptul că 

cea mai mare parte a documentelor ce ne-au rămas, scrise cu caractere 
cuneiforme, de la babilonieni, au caracter juridic, ne indică limpede ce 
interes purtau vechii locuitori ai malurilor Tigrului şi Eufratului actelor 
juridice, legilor şi jurisprudenţei.: Totuşi în: Asiria problemele juridice şi 
dreptul în general par să fi avut un rol mai mic în viaţa: socială. Drept 
urmare a faptului că dispunem de o masă colosală de documente juridice, 
expunerea dreptului babilonian ar necesita el singur un volum apate, 
aşa cum dealtfel s-au şi scris. Noi ne vom mărgini să înfăţișăm pe scurt 
unele aspecte ale acestui drept, prezentînd extrase din principalele legiuiri. 
Ca şi alte popoare din antichitate, babilonienii și asirienii admiteau că 
zeii sînt cei ce au dăruit legile oamenilor, în special zeul Soarelui Šamaš, 
care prin lumina ce o răspindeşte aduce totul la lumină şi risipește întu- 
necimea. Zeul Soarelui este judecătorul. Pentru babilonieni zeul Soarelui 
era judecătorul care privea cu ochi milostivi pe omul sărman, el era 
acela care acorda legislaţia cea bună după Codul lui Hammurabi. Într-un 
imn asirian zeul soarelui este cel care răzbună călcarea jurămiîntului, 
ruperea căsniciei, răutatea, camăta, şi vinzarea cu greutăţi şi unităţi de 
măsură false. Printre zeițe, zeița Kadi este cea care distribuie dreptatea 
în oraşe, dar și zeița Ištar este cea care ocîrmuiește dreptatea şi nedrep- 
tatea oamenilor înaintea justiţiei. Sumerienii au avut drept primul legis- 
lator consemnat de textele istorice pe regele Urukagina care se lăuda în 
tăblițele ce ne-au rămas de la el că a apărat pe locuitorii care plăteau 
dăjdii, de apăsarea preoţilor și dregătorilor şi a pus capăt abuzurilor 
comise prin sentinţe judecătoreşti sau preoțești. 

În dinastia semită din Akkad dreptul este prețuit mult și pe reliefurile 
din această epocă judecătorul stă alături de rege. Marele obelisc al regelui 
Manistusu este acoperit cu texte juridice. Pe vremea regelui Gudea jude- 
căţile aveau loc într-o parte a templului, şi la ele luau parte și preoți- 
judecători. Şi acest rege se laudă că a instaurat dreptatea în ţara sa Lagaš. 
Dar nu cunoaştem numele, nici vremea cînd au vieţuit o serie de regi legis- 
latori ale căror legi se regăsesc aplicate în contracte și decizii judiciare 
dinainte de Hammurabi. Știm însă că judecăţile erau hotărite de jude- 
cători, fie patru, fie mai puţini. În aceeași epocă se află un loc special 
„de jurămînt pe numele regelui” unde în raport cu speţele înfățișate, 
reclamantul, acuzatorul şi martorii trebuiau să jure spre a întări adevărul 
spuselor lor. 

În timpul primei dinastii din Akkad, hotăririle sînt pronunţate de 
tribunale de primă instanţă şi se face apel la rege împotriva sentinţelor 
lor. Este cu desăvirşire oprit unui judecător să schimbe o hotărire pe 
care a dat-o el, sau să anuleze o sentinţă, căci dacă face aceasta este 
înlăturat din dregătoria sa. Cel mai însemnat text legistativ babilonian 
este Codul lui Hammurabi. A fost denumit în felul acesta un bloc de diorit 

(dioritul cunoscut sub numele de „granit negru” este o rocă eruptivă 
cristalină alcătuit din feldspaţi plagioclazi, piroxeni și amfiboli) înalt 
de 2,25 metri și avînd 1,90 m circumferința la bază. A fost găsit în 1902 
spart în trei fragmente în ruinele orașului Suza, fosta capitală a Elamului. 
În starea actuală a acestui bloc înălțat în anii 40 şi 43 de domnie a regelui 
Hammurabi se pot citi 250 articole de legi, scrise pe 46 coloane și cuprin- 
zînd circa 3600 linii de text. Alte cinci coloane au fost șterse din antichi- 
tate din porunca regelui Elamului, Sutruk — Nahhunte care voia probabil 
să sape o inscripţie cu numele și faptele sale. Dar lacuna aceasta a fost 
în mare parte acoperită de descoperirea altor texte juridice pe tăblițe 
cuneiforme. 

Codul lui Hammurabi nu este propriu-zis un cod, adică un sistem 
complet legislativ, ci o culegere de hotărîri ale regilor, ordonate după 
subiecte: vrăji şi descîntece (art. 1—2), injurii împotriva martorilor, 
cumpărarea martorilor (art. 3—4), anularea unei sentințe de acela care 
a dat-o (art. 5), diferite feluri de furturi (art. 6—25), îndatoririle dregă- 
torilor şi slujbașşilor (art. 42—6), contracte (art. 100—107), prăvălii de 
băuturi (art. 108—111), datorii și urmărirea lor (art. 112—121) etc. 

Redăm mai jos cîteva din aceste prevederi ale Codului acestuia: 

art. 1 — Dacă cineva a învinovăţit pe altul, acuzîndu-l de crimă, 
dar nu poate dovedi atunci acuzatorul să fie dat morţii; 

art. 2 — Dacă a acuzat pe un altul de vrăjitorie dar n-a putut dovedi, 
atunci cel învinovăţit de vrăjitorie (este vorba de magia neagră și nu de 
cea albă practicată de preoţi, n.n.) să meargă la un rîu și să se arunce în el. 
Dacă riul l-a înecat atunci acuzatorul să-i ia casa. Dacă rîul a arătat că 
acuzatul este nevinovat, lăsîndu-l teafăr, atunci acuzatorul de vrăjitorie 
să fie dai morţii, iar cel care s-a aruncat în rîu să ia averea acuzatorului. 
(Proba aceasta a ordaliei prin apă, dacă este făcută fără ca cel acuzat să 
fie legat cînd e aruncat în apă nu dovedește decît dacă știa să înoate sau 
nu, căci nu se prevede că cel acuzat să fie legat, nici cît timp va trebui să 
stea sub apă, n.n.); 

art. 3 — Dacă cineva s-a prezentat la un proces cu un martor fals şi 
acesta n-a putut să-şi probeze declaraţia făcută, el va fi ucis dacă procesul 
era un proces de condamnare la moarte; 

art. 4 — Dacă se prezintă însă într-un proces referitor la cereale sau 
argint, atunci el suportă pedeapsa procesului în cauză. 

art. 5 — Dacă un judecător a pronunţat o sentință și a dat o hotărire 
ce are puterea unui act, dar după aceea își schimbă părerea, acel judecător 
care s-a convins că sentința pe care a dat-o trebuie să o schimbe, va resti- 
tui îndoit daunele procesului în cauză şi va trebui”să: părăsească scaunul 
pe care îl deține în corpul judecătoresc și nu va mai lua parte la procese, 
cu ceilalți judecători; 


369 


art. 6 — Dacă cineva a furat ceea ce aparţine divinității și palatului, 
acel om va fi ucis, iar cel care va primi din mîna lui lucrurile furate va fi 
spînzurat ; 

art. 7 — Dacă cineva a cumpărat sau a primit în păstrare fie argint, 
fie aur, sclav ori sclavă, bou ori oaie, asin sau altceva, din mîna unui 
născut liber sau unui sclav, însă fără martori sau acte, acela va fi consi- 
derat hoț şi va fi omorît; 

art. 8 — Dacă un om a furat un bou sau o oaie sau un asin sau un 
porc, sau o barcă şi dacă ceea ce a furat aparţine divinității sau palatului 
va restitui întreizecit. Dacă este proprietatea unui muskenu (categorie 
socială intermediară între sclavi și oameni liberi cu drepturi depline, 
n.n.) atunci va restitui înzecit. Dacă hoţul nu poate restitui nimic va fi 
omorit (articolele cu privire la furt nu sînt de acord între ele căci în art. 6 
se pronunță imediat pedeapsa cu moartea, iar în art. 8 se cere să plă- 
tească hoțul de treizeci de ori şi de zece ori valoarea furtului. Astfel de 
neconcordanţe cu privire la pedepsele date pentru furt se regăsesc şi în 
alte articole, și aceasta e o dovadă deplină că acest Cod a fost format 
din legiuiri şi sentințe emise în diferite epoci, n.n.). 

art. 9 — Dacă un om căruia i se furase ceva din avutul său a găsit 
bunul său în mîinile altuia, iar-cel în mîinile căruia s-a găsit bunul a zis: 
„Cineva mi l-a vîndut. Am avut martori cînd l-am cumpărat”, iar pro- 
prietarul lucrului pierdut a zis și el: „Voi aduce şi eu martori care cunosc 
bunul meu” (dacă) cel ce a cumpărat aduce pe vînzătorul de la care a 
cumpărat, precum şi martorii înaintea cărora s-a făcut vînzarea, iar 
proprietarul bunului pierdut aduce şi el martori care cunosc lucrul său 
pierdut, atunci judecătorii vor proba faptele; (dacă) martorii în fața 
cărora s-a efectuat vînzarea și martorii care cunosc lucrul pierdut vor 
declara cunoștințele lor în faţa unui zeu, atunci vînzătorul va fi socotit 
hoţul și va fi omorît. Proprietarul bunului pierdut își va relua ceea ce-i 
aparţinea, iar cumpărătorul se va despăgubi cu bani din casa vînzătorului: 

art. 14 — Dacă cineva a furat pe un tînăr născut liber va fi omorit; 

art. 15 — Dacă cineva a ajutat să fugă prin poarta cetăţii pe sclavul 
palatului sau sclava palatului sau pe sclavul unui muškenu ori pe sclava 
unui musckenu, va fi omorît. 

art. 16 — Dacă cineva a ascuns în casa lui pe un sclav şi o sclavă 
fugiţi din palat ori de la un cetățean oarecare militar și la cererea pala- 
tului nu-i predă, stăpînul casei aceleia va fi omorît; 

art. 48 — Dacă pe cineva îl apasă o datorie cu dobîndă, iar cîmpul 
a fost inundat de zeul timpului sau un potop l-a distrus ori din pricina 
lipsei de ploaie nu s-a făcut nici un fel de grînc pe loc, în acel an nu va da 
creditorului nici un fel de cereale. El trebuie să înnoiască contractul iar 
pentru anul acela nu va da nici o dobîndă; 

art. 117 — Dacă cineva a intrat într-o datorie și din această cauză 
şi-a vîndut soţia, fiul sau fiica pentru bani, nu i-a dat ca servi pentru 
datoria sa, aceștia vor lucra în casa creditorului sau arendașului. În anul 
al patrulea va trebui să fie puși în libertate; 

art. 127 — Dacă cineva şi-a întins mîna asupra unei hierodule, sau 
contra soţiei altuia şi nu există martori, omul acela va fi dus în fața jude- 
cătorului și i se va tunde jumătate din părul de pe faţa capului; 

art. 128 — Dacă cineva şi-a luat soţie, fără să încheie cu ea un act 
(scris), această femeie nu-i este soţie (cf. Athanase Negoiţă, Ibidem, 
p. 301 sq). 

Judecăţile se făceau de două feluri de tribunale, unele ecleziastice, 
celelalte civile. Templul era loc de pronunțare a sentinţelor pe care le 
decideau preoţii într-o cameră specială sau la poarta templului. În tri- 
bunalele civile judecătorii par a fi profesionişti căci păstrează acest titlu 
de judecător şi în acte în care depun ca martori. Hotăririle judecătoreşti 
erau redactate de un scrib după o formulă precisă şi tradiţională, în care 
se treceau datele cauzei judecate, numele martorilor și de obicei şi numele 
scribului care a scris hotărîrea. Adesea tăbliţa cu hotărîrea judecătorească 
este închisă într-un fel de anvelopă — plic făcut tot din argilă — pe care 
se scrie rezumatul conţinutului, şi adesea ea singură poartă sigiliul. 
Un exemplar este dat impricinatului, iar altul este depus în arhiva orașului, 
şi în orașul Ur din Chaldeca documentele găsite fac parte din această 
categorie. 


VI. Textele oraculare 


În capitolul consacrat manticii am arătat ce dezvoltare căpătase 
divinaţia în Asiria şi în Babilonia. Preoţii prezicători foloseau numeroase 
metode de divinaţie, cea mai utilizată fiind hepatoscopia, examinarea 
ficatului unui miel jertfit în mod special pentru aflarea răspunsului 
zeului la întrebările ce-i sînt adresate de preotul prezicător. În cele ce 
urmează avem întrebările puse zeului Šamaš de către preotul haruspex 
babilonian care după jertfirea mielului va cerceta ficatul lui: „Šamaš, 
mare stăpîn, răspunde-mi adevărat la cele ce te întreb eu: Începînd cu 
această zi a treia zi a lunii Aiar (luna a doua a calendarului babilonian, 
n.n.) pînă la a 11-a zi a lunii a acestui an, în decursul acestor 100 zile și o 
sută de nopţi a fost stabilit (de mine) un anumit termen pentru împlinirea 
prezicerii (mele). În acest răstimp fie Castaritu (căpetenia uniunii de 
triburi din care făceau parte sciţii, cimerienii, mezii şi manaii, n.n.) cu 
armata lui, fie oștirea cimerienilor, fie aceea a mezilor sau a manailor, 

fie armata oricărui duşman, ce are de gînd, ce unelteşte ? Fie prin asediu, 
fie cu forţa, fie cu aplicarea armelor de luptă, fie printr-o breșă, fie prin 
săparea de galerii subterane, fie cu berbeci spărgători de ziduri, fie cu 
alte arme de împresurare, fie prin înfometare, fie prin jurăminte pe nu- 
mele zeului şi al zeiţei, fie prin vorbe cucernice, și prietenie, fie prin 
oricare altă viclenie, sau orice, s-ar utiliza pentru cucerirea oraşului, 
vor ocupa ei orașul Chisassu, vor pune ei oare mîna pe acest oraş Chisassu, 
îl vor adăuga ei la ţinuturile lor ? Tu eşti o mare divinitate şi tu cunoşti 
acestea. Cucerirea acestui oraş Chisassu prin puterea oricărui duşman, 
începînd cu această zi pînă la termenul stabilit de mine, e orinduită oare 
prin porunca ta, prin gura marii tale divinităţi ? 


Cel care vede va vedea, cel care aude va auzi. lartă, dacă spurcatul a 
adus murdărie în locul prezicerii (necurăţenia îndepărtează pe zei şi 
împiedică actele magice; de aici rolul catarticii, arta de a curăța, de a 
se face pur, n.n.) şi a spurcat, iartă dacă mielul (care trebuia jertfit şi 
căruia i se examina ficatul, n.n.) divinității tale, luat pentru prezicere, 
este flămînd, mic, sau are vreun beteşug (animalele aduse ca jertfe 
trebuiau să nu aibă defecte fizice, n.n.), iartă dacă cel care se atinge de 
fruntea mielului a îmbrăcat haine rituale murdare, dacă a mîncat ceva 
murdar. .. 


Te întreb, Šamaš, marele meu stăpiîn, dacă începînd cu această zi a 
treia a lunii lui Aiar pînă în a unsprezecea zi a lui Abu a acestui an, 
fie Castaritu cu armata sa, fie armata mezilor sau a maneilor, fie a ori- 
cărui Oraş, vor cuceri acest oraş Chisassu, vor pune mina pe acest oraş 
Chisassu şi îl vor adăuga la ţinuturile lor” (Mai departe urmează descrierea 
amănunţită a modificărilor observate în ficatul mielului după care se 
făcea prezicerea). 


Avem în faţă aşadar un protocol complet al actului divinatoriu care 
a permis preotului prezicător să profetizeze că orașul nu va fì cucerit 
probabil (altfel nu se păstra protocolul) şi ştim că Asarhaddon a reuşit 
să stăvilească invazia sciţilor şi a cimerienilor. Şi la Delphi se dădea în 
scris şi în versuri oracolul cu prezicerile Pitiei, iar pe de altă parte proorocii 
iudei scriau prezicerile lor şile îngropau într-un vas sau le dădeau în seama 
unui ucenic care să verifice împlinirea lor (cf. Ieremia, XXXVI, 32 după 
Sept) mai tirziu. Dar asiro-babilonienii păstrau oracolele şi mai ales 
protocoalele întrebărilor şi răspunsurilor la oracole pentru a găsi experi- 
mental, științific am zice astăzi, relația dintre modificările ficatului 
unui miel jertfit şi împlinirea unor anumite evenimente politice. Evident 
că neexistînd nici un fel de corelaţie între cele două grupe de fenomene, 
studiul acesta era zadarnic şi inutil. El a fost totuşi continuat vreme de 
secole de prezicătorii asiro-babilonieni. 

Arta 


În tot Orientul antic nu s-a făcut o diferenţiere netă între artizanat 
și travaliu artistic pur. În Codul lui Hammurabi zidarul stă alături de 
sculptor şi fierarul alături de cel ce făcea încălțămintea. Nume de artişti 
ni s-au păstrat foarte puţine şi rareori, iar dacă putem constata la unele 
monumente că au contribuit mai mulţi sculptori, nu sîntem în stare să 
deosebim diferitele direcţii artistice. Pentru noi dezvoltarea artei meso- 
potamiene se leagă mai curind de numele unor regi, sub stăpînirea cărora 
au fost create aceste opere și nu de numele unor artişti. Sub denumirea de 
artă vom înfăţişa la asiro-babilonieni: arhitectura, sculptura, pictura, 
în cele din urmă muzica şi artele minore. 


I. Arhitectura 


Meşterul constructor de casă (iținnu) avea un rol însemnat şi plin 
de răspundere. Pentru înălţarea unei case el primea o plată substanţială. 
Dar dacă clădește prost, sau se arată crăpături, sau casa ameninţă să 
cadă, el trebuie să repare totul din buzunarul său. Iar dacă se întîmplă 
să cadă casa și să omoare pe posesorul ei, atunci meşterul care a construit 
casa este osîndit la moarte. Aceeași pedeapsă o capătă, după principiul 
talionului, și fiii şi sclavii meșterului constructor, dacă din vina sa copiii, 
sau sclavii proprietarului casei mor în dărîmăturile casei prost clădită. 
Pentru construcţii importante se face mai întîi planul casei, care este 
uneori atît de amănunţit că se marchează locul fiecărei cărămizi în parte. 
După ce zeul (proprietarului sau al arhitectului) a indicat printr-un semn 
că ziua este favorabilă, se începe lucrarea. Mai cu seamă în luna căldu- 
roasă a lui Siwat se construiesc casele. La clădirea templelor ostenesc 

personal regele cu întreaga sa familie spre a cîştiga ocrotirea zeilor; ei 
lucrează de zor cu tărgi şi unelte scumpe zile întregi. Acest rit — zidirea 
templului de către rege însuşi — putem să-l urmărim de la regele Ur-Nina 
pînă la Nabopalassar. O seamă de rituri şi de acte magice se împlinesc cu 
prilejul clădirii unor case. Temeliile casei sînt stropite cu vin şi cu bere 
de curmale, la temelii se aşază o inscripţie comemorînd începerea cons- 
trucţiei scrisă pe piatră, pe argilă sau pe o plăcuţă de plumb. Sub pragul 
uşilor se aşază figurine de lut ars reprezentînd pe zeul Papsukkal care va 
ocroti şi păzi casa de duburile rele. După ce clădirea a fost înălţată, un 
preot şi meşterul constructor binecuvîntează casa şi efectuează o serie 
de ceremonii magice. Cînd se sfîrşeşte de lucrat un palat, regele face o 
serbare mare de inaugurare la care toţi dregătorii ţării sînt poftiţi. 
Desigur, măsura dezvoltării arhitecturii într-o ţară este întotdeauna 
dată de materialul pe care constructorii din acel ţinut îl au la dispoziţie. 
Lipsa aproape totală a pietrei şi a lemnului i-a silit pe babilonieni să 
folosească materiale de înlocuire. De aceea este foarte probabil că pri- 
mele locuinţe din Mesopotamia au fost corturi sau colibe de trestie. 
Se înfigeau în pămînt trestii fie în cerc, fie pe două rînduri paralele, 
iar tulpinile trestiilor îndoite una peste alta alcătuiau ogive. Scene repre- 
zentate pe cilindri, sigilii, mărturisesc existenţa acestor colibe de trestie. 
Mai tîrziu s-a perfecţionat construcţia acestor colibe, tencuindu-se zidu- 
rile lor cu humă, sau cu argilă amestecată cu paie. Dar babilonienii 
şi-au dat seama repede că vara argila se întărea. De aici s-a născut ideea 
de a face din argilă cărămizi pe care le lăsau să se usuce la soare. Aşezind 
cărămizile astfel lucrate una peste alta, înainte ca să fie uscate cu totul, 
se dobindea o perfectă aderare a două cărămizi fără să fie nevoie de 
tencuială. Cu astfei de cărămizi de argilă amestecată cu paie, babilonienii 
au clădit case pătrate de dimensiuni mici, cu acoperişul de trestie, ten- 
cuite cu argilă amestecată cu paie. Apoi s-au aflat cărămizile arse, căci 
în cuptor cărămida se făcea mai tare şi mai rezistentă decît cea care era 
doar lăsată la soare. Mai tîrziu babilonienii au început să fabrice cără- 
mizile arzindu-le într-un cuptor de foc. Primele cărămizi sumeriene erau 
dreptunghiulare și bombate pe una din feţele lor, iar în clădirile templelor 
şi ale palatelor ele poartă o inscripţie gravată direct sau estampată. În 
genere cărămizile aveau dimensiuni fixe pentru o anumită epocă, acelea 
ale lui Nabuchodonosor II la Babilon erau pătrate şi aveau 31,5 cm pe 
o latură. Un progres însemnat l-a constituit invenţia acoperămîntului 
emailat, care s-a folosit mult în Imperiul Nou Babilonian şi Asirian, de 
exemplu în celebra poartă a lui Ištar de la Babilon cu balaurii săi. Piatra 
nu a fost folosită în Babilonia din timpuri străvechi decît pentru fabri- 
carea uşorilor porţilor în care se încastrau porţile și balamalele lor. 
Herodot relatează că la Babilon s-a construit un pod de piatră, infor- 

maţie ce este reluată de Diodor din Sicilia, dar se pare că lucrul nu este 
exact. Piatra a fost folosită în Imperiul Nou Babilonian pentru pavarea 
căii sacre, pentru clădirea grădinilor suspendate şi pentru înălțarea zidului 
de nord al citadelei din acest oraş. Pereţii zidurilor orașelor, ai palatelor 
şi templelor erau puternici și groși, casele locuitorilor de rînd aveau 
pereţi subțiri, groşi de una sau două cărămizi. Înlăuntrul caselor, zidurile 
erau tencuite şi văruite, iar pe jos erau întinse covoare, pereţii fiind adesea 
împodobiţi cu picturi. Mai tîrziu s-au așezat cărămizi emailate înlăuntrul 
camerelor. Podeaua palatelor şi a templelor era de piatră sau cărămizi 
arse, iar în casele obișnuite ale locuitorilor era de pămînt bătut. De obicei 
băile erau asfaltate iar closetele erau de piatră de cele mai multe ori. 
Curțile erau pavate cu bucăţi de cărămidă. Canalizarea, ca și în oraşele 
din Valea Indusului cu care civilizaţia asiro-babiloniană avea multe puncte 
comune, este perfect realizată, chiar căsuţele mici posedă o canalizare 
pentru deversarea apelor murdare către stradă. Casele nu aveau ferestre 
şi dacă trebuie şi putem face o comparaţie cu locuinţele din Kurdistanul 
actual, constatăm că acestea din urmă în loc de ferestre au un spațiu 
deschis între stîlpii care susțin acoperișul, ce lasă să intre aerul şi lumina, 
și reprezintă totuşi o protecţie împotriva soarelui şi a ploii. Acoperișul 
în cele mai multe cazuri era orizontal nu aplecat. El se construia din 
trunchiuri care îl susțineau, iar deasupra se așezau rogojini pe care se 
întindea argilă ce se întărea cu timpul. Spre a păzi casele de căldura 
excesivă din aceste ţinuturi, Strabon arată că acoperișurile erau formate 
pe o înălțime de doi coţi din pămînt. Dar din pricina acestei greutăţi, 
arhitecţii babilonieni erau siliți să facă niște camere lungi şi strimte, căci 
nu se foloseau grinzi lungi, iar din pricina căldurii toride era nevoie de 
camere mai mari (Strabon, XV, 3,10). Case cu acoperișul în formă de 
cupolă se găseau, dar se pare că aveau o destinație specială. Clădirile, 
dar şi palatele, aveau un singur etaj — după cîte ne putem da seama, 
şi aceasta cu toată afirmaţia lui Herodot că în Babilon casele aveau trei 
sau patru etaje (Herodot, I, 180). Sanherib construieşte arsenalul său, 
dîndu-i o înălțime de 200 de straturi de cărămizi, ceea ce reprezintă nu 
mai mult de 26 m. Dacă se socotește pentru terasele construite circa 
16 m, casele obișnuite nu puteau avea decît cel mult 10 m înălţime. 
Poate se construiau pe acoperișuri camere mici. Orice edificiu asiro- 
babilonian fie el palat, templu, casă a unui locuitor obișnuit are forma 
unui paralelipiped cu unghiuri drepte şi este aşezat din timpurile stră- 
vechi — ca şi la Mohenjo Daro şi la Harappa în marile orașe de pe valea 
Indusului — pe o platformă care îl fereşte de revărsarea apelor. Această 
platformă este alcătuită din bucăţi de cărămidă și din pămînt bătut și 
este închisă de ziduri de cărămidă arsă. Spre a o face să reziste inundaţiilor 
şi spre a înlătura strîngerea apei de ploaie, se așază în această platformă 

tuburi de drenaj. Acestea pot fi verticale, tub de lut ars umplut şi încon- 
jurat de cioburi de cărămidă. Casele locuitorilor de rînd sînt clădite cu 
cărămizi arse, ele se înalță pe cîteva rînduri de cărămizi arse, restul 
pereţilor fiind de cărămizi uscate la soare. Acest sistem de construcţie 
a existat pînă în epoca neo-babiloniană. În părţile oraşului unde se află 
locuințele oamenilor de rînd, casele au pereţi foarte subţiri şi sînt înghe- 
suite lăsînd între ele treceri strîmte şi ulicioare. 

Palatul lui Nabuchodonosor II din Babilon, ale cărui ruine au fost 
cercetate, este alcătuit din clădiri grupate în jurul a patru mari curţi. 
Sala tronului era orientată către nord şi avea peste cincizeci de metri 
lungime pe șaptesprezece lăţime. Ea comunica cu toate încăperile înveci- 
nate, avînd în fund o nișă adîncă unde stătea regele, ce putea fi văzut 
din una dintre curţi. Pereţii curții principale care dădea în sala tronului, 
erau împodobiți cu cărămizi emailate cu decorația alcătuită din coloane 
galbene pe un fond azur, avînd deasupra o bandă largă de roze albe cu 
mijlocul galben, de romburi albastre mărginite de galben. 

Palatele regilor asirieni sînt deosebite de cele babiloniene, dar ele 
sînt cu mult mai numeroase și se diferențiază în mod considerabil unele 
de altele. De fapt îndată ce se suia pe tron orice rege al Asiriei părăsea 
palatul predecesorului său, care cădea în ruină și își înălța un palat 
propriu, monument pentru slava sa în care să se înfăţișeze prin reliefuri 
sau picturi biruinţele lui și cele mai de seamă evenimente ale domniei 
sale. Aceste reliefuri erau așezate la baza coloanelor, astfel că prăbuşirea 
zidurilor acestor palate a conservat totuşi plintele în care erau înfăţișați 
regii asirieni. 

Cel mai bine cercetat dintre aceste palate asiriene este acela de la 
Dur — Sarukkin clădit în secolul al VIII-lea, aflat la cincisprezece kilo- 
metri de Ninive, la nord-estul acestui oraș. Spaţiul în care este cuprins 
acest palat construit şi el pe o platformă este de circa zece hectare şi se 
compune din două mari dreptunghiuri lipite prin lungimea lor. Palatul 
are două sute de încăperi care se grupează în trei corpuri deosebite, 
formate fiecare din apartamentele de recepţie ale regelui, locuinţele 
slujbașilor şi dregătorilor, în fine un templu. Palatul a fost construit 
odată cu orașul şi înspre oraș faţada palatului are trei părți măreţe păzite 
de turnuri pătrate. Turnul din mijloc, cel mai de seamă, este păzit de 
trei perechi de tauri înaripaţi (așa-zișii sfincși asiro-babilonieni) și de 
relieful colosal al lui Gilgameš care stringe de gît un leu. Celelalte două 
turnuri sînt păzite fiecare de tauri înaripați. Acestea erau intrările pentru 
muritorii de rînd şi prin elese pătrundea într-o curte largă dinlăuntrul căreia 
se putea intra în încăperile de primire şi în templu, care nu comunicau 
între ele. Pragurile sînt de cele mai multe ori de piatră, mai ales în sălile 
de primire ale regelui. Multe din camerele acestui palat nu aveau uși 

propriu-zise şi în locul lor se găsea o simplă perdea. Principalele porţi 
ale acestui palat erau acoperite cu plăci de argilă, de bronz sau de aur pe 
care se aflau reliefuri. 

Leu rănit de săgeți (detaliu din palatul de la Ninive al regelui Assurbanipal) 


Monotonia zidurilor tencuite este întreruptă adesea de coloane şi 
la partea inferioară a lor de plăci de piatră sculptată aplicate peste cără- 
mizile nearse — sînt așa-zisele plinte. Pe dos aceste plăci erau ciocănite 
neregulat spre a uşura adeziunea la zidul de cărămidă. În sălile mari ale 
palatului plintele au în afară reliefuri și picturi, iar palatul de la Dur-Sar- 
rukkin are el singur peste 2000 m liniari de plinte lucrate în acest fel. 
La nivelul porţilor reliefurile sînt mai adînci şi figurile au dimensiuni 
mai mari, cum sînt taurii înaripaţi ce se aflau în acest palat în număr de 
douăzeci și șase de perechi. Pe restul peretelui care nu este acoperit de 
plinte, se întîlnesc adesea fresce, iar plintele înalte sînt împărţite în două 
registre net separate, în partea superioară se citește o inscripţie lungă ce 
se repetă stereotip în mai multe săli. Evenimentele domniei regelui sînt 
expuse în imagini pe aceste plinte în ordine cronologică, e vorba deci 
de niște Anale ale domniei regelui. Apoi faptele cele mai însemnate, 
grupate după distribuţia lor geografică, faptele cele mai de seamă din 
primele cincisprezece campanii militare ale regelui fomează Fastele 
regelui. Și de fapt aceste plinte, baza reliefurilor și picturilor povestesc 

în imagini ceea ce relatează textul scris deasupra în caractere cuneiforme. 
Riturile de fundație ale palatelor asiriene se aseamănă cu cele babiloniene; 
mici figurine închipuind genii cu patru aripi sînt înfipte în noroiul funda- 
tiilor; la Ninive tablete de alabastru gravate pe amîndouă feţele au fost 
așezate înapoia leilor care împodobesc una din intrări. La Dur-Sarukkin 
s-a găsit o ladă de piatră conținînd tablete din materii diferite, iar la 
intrarea orașului între taurii înaripaţi poporul aruncase în stratul de 
nisip cilindri și figurine diferite, fără îndoială cu rol aporropaic. Ca în 
Babilonia, mici butoiașe de argilă erau așezate în interstițiul zidurilor 
spre a înlătura geniile şi demonii răi și spre a atrage bunăvoința divină. 
În orașul Dur-Sarukkin, străzile erau în linie dreaptă, fiind largi de 12 m 
şi pavate cu pietre mari așezate direct pe pămînt. 

La Babilon citadela, ca şi orașul în întregime, era înconjurată de un 
zid de fortificaţie dublu. Zidul exterior al Babilonului era făcut din 
cărămidă nearsă (ca la Harappa și la Mohenjo-Daro) legată prin bitum, 
şi avea o grosime de 7,81 m. Zidul exterior separat de cel interior printr-un 
interval de 11,25 m este tot de cărămizi nearse şi mai puţin gros, avînd 
doar 7,12 m şi la intervale regulate are în el turnuri care ies în afară. 
Acest zid se găsește la 2400 m de E-sagilla, templul lui Marduk și inimă 
a Babilonului. Cu o sută de ani mai înainte, cînd stăpîneau aici asirienii, 
orașul era mai puţin întins și zidul său de apărare era la 1400 m de tem- 
plul lui Marduk, fiind lat de 6,50 m, avind turnuri înalte alternînd cu 
turnuri mai mici. Monumentul cel mai însemnat al Babilonului era poarta 
zeiţei Ištar, care a fost refăcură de regele Nabuchodonosor II aproape 
de citadela Babilonului în locul în care drumul sacru pătrundea în orașul 
vechi. Poarta zeiţei Ištar e alcătuită din două clădiri, din cărămizi arse 
şi fiecare este închisă înainte și înapoi de o poartă. Între ele se află o 
mică curte, în părţile laterale ale acelor două clădiri exista de asemenea 
cîte o poartă. Există deci trei intrări diferite şi opt porţi. Cele două 
clădiri principale ale porţii lui Ištar, ca și fațadele lor, sînt împodobite 
cu animale orînduite în şiruri orizontale, animale reprezentind taurul 
zeului Adad şi balaurul lui Marduk. Toate aceste animale privesc spre 
cel ce intră în oraș. Lemnul pentru construcţii era rar în Babilo ia, 
de aceea se utiliza lemnul de palmier, cu toate că era puţin adecvat pentru 
lucrări de construcţii. Însă lemnul de palmier, mai cu seamă de curmal, 
prezenta un avantaj, cu cît era mai vechi cu atit se împotrivea mai bine 
unei greutăţi care îl apăsa de sus, și cu atit mai bine sprijinea acoperişul 
unei case de pildă. Însă regii au adus din cele mai vechi timpuri lemn din 
locuri îndepărtate. Îndeosebi cedrul din Liban era căutat pentru durabi- 
litatea sa şi pentru frumosul miros pe care îl răspindea. Lemnul de cedru 
era necesar pentru stilpii care susțineau acoperișul, de asemenca pentru 

porţi. Astfel de stilpi din lemn de cedru atit în Asiria cît și în Babilonia 
erau acoperiţi cu plăci de bronz și așezați pe o bază de piatră. Capitelu- 
rile asiro-babiloniene imitau de cele mai multe ori frunzele unui palmier 
fiindcă palmierului i se acorda un grad oarecare de sacralitate. Porţile 
duble făcute din lemn de cedru se mișcau pe balamale ale căror părţi 
inferioare erau fixate în piatră. 


Zigguratul din Urname reconstituit 


Casele locuitorilor de rînd asiro-babilonieni nu s-au modificat prea 
mult în decursul veacurilor. Caracteristica unei astfel de case era curtea, 
în a cărei parte de sud, în lățime se afla încăperea principală a casei. 
Înainte de a intra în curte trebuia trecut printr-un fel de spaţiu larg în 
care se afla fixată în pămînt o piuliţă mare pentru măcinat cerealele, 
aici se găseau probabil şi intrările înspre acoperiș, care era frecventat 
în zilele de căldură toridă, tot atît de des ca și în Orient în vremurile 
noastre. Camera principală ce privea spre miazănoapte, unde se putea 
resimţi vara vîntul răcoros, era locul de ședere al familiei în lunile calde, 
cum este încăperea numită serdab în Irakul! de astăzi. După datele ce le avem 
din Talmudul scris la Babilon, şi iudeii care locuiau în acest oraș aveau 
alături de casa lor o curte. Dar și în Asiria casele locuitorilor sînt clădite 
după aceleași principii. Pe unele reliefuri aflăm case care au acoperişul 
boltit și în ogive, ele par să reprezinte un sistem de locuinţe cu totul 
deosebit, care se regăsește actualmente în Siria în regiunea Aleppului, 
dar care este frecvent aflat în Egipt unde hambarele sînt construite în 

acest fel. Străzile în jurul acestor locuinţe particulare nu erau regulate 
ci aveau multe fundături şi străzi întortochiate. Herodot (I, 180) afirmă, 
e drept, că în Babilon străzile erau drepte și paralele sau perpendiculare 
cu fluviul Eufrat, dar ruinele ne arată cu totul altă situaţie a străzilor 
și caselor. Existau şi străzi largi şi regulate, dar pentru edificarea lor au 
fost necesare măsurile draconice luate de regele Sanherib, căci el ame- 
nința cu tragerea în țeapă pe cela care își va face casa „,nimicind casa 
sa veche şi construind o altă casă în așa fel încît temeliile locuinţei sale 
să ajungă în strada regală.” 

Fortăreţe şi cetăți de unde se putea lupta cu dușmanii care cotropeau 
ţara erau întotdeauna construite în palatele regale. Fiecare oraș mai 
însemnat era în același timp şi o fortăreață și avea un zid de protectie al 
său. Neapărate de un zid erau doar satele și localităţile neînsemnate. 
Orașele de frontieră şi oraşele principale erau, pe cît posibil, bine fortifi- 
cate. Cu timpul babilonienii nu s-au mai încrezut în tăria unui singur zid 
şi s-au căznit să ridice două sau mai multe ziduri unul în spatele celuilalt. 
Aceste ziduri — cel puţin în părţile lor inferioare-erau de piatră. În 
înălțime aceste ziduri aveau cel puţin 9 metri, uneori mai mult. Cu cît 
un zid era mai înalt cu atît era și mai lat, pentru că spre a oferi rezistență 
trebuia ca grosimea sa să reprezinte 1/3 din înălţimea lui. În partea exte- 
rioară a zidurilor de cele mai multe ori se săpau șanțuri adînci ce se um- 
pleau cu apă. Mai des însă se înălța la picioarele zidului de apărare și 
înaintea lui un alt zid mai mic, care oferea o nouă linie de apărare celor 
asediați. Zidurile erau întrerupte de porţi mari care aveau un rol însemnat 
și în schimburile comerciale, fiindcă adesea la ele erau vămi. Uneori 
zidurile erau întărite cu turnuri de pază care erau foarte înalte, iar deseori 
existau în ziduri un fel de balcoane de unde se puteau arunca asupra 
vrăjmașului săgeți, suliți, foc şi lichide fierbinţi. 

Regele Nebukadnezar a întărit Babilonul în mod temeinic. El a pus 
să se sape o mlaştină artificială în jurul zidurilor orașului Babilon dar a 
asigurat întreaga ţară a Babilonului împotriva unor atacuri venite din 
nord şi a înălţat un zid larg de 30 km care se întindea de la malul Eufra- 
tului la cel al Tigrului. Acest zid de apărare al Babilonului era cunoscut 
și de autorii greci care l-au numit zidul mezilor sau zidul reginei Semiramis 
(Strabon, II, 1,26). După Xenor fon care l-a văzut, el era clădit din cărămizi 
arse care erau legate unele de altele prin asfalt, avea douăzeci de picioare 
lăţime o sută de picioare înălțime, și lungimea lui ar fi fost de o sută de 
parasange (= 110 km), ceea ce este cam exagerat, şi istoricul grec spune 
că acest zid nu e departe de Babilon (Anabasis, II, 4,12). Dar toate aceste 
ziduri de apărare n-au însemnat un obstacol real în calea perșilor lui 
Cyrus care a cucerit repede Babilonul. 

Templul asiro-babilonian era compus din două părţi net separate: 
casa propriu-zisă a zeului şi turnul templului (ziggurat) pe care fiecare 
templu mai mare îl poseda. Această dualitate a planului unui templu se 
evidenția şi în denumirea sa, căci fiecare templu și fiecare turn al unui 
templu aveau nume separate. Templul din Babilon al lui Marduk este 
E-sagilla iar turnul său este E-temenanki; templul din Borsippa este 
E-zida iar turnul său se numeşte E-uriminanki. Templul babilonian 
constituie de cele mai multe ori un dreptunghi ale cărui construcţii se 
grupează în jurul unei curți așezate la mijloc. Se intră printr-o poartă 
laterală, și în templu există două mari încăperi late, aproape pătrate, 
pronaosul şi naosul, în acesta din urmă se află nişa cu statuia zeului 
principal, iar alături nișe cu statuile altor zei. Templul E-sagilla al lui 
Marduk era un dreptunghi de 79 pe 85 metri şi avea patru porţi de 
fiecare parte, şi pe ele regele Neriglissar a așezat mînere în formă de 
şarpe. Mai bine cercetat a fost templul E-zida din Borsippa consacrat 
zeului Nebo (= Mercur, Hermes). Construcţia dreptunghiulară era 
înconjurată de un zid mare cu mai multe turnuri. În partea dinlăuntru a 
zidurilor se aflau unele lingă altele numeroase camere care slujeau cre- 
dincioşilor pentru loc de repaus şi pentru depozitarea unor mărfuri. 
Înlăuntrul acestor ziduri se afla templul propriu-zis ale cărui ziduri de 
cărămidă erau întărite de o centură de piatră. Printr-un vestibul se intra 
în curtea principală, unde Nebukadnezar așezase animale sălbatice 
turnate în bronz. Numai după traversarea a două anticamere se pătrundea 
în Sfinta Sfintelor care avea și ea un nume aparte. Lăţimea ei era ocupată 
în întregime de postamentul statuii zeului Nebo. La dreapta și la stînga, în 
niște nișe aşezate la înălțimea unui om se aflau încă două zeități. Acope- 
rişul capelei era făcut din lemn de cedru pe care regele Nebukadnezar 
l-a adus el însuși din Liban, l-a acoperit cu plăci de aur pe care le-a împo- 
dobit cu pietre scumpe. Porţile capelei erau acoperite cu argint, ca şi 
întregul postament al statuii şi înlăuntru totul strălucea puternic de 
întreaga magnificență orientală. Din curtea principală se pătrundea 
într-o curte mult mai mică, secundară, unde se afla un altar și un adyton 
cu un postament pe care se afla probabil soţia lui Nebo, Tašmetu ce 
locuia acolo. Datele pe care le posedăm despre turnurile templelor 
(ziggurat) sînt puţine și nu pot să ne dea o imagine precisă a acestor 
construcţii ce existau pe lingă fiecare templu. 


II. Sculptura 


Din cauza rarităţii materialelor pe care se putea sculpta, nu s-a dez- 
voltat așa de mult sculptura în Mesopotamia ca în Egipt de pildă sau 
în Armenia. Regii însă cereau sculptorilor să împodobească palatele 

lor. Cele mai vechi reliefuri babiloniene datează din epoca preistorică, 
poate prediluviană şi sînt săpate în piatră, dar arată unele caracteristici 
ce se vor regăsi multă vreme în epocile următoare: capul și gitul, ca şi 
partea inferioară a trupului sînt reprezentate din profl; pieptul şi toracele 
sînt închipuite din față. Cît privește capul, părțile care sînt cele mai 
însemnate, nasul și ochii sînt înfățișate mărite în mod cu totul exagerat. 
Dimpotrivă, fruntea şi bărbia sînt cu mult mai reduse, nasul în schimb 
sare puternic în afară şi dă chipului figurat ceva din aspectul unei păsări. 
Tot astfel ochiul enorm este înfățișat totodată văzut din faţă. Primele 
reliefuri înfăţişează oameni care poartă barbă şi nu sînt rași în cap, pe 
cînd în epocile următoare apare obiceiul ca oamenii să-și radă și capul 
și barba. Pieptul este complet descoperit și gol la akkadieni, ca și la sume- 
rienii reprezentați în reliefuri, pe cînd femeile își păstrează părul și au 
rochia lor trasă peste umărul stîng. Dimpotrivă, zeii din aceste reliefuri 
au părul capului și barba lungă. 


Pe o tăbliță votivă — zeul apare cu barbă, purtînd o coroană de pene 
lungi pe cap şi fiind așezat pe un tron, în vreme ce un preot complet 
gol (nud ritual) se apropie de el cu o cupă şi un vas pentru făcut libaţiuni. 


Punctul culminant al acestei arte primitive îl reprezintă așa-zisa 
stelă a vulturilor a regelui Eannadu care a fost găsită fragmentată. Pe ea 
este reprezentat un zeu, poate Ningirsu, care cu dreapta ţine un buzdugan, 
în cea stingă are o plasă în care i-a băgat pe dușmanii goi alături de ar- 
mele orașului Lagaš. Această reprezentare corespunde concepţiei că zeul 
prinde pe vrăjmași ca un vinător păsările și animalele sălbatice. Partea 
verso a stelei îl reprezintă pe rege mult mai înalt decît ostașii săi care 
sînt așezați în rînduri strînse, iar dușmanii zac goi la picioarele lor, sau sînt 
grămezi pe care vulturii îi sfișie și îi rup (de unde denumirea de „,stelă a 
vulturilor””). Nu numai reliefurile au aceste caractere; dar și sculpturile în 
ronde-bosse au aceleaşi caractere: nasul exagerat de lung şi acvilin, ochii 
enormi, trupurile scurte, grase, miinile strînse de-a lungul corpului, fruntea 
teșită şi lipsa cefei. Ochii şi sprincenele erau adăugate din alt material, 
cînd piatra nu era prea tare. Dar tăria materialului pe care sc sculpta 
influenţa destul de considerabil întreaga execuţie a statuii. Cu cît era mai 
moale, cu atît erau mai libere formele statuii, cu cît era mai dur, cu atit 
aceste forme erau mai rigide, mai liniare. Noua dinastie semită din Akkad, 
care se însoțea desigur cu o masivă colonizare semită a Sumerului, a 
imitat la început creaţiile sumeriene. După cîteva secole akkadienii şi-au 
dezvoltat o artă proprie care ajunge la creaţii frumoase şi remarcabile, 
dar mai ales la eliberarea de canoanele artistice ale artei sumeriene pe 
care le-am arătat mai sus. Stela lui Naram-Sin, de exemplu, constituia 
un progres remarcabil în reprezentarea corpului uman în mişcare ; regele 

este arătat în fruntea trupelor sale purtind în mînă o lance și buzduganul, 
avind o statură mai înaltă decit oştenii săi și atacînd pe vrăjmași care se 
prăbușesc străpunşi de sulițe. Peisajul este acela al unui munte pe care 
se urcă regele și ostașii săi urmărind pe dușmani. O serie de statui, lucrate 
în diorit, aveau menirea să fie aşezate în temple unde trebuiau să se roage 
zeilor în locul stăpiînilor lor decedați. Astfel de statui în diorit s-au putut 
găsi în număr destul de mare şi una este aceea a regelui Gudea, în care 
se mai percepe canonul sumerian statuar, probabil impus de tradiţia și 
riturile cultice. Căci în statuia lui Gudea, care a fost semit, brațele nu se 
despart de corp, iar gitul rămîne tot extrem de scurt, dar lipsesc nasul 
enorm și acvilin, ochii holbaţi, sprîncenele groase din statuile sumeriene 
care urmează canonul statuar și mai ales fața lui Gudea este expresivă, 
surizătoare, nu are nimic comun cu figurile lipsite de viaţă ale sumerie- 
nilor. O statuetă de diorit a unei femei akkadiene înfățișează un gît lung 
care să permită ca un lanţ înfăşurat în jurul lui de cinci ori, să stea. Poate 
fața ei corespundea standardului de frumuseţe din Babilonul antic; 
numai ochii migdalaţi sînt excesivi de mari, iar sprîncenele nu sînt mai 
groase decit în mod obișnuit. Gura fină pare să schițeze un zîmbet, 
ceea ce ne arată că artistul s-a străduit să scoată la iveală în sculptura sa, 
expresii afective. Ca această sculptură în ronde-bosse s-au găsit altele 
evidențiind caractere artistice similare. 

Într-un număr de stele se poate urmări evoluţia artei akkadiene tîrzii, 
şi din vremea regelui Hammurabi ne-a rămas stela cu codul său, unde el 
este reprezentat primind legile din mîinile zeului soarelui Šamaš. Și aici 
artistul s-a străduit să redea ochii în perspectivă şi toracele nu este văzut 
din faţă ca în reliefurile sumeriene; omul este înfățișat cu umărul drept 
în faţă; nasul nu mai este gigantic, buzele sînt subţiri și rase, barba 
lungă este sculptată cu multă măiestrie. Totuşi zeul Šamaš — conform 
canonului sculptural sumerian — este redat cu toracele văzut din faţă, 
în mod cu totul artifical. În perioada kasită, cînd regii străini kasiţi au 
domnit în Babilonia circa 380 de ani, singurul lucru nou în sculptura 
babiloniană este apariţia pietrelor de hotar sculptate cu reliefuri (Kudurru ) 
care vestesc totdeauna scutirea de impozite a unui teren agricol mai mult 
sau mai puţin întins. Alături de o inscripţie sînt sculptate emblemele 
zeilor care sînt chemaţi să fie prezenţi la jurăminte. Astfel steaua cu opt 
raze indică pe zeița Ištar, secera lunii arată pe zeul Sin, discul solar pe 
zeul Soarelui, scorpionul pe zeiţa Ishara, o zeiță aşezată pe un jilţ alături 
de un cîine reprezintă pe zeița Gula, candela pe zeul Nusku etc. Mai 
tîrziu pe aceste pietre de hotar apar chipuri omeneşti care au însă ochii 
măriţi mult, fruntea joasă, nasul mult ieșit în afară, gîtul scurt, apoi 


părul lung care atîrnă pe umeri. 

Sculptura asiriană este în epoca veche foarte similară celei babiloniene, 
astfel statueta arhaică a zeului Aššur e mult asemănătoare cu creaţiile 
din epoca presargonică babiloniană. Acelaşi şort sau rochie de lînă 
cu smocuri (.Kaunakes ), zeul este ras pe față, capul are un gît scurt, o 
frunte teșită, ochii și sprîncenele lucrate din alt material sînt enorme; 
doar barba scurtă, bărbia pronunţată îl deosebesc de sculpturile sumeri- 
ene. În epocile ulterioare arta asiriană sculpturală s-a diferențiat mult 
de cea babiloniană, sub influenţe hittite și hurrite. Așa, de pildă, o statuie 
de bazalt găsită la Assur şi datînd din mileniul al II-lea înfățișează, 
prima poate, caracterele particulare ale sculpturii asiriene: pronunţarea 
şi exagerarea musculaturii, apoi tratarea părții inferioare a corpului ca 
un cilindru. Dar în Asiria apar multiple diferențieri artistice faţă de 
Babilonia : astfel se instaurează obiceiul de a așeza la intrarea în palate 
tauri și a împodobi pereţii cu ortostate. Apoi stelele se lucrează în dimen- 
siuni mult mai mari și mai întotdeauna înfăţişează chipul regelui. În fine 
obeliscurile care se sfîrşesc în niște trepte, apoi emblema zeului naţional 
Aššur și a zeului soarelui — care, în esenţă, constă într-un disc solar 
înaripat — trebuie raportate la modele egiptene care au pătruns în Asiria 
trecînd prin ţara bhittiţilor. 

Noua faţă a artei asiriene ajunge la deplina ei maturitate pe vremea 
lui Tiglatipileser I căci palatele sale sînt împodobite cu tauri la porţile 
lor şi au ortostate pe pereți (suporturi pentru așezat flori sau vase cu 
flori). Din vremea lui Assurnasirpal posedăm o statuetă cu chipul 
regelui care poartă îmbrăcămintea neo-asiriană, o cămașă şi peste ea o 
tunică ce cade pînă la picioare cu mineci. Părul abundent este bogat în 
regiunea cefei, barba lungă este frezată în trei rînduri de bucle. În mîna 
stîngă ţine toiagul recurbat al păstorului, în stînga sceptrul în formă de 
buzdugan. Statuia fiului acestui rege, Salmanassar III, este mai rigidă 
fiindcă bazaltul în care e lucrată nu îngăduie dăltuirea unor detalii fine. 
Spre deosebire de Babilonia, în Asiria se făceau statui de zei, din piatră 
mai cu seamă, fiindcă piatra era mai uşor de găsit în Asiria și fiindcă 
exemplul hittit şi urartic (chaldeic), unde zeii erau sculptați în piatră, 
nu putea să nu influenţeze pe artiștii asirieni. Trebuie accentuat înainte 
de orice, faptul că în Babilonia arta era mai cu seamă religioasă, pe cînd 
în Asiria este mai cu seamă regală și militară fiindcă de-a lungul zidurilor 
palatelor asiriene basoreliefurile sînt consacrate mai ales expedițiilor 
militare, asediilor, cuceririlor şi vînătorilor regilor. Totuşi personajul 
central din sculptura asiriană rămîne regele. Dintre statuile de zei, a ajuns 
pînă la noi un tors al zeiţei Ištar ale cărei forme sînt remarcabile. Desigur 
peste statuia de piatră se așezau veșminte, și zeii nu se înfățișau goi în 
temple, aşa precum nici la grecii antici zeii dăltuiți în marmoră, nu aveau 

, Desene asiriene impodobind palatul unui rege 
în antichitate înfățișarea lor de azi, ci erau colorați cu vopsele de tempera 
spre a li se da aspectul cărnii vii şi peste acestea zeii și zeițele erau îmbră- 
caţi cu îmbrăcăminte scumpă, ochii fiind de asemenea puși în orbite sub 
formă de pietre scumpe. Drept apărare împotriva demonilor, dar mai 
ales pentru a susține climatul de teamă şi de spaimă pe care regii asirieni 

voiau să-l creeze în jurul persoanei lor, la intrarea în palate erau figuraţi 
în basoreliefuri lei și tauri. Aceștia se aflau de o parte și de alta a porţilor 
de intrare în palatele regilor asirieni. Reliefurile erau mai înalte decit 
mărimea naturală a acestor animale. Văzute din față, aceste figuri de 
animale par să stea, dar văzute lateral, aşa cum le priveşte cela ce intră 
în sala de primire și prin poarta palatului, aceste reliefuri par să meargă, 
să umble. Iluzia optică e creată de faptul că taurii, de pildă, au cinci 
picioare ca și leii, părînd observatorului că se mişcă. Există diferite tipuri 
de tauri aşezaţi la porți, tauri cu capete de oameni și înaripaţi (sfincși 
asirieni), sau tauri purtînd doar o tiară în capul omenesc, aşa cum găsim 
diferite tipuri de lei. Efortul principal al artistului s-a îndreptat asupra 
feţei omenești a taurilor, care trebuiau să fie încruntaţi, mînioși, să ex- 
prime supărarea și furia, pentru că efortul principal al artei asiriene era 
tocmai această difuzare a groazei și temerii supușilor faţă de stăpînul 
suprem, îndrăgit al zeului Aššur, regele Asiriei. 

În palatele asiriene numărul basoreliefurilor devine enorm, fiindcă 
ele amintesc faptele glorioase ale fiecărui suveran, care trebuie lăudat 
şi glorificat nu numai în inscripţii — mai greu de citit chiar de scribi —, ci 
în imagini inteligibile ușor și perceptibile oricui deîndată. Aşa se face că 
aceste reliefuri — așezate în plinte de-a lungul pereţilor, obicei preluat 
de la hittiţi care şi ei poate l-au împrumutat de la hurriţi — se întind 
pe mii de metri pătraţi în palatele asiriene. Pentru asirieni deci, baso- 
relieful devine o artă istorică unde cele mai mărunte amănunte ale veş- 
mintelor şi ale gesturilor au însemnătate, iar toate animalele sînt înfăţi- 
şate cu o exactitate remarcabilă. Războaiele, vinătorile regilor, marile 
lucrări publice ale unui rege, uneori şi viața particulară a lui sînt reprezen- 
tate în aceste reliefuri. Multe dintre ele nu sînt prea frumos lucrate, 
ceea ce nici nu este de mirare dat fiind numărul lor imens. 


În decursul secolelor aceste reliefuri nu au fost executate cu o măies- 
trie mult mai mare; dar exista tendinţa de a da figurilor dimensiuni 
considerabile, de a înlătura amănuntele și de a nu înfățișa accidentele 
de teren și peisajul în scenele de vînătoare. În secolul al VII-lea î.e.n. 
apare un stil aparte în reliefuri: se suprapun registre deosebite, cu perso- 
naje mai multe, amănuntele sînt acuma înfăţişate iar artistul vrea să 
redea peisajul. În același timp relieful este lucrat mai cu grijă și cu fineţe. 

Artiştii asirieni nu ţin seamă de caracterele etnice ale fiecărui individ 
reprezentat în reliefuri, şi duşmanii care se predau sau se supun pot fi 
distinși prin costumele lor, nu prin trăsăturile lor etnice. Apoi se disting 
două tipuri umane în reliefurile asiriene: unul cu barbă, închipuind pe 
bărbatul adult sau pe dregător, altul fără barbă reprezentind tineri sau 
slujitori. Acolo unde asirienii au atins perfecțiunea este sculptura ani- 

malieră. Dar şi aici leii au musculatura — semn al puterii — prea dezvol- 
tată. Totuși vînătorile de lei sînt scenele cele mai frumoase ale artei 
asiriene: leul străpuns de o săgeată, leoaica rănită ar putea cu greu să 
fie depășite chiar şi azi. Pe de altă parte înfăţişarea în reliefuri a unor 
fiinţe hibride compuse dintr-un trup de om, dar cu membre sau cu un 
cap de animal, sînt mai mult ca sigu: p eluate din Egiptul faraonic prin 
intermediul hittiţilor. 

În aceste reliefuri putem recunoaşte uşor pe regele Asiriei, care are 
în cap un fel de mitră în formă de con trunchiat ce are un virf ascuţit la 
extremitatea sa de sus, şi care este ţinută de banderole căzind pe umeri 
uneori pînă la centură. Mai tîrziu această tiară este acoperită cu broderii. 
Tunica regelui are ciucuri la margine, iar în picioare suveranul are sandale 
care acoperă doar vîrful picioarelor. În urechi poartă cercei masivi și 
lungi iar brățări numeroase se găsesc la glezne şi la încheieturile mi:inilor. 
Adesea are un pumnal şi o sabie la centura sa bogat brodată. Înalţii 
dregători de la curte poartă acelaşi veşmînt ca şi regele, dar fără tiară 
sau nu au decit o diademă în cap. Și îmbrăcămintea lor este brodată, 
iar la gît şi pe mîini poartă numeroase bijuterii. Regii şi nobilii prinți 
prizonieri sînt iraşi de rege cu un inel în nas, şi ei sînt uşor de recunoscut 
după veşminte şi coafură. Toate basoreliefurile crau iniţial colorate spre 
a sublinia mai bine amănuntele, şi unele reliefuri erau chiar colorate cu 
culori vii. Aceasta mai cu seamă fiindcă multe reliefuri înlocuiau frescele 
de pe pereţi care aveau o rezistenţă mai mică şi nu durau. Adesea este 
reprezentat regele cu dregătorii săi primind pe solii străini, sau cum Cins- 
tește pe zei şi se închină lor, ori arată plecarea sau întoarcerea din expe- 
diţii războinice. Toate corpurile din epoca neo-asiriană ale regilor şi ale 
dregătorilor arată aceeaşi hipertrofie a musculaturii care vrea să sugereze 
o putere excepţională şi o valoare militară deosebită. 

Dintre obeliscurile asiriene merită să fie amintit acela al lui Salmanas- 
sar III lucrat din alabastru negru. Pe el sînt figuraţi ambasadorii regilor 
străini cu tributul lor în obiecte şi animale, printre alţii şi regele Iehu din 
Israel. Artistul asirian pare a ţine să deseneze mai cu seamă animalele 
rare: elefanţi, cămile cu două cocoaşe, tauri sălbatici, în fine diferitele 
specii de maimuțe. 

Regele Tiglatpileser IV, care în cursul domniei sale a vrut să suprime 
privilegiile nobiliilor şi ale preoţimii, a vrut, se pare, să introducă şi în 
sculptură o manieră nouă. Într-un relief al regelui urcat pe carul său de 
război caii apar slabi fără muşchii lor hipertrofiaţi, iar regele are aceeaşi 
înălțime ca şi cel ce-l însoţeşte, lipsind statura gigantică ce se acorda tot- 
deauna regelui. Pe alte reliefuri numărul ostașilor ce însoțesc pe rege 
este mic, trupurile lor sînt corect modelate, ca și toate animalele ce figu- 
rează în acest relief. Sculptura în vremea regelui Sanherib capătă aspecte 

noi: mai în toate reliefurile peisajul are o întindere notabilă, figurile 
personajelor devin mai prelungi ; numărul acestora e mai redus; în fine, 
persoana regelui nu este mai înaltă decît a celor din jurul său. Apoi 
taurii cu cinci picioare de la intrare dispar (nefiind reali şi neconformi cu 
verosimilul) şi au numai patru picioare. Regele Sanherib a pus să se 
figureze des construirea palatului său şi a arătat unele detalii autentice 
şi neaşteptate: un supraveghetor al lucrărilor marchează prin lovirea 
palmelor ritmul muncii lucrătorilor, un altul suflă într-un corn probabil 
începerea lucrului, altul dă indicaţii lucrătorilor cum trebuie să aşeze stîlpii 
de lemn. Mai multe coloane de prizonieri de război trag un taur colosal 
de piatră ce va fi aşezat la poarta palatului. Regele stă pe carul său de 
luptă şi inspectează lucrările. 


Sub domnia lui Assurbanipal sculptura a înflorit în chip remarcabil. 
Reliefurile ce ne-au rămas de la el reprezentînd bătălii figurează diferi- 
tele sale expediţii, precum cea din Arabia.: Animalele din reliefurile 
acestui rege sînt printre cele mai bune reprezentări ale lor din arta meso- 
potamiană. Tot astfel scenele de vinătoare de lei efectuată de către rege 
sînt reliefuri remarcabile, în special leoaica rănită ce varsă sînge, sau 
leoaica urlînd de durerea rănii sale, cu picioarele dinapoi paralizate de 
o săgeată care a nimerit-o în măduva spinării (deşi lezarea măduvii spi- 
nării dă o paraparează flască sau spastică, ea nu este dureroasă în sine, 

Leoaică rănită. Relief din palatul de la Ninive (perioada neo-asiriană ) 

dar leoaica putea să urle simţindu-şi paralizat tot trenul posterior şi 
poate de durerea pricinuită de lezarea pielii, a mușchilor şi a vertebre- 
lor). 

Aceste figuri de animale rănite la vînătoare sînt cu totul remarcabile. 


III. Pictura 


Am arătat că reliefurile erau mai totdeauna colorate, fie doar în 
detalii, fie în întregime. Aceleași culori au fost utilizate și pentru colora- 
rea cărămizilor emailate apoi în pictură şi în frescă. Dar gama culorilor 
folosite nu este prea vastă: negru, alb, roșu, albastru şi rar verde. Totuși 
asirienii, ca şi babilonienii, nu se preocupau de culoarea reală, în baso- 
reliefurile colorate gura, părul şi sprîncenele sînt negre. Pe o plintă un 
leu, un taur, un pom, o barcă şi o pasăre sînt colorate în galben pe un 
fond albastru. Trebuie bineînţeles să ţinem seama și de simbolica repre- 
zentată de culori, la fel ca şi în Egiptul antic. Culorile folosite de asiro- 
babilonieni nu erau de tempera pure, ci li se adăuga și ulei, pentru ca 
pictura să aibă o durată mai lungă. Avem puţine date despre pictura 
asiriană şi babiloniană fiindcă culorile ei s-au alterat imediat după scoa- 
terea lor la lumină din ruinele cercetate. De fapt pereţii palatelor şi case- 
lor erau fie zugrăvite în același ton, fie erau trase benzi paralele orizontale 
de diferite culori. De exemplu, cella, camera sfîntă a templului zeului 
Assur de la Kar-Tukulti-Ninurta avea benzi de culoare purpurei: o 
cameră în palatul lui Sargon era zugrăvită în negru, altele aveau plinte 
de 0,60 cm.—1 m înălţime colorate în negru. În oraşul Kalah erau încă- 
peri cu benzi orizontale vopsite în roşu, verde și galben. Alături de aceste 
zugrăveli în culori ale camerelor, se găseau așa cum arată şi Iezechiel, 
picturi mari cu tehnica frescii pe pereţii încăperilor: „Dar aceasta a mers 
și mai departe cu desfrînarea, pentru că văzînd zugrăvite pe pereţi chi- 
puri de bărbați, chipuri de chaldei, zugrăviți cu vopsele; încinşi peste 
mijloc cu briie și pe cap cu cealmale pestriţe avînd înfățișare de căpetenii, 
asemănători cu fiii Babilonului, patria cărora este ţara Chaldeii, ea s-a 
aprins după ei la cea dintii căutătură a ochilor săi şi a trimis soli la ei 
în Chaldeea” (Iezechiel, XXIII, 14—15). În săpăturile de la Eridu s-a găsit 
un portret de om cu o pasăre pe mînă, dar această pictură s-a alterat repede 
la aer. Tot așa în templul de la Kar-Tukulti-Ninurta și pe zidurile palatului 
de acolo s-au aflat picturi bogate cu motive ornamentale și figuri lucrate 
cu o tehnică fină, dar la lumină și la aer s-au şters, putînd fi însă desenate 
imediat după găsirea lor. Şi în orașul Kalah s-au găsit picturi, tauri 
înaripaţi, ornamente pictate pe ziduri, dar se pare că nu au fost reproduse 

imediat. Posedăm un fragment de pictură — poate unicul exemplar 
de pictură babiloniană — din palatul regelui Sargon II ce ne înfăţişează 
corpuri umane, cai și motive ornamentale. Dar există în Mesopotamia 
o mare înrudire între pictură şi basoreliefuri, căci stilul și mijloacele de 
expresie par a fi aceleași în ambele. De aceea putem deduce că pictura 
a mers pe aceleași căi şi a avut o evoluţie similară cu cea a reliefurilor. 
Astfel, spre deosebire de Egiptul faraonic, pictura asiriană și babilo- 
niană ne rămîne cunoscută doar prin comparaţie și asemănare cu relie- 
furile şi sculptura mesopotamiană. 


IV. Muzica 


Pentru asiro-babilonieni muzica ,,bucura”” nu numai inima zeilor 
şi a oamenilor, ci şi pe cea a animalelor, căci adesea sînt reproduse relie- 
furi în care vitele mari și mici înconjoară pe păstorul care cîntă dintr-un 
instrument. Dar la muncă, în timpul travaliului, de pildă la fabricarea 
cărămizilor sau la căratul lor, se cînta din diferite instrumente, la cule- 
sul recoltei se cîntau melodii vesele, ba chiar prizonierii de război 
trebuiau să cînte și să meargă în ritm de cîntec. Apoi cîntecele izgoneau 
pe zeii infernali răi și pe demoni. Se spune că cel ce cîntă tare, potrivit 
cu mitul zeului Ura, nu va muri de ciumă și cuvintele sale vor place 
regilor și principilor. Fără muzică nu exista nici o desfătare, o vreme 
în care cei bătrîni dănțuiesc şi cei tineri cîntă este un timp fericit şi bine- 
cuvîntat de zei. Desigur sărbătorile erau însoţite de muzică şi, reîntors 
dintr-o expediţie, regele Assurbanipal e primit de cîntăreţi în Ninive. 
Dar chiar cînd era singur cu regina în camera sa, acest rege punea să-i 
cînte un cor. La fel ca cei puternici şi bogaţi, muritorii de rînd din 
Babilon, aşa-zişii muskenim, se desfătau la petreceri cu muzică, dans 
și cîntece. În fine muzica juca un rol important şi în cultul zeilor, căci 
muzicanţii trebuiau să cînte spre a „,bucura inima zeului’ dimineaţa 
și seara. De fapt psalmii, rugăciunile și implorările asiro-babiloniene 
au fost compuse mai curînd pentru a fi cîntate sau acompaniate de muzică 
instrumentală, dar și de dansuri. Și aceste rugăciuni se împart după 
instrumentul folosit în timpul rostirii lor, de exemplu erau imnuri de 
liră sau de fluier; un catalog de imnuri arată împrejurările în care 
acestea trebuie cîntate. Astfel, muzicanţii şi cîntăreţii, femei și bărbaţi, 
existau în temple încă din timpurile preistorice, dar ei se aflau și în palatele 
regilor, fiind sub conducerea unui șef al lor (nargallu). Atît muzi- 
canţii cît şi cîntăreţele erau foarte stimaţi şi onoraţi de concetăţenii 
lor. 

"nstrumentele de care se foloseau muzicanţii mesopotamieni erau 
foarte diferite. Numeroasele feluri de trestii, existente pe malurile celor 

două fluvii, furnizau material îndestulător pentru fluiere simple sau 
duble. Mai tirziu s-au făcut fluiere de bronz. Exista apoi şi un fel de 
trompetă cu care se sunau semnalele la oştire. Între instrumentele cu 
coarde de pe timpul lui Gudea era și o harpă cu unsprezece coarde, 
care era așezată pe sol. Mai tîrziu au apărut şi harpe portabile, care 
aveau șaisprezece și chiar mai multe coarde la care se cînta cu amindouă 
mîinile. Dar portabile erau mai cu seamă lirele cu trei colțuri, cu patru 
colţuri dar și cu alte forme. Țambalul care avea cinci sau zece coarde 
era folosit cu un plectru. Lira cu un gît prelung era un instrument ușor 
transportabil, de aceea era mult folosit. Păstorul cînta cu lira în mijlocul 
turmei sale. Instrumente de tipul tobei se găseau de tot felul: în temple 
se găseau tobe, al căror sunete înfundat erau auzite pînă departe. Pentru 
muzica obişnuită erau suficiente exemplare de tobe mult mai mici, de 
formă cilindrică sau conică. În afară de acestea mai existau cimbale, 
tamburine și clopoței (zurgălăi) care dădeau muzicii din temple un 
caracter special. Cîntăreţii şi cîntărețele cîntau în temple, dar şi copiii 
însoțeau cintecul cu bătaia din palme. Nu putem avea o idee prea clară 
despre muzica ce se cînta, dar știm că era vorba de o muzică antifonică 
în care cîntau două harpe deosebite, un tamburin și clopote. 

Assurbanipal este primit de elamiţi cu o orchestră compusă din 
douăzeci și șase de persoane care reunea muzică instrumentală şi vocală. 
Una din cîntăreţe ţinea o mină la git, obicei folosit şi azi de cîntăreţe 
în Orient spre a produce un ton înalt şi vibrant. Tocmai acest fapt ne 
îndreptățește să credem că muzica asiro-babiloniană nu era prea diferită 
de muzica orientală modernă. Poate muzica babiloniană poseda un 
fel de note. Într-un text sumerian, fiecare rînd este însoţit de nişte semne 
indescifrabile care par să constituie indicaţii pentru acompaniamentul 
muzical. 


V. Artele minore 


Figurile de metal au fost folosite de asirieni și de babilonieni spre a-i 
reprezenta pe zei, pe oameni şi pe animale și in acest scop s-a între- 
buinţat mai cu seamă arama. La început obiectele sau statuile de lemn 
au fost acoperite cu plăci de cupru fixat cu mici cuișoare dar mai apoi 
s-au lucrat lei de cupru așezați la intrarea în palate. Către sfîrşitul mile- 
niului al III-lea î.e.n., au fost fabricate numeroase statuete de metale 
preţioase reprezentînd pe zei. Astfel regele Sin-iqisam a pus să se toarne 
unsprezece statui de argint şi una de aur consacrată zeului soarelui. 
Aceste statui nu au fost nici una regăsite dar la Suza s-a aflat o mică 

statuetă de aur reprezentind un zeu apărător, statuie conservată la 
muzeul Luvru. 


Statuete de aramă găsite sînt mult mai frecvente în săpăturile din 
Mesopotamia şi adesea acestea sînt mici figurine pline, așezate la teme- 
liile unor palate sau temple însoţite de o inscripţie și de o tabletă ce 
descrie un eveniment. Cel mai des e vorba de statuete figurînd busturi 
de femei, dar se întiinesc şi tauri. Două capete de tauri sînt specimene 
foarte frumos lucrate din epoca ce precede domnia regelui Sargon. 
Ochii acestor capete erau încrustaţi şi găsim de pildă ochi de nacru cu 
pupile de lapislazuli. Tot din epoca presargonică ne-au rămas figurine 
estampate, reprezentînd zeițe goale sau înveşmâîntate ori zei avînd tiare 
în cap. În depozitele de la temeliile fundațiilor templelor neobabilo- 
niene se regăsesc adesea mici figurine de argilă ale zeului protector, 
Papsukal. 

Gravura pe scoici pare a fi extrem de veche, şi s-au găsit subiecte 
diferite gravate, dar piesa cea mai frumoasă este un cap de leu sculptat 
în ronde-bosse cu ochi încrustaţi și pupile de lapislazuli. Gravura pe 
metal este figurată pe arme sau pe vase de argint cum este vasul 
regelui Entemenea aflat la muzeul Luvru unde se găsesc patru vulturi 
cu capete de leu, apoi lei, cerbi și țapi. 

Sigiliile. Gravura pe piatră s-a dezvoltat mai cu seamă pe sigiliile 
cilindrice folosite pînă la epoca persană pentru a face să fie autentice 
anumite acte. Există mii de astfel de sigilii cilindrice în muzeele și în 
colecţiile private din lume. Subiectele de pe aceste sigilii nu sînt prea 
deosebite de cele folosite în sculptură, dar temele lor variază după epoca 
în care au fost lucrate. În epoca akkadiană marmura este rar folosită 
pentru sigilii, şi se întîlnesc mai des: steatita, serpentina şi hematita, 
aceasta din urmă fiind des întrebuințată în sigiliile din Ur. Dar se întîl- 
nes sigilii pe diferite feluri de jasp şi pe cristal de rocă. Pe timpul regilor 
kasiţi, jaspul este cel mai folosit şi se întrebuinţează şi sigilii pe agată. 
În secolul VI-lea î.e.n. calcedoniul este piatra cea mai des întîlnită, mai 
cu seamă pentru sigiliile plate, în vreme ce jaspul, ivoriul şi cvartzurile 
hialine sînt folosite de pravorii de mai tîrziu. În vremea primei dinastii 
babiloniene pe sigilii găsim des pe Gilgameš care, împreună cu Enkidu, 
aduce mielul de jertfă zeului soarelui. Pe aceste sigilii se află zeul 
Amurru, apoi Addad, mai rar Marduk, zeițe războinice, dar și zeiţa 
goală. Pe timpul regilor kasiţi, găsim pe sigilii adesea un singur per- 
sonaj și cîteva embleme — semne care evocă pe divinităţi. Legenda 
este partea cea mai de seamă a sigiliului şi ea cuprinde o invocare către 
un zeu, cerîndu-i protecţie, viaţă lungă pentru posesorul sigiliului, cre- 
dinciosul slujitor al zeului. 

Sigiliile cilindrice asiriene, care se rulau pe tăblițe cuneiforme, au 
fost regăsite mult mai puţine decit sigiliile babiloniene. Cele mai vechi 
sigilii asiriene sînt ale regilor Eriba-Adad și Asuruballit, contemporani 
ai regilor Egiptului. Amenofis III și Amenofis IV (sec. XIV î.e.n.). 
Pe sigiliile asiriene se regăsesc adesea animale, gravate cu multă grijă, şi 
tot atît de perfect reprezentate ca şi în basoreliefurile din palatele asiriene. 

Arcul unei pori babiloniene împodobită cu cărămizi emailate (detaliu ) 

Sub influenţa hittită, în Asiria, se folosesc din ce în ce mai mult 
sigiliile plate în locul celor cilindrice care se rulau pe argila moale. 
Sigiliul plat are baza în trunchi de con, care este apucat cu două degete 
şi întipărit pe argila moale a tabletei. Dar caşetele plate asiriene au o 
suprafaţă mult mai redusă decit cele cilindrice și în ele încap mult mai 
puţine reprezentări de zei sau de scene de sacrificiu ori de vînătoare. 

Cărămizile emai'ate au fost utilizate de babilonienii Imperiului Nou 
pentru împodobirea monumentelor, temple și palate. Şi aici se constată 
folosirea cea mai frecventă a culorilor în decorație în afară de incrus- 
țaţiile pe statui şi pe reliefuri, ochii fiind de cele mai multe ori încrus- 
taţi. În Babilon, poarta lui Ištar este ornată cu astfel de cărămizi emailate, 
și pe această poartă, reconstituită astăzi în Muzeul din Berlin, se poate 
admira balaurul zeului Marduk și taurul zeului Adad. 


Fondul albastru al acestor cărămizi emailate a fost obţinut prin pulbe- 
rea de lapislazuli. Tauri: se detașează pe acest fond în galben, cu coarnele 
şi copitele galbene, și smocul de coadă, ca și părul, albastru. Balaurul 
lui Marduk este alb, corpul, limba sa despărțită în două părti, ghiarele 
de leu ale labelor dinainte și ghiarele labelor dinapoi sînt în galben. 
Tehnica fabricării acestor cărămizi a fost preluată de la asirieni care 
par să o fi luat şi ei de la hittiţi. Această tehnică a fost utilizată şi în 
Persia de către Darius pentru decorarea palatului său din Suza. 


Costumele asiro-babiloniene erau mult mai bogat ornamentate decit 
ale grecilor sau ale romanilor din epoca clasică. De aceea costumele 
pot fi studiate în cuprinsul acestui capitol, căci ele reprezentau adesea 
creaţii artistice remarcabile. Zeii apar în toate reprezentările figuraţi 
printr-o coafură specială care îi deosebea de oameni: un fel de bonetă 
ornată cu coarne, ale căror virfuri se reuneau înainte şi două cîte două. 
Spre a se deosebi unul de altul, zeii aveau arme proprii fiecăruia din ei, 
un animal care le aparţinea numai lor, și pe care puneau piciorul, în 
fine anumite embleme deasupra umerilor lor. Mai tirziu în locul chi- 
pului s-au instituit simboluri, specifice fiecărui zeu. Zeul Anu are ca 
simbol tiara cu coarne așezată pe un tron; Marduk are la picioarele 
sale un balaur și sulița este emblema sa; Nabu este reprezentat de un 
calam de scris și de o pasăre; Adad este figurat de fulger; Šamaš, zeu 
soare, este înconjurat de flăcări, iar Nisaba, zeita vegetației, se află în 
mijlocul unor trestii. 

Personajele figurate goale (nud ritual) sînt fie zei aflaţi în luptă, 
fie un preot făcînd jertfe de vărsare, şi mai ales o zeiță a fecundității. 
Gilgameş are de obicei corpul cuprins de un briu al cărui capăt atirnă 
de-a lungul piciorului. În epoca Agade unii zei, ca şi geniile, sînt înveş- 
mîntaţi în mod simplu cu o piînză trecută între picioare şi fixată de un 

Broderiile părții superioare a veşmiîntului purtat de regele Senaherib 


brîu. Un costum asemănător este un fel de fustă căzind pînă la genunchi, 
lăsînt pieptul gol. Această fustă poate fi făcută din smocuri de păr 
etajate și orînduite regulat: acest fel de îmbrăcăminte numită de greci 
Kaunakes se ţesea în Persia la Ecbatana în sec. IV î.e.n. În veșmîntul 

acesta apar îmbrăcaţi zei şi regii sumerieni din timpurile cele mai vechi. 
Mai tirziu se adăuga o țesătură ce acoperea umărul sting, iar după o 
vreme apare o pinză care e strînsă sub axilă, acoperind tot braţul stîng, 
extremitatea sa liberă trecînd sub braţul drept. Regii kasiţi sînt înveş- 
mîntaţi însă într-o tunică cu mîneci strimte și lungi; ei se acoperă cu 
un fel de şaluri brodate sau tesute în mai multe culori. Către începutul 
mileniul I î.e.n. în veșmintele regale apar stofe brodate cu flori, cu arbori 
sacri, cu genii și cu animale. Acest costum brodat pare a fi preluat de 
la hittiţi direct sau prin intermediul : sirienilor. 

În epoca lui Gudea apare turbanul, care va fi purtat şi de Hammurabi. 
Zeii babilonieni poartă barbă, au părul lung strîns la ceafă în una sau 
două cozi: zeițele au părul strîns în cosite împletite cu grijă, atîrnînd 
de o parte și de alta a capului. Eroii legendari babilonieni au barbă şi 
păr lung, astfel Gilgameş are o cărare în mijlocul părului alături de 
bucle de o parte și de alta a feţei. Pe timpul lui Gudea oamenii din 
Lagaš se rădeau pe cap și își rădeau barba. Mai tîrziu preoţii din Impe- 
riul 1 co-babilonian poartă peruci strînse de diademe. 


Dacă arta este un limbaj — aşa cum s-a spus de atitea ori — apoi 
limbajul artei mesopotamiene și în special al celei asiriene este foarte 
limpede. Căci mesajul arte: reliefurilor, al statuilor, dar şi al ziggura- 
telor este ușor de receptat chiar de noi cei de azi. Încă înălţarea cele- 
brului Turn Babel în Sumeria, Senaar după numele ei din Geneză, vădea 
setea de putere și de slavă a locuitorilor lui care spuneau: „Haideti 
să ne facem un oras şi un turn, al cărui virf să ajungă la cer, şi să ne 
facem faimă înainte de a ne împrăștia pe faţa a tot pămîntul”? /(Geneză. 
XI, 4). Dacă zigguratele babiloniene prin masivitatea și prin înălțimea 
lor impuneau respect şi teamă, ca și zidurile colosale ce înconjurau Ba- 
bilonul și multe oraşe, arta asiriană, în special relieful şi sculptura în 
ronde-bosse, par să fi căutat să exprime celor ce o priveau groaza și 
teroarea. Nu numai scenele din reliefuri — care se întindeau pe mii 
de metri — trebuiau să înfricoşeze prin grămezi de capete tăiate, dușmani 
măcelăriți şi îmbucătăţiţi, traşi în ţeapă sau spinzuraţi, dar și înfăţişarea 
generală a asirienilor figuraţi în reliefuri, fie ei ostaşi, oameni de rînd 
sau regi. Toţi aveau o hipertrofie musculară care desigur exprima 
forţa lor invincibilă şi era menită să insufle frica, toți mergeau cu pieptul 
înainte, cu un aer triumfător și chiar înaintea zeilor erau lipsiţi de o 
postură umilă a corpului și de o atitudine de supușenie. 

Pe multe reliefuri erau înfăţişate scene de vinătoare, în care lei, 
ori tauri sălbatici erau uciși și aceste imagini voiau să arate forţa de 

nebiruit a regelui care vina fiarele şi le biruia. Dar scenele de asediu din 
cursul campaniilor militare asiriene, atit de frecvent repetate în reliefuri, 
înfățişau fără îndoială puterea irezistibilă a forţei asiriene care impre- 
sura o cetate. Poate că unele din aceste reliefuri au fost privite și de 
solii unor regi străini, sau de supuși ai regelui asirian care plănuiau o 
răscoală și nu este îndoielnic că ele aminteau oricui biruinţele ca și tăria 
impetuoasă a armatelor regilor asirieni. 

Se cuvine așadar, cînd privim această nesfirșită înşirare de izbinzi 
asiriene, să înțelegem sensul lor exact, în ce scop şi cui erau adresate, 
şi ce urmăreau ele să evoce în mintea privitorului. Mesajul artei asiriene 
în final era acela de a răspîndi groaza, teroarea, spaima și de a înfricoșa 
pe supuşi, pe vecini şi pe dușmanii atit de numeroși ai Asiriei. Este 
limbajul exprimat prin arta unui stat clădit pe violenţă, crimă şi teroare, 
care a rămas în istorie ca prototipul tuturor societăţilor construite 
pe acelcași temelii ale guvernării prin groază 


Încheiere 


În anul 614 i.e.n. regele mezilor Kyaxares cucereşte oraşul Assur şi 
după lupte înverșunate orașul Ninive, capitala Asiriei, este şi el ocupat 
in anul 612. La Harran, cetatea sfintă a zeului Sin din Asiria se mai 
menţine încă un rege care se intitulează rege al Asiriei, dar în anul 608 
şi această ultimă fortăreață asiriană cade înaintea asalturilor impetuoase 
ale mezilor și chaldeenilor aliaţi. Aşa se sfirşește în anul 608 istoria 
bimilenară şi atit de singeroasă a Asiriei. 

Un secol mai tîrziu, la 12 octombrie 539, perșii cuceresc Babilonul. 
Sub conducerea regelui lor Cyrus cel Mare (559—529), întemeietorul 
Imperiului persan, perșii pornesc la luptă împotriva Babiloniei în anul 
539 şi înving trupele babiloniene în localitatea Opis pe fluviul Tigru, 
apoi împresoară Babilonul. Perșii cuceresc Babilonul luînd prin sur- 
prindere pe apărătorii lui. Căci Cyrus a abătut o parte din apele fluviului 
Eufrat într-un mare lac de acumulare săpat de regele Nabuchodonosor, 
şi pe albia goală de ape adinci, prin vad deci, ostașii perși pătrund pînă 
în mijlocul orașului Babilon mergind pe albia fluviului fără să întîmpine 
rezistenţă. Ajungînd la zidurile care apărau dinspre fiuviu orașul interior 
constată că porţile lui erau deschise. Ei cuceresc repede tot oraşul în 
vreme ce ultimul rege al Babilonului, Nabonide, împreună cu fiul său 
Belșaţar chefuiau (Daniil, V, 1 sq). Astfel ia sfîrşit Imperiul babi- 
lonian și lunga sa istorie dar nici poporul babilonian, nici cultura Babi- 
lonului nu sînt nimicite. Este drept că babilonienii suporiau greu exploa- 
tarea şi împilarea regilor achemenizi, şi ei s-au răsculat de două ori 
împotriva regelui persan Darius I (550—486) şi a treia oară împotriva 
lui Xerxes în anul 480 î.e.n. după biruinţa grecilor de la Salamina. Dar 
Babilonul rămăsese totuşi cel mai mare oraș din Orient şi Herodot care 
trece prin el în jurul anilor 460 î.e.n. scrie: ,,Orașul întrece în frumuseţe 
toate celelalte oraşe despre care avem cunoștință”” (Herodot, I, 178). 

Cucerirea Babilonului nu a constituit formal sfirşitul regatului ba- 
bilonian, căci Cyrus cel Mare s-a intitulat „rege al Babilonului” şi a 
ocrotit mult preoțimea şi templele. Iar regii achemenizi care i-au urmat 
lui Cyrus cel Mare s-au intitulat ȘI ei în continuare „regi ai Babilonului”. 
Însă dregătorii şi patricienii din Babilon nu au mai avut un rol de frunte 
in statul persan. apoi Babilonul a fost silit să plătească un tribut enorm, 
reprezentînd, în jurul anului 500, circa 30 tone de argint pe an. În- 
deobşte se poate afirma că viaţa economică și socială a Babilonului sub 
dominaţia persană nu s-a schimbat în mod substanţial, însă componenţa 
etnică a locuitorilor a devenit mai variată, căci s-au adunat în Babilon 
supuşi din tot Imperiul persan: egipteni, greci, lidieni, fenicieni, armeni 
etc. Apoi, ceea ce trebuie accentuat este faptul că ştiinţa, cultura, lite- 
ratura și arta au dăinuit multe secole după căderea Babilonului în mîinile 
perșilor. Mai mult, în această perioadă ele a putut înriîuri cultura spiri- 
tuală a numeroase popoare care au avut contacte cu Babilonul. În 
primul rînd trebuie menţionaţi perșii înşişi, apoi grecii vechi. iudeii 
şi fenicienii Și mai cu seamă arameii, a căror limbă devenise limba oficială 
a Imperiului persan. 

După cucerirea Babilonului de către perși, o scrie de .„discipline”” 
babiloniene s-au răspîndit în Asia Anterioară dar și în Europa şi în 
Egipt. Trebuie menţionată mai întîi astrologia, cercetare eminamente 
babiloniană pe care egiptenii nu au cunoscut-o, apoi numeroase „tehnici ”” 
divinatorii, hepatoscopia de pildă, alchimia babiloniană — care deşi 
are un nume egiptean dat de arabi — nu a fost cunoscută în Egiptul 
faraonic, în fine magia babiloniană. magie albă și neagră. Numeroase 
reţete de vindecare ale unor boli ce se găsesc în cărțile hippocratice 
(scrise de elevi ai lui Hippocrate și de medici din școala sa) sînt de origine 
babiloniană. 

Trebuie să menţionăm apoi înriurirea exercitată de gindirea pretilo- 
zofică babiloniană asupra unor filozofi greci, dar şi influențele babilo- 
niene atît de numeroase ce se pot găsi în cărţile Kabbalei, Sefer Beresşit 
şi Sefer Ha-Zohar sau chiar în cărțile literaturii talmudice scrise în parte 
în Babilon. 

Dealtfel îinriuririle culturii spirituale babiloniene au fost studiate 
încă de la sfîrşitul secolului al XIX-lea și s-a putut decela că ele au fost 
numeroase şi profunde, ceea ce a dat naștere la teoria exagerată și fan- 
tastică a pan-babilonismului, apărată de orientaliștii germani F. Delitsch 
și G. Winkler, teorie căzută astăzi în completă desuetudine mai cu seamă 
după ce s-a constatat că miturile şi religia babiloniană sînt fundate pe 


cele ale sumerienilor. 

Nu este mai puţin adevărat că astăzi există în lume un număr consi- 
derabil de tăblițe scrise cu caractere cuneiforme care nu au fost desci- 
frate, și în ţările din Asia Apuseană se descoperă mereu alte documente 
scrise în asiriană și babiloniană care așteaptă să fie citite de orientaliști. 

Bogăția incomensurabilă a culturii asiro-babiloniene a făcut pe de 
altă parte necesară publicarea în lume a unui număr de enciclopedii 
şi lexicoane de asirologie în mai multe volume, cum este de pildă marele 
Reallexikon der Assvrologie, Berlin, Leipzig, 1928, sq. dar și apariţia 
multor reviste ştiinţifice consacrate în întregime sau parţial culturii și 
civilizaţiei asiro-babiloniene. 

La noi în ţară revista Srudia er Acta Orientalia, editată de Asociaţia 
de Studii Orientale din România, publică studii, articole și recenzii 
privitoare la asiro-babilonieni şi la civilizaţia lor. 

Descifrarea multor tăblițe cuneiforme, care nu au fost citite încă 
de specialiști, va aduce, sintem încredinţaţi, clarificarea unor probleme 
obscure din frămintarea civilizaţiei asiro-babiloniene. 

Bucureşti, 
23 ianuarie 1980 

